This  is  a  digital  copy  of  a  book  that  was  preserved  for  generations  on  library  shelves  before  it  was  carefully  scanned  by  Google  as  part  of  a  project 
to  make  the  world's  books  discoverable  online. 

It  has  survived  long  enough  for  the  copyright  to  expire  and  the  book  to  enter  the  public  domain.  A  public  domain  book  is  one  that  was  never  subject 
to  copyright  or  whose  legal  copyright  term  has  expired.  Whether  a  book  is  in  the  public  domain  may  vary  country  to  country.  Public  domain  books 
are  our  gateways  to  the  past,  representing  a  wealth  of  history,  culture  and  knowledge  that 's  often  difficult  to  discover. 

Marks,  notations  and  other  marginalia  present  in  the  original  volume  will  appear  in  this  file  -  a  reminder  of  this  book' s  long  journey  from  the 
publisher  to  a  library  and  finally  to  you. 

Usage  guidelines 

Google  is  proud  to  partner  with  libraries  to  digitize  public  domain  materials  and  make  them  widely  accessible.  Public  domain  books  belong  to  the 
public  and  we  are  merely  their  custodians.  Nevertheless,  this  work  is  expensive,  so  in  order  to  keep  providing  this  resource,  we  have  taken  steps  to 
prevent  abuse  by  commercial  parties,  including  placing  technical  restrictions  on  automated  querying. 

We  also  ask  that  you: 

+  Make  non-commercial  use  of  the  files  We  designed  Google  Book  Search  for  use  by  individuals,  and  we  request  that  you  use  these  files  for 
personal,  non-commercial  purposes. 

+  Refrainfrom  automated  querying  Do  not  send  automated  queries  of  any  sort  to  Google's  system:  If  you  are  conducting  research  on  machine 
translation,  optical  character  recognition  or  other  areas  where  access  to  a  large  amount  of  text  is  helpful,  please  contact  us.  We  encourage  the 
use  of  public  domain  materials  for  these  purposes  and  may  be  able  to  help. 

+  Maintain  attribution  The  Google  "watermark"  you  see  on  each  file  is  essential  for  informing  people  about  this  project  and  helping  them  find 
additional  materials  through  Google  Book  Search.  Please  do  not  remove  it. 

+  Keep  it  legal  Whatever  your  use,  remember  that  you  are  responsible  for  ensuring  that  what  you  are  doing  is  legal.  Do  not  assume  that  just 
because  we  believe  a  book  is  in  the  public  domain  for  users  in  the  United  States,  that  the  work  is  also  in  the  public  domain  for  users  in  other 
countries.  Whether  a  book  is  still  in  copyright  varies  from  country  to  country,  and  we  can't  offer  guidance  on  whether  any  specific  use  of 
any  specific  book  is  allowed.  Please  do  not  assume  that  a  book's  appearance  in  Google  Book  Search  means  it  can  be  used  in  any  manner 
any  where  in  the  world.  Copyright  infringement  liability  can  be  quite  severe. 

About  Google  Book  Search 

Google's  mission  is  to  organize  the  world's  information  and  to  make  it  universally  accessible  and  useful.  Google  Book  Search  helps  readers 
discover  the  world's  books  while  helping  authors  and  publishers  reach  new  audiences.  You  can  search  through  the  full  text  of  this  book  on  the  web 


at|http  :  //books  .  google  .  com/ 


Dette  er  en  digital  kopi  af  en  bog,  der  har  været  bevaret  i  generationer  på  bibliotekshylder,  før  den  omhyggeligt  er  scannet  af  Google 
som  del  af  et  projekt,  der  går  ud  på  at  gøre  verdens  bøger  tilgængelige  online. 

Den  har  overlevet  længe  nok  til,  at  ophavsretten  er  udløbet,  og  til  at  bogen  er  blevet  offentlig  ejendom.  En  offentligt  ejet  bog  er  en  bog, 
der  aldrig  har  været  underlagt  copyright,  eller  hvor  de  juridiske  copyright  vilkår  er  udløbet.  Om  en  bog  er  offentlig  ejendom  varierer  fra 
land  til  land.  Bøger,  der  er  offentlig  ejendom,  er  vores  indblik  i  fortiden  og  repræsenterer  en  rigdom  af  historie,  kultur  og  viden,  der 
ofte  er  vanskelig  at  opdage. 

Mærker,  kommentarer  og  andre  marginalnoter,  der  er  vises  i  det  oprindelige  bind,  vises  i  denne  fil  -  en  påmindelse  om  denne  bogs  lange 
rejse  fra  udgiver  til  et  bibliotek  og  endelig  til  dig. 

Retningslinjer  for  anvendelse 

Google  er  stolte  over  at  indgå  partnerskaber  med  biblioteker  om  at  digitalisere  offentligt  ejede  materialer  og  gøre  dem  bredt  tilgængelige. 
Offentligt  ejede  bøger  tilhører  alle  og  vi  er  blot  deres  vogtere.  Selvom  dette  arbejde  er  kostbart,  så  har  vi  taget  skridt  i  retning  af  at 
forhindre  misbrug  fra  kommerciel  side,  herunder  placering  af  tekniske  begrænsninger  på  automatiserede  forespørgsler  for  fortsat  at 
kunne  tilvejebringe  denne  kilde. 

Vi  beder  dig  også  om  følgende: 

•  Anvend  kun  disse  filer  til  ikke-kommercielt  brug 

Vi  designede  Google  Bogsøgning  til  enkeltpersoner,  og  vi  beder  dig  om  at  bruge  disse  filer  til  personlige,  ikke-kommercielle  formål. 

•  Undlad  at  bruge  automatiserede  forespørgsler 

Undlad  at  sende  automatiserede  søgninger  af  nogen  som  helst  art  til  Googles  system.  Hvis  du  foretager  undersøgelse  af  maski- 
noversættelse,  optisk  tegngenkendelse  eller  andre  områder,  hvor  adgangen  til  store  mængder  tekst  er  nyttig,  bør  du  kontakte  os. 
Vi  opmuntrer  til  anvendelse  af  offentligt  ejede  materialer  til  disse  formål,  og  kan  måske  hjælpe. 

•  Bevar  tilegnelse 

Det  Google- "vandmærke"  du  ser  på  hver  fil  er  en  vigtig  måde  at  fortælle  mennesker  om  dette  projekt  og  hjælpe  dem  med  at  finde 
yderligere  materialer  ved  brug  af  Google  Bogsøgning.  Lad  være  med  at  fjerne  det. 

•  Overhold  reglerne 

Uanset  hvad  du  bruger,  skal  du  huske,  at  du  er  ansvarlig  for  at  sikre,  at  det  du  gør  er  lovligt.  Antag  ikke,  at  bare  fordi  vi  tror, 
at  en  bog  er  offentlig  ejendom  for  brugere  i  USA,  at  værket  også  er  offentlig  ejendom  for  brugere  i  andre  lande.  Om  en  bog 
stadig  er  underlagt  copyright  varierer  fra  land  til  land,  og  vi  kan  ikke  tilbyde  vejledning  i,  om  en  bestemt  anvendelse  af  en  bog  er 
tilladt.  Antag  ikke  at  en  bogs  tilstedeværelse  i  Google  Bogsøgning  betyder,  at  den  kan  bruges  på  enhver  måde  overalt  i  verden. 
Erstatningspligten  for  krænkelse  af  copyright  kan  være  ganske  alvorlig. 

Om  Google  Bogsøgning 

Det  er  Googles  mission  at  organisere  alverdens  oplysninger  for  at  gøre  dem  almindeligt  tilgængelige  og  nyttige.  Google  Bogsøgning 
hjælper  læsere  med  at  opdage  alverdens  bøger,  samtidig  med  at  det  hjælper  forfattere  og  udgivere  med  at  nå  nye  målgrupper.  Du  kan 


søge  gennem  hele  teksten  i  denne  bog  på  Internettet  på  http://books.google.com 


^Twn 


KNIELSEN 


\aA1 


KNIELSEN 


^^* 


BREVE  FRA  OG  TIL  C.  HOSTRUP 


BREVE 

FRA  OG  TIL  C.  HOSTRUP 


(JDGIVNE   AP 


ELISABETH  HOSTRUP 


KJØBENHAVN 
GYLDENDALSKE   BOGHANDELS  FORLAG 

CRiBBBS     BOCTRYKKBRI 
1897 


REGISTER. 


Breve  fra  C.  Hostrup  til: 

En  lille  Dreng.    S.   158. 

C.  Hauch.    S.  424.  433.  437.  468.  485.  504. 
Elisabeth  Hauch.    S.  353.  370.  374. 
Helge  Hostrup.    S.  636. 

B.  S.  Ingemann.    S.  94.  97.   112.  122.  126.  390.  406. 
Kr.  Mantzius.    S.  3.  64.  83.  294. 

Moder  og  Søstre.    S.   163 — 194.   198 — 262.  268 — 286. 
L,   Mynster.    S.   i.   13.  14.  25.  34.  40.  45.  50.  54.  60.  67. 
72.   77.   87.   89.   91.    loi.    108.    118.  303.  313.  316. 

325-   336.   346.  350-   383-  419.  439.  449.  453-  464. 
469.  480.   508.   513.   515.  519.  522.  527.  529.  533. 

•   536.   542.   547.   557.   568.  569.  572.  578.  580-  582. 

584.  597.  603.  608.  609.  618.  621. 
A.  Neeigaard.    S.  510. 
V.  Nicolaysen.    S.   134.   139.  148.  151.  153.  157.  194.  289. 

319.  329.   330.  333.   355-  358.  377.  382.  392.  410. 

417.  427.   457.  478.   500,  539.  544.  549.  551.  554. 

563.  565. 

C.  Ploug.    S.  395.  442.  446.  462.  476.  492.  494.  546.  628. 
Emil  Poulsen.    S.  585.  593.  625.  627.  633. 

Chr.  Richardt.    S.  318.  335.  432.  447.  532.   577. 
Chr.  Spur.    S,  575.  606. 

iVi281311' 


Breve  til  C.  Hostrup  fra: 

H.  C.  Andersen.    S.   iio. 

C.  St.  A.  Bille.    S.  loo. 

Bj.  Bjørnson.    S.  592. 

F.  Boisen.    S.  579. 

J.  Claudi.    S.  385. 

Camilla  Collett.    S.  632. 

Holger  Drachmann.    S.  590.  630. 

A.  Ch.  Edgren-Leffler.    S.  624. 
Svend  Grundtvig.    S.  474. 

I.  P.  E.  Hartmann.    S.  479. 

C.  Hauch.    S.  143.  292.  413.  430.  484.  488.  498.  560. 

J.  L.  Heiberg.    S.  120.  131.  334.  367. 

Betty  Hennings.    S.  589.  597. 

Henrik  Hertz.    S.   156. 

Henrik  Ibsen.    S.  634. 

B.  S.  Ingemann.    S.  99.  104.  iio.  114.  124.  129.  147.  352. 

389.  407. 
Alex.  L.  Kielland.    S.  599. 

C.  Krebs.    S.  435. 

Kr.  Mantzius.     S.  339.  542. 

L.  Mynster.    S.   4.   17.  23.  29.  32.  37.  42.   106.  298.  307. 

321.  341.  348.  361.  397.  596.  599.  611.  613.  616, 
C.  Ploug.    S.  53.  629. 
Emil  Poulsen.    S.  588.  591. 
Elga  Sinding.    S.  635. 
Fr.  Wexelsen.    S.  622. 
M.  Wiehe.    S.  142. 
Chr.  Winther.    S.  495.  497.  562. 
O.  Zinck.    S.  262. 


Rettelser.     S.  232.  L.   10.  Casini  læs  Corsini. 
S.  633.  L.   12.  den  læs  uden. 


c.  Hostrup  til  L.  Mynster. 

1838. 
Jeg  har  ikke  brudt  mit  Løfte  om  at  komme 
snart  igjen;  i  Fredags  Aftes  Kl.  7  stilede  jeg  hen 
imod  din  Port,  men  der  skinnede  intet  Lys  fra  dit 
Vindue.  Formodentlig  var  du  Gjæst  hos  Viden- 
skabernes Selskab,  der  holdt  Geburtsdag  —  det 
var  i  det  Mindste  mit  Raisonnement,  og  jeg  vendte 
om  igjen  og  var  flittig. 

Din 
Christian. 

P.  S.  Jeg  er  atter  bleven  frisk  og  frejdig. 
Jeg  har  antaget  min  Vinterkarakteer,  ja  den  kj ender 
du  vel  ikke,  hvis  du  ikke  har  det  paa  samme 
Maade.  Om  Sommeren  er  jeg  Pantheist,  da  har 
jeg  slet  intet  Hold  i  mig  selv,  jeg  maa  bestandig 
paavirkes  udenfra,  da  er  det  min  største  Nydelse 
at  ligge  paa  Ryggen  i  en  Skov  og  stirre  mellem 
de  solglindsende  Blade  op  i  den  blaae  Luft,  eller 
sidde  om  Aftenen  ved  Strandbredden  o.  s.  v.    og 


føle  uudsigelige  Følelser  —  Ja  det  kjender  du  jo 
nok  —  men  om  Vinteren  trækker  jeg  mig  tilbage 
i  mig  selv  og  bliver  én  lille  gravitetisk  Mand,  der 
træder  op  med  Autoritet,  ja  stundom  endogsaa  med 
Vigtighed,  der  er  mindre  poetisk  og  følsom,  men 
mere  spidsborgerlig  og  praktisk.  Jeg  har  virkelig 
flere  praktiske  Talenter,  f.  Ex.  til  at  lægge  i  Kakkel- 
ovnen, staae  tidlig  op,  more  mig  i  kjedeligt  Selskab 
o.  s.  V.  Paa  samme  Tid  opkommer  dog  ogsaa 
min  gamle  Lyst  til  at  dyrke  Muserne,  og  jeg  har 
flere  Gange  maattet  gjøre  Vold  paa  mig  selv  for 
ikke  at  skrive  en  poetisk  Epistel  til  dig,  som  vilde 
optage  mere  Tid,  end  jeg  tør  anvende  derpaa. 
Ofte  naar  jeg  vil  tale  eller  skrive  noget  ret  Hjerte- 
ligt, da  begynder  det  (som  Grundtvig  siger)  at 
synge  i  mig,  og  det  forekommer  mig,  at  jeg  vilde 
kunne  udtrykke  mine  Følelser  allerbedst  paa  Vers, 
hvilket  jeg  dog  snarere  maa  tilskrive  gammel  Vane 
end  Talent.  Saa  meget  om  mig,  det  gaaer  maaskee 
alle  Mennesker  saaledes,  men  Forandringen  er  i 
disse  Dage  bleven  mig  saa  tydelig,  jeg  har  i  al 
min  Udygtighed  en  glad  Følelse  af  egen  Kraft  og 
sidder  i  dette  Øjeblik  og  knytter  min  Haand  og 
glæder  mig  over,  at  Musklerne  strammes  i  min 
Arm.  Nu  føler  jeg,  at  jeg  er  over  tyve  Aar.  Du 
er  vel  ogsaa  bleven  mere  heltemodig  paa  den 
senere  Tid,  i  det  Mindste  mærkede  jeg  det  med 
Glæde  i  Mandags,  og  jeg  stræbte  den  Gang  af  al 
Magt  efter  at  nyde  dit  gode  Humør  (jeg  kan  ikke 
hitte   et   bedre  Ord)    med    dig,   men  det  lykkedes 


mig  kun  en  Tid,  og  da  jeg  gik,  var  jeg  mat  og 
forstemt  for  den  Aften.  Jeg  har  egentlig  gaaet  og 
glædet  mig  til  et  Brev  fra  dig,  men  da  der  intet 
kom,  syntes  jeg,  det  var  bedst  først  at  gjore  dig 
opmærksom  paa,  at  jeg  ikke  længer  er  Feberpatient, 
men  en  skikkelig  Philister,  der  dog,  (skjøndt  du 
lader  til  at  tvivle  derpaa)  holder  lige  saa  meget  af 
dig  som  Enthusiasten  fra  i  Sommer. 

Din  Christian. 


C,  Hostrup  til  Kr.  Mantzius. 

Den   1 8de  Februar  1841. 

Du  Usynlige,  Ufattelige,  Urimelige! 

Hvis  du  skulde  kunne  huske,  at  jeg  existerer 
endnu  (du  kan  see  Underskriften,  hvis  du  har  glemt 
min  Skrift),  saa  vilde  jeg  tilstille  dig  følgende 
Epistel.  Du  har  sagtens  glemt,  at  du  har  gjort 
mig  et  Tilbud  med  Hensyn  til  Gildet  paa  Søndag; 
dette  ønskede  jeg  forandret  saaledes,  at  du  laante 
mig  Penge  til  en  Comediebillet,  da  jeg  naturligviis 
nødigere  vilde  gaa  Glip  af  Comedien  end  af  Gildet. 
J^  har  nemlig  ikke  en  Skilling.  Jeg  har  forresten 
nogle  Viser  til  Gildet  af  eget  Fabrik,  som  jeg 
skal  vise  dig  i  Morgen  tidlig,  hvis  du  sover  hjemme 
inat.  Skulde  du  altsaa  have  Tid,  saa  beder  jeg 
dig  at  vente  mig  mellem  9  og  10  Formiddag,  Fredag 
den   19de  Februar  1841. 

Nu    vil  jeg   bare  bede  dig  om  at  have  Taal- 


modighed  til  at  læse  i  det  Mindste  det  Første  af 
mit  Brev  igjennem,  disse  sidste  Linier  behøver  du 
ikke  at  bryde  dig  om.  Min  Vise  er  en  Skaal  for 
Poul  Rytter,  forresten  en  meget  god  Vise! 

C.  Hostrup. 

stud.  theol. 


L.  Mynster  til  C,  Hostrup. 

Den  27de  Jan.   1842. 

Christian  Hostrup!  min  kiere  gamle  Ven! 
hvorfor  ere  dog  alle  Ord  imellem  os  døde  hen.? 
Hver  Gang  Tilfældet  fører  os  i  hinandens  Nærhed, 
da  troer  jeg  at  læse  i  Dine  Øine,  og  Du  læser  vist 
ogsaa  i  mine,  at  de  giensidige  Tanker  om  hinanden 
ikke  ere  døde  hen,  at  Minderne  fra  de  skiønne 
bamligt-poetiske  Aar  endnu  bevarer  den  Enes 
Billede  fast  i  den  Andens  Bryst.  Men  skal  dog 
den  eneste  Levning  af  et  Venskab,  der  var  saa 
varmt  og  inderligt  fra  begge  Sider,  være  nogle 
sieldne  venlige  Hilsener.  I  de  sidste  2V2  Aar  har 
det  stadigt  været  et  af  mine  Luftcasteller  for  Frem- 
tiden, hvorledes  jeg  engang,  naar  jeg  var  kommen 
til  et  Punct  i  min  Udvikling,  hvorpaa  jeg  havde 
noget  Nyt  at  byde  Dig,  noget  Andet  end  den 
gamle,  livligt-bamagtige  Personlighed,  som  fordum 
tiltrak  Dig,  men  nu  ikke  vilde  være  nok  for  Dig, 
vilde  skrive  til  Dig  og  spørge  Dig,  om  Du  atter 
vilde  modtage  mit  Venskab,  om  jeg  maatte  stræbe 


i  et  fornyet  Forhold  at  udslette  den  Periode  af 
mit  Liv,  da  jeg  var  Dig  utro.  Men  denne  Forud- 
sætning, uden  hvilken  jeg  ikke  troede  at  burde 
nærme  mig  til  Dig,  vil  rimeligviis  bestandig  ude- 
blive; vilde  jeg  vente  paa  den,  maatte  jeg  nok 
vente,  til  Livets  Strømme  længe  havde  ført  os  fra 
hinanden.  Saa  vil  jeg  da  vove  alligevel  at  skrive 
Dig  et  ret  ærligt  og  hierteligt  Brev  til,  det  skal 
ikke  have  andet  Øiemed  end  sig  selv;  Du  kan 
maaskee  ikke  uden  videre  optage  den  afbrudte 
Traad,  jeg  skriver  derfor  ikke  for  at  nøde  Dig  til 
at  komme  til  mig;  men  nogle  Venskabsord  fra 
Dig  eller  engang  igien  at  kunne  række  Dig  Haanden 
og  see  Dig  i  Øiet  —  det  kan  maaskee  blive  mig 
til  Deel  for  disse  Linier,  som  jeg  nu  endelig  tør 
begynde  efter  saa  mangfoldige  Gange  at  have  fore- 
sat mig  det  og  forkastet  mit  Forsæt. 

Jeg  veed  det  vel  min  kiere  Ven  I  at  jeg  en 
Tidlang  brød  den  Pagt,  jeg  i  mit  Hierte  havde 
indgaaet  med  Dig  for  bestandigt.  Det  var  mig, 
•og  ikke  Dig,  som  først  indgik  den,  jeg  mindes 
tydeligt  hiint  Bal,  hvor  jeg  afsondret  fra  den  dand- 
sende  Vrimmel  fortalte  Dig,  hvor  meget  jeg  holdt 
af  Dig,  og  hine  Vers,  hvori  jeg  bad  om  «en  lille 
Deel  af  Din  Fortrolighed. »  Du  har  været  min 
Ven  i  de  Aar  af  mit  Liv,  da  jeg  var  lykkeligst, 
da  saa  liden  Reflection  forstyrrede  vor  lykkelige 
Umiddelbarhed;  og  Du  veed  vel,  hvor  nær  Du  i 
min  høieste  Interesse  var  sammenflettet  med  Frede- 
riksdal, med  Oehlenschlåger,  med  egoistiske  Digter- 


phantasier  etc.  Dette  Foraar  i  mit  Liv  var  ikke 
saa  stakket,  som  Digterne  ellers  nævne  Vaaren. 
Men  der  kom  en  Periode,  da  jeg  med  Forbit- 
treise  saae  tilbage  til  det  venlige  Foraar  og  ikke 
kunde  plage  mig  selv  nok  med,  at  jeg  saalænge 
havde  beplantet  min  Vej  blot  med  Violer.  Mar- 
tensens Forelæsninger  gave  mig  med  Eet,  hvor- 
vel jeg  klart  følte  ikke  at  være  et  philosophisk 
Hoved,  en  umaadelig  Lyst  til  al  Studeren  og 
Læsen,  jeg  forekom  mig  Intet  at  have  lært 
endnu,  og  en  urolig  Følelse  af  «Das  Leben  ist 
kurz,  die  Kunst  ist  lang»  giorde  mig  en  Tidlang 
hvert  Minut  af  min  Tid  saa  helligt,  at  mit  gamle 
Livselement:  Venner  og  Theater  kun  syntes  mig 
Forstyrrelser,  der  kom  til  de  langt  større  For- 
styrrelser af  min  egen  Stundesløshed  og  megen 
ledige  Phantaseren,  med  hvilken  jeg  aldrig  fik 
Bugt,  uagtet  jeg  hadede  og  forbandede  den.  Denne 
Periode  kunde  ifølge  min  Natur,  der  trænger  meget 
til  Livet,  ikke  vare  længe,  men  i  den  var  det, 
at  jeg  fik  de  sidste  Linier,  jeg  har  fra  Din  Haand.. 
Jeg  havde  faaet  et  Par  nye  Venner,  som  deels 
tilstrækkeligt  tilfredsstillede  den  Venskabsdrivt,  som 
intet  Øjeblik  er  uddød  hos  mig,  deels  mere.  hang 
sammen  med  min  daværende  Retning,  —  hvad 
skal  jeg  skrive  mere?  det  Næste  kan  Du  jo  selv 
udfylde.  At  min  Dom  om  Dig  saavel  i  mit  Hierte 
som  for  alle  Andre  stedse  har  været  uforandret 
den  samme,  ligesaa  afgiort  agtelsesfuld  som  min 
første  Erklæring  til  Dig  var  kierlighedsfuld,  at  jeg 


altsaa  ikke  kunde  træffes  af  de  Ord:  c  ikke  være 
mig  bekiendt  i  Andres  Nærværelse*,  er  jeg  mig 
oprigtigt  bevidst;  —  men  at  Din  Omgang  i  hiin 
Tid  var  mig  ligegyldig  —  at  altsaa  fra  min  Side 
Baandet  var  brudt,  er  lige  saa  vist.  Da  Du  maaskee 
mærkede  dette,  ophørte  Du  at  komme  til  mig, 
men  vedblev  at  hilse  mig  med  venlige  Øine;  jeg 
skanunede  mig  over,  at  jeg  var  glad  ved,  at  Du 
ikke  kom  til  mig,  og  søgte  at  undgaae  Dine  Hilsener, 
hvis  Venlighed  var  mig  bebreidende  (dette  er  den 
bogstaveligste  Sandhed,  og  jeg  troer,  at  Du  vil 
kunne  forstaae  det,  —  den  Fortolkning,  jeg  den- 
g2ing  gav  Dig,  var  nogenlunde  sand  den  Dag,  jeg 
skrev  den,  men  ellers  unegteligt  et  Slags  Nødløgn). 
Jeg  vil  ikke  forsvare  mig;  hver  Gang  jeg  hører 
Verden  fordømme  Troløshed  i  Kierlighed,  der  saa 
offentligt  brændemærkes  for  Alles  Øine,  tænker  jeg 
paa,  hvor  ofte  Mennesker,  der  giælde  for  saare 
agtværdige,  begaae  Venskabsbrud,  hvorom  vel 
Conversationen  og  Rygterne  tie  stille,  men  som 
subjectivt  neppe  fortiene  større  Overbærelse.  Men 
den  gamle  Følelse  vaagnede  snart;  det  var  ikke 
Falskhed  eller  pia  fraus  i  Erkiendelse  af  min 
Uret  imod  Dig,  der  bragte  mig  til  at  standse 
Dig  i  den  Skov,  hvori  vi  fordum  paa  en  Vandring 
havde  poetiseret  og  kritiseret,  og  som  dengang 
gienlød  af  de  smukke  Toner:  «Høie  Nord  fostred 
os  til  Brødre,  Høie  Nord.»  Men  det  var  uden 
Tvivl  en  Henflytning  af  Din  Følelse  i  en  bedre, 
mindre   selvisk   Barndomstid   bevirket   ved   mange 

smaa  nye  venlige  Forbindelser,  ved  Djn  i  Øieblikket 
forhøiede  Stemning,  ved  Venskab  og  Naturglæde, 
der  bragte  Dig  til  at  svare  mig  saa  kierligt,  saa 
barnligt  og  forsonligt,  som  det  endnu  stedse  klinger 
for  mine  Øren:  «Jo!  nu  skal  jeg  komme.*  Jeg 
ventede  i  mange  Nu' er,  naar  jeg  bedrøvet  standsede 
i  min  Stræben,  fordi  min  Evne  var  saa  favnedybt 
under  min  Villie,  og  med  vemodsfuld  Erindring 
saae  hen  til  min  « gamle  Tid»,  da  jeg  mindre 
«vaagede>»,  men  mere  «bad»,  at  høre  det  banke 
paa  min  Dør:  «nu  kommer  han,»  og  da  i  fornyet 
Venskab  tale  med  ham  om  Gammelt  og  'Nyt,  om 
Løst  og  Fast;  —  men  han  havde  udentvivl  skammet 
sig  meget  over  hiin  Skovaftens  Naivetet,  over  at 
der  i  hans  livlige  Løfte  om  at  komme  aldeles  ikke 
var  indtraadt  den  Betænkelighed:  «mon  jeg  nu 
ogsaa  kan  være  ganske  vis  paa  at  være  umaadeligt, 
umaneerligt,  ubeskriveligt  velkommen?*  De  lundske 
vakkre  Gossar  reiste  bort  og  med  dem  Barnligheden 
og  Reflectionsløsheden ;  Hostrup  reflecterede  og 
nærmede  sig  aldrig  mere  L.  —  L.  reflecterede, 
om  han  ikke  skulde  fornye  sine  Angreb,  han  blev 
begeistret,  umiddelbar,  vilde  skrive  kierlige  Dithy- 
ramber  —  men  han  reflecterede  igien  og  fandt, 
at  det  var  rigtigst  og  fornuftigst  at  vente  dermed 
til  om  flere  Aar.  Nu,  den  27de  Januar  1842,  har 
Umiddelbarheden,  som  saa  tidt  ellers  hos  mig,  seiret 
over  Reflectionen;  naar  nu  blot  ikke  Reflectionen 
ender  med  at  faae  dette  Brev  forvandlet  til  Aske! 
—  KiereVen!  reflecteer  nu  blot  ikke,  som  jeg  nu 


atter  giorde  —  og  find  ikke  noget  Spydigt  i  hvad 
jeg  her  har  skrevet,  læser  Du  det  blot  med  Din 
naturlige  Følelse,  vil  Du  see,  at  jeg  vælter  næsten 
al  Skylden  paa  mig  selv.  — 

Men  jeg  kan,  som  Du  engang  har  forekastet 
mig,  have  « mangen  Fortrolig*,  eller  rettere  sagt: 
mangen  Ven;  thi  kun  een  aldeles  Fortrolig  har 
jeg  i  mine  tre  sidste  Aar  havt;  men  han  var  ogsaa 
en  Saadan,  at  jeg  for  min  egen  Skyld  egentlig  ikke 
trængte  til  nogen  Anden.  Jeg  har  havt  en  for- 
underlig stor,  herlig  Ven,  —  hvis  Fremtid  jeg  med 
Rette  havde  smykket  med  alle  de  Blomster,  en 
sieldent  begavet  Aand  og  en  grundstærk,  ædel 
Characteer  vilde  have  udstrøet  derover,  hvis  ikke 
23  Aar  havde  været  det  Tal,  der  skulde  præges  i 
hans  Mindesteen.  Han  bar  det  samme  Navn  som 
jeg,  og  det  sieldent  ellers  forenende  Fætterskab 
førte  os  først  sammen.  Jeg  veed  ikke,  om  Du 
nogensinde  har  seet  ham;  jeg  vilde  ikke  ønske  det, 
thi  han  var  En  af  dem,  som  udvikle  sig  indenfra 
udad,  og  først  ende  med  at  faae  et  ret  harmoniskt 
Ydre  og  et  ret  tiltalende  Væsen,  og  jeg  vilde  da 
frygte  for  Dig  som  for  Alle,  der  kun  kiendte  ham 
overfladiskt,  at  jeg  skulde  synes  overdrevent  at 
male  den  Dødes  Billede;  jeg  glemmer  det  dyre- 
bare Billede  i  mit  Hierte,  thi  naar  jeg  fremstiller 
det  i  Ord,  forstaaer  Ingen  mig  ret,  som  Ingen  har 
forstaaetham.  Klog,  philosophisk,  dybtgrandskende, 
poetisk,  religiøs,  brændende  kierlig  mod  sine  Venner, 
alle   disse  Egenskaber  tillægges  ham  af  Alle,   der 

noget  kiendte  ham,  og  dog  kiende  de  ham  ikke. 
—  Men  jeg  vil  ikke  begynde  paa  at  give  en 
Characteristik  af  ham;  den  vilde  let  opsvulme  til 
hele  « Erindringer*.  — 

(15de  Marts).  Saa  langt  kom  jeg,  kiere  gamle 
og  maaskee  —  nye  Ven!  for  over  iV«  Maaned 
siden.  Nu,  da  jeg  i  en  anden  Henseende  er  kommen 
et  langt  Skridt  frem  efter  megen  legemlig  og  aandelig 
Nød  (skulde  Du  ønske  at  vide  Noget  derom,  da 
maa  den  Ven,  der  overbringer  Dig  Dette,  gierne 
fortælle  Dig  Alt  hvad  han  vil)  og  jeg  fryder  mig 
i  et  stille  frygtsomt  Haab  til  Fremtiden,  lever  Kier- 
ligheden endnu  mere  levende  i  mit  Hierte,  og  det 
længes  efter  at  sende  Dig  en  venlig  Hilsen  fra  sit 
inderste  Dyb.  Hvad  Aands-  og  Legemskraft  jeg 
kan  have  gienerholdt  og  maa  beholde,  er  det  min 
strenge  Pligt  for  det  Første  at  anvende  til  det 
philisteragtige  Maal:  Examen,  saa  at  jeg  maa  frygte 
paa  denne  Tid  at  anvende  meget  deraf  paa  kiere 
Forbindelser.  —  Hvor  sandt  det  Baand  var,  der 
har  været  brudt,  har  ogsaa  den  Følelse  hos  os 
Begge  beviist,  hvorved  vi  skyede,  uagtet  vi  vidste 
os  i  et  venligt  aandeligt  Forhold  til  hinanden,  at 
vexle  ligegyldige  Ord  og  Samtaler,  hvor  vi  saaes, 
og  følte  Dette  at  være  under  vort  gamle  Forholds 
Værdighed.  — 

Skulde  jeg  tilsidst  fortælle  Dig  Noget  om  mig 
selv,  da  vilde  jeg  sige  Dig  det,  som  nu  er  min 
Trøst  og  Selvfølelse  under  Tanken  om  meget  paa 
en  uheldig  Maade  spildt  Liv:  at  det.  Du  og  mine 


II 

andre  Venner  vel  egentlig  have  holdt  af  hos  mig, 
det  er  i  de  Aar,  vi  have  været  skilte,  blevet  meget 
uddannet  og  forædlet,  at  det  Hierte,  der  vel  altid 
har  været  kierlighedsfuldt,  er  blevet  meget  mindre 
lunefuldt  og  egoistisk,  og  at  det  Inderste,  Tænke- 
maaden  er  bleven  langt  sundere  og  dybere,  selv 
om  der  i  dens  Fremtræden  i  Liv  og  Gierning  kan 
have  været  meget  Usundt.  Du  kan  træ,  at  jeg 
har  lært  at  være  ydmyg  og  beskeden,  og  det  passer 
ikke  længer  paa  mig,  hvad  Du  engang  sagde,  at 
cjeg  holdt  af  Mennesker,  eftersom  de  havde  Sands 
for  Poesie  eller  ikke»,  nu  har  jeg  lært  at  udstrække 
min  Kierlighed  til  de  forskielligste  Mennesker  og 
har  maaskee  længe  været  tilbøielig  til  meest  at 
skatte  de  Fortrin,  der  vare  fiernest  fra  mine  egne, 
og  agte  dygtige  Prosaister  mere  end  poetiske  Men- 
nesker, og  derved  naturi  igvi  is  maattet  agte  mig 
selv  meget  lidt.  Og  Du,  min  egen  kiere  Ven!  for 
hvem  jeg  just  nu  har  maattet  giøre  mig  skyldig  i 
Selvroes  (dette  siger  jeg  til  Undskyldning  for  den 
sidste  halve  Side,  som  er  udgaaet  af  en  alvorlig 
og  derfor  ikke  forfængelig  Fortrolighed),  hvorledes 
lever  Du?  Jeg  har  altid  trængt  til  at  tænke  mig 
ret  klart  ind  i  deres  Liv,  hvilke  jeg  har  elsket; 
men  til  et  Billede  af  Din  senere  Existents  har  jeg 
kun  kunnet  erholde  saa  faa  Data.  Jeg  har  hørt, 
at  Du  har  været  meget  syg  og  endnu  ikke  er 
kommet  Dig,  jeg  har  hørt,  men  ikke  faaet  at  see, 
om  en  Vaudeville,  Du  har  forfattet,  at  Du  er  bleven 
Regentsianer    og    Contubernal,     at    Rungsted    og 

Valdby  have  givet  Dig  Anledning  til  fornyede 
« Morgen  vandringer »,  —  at  Du  en  Morgen,  da 
Ussing  traadte  ind  i  Din  Stue,  meget  omhyggeligt 
skiulte  nogle  Papirer.  —  Alt  dette  giver  mig  nu 
langtfra  ikke  nok  Udbytte;  men  jeg  er  tillige  vis 
paa,  at  Du  endnu  bestandigt  er  den  samme  kier- 
lighedsfulde ,  livligt-receptive,  harmoniske  Person- 
lighed, der  allerede  som  Dreng  samlede  de  forskiel- 
ligste  Aander  omkring  sig  og  af  sig  selv  altid  blev 
Middelpunctet  (snart  som  Redacteur,  snart  som 
Vert)  for  deres  Udaandelser  baade  i  Skrivt  og  Tale, 
i  «hvor  hvert  et  Blad  er  ligt  et  Hierte».  — 

Hvad  der  maaskee  kan  passe  paa  os  begge 
og  end  stedse  giøre  os  nærbeslægtede,  er  den  sidste 
deilige  Strophe  i  Baggesens  «Erindring».  Passe 
end  de  6  første  Linier  i  langt  høiere  Grad  paa  mig 
end  paa  Dig,  da  tør  vi  dog  vel  begge  med  freidigt 
Mod  istemme  de  to  sidste,  og  forstaae  vel  ogsaa 
at  give  den  rette  —  tildeels  af  hele  Digtet  frem- 
gaaende  —  Commentar  over  det  sidste  Ord,  —  der 
har  en  stor  og  omfattende  Betydning: 

«Thi  mangt  et  Held  forsømte 
Vi  i  vort  korte  Liv; 
Selv  mangen  Pligt  bortdrømte 
Os  Harpens  Tidsfordriv. 
Vi  tabte,  spildte,  glemte 
Hvad  Verden  har  og  veed. 
Men  —  hvad  vort  Indre  giemte, 
Var  Dig:  Uskyldighed!* 

Din  Ludvig  Mynster. 

C.  Hostrup  til  L,  Mynster. 

Den  19de  Marts  1842. 

Min  kjære,  kjære  Ven!  Saa  har  du  dog  ikke 
glemt  mig!  Vel  vidste  jeg,  at  mit  Navn  ikke  var 
udslettet  af  dit  Hjerte,  at  du  nok  for  de  venlige 
Minders  Skyld  vilde  følge  mit  Liv  med  Interesse, 
men  jeg  har  neppe  turdet  haabe,  at  den  gamle 
Chr.  Hostrup,  uforandret  og  uforbedret  som  han  er, 
nu  skulde  kunne  tilfredsstille  din  Venskabstrang. 
—  Og  dog  —  hvor  ofte  har  jeg  ikke,  naar  jeg 
om  Aftenen  gik  forbi  dit  oplyste  Vindue,  haft  den 
største  Lyst  til  at  løbe  op  til  dig,  men  jeg  frygtede 
^S  j^&  frygter  endnu,  —  ikke  for  at  mit  Besøg 
ikke  skulde  være  kjærkomment,  —  det  veed  jeg 
nu,  men  jeg  gruer  for,  at  jeg  ikke  skal  svare  til 
din  Forventning,  og  at  det  fornyede  Forhold  i  en 
Alder,  der  gjør  større  Fordringer,  skal  ødelægge 
det  gamle.  — 

Jeg  har  aldrig  været  egentlig  flittig,  og  mit 
Studenterliv,  der  oftest  er  henrundet  uden  Orden 
og  bestemt  Maal,  har  ikke  synderlig  kunnet  berige 
mig  med  Kundskaber  eller  skærpe  og  klare  min 
Tanke.  Naar  indre  Trang  eller  vilkaarlig  Kraft- 
anspændelse i  nogen  Tid  udelukkende  har  holdt 
mig  til  Bøgerne,  har  en  ny  Fordring  fra  Livet 
atter  trukket  mig  fra  dem,  min  Interesse  for  Theo- 
logien  er  bleven  fortrængt  af  en  ny  Musik  eller  en 
Privatcomedie,    eller    en    ny    Ven,    eller   Familie- 

affærer,  og  hver  af  disse  Interesser  har  faaet  Magt 
over  mig,  saa  jeg  forsømte  min  Læsning. 

Min  Livsglæde  er  for  stor,  jeg  er  altfor  mod- 
tagelig for  Indtryk  af  den  Verden,  der  omgiver 
mig,  for  Naturens  Skjønhed,  for  Poesi  i  Liv  og 
Digtning;  —  alt  dette  spreder  mig  og  gjør  mig 
mere  letsindig,  end  jeg  har  Lov  til  at  være,  thi 
der  er  al  Grund  for  mig  til  at  haste  fremad  og 
ikke  spilde  Tiden.  Du  kan  deraf  see,  hvor  sørgelig 
uforandret  jeg  er. 

Men  kjære  Ven!  trods  alle  Betænkeligheder 
kan  jeg  ikke  modstaae  mit  Hjerte.  —  Her  har  du 
mit  Løfte  paany.  —  Nu  skal  jeg  komme  —  og 
dennegang  lader  jeg  mig  ikke  skræmme  derfra  som 
sidst;  —  jeg  havde  tænkt  i  Dag,  din  Fødselsdag, 
men  nøjere  betænkt  kommer  jeg  først  i  Morgen  — 
for  at  træffe  dig  alene,  og  saa  —  for  det  første 
—  kun  denne  ene  Gang,  jeg  vil  ikke  virke  for- 
styrrende ind  paa  dit  Liv  under  din  Examenslæsning. 
Læs  til  din  Examen,  jeg  vil  taalmodig  vente,  til 
den  er  forbi,  men  naar  den  er  overstaaet,  kommer 
jeg  med  dit  Brev  og  indkræver  min  Fordring.  — 
Altsaa  i  Morgen ! 

Din  Chr.  Hostrup. 


C.  Hostrup  til  L.  Mynster, 

Aug.   1842. 

—   —    Rejsen    til    Byen    blev    ikke   nær    saa 
trættende,   som  jeg  havde  ventet.     I  Nærheden  af 

Roeskilde  Kro  fik  jeg  mig  anbragt  paa  en  tohjulet 
Gumpekjærre  med  en  Bonde  som  Kudsk  og  et 
Lam  som  Passageer.  Efter  en  Miils  Skumpien  i 
den  temmelig  ubehagelige  Befordring,  steg  jeg  af, 
og  kom  endelig  i  Omnibus  ind  i  Kjøbenhavn.  Den 
første,  jeg  traf,  var  Kristian  Mantzius,  som  glad  og 
let  kom  fra  sin  Prøve  paa  Theatret.  Han  havde 
spillet  nogle  Scener  af  Erasmus,  Giulio  Romano 
og  Arv  i  Jean  de  France  for  Heiberg,  Oehlen- 
schlåger,  Molbech  og  Collin,  og  havde  høstet 
særdeles  Bifald,  især  synes  Heiberg  at  nære  gode 
Forhaabninger  om  hans  Virksomhed  for  Theatret. 
I  Scenen  med  Arv  og  Spillerne,  som  var  den  sidste, 
kom  hele  hans  Lune  over  ham,  og  han  havde  den 
Triumph,  at  Molbech  udbrød:  «Nej  den  Arv  er  da 
ganske  fortræffelig.*  Efter  den  agtelsesfulde  Maade, 
hvorpaa  de  takkede  ham  og  tilbød  ham  deres 
Assistance,  er  det  aabenbart,  at  de  alle  ansee  ham 
for  en  særdeles  heldig  Aq visition  for  Theatret. 
Ogsaa  jeg  er  overbeviist  om  hans  Kunstnerkald, 
og  jeg  haaber,  at  hans  dybe  Respekt  for  Kunsten, 
og  hans  varme  Hjerte,  der  gjennem  et  uroligt  Livs 
Besmittelse  har  bevaret  i  ham  en  moralsk  Reen- 
hed —  eller  dog  Higen  derefter  —  og  i  mindre 
hverdagslige  Øjeblikke  en  inderlig  Stræben  mod 
Gud,  vil  regulere  den  Bane,  som  hans  forunderlige 
Ustadighed  og  Letsindighed  kunde  drive  ham  ind 
paa. 

Ligesom  jeg  i  dette  Øjeblik  var  ifærd  med  at 
skrive  til  dig,    kom  Postbudet  med  dit  Brev.     Jeg 

havde  netop  i  Sinde  at  skrive  noget  Lignende  om 
en  urolig  Frygt,  da  jeg  heller  ikke  fandt  mig  for- 
nøjet med  mig  selv  som  jeg  var  i  Roeskilde.  Da 
jeg  i  Løverdags  Aftes  stormede  ud  til  dig,  havde 
jeg  saa  uendelig  meget  at  sige,  saa  uendelig  meget 
at  takke  dig  for,  men  jeg  havde  endnu  fra  min 
Fodrejse  mit  Burschehumør,  var  for  rask  paa  det 
og  for  sikker  og  mere  fremtrædende,  end  jeg  maa 
være.  Og  saa  kommer  du  og  vil  gjøre  Afbigt  for 
^^S^  J^S  ^^2m  ikke  forstaae  det,  men  det  fore- 
kommer mig,  at  altid  i  den  sidste  Tid,  naar  jeg 
har  været  uartig  eller  hensynsløs,  mine  Venner, 
som  havde  Grund  til  at  klage  over  mig,  gjøre  sig  al 
mulig  Umage  for  at  vælte  al  Skyld  paa  sig,  og  bilde 
mig  ind,  at  jeg  er  saa  reen  som  et  nyfødt  Lam. 
I  maae  ikke  rose  mig  saa  meget,  det  er  galt  af 
Eder.  Jeg  bliver  aldrig  mere  end  Elev  paa  Livets 
Theater,  jeg  er  bestemt  til  at  spille  Biperson  og 
I  maae  ikke  bilde  mig  ind,  at  jeg  er  en  Hoved- 
person. I  et  Venskabsforhold  er  jeg  Nr.  2,  det 
er  min  Rolle  at  være  den  Hørende  mere  end  den 
Talende,  og  derfor  kan  jeg  ikke  efter  dit  Ønske 
indlade  mig  paa  Dagbogsbreve.  Naar  jeg  taler 
om  mig  selv,  er  jeg  snart  udtømt,  og  skal  jeg 
skrive  mit  Livs  Memoirer,  maa  jeg  som  Baggesen 
opgive  min  Sanddruhed  og  skabe  mig  et  nyt  Liv 
gjennem  Phantasien.  Man  har  desværre  altfor  megen 
Lyst  til  at  være  noget  Extraordinært,  og  naar  du 
saaledes  fortæller,  hvad  Rart  du  troer  at  finde  hos 
mig,  saa  kunde  du  jo  forføre  mig  til,  af  Frygt  for 

at  synke  i  din  gode  Tro,  at  beholde  den  Maske, 
som  du  giver  mig  paa,  og  det  vilde  gaae  mig  som 
i  en  fransk  Roman,  hvor  Konen  godt  kunde  falde 
paa  at  slaae  sin  Mand  ihjel,  fordi  Sørgetøjet  klæder 
hende  godt.  Roes  mig  ikke,  jeg  fortjener  det  ikke 
og  har  ikke  godt  af  det,  men  hold  af  mig  og 
spørg  mig,  naar  du  vil  have  Noget  at  vide  om 
mig,  jeg  skal  ikke  have  en  Hemmelighed,  som  du 
ikke  maa  kjende.  Gudfrygtig,  som  du  troer,  er 
jeg  desværre  ikke,  jeg  har  mere  Trang  end  Fylde, 
men  intolerant  er  jeg  sandelig  heller  ikke  i  Hjertet, 
om  jeg  end  stundom  er  for  haard  i  Munden.  Jeg 
er  letsindig  og  overfladisk  i  det  Meste,  men  jeg  er 
fast  i  min  Kjærlighed  og  Medfølelse  for  dig  og  i 
mit  Haab  om  dig. 

Din  Christian. 


Z.  Mynster  til  C.  Hostrup. 

Roeskilde,  den   Ilte  Aug.   1842. 

Oehlenschlåger  har  giort  Roeskilde  en 

Visit  i  disse  Dage.  Han  var  meget  tilfreds  med 
Mantzius,  men  dog  især  i  det  Comiske;  han 
fandt,  at  han  fremsagde  Giulios  Rolle  meget  godt, 
men  han  var  bange  for,  at  han  var  alt  for  ung, 
hvilket  kommer  af,  at  han  ikke  indseer,  at  det 
ogsaa  hører  med  til  en  talentfuld  Kunstner  at  kunne 
costumere  og  omskabe  sig.  —  Jomfru  P.  havde  en 
Aften  været  paa  Fasangaarden,  og  han  var  meget 
indtaget  i  hende,   men   udbrød,   da  hun   gik  bort: 

«Gud  bevares  1  det  er  jo  en  puur  ung  Pige,  —  og 
jeg  har  i  «Dina»  bestemt  hende  til  at  spille  en 
Kone  med  et  sexaars  Barn. »  —  Han  var  som  altid 
et  reent  Naturmenneske,  et  uhyre  genialt  Barn  med 
al  dets  Uartighed  og  Elskværdighed;  Varmen  og 
Reisevrøvlet  giorde  ham  opbragt  og  kunde  ikke 
opveies  ved  al  den  Næring,  Roeskilde  kunde  byde 
hans  Genius;  hans  store  Egoisme  og  hans  Digter- 
hierte  ere  i  bestandig  Kamp  ved  hans  Bedømmelse 
af  Folk,  idet  hiin  seer  paa,  om  de  have  subscriberet 
paa  hans  Værker,  roest  ham,  bedt  ham  til  Middag 
o.  s.  V.,  det  andet  skuer  deres  sande  Værd,  men 
den  første  seirer  for  det  meste.  Roeskildes  Om- 
givelser vare  aldeles  ubekiendte  for  ham;  hans 
Sange  om  Roeskilde  rinde  os  i  Hu  paa  hver  Plet; 
hverken  der,  hvor  forhen  cRoskilds  sikkre  rummelige 
Gader*  strakte  sig,  eller  ved  tden  stille,  klare, 
sølvblaae  Issefiord*,  hverken  ved  Hroars  Kilder  eller 
ved  Helges  Badehuus  havde  Hroars  og  Helges  Digter 
nogensinde  sat  sin  Fod;  kun  Domkirken  var  ham 
frisk  i  Minde  fra  «Langelandsreisen>,  og  derfra 
havde  han  seet  og  sunget  om  «Issefiorden».  Paa 
Saxo's  Steen  standsede  han  og  var  ganske  Digteren 
med  Ansigtet  straalende  lige  meget  af  «Kraft»  og 
af  «P>omhed»,  og  med  Taarer  i  Øiet,  —  og  i 
Christian  4's  Lighvælving  fremsagde  han  med  be- 
væget Stemme  nogle  Linier  om  de  «danske  Konger*, 
og  saaledes  seer  man  ham  i  en  uafbrudt  mærkelig, 
barnlig  Overgang  fra  Besværethed  og  Urimelighed 
ved  den  ringeste  physiske  Møie  til  en  alt  Jordiskt 

forglemmende  Digterbegeistring,  og  da  lige  saa 
hurtigt  en  Overgang  fra  denne  til  hiin,  i  en  ideligt 
vexlende  Stigen  mod  det  Høie  og  Falden  mod  det 
Lave;  —  og  Ens  egen  Følelse  for  ham  maa  natur- 
ligt bestandigt  ledsage  hans  egen  Vexlen,  snart 
føler  man  fuldeligt  hele  den  nyere  Skoles  Ret  imod 
ham,  tager  Partie  for  dem,  der  sætte  en  uendelig 
Arbeidsskiærsild  for  Geniets  Pligt,  der  ikke  ville 
unddrage  Geniet  —  paa  dets  Maade  —  for  « Livets 
Kamp>,  fordrer,  at  den  fødte  Digter  skal  vorde 
gienfødt  Digter,  og  at  ogsaa  han  skal  bære  Stridens 
Byrde  og  indskærpe  sig  med  Correggio:  « Fortære 
daglig  i  dit  Ansigts  Sved  skal  Du  dit  Brød,  har 
selv  Gud  Herren  sagt,»  —  mod  ham,  der  synger 
—  og  i  sit  hele  Liv  følger  denne  Sang,  —  at: 
« Musers  Søn  har  sieldent  svedt, »  —  ved  sin  Hu- 
stru's  Grav  kalder  sig  « Aladdin »,  —  men  ikke  blot 
der  kunde  bære  dette  Navn,  —  og  saa,  efter  at 
have  følt  den  blotte  Umiddelbarheds  Dorskhed  og 
Egenkierlighed,  opløftes  man  ved  dens  Skiønhed, 
Friskhed  og  Barnlighed,  glæder  sig  over,  at  denne 
væsentlige  Side,  der  saa  let  miskiendes,  hvor 
Philosophen  nærmer  sig  Digteren  og  vil  læse  alle 
sine  Tanker  i  hans  Billeder,  endnu  kan  finde  be- 
geistrede  Kæmpere,  om  de  end,  som  de  cnye 
Intell]gentsblade>  *),  næsten  ikke  ere  Andet  end  — 
begeistrede,  —  og  det  endda  temmelig  ureent. 
Saaledes  forholder  det  sig  jo  ogsaa  gierne  med  de 


♦)  Udg.  af  P.  L.  Møller. 

Stakkels  Digtere  (ti  Levnet*):  øieblikkeligt  tager 
alt  det  Store  og  Ædle,  som  kan  opfylde  et  Men- 
neskehierte,  Plads  i  dem,  men  « Forsynet*  benytter 
disse  —  utallige  —  Øieblikke  til  de  «gode 
Værker*,  —  saa  forlader  Begeistringen  dem,  og 
« Personen  sendes  ad  Helvede  til».  De  ere  saa 
meget  at  beklage  for  den  idelige  Collision  mellem 
deres  Pligt  som  Digtere  og  deres  Pligt  som  Men- 
nesker, hvor  ingen  Moralphilosophie  eller  Casuistik 
kan  hiælpe,  men  hvorover  de  jo  selv  oftest  hiælpes 
af  et  genialskt  Instinct,  der  bringer  dem  til  at 
forsømme  det  Sidste,  —  men  det  hævner  sig, 
naar  Inspirationen  er  udaandet,  og  Mennesket  føler 
sig  tomt,  medens  Digteren  krandses  med  Laurbær, 
—  og  de  derimod,  hvis  moralske  Samvittighed  er 
stærkere  end  deres  poetiske,  ere  Forrædere  mod 
deres  Muse  for  at  følge  den  almeenmenneskelige 
Herre  og  Mester,  paa  dem  hævner  det  forsømte 
Første  sig,  og  da  det  Digteriske  dog  var  deres 
sande  Væsen,  blive  de  hverken  det  Ene  eller  det 
Andet  —  t  hermaphroditiske  Væsener,  sammensatte 
halvt  af  Poesie  og  halvt  af  Philosophie*  (Heibergs 
Udtryk),  blive  maaskee  smukke  Personligheder, 
men  unyttige,  uduelige  i  Livet.  Men  dem,  som  blive 
dygtige  Digtere,  kalder  jeg  dog  ogsaa  stakkels,  — 
fordi  deres  følsomme  Sind  ideligt  stødes  mod 
Verdens  Haardhed  —  ikke  fordi  Verden  ikke  for- 
staaer  dem  —  men  fordi  de  aldrig  faae  noget 
personligt  Hold,  fordi  det  høieste  Moralbud  for 
dem  maa  være  det  passive:    «Bier  paa  Aanden,* 

fordi  —  medens  den  største  Roes  for  enhver  Anden 
er:  han  virker  tappert  og  stadigt,  Digterens  Roes 
er:  Aanden  kommer  hyppigt  over  ham,  —  fordi 
de  aldrig  om  Morgenen  kunne  sætte  sig  for:  det 
og  det  vil  jeg  udrette  idag  og  om  Aftenen  sove 
tilfredse  ind  med  den  Bevidsthed:  jeg  giorde,  hvad 
j^  foresatte  mig,  —  fordi  de  aldrig  kunne  kiende 
til  Selvagtelse,  —  fordi  selv  den  største  Mand*)  af 
de  største  Digtere  kunde  sige:  «Es  ist  låcherlich, 
wenn  man  Tieck  mit  mir  vergleicht.  —  Ich  kann 
es  gem  selbst  sagen;  es  ist  meine  Schuld  nicht; 
ich  håbe  mich  nicht  selbst  gemacht.»  —  Og  fordi 
de,  hvilke  deres  Menneskelighed  ogsaa  ligger  lidt 
paa  Hiertet  ved  Siden  af  deres  Digteriskhed,  altid 
maae  see  deres  Liv  og  deres  Characteer  saa  mile- 
vidt bagved  deres  Sang;  —  hvor  uhyggelig  maae 
Heiberg  føle  sig,  naar  han  tænker  den  naturlige 
Tanke:  jeg  sees  aldrig  i  c  Menigheden »,  og  det 
er  mig,  som  har  digtet  « Gudstjenesten,  «Hvis  ei 
min  Vantro  var  saa  stærk*  o.  s.  v.  —  jeg  er  selv 
€  Digteren  i  Helvede »,  og  det  er  mig,  s6m  har  op- 
stillet ham  som  et  Skrækkebillede  for  de  andre 
Digtere!  Og  er  det  alligevel  ikke  Dumhed,  naar 
Religionslærerne  sige:  Alle  kan,  naar  de  blot  vil, 
mon  en  Digter  med  sin  uhyre  Bevægelighed,  med 
sin  Indtrængen  i  Alles  Følelser  og  Tilstande,  mon 
han  virkeligt  kan  «arbeide  paa  sin  Saliggiørelse 
med    Frygt    og    Bæven»?    —    Siig    engang    høit, 

♦)  Goethe. 

ganske  langsomt  de  Ord:  jeg  kan  ikke,  de  have 
en  imponerende  Klang,  omtrent  som  lydende 
Kobber  og  klingende  Biælde.  —  Nei,  de  stakkels 
Digtere!  — 

Jeg  vilde  blot  have  fortalt  Dig  lidt  Historiskt 
om  Oehlenschlåger  og  derpaa  have  bortsendt  dette 
Brev,  hvis  Hensigt  blot  var  at  bede  Dig  om  et, 
da  Pennen  løb  over,  —  og  jeg  frygter  for,  at  mine 
Ord,  der  kun  svagt  antyde,  hvad  jeg  mener,  og 
ikke  kunne  indeholde  alle  de  Indvendinger  og 
Indvendingernes  Besvarelser,  der  foregaae  i  mig, 
medens  jeg  skriver,  let  kunne  misforstaaes,  og 
maaskee  ogsaa  let  trænge  forstyrrende  ind  i  Din 
< lille,  rolige  Verden*,  som  er  mig  saa  kier.  Og 
dog  sender  jeg  Dig  mine  ugenerede,  skiødesløse 
Udtalelser;  jeg  veed  ikke  ret,  om  det  er  Egoisme 
eller  Kierlighed.  — 

Qvistgaard  havde  i  Søndags  i  den  næsten 
heelt  opfyldte  Domkirke  prædiket  om  «Den  sande 
Andagt  i  Guds  Huus»,  —  og  havde  som  sæd- 
vanligt tiltrukket  alle  Slags  Mennesker!  —  Jeg 
derimod  var  paa  en  Herregaard,  hvor  jeg  skal 
have  «vakt  Opsigt*  derved,  at  jeg  ved  et  uhyre 
stort  Middagsbord  talte  saa  ivrigt  med  en  meget 
smuk  og  behagelig  Pige  paa  17  Aar,  som  blev 
min  Nabo,  at  jeg  skal  have  dreiet  min  Stoel  saa 
længe  henimod  hende,  at  jeg  tilsidst  sad  ligeoverfor 
hende.  Jeg  glemte  rigtignok  ogsaa  det  øvrige 
Selskab,  —  men  da  jeg  kom  hiem,  glemte  jeg 
ogsaa  hende. 

Hun  meddeelte  sig  saa  uforbeholdent,  at  Con- 
versationen  lidt  efter  lidt  ikke  blev  for  Conver- 
sationens  Skyld,  men  for  Meddelelsens  Skyld.  I 
min  Ivrighed  for  at  berigtige  nogle  af  hendes 
theatralske  Anskuelser,  spildte  jeg  nogle  Hindbær 
ned  af  hendes  Kiole,  hvoraf  hun  meget  venlig  loe 
uden  at  tørre  sig  af,  —  et  Træk  af  sand  Dan- 
nelse. — 

Vil  Du  end  endelig  mere  være  tden  Hørende 
end  den  Talende*,  kan  jeg  dog  ikke  tillade  Dig 
mere  at  være  den  Læsende  end  den  Skrivende. 

Din 
Ludvig. 

L.  Mynster  til  C,  Hostrup. 

Roeskilde,  Aug.  1842. 
—  —  Jeg  føler  naturligviis  meget  godt  det 
Eensidige  i,  hvad  jeg  skrev  om  Digterne,  skiøndt 
Alt,  hvad  jeg  skrev,  var  Alvor.  Prædicatet  tstakkels* 
kan  kun  passe  paa  de  reflecterende  mellem  dem,  ikke 
paa  Oehlenschlåger,  der  slet  ikke  føler  Collisionen, 
der  vist  i  sin  forunderlige  Barnlighed  aldrig  prøver  sit 
Levnet  og  Sind  —  aldrig  føler  sig  utilfreds  med  sig 
selv.  Hans  skiønne  Billeder,  som  saa  ofte  har  hen- 
revet mig,  traadte  inat  skiønnere  end  nogensinde 
frem  for  min  Anskuelse  og  straffede  mig,  fordi  jeg 
havde  fasthæftet  det  —  forsvindende  —  Vrængebillede 
paa  Papiret.  Han  er  vel  hvad  Hverdagsmennesker 
dadlende  vilde  kalde  «et  gammelt  Barn*;   men  er 

det  ikke  fra  een  Side  stort  og  beundringsværdigt, 
at  en  Mand  giennem  et  langt  Liv  kan  bevare  al 
Barnets  Uskyld  og  herlige  friske  Følelse?  Han 
har  giennem  Livets  Besmittelser  bevaret  en  fuld- 
kommen Hiertets  Reenhed;  som  et  Barn  oprøres 
han  ved  alt  Slet  og  Ureent,  han  hører  eller  seer, 
om  det  end  er  Noget,  hvori  han  i  Handling  selv 
har  giort  sig  skyldig;  som  et  Barn  føler  han  ved 
hver  lijle  Ulykke,  der  møder  hans  Blik,  ved  hvert 
Dødsfald,  han  læser  i  Avisen,  ved  hver  Tigger, 
han  seer  paa  sin  Trappe,  som  et  Barn  bliver  han 
da  i  Alt,  som  fordrer  practisk  Modenhed,  saa 
elskeligt  ufornuftig  (siger  sine  Piger  op,  og  naar 
de  græde,  beholder  han  dem  igien  o.  s.  v.).  Inspi- 
rationen er  jo  naturligviis  heller  ikke  noget  reent 
Overnaturligt,  det  Himmelske  tager  kun  Bolig  i  et 
med  det  Himmelske  væsentligt  beslægtet  Sind ;  nei ! 
Oehlenschlåger  er  aldrig  < Digteren  i  Helvede*,  han 
er  Digteren  i  Paradiset,  i  Edens  Hauge  (men  denne 
er  jo,  som  Tiden  har  erkiendt,  i  al  sin  Herlighed 
et  underordnet  Trin  for  Mennesket);  hvor  mang- 
foldige Gange  hans  Liv  end  plukker  forbuden  Frugt, 
hans  inderste  Væsen  bevarer  stedse  sin  justitia 
originalis.  Et  «ganunelt  Barn»  er  den,  hvis  livlige 
sangvinske  Sielsbarndom  ikke  alle  de  tiltagende 
Aar  udslette,  og  neppe  engang  modificere  —  og 
er  et  saadant  Standpunct  end  mere  Englenes,  end 
de  til  Mere  end  Englene  bestemte  Mennesker,  er 
det  dog  et  deiligt  Særsyn  imellem  dem,  —  om 
det  end  er  en  Engel  med  al  den  ved  Menneske- 

barnet  klæbende  Arvesynd,  Egoisme  og  Begiær- 
lighed. 

Dem,  der  spørge:  hvorledes  er  Oehlenschlåger, 
er  han  et  agtværdigt  Menneske?  skulde  man  blot 
svare:  hvorledes  er  et  Barn?  er  det  et  agtværdigt 
Menneske  eller  ikke?  Som  et  Barn  glemmer  sin 
Uartighed,  naar  den  er  gaaet  over,  glemmer  han 
sin  Synd,  ligesom  den  er  begaaet;  nu  veed  han 
neppe,  at  hans  a^eskabelige  Liv  har  været  tem- 
meligt stormfuldt,  hans  Erindring  glemmer  blot  hans 
Livs  Poesi,  hverken  dets  Sorger  eller  Synder,  og 
Præsterne  vilde  fordre  af  ham,  at  han  skulde  for- 
nægte sin  hele  Genius,  hvis  de  foreholdt  ham,  at 
ingen  Synd  var  udslettet,  at  hver  Synd  krævede 
dyb  Anger  og  Forsoning. 

Nu  haaber  jeg,  at  du  bedre  forstaaer  mine 
Udtalelser  om  Oehlenschlåger.  Der  er  nok  af  tørre, 
udbrændte,  udfølte  og  udlevede  Siele  i  vor  Tid. 
Nok  der  have  Anlæg  til  at  naae  den  rædsomme 
Tilstand:  cKiede  af  at  leve  og  frygtende  for  at 
døe,»  eller  rettere  —  da  Begrebet  Frygt  dog  inde- 
holder en  vis  Friskhed  —  ikke  gidende  leve  eller 
døe,  —  til  at  ikke  ogsaa  Mennesket  Adam  Oehlen- 
schlåger som  deres  Modbillede  bør  opbygge  og  glæde. 

Din  L.  M. 

C,  Hostrup  til  L.  Mynster, 

1842. 

Jeg   har  i   mange  Dage  gaaet  og  ønsket,    at 

jeg  kunde  komme  til  at  skrive  til  dig,   men  mine 

Dagforretninger  ere  blevne  forøgede  med  nogle 
kjedelige  mathematiske  Informationer  (du  veed 
maaskee  ikke,  at  jeg  er  et  lille  mathematisk  Geni), 
og  mine  Aftentimer,  som  jeg  hver  Dag  har  haabet 
at  kunne  hellige  dig,  er  blevne  optagne  af  de  smaa 
Pligter,  som  det  stundom  kan  føre  med  sig,  at 
være  en  artig  Søn  og  en  tjenstvillig  Broder  og  en 
godmodig  Person. 

Jeg  vilde  takke  dig  især  for  Slutningen  af  dit 
Brev,  fordi  du  stolede  paa,  at  en  Historie  —  der 
dog  havde  vakt  min  Bekymring,  før  jeg  fik  dit 
Brev  —  maatte  interessere  mig,  da  den  laa  dig 
paa  Hjerte.  Ja,  kjære  Venl  derom  kan  du  altid 
være  forvisset,  jeg  vil  helst  høre  saa  meget  som 
muligt,  jeg  er  smaalig  i  min  Interesse  for  dem, 
jeg  har  kjær,  Intet  er  mig  ubetydeligt,  naar  det 
vedkommer  dig.  Jeg  er  stolt  af  dig  og  af  dit 
Venskab,  og  jeg  har  intet  højere  Ønske  end  at 
kunne  være  dig  just  en  saadan  Ven,  som  du  trænger 
til.  Af  dig  venter  jeg  mig  store  Ting,  men  jeg 
har  ogsaa  min  Ærgjerrighed.  — Jeg  vilde  være  en 
af  Publikum  —  men  den  Bedste  iblandt  det,  jeg 
vilde  ikke  selv  fordre  nogen  Krands,  men  jeg  vilde 
være  den,  der  rakte  dig  den.  — 

Du  vil  vide  noget  om  Arentzen.  —  Der  er 
faa  Mennesker,  jeg  kjender  saa  godt;  vi  sluttede 
vort  Venskab  under  den  svenske  Begejstring,  og 
vi  har  deelt  denne  rige  Sommers  meest  fyldige 
Øjeblikke  med  hinanden.  Vor  Fodtour  i  Sommer- 
ferien er  et  af  de  lyseste  Punkter  i  mit  Liv;   der 

var  næsten  ikke  et  Øjeblik,  hvori  vi  ikke  var  i 
Aande;  overgivne  Optøjer,  besindige  Samtaler  og 
den  fuldeste  Nydelse  af  den  skjønne  Natur  vexlede 
uden  tomme  Mellemrum.  Han  er  kun  i8'/4  Aar 
og  er  dog  min  Overmand  næsten  i  Alting  —  baade 
i  Ord  og  Tanke  og  Gjerning.  Han  har  en  skarp 
og  sikker  Dønunekraft,  en  usædvanlig  Energi  i  at 
overvinde  Vrøvl  og  sætte  igjennem,  hvad  han  har 
besluttet,  og  en  fuldkommen  Frihed  for  Frygt  og 
falsk  Undseelse,  hvor  det  gjælder  at  værne  de 
hellige  Ideer.  Tro  nu  ikke,  at  han  er  en  gammel 
Viismand,  nej  —  han  er  et  kjærlighedsfuldt,  barn- 
ligt, poetisk  Gemyt,  men  jeg  er  vist  det  eneste 
Menneske,  der  kjender  ham  fra  den  Side.  De 
Folk,  der  ikke  kjende  højere  Love  end  Convenient- 
sens,  have  nok  at  udsætte  paa  ham.  Han  er 
maaskee  noget  stolt,  men  derfor  er  han  ogsaa  fri 
for  Forfængelighed,  han  er  stundom  ubeskeden, 
fordi  han  glemmer  Personen  for  Sagen,  men  han 
er  ydmyg  i  sit  Hjerte  overfor  Gud.  Han  er  en 
Søn  af  den  nyere  Tid,  opvoxet  i  dens  Splid  og 
dens  Drømme,  med  alle  dens  Fortrin  og  nogle  af 
dens  Mangler,  men  med  en  frisk  Kjærne  med  Spire 
til  en  selvstændig  Karakteer.  Noget  bliver  der 
nok  af  ham  —  derom  er  jeg  forvisset,  men  om 
det  bliver  Digter,  Præst,  Philosoph  eller  Politiker, 
maa  Vorherre  vide.  For  det  Første  vil  han  studere 
Theologi,  som  han  har  en  brændende  Længsel 
efter  at  tage  fat  paa.  I  Skolen  blev  han  anseet 
for  et  godt  Hoved,  var  flittig  og  skjøttede  sig  selv. 

De  Erindringer,  der  fra  den  Tid  har  gjort  meest 
Indtryk  paa  ham,  er,  at  han  flere  Gange  var  døds- 
syg; den  ene  Gang,  i  en  Alder  af  ti  Aar,  sammen- 
kaldte han  hele  sin  Familie  med  Tjenestetyende 
om  sin  Seng,  samme  Nat,  Lægen  ventede,  at  han 
skulde  døe,  og  tog  med  Rolighed  og  Inderlighed 
Afsked  med  hver  især.  I  dette  Øjeblik,  som  han 
levende  erindrer,  syntes  hans  Familie  for  første 
Gang  at  være  greben  af  een  Aand,  hans  Fader 
(som  han  ogsaa  holder  meget  af)  lagde  Haanden 
paa  hans  Hoved  og  indviede  ham  med  kjærlige 
Ord  til  det  nye  Liv,  der  aabnede  sig  for  ham. 
Men  Anstrengelsen  fordrev  den  Søvnløshed,  der 
skulde  dræbe  ham;  han  slumrede  ind  og  vaagnede 
atter  paa  denne  Side  Graven.  Sidste  Efteraar  var 
han,  som  du  vel  har  hørt,  næsten  druknet,  da  en 
Svømmer  tog  ham  som  død  fra  Havets  Bund.  Da 
han  efter  flere  Dages  Forløb  kom  hjem  fra  Ho- 
spitalet og  fortalte  en  ærværdig,  aldrende  Kone, 
hvor  tidt  han  havde  været  Døden  nær,  betragtede 
hun  ham  alvorligt  og  sagde:  « Vorherre  har  en  Be- 
stemmelse med  Dem,»  en  Ytring,  som  ved  den 
forunderlig  prophetiske  Sikkerhed,  hvormed  den 
blev  fremført,  oplivede  og  foryngede  hans  Hjerte, 
der  var  nedtrykt  og  modløst  af  det  foregaaende 
Aars  forunderlige  Hændelser,  som  jeg  en  anden 
Gang  skal  fortælle  dig,  naar  jeg  er  lidt  bedre  op- 
lagt end  nu,  da  jeg  er  træt. 

Din  Christian. 

L.  Mynster  til  C.  Hostrup. 

1842. 
Kiere  Christian! 

Du  gaaer  ritneligviis  i  disse  Dage  i  idel 
Patriotisme,  —  det  faldt  mig  først  ret  ind,  da  jeg 
igaar  Aftes  hos  Pedrin  fik  fat  i  en  Mængde  Blade. 
Og  j^  ^^  hiem  med  den  Følelse,  at  Du  dog 
næsten  maatte  foragte  mig  —  for  den  Ligegyldig- 
hed, hvormed  jeg  optog  og  bortviste  Dine  dansk- 
sindede Yttringer,  —  og  det  skiøndt  jeg  ovenikiøbet 
da  havde  hørt  Noget  om  Sagen,  men  i  Distraction 
slet  ikke  forstaaet  den,  og  glemt  den  igien!  — 
Og  saa  bød  jeg  Dig  den  næste  Dag  de  specielleste 
Privatissima,  medens  Du  var  opfyldt  af  Publicissima ! 
—  Jeg  maa  dog  fortælle,  at  da  jeg  først  havde 
læst  om  Sagen,  interesserede  den  mig  saa  meget, 
at  jeg  læste  Alt,  hvad  alle  Bladene  sagde  derom, 
og  vilde  op  paa  den  Generalforsamling,  Du  havde 
annonceret  mig  (som  da  enhver  saadan,  som  jeg 
har  bivaanet,  har  opfyldt  mig  i  høieste  Grad,  men 
rigtignok  gierne  formå  og  ikke  materia  —  d: 
de  Talende  mere  end  det,  som  der  taltes  om,  — 
jeg  sætter  overhovedet  for  det  Meste  Menneskene 
over  Ideerne,  og  det  er  «ude  af  Tiden»},  da  jeg 
fik  at  læse,  at  den  var  opsat  og  knyttet  til  Be- 
tingelser, som  jeg  ifølge  min  conseqvente  Handle- 
maade  ikke  kunde  indgaae.  Men  mere  end 
interessere  mig  kunde  Sagen  heller  ikke;  den 
opflammede  mig  hverken  i  den  ene  eller  i  den 
anden  Retning;   —  det   er   sandt,   at  jeg  ikke  er 

greben  af  nogensomhelst  politisk  Aand.  —  Jeg  har 
randsaget  mig  selv,  hvorvidt  jeg  turde  kalde  mig 
fædrelandskierlig,  og  vil  fortælle  Dig  de  Træk 
af  Patriotisme,  er  jeg  mig  bevidst,  for  at  Du,  som 
ellers  er  saa  god  at  haabe  for  mig  i  Alting, 
heller  ikke  skal  opgive  Haabet  om,  at  jeg  med 
Tiden  kunde  blive  politisk.  —  Jeg  glæder  mig 
altid  meget,  naar  et  godt  danskt  Skrivt  er  for- 
fattet, og  er  overhovedet  tilbøielig  til  at  ville  troe 
det  Bedste  om  hver  ny  dansk  Digtsamling,  No- 
velle etc.  —  glæder  mig  langt  mere  ved  et  skiønt 
Værk,  naar  det  er  af  en  Dansk,  end  naar  det  er 
af  en  Udlænding,  —  var  f.  Ex.  inderlig  fornøiet, 
da  jeg  første  Gang  havde  seet  «Indqvarteringen>, 
alene  over  at  en  Dansk  havde  kunnet  tilegne  sig 
de  franske  Stykkers  lette,  utvungne  Dialog,  — 
gik  f.  Ex.  paa  Comoedie  og  saae  « Ingolf  og  Val- 
gerdf  i  en  begeistret  Tillid  til  det  Rygte,  jeg  havde 
hørt  af  en  Eneste,  at  det  var  af  en  Islænder  — 
og  i  den  Hensigt  at  beundre  et  nyt  opstaaet 
Naturgenie,  —  hænger  fast  ved  alle  vort  Lands 
store  Forfattere,  især  Digtere,  og  naar  jeg  læser 
en  Sammenligning  mellem  Holberg  og  Moliére, 
har  jeg  det  hemmelige  Ønske,  at  Palmen  maa  blive 
Holbergs,  skiøndt  Moliére  har  glædet  mig  ligesaa 
meget.  —  Nu  har  jeg  skrevet  mig  ind  i  en  stærk 
Selvfølelse  overfor  dem,  der  troe  sig  Patrioter,  — 
jeg  finder,  at  den  Hæder,  som  nylig  er  viist  Fru 
Heiberg,  kun  er  rigtig,  forsaavidt  vi  ere  Kosmo- 
politer (hvilket  vi  rigtignok  ogsaa  bør  være,  mener 

jeg),  men  ikke  er  en  national  Hæder  for  en  national 
Kunstnerinde;  —  og  jeg  er  overbeviist  om,  at  hun 
ikke  er  en  saadan,  og  skulde  ogsaa  overbevise  Dig 
om,  at  der  i  hver  af  hendes  egentlig-danske 
Roller  (<Dina>  er  ikke  en  egentlig  dansk  Rolle) 
er  noget  Forfeilet,  Usandt  eller  Forfransket,  saavel 
i  hendes  faa  Forsøg  i  nordiske  Tragoedier  som  i 
hendes  kiøbenhavnske  CharacteerroUer  —  allerværst 
er  « Grethe  i  Sorgenfri«.  Holberg  og  Oehlen- 
sch låger  (forsaavidt  han  er  national  Digter) 
kan  hun  ikke  giengive  —  men  man  kan  vel  sige, 
at  hun  er  den  rette  Repræsentant  for  den  nyere 
Danskhed  —  forsaavidt  den  bestaaer  i  en  Assimi- 
lation med  alt  det,  gode  og  ikke  gode,  Fremmede, 
overhovedet  i  Dannelse. 


(Flere  patriotiske  Træk.) 

Jeg  sværmer  for  vore  to  nationale  Kunst- 
nerinder: den  Valborg,  Thora,  Margrethe,  jeg  i 
min  Barndom  har  seet,  staae  for  mig  som  de 
deiligste  Erindringer  —  og  den  gammeldanske 
comiske  Styrke,  Diærvhed  og  selv  —  Smagløshed 
har  jeg  uendeligt  kier  hos  en  smuk  ung  Pige,  som 
var  en  Kunstnerinde,  inden  hun  vidste,  hvor  Paris 
ligger  (og  jeg  tænker,  hun  har  glemt  det  igien,  — 
ligesom  hendes  —  dansksindede  —  Ven  — 
havde  glemt  den  det  Danske  tilføiede  Fornær- 
melse). —  Noget  af  det,  som  især  har  tiltrukket 
mig  hos  Dig  —  ogsaa  hos  Madam   Holst,   er,   at 

mange  Sider  af  det  danske  Ideal  vise  sig  for  mig 
i  Eders  Charakteer  og  Ansigt.  —  Fremdeles  har 
jeg  følt  alt  det,  som  vore  lyriske  Digte  udtale  om 
den  danske  Natur,  og  har  skrevet  mange  —  slette, 
men  dog  følte  —  ditto  —  har  sympathiseret  med  alle 
vore  Sange  om  Bøgen  og  Havet  og  Kløvermarken, 
og  tidt  nok  om  Aftenen  paa  min  melancholske 
Frederiksdalsø ,  medens  Bølgerne  klukkede  mod 
Baaden,  fremsagt  Fædrelandssange,  og  min  poetiske 
Hukommelse  og  Begeistring  blev  Surrogatet  for 
den  totale  Mangel  paa  Syngestemme  i  min  Familie. 
—  —  Men  dette  Brev  skal  lægges  sammen,  og 
Undertegnede  er  ikke  practisk!  Jeg  maa  da  holde 
op  med  min  Apologie,  —  som  ikke  blot  er  Spøg, 
men  virkeligt  Alvor  og  Sandhed,  —  skiøndt  jeg 
rigtignok  kunde  anføre  mange  upatriotiske  Træk 
af  mig  —  men  dem  kiender  Du  nok  selv.  — 
Dog  vil  jeg  endnu  tilføie  som  et  Vidne  om  Mulig- 
heden af  min  Fædrelandskierligheds  Overgang  til 
politisk  Interesse,  at  jeg  har  havt  en  umaadelig 
Interesse  for  Besøget  hos  de  Svenske  —  og  endnu 
stundom  er  reent  fortvivlet  over,  at  jeg  ikke  engang 
kan  faae  fat  paa  « Brage  og  Ydun»  med  Paulsens 
Skildring.  Din  Ludvig. 

L,  Mynster  til  C.  Hostrup. 

Anden  Juledag  1842. 

—   —  —   Gid   Du   —   naar  Du  fik  Tid  — 
vilde  forsvare  mig  Demokratiet,  som  Du  forsvarede 

den  skandinaviske  Forbindelse.  Hvad  jeg  hader 
hos  de  Liberale,  er  ikke  —  som  Du  lod  til  at 
træ,  hvilket  i  Grunden  krænkede  mig  noget  — 
at  der  ikke  ere  synderlig  interessante  Personer 
imellem  dem;  —  men  det  er  den  store  Grund- 
løgn,  som  jeg  tør  paastaae  gaaer  igiennem  hele 
deres  skrivtlige  og  virkelige  Handlen:  at  de  paa- 
sætte  saa  mange  reent  slette,  siofle  Lidenskaber 
Frihedsfølelsens  deilige  Maske,  at  de  ideligt  frem- 
føre den  store  Usandhed,  at  « Folket  er  kommet 
til  Bevidsthed  om  sig  selv*  —  denne  Benævnelse 
give  de  saavel  det,  at  Gadedrenge  fra  Christians- 
havn samle  sig  paa  Kultorvet  og  af  blot  Lyst  til 
Commers  skraale:  Ol  la  Lehmann  level  som  det, 
at  en  stor  Klynge  beklapper  deres  Ord,  ikke  for 
Indholdet,  men  kun  fordi  der  kommer  en  Person- 
lighed mod  en  Mand,  som  de  ved  den  plebejiske 
Arvesynd  —  blot  hade  for  hans  høiere  Stilling  — 
den  cBevidsthed  af  sig  selv»  har  Folket  vist  til 
alle  Tider  havt,  at  en  Deel  Trods  og  Had  — 
mod  Regiering,  blot  fordi  det  er  dets  Regiering, 
mod  Kongen,  blot  fordi  det  er  en  Konge  og  dets 
—  « lykkeliget  Konge  —  altid  har  boet  i  det; 
men  dets  Lidenskaber  have  ikke  før  faaet  saa 
hellige  Navne  og  ere  derfor  ikke  traadte  frem 
med  saa  megen  Dristighed.  —  Anderledes  for- 
trinlige synes  mig  de  Folkevenner,  der  udbrede 
Folkekalendere  og  Folkeskrivter  og  ville  føre  Folket 
til  den  aandelige  Udvikling,  forud  for  hvilken  jeg 
rigtignok  ikke  troer,  at  det  kan  have  nogen  politisk 

Anskuelse,  men  kun  det,  som  cFædrelandet»  vover 
at  kalde:  « dets  Selvstændighed,  Følelse  afsig  selv, 
Nationalfølelse  t,  og  som  synes  mig  i  Hovedsagen 
at  være  puur  og  blank  Arvesynd.  Og  jeg  hader 
den  grundfalske  Moral,  som  ved  Liberalismens 
falske  Skikkelse  er  bleven  saa  almindelig,  —  hvor- 
efter al  Opoffrelse,  al  Hengivelse  kaldes  Slaviskhed, 
og  derimod  al  blødagtig  og  magelig  Indulgeren 
med  Lidenskaber  bliver  heltemodige  Friheds- 
yttringer. 

Nu  skrev  jeg  mig  ivrig  og  kom  lidt  ud  af 
Bedrøvelsen.  Jeg  har  ogsaa  ofte  været  meget  for- 
tvivlet over  min  Upractiskhed,  og  denne  Be- 
drøvelse gienvaagnede  efter  vor  Samtale  igaar;  jeg 
følte,  at  det  Høieste,  jeg  kunde  naae,  var  at  blive 
nogenledes  «klog  paa  Himlen*,  men  at  jeg  altid 
maatte  blive  «en  Nar  paa  Jorden*;  var  det  saa 
ikke  ligesaa  godt  strax  at  kunne  lægge  sig  hen  at 
døe?  —  Bliv  ikke  for  længe  borte  kiere,  kiere 
Nathanael*)!  — 


C.  Hostrup  til  L.  Mynster. 

Uden  Datum. 

Hvorfor  kan  jeg  aldrig  blive  forelsket?  Jeg 
har  nu  dog  naaet  en  antagelig  Alder,  jeg  har  mere 
end  nok  af  Kjød  og  Blod,  og  jeg  har  vel  ogsaa 
ligesaa  megen  Følelse,    som   de   fleste   Forelskede. 

*     Joh.  I,  48. 

C^  dog  er  j^  aldrig  engang  kommen  saa  vidt,  at 
j^  har  faaet  lavet  mig  en  Smule  Kvinde-Ideal  at 
sværme  for.  Blot  enkelte  Sommeraftener,  naar  jeg 
har  gaaet  alene  i  en  Skov  o.  s.  v.,  har  jeg  følt 
ubestemte  Længsler,  som  jeg  maatte  antage  for 
Amors  præexistentielle  Rørelser ;  jeg  har  uvilkaarlig 
maattet  trykke  Haanden  mod  Hjertet  og  sukke. 
Men  naar  jeg  saa  kom  ud  til  Stranden  og  Aften- 
røden, da  følte  jeg,  at  min  Længsel  havde  et  andet 
Maal,  da  vilde  jeg  blot  blive  siddende  paa  min 
Steen  ude  i  Vandet  og  høre  paa  den  tungsindige 
Skvulpen  og  stirre  ind  i  den  røde  Evighed  og 
svinde  hen  i  den  stille  Aftenluft.  Kun  en  eneste 
Aften  har  jeg  været  lidt  forelsket,  det  var  en 
Maaned,  før  jeg  blev  Student.  Det  var  den  første 
Gang,  jeg  følte,  at  jeg  var  bleven  voxen,  skjøndt 
jeg  var  19Y2  Aar.  En  heel  Mængde  herkuliske 
Planer  og  søde  Forhaabninger  holdt  mig  vaagen 
den  halve  Nat;  først  spadserede  jeg  saa  længe 
forbi  hendes  Huus,  til  ethvert  Lys  deri  var  slukket, 
og  siden  gik  jeg  hjem  og  lagde  mig  i  mit  Vindue 
og  saae  paa  Maanen;  det  var  ogsaa  første  Gang, 
jeg  forstod  dens  Physiognomi. 

Senere  har  jeg  været  velvillig  stemt  mod  flere 
unge  Piger,  meest  fordi  de  har  holdt  af  mine 
Søstre;  jeg  har  vel  ogsaa  somme  Tider  gjort  flaut 
Cour  (som  jeg  bag  efter  inderlig  har  fortrudt), 
men  Eros  har  aldrig  villet  ridse  mig  med  sin  Piil. 
Jeg  veed  nok,  jeg  mangler  Sands  for  Formskjønhed ; 
Fru  Heiberg  forekommer  mig  langt  smukkere  end 

Madam  Holst;  det  sidste  Portræt  af  Luther,  der 
hang  hos  Reitzel,  meget  smukkere  end  Thorvaldsens 
—  eller  nogensomhelst  Venus.  Arentzen  siger,  at 
jeg,  naar  jeg  taler  med  Folk,  altid  hænger  ved 
deres  Øjne;  saa  meget  er  vist,  at  det  er  det  eneste, 
jeg  klart  kan  erindre  af  deres  Udvortes. 

Anledningen  til  denne  Dagbogshistorie  er  føl- 
gende: Jeg  fik  i  Aftes  fat  paa  nogle  erotiske  Digte 
af  Goethe  og  læste  dem  med  samme  Fornemmelse 
som  alle  erotiske  Digte.  Uagtet  jeg  nok  kan  er- 
kjende  deres  Fortræffelighed,  kan  jeg  dog  ikke 
rigtig  komme  ind  i  dem  som  i  anden  Lyrik,  som 
Schack  Staffeldts  —  Ewalds:  «Til  Sjælent  —  o.s.v. ; 
det  er  som  Rejsebeskrivelser  om  et  fremmed  Land. 
Saa  det  er  dog  fatalt  I 

cEr  jeg  en  Sanger,  (NB.  jeg  tilstaar  en  grumme  liden) 
saa  bør  jeg  jo  vide 
■    Kjærligheds  smigrende  Lyst, 
Alt,  hvad  et  Hjerte  kan  rumme  og  lide, 
Burde  jo  tolke  min  Røst.> 

Men  alvorlig  talt,  troer  du,  jeg  har  den  uheldige 
Beskaffenhed,  at  jeg  aldrig  kan  blive  forelsket?  — 
En  saa  menneskelig  Lyst  og  Smerte  vilde  jeg 
nødig  vide  mig  lukket  for.  —  Jeg  bliver  altid 
rørt  over  det  Ord:  menneskelig  (raXamægog  éyæ 
åv&Qænog).  Havde  jeg  Lenaus  Faust,  skulde  du 
faae  nok  et  Citat. 

C.  H. 

L,  Mynster  til  C.  Hostrup. 

Uden  Dat  am. 

Kun  til  et  lille  Svar  har  jeg  Tid  og  Lov, 
men  haaber  paa  dig  selv  i  Eftermiddag.  Jeg  har 
oftere  været  saa  dristig  at  finde  en  Lighed  i  ad- 
skillige Henseender  imellem  os  to,  og  jeg  finder 
mig  bestyrket  heri  ved,  at  jeg  kan  underskrive 
næsten  hele  dit  Brev.  Jeg  har  jo  heller  aldrig 
været  forelsket  i  noget  Fruentimmer,  og  jeg 
nyder  altid  i  Billedhuggerkunsten  noget  Andet  — 
og  ikke  nær  saa  Meget  som  de  fleste  Andre,  fordi 
j^  mangler  den  egentlige  Formsands.  Jeg  veed 
aldrig  noget  om  en  ung  Piges  Figur,  er  over- 
hovedet <nebuløs>  og  « nihilistisk »  —  skiøndt  jeg 
rigtignok  har  begyndt  at  have  stor  Interesse  for 
den  ydre  Opfattelse  og  ofte  været  fortvivlet  over 
min  Kortsynethed.  Jeg  har  aldrig  seet,  at  Jomfru 
Petersen  har  stygge  Fødder;  —  talrige  Gange  har 
jeg  hørt  det  og  besluttet  at  see  efter,  —  men, 
seer  jeg  hende  paa  Scenen  som  Lunets  Fee,  faaer 
jeg  ikke  Tid  til  det.  —  Er  der  end  noget  Abstract 
i  denne  vor  Spiritualitet,  og  have  vi  end  overseet 
meget  af  det  Legemlige,  som  skal  opreises  paa 
den  yderste  Dag,  saa  have  vi  dog  vel  ogsaa  mere 
end  de  Fleste  ignoreret  —  og  ikke  ladt  vor  aande- 
lige  Nydelse  af  Livet  forstyrre  af  —  det  <Kiød 
og  Blod,  som  ikke  skal  arve  Guds  Rige>;  vi  have 
allerede  for  vor  Deel  givet  det  dets  evige  For- 
dømmelse,  og  vor  Mangel  paa  Opfattelsesevne  for 

det  Tilfældige  i  Menneskenes  Ydre  letter  os 
Anticipationen  og  næsten  den  fulde  «Skuen  Ansigt 
til  Ansigt*  af  acbfia  TwevfjuxTixov.  Til  dette  hører 
dog  nok  iøvrigt  mere  end  Øiet;  Munden  er  ogsaa 
blandt  andet  en  Tolk  for  Aandens  Bevægelser,  og 
dennes  —  Gestus  ere  mig  ligesaa  bekiendte  og 
betydningsfulde  i  de  Flestes  Aasyn  som  Øiets. 
Men  lad  os  kun  bryde  os  mere  om  Aasynet  end 
om  Ansigtet.  Madam  Holst  har  Du  ikke  seet  med 
tilstrækkelig  skarpe  Briller.     Især  da  hun  var  yngre 

—  stod  hun  for  mig  som  et  skiønnere  og  mere 
fuldendt  Ideal  —  af  en  «reen  Mø»,  end  nogen 
Maler  kunde  skabe;  det  syntes  mig,  at  Naturen 
her  havde  berøvet  et  Emne  fra  Kunstnerne  paa 
samme  Maade  som  Luthers  opbevarede  Ord  og 
Skrivter  have  berøvet  Digterne  et  Emne.  Og  deri 
er  jo  vist  hendes  Ansigts  Formskiønhed  et  Moment, 
et  classiskt  Udtryk  for  det  Aandelige  (og  saaledes 
troer  jeg  —  for  at  tale  i  Rasmus  Nielsens  Maneer 

—  at  hendes  Næse  vil  blive  udødelig);  —  men 
Hovedsagen,  det  Deiligste  hos  hende  er  vist  hendes 
Øie,  hvilket  synes  mig  at  giemme  mere  Siel  og 
Dybde  end  selv  Fru  Heibergs  (med  dets  den  An- 
den manglende  Aand  og  Livlighed).  Ved  «Reen- 
hed»  tænker  jeg  mig  ikke  noget  Negativt;  den  er 
næsten  altid  et  ydre  Afpræg  af  aandelig  Varme 
(religiøs  eller  moralsk).  —  Jeg  troer,  at  Madam 
Holst  har  —  og  jeg  læser  det  i  hendes  Aasyn,  — 
Kulde  for  Jorden,  men  Varme  for  Himlen.  Inden 
hun   var   Moder,    traadte    det    Første    saa    stærkt 

frem,  at  hun  let  maatte  faae  den  Titulatur  for  hele 
sit  Væsen:  «kold»;  og  dog,  naar  en  ret  himmelsk 
Rolle  begeistrede  hende,  straalede  det  Sidste  saa 
klart,  at  f.  Ex.  hendes  Johanne  d'Arc,  som  jeg 
som  Dreng  har  seet,  med  al  dens  Ufuldkommenhed 
i  Declamation  og  anden  Ukunstneriskhed,  giorde 
et  saadant  religiøst  og  moralskt  Indtryk  paa  mig, 
at  jeg  i  det  mindste  i  en  Uge  —  næsten  var  over 
Jorden.  Selv  paa  Bunden  af  hendes  Stemmes  jor- 
diske Haardhed  og  Kulde  kan  jeg  altid  sandse  en 
stille  himmelsk  Varme,  en  «Heiterkeit»  og  Ro, 
som  jeg  ogsaa  læser  i  hendes  Blikke.  —  Altsaa, 
da  det  er  fuldkommen  uretfærdigt  at  opstille  Madam 
Holst  som  Repræsentant  for  den  sielløse  Form- 
skiønhed,  —  skulde  Du  have  skrevet:  «jeg  finder 
Fru  Heiberg  smukkere  end  Jomfru  Holst  (Madam 
Phister)>.  —  Hvis  jeg  tør  fordre  den  Hukommelse 
hos  Dig,  for  hvad  Du  een  Gang  har  seet,  som  jeg 
har,  fordi  jeg  mange  Gange  har  seet  det,  vil  jeg 
spørge  Dig,  om  hun  ikke  er  elskelig,  hvor  hun, 
betragtende  «det  ubekiendte  Mesterstykke**),  ud- 
bryder: «nei!  hun  har  Liv  —  hun  aander  —  hun 
smiler  —  hun  bevæger  sig  —  hun  taler  —  o 
Rolla!  hun  taler!  —  skiøndt  just  hun  støder 
Formenthusiasterne  ved  kantede  og  ugraciøse  Arm- 
bevægelser. —  Alene  hun  og  Madam  Nielsen  og 
Jomfru  Petersen  og  Rosenkilde  kunne  røre  mig.  — 


*)  Tragedie  af  Lafont,  opført   første   Gang    1841.      Hoved- 
nersonen  hedder  Rolla. 

Jeg  er  meget  mere  musicalsk,  end  Du  veed 
af.  Jeg  var  for  nogen  Tid  siden  i  et  Selskab, 
hvor  Capelmusicus  P.  sang  nogle  Folkesange,  der 
giorde  et  saadant  Indtryk  paa  mig,  at  Selskabs 
salen  med  Eet  blev  mig  saa  uendelig  flau  og  bar, 
og  jeg  forundrede  mig  over,  at  de  « Musicalske » 
strax  derefter  kunde  conversere  og  piatte. 

Din 

L.  M. 


C.  Hostrup  til  L,  Mynster. 

Nytaarsaften   1843. 

Jeg  faaer  ikke  Lejlighed  til  at  besøge  dig  idag, 
og  vil  derfor  sende  dig  en  trykt  Hilsen,  en  — 
maaskee  (jeg  veed  ikke  ret)  daarlig  Sang*),  hvor- 
med det  nye  Aar  skal  modtages  i  Regentsgaarden. 

Juledeviserne  ere  vist  tildeels  ganske  heldige, 
men  jeg  har  endnu  ikke  haft  Taalmodighed  til  at 
afskrive  nogen  af  dem,  jeg  har  dem  blot  i  Ho- 
vedet. 

Tak  for  det  gamle  Aarl  —  leve  det  nye! 

Din 

Christian  H. 


*)  Hvis  jeg  nu  kunde  rette  paa  den.  skulde  den  blive  meget 
bedre. 

Nytaarsmorgen 
1844. 

Mel.:    Rings  Drapa. 

Dagene  runde, 
Tusinde  Blomster 
Slugtes  af  Aarets 
Svulmende  Flod; 
End  i  vort  Hjerte 
Grønnes  dog  Uaabet, 
Blusser  dog  Ungdoms 
Friskhed  og  Mod. 

Glad  vi  dig  hilse, 
Nysfødte  Hersker  1 
Som  det  Forgangnes 
Arvelod  fik; 
Kjækt  i  dit  Øie, 
Læse  vi  Haabet, 
Straalende  Syner 
Møde  vort  Blik. 

Lys  skal  vi  fange, 
Vi,  der  i  Mørkel 
Famle  ved  Vidskabs 
Glimtende  Lyn; 
Vej  skal  den  naae,  vor 
Vejløse  Grublen, 
Evige  Muser 
Klare  vort  Syn. 

Sandhed  og  Frihed  1 
Eder  vi  søge, 
Eder  vi  kjaekt  ska 
Stige  imod, 

Sandhed,  paa  Troens 
Klippe  begrundet, 
Friheden,  skudt  af 
Kjærligheds  Rod. 

Fædreland  1  atter 
Frit  skal  du  stige 
Højere,  end  vore 
Drømme  har  naaet. 
Og  naar  du  kalder, 
Da  skal  vi  forme 
Drømmen  til  Tanke, 
Tanken  til  Daad. 

Livet  sig  aabner, 
Dybt  i  vort  Hjerte 
Gjenlyder  Haabets 
Frejdige  Klang! 
Nysfødte  Hersker 
Kjækt  vi  dig  møde, 
Hilse  dig  glad  med 
Jublende  Sang.*) 

yens  Kristrup. 


L.  Mynster  til  C.  Hostrup, 

En  Aften  hos  OehlenschlSger  efter  Gjenboemes  Opførelse  i 
Studenterforeningen.     1844. 

Oehlenschlåger  (til  L.  Mynster). 
Hvad   er   det,    de   har   havt   for  i  Studenter- 
foreningen?    De  har  jo   havt  fat  paa  et  Arbeide 


*^   Optaget  i  en  noget  ændret  Skikkelse  i 
< Sange  og  Digte 
fra  tredive  Aar.» 

af  Andersen,  som  endnu  ikke  er  udgivet!  —  Det 
er  en  Student  fra  Regentsen,  som  hedder  Hostrup. 
(Pludselig røn).  Det  skal  være  et  skikkeligt  Menneske! 
Og  Stykket  skal  forresten  være  moersomt.  —  (Med  en 
pladselig  indakydeUe).  Skylden  er  Petersetts.  —  Han  holder 
disse  unge  Mennesker  for  strengt.  —  De  maae 
ikke  synge.  Herregud:  denne  skiønne  Naturgave! 
—  Naar  saadanne  Mennesker  ikke  faae  en  vis  — 
lovbunden  Frihed,  indenfor  visse  Grændser,  saa 
skeier  de  ud;  —  det  er  saa  naturligt!  —  Jeg  kan 
ikke  begribe,  at  Din  Fader  vil  have  noget  at 
bestille  med  denne  Petersen.  Han  er  Heibergs 
Fætter!  Han  er  Secretair  for  det  Maanedskrivt, 
hvor  der  altid  staae  saadanne  fornemme,  stor- 
snudede Recensioner  over  mine  Værker.  —  Det 
er  vel  for  Konens  Skyld.  Hun  er  en  skikkelig 
Kone  —  ligesom  Fru  Heiberg.  (Renj  De  kan  ikke 
giøre  for  det. 

Er  denne  Hostrup  saadan  et  skikkeligt  Men- 
neske? —  Kiender  Du  ham?  —  Maaskee  det  Hele 
er  uskyldigt.  Heibergs  Vaudeviller  ere  ogsaa  uskyl- 
dige —  de  kan  heller  ikke  giøre  for  det.  —  An- 
dersen troer  altid,  at  han  kan  gaae  mere  fri  end 
Andre.  For  nogle  Aar  siden  kom  han  styrtende 
op  til  mig  som  et  fortvivlet  Menneske  —  jeg  skulde 
trøste  ham!  Det  var  for  noget  Sludder,  Molbech 
havde  skrevet  i  Maanedskrivtet  om  hans  c  Impro- 
visator* .  —  Trøst  De  mig  — -  svarede  jeg  ham  — 
for  Baggesen,  trøst  De  mig  for  Heiberg,  trøst  De 
mig   for    cPortefeuillen*    over    c  Knud   den  Store ». 

—  Er  Nogen  bleven  mishandlet,  saa  er  det 
nok  mig. 

Jeg  har  i  denne  Tid  skrevet  en  Romance  om 
Iwan  Wasiliewitch  den  Anden  og  nogle  flere  mindre 
Digte,  som  jeg  vil  forelæse  nogle  gode  Venner. 
Jeg  har  tænkt  at  bede  Din  Fader  og  Tryde  — 
(Pludselig  forfærdet)  De  kan  dog  vel  taale  at  være  i 
Stue  sammen?  —  Saadanne  to  Mænd,  i  saa  nær 
forbundne,  ansvarsfulde  Embeder  —  det  maa  give 
Rivninger  I  —  Men  det  er  skikkelige  Mænd  begge 
To;  —  saa  kan  det  gaae!  —  Det  gik  ikke  med 
mig  og  Baggesen.    Men  han  var  heller  ikke  skikkelig 

—  han  var  en  Æsel  —  (siig  ikke  til  Nogen,  at 
jeg  har  sagt  detl)  Dog  —  han  var  et  ulykkeligt, 
hiemløst  Menneske.  Jeg  hader  ham  ikke.  Jeg  har 
plantet  en  Blomst  paa  hans  Grav. 

Du  er  ogsaa  et  skikkeligt  Menneske  —  Du 
skal  blive  her  i  Aften  og  spille  L'hombre.  Du 
spiller  en  beskeden  L'hombre.  —  William  er  kom- 
men i  den  hæslige  Vane  at  hovere,  naar  han  gior 
Modspilleren  Beet.  Derved  fordobles  det  ubehage- 
lige Indtryk.  Som  vi  Mennesker  nu  engang  ere, 
er  det  os  ikke  ligegyldigt  at  blive  Beet  —  af  to 

—  nei,  af  tre  Grunde.  For  det  Første:  Æres- 
følelsen —  den  kommer  i  Bevægelse  ved  det  Smaae 
som  ved  det  Store.      For  det  Andet:    Pengetabet 

—  skiøndt  det  har  jo  rigtignok  her  mindre  at 
betyde,  da  vi  ikke  spille  om  Penge.  For  det 
Tredie:  at  vi  forgieves  har  anstrengt  og  forsvaret 
os;    det  giør  altid   ondt. Der  kommer  Wil- 

Ham.  —  Hør,  William,  Du  maa  skaffe  mig  at  vide, 
naar  de  igien  spille  dette  —  «Gienboerne».  Jeg 
vil  saagu  see  det  Stykke.  —  Jeg  bryder  mig  ikke 
om  Andersens  Lamentering.  —  Og  tag  saa  Kortene 

—  og  giv! 

(Wtlliam  giver.) 

Jeg  hører,  Du  var  henne  at  see  « Tordenskjold* 
forleden:    Parterret  og  Galleriet   var  nok  udsolgt? 

—  Det  var  smukt  af  dem.  De  har  altid  været 
mig  hengivne.  —  Pas!  — 


C.  Hostrup  til  L.  Mynster  (i  Berlin). 

1 6de  Novbr.  1844. 
Tak  for  dit  Brev,  som  jeg  modtog  paa  Kokke- 
dal sidst  i  forrige  Uge.  Jeg  har  imidlertid  haft 
Flyttevrøvl  og  sidder  da  nu  i  Raadhuusstræde  i  et 
meget  lille,  men  ganske  fredeligt  og  hyggeligt 
Værelse.  Jeg  havde  saa  meget  at  svare  og  for- 
tælle, men  i  disse  Dage  er  det  løbet  sammen  i 
mit  Hoved,  nu  maa  jeg  prøve  at  sondre.  —  c  Kjær- 
lighed i  Valdby»  er  et  mig  aldeles  ubekjendt  og 
uvedkommende  Stykke,  der  oven  i  Kjøbet  skal 
være  yderst  slet.  Derimod  har  jeg  skrevet  lidt 
Jaskeri,  betitlet  «En  Stump  Nyt»,  der  tilligemed 
Gjenboeme  blev  opført  paa  Hoftheatret  til  Benefice 
for  Mantzius.  Stumpen  tog  sig  ret  godt  ud,  men 
vakte  en  Deel  Forargelse  hos  Høedt  og  hans  Ven- 
ner, da  den  for  en  stor  Deel  fik  sit  Indhold  af 
Sammes  «Studier». 

Kristian  Mantzius  har  længe  ventet  paa  Vind 
for  at  komme  til  Norge,  først  igaar  blev  den  saa 
gunstig,  at  han  kunde  rejse.  Han  var  forsynet 
med  en  Attest  fra  Theaterdirectionen  in  pleno, 
der,  forunderlig  nok,  priser  hans  Flid,  Kunstbe- 
gejstring og  Talent,  saa  hans  Afskedigelse  synes 
meget  slet  motiveret.  (Dhr.  Gundersen,  Møller  og 
Hultmann  ere  blevne  kongelige  Skuespillere).  Ilige- 
maade  har  han  en  smuk  Attest  fra  Heiberg  (der 
med  sin  Kone  saae  Gjenboerne  forleden),  der  meget 
grundig  udhæver  hans  mange  Fortrin  og  kommer 
til  det  Resultat,  at  hans  Talent  har  samme  Om- 
fang og  Grad  som  Winsløv  jun.s.  Til  Slutningen 
erklærer  han  det  for  et  Tab  for  det  danske  Theater 
at  miste  Mantzius  og  lykønsker  det  norske  til  en 
saa  begavet,  dannet  og  begejstret  Skuespiller.  — 
Arentzen  har  jeg  talt  med  et  Par  Gange,  men  er 
altid  gaaet  forstemt  fra  ham,  da  han  aldrig  har 
villet  indlade  sig  nærmere  med  mig,  men  beholdt 
en  høflig  converserende  Tone.  Han  hører  bestandig 
Grundtvigs  Prædikener,  men  har  vel  snarere  lukket 
end  aabnet  sig  for  Humanitetens  og  Tidens  Stem- 
mer. —  Det  nye  Drama  «Gioachino»  har  jeg  læst 
uden  synderlig  Fornøjelse,  det  hænger  •  sammen 
som  gule  Ærter,  Dictionen  er  meget  mat.  Alt  er 
kun  beregnet  paa  Theatereffekten.  Selv  Heiberg 
er  misfornøjet  dermed,  og  alle  fornuftige  Mennesker 
af  mit  Bekjendtskab  (Fog,  Arentzen,  Mantzius)  ere 
utilfredse  med  det,  men  « Fædrelandet »  og  «Porte- 
feuillen»  roser  det,  og  det  spilles  flere  Gange  hver 

Uge  for  propfuldt  Huus.  Derimod  har  jeg  haft 
megen  Fornøjelse  af  at  see  Scapins  Skalkestykker 
(for  3die  Gang)  og  et  lille  gammelt,  naivt  Synge- 
stykke:  Chalifen  i  Bagdad,  item  den  mageløse 
Opera :  Figaros  Bryllup,  hvis  Musik  er  saa  melodiøs 
og  tillige  saa  dramatisk  og  forstaaelig,  at  hvis  du 
skal  nyde  en  Opera,  saa  maa  det  være  den.  — 
Jeg  har  haft  et  lille  Sammentræf  mit  dem  gelehrten 
dånischen  Schriftsteller,  Herrn  P.  L.  Møller.  Samme 
Mand  vil  udgive  en  Nytaarsgave  og  ønskede  deri 
at  optage  den  Scene  af  «en  Stump  Nyt»,  der 
handler  om  Høedt,  men  derpaa  vilde  jeg  naturligviis 
ikke  indlade  mig.  Studenterkomedier  tænker  jeg 
ikke  paa  at  skrive,  derimod  har  jeg  for  Tiden  stor 
Lyst  til  at  læse  og  skal  en  af  de  første  Dage  have 
fat  paa  Hagenbachs  Kirkehistorie.  Imidlertid  har 
]eg  for  første  Gang  ordentlig  læst  « Mester  Eckart», 
og  skjøndt  jeg  greb  den  meest  i  Mangel  af  anden 
Lecture  og  just  ikke  har  fundet  noget  mig  Nyt 
eller  Ubekjendt  deri,  har  den  lille  smukke  Bog  dog 
glædet  mig  som  en  umaadelig  klar  Gjenfremstilling 
af  de  allerede  halvdunkle  Reminiscenser  af  min 
Examenslæsning.  Heines  «Neue  Gedichte»  har  jeg 
rodet  en  Deel  i  og  fundet  en  Smule  Vittighed, 
men  som  kun  var  erhvervet  paa  al  Sømmeligheds 
Bekostning,  og  jeg  har  ikke  faaet  Lyst  til  at  gjøre 
noget  nærmere  Bekjendtskab  med  dem.  Grundtvig 
har  udgivet  sine  —  forrige  Vinter  holdte  —  Fore- 
læsninger i  en  «Brage-Snak»,  men  den  Mand  for- 
staaer  bedre  at  tale  end  at  skrive,    og  skjøndt  jeg 

endnu  kun  har  gjort  et  løselige  Bekjendtskab  med 
Bogen,  saa  synes  det  mig  dog  kjendeligt,  at  den 
langt  fra  kan  maale  sig  med  hans  m^et  mor- 
somme Forelæsninger.  —  Selskabet  Lyceum,  som 
du  vel  kjender  af  Navn,  har  ved  F*og  indbudt  mig 
til  at  indtræde  deri.  Sagen  var  betænkelig.  Sel- 
skabets Formaal  er  at  disputere,  og  det  kan  jeg 
ikke,  tilmed  at  disputere  paa  Latin;  og  det  kan 
jeg  endnu  mindre;  men  netop  derfor  har  jeg  mod- 
taget det.  Tonen  skal  være  aldeles  gemytlig,  og 
jeg  kan  maaskee  der  lære  Noget  af  det,  som  jeg 
saameget  trænger  til.  Fog,  hos  hvem  jeg  var  for- 
leden, forhørte  sig  med  stor  Interesse  om  dig  og 
om  Docenterne  i  Berlin  o.  s.  v.  Han  studerer  for 
Tiden  Hegels  Logik  og  fortalte  mig,  at  han  flere 
Gange  havde  været  nærved  at  fortvivle  over  Dunkel- 
heden deri. 

Jeg  har  i  denne  Tid  en  lille  Kontubernal,  min 
Elev  August,  ^og  dette  har  saa  levende  sat  mig 
tilbage  i  Regentsforholdene,  at  jeg  flere  Gange, 
mens  jeg  skriver,  har  haft  et  Spørgsmaal  paa  Læ- 
berne til  Edvard*),  men  idet  jeg  har  vendt  mig  for 
at  tale,  er  jeg  smertelig  bleven  revet  ud  af  Illu- 
sionen. Her  er  ikke  noget  rigtigt  Kjøbenhavn 
mere,  siden  han  er  borte,  og  jeg  savner  en  for- 
trolig Ven.  Mellem  Arentzen  og  mig  er  det  blevet 
koldt  og  fremmed,  —  du  er  langt  borte,  og  kun, 
naar  jeg  er  hos  min  Moder  og  mine  Søstre,  svinder 


*)   Edvard  Black^  Hostrups  Kontubernal  paa  Regensen. 

den  Ensomhedsfølelse,  der  er  over  mig,  men  maa- 
skee  jeg  her  skal  finde  mit  Kloster  —  her,  hvor 
jeg  hverken  har  Venner  til  at  lede  eller  vildlede 
mig,  her  lærer  jeg  maaskee  bedre  at  tænke  paa 
egen  Haand  og  gaae  min  egen  Gang  og  faae  et 
fast  Fodfæste,  hvorfra  ikke  en  Engel  fra  Himmelen 
kan  rykke  mig.  Jeg  maa  lære  at  oversætte  min 
Poesi  i  Prosa,  mine  Drømme  i  Gjerning,  mit  Phan- 
tasiliv  i  Villiesliv.  — 

(19de  Novbf.)  Skibet,  som  Mantzius  i  Fredags 
sejlede  bort  med,  vendte  i  Løverdags  tilbage  paa 
Grund  af  Modvind,  og  nu  gaaer  han  igjen  og  venter 
paa  Vind.  Vi  var  sammen  i  Aftes  i  Theatret. 
Han  har  i  Sinde  at  spille  Tony  i  c  Fejltagelserne*, 
som  jeg  troer  —  af  nogle  foresagte  Replikker  — 
maa  ligge  for  ham. 

I  Studenternes  Samliv  deeltager  jeg  nu  ikke 
synderlig.  Mit  Renommé  som  Studenterpoet  og 
gemytlig  Fyr  er  mig  tidt  mere  til  Besvær  end  til 
Fornøjelse.  Jeg  vil  helst  være  ubemærket,  og  det 
er  mig  imod,  naar  mig  ubekjendte  Personer  mene 
at  smigre  mig  ved  at  opvarte  mig  med  Allusioner 
til  mine  Viser  (i  denne  Tid  gaaer  Stumpen  igjen). 
En  Roes  har  dog  været  mig  kjærkommen,  nemlig 
Heibergs,  som  (dog  ikke  til  mig  .selv)  har  ytret, 
at  Gjenboerne  havde  fornøjet  ham  meget,  og  at 
Meget  i  det  Stykke  var  for  godt  til  blot  et  Par 
Gange  at  more  nogle  Studenter. 

—  Ja,  jeg  føler  nok,  at  det  ikke  er  lykkedes 
mig  at  samle  mig  tilstrækkelig  til  at  skrive  et  for- 


so 

nuftigt   Brev,    næste   Gang,    naar  jeg  er  kommen 
lidt  mere  til  Ro,  bliver  det  vel  bedre.     Lev  vel  — 

Din 

Chr.  H. 


C.  Hostrup  til  L.  Mynster. 

14de  December  1844. 

Sandelig,  jeg  har  ikke  anseet  din  Syg- 
dom for  Indbildning.  I  dit  Sted  vilde  jeg  gjøre 
mere  for  Legemet,  der  dog  ikke  er  et  værdiløst 
Kar,  fyldt  med  Aanden,  men  den  nødvendige 
Yderside  af  hele  Mennesket.  Du  er  jo  ikke  Sjæl 
alene,  og  bliver  det  aldrig,  men  Legem  og  Sjæl 
—  og  denne  har  ikke  Lov  til  at  bilde  sig  ind,  at 
den  er  dit  hele  Jeg,  saa  den  behandler  sin  anden 
Halvpart  som  en  Skovisk.  Du  tager  dig  kun 
aandelige  Nydelser  og  Anstrengelser,  skjøndt  Er- 
faring har  lært  dig,  at  legemlige  Besværligheder 
er  styrkende  for  dit  hele  Væsen,  og  skjøndt  du 
har  prøvet,  at,  hvad  du  spilder  herpaa,  rigelig 
erstattes  dig.  Det  forekommer  dig  maaskee  latter- 
ligt, naar  jeg  for  fuldt  Alvor  lægger  dig  paa  Hjertet 
at  lære  at  ride  og  fægte,  men  Prosaen  kan  lige- 
saalidt  jages  ud  af  Livet,  som  vi  kan  leve  som 
frie  Aander,  og  vi  maa  ikke  ringeagte  Omsorgen 
for  Aandens  Tempel.  Lidt  mere  ridderlig  Man- 
dighed trænger  du  vist  meget  til,  den  personlige 
Kraftfølelse  vinder  derved  umaadeligt.  Selv  om 
Planen,  uagtet  sin  tilsyneladende  Prosaiskhed,  synes 

dig  probabel,  vil  du  sagtens  gyse  for  alle  de  Vanske- 
ligheder, alt  det  praktiske  Vrøvl,  som  skal  over- 
vindes, inden  den  sættes  igjennem;  dog  en  Lærer 
er  nemt  opspurgt,  og  din  Familie  vil  glæde  sig 
over  din  uventede  Praktiskhed,  naar  du  uden  Und- 
seelse fortæller  dem,  at  du  har  anseet  det  for 
gavnligt  for  din  Sundhed  at  anvende  en  Efter- 
middagstime paa  Legemsøvelser.  Vær  endelig  ikke 
for  urimelig  spiritualistisk,  saa  du  strax  forkaster 
Forslaget  uden  at  overveje  det  nærmere.  I  de 
første  Dage  vil  formodentlig  den  legemlige  An- 
strengelse udmatte  dig  i  den  Grad,  at  de  vil  fore- 
komme dig  spildte,  men  det  kommer  igjen,  sagde 
Kjærlingen,  hun  gav  sin  So  Flæsk;  —  det  vil 
snart  vindes  rigeligt  tilbage.  Jeg  har  stor  Tro  til 
den  Plan,  forkast  den  ikke  strax  —  blot  for  min 
Skyld,  prøv,  prøv  I 

Jeg  selv  har  det  godt  nok:  Kraft,  Legems- 
fylde  har  jeg  nok  af,  men  Tid  er  mig  noget  knapt 
tilmaalt.  Min  Formiddag  gaaer  med  Informationer, 
saa  lidt  Omgang  med  mine  Nærmeste,  og  saa  gaaer 
Dagen,  uden  at  jeg  rigtig  faaer  noget  ud  af  den. 
Men  om  Aftenen,  naar  jeg  kommer  hjem  efter  en 
saaledes  henlevet  Dag,  er  jeg  frisk  og  vaagen,  og 
læser  da  med  stor  Appetit  et  Par  eensomme  Natte- 
timer. Paa  denne  Maade  er  jeg  nu  næsten  bleven 
færdig  med  Hagenbachs  Historie  (i8de  Aarh.  i. 
Deel),  og  har  faaet  denne  min  Nattegjæst,  denne 
besindige  upartiske,  men  dog  ingenlunde  indiffe- 
rente  eller   partiløse   Mand,    inderlig  kjær.      Hans 

Skildring  af  Semler,  som  Hase  rakker  saa  skamme- 
ligt til,  af  Bengel,  Zinzendorf  og  især  Methodisterne 
er  af  en  slaaende  Sandhed,  og  alle  de  smaa  ad- 
spredte Opvækkelseshistorier  midt  i  Forstandsop- 
lysningens  Tid  ere  dog  saa  dybe  og  ægte,  at  de 
selv  paa  den  meest  Vantroe  maa  gjøre  et  alvorligt 
Indtryk  og  give  et  uimodsigeligt  Vidnesbyrd  om, 
at  Troen  paa  den  Korsfæstede  er  noget  langt  rigere 
og  hjerteligere,  noget  langt  mere  poetisk  end  en- 
hver anden  Overbeviisning.  Kunde  jeg  blot  faae 
Arentzen  til  at  læse  den  Bog !  Efter  et  Par  mundt- 
lige Ord  af  ham  selv,  og  efter  hvad  jeg  ogsaa  har 
hørt  fra  Andre,  er  hans  Blik  vendt  mod  Grundtvig 
alene,  som  den  Eneste,  hos  hvem  han  kan  hente 
Frelsens  Evangelium.  Han  lader  undertiden  falde 
mismodige  Ytringer  om,  at  han  vil  opgive  at  tage 
theologisk  Attestats,  og  jeg  har  selv  under  Navnet 
paa  hans  Dør  istedetfor  det  forrige  stud.  theol. 
læst  cand.  phil.  Mig  skyer  han  forsætlig,  og  jeg 
kunde  naturligviis  heller  ikke  finde  mig  i  at  staae 
i  et  halvt  Forhold  til  ham.  Jeg  har  hørt  af  en 
af  hans  Venner,  at  han  har  skrevet  eller  skriver 
paa  en  Kritik  over  « Dryadens  Bryllup*,  bestemt 
til  « Fædrelandet*. 

Mantzius  er  da  lykkelig  ankommen  til  Norge, 
men  om  han  er  antaget  eller  har  debuteret,  vide 
vi  ikke.  Dramaet  «Eiaghs  Sønner*  skal  ikke  være 
uden  Talent,  men  noget  blomstrende  i  Stilen  og 
forceret  i  Karakteertegningen.  Jomfru  Petersen 
har  faaet  Fru   Heibergs  Rolle   i    «Et  Glas  Vand* 

og  gjør  Lykke  deri.  Et  nyt  eventyrligt  Stykke, 
€  Lykkens  Blomst »,  af  Andersen,  sammensat  lige- 
som <  Kongen  drømmer »  af  lutter  Stumper,  ventes 
snart  opført.  Iligemaade  speculerer  en  vis  C.  H. 
paa  et  lille  Stykke  til  det  kongelige  Theater,  men 
hvad  det  skal  være,  veed  han  ikke  endnu.  Det 
er  desuden  en  Hemmelighed. 

Julen  nærmer  sig;  paa  gammel  Viis  skal  jeg 
lade  mit  Lys  skinne  for  min  Familie,  og  jeg  har 
nu  hvilet  saa  længe,  at  jeg  maa  være  propfuld  af 
gode  Indfald.  Mine  Venner  skal  ikke  glemmes,  og 
naar  det  nye  Aar  frembryder,  og  Haabet  svulmer 
det  imøde,  da  skal  min  Tanke  først  af  alle  Men- 
nesker vende  sig  til  den  Fjerne  og  Bekymrede, 
og  du  vil  med  mig  et  Øjeblik  med  Frejdighed 
træde  det  nye  Aar  imøde,  thi  de  Toner,  som 
synges  ved  Barnets  Vugge,  har  meget  at  betyde, 
og  det  2  S  de  Aar  er  jo  efter  gammel  Regning  et 
Jubelaar,  dog  —  vi  tales  ved  forinden. 

Din 

Chr.  Hostrup. 

C.  Ploug  til  C.  Hostnip, 

Januar   1S45. 

Kjære  Ven  I 
Vi  have  gjort  Regning  paa,  at  Du  nok  vilde 
skrive  en  Vise  til  den  nordiske  Højtid  paa  Mandag. 
Grunden,  hvorfor  jeg  meddeler  Dig  dette  Ønske 
saa  sildig,  er,  at  det  ikke  var  bestemt,  om  Clausen 
alene    eller   tilligemed  Grundtvig    skulde  indbydes, 

før  iaftes.  Nu  blive  begge  indbudte,  og  den  vanske- 
lige Opgave  —  det  negter  jeg  ikke  —  bliver  da 
at  forene  dem  begge  i  een  Sang  og  een  Skaal, 
forudsat  at  begge  modtage  Indbydelsen.  Denne 
Opgave  er  det,  jeg  beder  Dig  være  mig  behjelpelig 
at  løse,  om  Du  kan  og  vil.  Det  var  vel  ikke 
værdt  at  begynde  paa  Sangen  før  imorgen,  for 
først  at  fciae  Vished,  om  de  komme  begge  eller 
kun  een  af  dem;  thi  det  er  tidsnok,  om  den  først 
bliver  færdig  Søndag  Aften  eller  Mandag  Morgen. 
Der  behøves  kun  et  Par  Vers,  og  rige  paa  Indhold 
kunne  de  vel  vanskelig  blive,  naar  begge  disse 
gode  Mænd  skulle  stilles  sammen  deri.  Jeg  har 
tænkt  paa  i  Talen  at  betragte  dem  som  Einherier, 
der  have  overlevet  Livets  Strid  og  nu  samles  ved 
samme  Bord  i  en  højere  Enighed  og  Glæde.  — 
Men  Dit  behagelige  Svar,  om  Du  vil  paatage  Dig 
det  Stykke  Arbejde  eller  ikke,  ønskede  jeg  gjeme 
idag,  og  hvis  Du,  som  jeg  haaber,  gaaer  ind  der- 
paa,  da  tillige  opgivet  idag,  hvilken  Melodie  Du 
helst  vilde  bruge.  Jeg  kan  træffes  i  Foreningen 
Kl.  2 — 3  og  4 — s  og  er  ellers  efter  sV«  hjemme 
paa  Kjøbmagergade  54,  2den  Sal. 

Din  C.  Ploug. 

C.  Hostrup  til  L,  Mynster, 

2  ide  Januar  1845. 

Jeg  skulde  dog  fortælle  dig  lidt  om  de  sidste 
mærkelige  Begivenheder.  Det  gamle  Studenterliv 
har  igjen  begyndt  at  slaa  Kløer  i  mig.      Lige  før 

Juni  bragte  vi  Professor  Clausen,  Danskhedens  For- 
svarer, et  Fakkeltog  efter  hans  Hjemkomst  fra 
Stænderne.  Senere  var  der  Juletræ  og  Nytaars- 
løjer  i  Foreningen,  som  jeg  forsømte  for  Regentsen 
og  Familievæsen,  men  derimod  forberedtes  en  anden 
Fest,  som  havde  mere  tiltrækkende  for  mig,  nemlig 
den  saakaldte  « Nordisk  Højtid »,  der  efter  Indbydelse 
fra  Christiania  skulde  fejres  første  Gang  den  13de 
Januar  ved  alle  fire  nordiske  Universiteter.  Stadsen 
var  paa  Skydebanen,  hvor  Salen  var  herlig  deko- 
reret med  Aserne  og  oldnordiske  Vaaben.  Kæmpe- 
viserne tog  sig  udmærket  ud  med  Accompagne- 
ment  af  Basuner,  selv  den  Skik  at  slaa  paa  et 
Skjold  istedetfor  at  ringe  paa  en  Klokke,  naar  en 
Tale  eller  Sang  skulde  komme,  gjorde  en  ypperlig 
Virkning.  Nordens  historiske  Minder  blev  gjennem- 
gaaede  i  betydningsfulde  Skaaltaler.  For  Oldtiden 
—  Worsaae  (Sang  af  P.  R.),  for  Normannerne  og 
Gustav  Adolf—  Brbc  (Sang  af  P.  R.),  for  Niels  Ebbe- 
sen, Gustav  Vasa  og  Eidsvoldsmændene  —  Ploug 
(Sang  af  Barfod),  for  Linné  og  Tycho  Brahe  —  Lieb- 
mann  (Sang  af  Borgaard),  for  Holberg  og  Thor- 
valdsen —  Holst  (Sang  af H.  P.  Holst);  derpaa  fulgte 
Løftebægeret,  udbragt  af  Ploug  med  en  Sang 
af  Samme;  Skaal  for  Danmark  (udbragt  af  Grundt- 
vig), for  Island  —  Steen  (Sang  af  Svend  Grundtvig), 
for  Norge  Lehmann,  for  Upsala  og  Lund,  for 
Gejer  og  Oehlenschlåger  Martin  Hammerich,  for 
Grundtvig  og  Clausen  (begge  inviterede)  —  Ploug. 
Denne    Skaal    udbragtes    saa    varmt    og    simpelt 

Og  inderligt,  at  Ploug  derved  udslettede  ethvert 
ubehageligt  Indtryk,  som  hans  Optræden  i  tidligere 
Dage  havde  gjort  paa  mig.  Skaalen  skulde  led- 
sages af  en  Sang  af  mig*),  som  Rejersen  havde 
beholdt,  aldeles  uden  Grund,  men  dog  noget  efter 
løslod,  saa  at  den  kunde  bruges  i  skandinavisk 
Selskab  i  Fredags  —  og  i  Løverdags  kom  i  den 
Berlingske,  hvor  du  maaskee  har  seet  den.  —  Lø- 
verdagen før  denne  mindeværdige  Fest  var  der  i 
Studenterforeningen  bleven  oplæst  en  Komedie  af 
Faber,  « Fiskebløderen  i  Tivoli*,  som  var  ganske 
morsom,  og  en  Part  af  den  var  heel  fortræffelig, 
det  var  Sangene,  der  bleve  udførte  ganske  for- 
trinligt af  Bruun,  Faber,  Steen  og  Lipke  (af  sidst- 
nævnte med  en  blød,  næsten  rørende  Stemme).  I 
Løverdags  blev  der  spillet  en  Komedie  af  Faber, 
som  gjorde  Lykke.  Ogsaa  deri  vare  Sangene 
Hovedsagen.  Lipke  sang  som  ung  Kone  en  yndig 
Vuggesang,  medens  de  andre  Sange  især  udmærkede 
sig  ved  kunstige  italienske  Melodier,  parodierede 
ved  højtravende  Ord  og  dristige  Riim  som :  livsglad 
—  Knivsblad.  Personerne  vare:  Madam  Jensen, 
Enke  og  Ejerinde  af  en  Stegekjælder  (Lipke),  Gio- 
vanni, italiensk  Chorist  (Faber),  Schrøder,  Sko- 
mager og  ansvarhavende  Redaktør  (Bruun),  Simon- 
sen, ung  Jøde  (Steen),  Madam  Meyer,  Jødekjælling 
(Rybsahm).     Stykket  hed  tStegekjælderen*. 

Mantzius    kom    til   Norge,    gjorde    umaadelig 


Aftrykt  nedenunder  Brevet. 

Lykke  som  Tony  i  « Fejltagelsernes,  Erasmus  — 
og  Robert  i  cGeniestregeme* ,  men  Directionen 
kunde  ikke  antage  ham,  fordi  den  ikke  havde 
Raad  dertil.  Alle  Bladene  vare  forbitrede,  Aristo- 
kraterne tilbød  ham  ved  Sammenskud  at  sikre  ham, 
hvad  han  kunde  leve  af,  saa  at  han  kunde  tilbyde 
Directionen  at  spille  gratis.  Dette  modtog  han, 
men  de  sidste  Blade  melde,  at  Directionen  heller 
ikke  har  villet  indlade  sig  herpaa.  Directionen 
plejer,  naar  den  faaer  Debutanter  fra  Kjøbenhavn, 
at  henvende  sig  til  Nielsen  —  hine  illæ  lacrymæ! 
Hvad  det  bliver  til,  veed  jeg  ikke,  hans  norske 
mægtige  Venner  slipper  ham  ikke  saa  nemt.  — 

Arentzen  har  jeg  ikke  seet,  ikke  heller  hans 
Kritik,  der  altsaa  enten  ikke  er  skreven  eller  ikke 
antagen;  som  jeg  hører,  omgaaes  han*  meget  med 
en  Søn  af  Sibbern,  der  blev  Student  ifjor. 

Men  det  var  alt  noget  ydre  —  nu  til  os !  Jeg 
glemte  dig  ikke  ved  det  nye  Aars  Fødselstime  og 
venter  nu  snart  at  faae  gode  og  glædelige  Efter- 
retninger fra  dig,  naturligviis  med  lidt  Beklagelser 
over  det  ubehagelige  Rytteri,  —  men  hold  blot 
ud,    saa  troer  jeg  sikkert,    det  vil  gjøre  dig  Gavn. 

Jeg  har  meest  levet  i  den  senere  Tid  og 
virket,  med  Undtagelse  af  Dagværket  hos  Børnene, 
meget  lidt,  nu  kommer  igjen  min  Lyst  til  at  skrive 
blot  en  lille  bitte  —  bitte  Komedie,  skjøndt  jeg 
endnu  slet  ikke  veed  hvorom;  jeg  har  det  ikke 
samlet,  men  der  stiger  det  ene  Billede  efter  det 
andet  frem   for  min  Sjæl,    og    morsomme  Figurer 


'     58 

har  jeg  ingen  Mangel  paa.  Hvis  den  samme  Frisk- 
hed, som  før  har  hjulpet  mig,  er  tilstrækkelig,  saa 
troer  jeg,  at  det  vil  lykkes  mig,  jeg  synes,  at  jeg 
har  sparet  meget  sammen  og  har  meget  at  aaben- 
bare,  det  gjælder  blot  om  en  fast  Plan,  saa  faaer 
jeg  nok  noget  af  det  frem. 

«Gæa»,  Nytaarsgave  af  P.  L.  Møller,  inde- 
holder nogle  smukke  Digte  af  Oehlenschlåger  og 
et  interessant  Fragment  af  en  Tragedie  af  Hauch, 
samt  Stumper  af  Andersens  «Ahasverus».  Urania 
har  et  smukt  Digt,  « Abels  Død»,  af  Paludan  Muller; 
Andersens  «Nye  Eventyr >  due  ikke  synderligt; 
nogle  nye  Digte  af  Kaalund  vække  mere  Opmærk- 
somhed for  denne  Forfatter.  —  Men  jeg  er  nu 
engang  kommen  i  Sladrehjømet  og  kan  neppe  for 
alt  det  Fremmede  faae  indført,  at  jeg  er  den  Gamle 
i  Skrøbelighed  og  Godmodighed,  i  Modtagelighed 
og  Eensidighed,  i  Letsindighed  og  Trofasthed,  i 
Stolthed  og  Kjærlighed,  og  at  din  Plads  staaer 
ledig  bestandig,  ingen  Art  af  Venskab  har  jeg 
sluttet  med  Nogen  (skjøndt  jeg  har  gjort  flere  ikke 
uinteressante  Bekjendtskaber)  og  du  er  fremdeles 
min  eneste  Fortrolige,  saa  du  behøver  ikke  at  være 
bange  for,  at  din  Plads  skal  blive  optaget. 

Din  C.  H. 

*)  Det  Liv,  som  længst  var  sygnet  hen. 
Med  Kraft  igjen  oprinder, 
Og  Solen  <: pejler  sig  igjen 
I  Højens  gyldne  Minder. 


*)  Hostrups  Sang  til  Grundtvig  og  Clausen  ved  « Nordisk  Højtid* . 

Men  Dragen,  som  i  Seklers  Nat 
Har  ruget  over  Nordens  Skat, 
Til  sidste  Kamp  sig  nister. 

Den  lurer  taus  med  snedig  Art 
Og  skeler  efter  Skatten, 
Men  Skjaldens  Øje  skuer  klart, 
Som  Heimdals  gjennem  Natten; 
Han  seer,  at  Skatten  kræver  Værn, 
At  Guldet  kjøbes  kun  med  Jern 
Og  Freden  kun  med  Kampen. 

Og  ene  han  i  Striden  sprang, 

Og  ene  stod  han  længe, 

Skjøndt  vældig  Bjarkemaalet  klang 

Fra  Harpens  dybe  Strenge. 

Men  Sangen  lød  og  lød  igjen, 

Da  vaagned  end' lig  Nordens  Mænd 

Om  Fædres  Arv  at  værne. 

Og  Luren  klinger  vidt  om  Land, 
Ind  til  den  stille  Grandsker, 
Han  springer  op,  nu  føler  han 
Saa  dybt,  han  er  en  Dansker. 
Og  fremmest  kæmpende  han  gaaer, 
Hans  Gang  til  Daad  og  Sejer  staær 
Saa  friskt  i  Danskens  Minde. 

Nu  svinder  brat  i  Farens  Stund 
Hver  enkelt  Strid  og  Smerte, 
Det  hele  Norden  ejer  knn 
Een  Villie  og  eet  Hjerte. 
Fremad  det  gaaer  til  fælles  Daad, 
To  Høvdinger  har  nu  vi  faaet, 
Som  skaffe  Norden  Sejer. 


6o 
C.  Hostrup  til  L.  Mynster, 

13.  Febr.   1845. 

Denne  Dag  skal  dog  ikke  gaae  hen,  uden  at 
der  er  vexlet  et  Ord  imellem  os.  Du  veed  vel, 
at  det  er  Edvard  Blacks  Fødselsdag.  Det  greb 
mig  forunderligt,  da  jeg  idag  læste  et  lille  Stykke 
i  den  « Berlingske >  med  Overskrift:  E.  J.  B.,  fød 
den  13de  Februar  1821,  død  den  21de  Juni  1844. 
Det  var  kun  et  Par  Linier,  hvis  Værd  jeg  maaskee 
ikke  ret  kunde  bedømme,  men  som  tydeligt  udgik 
fra  Een,  der  kjendte  og  vurderede  ham.  Jeg  har 
været  paa  Regentsen  —  i  Tankerne  —  thi  paa 
den,  som  den  nu  er,  føler  jeg  mig  fremmed.  Jeg 
har  rodet  op  i  de  gamle  Mindeblade,  og  et  af 
dem,  værdiløst  for  Andre  end  mig  selv  —  og 
maaskee  dig,  et  Stemnings-Udbrud,  to  Aar  gam- 
melt —  følt  og  skrevet  paa  een  Gang,  hvoraf  det 
ogsaa  bærer  Præg,  vil  jeg  i  Aften  meddele  dig. 
Det  var  en  Aften,  da  jeg  kom  fra  min  Broder*), 
som  laa  for  Døden.  Jeg  var  selv  febersyg  og 
dybt  nedtrykt,  og  jeg  prøvede  forgjæves  at  tage 
fat  paa  Examenslæsningen.  (Edvard  var  ude). 
Jeg  udøste  da  min  Sorg  i  et  Riimbrev  til  Arentzen : 

Stille  der  er  i  den  røde  Gaard, 
Lysene  flamme  fra  fedtede  Ruder, 
Sønnerne  trøstig  bag  Pultene  staaer, 
Medens  de  hugge,  saa  godt  de  formaaer, 
Løs  paa  Minervas  gordiske  Knuder. 

*)  Halvbroderen  Edvard  Ingemann,  Brodersøn  af  Digteren; 
døde  ung  fra  Hustru  og  to  Sønner. 

Han  paa  4de  Gang  Nr.  9, 
Han  er  ikke  saa  frejdig  som  de. 
Ak  han  har  det  temmelig  skidt, 
Helbred  og  Haab  gik  hver  til  Sit, 
Ej  hos  ham  de  lyster  at  være. 
O,  hvor  han  trænger  til  Een  s  Visit, 
Skynd  dig,  min  Kjære. 

Rundt  i  mit  Hoved  der  myldrer  et  Tog, 
Snedkerne  save.  Smedene  banke; 
Frugtesløst  aabned  jeg  Hases  Bog, 
Sygdommen  sad  paa  mit  Øjelaag, 
Mørkned  mit  Blik,  sløved  min  Tanke.  . 
Mægtig  det  drager  mig  hen  til  min  Seng, 
Men  jeg  vil  ej  være  syg,  min  Dreng  1 
Feber,  som  knuger  min  syndige  Krop, 
Hør  hvor  jeg  beder:  hold  op,  hold  op  I 
Nu  har  jeg  Andet  at  bestille. 
Jeg  er  forknyt,  jeg  arme  cTrop»l 
Skynd  dig,  min  Lille  I 

(Trop   kaldte   Arentzen    mig   i   den   Tid   for- 
medelst de  lange  Udsigter  til  Examen.) 

Ak  det  er  flygtet,  mit  gode  Mod, 

Nu  har  det  svigtet  sin  Ven  i  Nøden; 

Dybt  jeg  dukkes  i  Sorgernes  Flod: 

Nys  jeg  ved  en  Sygeseng  stod. 

Det  var  min  Broder,  som  droges  med  Døden, 

Sjælen,  som  folder  sin  Vinge  ud, 

Flyver  hjem  til  en  naadig  Gud, 

Men  hans  Rede  ligger  forladt. 

Ungerne  fryser  i  kolde  Nat 

Her,  hvor  Barmhjertigheds-Døren  stænges. 

O  mit  Hjerte  er  sygt  og  mat.  — 

Skynd  dig,  jeg  længes  1 

Nu  er  jeg  træt  —  jeg  har  været  syg  og  skulde 
egentlig  gaae  tidlig  i  Seng,  og  jeg  seer  nu,  at 
Klokken  er  12V4.  God  Nat,  Ludvig  I  Tak  for  dit 
Venskab,  og  tag  det  aldrig  fra  mig! 

15.  Febr. 

Med  Arentzen  har  jeg  da  igjen  havt  lidt  at 
gjøre.  Han  har  sendt  mig  en  Pakke  Paraphraser 
til  Evangelierne  (især  Lucas'),  skrevne  i  Sommer 
som  Breve  til  Høxbro*).  De  indeholde  meget  Smukt 
og  Inderligt,  men  ogsaa  megen  haartrukken  og 
aandrig  grundtvigsk  Allegoriseren,  som  dog  alt 
tyder  paa,  at  hans  Uro  er  af  reen  praktisk  Natur, 
og  at  han  har  opgivet  at  være  theologisk  Student 
for  at  kunne  blive  Christen.  Jeg  har  ogsaa  talt 
med  ham  og  fundet  ham  endnu  mere  disputere- 
lysten  og  paradox  end  før.  (Troels  Smith  kalder 
han  en  «stor  Digter*  i  Anledning  af  «den  hvide 
Pige»,  de  fleste  Andre  —  Skurke),  —  og  dog  var 
han  elskværdig.  Men,  som  han  ønskede,  omgaaes 
med  ham  igjen,  kan  jeg  ikke;  vi  kan  ikke  mere 
forstaae  hinanden.  Jeg  vil  dog  endnu  gjøre  et 
Forsøg  paa  at  skrive  ham  til,  naar  jeg  sender 
Papirerne  tilbage  —  men  har  intet  Haab  om,  at 
det  bliver  forstaaet. 

Borgaards  Studenterkomedie  <  Charlatanisme  > 
(unter  uns  noget  Snavsj  har  været  spillet,  men 
uden  Lykke;  den  blev  gjentaget  for  skandinavisk 
Selskab  med  et  nydeligt  friskt  bellmansk  Efterspil 

*)  Den  nuværende  Folketings-Formand,  som  den  Gang  stavede 
sit  Navn  med  x. 

af  Ploug,    og  i  Aften  skal  begge  Dele  gives  igjen 
for  Damer. 

Med  Johannes  Fibiger  har  jeg  talt  flere  Gange 
med  sand  Glæde,  og  der  er  opstaaet  et  Slags  For- 
hold imellem  os,  saa  at  jeg  endog  har  lovet  at 
besøge  ham.  Jeg  har  ogsaa  talt  med  den  evig 
unge  Thrige,  der  nu  snart  skal  have  Bryllup.  — 
Hvad  mig  selv  angaaer,  er  jeg  bleven  betagen  af 
en  voldsom  Lyst  til  Luft  og  Rejse;  jeg  er  for  ung 
til  at  være  Philister,  jeg  har  sparet  for  lidt  sammen 
til  at  have  Noget  at  tære  paa  og  ikke  nær  nok 
til  blot  at  kaste  mig  paa  Arbejde  og  resignere 
paa  Ungdommen.  Nej  —  ung  vil  jeg  være  —  og 
føle,  at  jeg  lever,  og  bruge  mine  Øjne  og  aabne 
mit  Hjerte  for  al  Livets  Skjønhed.  Jeg  er  bleven 
for  godt  vant  i  Sommer,  her  er  saa  snevert,  og 
j^  har  det  aldrig  rigtig  godt  uden  hos  min  Fa- 
milie, dog  klager  jeg  kun  over  mig  selv.  Liv, 
Daad,  Produktion,  som  er  noget  værd,  det  er 
Maalet,  jeg  skal  naae,  men  endnu  er  saa  langt 
fra.  Men  jeg  har  Tider,  hvor  jeg  er  fuld  af  Mod 
og  Lyst  til  rigtig  for  Alvor  at  tage  fat;  men  saa 
er  der  dette  kedsommelige  daglige  Slid  med  Infor- 
mationer, som  berøver  mig  min  bedste  Tid  og  gør 
mig  uskikket  til  alt  Andet.  Ja  hvem  der  kunde 
kaste  det  altsammen  af  sig  —  om  end  kun  for  en 
Tid,  og  drage  ud  i  Verden  og  see  sig  om,  og 
modtage  nye  Indtryk  —  og  saa  arbejde  med  ny 
Kraft.  Ja  —  det  er  den  gamle  Historie,  som  du 
vel  snart  er  kjed  af,    og  som  det  er  dumt  af  mig 

bestandig  at  drømme  om.  Det  gjælder  jo  netop 
om  at  tage  Livet  op,  hvor  man  staaer  og  gaaer, 
og  du  maa  gjerne  skjænde  paa  mig  —  for  jeg 
fortjener  det.  Din  C.  H. 

C.  Hostrup  til  Kr.  Mantzius. 

Kbhvn.  6te  Marts  1845. 

Min  berømte  Ven! 
Jeg  kan  hverken  skrive  Komedier  eller  Breve 
i  Vinter  i  et  uhyggeligt  Hul  med  kun  5  Alens 
Udsigt,  uden  Sofa  til  at  drømme  i,  uden  Plads  til 
at  gaae  et  Skridt  uden  at  træde  mig  selv  paa 
Tæerne.  Uagtet  Alt,  hvad  jeg  har  herinde,  længes 
jeg  efter  Kokkedal,  hvor  Solen  møder  mig  (lige- 
som her  sal.  Kunstner  Hoss's*)  Ansigt,  naar  jeg 
gaaer  til  Vinduet),  hvor  man  dog  kan  høre  Bøn- 
derne tale  Dansk,  medens  her  slet  Tydsk,  og  — 
o  Himmel!  —  jydsk  Kritik,  der  griber  paa  Alt 
som  paa  Handelsvarer,  skurrer  mig  i  Ørene.  Jeg 
kues  —  og  gaaer  til  mine  paa  Broen  som  en 
Synder  med  den  nedtrykkende  Følelse  af  ikke  at 
have  haft  en  frisk  Livsgnist,  ikke  en  eneste  varm 
—  ikke  engang  reent  æsthetisk-pantheistisk  — 
Andagtstime;  hvor  forskjelligt  fra  mine  Sommer- 
besøg, naar  jeg  svulmende  af  Haab  og  Kraft  og 
Længsel  og  romantiske  Livsdrømme  uden  at  mærke 
Vejens  Længde  løb  de  3V2  Miil.  Er  jeg  ikke 
Digter  —  og   de  Drømme   maa   man   vel   opgive, 

*)  Hostrup. 

saa  er  jeg  dog  en  poetisk  Natur,  som  ikke  kan 
trives  i  en  Ligkiste,  selv  om  den  var  forgyldt, 
som  den  sandelig  ikke  er,  og  min  Tørst  efter  Liv 
og  Rørelser,  der  er  noget  Højere  end  politisk 
Skvalder  i  Foreningen,  kaster  mig  hen  i  sygelige 
urealisable  Rejsedrømme.     Det  var  mit  Skriftemaal 

—  men  det  er  en  Hemmelighed.  — 

I  et  Par  friske  Morgentimer  har  jeg  haft  flyg- 
tige Inspirationer,  som  flygte,  fordi  jeg  skal  infor- 
mere. Informationen  selv  er  dog  den  bedste  Deel 
af  mit  Liv,  fordi  jeg  dog  saa  gjør  Nytte  og  kæmper 
mod  Fordomme  for  Menneskerettigheder,  men  den 
øvrige  Tid  af  Dagen  er  deelt  mellem  Bukken 
under  for  Vrøvl  —  for  Penge -do.  og  frem- 
kunstlet Munterhed  derhjemme,  som  dog  ofte  ender 
med  at  blive  naturlig.     Ja  Gud  skee  Lov  for  dem 

—  ellers  kunde  man  strax  begrave  mig. 

Heller  ikke  du  har  det  jo  saa  meget  godt  — 
og  det  er  i  Grunden  utaknemmeligt  af  mig  at 
klage,  naar  jeg  tænker  paa  din  Stilling.  Men  jeg 
vilde  nu  skrive  reentud,  hvorledes  jeg  havde  det, 
og  det  Udbytte  skulde  dog  Afstanden  have  for  os, 
at  vi  indadtil  blev  lidt  mere  aabne  for  hinanden. 
Dit  Brev  var  jo  grumme  rart,  og  jeg  er  pieget 
taknemmelig  derfor,  men  jeg  ønskede,  at  vi  kunde 
tale  endnu  mere  fortroligt  til  hinanden,  saaledes  er 
j^  bleven  vant  til  i  mine  tidligere  Brevvexlinger 
selv  med  Folk,  som  stod  mig  fjernere  end  du. 
Du  har,  saavidt  jeg  veed,  ingen  egentlig  intim  Ven, 
ingen,  for  hvem  du  kan  aabne  din  Sjæl  med  dens 

Haab  og  Længsler,  Dyder  og  Lyder  heelt  og  holdent, 
uden  det  skulde  være  mig,  og  jeg  mener,  at  vi  vel 
begge  kunde  have  godt  af  at  holde  lidt  mere  paa 
hinanden,  saalænge  vi  staae  paa  denne  rystende 
Jord.  Dine  Nordmænd  ere  dog  sikkert  for  haand- 
gribelige  og  mekaniske  til,  at  du  kan  finde  dig 
reent  hjemme  deroppe;  men  der  er  en  Part  af 
Hjemveen,  som  ikke  kan  skrives  til  Faderen  og 
Tanten,  men  til  Vennen,  og  den  vilde  jeg  udbede 
mig.  Skriv  saa  snart  —  udøs  dig  i  et  glad  eller 
mismodigt  Øjeblik,  eller  hvis  du  vil  give  de  Andre 
Glæden,  saa  giv  mig  Sorgen. 

Borgaards  Charlatanisme  gjorde  ikke  Lykke 
blandt  Studenterne,  men  blev  senere  spillet  for 
Skandinaverne,  som  tog  bedre  imod  den.  Igrunden 
er  det  noget  Skidt.  Paa  Theatret  har  vi  haft  Don 
Juan,  som  jeg  har  haft  megen  Glæde  af,  item 
Andersens  « Lykkens  Blomstr,  hvis  første  Akt  inde- 
holder meget  Smukt,  men  hele  Planen  er  rædsom 
og  anden  Akt  slet.  Paa  Løverdag  skal  Chr.  Molbechs 
« Klintekongens  Brud»  opføres  for  første  Gang,  jeg 
venter  mig  ikke  meget  deraf,  men  det  skulde 
sandelig  glæde  mig,  om  jeg  blev  overrasket.  Carit 
Etlar  maler  nu  Stykker  op  i  een  Guddommelighed, 
Tragedier  og  Vaudeviller  og  Gud  veed  hvad; 
Schack  holder  Foredrag  i  Foreningen,  Eibe  er 
bleven  Boghandler;  Oehlenschlågers  Stykke  er  for- 
kastet af  Theaterdirectionen,  Overskou  har  skrevet 
et  stort  Lystspil  «Pak>  —  det  er  det  Mærkeligste, 
her  er  passeret.    Jeg  er  blandt  Studenterne  bleven 


en  Antikvitet  og  betragtes  med  en  vis  antikvarisk 
Interesse.  — 

Men  Posten  venter  ikke,  —  jeg  maa  holde  op. 

Din 

Christian  H. 


C,  Hostrup  til  L.  Mynster. 

Kbhvn.   1 8.  Marts  1845. 

Tilfældige  Omstændigheder  har  forhindret,  at 
mit  Brev  indtræffer  din  Fødselsdag,  men  det  skulde 
dog  betyde  en  Gratulation,  og  for  en  saadan  maa 
du  tage  det.  Jeg  har  ikke  i  mange  Vintre  haft  saa 
lidt  Ro  og  Hold  paa  mig  som  i  denne,  og  det  er  vel 

—  det  føler  jeg  nu,  da  Foraaret  nærmer  sig  og 
noget  bedre  forestaaer,  —  fordi  jeg  mangler  et  Hjem. 
Her  i  dette  uhyggelige  Hul  med  Udsigt  til  en 
Gaard,  der  er  saa  smal,  at  jeg  støder  Næsen  mod 
den  modsatte  Muur,  naar  jeg  seer  ud  af  Vinduet, 
her  hvor  j^  ikke  kan  øjne  en  Plet  af  Himlen 
(bogstavelig  sandt),  hvor  jeg  kun  kan  gaae  to 
Skridt  for  at  have  gjennemrejst  hele  Stuens  Længde, 
falder  det  mig  bestandig  mere  trykkende  at  være, 

—  deraf  Rejselængsler  og  Længsler  efter  Kokkedal, 
deraf  evige  Udflugter  i  Fritiden ;  derude  paa  Landet 
er  Naturen  bleven  mig  en  Ven,  som  jeg  idelig 
savner,  her  gaaer  min  Dag  med  Arbejdet,  og  naar 
Solen  er  gaaet  bort,  og  det  er  koldt  og  mørkt, 
faaer  jeg  først  Lov  til  at  slippe  ud.  Morgen- 
arbejdet  vil  ikke  gaae,    saa  er  jeg  ikke  alene,    da 

5* 

August*)  ligger  i  samme  Stue  som  jeg.  —  Aa  — 
jeg  har  aldrig  længtes  efter  Foraaret,  som  nu,  og 
dog  skiller  det  mig  fra  Alt,  som  jeg  har  kjært. 
«En  Rejse  i  Syden*  (der  forresten  skal  være  af  en 
fattig  gift  theologisk  Kandidat  Thisted)  spiller  be- 
standig ind  i  mine  Drømme;  det  kan  ikke  nytte, 
du  skjænder,  jeg  kan  ikke  gjøre  derfor.  — 

Med  Hensyn  til  Steffens  Død  havde  Stilling 
desværre  Ret.  Jeg  selv  blev  —  det  tilstaaer  jeg 
med  Skam  —  først  vakt  ved  dit  Brev,  og  prøvede 
at  virke  paa  mine  Par  Venner.  Swane  greb  det 
med  Begjærlighed  og  talte  til  Clausen  derom  for 
det  skandinaviske  Selskabs  Skyld,  men  han  kunde 
naturligviis  ikke  skjønne  synderlig  paa  denne  iiber- 
schwångliche  (som  han  sagde)  «reent  fortydskede* 
Nordbo.  Jeg  vilde,  da  Alle  tav,  prøve  paa  et 
Mindedigt,  og  havde  det  allerede  i  Hovedet,  — 
inspireret  af  dit  Brev,  —  da  kom  den  gamle  klarøjede 
Grundtvig  med  et  Digt,  der  indeholdt  det  Samme, 
og  vel  fortjener  at  læses,  hvis  du  ikke  har  læst 
det  i  den  « Berlingske ».  Skandinavisk  Selskab  holdt 
i  dets  Sted  et  Foredrag  over  « spirituøse  Drikke*, 
og  « Morgenhanens »,  » Lynildmandens »,  «den  første 
Skandinavs*  Død  blev  ikke  nævnt  med  et  Ord. 
Det  er  ogsaa  lumpent,  at  et  Menneske  paa  snart 
27  Aar  ikke  kan  gjøre  det  Allematurligste  og 
Simpleste  af  Alt,  træde  op  og  sige,  hvad  han  føler, 
der  bør  siges;    naar   bliver  man   en  Mand   i   vore 


♦)  Hostrups  Elev. 

Dage?  —  mon  ikke  først,  naar  hver  Gnist  af  Ung- 
domsilden  er  udslukket,  naar  Kjødet  er  faldet  af 
Idealerne,  og  vi  forfærdede  for  de  grinende  Skeletter 
flygte  ind  i  Talstørrelsernes  Verden?  Jeg  har  et 
Par  Gange  tvunget  mig  til  at  tale,  hvor  der  var 
Mange  tilstede,  naar  jeg  virkelig  havde  Noget  i 
mig,  der  burde  komme  frem,  men  mit  Modersmaal 
blev  mig  som  et  dødt  Sprog;  det  var  et  dødt  og 
derfor  uforstaaet  Referat,  ikke  et  levende  Produkt; 

—  for  Grundtvig  ere  vi  alle  mere  eller  mindre  Bog- 
orme, blot  indre  Mennesker  uden  Yderside,  kraftes- 
løse Skygger,  Sjæle,  der  lede  efter  deres  Legemer, 
men  ikke  kan  finde  dem.  Lyceums  Disputatser 
å  la  Montanus  —  disse  Exercitier  udi  philosophia 
instrumentalis  har  jeg  ikke  haft  nogen  Nytte  af, 
saavidt  jeg  troer;  noget  Alvorligt,  —  Noget,  der 
virkelig  ligger  Een  paa  Hjerte,  kan  man  ikke  disputere 
om  paa  det  hjerteløseste  af  alle  Sprog.  —  Hvad 
duer  et  Menneske  til,  om  han  som  Shakspeare 
kunde  skildre  Tusinder  af  Karakterer,  naar  han 
ikke  kan  udføre  og  udforme,  hævde  og  vedlige- 
holde sin  egen?  —  I  Hovedsagen  ere  vi  vel  enige 
og  føle  begge  Savnet  af  den  steffenske  Opdragelse. 
Derfor  er  en  Bondemand  som  Laurits  Skau  et  saa 
glædeligt  Særsyn,  uvurdeerlig  for  den  danske  Sag. 

—  Du  maa  fastholde  Troen  paa  de  Danskes  Ret. 
Naar  en  dansk  Provinds  efterhaanden  planmæssig 
fortydskes,  naar  det  tydske  Partis  ulovlige  Indgreb 
om  end  ikke  favoriseres,  saa  dog  taales  af  Re- 
gjeringen,  maa  man  vel  have  Ret  til  at  protestere. 


Hvad  Holsteen  angaaer,  har  jo  kun  Ussing  fore- 
slaaet  dets  Indlemmelse  i  Danmark,  et  Forslag,  der 
naturligviis  maatte  vække  alle  patriotiske  Tydskes 
Misfornøjelse,  men  som  ogsaa  vakte  det  hos  alle 
Danske.  Tydskerne  har  igjennem  de  slesvighol- 
steenske  Blade  faaet  dette  fremstillet  som  en  Be- 
stræbelse af  den  hele  danske  Nation,  og  deri  ligger 
Grunden  til  Forbitrelsen.  Dog  det  vil  jeg  gjerne 
indrømme,  at  Sagen  ikke  kan  beroe  ved,  at  de 
Danske  og  Tydske  i  Slesvig  faae  deres  Ret,  men 
da  det  tydske  Element  er  trængt  derind  ved 
Uretfærdighed,  saa  er  den  neppe  afgjort,  før 
det  er  trængt  tilbage  til  Ejderen,  men  for  det 
Første  maa  der  dog  tales  om  fra  dansk  Side  at 
faae  Ret  for  de  Undertrykte,  Sproget  og  Natio- 
naliteten, siden  om  at  faae  det  gamle  Sønderjylland 
oprettet. 

I  Morgen  kommer  da  dit  Jubelaars  første  Dag. 
Gud  give,  det  maa  bringe  dig  det  Liv,  du  sukker 
efter,  den  Kraft,  du  mangler.  Vær  blot  sikker  paa, 
at  du  gaaer  fremad  altid  —  skulde  end  umilde  For- 
aarsvinde  for  en  Tid  have  røvet  din  Friskhed,  nye 
Skud  vil  skyde  frem  under  den  varmere  Sol,  som 
du  nu  snart  rejser  imøde  i  det  dejlige  Italien.  I 
de  ti  Aar,  jeg  har  kjendt  dig,  er  du  bestandig 
bleven  bedre  og  mere  villiestærk,  —  gid  det  Samme 
gjaldt  om  mig.  —  Du  har  prøvet  meget,  men  du 
har  holdt  ud  i  Striden;  Gud  vil  ikke  slippe  dig 
—  stol  trygt  derpaa.  —  Rejs  da  og  lad  mig  stundom 
nyde   lidt  godt  af  din  Glæde,    og  kom  saa  igjen 

rask  og  glad,  —  beriget  med   de  skjønneste  Ind- 
tryk, —  og  glem  ikke  mig.  — 

Tiden  nærmer  sig  til  at  afsende  Brevet,  men 
endnu  staaer  en  heel  Side  tom,  og  jeg  er  bange 
for  Skjænd  for  de  korte  Breve.  Jeg  har  sagt, 
hvad  jeg  i  Øjeblikket  har  at  sige,  —  jeg  kan  nu 
engang  ikke  brede  mig.  —  Dog  jo  —  bliv  ikke 
vred  —  lidt  avisagtigt  skal  du  endnu  have:  Kristian 
Mantzius  holdes  i  Christiania  af  Borgerne  og  har 
spillet  Bernadet  i  €  Kammeraterne*  og  i  disse  Dage 
Jacob  V.  Thyboe,  —  Helten  selv,  —  hvilket  han 
meente  at  kunne  gjøre  overmaade  morsomt.  I 
Slutningen  af  denne  Maaned  skal  han  optræde  i 
en  effektfuld  Hovedrolle  i  et  fransk  Stykke,  der 
skal  spilles  for  første  Gang.  —  Chr.  Molbechs 
Drama:  c  Klintekongens  Brudt  har  jeg  seet,  — 
Udførelsen  er  god;  dets  Fejl  skyldes  ikke  blot 
Ungdommelighed  og  Mangel  paa  Sands  for  The- 
atrets  Fordringer,  men  stikker  meest  i  en  noget 
\'amlende  Lyrik  (Billedjagt),  men  det  har  gode 
Enkeltheder.  Stykker  i  Sneseviis  ere  antagne 
af  Theaterdirectionen,  og  jeg  faaer  naturligviis 
Skylden  for  flere  af  dem,  men  desværre  er  det 
uden  Grund. 

Din 

Christian  Hostrup. 

c.  Hostrup  til  L,  Mynster. 

Kokkedal,  Juli  1845. 

Et  alvorligt  Ord  vilde  du  have,  men  i  dette 
Øjeblik  har  jeg  det  ikke.  Der  er  kun  een  Tanke, 
der  fylder  mig,  den  samme,  der  nu  lever  i  hele 
Landet,  fordi  den  i  disse  Dage  har  gjort  Under- 
gjeminger,  har  gjort  Spidsborgere  til  Idealister, 
Guldets  Slaver  opofrende,  Øjeblikkets  Børn  stærke 
i  at  haabe.  Ja,  du  har  naturligviis  allerede  hørt  om 
det  kjøbenhavnske  Studentermøde,  der  ikke  som 
Upsalatoget  var  en  Spaadom,  men  et  Vendepunkt, 
et  fuldgyldigt  uimodsigeligt  Vidnesbyrd  for  Skandi- 
navismens Magt.  For  første  Gang  har  jeg  i  disse 
Dage  seet  det  danske  Folk  træde  op  som  een 
kraftig  Person  i  en  Samvirken  uden  Lige ;  Borgerne, 
de  fattige  som  de  rige.  Kvinderne,  Studenterne, 
Bønderne  og  Daglejerne  have  bøjet  sig  for  Ideens 
Vælde.  De  svenske  og  norske  Gjæster  (over  fem- 
hundrede) bleve  modtagne  saaledes,  at  jeg  har 
lært  at  højagte  det  Folk,  hvortil  jeg  hører,  Haand- 
værkere  og  Kjøbmænd,  ja  selv  Sjovere  tog  ingen 
Betaling  af  dem,  ikke  een  Mislyd  forstyrrede  den 
6  Dages  Fest.  Dog  Mislyden  kom,  og  ovenpaa 
den  fuldkomne  Harmoni  desto  mere  skjærende,  fra 
det  Parti,  der  under  den  almindelige  Glæde  viselig 
havde  stukket  Piben  i  Sækken,  fra  Regjeringen  og 
Aristokraterne,  de  Sidste  omgaaes  jeg  daglig  med, 
og  fast  i  min  Tro  paa  Studenternes  verdenshistoriske 
Bedrift,    kæmper  jeg  haardnakket  med  dekorerede 

Personer,  hvis  Fædreland  er  Spisekammeret  eller 
Modebutikken,  hvis  Begejstring  ikke  gaaer  højere 
end  til  Jomfru  Nielsens  Been,  og  som  jeg  har  hørt 
paastaae,  at  det  danske  Sprog  er  en  Dialekt  af 
det  tydske.  R^eringens  Fremgangsmaade,  at  Af- 
skedssangen blev  beslaglagt,  fordi  der  staaer  Ordene 
€  Nordens  Eenhed>  deri,  at  Poulsen,  Pastor  Helveg 
og  Lehmann  for  tre  smukke  og  sande  Taler  ere 
blevne  anklagede,  og  den  sidste  suspenderet  fra 
sit  Embede  —  alt  dette  har  du  vel  hørt,  og  det 
har  vel  neppe  interesseret  dig  synderligt  —  men 
jeg  har  med  Andagt  lyttet  til  dem  (Poulsens  var 
den  bedste,  jeg  har  hørt  af  ham),  jeg  har  jublet 
over  dem  i  den  salige  Tro,  at  derom  var  Folk  og 
Fyrste  nu  enige,  og  derfor  har  dette  Eftersmæk 
krænket  mig,  som  om  det  var  mig  selv,  der  var 
bleven  forkjættret.  Af  de  øvrige  Taler,  som  du 
vel  læser,  gjorde  Grundtvigs  og  Afzelius'  (den 
berømte  svenske  Sagafortæller)  stærkest  Indtryk 
paa  mig  —  Monrads  dog  ikke  mindre  —  og  i  det 
Hele  var  alle  Talerne,  ogsaa  de  norske  Studenter, 
—  deres  Plads  voxen.  Jeg  har  stiftet  nærmere 
Bekjendtskab  med  nogle  opvakte  og  dygtige  norske 
Theologer,  der  have  det  Fortrin  for  Svenskerne, 
at  de  have  læst  det  Samme  som  vi  —  paa  samme 
Maade  som  vi  —  selv  Søren  Kierkegaard  —  og 
som  —  troer  jeg  —  have  det  Fortrin  for  os,  at 
de  istedetfor  det  hurtige  Omløb  og  Overblikket 
have  den  større  Udholdenhed,  Grundighed  og  Villies- 
kraft.    I  Festens  Dage  udkom  der  «En  ganske  ny 

og  fornøjelig  Vise  om  de  svenske,  norske  og  danske 
Studenter,  som  mødtes  i  Kjøbenhavn,  af  Olsen, 
Snedker.  Trykt  i  det  samme  mærkværdige  Aar 
hos  J.  Behrend »,  som  lyder  saaledes: 

I  Kjøbenhavn  man  fryder  sig,  alt  hvad  man  kan, 

Paa  Glæden  ej  længer  man  venter, 
Thi  trende  gode  Skibe  har  bragt  til  vort  Land 

De  svenske  og  norske  Studenter. 
En  herlig  Kapital  der  stikker  dog  deri, 
Og  Ladningen,  min  Sandten,  har  kostelig  Værdi, 
Allermeest  kanskee 
Dog  for  Studenterne, 
Men  vel  og  for  hver, 
Som  haver  Norden  kjær, 
De  bringe  Haab  og  Ungdom  fra  Strand  og  til  Strand, 
Og  den  Kapital  bringer  Renter. 

Thi  var  der  trende  Brodre,  man  tydelig  seer, 

At  de  burde  enige  være 
Og  hjælpe  saa  hverandre  paa  bedste  Maneer 

At  gjøre  Familien  Ære. 
Om  Rigerne  er  tre,  er  Landet  dog  kun  eet, 
Og  er  vi  ogsaa  adskilt,  er  Sundet  ikke  bredt; 
Smallest  det  kanskee 
Er  for  Studenterne, 
Dog  ej  bredt  for  hver, 
Som  haver  Norden  kjær; 
Thi  fire  Mile  bli'er  som  et  eneste  Kvarteer, 
Naar  Hjerterne  sammen  os  bære. 

Lad  os  da  stræbe  fremad  med  Haand  og  med  Ord 

Og  følges  i  Sorg  og  i  Gammen, 
Og  er  vi  end  saa  ringe,  som  Tydskerne  troer, 

Saa  slaae  vore  Pjalter  vi  sammen. 

Og  bruge  vi  til  Eet  den  Kraft,  som  Gud  os  gav, 
Saa  skal  I  see,  der  kommer  nok  noget  Godt  deraf. 

Ikke  dog  kanskee 

Blot  for  Studenterne, 

Men  vel  og  for  hver, 

Som  haver  Norden  kjær; 
Og  hvis  ej  Norden  bliver  heel  mægtig  og  stor, 
See,  saa  er  det  os,  som  har  Skammen. 

Og  komme  vore  Fjender,  de  kyser  os  ej, 

Nej,  enig  i  Kampen  vi  drage, 
Og  vise  dem  saa  høflig  den  nærmeste  Vej, 

Hvorad  de  kan  rejse  tilbage. 
Vil  Tydsken  ta*  vor  Sjæl,  og  Russen  ta'  vor  Krop, 
Saa  er  der  dog  vel  Nogle,  som  nok  vil  sige  cStopil 

Ikke  blot  kanskee 

Iblandt  Studenterne, 

Nej,  det  vil  enhver, 

Som  haver  Norden  kjær, 
Og  Nordens  Høst  kan  blive  saa  rig  som  dens  Maj, 
Naar  Fuglene  af  Kornet  vi  jage. 

Og  hør  nu,  I  Studenter,  som  sejlede  herhid 

Og  nu  vandre  Broder  med  Broder, 
Som  glemte  gammelt  Fjendskab  og  nu  kun  føre  Strid 

Om,  hvem  der  har  de  stærkeste  Ho'derl 
Vi  sige  Eder  Tak  for  Eders  raske  Flugt, 
Thi  hvad  som  I  har  gjort,  det  er  baade  stort  og  smukt, 
Og  det  seer  kanskee 
Ej  blot  Studenterne, 
Nej  det  fatter  hver, 
Som  haver  Norden  kjær. 
Og  vi  vil  nu  med  Eder  gjøre  Alderdommen  blid 
For  Norden,  vor  elskede  Moder! 


1^ 

Denne  Vise,  hvis  Bestemmelse  det  var  at 
prædike  Skandinavisme  for  Menigmand  (og  som 
naturligviis  er  af  mig  selv),  har  haft  en  umaadelig^ 
Afsætning  og  vil  derfor,  som  jeg  haaber,  ikke  være 
uden  Frugter,  da  dens  Tankegang  vel  ikke  ligger 
for  højt  for  Nogen,  og  den  har  en  vis  stille  dcinsk 
Hjertelighed  eller  rettere  sagt  Inderlighed,  som  be- 
tager det  naive  Udtryk  sin  Latterlighed  (ubeskedent 
talt).  Skulde  en  Anden  have  sendt  dig  den,  saa 
beder  jeg  om  Forladelse  for  den  store  Plads,  den 
har  fyldt,  men  jeg  ønskede  nu  at  lade  dig  vide, 
hvorledes  det  stod  sig  med  Forfatteren  i  disse  for- 
underlig bevægede  Dage. 

Skal  jeg  ellers  gjøre  dig  Regnskab  for  min 
lange  Tavshed,  har  jeg  ikke  meget  at  sige.  Midt 
i  min  stærke  Foraarslængsel  i  Slutningen  af  mit 
Ophold  i  Kjøbenhavn,  skrev  jeg  en  lille  Vaudeville, 
«Intrigerne»,  i  et  veldædigt  Øjemed,  der  fortræffeligt 
opført  af  Studenter  tog  sig  ypperligt  ud,  skjøndt 
den  var  et  Hastværksarbejde  (paa  8  Dage  i  det 
Hele).  Jeg  har  den  Plan  engang  efter  et  Gjennem- 
syn  at  bringe  den  paa  det  store  Theater.  Lige 
efter  dette  Arbejde  kom  jeg  herud,  da  Skoven  be- 
gyndte at  springe  ud,  og  i  den  «unge  Natur* 
fandt  jeg,  hvad  jeg  nærmest  trængte  til,  Mod  og 
Trøst;  hele  min  Fritid  tilbragte  jeg  under  aaben 
Himmel,  jeg  fik  et  Øje  for  det  grønne  Liv,  et  Øre 
for  Skovens  Stilhed  og  Havets  tungsindige  Aande- 
drag  om  Aftenen,  som  jeg  aldrig  har  haft  før,  og 
endnu  er  jeg  intetsteds  hjemme,    som  naar  jeg  er 

det  eneste  Menneske  paa  Jorden,  Adam,  der  med 
stille  Forundring  betragter  Skabningens  Under- 
værker. *) 


C,  Hostrup  til  L.  Mynster  (i  Neapel). 

Kokkedal,  I2te  Septbr.  1845. 
Jeg  veed  nok,  at  du  i  dit  Hjerte  bebrejder 
mig  min  lange  Tavshed,  men  vidste  du,  hvor  meget 
jeg  har  haft  at  drages  med,  saa  forstod  du  mig 
bedre.  Jeg  er  nu  gjennem  megen  Vaklen  og  Kæmpen, 
mange  Anfald  af  Modløshed  og  Dovenskab  kommen 
ind  i  det,  jeg  besluttede  at  vove  mig  til,  ikke  ret 
langt,  men  dog  saaledes,  at  jeg  tør  puste  et  Øje- 
blik, fremtage  de  tilbagetrængte  Minder,  og  ligesom 
du,  fra  en  Rejsestation  sende  en  Hilsen  til  dem,  jeg 
har  forladt.  Ja,  jeg  veed  nok,  at  jeg  har  gjort  Uret 
i  ikke  at  skrive  noget  tiere  til  dig  i  Foraaret  og 
Forsommeren,  men  nu  i  den  senere  Tid  har  jeg 
virkelig  ikke  kunnet;  —  du  kjender  min  Ubehjælp- 
somhed i  at  passe  mere  end  een  Ting  ad  Gangen : 
rejse  kunde  jeg,  men  saa  kunde  jeg  ikke  skrive 
—  skrive  kunde  jeg  til  Nød,  men  saa  kunde  jeg 
ikke  rejse,  og  dog  —  nu  rejser  jeg  hver  Dag  paa 
min  egen  Maneer  —  for  at  kunne  skrive.  Hvorledes 
Udbyttet  af  min  aandelige  Vandring  bliver,  kan  jeg 
ikke  sige,  men  jeg  har  nu  foresat  mig  at  holde  ud  til 
Enden,  om  Vejen  saa  er  nok  saa  besværlig,  og  hvor- 


*)  Slutningen  mangler. 

m^et  der  end  vil  spærre  for  mig,  jeg  kan  da  i 
alt  Fald  trøste  mig  ved  Bevidstheden  om  at  have 
forsøgt,  hvad  jeg  kunde.  Imidlertid  har  jeg  for  en 
kort  Tid  standset  lidt  —  eller  er  slaaet  ind  paa 
en  Sidevej;  jeg  har  nemlig  maattet  omarbejde 
« Intrigerne*  og  har  igaar  indsendt  den  til  Theater- 
directionen.  Det  er  blot  en  lille  Spøg,  men  skjøndt 
ubetydelig,  dog  ikke  uden  Lune,  og  jeg  mener  nu, 
at  det  ikke  er  ganske  uden  Værd  at  kunne  more 
Folk  paa  en  uskyldig  Maade.  Men  nu  til  det,  der 
længe  har  opfyldt  mig,  mit  egentlige  Forsøg.  Du 
vil  maaskee  fordømme  mig  derfor,  men  i  alt  Fald 
maa  der  dog  være  Meget,  der  undskylder  mig. 
Kunstens  Idealitet  har  jeg  altid  haft  den  største 
Ærbødighed  for,  og  jeg  har  selv  været  haard  imod 
dem,  som  vilde  trænge  ind  i  dens  Helligdomme, 
drevne  af  Andet  end  det  guddommelige  Kald.  Men 
jeg  har  dog  ogsaa  et  Talent  —  ikke  blot  til  at 
variere  det  Gamle  —  men  et  lille  ejendommeligt 
Pund,  maaskee  ikke  stort  nok  til  andet  end  privat 
Brug,  men  dog  stort  nok  til  at  vove  et  Forsøg. 
Heiberg,  Magister  Hammerich  og  mange  Andre 
har  direkte  og  indirekte  opfordret  mig  til  at  for- 
søge, og  selv  drages  jeg  jo  dog  atter  og  atter 
næsten  uimodstaaeligt  dertil,  om  jeg  end  under- 
tiden kan  have  mine  modløse  Timer;  og  hvad  der 
sandt  at  sige,  trods  din  og  alle  Andres  dydige 
Harme,  driver  mig  —  lad  mig  sige  det  reent  ud  — 
maaskee  mere  end  alt  Andet,  er,  hvis  det  kunde 
lykkes  mig  paa  een  Gang  —  ligesom  med  eet  Slag 

at  ophjælpe  min  Families  fortrykte  Stilling,  at  kunne 
lette  det  stadige  Tryk  af  de  smaa  Kaar  for  min 
stakkels  Moder  og  mine  Søstre;  —  ja  selv  om 
Verden  vil  fordømme  mig  —  min  Gud  er  ikke  saa 
haard.  Du  vil  skjænde  paa  mig,  fordi  jeg  ikke 
oppebiede  «Pintsen».  Men  selv  en  saadan  —  vel 
ikke  den,  som  bliver  de  Store  tildeel,  —  troer  jeg 
at  nyde  til  enkelte  Tider,  naar  Tankerne  myldre 
frem,  og  Pennen  løber  af  sig  selv,  uden  at  jeg 
mærker,  at  jeg  fører  den,  naar  Taagerne  spredes, 
og  Billederne,  som  før  var  dunkle,  pludselig  maler 
sig  lyslevende  for  mig,  naar  jeg  rives  med,  saa 
}eg  for  en  Stund  glemmer  alt  andet.  —  Ja,  Ud- 
faldet faaer  nu  vise,  om  jeg  har  haft  Ret  eller  Uret 
i  at  hengive  mig  til  dette  betagende  Drømmeliv.  — 
Nu  kvæger  du  dig  vel  i  Sydens  Varme,  mens 
her  er  koldt  og  efteraarsagtigt.  For  mig  har  Naturen, 
der  i  Sommer  oplod  sig  saa  rigt  for  mig,  atter 
lukket  sig,  kun  Havet  glæder  mig  endnu,  —  ikke 
Eders  blaa  italienske  Himmeldyb,  men  det  trodsige, 
kæmpende  —  med  Maageskrig  og  Efteraarsblæst 
—  med  sin  Bølgemusik,  som  er  nordisk  —  ikke 
tydsk;  her  skulde  du  have  dine  Tydskere  op  for 
at  føle,  at  vi  blot  ere  Fættere  —  ikke  Brødre. 
Og  du  skulde  her  udenfor  mit  Vindue  ved  Stranden 
prøve  at  recitere  et  tydsk  og  et  dansk  eller  svensk 
Digt,  og  du  vilde  da  føle,  hvorledes  Bølgemusikken 
anderledes  kan  klinge  sammen  med  disse  end  med 
hiint.  Men  jeg  tilstaaer  rigtignok,  skjøndt  jeg  ikke 
vil  betvivle  din  Nordiskhed,    at  vi  ikke  godt  kan 

meget  der  end  vil  spærre  for  mig,  jeg  kan  da  i 
alt  Fald  trøste  mig  ved  Bevidstheden  om  at  have 
forsøgt,  hvad  jeg  kunde.  Imidlertid  har  jeg  for  en 
kort  Tid  standset  lidt  —  eller  er  slaaet  ind  paa 
en  Sidevej;  jeg  har  nemlig  maattet  omarbejde 
« Intrigerne*  og  har  igaar  indsendt  den  til  Theater- 
directionen.  Det  er  blot  en  lille  Spøg,  men  skjøndt 
ubetydelig,  dog  ikke  uden  Lune,  og  jeg  mener  nu, 
at  det  ikke  er  ganske  uden  Værd  at  kunne  more 
Folk  paa  en  uskyldig  Maade.  Men  nu  til  det,  der 
længe  har  opfyldt  mig,  mit  egentlige  Forsøg.  Du 
vil  maaskee  fordømme  mig  derfor,  men  i  alt  Fald 
maa  der  dog  være  Meget,  der  undskylder  mig. 
Kunstens  Idealitet  har  jeg  altid  haft  den  største 
Ærbødighed  for,  og  jeg  har  selv  været  haard  imod 
dem,  som  vilde  trænge  ind  i  dens  Helligdomme, 
drevne  af  Andet  end  det  guddommelige  Kald.  Men 
jeg  har  dog  ogsaa  et  Talent  —  ikke  blot  til  at 
variere  det  Gamle  —  men  et  lille  ejendommeligt 
Pund,  maaskee  ikke  stort  nok  til  andet  end  privat 
Brug,  men  dog  stort  nok  til  at  vove  et  Forsøg. 
Heiberg,  Magister  Hammerich  og  mange  Andre 
har  direkte  og  indirekte  opfordret  mig  til  at  for- 
søge, og  selv  drages  jeg  jo  dog  atter  og  atter 
næsten  uimodstaaeligt  dertil,  om  jeg  end  under- 
tiden kan  have  mine  modløse  Timer;  og  hvad  der 
sandt  at  sige,  trods  din  og  alle  Andres  dydige 
Harme,  driver  mig  —  lad  mig  sige  det  reent  ud  — 
maaskee  mere  end  alt  Andet,  er,  hvis  det  kunde 
lykkes  mig  paa  een  Gang  —  ligesom  med  eet  Slag 

at  ophjælpe  min  Families  fortrykte  Stilling,  at  kunne 
lette  det  stadige  Tryk  af  de  smaa  Kaar  for  min 
stakkels  Moder  og  mine  Søstre;  —  ja  selv  om 
Verden  vil  fordømme  mig  —  min  Gud  er  ikke  saa 
haard.  Du  vil  skjænde  paa  mig,  fordi  jeg  ikke 
oppebiede  tPintsen*.  Men  selv  en  saadan  —  vel 
ikke  den,^  som  bliver  de  Store  tildeel,  —  troer  jeg 
at  nyde  til  enkelte  Tider,  naar  Tankerne  myldre 
frem,  og  Pennen  løber  af  sig  selv,  uden  at  jeg 
mærker,  at  jeg  fører  den,  naar  Taagerne  spredes, 
og  Billederne,  som  før  var  dunkle,  pludselig  maler 
sig  lyslevende  for  mig,  naar  jeg  rives  med,  saa 
jeg  for  en  Stund  glemmer  alt  andet.  —  Ja,  Ud- 
faldet faaer  nu  vise,  om  jeg  har  haft  Ret  eller  Uret 
i  at  hengive  mig  til  dette  betagende  Drømmeliv.  — 
Nu  kvæger  du  dig  vel  i  Sydens  Varme,  mens 
her  er  koldt  og  efteraarsagtigt.  For  mig  har  Naturen, 
der  i  Sommer  oplod  sig  saa  rigt  for  mig,  atter 
lukket  sig,  kun  Havet  glæder  mig  endnu,  —  ikke 
Eders  blaa  italienske  Himmeldyb,  men  det  trodsige, 
kæmpende  —  med  Maageskrig  og  Efteraarsblæst 
—  med  sin  Bølgemusik,  som  er  nordisk  —  ikke 
tydsk;  her  skulde  du  have  dine  Tydskere  op  for 
at  føle,  at  vi  blot  ere  Fættere  —  ikke  Brødre. 
Og  du  skulde  her  udenfor  mit  Vindue  ved  Stranden 
prøve  at  recitere  et  tydsk  og  et  dansk  eller  svensk 
Digt,  og  du  vilde  da  føle,  hvorledes  Bølgemusikken 
anderledes  kan  klinge  sammen  med  disse  end  med 
hiint.  Men  jeg  tilstaaer  rigtignok,  skjøndt  jeg  ikke 
vil  betvivle  din  Nordiskhed,    at  vi   ikke  godt  kan 

sammenlignes  i  den  Henseende.  Du  sætter  dig 
med  Lethed  ind  i  et  fremmed  Sprog,  det  Tydske 
har  du  fra  Barnsbeen  af  lært  at  tale  flydende,  jeg 
er  en  nordisk  Bjørn,  som  kun  kan  brumme  min 
egen  Melodi,  ethvert  fremmed  Sprog  er  dødt  for 
mig,  Tydsk  kan  jeg  forstaae  og  til  Nød  skrive, 
men  har  jeg  Valget  mellem  en  tydsk  videnskabelig 
Bog  og  en  nogenlunde  korrekt  Oversættelse,  vælger 
jeg  den  sidste.  Jeg  troer  ikke,  at  Faren  for  Fjend- 
skab imellem  Folkene  er  saa  stor,  som  du  antager; 
de  slesvigske  Advokater  ere  kun  en  ringe  Deel  af 
Slesvig,  de  Arndtske  Tydskere,  som  betragte  os 
som  en  frafalden  Provinds,  ere  sagtens  kun  et  lille 
Parti  i  Tydskland,  og  de  danske  Skraalere,  som 
kaste  deres  Forbitrelse  paa  den  hele  ædle  Nation, 
som  vi  er  beslægtede  med  og  skylde  saa  meget, 
ere  allerfærrest.  Men  det  skal  vi  huske,  at  der  er 
andre  Livskilder  end  den  tydske  Literatur,  og  at 
der  i  os  er  Savn,  som  den  ikke  forstaaer  og  ikke 
kan  tilfredsstille. 

Nye  Venner  har  jeg  ikke  faaet,  saa  min  Tavs- 
hed er  ikke  Beviis  paa  den  Troløshed,  du  altid  er 
paa  Jagt  efter,  og  de  gamle  har  jeg,  af  føromtalte 
Grund,  ikke  haft  synderligt  at  gjøre  med.  Arentzen 
lever  som  Huuslærer  paa  Letraborg  og  omgaaes 
en  Deel  med  Fog,  hvad  der  vist  er  til  Gavn  for 
dem  begge.  For  Tiden  skal  Arentzen  være  noget 
sygelig,  man  siger  brystsvag;  jeg  vil  haabe,  at  det 
kun  er  et  løst  Rygte,  det  vilde  gjøre  mig  meget 
ondt,    om    det    var    sandt.      Ellers    er    det    hans 

Fornøjelse  at  færdes  meget  i  fri  Luft,  at  ride,  kjøre 
og  gaae  paa  Jagt.  Her  i  Kjøbenhavn  er  Sibbern 
(Studenten)  og  Heise  (en  yngre  Broder  til  din) 
hans  nærmeste  Omgang,  desuden  kommer  han 
jævnlig  i  Grundtvigs  Huus.  Hans  gamle  Corre- 
spondent  Høxbro  har  paa  Grund  af  Sygelighed 
maattet  rejse  udenlands;  nu  veed  jeg  ikke,  hvem 
der  er  traadt  i  dennes  Sted.  Jeg  har  endnu  et 
Ord  at  sige  ham,  som  jeg  har  gaaet  med  længe, 
hans  Svar  derpaa  vil  afgjørende  bestemme  vort 
fremtidige  Forhold,  og  derfor  krymper  jeg  mig 
derved,  skjøndt  det  er  min  Pligt  og  Ret. 

Mantzius  fik  i  Christiania  hele  Publikum  for  sig, 
men  havde  fra  Begyndelsen  (efter  den  almindelige 
Mening  ved  Nielsens  Indflydelse)  Directionen  imod 
sig.  Han  gjorde  Lykke,  naar  han  spillede,  men 
blev  ikke  antaget,  hvorfor  han  har  ladet  sig  engagere 
til  en  ret  god  Odensetrup,  som  jeg  selv  har  seet 
spille  i  Frederiksborg  (ogsaa  Cetti  er  deri).  Mant- 
zius er  gaaet  meget  frem  paa  sin  Udenlandsrejse, 
han  er  nu  en  heel  Skuespiller,  c^  jeg  tvivler  ikke 
paa,  at  han  som  saadan  har  en  smuk  Fremtid  for 
sig.  Peer  Qvit  i  «Pak»  og  Ministeren  i  « Stats- 
mand og  Borger*  vare  fortræffelige  (i  den  sidste 
Rolle  bliver  han  stadig  fremkaldt).  Flere  af  Skue- 
spillerne her  ved  Theatret,  som  jeg  har  talt  med, 
vente  ham  ogsaa  tilbage  igjen  paa  det  kongelige 
Theater  om  i  eller  2  Aar. 

Swane  lever  bestandig  i  Kjøbenhavn;  ved  sin 
flydende  Tunge  gaaer  han  for  et  godt  Hoved  — 

er  Senior  i  Studenterforeningen,  og  jeg  er  kommen 
til  at  omgaaes  ham  noget,  dog  egentlig  mere  ved 
Tilfældighed  end  af  dybere  Sympathi;  han  er  mig 
altfor  overfladisk  og  letsindig,  men  han  er  ganske 
morsom  og  tjenstvillig-  til  Opofrelse.  I  enkelte 
Øjeblikke  halv  alvorlig  og  længselsfuld  som  en 
Havmand,  der  længes  efter  en  Sjæl,  men  strax 
glemmer  det  igjen.  Naar  jeg  seer  ham,  kan  jeg  ikke 
lade  være  at  holde  af  ham,  men  naar  jeg  tænker 
paa  ham,  svinder  han  saa  underlig  bort  for  mig. 

En  anden  Ven,  som  jeg  føler  virkelig  holder 
af  mig,  er  Bruun,  Smedemadammen*),  et  meget  musi- 
kalsk, følsomt  erotisk  Menneske  med  et  maaskee 
lidt  plumpt  og  haardt  Ydre.  Han  har  en  umaadelig 
Opfattelsesevne  af  det  Komiske  i  Livet,  og  er  dog 
ved  Siden  af  næsten  lidt  bomeert.  Ham  taler  jeg 
gjerne  med,  skjøndt  vore  Fællesinteresser  ere  saa 
faa  —  og  det  Dybeste  og  Alvorligste  har  jeg,  som 
er  en  daarlig  Inkvisitor,  aldrig  kunnet  faae  ham  til 
at  indlade  sig  paa. 

Jeg  blev  afbrudt  af  Dampskibet,  som  førte 
mig  til  Kjøbenhavn,  og  nu  sidder  jeg  i  Valby  hos 
min  Familie.  Det  er  dog  dejligt  at  blive  holdt  af 
og  blive  forkjælet;  det  er  en  Trøst  i  dette  for- 
anderlige Liv  at  have  Venner,  som  man  veed  ikke 
kan  skifte  Sind  imod  Een,  aldrig  glemme  og  for- 
lade Een,  selv  om  man  ikke  fortjener  deres  Kjærlig- 


'    *)  Den  senere  Justérmester  B.,    som  spillede  Smedemadam- 
men i  »Gjenboernet. 

hed.  —  Jeg  har  nu  skrevet  mig  lens,  er  i  alt 
Fald  ikke  oplagt  til  mere  denne  Gang,  saa  du 
maa  tage  til  Takke.  Saa  blot  en  Hilsen  til  dig, 
kjære  Ven. 

Din  Chr.  Hostrup. 

C.  Hostrup  til  Kr.  Mantzius. 

2deD  November  1845. 
Du  har  gjort  en  god  Gjerning  med  dit  sidste 
Brev;  det  var  et  Ord  fra  min  gamle  Kr.  Mantzius, 
som  jeg  saa  tidt  i  den  senere  Tid  har  maattet 
fiygte,  at  baade  du  og  jeg  havde  tabt.  Det  har 
gjort  mig  ondt,  naar  jeg  har  troet  at  see  Aarenes 
og  det  meget  gehaltløse  Selskabs  Indvirkning  paa 
din  ejendommelige  varme  Følelse,  som  jeg  betragter 
baade  som  din  Gave  som  Menneske  og  som  Kunstner ; 
at  du  havde  lært  at  tie,  var  vel  baade  godt  og 
klogt,  men  du  syntes  mig  saa  ofte  at  have  tabt 
din  stærke  Samvittighed,  den  Hjertets  Uskyldighed, 
som  jeg  har  beundret  hos  dig  midt  under  alle  For- 
vildelser, den  Skrupuløsitet,  der  maa  drive  et  Men- 
neske saa  mægtigt  fremad,  fordi  den  aldrig  lader 
os  finde  Behag  i  os  selv,  som  vi  ere.  Har  jeg 
gjort  dig  Uret,  saa  har  jeg  ogsaa  gjort  dig  Afbigt 
i  mit  Hjerte,  da  jeg  havde  læst  det  sidste  velsignede 
Brev,  som,  uagtet  det  viste  mig,  hvilke  trykkende 
Forhold  du  lever  under,  voldte  mig  stor  Glæde  og 
ingen  Sorg,  thi  Korset  har  vi  jo  alle  at  bære  paa, 
<^  cunsre  Kraft  gedeiht  in  Sturm  und  Regen ». 
Bliv  ved,    min   ^en   kjære  Ven,    lev   mere  alene, 

Selskabslivet  er  efter  en  flittig  Dag  en  Hvile, 
men  uden  Selvflid  er  det  Aandsfortærelse  uden 
Nydelse. 

Det  klinger  saa  moraliserende,  men  jeg  skriver 
ligesaa  meget  til  mig  selv  som  til  dig.  Jeg  har 
hverken  den  Kraft  eller  de  Gaver,  som  du  vil  til- 
lægge mig.  Jeg  søgte  en  eensom  Huuslærerpost 
for  at  stræbe  at  danne  mig  til  Præst,  for  at  blive 
klar  og  sikker  og  virksom,  men  jeg  er  endnu  be- 
standig Studenten,  der  søger  og  ikke  har  fundet, 
fordi  jeg  ikke  søger,  som  det  sig  bør.  Paa  en 
Prædikestol  tør  jeg  ikke  træde,  og  dog  troer  jeg, 
at  vi  skulle  være  et  Folk  af  Præster,  saa  at  man 
vel  kunde  være  en  god  Præst,  skjøndt  man  mangler 
et  særegent  gejstligt  Talent,  naar  man  blot  har 
Livets  Fylde.  Et  poetisk  Talent  har  jeg  vel,  men 
Vennernes  Bifald  har  ikke  kunnet  overtyde  mig 
om,  at  det  er  stort  nok  til  at  bygge  et  Liv  paa, 
og  er  det  ikke  det,  saa  er  min  Rolle  som  Poet 
udspillet,  thi  to  Ting  kan  jeg  ikke  være.  Jeg 
staaer  altsaa  ved  et  Enten — Eller,  som  binder  mig 
til  det  samme  Sted,  fordi  jeg  ikke  veed,  hvad  Vej 
jeg  skal  gaae,  og  havde  Lyst  til  at  betræde  dem 
begge.  Lykkelig  den,  der  kun  har  eet  Kald, 
lykkelig  Haandværksmanden,  der  kan  bestride  det, 
som  er  ham  beskikket!  Dog  har  jeg  prøvet  at 
bringe  det  til  Afgjørelse.  cintrigeme«  har  jeg 
omarbejdet  og  indsendt  til  Theaterdirectionen  for 
to  Maaneder  siden,  uden  at  have  faaet  Svar  endnu, 
og   af  det   nye   har  jeg  udført  omtrent    iV«   Akt. 

Fransk  Talent  til  at  lægge  Planer  og  slynge  In- 
triger mangler  jeg,  og  det  er  i  vore  Dage  en 
væsentlig  Mangel.  Jeg  har  derfor  prøvet  paa  noget 
Nyt,  en  t  Vaudeville -Komediet,  hvor  de  ringere 
d:  de  mere  prosaiske  Figurer  ere  Vaudevilleper- 
soner, som  have  Sangen  til  deres  højeste  Udtryk, 
de  højere  derimod  —  ligesom  Skomageren  i  «Gjen- 
boeme*  —  (med  den  Forskjel,  at  de  her  ere  virke- 
lige Mennesker)  —  i  deres  indbyrdes  Forhold  blive 
virkelig  lyriske,  tale  paa  Vers.  Scenfen  er  paa  en 
Gaard  i  Nordsjælland;  en  udbrudt  Forbryder,  to 
fodrejsende  Studenter  (den  ene  alvorlig  —  varm, 
forstaaer  ikke  Spøg,  fordi  han  ikke  har  stukket 
Næsen  dybt  nok  ind  i  Hverdagslivet,  —  den  anden 
praktisk,  snaksom,  prosaisk),  to  Elskerinder  til 
dem  (til  den  sidste  svarer  en  praktisk  jydsk  Pige 
—  som  jeg  holder  meget  af),  en  Generalkrigs- 
kommissær,  som  er  begejstret,  en  ulykkelig  Birke- 
dommer, hvis  Embede  bestyres  af  hans  Kone, 
endelig  en  blaseret,  udlevet  Forstkandidat,  som  har 
sin  Styrke  i  maliciøs  Vittighed  —  ere  Personerne. 
Jeg  har  i  mit  Landliv  vundet  noget  Bekjendtskab 
til  Embedsmænd  og  Bønder  og  fremfor  Alt  til 
Naturen,  som  i  alt  Fald  vil  bære  nogen  Frugt. 
Om  man  har  Lov  til  paa  Scenen,  som  i  Bøger,  at 
angribe  Tingenes  Orden,  vort  demoraliserende 
Fængselsvæsen  —  naturligviis  indirekte  gjennem 
Karaktererne,  ikke  i  plougske  Monologer,  —  veed 
jeg  ikke,  men  jeg  har  maattet  gjøre  det.  For- 
bryderen  lader  jeg,    trods  den  hegelske  Lære  om 


86 

Statens  Absoluthed,  undslippe,  —  forresten  vilde 
han,  hvis  jeg  kan  udføre,  hvad  jeg  har  tænkt,  blive 
Noget  for  dig.     Stykket  skal  være  i  fire  Akter. 

Musikken  til  «Gjenboeme»  veed  jeg  ikke  ret, 
hvad  du  mener  med.  Størstedelen. blev  jo  ledsaget 
af  Fortepiano,  saa  den  er  jo  ikke  videre  kunstig 
udsat.  De  bellmanske  Sange  har  du.  Resten  kan 
du  jo,  undtagen  Gefion  og  Gylfe,  som  jo  nemt 
kan  faaes,  da  den  er  udkommen  særskilt  for  i  # 
8  /J  eller  2  #.  Ønsker  du  forresten  at  faae,  hvad 
Jung  har,  skal  jeg  tale  med  ham. 

Jeg  boer  endnu  paa  Kokkedal  og  er  glad  over 
min  Ro.  I  disse  Dage  er  jeg  herinde,  da  Laura*) 
havde  Bryllup  i  Forgaars,  viet  i  Frederiksberg 
Kirke  af  Tryde.  Jeg  havde  en  Invitation  til  dig 
til  Brylluppet,  som  jeg  forsømte  at  sende,  hvorfor 
jeg  ogsaa  har  faaet  Skjænd,  skjøndt  du  vel  ikke 
kunde  komme  alligevel.  Nu  boer  de  paa  Chri- 
stianshavn i  en  hyggelig  Lejlighed.  — 

Til  din  Fødselsdag  sendes  dig  alle  gode  Ønsker 
og  Forsikringen  om  min  broderlige  Hengivenhed 
til  Enden.  —  Forsøm  nu  ikke  den  begyndte  For- 
bindelse imellem  os  I  det  er  haarde  Tider,  vi  leve 
i,  det  er  vanskeligt  at  bevare  sit  Klenodie  ube- 
smittet, vi  maae  holde  sammen  og  hjælpe  hin- 
anden. Du  har  haft  megen  Kamp  udad,  den 
kjender  jeg  neppe  endnu,  men  det  er  indadtil,  vi 
skal  bevise  vor  Styrke,  det  er  meest  i  denne,  den 


*)   Hostrups  Søster. 

tungeste  Kamp,  at  Venskabet  skal  bære  Frugter. 
Klarhed  over  sig  selv  er  altid  en  Hovedsag  — 
vaager  og  beder  —  klar  dit  Indre  for  mig  — 
ret  tidt;  jeg  svarer. 

Din 

Christian  H. 

C,  Hostrup  til  L.  Mynster, 

Kokkedal.  Store  Bededags  Morgen  1846. 

Kjære  gamle  Ven! 
Jeg  maa  dog  lade  dig  see,  at  jeg  endnu  er  i 
Live  og  ikke  har  glemt  dig.  Hvorledes  jeg  har 
det,  er  ikke  sagt  med  faa  Ord.  Isen  er  brudt  — 
fGjenboernet  og  c  Intrigerne*  skulle  offentlig  frem 
—  og  jeg  gaaer  i  en  fast  uimodstaaelig  Trang  eller 
Lyst  (hvad  du  vil  kalde  det)  til  at  gjøre  noget 
Nyt  og  strax  at  optage  Traaden  fra  forrige  Efter- 
aar.  Men  hvor  dog  min  moralske  Bevidsthed  maa 
være  forkludret  —  jeg  veed  ikke,  om  jeg  tør;  er 
det  tilladt  saaledes  at  gaae  ud  af  sig  selv  de  bedste 
Timer  om  Dagen  —  thi  de  daarligste  kan  ikke 
bruges  dertil?  —  Er  denne  Trang  til  Forfatterskab 
ikke  en  Anfa^telse,  en  Opfordring  til  at  opgive 
at  vaage  og  bede,  at  digte  optager  Een  dog  mere 
end  alt  andet,  —  og  dog  —  bliver  saa  ikke  alt 
menneskeligt  Arbejde,  som  lægger  Beslag  paa  vor 
Tanke,  —  alt  undtagen  den  præstelige  Gjerning 
og  de  lavere  Haandværk,  der  ikke  ganske  kunne 
fylde  Sjælen,  —  noget  ondt?  men  det  er  jo  dog 
en  Umulighed,  vi  skal  jo  dog  vkke  med  de  Evner, 

der  er  betroet  os.  Jeg  opstillede  engang  forrige 
Vinter  i  Lyceum  den  Thesis:  at  en  Digter  ikke 
kunde  være  Christen.  Selv  ikke  Fog  kunde  see 
andet  deri  end  en  Paradox,  som  var  god  at  dis- 
putere om  paa  Latin,  men  ellers  var  uden  Betyd- 
ning, og  dog  lykkedes  det  mig  ved  omhyggelig 
Forberedelse  og  ved  Hjælp  af  dine  Breve  fra  1842 
at  udtrykke  mig  nogenlunde  klart.  Jeg  havde  blot 
opstillet  den  Thesis  i  det  Haab  at  blive  mod- 
beviist,  men  der  var  ingen  af  Opponenterne,  som 
i  mindste  Maade  kunde  gaae  ind  derpaa.  Mon 
ikke  Poul  Møller  netop  var  saa  lidt  frugtbar,  fordi 
han  aldrig  glemte  det  Vigtigste,  Arbejdet  paa  sig 
selv  som  Menneske.  —  Men  hvorfor  faaer  man  da 
et  digterisk  Talent,  som  dog  ikke  tilfulde  kan 
blive  benyttet  paa  en  Prædikestol  —  allermindst 
et  komisk,  —  er  det  maaskee  en  Frister,  ligesom 
Talentet  til  at  stjæle,  —  stjæler  man  egentlig  ikke 
fra  det,  der  skulde  fylde  os  heelt?  Resultatet  at 
Kierkegaards  Anskuelse  er  dog,  at  man  først  skal 
overgive  sig  dertil,  naar  man  er  bleven  færdig  med 
det  «Eene  Fornødne »,  men  det  bliver  man  jo  aldrig 
færdig  med  (Begrebet  Angest  Side  116 — 17).  Min 
tidligere  Betænkelighed,  at  jeg  vilde  krænke  Mu- 
serne derved,  foruroliger  mig  egentlig  ikke  mere, 
thi  naar  jeg  holder  mig  indenfor  min  Begrænds- 
ning,  kan  j^  dog  nok  gjøre  Noget,  der  duer.  — 
Men  den  anden  —  ja,  man  maa  prøve  paa,  om 
man  ikke  kan  lære  at  blive  Herre  i  sit  ^et  Huus. 
Men  paa  saadan   en   mild   solbeskinnet  Dag   som 

idag  kan  jeg  ikke  være  nedtrykt  længer,  og  i  det 
samme  Øjeblik,  jeg  her  har  viist  dig  et  Stykke  af 
mit  Kors,  har  jeg  ogsaa  rystet  det  af  mig  og 
tænkt:  det  bliver  nok  godt  altsammen.  Af  mit 
Huuslærerembede  er  jeg  snart  træt,  fordi  jeg  synes, 
jeg  ikke  kan  gjøre  Gavn  ret  længe  endnu,  og  til 
Efteraaret  er  det  vel  ogsaa  forbi,  da  min  Dreng 
saa  skal  i  Skole;  men  om  det  saa  skal  være,  be- 
gynder jeg  forfra  et  andet  Sted  og  bliver  saaledes 
ved  i  een  Guddommelighed.  Bare  jeg  maa  faae 
lidt  Strand  og  Skov  og  Sol  og  Udsigt  og  milde 
Ansigter;  saa  kan  jeg  trives,    hvor  det  skal  være. 

Kom  snart,  j^  venter  dig  baade  skriftlig  og 
i  egen  Person.  Min  Moder  og  mine  Søstre  boe 
en  halv  Fjerdingvej  fra  mig;  er  du  engang  oplagt 
til  at  besøge  dem  med  mig,  saa  bliver  du  godt 
modtagen;  vil  du  hellere,  vi  skal  være  alene,  saa 
bliver  vi  det.  — 

Nu  skal  jeg  ud  at  slikke  Solskin. 

Din 
Christian  Hostrup. 


C.  Hostrup  til  L.  Mynster. 

Kokkedal.  4de  Juli   1846. 

Tak  for  den  smukke  Prædiken!  Jeg  har  læst 
den  atter  og  atter  med  forøget  Glæde  og  stadig 
fornyet  Opbyggelse,  og  jeg  har  følt  den  store  Be- 
tydning, det  har,  at  Prædikanten  selv  kjender  og 
har  gjennemgaaet  sin  Tids  Sygdomme.      Din   lille 

Slutningsbemærkning  i  Brevet  havde  jeg  lige  til 
dette  Øjeblik  overseet,  og  derfor  var  jeg  lige  til 
for  et  Øjeblik  siden  overbeviist  om,  at  du  selv 
havde  valgt  dig  din  Text,  som  saa  vidunderlig 
passer  paa  dig  og  mig  og  alle  os  Unge,  og  at  du 
maaskee  i  flere  Aar  havde  haft  den  i  Tanker;  men 
da  jeg,  efter  at  have  seet  din  Slutningsnote,  atter 
gjennemgik  Prædikenen,  da  saae  jeg  ret  dit  Talent, 
som  sandelig  har  meget  at  betyde,  til  at  gjøre 
Skriftens  Ord  levende  og  slaaende,  da  saae  jeg 
for  dig,  min  saa  tidt  mistrøstige  Ven,  Vejen 
banet  til  en  for  dig  selv  og  Andre  trøsterig  Virk- 
somhed, hvortil  din  Mistrøstighed  selv  gjorde  dig 
fortrinlig  skikket.  Jeg  siger  nu  til  dig,  som  du 
til  mig:  vent  nu  ikke  paa  den  ydre  Anledning  og 
Opfordring,  kom  snart  igjen,  du  skal  være  min 
Prædikant!  Du  har  jo  nu  Vaaben  mod  hiin  Satans 
Engel,  herlige  Vaaben,  som  jeg  misunder  dig:  brug 
dem  til  Hjælp  for  dig  selv  og  os  Andre! 

Nu  lidt  om  mig  selv  for  at  udfylde  det  store 
Hul  siden  sidste  Brev.  Mit  Fragment  fra  ifjor  kan 
jeg  ikke  fortsætte  for  det  Første.  Jeg  har  opdaget 
en  Grundfejl  deri,  en  Mangel,  som  jeg  ikke  nu  kan 
helbrede,  som  gjør  mig  det  nødvendigt  at  lægge 
det  hen  til  bedre  Tider.  Overhovedet  trænger  jeg 
til  et  Bad,  til  en  ny  Natur,  til  nye  Bekjendtskaber, 
til  at  opleve  Noget.  Det  er  derfor  jeg,  hvis'" det 
bliver  mig  muligt,  i  Sommerferien  vil  gjøre  en 
Rejse  i  Jylland  —  sælsomt  nok  den  første  i  mit 
Liv  (med  Undtagelse  af  Upsalarejsen),  saa  du  kan 

tænke,  jeg  venter  mig  stort  Udbj^te.  Nu  er  det 
ogsaa  først,  jeg  duer  til  et  saadant  Foretagende; 
j^  har  nogenlunde  lært  at  tale  med  Folk  (lige  til 
for  et  Far  Aar  siden  har  jeg  ikke  kunnet  tale  med 
andre  Fremmede  end  til  Nød  med  Damer),  jeg 
skal  om  til  Kjøbstadfolk,  Landsbypræster,  Møllere 
og  Bønder,  til  Heden  og  Vejle^nen  og  en  Valfart 
til  Silkeborg.  Du  har  jo  selv  givet  mig  Lov  til 
at  vove  mig  ind  paa  Poesiens  Gebeet;  paa  den 
komiske  har  jeg  jo  et  Slags  Greb,  men  der  er  eet 
Element  til  i  mig,  som  skal  forædle  dette,  hvis 
j^  kan  faae  det  frem,  et  romantisk,  og  det  fryser 
inde  i  mit  eensformige  Liv.  I  mange  Tider  er  min 
Længsel  fløjet  med  hvert  Skib,  jeg  saae  sejle  forbi 
mine  Vinduer;  den  dejlige,  men  tamme  Natur  er 
forekommet  mig  som  et  smukt  Buur,  og  Bølgerne 
har  idelig  sunget:  tilsøes,  tilsøes!  Men  naar  jeg 
kommer  tilbage,  naar  jeg  har  nydt,  saa  begynder 
Daadstiden  igjen  —  ja  du  tvivler  maaskee,  men 
jeg  ikke  i  dette  Øjeblik. 

Vi  sees,  naar  jeg  kommer  til  Kjøbenhavn,  som 
bliver  snart. 

Din 

Christian  Hostrup. 


C.  Hostrup  til  L.  Mynster. 

Kokkedal,  Efteraaret  1846. 

Tak,    min   kjæreste  Ven,    for   dit  Vennebrev, 
der  gik   ligesaa   varmt  til   Hjertet,    som   det   kom 

derfra.  Din  Prædiken  glædede  mig  overordentlig, 
ja,  den  vakte  en  lønlig  Sorg  i  mig  over,  at  jeg  ikke 
ogsaa  har  faaet  eller  i  alt  Fald  ikke  hørt  det  Kald, 
der  vinker  til  Prædikestolen;  en  Vej,  der  endnu 
som  i  Roskildetiden,  da  du  var  af  modsat  Mening, 
staaer  for  mig  som  den  højeste  og  skjønneste. 
Nu  vel  —  saa  vejvild  som  den  Gang  er  jeg  ikke 
længer,  skjøndt  jeg  vel  endnu  stundom  S5mes  mig 
at  savne  alt  Borgerskab  i  denne  Verden;  noget 
Hold  i  mig  har  jeg  faaet,  og,  hvad  jeg  anseer  for 
det  Vigtigste,  det  Haab,  at  bedre  skal  det  blive. 

Theorien  om  Syndens  eller  Sjælssygdommens 
Arvelighed  anvendt  paa  det  konkrete  Slægtregister, 
som  du  gjør,  forekommer  mig  mislig.  Er  du  da 
vis  paa,  at  disse  arvelige  Evner  ere  noget  bestemt 
ondt;  kunde  de  ikke  netop  være  en  god  Arvelod, 
som  naturligviis  kan  blive  desto  farligere,  jo  bedre 
den  er.  Exempleme  bevise  kun,  at  de  medfødte 
Karakteertræk  ere  de  samme;  men  har  man  Ret 
til  at  slutte  noget  af  deres  Udartelse?  Jeg  kan 
ogsaa  slutte  fra  en  vis  Flegma  og  Aandslangsomhed 
hos  min  Fader  til  det  samme  Temperament  hos 
mig,  men  Kulden  og  Trægheden  og  Sløvheden, 
som  er  hiin  gode  Gaves  Udartelse,  den  vil  jeg  tage 
heel  og  holden  paa  mig,  og  ikke  læsse  et  Gran 
deraf  paa  min  Slægt.  Dette  har  jeg  forresten 
været  tilbøjelig  til  før  —  jeg  har  klaget  over,  at 
Gud  havde  skabt  mig  saa  følesløs,  og  ivrig  læst  i 
nogle  Breve  fra  min  Faders  Ungdomstid,  for  i  et- 
hvert  Glimt   af  opblussende   Varme    at    hente   et 

Haab  for  mig  selv.  Hvad  der  staaer  mig  fast  — 
c^  den  Tro  har  altid  forekommet  mig  saa  slaaende 
simpel  —  er,  at  jeg  er  født  som  et  Syndens  Barn, 
og  videre  tør  j^  ikke  gaae,  hvor  dybsindig  eller 
poetisk  den  specielle  Anvendelse  af  Arvesyndslæren 
end  kan  være.  For  de  saameget  omtalte  Digter- 
naturer med  den  stærke  Fantasi  og  den  svage 
Villie  gjælder  det  vistnok  i  det  Religiøse  at  holde 
saa  meget  som  muligt  fast  paa  Virkeligheden,  paa 
den  aktuelle  S3nidsbevidsthed,  og  skyde  det  til- 
lokkende Mystiske  saa  langt  bort  som  muligt. 
Dog  vil  jeg  indrømme,  at  Forholdet  er  lidt  ander- 
ledes for  dig,  hos  hvem  den  theologiske  Interesse 
groer  Side  om  Side  med  den  religiøse,  end  for 
mig,  der  snart  har  tabt  al  Sands  for  det  Theo- 
logiske, som  ikke  har  en  ligefrem  opbyggelig 
Karakteer. 

Men  hvad  jeg  især  vilde  skrive  om,  og  som 
laae  mig  saameget  paa  Hjertet,  at  du  maa  betragte 
alt  det  foregaaende  som  en  Parenthes  i  Sammen- 
ligning hermed,  det  skulde  være  at  udtrykke  min 
Glæde  over  dig,  min  kjære  Ven,  over  de  to  sidste 
Breve  og  din  Prædiken  og  det  nye  Liv,  hvoraf  de 
ere  oprundne.  Nu  er  du  paa  Vejen,  nu  har  du 
Maalet  for  dig  og  veed,  hvorledes  det  skal  naaes. 
Før  har  jeg  oprigtig  sørget  med  dig,  men  jeg  har 
dog  altid  i  min  Sorg  været  stolt  af  dit  Venskab, 
fordi  din  Sorg  var  en  ædel  Naturs,  fordi  den  har 
hævet  mig  med  dig  og  holdt  mig  vaagen  der, 
hvor  jeg   ellers   var   slumret   ind;    nu   skal    ogsaa 

Glæden  bære  mig  oppe.  Thi  —  trods  din  ofte 
begrundede  Klage  over  min  Ligegyldighed  —  saa 
er  jeg  en  sympathetisk  Natur,  og  om  mit  Hjerte 
just  ikke  har  Plads  for  Lidenskaben,  hvilket  jeg 
dog  ikke  tør  benægte,  saa  er  det  dog  trofast  i  sin 
Hengivenhed  og  —  maaskee  stundom  for  meget 
—  konservativt  i  sine  Interesser.  Forekast  mig 
ikke  Arentzen;  ham  holder  jeg  paa  endnu,  saa  godt 
jeg  kan,  og  du  kan  ikke  vide,  hvad  der  har  fjernet 
os  fra  hinanden. 

Paa  Mandag  flytter  jeg  til  Kjøbenhavn.  Livet 
paa  Kokkedal,  mit  Eneboerliv,  er  saa  forbi,  og  med 
et  tungt  Hjerte  skilles  jeg  fra  den  Natur,  som  jeg 
er  bleven  fortrolig  med  som  med  ingen  anden. 
Jeg  gruer  lidt  for  Kjøbenhavns  Larm  —  og  den 
megen  Uro  og  de  mange  Bekjendtskaber;  —  men 
paa  den  anden  Side  troer  jeg  dog,  at  jeg  har  godt 
af  at  rives  ud  af  dette  —  jeg  kunde  næsten  sige 
fristelsesløse  og  netop  derfor  slappende  Liv. 

Altsaa  i  næste  Uge  sees  vi. 

Din  Christian  Hostrup. 


C,  Hostrup  til  Ingemann, 

27de  April  1847. 

Atter  maa  jeg  besvære  Etatsraaden  med  et 
Brev,  men  denne  Gang  er  det  i  en  Sag,  hvori  jeg 
forud  veed  at  turde  regne   paa  Deres  Deeltagelse. 

En  af  mine  Bekjendte,  Gerson,  udgav  til  for 
et  Par  Maaneder  siden  et  Maanedsskrift  for  Børn. 

En  Dag  kom  en  lille  Dreng  op  til  ham  og  leverede 
ham  et  Digt  som  Bidrag  til  Maanedsskriftet  med 
de  Ord:  <Jeg  skulde  hilse  og  sige  Værsgo !t 
Gerson  fandt  Digtet  smukt,  men  ønskede  et  Par 
Linier  forandrede,  hvorfor  han  svarede  Drengen, 
at  han  ikke  kunde  optage  det,  inden  han  havde 
talt  med  Forfatteren.  Drengen  gik  bort  med  den 
Besked,  men  kom  den  næste  Dag  igjen  og  tilstod, 
at  han  selv  havde  skrevet  det.  For  at  prøve  ham 
angav  Gerson,  hvad  han  ønskede  forandret,  og 
Drengen  rettede  det  i  hans  Nærværelse  i  et  Øje- 
blik. Denne  lille  f  jortenaars  Digter  hedder  Valdemar 
Wille  og  er  en  Søn  af  Krigsraad  Wille,  der,  saa 
vidt  jeg  veed,  er  Lærer  ved  Wajsenhuset  og  en 
militær  Almueskole. 

Jeg,  som  havde  lidt  Mistro  til  slige  Vidunder- 
børn, fordi  det  saa  tidt  har  vist  sig,  at  de  ikke 
senere  holde,  hvad  de  love,  og  fordi  Overmodenhed 
forekom  m^  unaturlig  og  farlig,  jeg  brød  mig  ikke 
videre  om  Sagen.  Men  da  Jeg  for  et  Par  Uger 
siden  traf  Drengen  selv  og  saae  nogle  af  hans 
Digte,  da  følte  jeg,  at  jeg  havde  Uret.  Han  er 
endnu  ganske  et  Barn  og  vil  ikke  være  andet; 
hans  Digte  ere  simple  og  barnlige,  næsten  alle  af 
religiøst  Indhold;  alle,  der  have  læst  med  ham, 
give  ham  det  Vidnesbyrd,  at  han  er  et  Mønster 
paa  en  Elev,  dygtig  og  grundig  i  enhver  Hen- 
seende. I  Wajsenhuusskolen,  hvori  han  endnu 
gaaer,  har  han  røbet  et  ualmindeligt  Tegnetalent, 
hvilket  gav  hans  Fader  den  Tanke,  at  der  maaskee 

Stak  en  vordende  Maler  i  ham;  imidlertid  er  det 
ikke  det,  han  higer  efter,  hans  Sjæl  er  opfyldt  af 
en  brændende  Lærelyst.  Blot  paa  Grund  af  denne, 
i  Forbindelse  med  hans  udmærkede  Hoved,  og 
uden  Hensyn  til  hans  poetiske  Begavelse,  hvorom 
man  naturligviis  intet  kan  dømme,  er  det  mig  ind- 
lysende, at  han  bør  studere,  og  Gerson  og  jeg  og 
en  Ven  til,  som  deelte  vor  Interesse,  have  i  den 
Anledning  henvendt  os  til  Faderen.  Denne  er- 
klærede, at  han  deelte  vort  Ønske;  men  selv  om 
vi  kunde  skaffe  hans  Søn  frit  ind  i  en  lærd  Skole 
her  i  Kjøbenhavn,  havde  han,  som  sad  i  et  lille 
Embede  med  8  Børn,  ikke  Raad  til  at  føde  Sønnen 
saa  længe,  til  han  kunde  blive  Student;  hans  Plan 
var  derfor  at  forsøge  at  faae  ham  frit  ind  paa 
Landkadet-Akademiet.  Denne  Plan  er  naturligviis 
den  unge  fredelige  Læsehest  en  Rædsel  og  har 
kostet  ham  mange  Taarer,  og  vi,  der  ikke  vilde 
svigte  ham  paa  Halvvejen,  have  lagt  vore  Hoveder 
i  Blød  og  søgt  Raad  hos  Etatsraad  Sibbem,  som 
da  ogsaa  med  sin  sædvanlige  elskværdige  Huma- 
nitet har  gaaet  ind  paa  vore  Planer  og  lovet  os 
sin  Bistand.  Saa  meget  fik  vi  afgjort,  at  Drengen 
til  Majmaaneds  Begyndelse  skal  forlade  Skolen  for 
ved  fem  Privatlæreres  forenede  Kræfter  i  Sommer 
at  bringes  saa  vidt  som  muligt,  og  jeg  skulde  der- 
næst forhøre  hos  Etatsraaden,  om  der  er  Fripladser 
at  erholde  ved  Sorø  Akademi,  og  hvorledes  vi  da 
skulde  bære  os  ad  for  at  forskaffe  vor  lille  Mynd- 
ling en  saadan. 

Det  var,  hvad  jeg  havde  at  sige,  hvad  jeg 
burde  have  fremstillet  ganske  anderledes  livligt  og 
varmt,  men  jeg  trøster  mig  ved,  at  Sagen  vil  an- 
befale sig  selv.  Det  er  haardt,  om  en  dygtig  og 
begavet  Natur  skulde  tvinges  stik  imod  sin  egen 
Bestemmelse  og  indre  Trang,  og  jeg  er  overbeviist 
om,  at  Etatsraaden,  selv  om  De  ikke  har  nogen 
Vej  at  vise  os,  vil  tilgive  mig  det  lange  Brev, 
hvormed  jeg  plager  Dem*). 

Deres  ærbødige 

C.  Hostrup. 


C,  Hostrup  til  Ingemann. 

D.  29de  April  1847. 
Hr.  Etatsraad! 

Maa  det  være  mig  tilladt  at  sige  et  Par  Ord 
til  mit  Forsvar.  Hvad  jeg  nu  vil  sige,  er  det 
Samme,  som  jeg  havde  tænkt  at  bemærke  i  For- 
talen til  Gjenboerne,  naar  det  engang  blev  trykt. 

Deres  « Blade  af  Jerusalems  Skomagers  Dag- 
bog* har  sandelig  ingen  Antipathi  vakt  hos  mig, 
men  levende  Sympathi.  Angrebet  er  saaledes,  som 
De  siger,  uretfærdigt,  nien,  som  jeg  har  meent 
det,  er  det  heller  ikke  mit  Angreb,  men  Sko- 
magerens. Den  Idee  at  lade  Jøden,  som  jeg 
ønskede  at  fremstille  med  den  Blanding  af  Højhed 
og  Plathed,    som  karakteriserer  de  Bedre  af  hans 


*)   Ingemanns  Svar  paa  delte  Brev  findes  ikke. 

Folk  i  vore  Dage,  komme  forfulgt  af  Digterne, 
forekom  mig  komisk;  Studenterforeningen,  somj^ 
skrev  Stykket  for  uden  Hensyn  til,  om  det  kunde 
komme  videre  omkring,  sætter  Priis  paa,  at  et 
Stykke  er  lokalt  —  hvor  nær  laa  det  da  ikke,  at 
lade  ham  angribe  de  danske  Digtere,  der,  som 
bekjendt,  tidligere  havde  beskjæftiget  sig  med  ham. 
Jeg  forsikrer  Dem  —  om  andre  af  vore  første 
Digtere,  om  Ewald  eller  Oehlenschlåger  eller  Hauch 
havde  givet  mig  samme  tilfældige  Anledning  der- 
til, havde  jeg  ladet  min  Skomager  omtale  dem 
med  samme  Bitterhed,  og  jeg  mener  at  have  samme 
Ret  dertil,  som  en  Digter  til  at  skildre  en  Fri- 
tænker, der  udtaler  sig  bespottelig  over  Christus 
og  Bibelen,  hvor  religiøs  han  end  er  selv.  Har 
jeg  omtalt  Deres  Digtervirksomhed  paa  en  upas- 
sende Maade,  saa  er  min  Brøde  en  æsthetisk  og^ 
ikke  en  moralsk,  thi  det  havde  jeg  ikke  til  Hen- 
sigt, og  Fejlen  bestaaer  altsaa  i,  at  jeg  ikke  tyde- 
ligt nok  har  ladet  Dommen  fremtræde  som  Sko- 
magerens og  ikke  som  min. 

Til  Slutningen  maa  jeg  takke  Dem  for  Deres 
Brev,  som  jeg  har  taget  mig  til  Indtægt  som  et 
Vidnesbyrd  om,  at  De  har  nogen  Interesse  og 
Godhed  for  mig.  Det  har  ikke  kunnet  andet  end 
forøge  den  Højagtelse  og  Taknemmelighed,  som 
jeg  lige  fra  mine  Barndomsaar  har  følt  for  Dem 
baade  som  Menneske  og  Digter. 

Deres  taknemmelige 
C.  Hostrup. 

Ingemann  til  C.  Hostrup. 

Sorø.     30te  April  1847. 

Det  var  mig  meget  kjært  af  Deres  venlige 
Svar  paa  min  Bemærkning  at  see  bekræftet,  hvad 
jeg  vel  havde  nogen  Grund  til  at  antage,  at  det 
efter  Deres  Mening  er  Deres  « Skomager*,  men  ikke 
Dem,  jeg  har  at  holde  mig  til  med  Hensyn  paa 
den  paaankede  Uretfærdighed.  Da  jeg  imidlertid 
selv  kjender  samme  Skomager  fra  en  anden  Side, 
og  De  selv  —  uagtet  den  ham  tillagte  Skakker- 
jødeplathed  —  dog  ogsaa  har  seet  Høiheden  i 
hans  Idee  og  Characteer,  kunde  jeg  ikke  vente,  at 
netop  Platheden  og  Philisteriet  i  ham  skulde  være 
saa  raadende,  naar  han  tænkte  paa  mit  Billede  af 
hans  høiere  tragiske  og  bitter -humoristiske,  men 
ingenlunde  « smægtende*  Skikkelse  —  og  jeg  maatte 
netop  i  dette  Udtryk  see  en  mulig  Inspiration  af 
hans  nye  Fremstiller,  grundet  paa  en  urigtig  Op- 
fattelse af  min  Fremstilling.  Hos  de  Tilskuere, 
der  ikke  kjende  min  Ahasverus,  kunde  denne  Mis- 
kjendelse  finde  saa  meget  lettere  Indgang,  som  det 
netop  altid  har  været  den  philistrøse  Kritiks  Anke 
mod  min  Poesie  —  som  mod  alt,  hvad  der  var 
Følelse  i,  at  det  var  smægtende  eller  i  den  phili- 
strøse Ungdoms  moderne  Sprog:  « sværmerisk*. 
Naar  der  nu  ikke  af  Forfatteren  er  sørget  for 
nogen  Modvægt  mod  denne  Dom  fra  den  ene  Side 
af  den  Characteer,  hvorigjennem  den  fremtræder, 
bliver  det  idetmindste  uvist,  om  den  skal  henregnes 
til  Høiheden  eller  til  Lavheden  i  hans  Natur.     At 

Andre,  end  jeg,  paa  min  Poesies  Vegne  har  fundet 
Spasen  ved  dens  Tvetydighed  upassende,  er  vist 
nok.  Jeg  har  imidlertid  med  megen  Fornøielse 
hørt  Stykket  fremsiges  af  Mantzius  (jeg  troer  dog, 
han  forandrede  hiint  Udtryk  til  <smeltende»).  J^ 
loe  selv  af  Spasen  som  aldeles  uskyldig,  og  jeg 
finder  Comedien  høist   underholdende  og   lunefuld. 

Nu  Nok  om  denne  i  sin  Realitet  ubetydelige 
Sag.  Det  glæder  mig,  at  den  maaskee  har  givet 
Anledning  til  et  klarere  Forhold  imellem  os.  Jeg 
følger  med  levende  Interesse  Deres  Gang  og  Ud- 
vikling som  Digter  og  glæder  mig  ved  det  friske 
Eiendommelige  deri. 

Deres  venligst  hengivne 

B.  S.  Ingemann. 

Venlig  Hilsen  til  hele  Familien  og  Nygaards! 
Hr.  Cand.  theol.  Hostrup. 


Kammerherre  Bille  til  C.  Hostnip, 

Holbæk.  II.  Jan.  1892*). 
Hr.  Pastor  J.  C.  Hostrup,  R.  af  D. 
I  Deres  «Erindringer»  S.  140  omtaler  De, 
hvorledes  Ingemann  tog  den  lille  Bemærkning  i 
«Gjenboerne»  om  hans  «smægtende>  Melodier  ilde 
op,  og  mit  Navn  forekommer  i  dette  Sammenhæng. 
Det  kan  maaskee  more  Dem  at  høre  et  lille  Træk 

*)  Dette  Brev  fra  en  langt  senere  Tid  er  indsat  her,  da  det 
omhandler  samme  Emne  som  de  to  foregaaende. 

af  Ingemann.  Jeg,  der  paa  Sorø  var  en  stor 
Skuespiller,  gav  baade  Lieutenanten  og  Jøden,  og 
da  vi  —  jeg  husker  ikke  ret,  om  j^  dengang  var 
Elev  eller  Student,  altsaa  om  det  var  før  eller  efter 
Sommeren  1846  —  gik  rundt  og  indbød  vore  Til- 
skuere, tilfaldt  det  mig  at  besørge  dette  hos  Inge- 
mann, som  da  var  den  akademiske  (Studenter) 
Afdelings  Direktor.  Da  jeg  forebragte  mit  Ærinde, 
fandt  jeg  det  rigtigst  at  sige,  at  der  i  Stykket 
forekom  Noget  om  ham,  og  paa  Forlangende 
reciterede  jeg  Stedet,  som  jeg  jo  kunde  udenad.  Han 
hørte  opmærksomt  efter,  udstødte  sit  ejendommelige 
«Pøh»  et  Par  Gange,  lovede  at  komme  —  men  da 
Forestillingen  gik  for  sig,  udeblev  han. 

Deres  ærbødige 

Bille. 

C.  Hostrup  til  L.  Mynster. 
Vil  du  endelig  have  Rundsangen,  saa  værsgo 
—  her  er  den   i   al   sin  Forsorenhed.     Eter  er  for- 
resten  forskjellige  Udgaver   med  Variationer  efter 
de  forskjellige  Kredse,  hvor  den  er  benyttet. 

Rundsang.*) 

Da  vi  nu  har  fyldte  Maver, 
vil  vi  mønstre  Aandens  Gaver, 
skue  gennem  dette  Glar 
de  Talenter,  som  vi  har, 
nære  saa  med  denne  Saft 
vore  store  Evners  Kraft. 


*)  Ved  H.A.  Pedersens  Fødsclsdagsgilde :  26.  September  1847. 

Højt  om  Liebenberg  vi  sjunge^ 
leve  han  den  evig  unge! 
Ja,  hos  ham  at  see  vi  faaer 
Ungdom  under  Sølverhaar, 
han  studerer  stadig  hen 
gamle  Bøger  —  unge  Mænd. 

Riise  holder,  som  man  siger, 
meget  af  de  smukke  Piger, 
ja  hans  vældige  Talent 
til  at  kure  er  bekjendl, 
og  han  savner  neppe  Løn^ 
for  den  Rad.  han  er  saa  kjøn. 

Nu  en  Skaal  for  Musikussen; 
ham  derhenne  —  Adolf  Knudsen! 
Han  har  til  de  Skjønnes  Lyst 
søde  Toner  i  sit  Bryst, 
han  kan  til  de  Skjønnes  Kval 
synge  som  en  Nattergal. 

Busk  vil  ej  jeg  kritisere, 
før  han  voxer  noget  mere. 
Blot  om  ham  jeg  sige  veed: 
han  er  end  en  Mulighed, 
kjæk  i  Ord,  i  Klæder  pæn, 
kort  en  Rus  xor    i^oxrjv, 

Bølling  han  kan  ved  sin  Forsken 
skjelne  Hvidlingen  fra  Torsken, 
som  Naturhistoriker  man 
mageløs  ham  kalde  kan, 
ja  han  kan  selv  i  en  Ruus 
finde  Pulsen  paa  en  Luus. 

Rømers  Lyst  er  Theologien, 

han  er  svært  bevandret  i  'en; 

ja  i  mange  andre  Ting 

har  han  travet  stærkt  omkring. 

Han  er  som  Napoleon 

klejn  af  Krop  og  stor  af  Aand. 

Ja  vor  Vært,  vi  stolt  kan  sige, 
har  i  Regning  ej  sin  Lige, 
ja,  han  kan  i  Algebra 
lægge  til  og  trække  fra. 
Han  kan  tælle  i  en  Fart 
Haarene  i  sin  egen  Bart. 

Gram  har  Musen  huldt  beskjærmet, 
han  kan  ryste  Vers  af  Ærmet, 
paa  det  ene  Been  han  kan 
hele  Viser  faae  i  Stand, 
giv  ham  blot  en  Bly — yhat, 
strax  paa  Riim  han  faaer  den  sat 

Olsen,  som  os  vel  bekjendt  er, 
spiller  stærkt  paa  Instrumenter 
alle  Sorter  Melodier, 
Valse,  Sange,  Symfonier, 
alt,  som  staaer  paa  Nodeblad, 
er  hans  allerbedste  Mad. 


Voltelen  bestandig  sparker 
om  i  Literalurens  Marker; 
alt,  hvad  der  er  sat  paa  Prent, 
er  ham  mestendeels  bekjendt. 
Trykkesværtens  Lugt  er  ham 
som  den  bedste  Morgendram. 

Belfour  tør  jeg  ikke  rose; 
han  kan  ta'  det  for  en  Skose; 
nys  var  han  jo  syg,  og  saa 
ej  med  ham  man  spøge  maa, 
hvis  han  endnu  var  nervøs, 
saa  var  sagtens  Fanden  løs. 

Hostrup  maa  især  vi  prise; 
han  har  lavet  denne  Vise; 
han  kan  drikke,  gjøre  Vers, 
lee,  naar  andre  gjør  Kommers. 
Han  har  drevet  Kunsten  ndt  — 
i  at  holde  Taler  —  skidt. 

Op  med  Pauker  og  Trompeter! 
Skaal  for  vore  Kvaliteter  I 
Du,  som  troner  indeni, 
rene  p«re  Kraftgeni  I 
Dig  vi  prise  højt  i  Kor, 
for  du  er  saa  grumme  stor. 


Ingemann  til  C.  Hostrup. 

Sorø,  den   14de  Decbr.   1847. 

Uagtet  jeg  ikke  veed,  hvorvidt  De  virkelig  kan 
sympathisere  med  Grundstemningen  i  disse  Smaa- 
fortællinger,  og  om  De  muligen  med  den  practisk 
reelle  Tid,  hvortil  De  nærmest  hører,  skulde  tage 
Forargelse  af  min  vedvarende  Lyst  —  selv  paa 
mine  gamle  Dage  —  til  at  lade  Billederne  fra  en 
overnaturlig  Verden  spille  over  i  den  crasse  Natur- 
ligheds Philisterverden  —  veed  jeg  dog,  De  ikke 
mindre   end  jeg   seer  Aandløsheden  i  Philisteriet» 

og  vel  maa  kunne  sætte  Dem  ind  i  min  Lyst  til  at 
indsmugle  nogle  Spøgelser  og  Gjengangere  mellem 
de  godt  Folk,  om  ikke  for  Andet,  saa  for  at  see, 
hvorledes  de  gebærde  sig,  naar  slige  for  Umulig- 
heder antagne  Phænomerier  selv  gjennem  Sprækkerne 
i  deres  Forstandskister  vil  trænge  sig  ind  paa  dem. 
De  vil  saaledes  lettelig  forstaa  den  tilsyneladende 
Halvhed  i  min  Methode  som  et  nødvendigt  Konst- 
greb,  naar  man  nuomstunder  vil  fortælle  noget 
Overnaturligt  i  Kakkelovnskrogen  —  og  at  jeg  kun 
vil  putte  Cerberus  et  Been  i  Munden,  medens  jeg 
vil  have  Passagen  fri  mellem  Tilværelsernes  høiere 
(^  lavere  Verdener.  Dersom  De  skulde  have  Lyst 
og  Leilighed  til  at  vexle  Tanker  med  mig  om 
Principet,  mundtlig  eller  skriftlig,  vil  det  altid  inter- 
essere mig. 

Deres  « Spurv  i  Tranedands»  —  saae  jeg  her 
givet  af  vore  Studenter;  der  blev  dog  nok  udeladt 
Noget,  som  udentvivl  for  mig  vilde  have  været 
betydende,  for  rigtigt  at  opfatte  Deres  Anskuelse 
af  den  fri  dygtige  Studenter-Aands  Forhold  til 
Tidsaandens  forskjellige  Retninger,  hvis  Yderlig- 
heder og  Carricaturer  det  hele  Stykke  med  sand 
Humor  og  Lystighed  tumler  sig  med.  At  De  lader 
Deres  Studenter  see  Noget  i  Tiden  og  i  Livet, 
der  ikke  er  hjemfaldet  til  Latterligheden,  mær- 
kede jeg  nok,  men  der  manglede,  eller  der  und- 
gik mig  et  Hovedmoment.  Den  aristophaniske 
Fremdragelse  af  bekjendte  Personligheder  (navnlig 
Søren  K.)  strider  mod  mit  Princip  for  Digtningens 

Frihed,  og  hvad  derved  for  Øieblikket  vindes  i 
Effect,  mener  jeg  tabes  i  høiere  konstnerisk  Virkning. 
Blot  ved  Udeladelse  af  alluderende  Navne  og  af 
ydre  tilfældige  Person-Særligheder,  vilde  hele  min 
Anke  i  denne  Post  bortfalde. 

Venligst  Hilsen  til  Dem  selv  og  hele  Familien. 
Deres  hengivne 

B.  S.  Ingemann. 


L,  Mynster  til  C,  Hostrup, 

Uden  Datum. 
c  Vær  blot  vis  paa,  at  Du  altid  gaaer  fremad  >, 
skrev  Du  engang  til  mig,  medens  jeg  var  i  Berlin; 
den  Gang  kunde  det  neppe  giælde,  men  nu  kommer 
jeg  det  ofte  ihu  til  min  Trøst.  Der  er  vel  Men- 
nesker, for  hvilke  «Lidt  efter  Lidt»  maa  giælde  i 
deres  Forbedring;  —  de  skulle  vel  foresætte  sig 
det  Store,  det  Største,  de  formaae  at  tænke  Qeg 
vil  blive  en  heel  Anden),  og  dog  lærer  Erfaringen 
dem  at  nøies  med  de  smaa  Skridt,  som  i  Virkelig- 
heden  kunne   følge   paa  Forsættet. Jeg  har 

i  det  forgangne  Aar  —  siden  jeg  formaaede  at 
slutte  mig  til  Religionen,  dog  kiendt  lidt  alvorligt 
indre  Arbeide,  en  stærk  Drivt  til  at  vaage;  —  men 
med  min  eensidige  Natur  har  ogsaa  min  Christen- 
dom faaet  en  eensidig  Retning,  et  Stykke  af  min 
sædvanlige  Galskab  —  ja  lad  det  have  sit  rette 
Navn ;  Alt  hvad  jeg  har  er,  at  jeg  klart  kan  dømme 
mig  selv,  og  —  at  jeg  troer,  saa  vidt  j^  formaaer, 

paa  en  menneskekierlig  Gud,  der  holder  af  alle 
Slags  Mennesker  (selv  den  gale  Slags).  —  O,  men 
jeg  er  mig  saa  bevidst  i  min  Underlighed,  og  kan 
dog  ikke  forandre  det;  jeg  er  oftest  saa  bunden, 
piinlig-geneert  overfor  de  fleste  Mennesker,  er  næsten 
helst  sammen  med  de  ringeste,  overfor  hvilke  jeg 
kan  have  Selvfølelse  —  dog  er  jeg  bedre  for  Gud, 
end  da  jeg  var  letsindig-elskværdig.  —  «Er  der 
dog  ikke  Udgang  af  Helvede*,  Helbredelse  af  al 
Usundhed?  Kunne  de  enkelte  lyse  mandige  Timer 
da  ikke  vinde  Seiren!  Ja!  det  er  Livets  Opgave! 
Jeg  har  behøvet  Tvang  og  bestemt  Arbeide  —  see, 
det  curerede  Fog,  der  dog  i  Skoledagene  havde 
ligesaa  megen  Underligheds-Spire  som  jeg,  —  men 
jeg  fik  udvortes  gode  Dage  og  et  Slaraffenliv,  som 
jeg   ikke   havde   indre  Kraft    nok   til  at  modstaae 

med    selvvalgt   Anstrengelse; ogsaa    i    mit 

religiøse  Liv  levede  jeg  længe  som  i  Kloster,  men 
jeg  erkiender,  at  det  kræver  Arbeide  i  Verden; 
jeg  har  tænkt  paa  Frihaandsarbeide,  men  dertil  er 
j^  for  kuet  og  ufri.  Det  Skolearbeide,  jeg  har 
havt,  er  dog  for  smaat,  for  lidt  fyldende  —  og  jeg 
formaaer  aldrig  at  giøre  det  i  Sandhed  godt,  skiøndt 

det  har   gavnet   mig  uendeligt.  — Jeg  kan 

ikke  med  eet  Slag  holde  op  at  skrante  aandeligt 
og  legemligt.     Mange   maa  vedblive  at  kalde  mig 

udygtig,    Mange  at  lee  af  mig jeg  dømmer 

mig  selv  og  veed  det men  jeg  har  eet  Vaaben, 

—  den  Bevidsthed,  at  jeg  ikke  i  mit  Hierte  ringe- 

agter  et  eneste  Menneske;  kan  jeg  da  ei  fordre 
det  Samme  for  mig  selv? 

Jeg  har  i  Tankerne  ofte  skrevet  Breve  til  Dig 
—  jeg  vilde  kun  skrive  glade  —  naar  jeg  troede 
at  have  faaet  fast  Lys  over  det  gamle  kiedsommelige 
Emne,  hvormed  jeg  aldrig  ret  har  kunnet  komme 
i  Orden,  mit  Jeg;  dog  var  det  mig  stedse,  som 
det  var  for  tidligt. Gud  har  hidindtil  be- 
varet mig,  han  vil  giøre  det  fremdeles,  og  c  alle  dem, 
som  syge  og  sorrigfulde  ere».  — 

Og  dem,  som  kom  til  Sundheden  og  Glæden, 
ligesaa!  Du,  kiere  Ven!  har  udbredt  om  Dig  i 
store  Kredse  Livslyst  og  ægte  styrkende  Glæde; 
Dit  Digtertalent  havde  Dine  Venner  maaskee  i 
Grunden  ingen  rigtig  Forstand  paa;  men  naar  Du 
husker  paa  vore  gamle  dybsindige  Disputer  om 
det  Digteriske  og  Personlige  {«kan  en  Digter  være 
Christen  ?»)  da  er  det  Dine  Venners,  og  da  især 
mit,  Vidnesbyrd:  at  det  for  dem  var  fornemmelig 
ved  det  Personlige,  det  sunde  jevne  Ord,  —  ved 
Dig  selv,  Du  har  virket.  — *) 


C.  Hostrup  til  L.  Mynster, 

1848. 
Kjæreste  Ven!     Dine   tungsindige  Monologer 
have  rørt  mig,    og  hvor  megen  Ret  du  har  i,    at 
der  er  stor  Forskjel  paa  os,  jeg,  som  hænger  kun 


♦)  Slutningen  mangler. 

altfor  stærkt  fast  ved  Jorden,  og  du,  der  har  saa 
ondt  ved  at  faa  rigtig  Fodfæste,  saa  forstaaer  jeg 
^S  d^S  tilfulde.  Jeg  kunde  fristes  til  at  sige  til 
dig:  Bliv  Gartner  i  det  Smaa,  som  jeg.  Gaa  ud 
og  kjøb  noget  Blomsterfrø,  læg  det  i  Jorden,  vand 
det  og  plej  det,  see  til  det  hver  Dag;  om  det  saa 
kun  er  en  Ært,  vil  du  føle  Glæde  i  Hjertet,  naar 
den  spirer.  Ja,  du  trænger  selv  som  en  Potteplante, 
der  har  overvintret  i  den  lumre  Stue,  til  at  plantes 
ud  i  fri  Land;  der  faae  Bladene  først  deres  rene 
Farver  igjen,  der  faae  Blomsterne  først  deres  Duft 
(^  Skjønhed.  Naturen  maa  være  din  bedste  Læge, 
lær  lidt  Botanik,  slut  personlig  Bekjendtskab  med 
det  grønne  Liv,  et  prosaisk  Bekjendtskab,  hvor 
man  ikke  blot  kjender  Physiognomierne,  men  ogsaa 
husker  Navnene.  Sandelig,  der  er  mere  Kraft  i 
de  Tanker,  som  jeg  griber  og  kaster  bort,  medens 
jeg  luger,  end  i  dem,  jeg  smaalig  kliner  sammen, 
naar  jeg  laver  en  Komedie. 

Jeg  kunde  fristes  til  at  komme  med  flere 
prosaiske  Medikamenter;  f  Ex.  hold  en  Hund, 
som  du  selv  giver  Føde,  som  følger  dig,  hvor  du 
gaaer,  og  vogter  paa  dig,  naar  du  sover;  skal  du 
end  have  Ulejlighed  af  den,  desto  bedre.  Giv  dig 
mere  af  med  Kvinderne,  tal  med  Mødrene  om  deres 
Børn,  sværm  lidt  med  de  unge  Piger,  vær  ellevild 
med  de  Femtenaars;  der  ligger  en  stor  Lægedom 
deri.  Træng  dig  rask  ind  i  Livet,  der,  hvor  du 
mindst  troer  at  høre  hjemme  —  ligesom  jeg  i 
Lyceum,  søg  Vrøvlet  istedetfor  at  skye  det  osv.  osv. 

Kan  du  forstaae  Meningen  i  dette,  kan  du 
selv  fortsætte  det  i  det  Uendelige.  Jeg  har  reent 
glemt  at  tale  abstrakt,  som  i  gamle  Dage  (skjøndt 
jeg  aldrig  har  været  stærk  i  det),  jeg  kan  kun 
tale  i  Exempler. 

Og  dermed  Godnat,  min  kjære  Venl 

Din  Christian  Hostrup. 


H,  C,  Andersen  til  C,  Hostrup. 

D.   19.  Decbr.  1848. 

Kjære  Hostrup! 
Tak  for  Deres  Bog,  det  var  venligt  og  smukt 
af  Dem,  at  De  saaledes  vilde  glæde  mig,  jeg  sætter 
ret  Priis  derpaa.  Det  smukke  Vers  var  mig  som 
en  Solstraale,  og  det  er  af  dem,  man  kan  holde 
paa  og  gjemme  til  Alderen;  det  skal  jeg,  og  det 
vil  jeg!  endnu  engang  —  Tak! 
Med  Venskab  og  Hengivenhed 

H.  C.  Andersen. 


Ingemann  til  C.  Hostrup, 

Sorø,  d.  31.  Marts  1849. 

Kjære  Hr.  Hostrup! 

Lad  mig  med  Tak  for  den  venlige  Tilsendelse 

af  Deres  Sangspil,  som  jeg  med  Interesse  har  læst, 

og  som  jeg  fornøier   mig  til   engang  at  see  paa 

Scenen,  —  bevidne  Dem  min  hjertelige  Deeltagelse 

saavel  i  det  store  Tab,  De  med  saa  smuk  en  Re- 
signation  og   Kjærlighed   til    den   høieste  Styrelse 
bærer,    som   i  Deres   uafbrudte  Udvikling   af  den 
eiendommelige   Aandsgave,    Deres   Frembringelser 
vidne  om.     Med  Guds  Hjælp  vil  det  lykkes  Dem, 
at   gjennemføre  Deres  Livsidee    med   den  Lethed, 
Friskhed  og  Simpelhed,    som  er  Dem  saa  naturlig 
—  ^S  J^S  frygter  nu  ingenlunde  for  —  hvad  Paa- 
virkningen  af  Tidsaandens  overfladiske  Lattermild- 
hed  engang   lod   mig  befrygte  —  at  De  selv  skal 
miskjende  eller  tilbagetrænge  den  dybere  Følelse, 
der  i  vor  saa  udvortes   bevægede  Tid  almindelig 
tilbagevises  som  Sværmeri,  Sentimentalitet   og   en 
forældet    Romantiks    Recidiver.      c  Eventyret    paa 
Fodrejsen*  har  ikke  frygtet  for  at  vedkjende  sig 
Følelse  for  Livets  Alvor  midt  iblandt  dets  philistrøse 
Snurrigheder.    I  det  sande  Menneskeliv  ligger  upaa- 
tvivlelig  Dybden  og  Letheden  med  de  tragiske  og 
comiske  Elementer  saa  nær  sammen  og  saa  blandede 
mellem   hverandre,    at   det   vilde    være   unaturligt 
Konstlerie,  hvis  man  selv  gjorde  det  til  Regel  een- 
sidigt  at  sondre  dem,  medens  det  vist  er  Konstens 
Opgave  at  finde  Skiønheden  i  deres  Harmoni.    At 
De  har  fordansket  Vaudevillenavnet,  var  vist  meget 
rigtigt;  iøvrigt  lægger  jeg  ingen  Vægt  paa  Termi- 
nologien i  Æsthetiken ;  kun  naar  den  vil  danne  faste 
forstenede  Former  for  den  frie  Idee  og  Begeistring 
og  Opfindelse,  er  den  mig  forhadt. 

Og  nu   kun    den   hjerteligste  Hilsen   fra   min 

Kone    og    mig    selv.      Bring    Familien    saavelsom 
Nygaards  en  venlig  Hilsen! 

Deres  venligst  hengivne 

B.  S.  Ingemann. 

C,  Hostrup  til  Ingemann, 

D.  Ilte  April  1849. 

Hr.  Etatsraad! 
For  det  smukke  og  dybsindige  Eventyr  bringer 
jeg  Dem  herved  min  hjertelige  Tak.  Det  Syns- 
punkt, hvorfra  De  heri  har  betragtet  Tidens  Yndlings- 
spørgsmaal,  forekommer  mig  lige  saa  sandt  og 
slaaende,  som  Digtet  selv  synes  mig  originalt  og 
poetisk.  At  deil  sande  Lægedom  for  Tidens  Saar 
kun  findes  bag  Paradiismuren  efter  en  poetisk-philo- 
sofisk  Fordybelse  i  Fortid  og  Fremtid,  og  at  det 
saaledes  kun  er  i  det  Religiøse,  den  ubændige  Fri- 
hedstrang vil  kunne  finde  sin  Tilfredsstillelse,  medens 
Frihedens  jordiske  og  verdslige  Bygning  (Mirandas 
Slot)  aldrig  vil  blive  fuldendt  i  denne  Ufuldkommen- 
hedens Verden,  ere  Sandheder,  som  vore  Politikere 
kunne  have  godt  af  at  blive  mindede  om.  Hvad 
der  især  har  tiltalt  mig,  er  det  skjønne  Haab,  hvor- 
med Digtet  ender,  den  anelsesrige  Dunkelhed,  hvor- 
igjennem  man  skimter  det  fjerne  herlige  Maal. 
Den  Tanke  at  ende  i  Bevidstheden  om,  at  Enden 
er  ikke  endda,  med  et  troende  Blik  ind  i  Uende- 
ligheden, er  her  saa  overordentlig  skjønt  udført, 
saa  tilfredsstillende  og  dog  saa  vækkende,    at  jeg 

ikke  erindrer  mig  et  eneste  Digterværk,  som  i  den 
Grad  forekommer  mig  at  kulminere  i  selve  Slutnings- 
ordene. Indførelsen  af  de  europæiske  Stornationer 
som  Repræsentanter  for  de  forskjellige  Retninger 
af  den  falske  Frihedsstræben  synes  mig  heldig  og 
betydningsfuld,  ligeledes  troer  jeg  ogsaa,  at  Be- 
tydningen af  de  fire  Rubiner  og  Brødrenes  ind- 
byrdes Forhold  er  mig  klart;  men  Betydningen  af 
mange  af  de  enkelte  Træk  og  Figurer  kan  jeg 
kun  ane,  og  veed  ikke  ret,  om  Digteren  forsætlig 
har  holdt  disse  i  mystisk  Uklarhed,  eller  om  Fejlen 
stikker  i  min  Mangel  paa  Skarpsindighed.  Jeg 
veed  vel,  at  Symbolikken  i  et  Eventyr  ikke  bør 
søges  smaaligt  i  alle  Enkeltheder,  hvilket  vilde  be- 
røve Billedet  dets  sande  phantastiske  Liv,  men  flere 
Træk  forekommer  mig  saa  planmæssigt  opstillede 
og  i  en  saa  øjensynlig  Forbindelse  med  Hoved- 
tanken, at  jeg  har  en  Følelse  af,  at  der  maa  ligge 
noget  Betydningsfuldt  deri,  som  jeg  kun  dunkelt 
kan  skimte  og  gjerne  vilde  see.  Hertil  regner  jeg 
fornemmelig  Skildringen  af  de  tre  hellige  Dyr,  ved 
hvis  Hjælp  Gudmund  udfører  sin  store  Rejse.  I 
disse  tre  Dyr,  som  hver  synes  mig  at  staae  i  et 
forskjelligt  Forhold  til  Gudmund  og  det  Paradiis, 
de  føre  ham  til,  har  jeg  været  tilbøjelig  til  (maaskee 
uden  Grund)  at  finde  de  aandelige  Kræfter  i  ham, 
som  hjælper  ham  til  dette  Maal,  men  det  har  aldrig 
villet  lykkes  mig  at  finde  den  tredobbelte  Løsning 
paa  Gaaden.     Paa  samme  Maade   gaaer   det   mig 

omtrent  med  Doctrinarius,  som  jeg  ikke  ret  har 
kunnet  faa  til  at  være  Mirandas  og  Gudmunds  Søn. 
Tør  jeg  nu  bede  Dem  ikke  at  tage  mine  Be- 
mærkninger fortrydelig  op.  Det  har  ingenlunde 
været  min  Hensigt  at  udtale  nogen  Anke  mod  et 
Digt,  som  har  glædet  mig  saa  overordentligt; 
tvertimod  ønskede  jeg,  af  Interesse  for  det,  at  er- 
holde en  Smule  Oplysninger  —  naar  det  en  Gang 
var  Dem  belejligt.  For  det  sidste  venlige  Brev 
maa  jeg  bringe  Dem  min  hjertelige  Tak.  Jeg  er 
flyttet  til  min  Moder  paa  Gaarden  <  Rolighed »  paa 
Ladegaardsvejen,  og  kan  derfor  sende  friske  Hilsener 
fra  Moder  og  mine  Søstre  til  Deres  Huus. 

Deres  hengivne 

C.  Hostrup. 

Ingemann  til  C,  Hostrup. 

Sorø.     13.  April  1849. 

Kjære  Hostrupi 
Efter  hiin  blodige  Explosion  Skjærtorsdag*)  og 
under  Mareridtet  af  vort  øieblikkelige  Tidstryk, 
kunde  man  næsten  fristes  til  med  en  Jean  Pauls 
Helt  saaledes  at  indmure  sig  i  sin  Idee -Verden, 
at  den  hele  ydre  Verden  kun  blev  dens  Drabant 
og  alle  vore  Ulykker  triste  Begivenheder  i  Maanen 
—  dog  saa  egoistisk  aandelig  vil  og  kan  intet 
rigtigt  Menneske  og  ingen  Dansk  være.  For  dog 
ikke  reent  at  knuses   af  Verdensblokken   paa  vor 


*)  Ulykken  i  Ekernfordc  Fjord. 

Nakke,  maa  man  kunne  række  Hovedet  op  over 
den  og  drage  lidt  Luft  fra  Regionen  over  Skyerne. 
Til  en  saadan  øieblikkelig  Luftindaanden  har  Deres 
hjertelige  og  smukke  Brev  idag  opfordret  mig. 

De  har,  som  jeg  ventede,  med  poetisk  Aand 
sat  Dem  ind  i  mit  Eventyr -Sindbillede  og  seet 
Grundideen  gjennem  dets  Arabesker.  Jeg  har, 
som  De  seer,  ikke  bekymret  mig  om,  hvilke  Grændser 
en  I  o  eller  20  Aars  Æsthetik  vil  opstille  for  den 
poetiske  Symbolik  —  (at  den  har  gammel  Rod  i 
vor  nordiske  Natur,  vidner  Voluspa  og  vor  hele 
reent  mythiske  Eddapoesie  om.)  Jeg  har  villet 
uddrage  Ideerne  af  Abstractionens  Grav  og  give 
dem  Skikkelse  som  levende  Naturer.  Ligesom 
Mennesket  og  enhver  Skabning  er  en  guddommelig 
Idee,  saaledes  er  enhver  guddommelig  Idee  Liv  og 
Væsen.  Saaledes  som  Frihedsideen  oprindelig  ud- 
sprang af  Skaberens  Aand,  svæver  den  som  Genius, 
Engel  eller  Feedronning,  over  Forgangenhedens  og 
Tilblivelsens  Verdner,  som  alle  temporaire  Friheds- 
Incamationers  Stammemoder,  og  stræber  at  ind- 
aande  sit  guddommelige  Heelliv  i  sine  Døttres 
Sjæle,  som,  medens  de  færdes  i  det  jordiske  Halv- 
liv, ere  bundne  til  enhver  Tidsaand  og  kun  i  enkelte 
høiere  Momenter  kunne  ahne  Grundtanken  i  deres 
Mission.  Derfor  kan  vor  Tids  Miranda  ikke  komme 
videre.  For  i  Endeligheden  at  udvikle  sig  og  for- 
plante sig  i  en  ny  skjønnere  Aabenbarelse,  maa 
hun  formæle  sig  med  en  Menneskenatur,  der  til- 
hører Folket;  ham  finder  hun  i  Gudmund  —  hans 

høieste  Liv  tilhører  dog  Umiddelbarhedens  Sphære 

—  og  det  er  vist  et  Vink  af  Viisdoms-Ædelstenen 
i  hans  Haand,  at  han  en  Tidlang  lægger  den  i 
Snuustobaksdaasen ,  medens  han  ligeledes  følger 
dens  Vink  i  den  Ahnelse  og  Drøm,  hvorigjennem 
han  kun  kan  komme  til  Beskuelse.  Inden  dette 
bliver  ham  aabenbaret,  staaer  han  Fare  for  at 
blive  til  en  eensidig  Stuelærd.  Hvad  han  vil 
skrive  en  lærd  Afhandling  over,  maa  han  op- 
leve paa  sin  Maade.  Inden  dette  er  skeet,  kan 
hans  aandelige  Formæling  med  den  endnu  halvt 
sovende   Miranda   kun    frembringe   et  Hjernefoster 

—  en  Parodi  paa  Minervas  Fødsel  af  Jupiter- 
hjernen —  den  politiske  Doctrin  —  Vanskab- 
ningen, der  opfinder  det  gale  System  og  døer  af 
Bogorme  —  og  som  den  sundere  Almue  betragter 
som  en  tredobbelt  Nar,  Doctor  cTrenarius*  —  en 
humoristisk  Spøg,  som  De  seer. 

Ligesaalidt  som  min  Frihedshelt  rigtig  kan 
komme  tilrette  med  Viisdomsstenen,  som  han  siden 
er  nær  ved  at  stirre  sig  gal  paa,  med  hans  Mangel 
paa  grundig  Speculation,  ligesaalidt  er  han  fri  for 
sin  Tids  og  sit  Folks  Svagheder  —  Forfængelighed, 
Smaalighed,  Egoisme,  Ærgjærrighed  og  aandelig 
Inertie.  —  Alt  det  maa  overvindes,  inden  det  lukkede 
Land  (Beskuelsens  Verden)  kan  aabne  sig  for  ham. 
Selv  paa  hiin  Side  følger  ham  Inertien  med  Faren 
for  at  fortabe  sig  eller  groe  fast  i  en  aandelig 
Sandselighed  (den  lange  Sultans  Slot).  Men  han 
har  de  tre  nødvendige  Følgesvende,  som  en  Græker 

vilde  fremstillet  i  classiske  Skjønhedsformer,  men 
som  Romantiken  ikke  frygter  for  at  give  Skikkelser, 
som  kun  have  deres  Skjønhed  i  det  indre  Væsen. 
Han  har  den  mægtige  Barnetro,  der  kan  flytte 
Bjerge,  men  som  foragtes  og  forhaanes  i  Verden 
som  et  gammelt  dumt  Trældyr  —  skjøndt  det 
altid  veed  den  rette  Vei  og  kan  lade  Jorden  løbe 
bort  under  sine  Fødder.  Han  har  det  Haab,  der 
altid  giver  frisk  og  freidigt  Mod,  som  ligesom 
kan  leve  af  Luften  og  meddele  uforgjængeligt 
Brød  i  Hungersnøden  —  i  Verdens  Øine  er  Brødet 
dog  tørt.  —  Elias- Ravnen  maa  finde  sig  i,  at 
dens  Vinger  udenfor  Paradiismuren  ere  sorte  og 
dens  Sang  et  hæst  Skrig  —  den  kommer  ligesaa- 
lidt  som  Aseninden  indenfor  Bommen  til  det  æsthe- 
tiske  Land,  men  vilde  gjerne  fløiet  over  Paradiis- 
muren, for  der  at  blive  en  Phoenix.  Gudmund 
har  endelig  ogsaa  den  Kjærlighed,  der  med  Guld- 
fisken ved  hans  Hjerte  kan  blive  til  Jonashvalen, 
der  kan  føre  ham  levende  gjennem  alle  Dybder  og 
bære  ham  som  en  Noasark  over  Flammehavet  til 
det  nu  øde  Lyksalighedsland,  hvorfra  den  gjerne 
vilde  svømme  mod  Strømmen  til  dens  evige  Kilde. 
Nu  vil  De  ogsaa  see,  hvorfor  Eslet  bliver  liggende 
ved  den  gjennemfarne  Port  til  Beskuelsens  Verden 
—  længer  skal  Troen  jo  ikke  følge  os  —  der  faae 
vi  det  store  Syn  for  Heelheden  i  det  Forgangne 
og  Tilkommende  —  derfra  kan  endnu  kun  Stjærnen 
hentes  til  det  Træ,  hvis  Blomstren  er  Forbud  paa  alle 
Mirandaers  Uraabenbaring  i  hendes  Stammemoder. 

Og   nu  Levvel    for   denne  Gang.      Hjerteligst 
Hilsen  til  Dem  og  hele  Familien  fra  os  begge  her. 
Deres  venligst  hengivne 

B.  S.  Ingemann. 


C.  Hostrup  til  L.  Mynster, 

Juli   1849. 

Nu  sidder  jeg  da  igjen  i  min  hyggelige  Ro 
og  er  godt  fornøjet  dermed.  Dine  Kommissioner 
har  jeg  udrettet,  og  i  Søndags  var  jeg  hos  din 
Familie.  Din  Moder  var  meget  bekymret  over,  at 
]t%  havde  forladt  dig  —  noget,  hvorover  jeg  ingen 
Samvittighedsnag  har  følt,  men  jeg  troer,  det 
lykkedes  mig  at  berolige  hende  lidt  med  Hensyn 
til  din  Eensomhed. 

Nu  er  vort  Kontubernalskab  da  forbi,  og  jeg 
har  nu  ved  Tankerne  derpaa  Grund  baade  til 
Glæde  —  og  til  Utilfredshed  med  mig  selv,  for  det 
er  mig  indlysende,  at  jeg  ikke  blev  dig  den  Rejse- 
fælle, som  du  havde  ventet,  at  jeg  oftest  var  dig 
unyttig  og  ofte  maaskee  endogsaa  til  Besvær.  Og 
jeg  føler,  at  jeg  ikke  heelt  kan  frikjende  mig  selv, 
men  kjære  Ven  1  min  Letsindighed  har  meest  været 
tilsyneladende,  thi  ogsaa  jeg  har  haft  mine  Be- 
kymringer, og  jeg  har  adskilligt  at  fremføre  til 
min  Undskyldning.  I  det  Hele  haaber  jeg,  at  vort 
Venskab  ikke  har  lidt  ved  det  snevrere  Samliv. 
Trods  den  Frygt,  du  et  Par  Gange  har  ytret,  er 
min  Kjærlighed  og  Agtelse  for  dig  stegen  derved, 

at  jeg  stærkere  har  følt  Vægten  af  det  Onde,  som 
du  har  at  kæmpe  med.  Der  har  været  Øjeblikke 
i  Begyndelsen  af  vor  Rejse,  hvor  du  var  mig  ufor- 
staaelig;  jeg  anede  ikke,  hvor  syg  du  var;  men 
havde  jeg  dengang  været  paa  det  Rene  dermed, 
vilde  mange  Fejlgreb  og  megen  tilsyneladende  Haard- 
hed  fra  min  Side  have  været  undgaaet.  Nu  kan 
jeg  kun  af  Hjertet  bede  dig  tilgive  mig,  hvad  jeg 
vitterlig  eller  uvitterlig  har  forbrudt,  og  bede  dig 
stole  paa  mit  Ord,  at  dit  Vee  og  Vel  har  ligget 
og  ligger  mig  paa  Hjertet  ligesaa  meget  som  nogen- 
sinde før. 

Men  fremfor  Alt,  kjære  Ven,  maa  jeg  takke 
d^  for  den  dejlige  Rejse.  Har  dit  Udbytte  af  den 
ikke  været  stort  (jeg  vil  dog  haabe,  at  det  bliver 
noget),  saa  har  mit  været  desto  større,  og  jeg  føler 
mig  i  alle  Henseender  forunderlig  vakt  og  styrket. 
Ved  Hjemkomsten  hertil  traf  jeg  Martensens  Dog- 
matik, som  jeg  har  begyndt  at  gjøre  Bekjendtskab 
med,  og  den  har  givet  mig  Lyst  til  at  fornye  mit 
gamle  Forhold  til  Theologien,  som  jeg  i  lang  Tid 
utilgiveligt  har  forsømt.  Skulde  det  ikke  endnu 
kunne  lykkes  mig  at  blive  Præst,  det  drages 
jeg  dog  atter  og  atter  hen  til,  skjøndt  Forfatter- 
skabet har  slaaet  saa  stor  en  Klo  i  mig.  At  leve 
af  dette  staaer  ofte  for  mig  som  en  rædsom  Let- 
sindighed; det  Spørgsmaal  opstaaer  pludselig  hos 
mig,  om  det  ikke  er  forbi ;  om  ikke  min  Produktions- 
evne er  standset.    Da  beslutter  jeg  altid  eet  Forsøg 

endnu,    og  hvis   det  mislykkes,    saa  holde  vi  op. 
Men  det  var  maaskee  bedst  at  bryde  af  strax. 

Gid  du  maa  finde  et  behageligt  og  styrkende 
Opholdssted  deroppe  i  det  smukke  golde  Land. 
Glem  ikke  paa  Tilbagevejen  at  besøge  Bernhofts 
og  bringe  dem  min  hjertelige  Hilsen.  Præsten  har 
allerede  faaet  Brev  fra  mig,  og  Damerne  nogle 
Noder.  Du  kan  sige  dem,  at  det  er  mit  Alvor 
med  mit  Løfte  at  besøge  dem,  naar  jeg  atter  kommer 
til  Norge,  og  Alvor  med  min  Lyst  til  at  besøge 
Norge  endnu  engang.  Og  lev  saa  vel,  og  kom 
snart  styrket  tilbage. 

Din 

C.  Hostrup. 


J,  L,  Heiberg  til  C,  Hostrup. 

31te  Maj   1850. 

I  Anledning  af  Deres  Skrivelse  af  1 7de  dennes, 
undlader  jeg  ikke  at  bemærke,  at  Deres  tre  Skue- 
spil: Gjenboeme,  En  Spurv  i  Tranedands  og 
Intrigerne  have  —  hvad  De  vistnok  selv  erkjender 
—  et  saa  specialt  localt  Præg  og  røbe  en  saa 
particulær  Oprindelse,  at  de  udentvivl  egne  sig 
bedre  for  private  Forestillinger,  end  til  at  frem- 
stilles paa  et  offentligt  Theater.  Det  er  af  denne 
Grund,  at  de  ikke  ere  blevne  opførte  i  min  Be- 
styrelses Tid.  Og  hvad  det  Punkt  angaaer,  at 
Gjentagelsen  vilde  have  forskaffet  Dem  et  forhøiet 
Honorar,    da  —  uden  Hensyn  paa,  at  denne  Om- 

stændighed  ikke  kan  komme  i  Betragtning  ved 
Dannelsen  af  Repertoiret  —  maa  jeg  bemærke,  at 
det  Honorar,  som  disse  tre  Arbeider  allerede  have 
indbragt  Dem,  er  saa  betydeligt,  at  De  neppe  kan 
have  Grund  til  Klage,  om  der,  af  dramaturgiske 
Hensyn,  ikke  gives  Dem  Leilighed  til  at  forøge 
det*). 

Hvad  angaaer  Deres  Lystspil  Familietvist,  da 
troede  jeg,  at  De  havde  indseet,  hvorfor  det  i  den 
forløbne  Saison  ikke  blev  bragt  paa  Scenen.  Efter 
det  uheldige  Udfald  af  Æsthetisk  Sands  kunde  det 
vistnok  ligesaalidt  være  i  Deres  egen  som  i  Thea- 
trets  Interesse  at  fremkalde  en  Gjentagelse  af  den 
samme  Opposition,  hvortil  udentvivl  det  ene  af 
disse  Stykker  kunde  give  ligesaa  god  Anledning 
som  det  andet. 

Jeg  maatte  derfor  ansee  det  for  rigtigst,  at 
den  første  Opposition  blev  bragt  i  Forglemmelse, 
inden  man  risquerede  den  anden.  Ved  den  i 
Mellemtiden  forefaldne  Opførelse  af  Soldaterløier 
vil,  som  jeg  formoder,  dette  Maal  være  naaet,  og 
det  er  derfor  ogsaa  min  Hensigt  at  bringe  Familie- 
tvist paa  Scenen  i  Løbet  af  næste  Saison. 

Ærbødigst 

J.  L.  Heiberg. 

S.  T.     Hr.  C.  Hostrup. 


*)  Sé  Side    189 — 90   i    «Erindringer   fra   min  Barndom  og 
Ungdom*  af  C.  Hostrup. 

C.  Hostrup  til  Ingemann. 

August  1850. 

Hr.  Etatsraad  Ingemann  I 
For  de  tilsendte  Fortællinger  aflægger  jeg  Dem 
herved  min  hjertelige  Tak.  Navnlig  har  det  smukke 
lille  Maaneskinsstykke  glædet  mig,  hvori  de  stærke 
orientalske  Farver  ere  anvendte  med  saa  megen 
Rigdom  og  Smag,  og  i  saa  raske  Træk,  at  det 
lille  Maleri  intet  lader  tilbage  at  ønske.  Næst 
efler  denne  Fortælling  vilde  jeg  som  Heelhed  sætte 
« Christen  Bloks  Ungdomsstreger>,  skjøndt  jeg  ind- 
rømmer, at  der  er  Situationer  i  de  to  andre,  som 
gribe  og  røre  mere  end  dette  godhjertige,  sommer- 
lyse Maleri  formaaer.  Særdeles  maa  jeg  takke 
Dem  for  Efterskriften  til  «De  fire  Rubiners,  og 
jeg  vil  haabe,  at  den  vil  give  flere  Lyst  til  at 
trænge  ind  i  dette  skjønne  dybsindige  Eventyr. 
Jeg  fik  først  Deres  Bog  ved  Tilbagekomsten  fra 
Jylland,  hvor  jeg  har  rejst  en  4 — 5  Uger  med 
Student  Winsløw.  Vort  Maal  var  fornemmelig 
Vesterhavet  og  Heden,  da  jeg  tidligere  har  besøgt 
den  frugtbare  Deel  af  Landet,  og  jeg  har  derfor 
især  færdedes  i  Vendsyssel  og  Thy,  omkring  Viborg 
og  Silkeborg.  Af  Deres  nøjagtige  Lokalskildringer 
i  Romanerne  antager  jeg,  at  De  er  meget  bevandret 
i  Jyllands  forskjellige  Egne,  men  De  har  dog 
maaskee  ikke  været  i  det  yderste  Vesten,  og  det 
fornøjer  mig  derfor  at  kunne  bringe  Dem  en  Hilsen 

fra  Prinds  Buris'  og  liden  Kirstens  Grav  paa  Vestervig 
Kirkegaard.  Hvor  paalidelig  Angivelsen  er,  veed 
j^  ikke,  men  hver  Bonde  i  Egnen  kan  fortælle, 
at  der  under  den  flade  Ligsteen  ligger  en  Prinds 
og  en  Prindsesse,  som  ikke  maatte  faae  hinanden. 

Størst  Rejseudbytte  har  jeg  for  Resten  haft 
af  Folkefærdet.  I  de  afsidesliggende  Egne  ved 
Vesterhavet  træffer  man,  saavel  blandt.  Embeds- 
mændene og  Godsejerne,  som  blandt  Bønderne,  en 
Mængde  kostelige  Figurer,  hvis  skarpe  Kanter 
ingen  Verdenstone  har  afslebet,  og  som  midt  i  al 
deres,  ofte  krasse.  Materialisme  bevare  en  Hjerte- 
lighed, hvorfor  man  ikke  kan  andet  end  holde  af 
dem.  Og  for  at  jeg  i  Livet  skal  more  mig  over 
et  Menneskes  Spidsborgerlighed,  maa  der  paa  Bun- 
den af  ham  være  noget  ægte  menneskeligt,  ellers 
bliver  han  mig  enten  tragisk,  eller  modbydelig.  — 
Den  prosaiske  Skurk  maa  ikke  slippe  med  at  gjøres 
latterlig  som  Prosaist,  han  maa  straffes  som  Skurk. 
Den  Letsindighed,  hvormed  den  nyere  franske  Digter- 
skole  blander  godt  og  ondt  sammen,  den  Mangel 
paa  moralsk  Indignation,  hvormed  den  betragter 
Forbrydelsen,  er  vistnok  Kilden  til  alle  dens  Vild- 
farelser og  Hovedgrunden  til,  at  den  med  al  sin 
Aandrighed  og  Verdensklogskab  skal  vejres  hen 
for  den  første  kraftige  Vind,  der  rejser  sig. 

Jeg  er  kommen  bort  fra,  hvad  jeg  egentlig 
vilde,  men  jeg  haaber,  at  De  ikke  tager  mig  mit 
Brevs  Formløshed  ilde  op.     Maa  jeg  sluttelig  takke 

Dem  og  Deres  Frue  for  det  mig  saa   behagelige 
Pintseophold  i  Sorø. 

Deres  ærbødig  forbundne 
C.  Hostrup. 


Ingemann  til  C.  Hostrup, 

Sorø,  d.  28de  Septbr.   1850. 

Kjære  (Hr.*)  Hostrupi 

Det  glæder  mig  at  regne  Dem  til  mine  vel- 
villige og  poetiske  Læseres  Tal  og  derved  see  en 
aandelig  Traad  mere  til  mulig  Sammenknytning  af 
Aanden  og  Livet  i  den  romantiske  eller  saakaldte 
«æsthetiske>  Tid  og  den  nye  ikke  blot  politiske 
og  statsøkonomiske  og  lattermilde,  men  nu,  Gud- 
skelov, ogsaa  fædrelandsk-b^eistrede  Heltetid,  som 
De  er  saa  lykkelig  at  være  ung  i. 

I  den  lille  Bog,  jeg  her  sender  Dem,  vil  De 
finde  min  Opfattelse  af  Tidsforholdene  og  Stem- 
ningerne i  de  tre  sidste  vigtige  Aar.  Jeg  giver 
det  dog  kun  som  seet  fra  det  stille  Hjem  og  som 
Baggrund   for   en  Livsudvikling  i  private  Forhold. 

Det  er  mig  kjært  at  erfare,  at  min  lystige 
Christen  Blok  har  tiltalt  Dem,  saamegetmeer  som 
det  var  en  saagodtsom  ny  Retning,  jeg  i  denne 
lille  Skildring  var  slaaet  ind  i.  Uagtet  jeg  aldrig 
som  Forfatter  har  følt  noget  Tryk  af  vor  gamle 


*)  Maa  jeg  ikke  nok  udelade  det?  —  det  klang  mig  saa 
fremmed. 

Presselov,  synes  jeg  dog  nu,  at  jeg  bevæger  mig 
med  en  større  Frihed  og  meer  uforbeholdent  kan 
berøre  alle  Forhold,  end  tilforn.  Det  vil  De  maaskee 
ogsaa  mærke  i  den  nye  Bog.  Jeg  udsætter  mig 
kanskee  for  nogle  Angreb;  men  det  er  jeg  vant 
til.  Jeg  har  aldrig  lidt  af  stor  Respect  for  Kritiken 
—  nu  synes  den  mig  dog  først  en  ordentlig  død 
Hund  i  dens  gamle  protegerende  eller  fordømmende 
Skikkelse  —  ikke  fordi  jeg  jo  altid  har  anseet 
Aandens  Verden  for  Republik,  men  fordi  jeg  synes, 
man  nu  dog  saa  temmelig  har  emanciperet  sig  fra 
Enkeltmandens  og  Cotteriernes  Anmasselser  — 
medens  rigtignok  paa  den  anden  Side  og  med 
Hensyn  paa  Livet  i  det  Hele  —  al  Personlighed 
S3me3  at  forsvinde  og  gaa  op  i  de  store  Masser  af 
aandelige  Rørelser. 

Det  var  mig  fornøieligt  at  see  den  jydske 
Naturs  Indtryk  paa  Dem,  og  jeg  samstemmer  al- 
deles med  Dem  i  Fordringen  af  noget  ægte  Men- 
neskeligt i  Grunden,  hvor  man  skal  more  sig  god- 
modigt over  de  Overfladens  Phænomener,  der  stikke 
os  i  Øjnene  som  Philisteri  eller  Særheder. 

Lev  fremdeles  glad  og  lykkelig  i  en  fri  og 
heldig  poetisk  Virksomhed  og  bevar  mig  i  venlig 
Erindring! 

Mange  Hilsener  til  Familien! 

Deres  hengivne 

B.  S.  Ingemann. 

c  Hostrup  til  Ingemann. 

Kbhvn.,  d.  17de  Novbr.   1850. 

Deres  nye  Bog  har  glædet  og  opbygget  mig. 
Mod  Deres  christelige  og  humane  Betragtning  af 
Tidsbegivenhederne  ville  vistnok  de  Alvorligere 
Intet  have  at  indvende,  og  Grinebiderne,  som  jo 
rigtignok  udgjøre  Massen  i  vor,  med  al  sin  Kraft, 
uhyre  letsindige  Heltetid,  er  det  da  bedst  at  være 
fri  for.  At  Alting  peger  hen  til  Christendommen 
og  i  sidste  Instans  skal  dømmes  efter  sit  Forhold 
til  den,  det  er  det,  man  har  glemt  i  den  Grad,  at 
ikke  engang  Døden  for  Øjnene  kan  vække  Mindet 
derom.  Og  dog  synes  det  danske  Folk  i  Sammen- 
ligning med  Tydskerne  saa  uskyldigt  og  ærligt,  at 
man  neppe  kan  tænke  sig  disses  Hjem  uden  som 
et  Sodoma  og  Gomorra. 

Jeg  føler,  at  jeg  skriver  dette  i  en  Stemning, 
og  der  er  derfor  maaskee  noget  Usandt  deri.  Men 
sandt  er  det  dog,  at  de  sorte  Uvejrskyer  snarere 
har  forøget  end  formindsket  Grinebideriet  hos  vore 
kjære  Landsmænd.  Forsaavidt  som  det  hviler  paa  en 
Totalanskuelse,  paa  en  Erkjendelse  af  Livets  Jammer- 
lighed, som  dog  gjennem  Gud  i  en  vis  Grad  føler 
sig  forsonet  dermed,  har  jeg  stor  Respekt  for  det 
Komiske,  men  den  modbydelige,  hjerteløse  Ironi, 
al  den  c  Vaudevillemælk  og  Kjældermandssalt*, 
dette  evindelige  Vaas,  som  mangler  det  sande 
Komiskes  opløftende  Kraft,  er  mig  inderligt  imod, 
og  det  er  dog  vor  Heltetids  bedste  aandelige  Mad. 

Det  er  muligt,  at  jeg  selv  har  bidraget  noget  der- 
til,   men   dog  veed  jeg,    at  der  i  mine  fleste  Ar- 
bejder ligger  Alvor  paa  Bunden,  og  den  uskyldige 
Overgivenhed,    som    er   et   ungt   og   glad   Hjertes 
naturlige  Udbrud,  gjør  da  sikkert  i  en  filistrøs  Tid 
mere  Gavn  end  Skade.     Men  hvorledes  det  nu  har 
været,   vist  er  det,  at  jeg,   hvis  Smule  Talent  dog 
er  decideret  i  Retning  af  det  Komiske,    bestandig 
mere  og  mere  føler  mig  fremmed   for  mine  nær- 
meste Forgængere  i  denne  Green   af  vor  Literatur 
og  i  Poesien,  som  i  Livet,  nærmest  knyttet  til  de 
alvorligere  Aander,    til   Romantikens   og   Christen- 
dommens  og   Hjertets  Digtere,    hvoriblandt  De   i 
en   saa   lang  Række  af  Aar   har   indtaget  en  saa 
betydningsfuld  Plads.      Heiberg,  Deres  og  Grundt- 
vigs, Oehlenschlågers  og  Hauchs  Modstander,  som 
jeg  derfor  ogsaa  som  Læser  i  det  Væsentlige  maa 
betragte   som  min,    throner  vel  ikke  mere  paa  sit 
kritiske    Højsæde,    men    han    regerer    det    danske 
Theater,   jeg   tør   næsten  sige   til  almindelig  Mis- 
fornøjelse.    Holbergs  Komedier,  hans  egne  Vaude- 
viller med   deres   uægte   Børn   er  saagodtsom   det 
eneste  af  dansk-dramatisk  Literatur,  der  faaer  Ad- 
gang til  Scenen;    af  Oehlenschlågers  spilles  aldrig 
andet  end  c  Hakon  Jarl* ,  saa  det  er  vistnok  utvivl- 
somt,   at  han  principmæssigt  arbejder  paa  at  ude- 
lukke og  fortrænge  den  store  Mesters  Arbejder  fra 
Skuepladsen.     Nogle   Shakspearske   Lystspil,    hvis 
Skjønheder  heldigviis  ere  altfor  store  til  ganske  at 
forsvinde    under    en     c  smagfuld*     Bearbejderindes 

Hænder,  nogle  slet  oversatte  Komedier  af  Moliére, 
en  Tragedie  af  Byron,  som  ikke  alene  ikke  er 
skreven  for  Scenen,  men  hvis  Opførelse  Forfatteren 
udtrykkelig  har  frabedt  sig,  ere  vistnok  med  alt, 
hvad  man  kan  indvende  mod  dem,  at  foretrække 
for  den  Scribeske  Oversvømmelse;  men  de  bydes 
os  saa  paafaldende  sparsomt,  at  Heiberg,  som  i 
sin  Tid  roste  sig  af  som  Forfatter  at  have  fyldt 
det  tomme  Theater,  nu  som  Direktør  mere  og  mere 
nærmer  sig  mod  det  Maal  at  spille  for  tomme 
Bænke.  Enhver  Gnist  af  sand  Romantik,  ethvert 
Glimt  af  naturlig  Vittighed  gjør  Lykke,  saa  Fejlen 
ligger  vist  ikke  fornemmelig  paa  Publikums  Side, 
og  desuden  er  der  bestandig  fuldt  i  Casino-Theater, 
i  hvis  Tryllefarcer  der  dog  altid,  hvor  slet  de  end 
ere  sammensatte,  og  hvor  mangelfuldt  de  end  blive 
udførte,  er  noget  Eventyrligt,  noget  Livligt,  noget 
Gemytligt,  som  Menigmand  synes  om. 

Men  jeg  gaaer  maaskee  mere  i  Detailler,  end 
det  kan  interessere  Dem.  De  staaer  nu  udenfor, 
eller  rettere  over  Striden,  Deres  Plads  i  den  danske 
Literatur  vil  Ingen  mere  afdisputere  Dem,  og  om 
Kritikken  for  Øjeblikket  ikke  tager  den  behørige 
Notice  af  Dem,  saa  veed  De  ogsaa,  at  det,  for- 
saavidt  der  er  en  Smule  Liv  i  den  endnu,  kun  er 
Heibergs  Aand,  der  synger  deri.  De  har  bestandig 
haft  mange  og  gode  Læsere;  De  maa,  fremfor  de 
fleste  af  vore  Digtere,  have  den  Overbeviisning,  i 
Deres  næsten  40aarige  Digterliv  at  have  virket  for- 
ædlende   og    opbyggende    paa    en    stor    Mængde 

Mennesker  af  alle  Stænder;  derfor  kan  De  nu  see 
al  Opposition  og  al  ignorerende  Fornemhed  roligt 
over  Hovedet.  Anderledes  er  det  med  en  ung 
Mand,  som  i  vor  gjærende  Tid  har  ondt  ved  at 
faae  Fodfeste  saavel  i  sig  selv  som  i  den  offent- 
lige Mening,  naar  han  tillige  føler,  at  det  kommer 
mere  an  paa  at  virke  noget  godt,  end  paa  at  op- 
naae  en  stakket  Berømmelse,  som  i  Almindelighed 
er  ligesaa  dyrt  kjøbt  (aandelig  talt),  som  den  er 
let  vunden.  Hvorvidt  altsaa  Deres  venlige  Ønsker 
om  en  heldig  poetisk  Virksomhed  for  mig  skal 
gaae  i  Opfyldelse,  kan  jeg  ikke  vide;  ganske  troer 
jeg  ikke  at  burde  opgive  det  og  kan  vel  heller 
ikke,  men  som  mit  egentlige  og  nærmeste  Maal 
har  jeg  sat  det  at  blive  Præst,  og  stiller  mig  der- 
for helst  nu  i  de  theologiske  Kandidaters  beskedne 
Klasse.  — 

Maa  jeg  endnu  engang  takke  Dem  for  Bogen, 
Brevet  og  Parenthesen:  (Hr.) 

Deres  hengivne 

C.  Hostrup. 


Ingemann  til  C.  Hostrup. 

Sorø.  I  o.  Febr.  1851. 

Kjære  Hostrup! 

Hermed  det  Vidnesbyrd,  som  jeg  med  megen 

Fomøielse  sender  Dem,  skjøndt  jeg  anseer  det  for 

overflødigt.     Der  vil  neppe  være  Tvivl  om,  at  De 

opnaaer  Stipendiet   — :   og  jeg   veed   af  Erfaring, 

9 

hvor  ubetalelig  en  saadan  Reise  er  for  det  hele 
Liv,  netop  for  at  blive  rigtig  hjemme  og  see  vort 
lille  Land  og  Folk  i  det  rette  Forhold  til  den 
øvrige  Verden.  Da  Reisen  først  er  betænkt  til 
Efteraaret,  sees  vi  da  forinden,  og  det  skal  fornøie 
mig  at  gjøre  et  Blik  i  Deres  Rejseplan.  Hjertelig 
Tak  for  de  meddeelte  Anskuelser  og  venlige  Yt- 
tringer  i  Deres  Brev  ved  Slutningen  af  det  gamle 
Aar.  Det  blev  Gud  skee  Lov!  et  i  vor  Historie 
mageløst  Seiersaar.  Nu  ved  Hærens  Tilbagekomst 
vaier  Dannebrog  i  min  Have,  og  ]eg  hilser  hver 
Dag  vore  tappre  Landsoldater  paa  deres  Seierstog. 
Det  er  første  Gang,  jeg  har  oplevet  en  saa  stor 
almindelig  Fællesglæde  og  Folkebegeistring.  Jeg 
har  seet  Glædestaarer  i  mangen  skægget  Krigs- 
mands Øine  og  ^trykket  mangen  djærv  Haand  med 
Tak  og  Beundring.  Længe  varer  det  sagtens  ikke, 
inden  vore  nordiske  Atheniensere  blive  kede  af  denne 
Begeistring  og  parodiere  den  i  deres  Farcer;  men 
der  bliver  dog  vist  uforgjængelige  Gnister  tilbage 
i  Folkesindet,  som  kan  blive  til  herlige  Flammer 
igjen  om  et  Aarhundrede.  Jeg  seer  et  Opsving  i 
de  3  sidste  Aars  Bedriftliv  saavel  for  hele  denne 
Slægt  som  for  mange  kommende,  saavel  for  vor 
Nationalhistorie  som  for  vor  Folkepoesie  —  derfor 
har  jeg  ogsaa  takket  mangen  bortdragende  Krigs- 
mand. Nu  maae  vore  Digtere  tage  fat,  hvor  Land- 
soldaten slipper,  og  benytte  det  Liv  og  den  Stem- 
ning, denne  Daadstid  har  fremkaldt.  Hvo  der  nu 
var  ung! 

Den  Livspæsie,  jeg  har  drømt  om  for  40  Aar 
siden,  da  jeg  skrev  cParizade^,  synes  mig  nu  at 
være  kommen  til  Norden  med  det  syngende  Træ 
og  den  talende  Fugl,  uagtet  det  er  Vinter. 

Gid  nu  Vaaren  maa  bringe  os  den  Fred,  vi 
har  givet  saa  meget  ædelt  Blod  for  —  og  gid 
Fredens  Konster  saa  maa  blomstre  som  i  et  nyfødt 
forynget  Fædreland!  Flyv  saa  glad  til  Syden  med 
Trækfuglene,  naar  Løvet  falder,  og  kom  som  en 
rig  og  lykkelig  Sangfugl  tilbage  til  vore  deilige 
Sommersale. 

Deres  hengivne 

B.  S.  Ingemann. 

Lucie  hilser  Dem  hjertelig  og  glæder  sig  til 
Deres  Reise- Udsigt.  —  Venligst  Hilsen  til  hele 
Familien  I 


J.  L.  Heiberg  Hl  C.  Hostrup. 

KbhvD.   17.  Marts  185 1. 

Det  af  Dem  indsendte  Skuespil  «Tordenveir» 
har  vistnok  flere  gode  Sider,  og  indbefatter  baade" 
smukke  og  underholdende  Elementer;  men  jeg  maa 
dog  henstille  til  Deres  egen  Overveielse,  om  det 
ikke  tillige  har  visse  Sider,  som  ville  skade  Ind- 
trykket af  det  Hele,  og  som  derfor  kunde  have 
godt  af  at  undergaae  en  Forandring.  Da  Stykket 
dog  neppe  vilde  kunne  komme  paa  Scenen  førend 
i  næste  Saison,  er  der  god  Tid  til  at  overveie 
Sagen  og  tage  en  Beslutning. 

9* 

Først  maa  jeg  ansee  det  for  nødvendigt,  at 
Dialogen  concentreres  og  forkortes  paa  et  Sted, 
hvor  den  falder  noget  i  det  Brede.  Dette  synes 
mig  især  at  gjælde  om  Slutningen,  navnlig  om 
13de  og  14de  Scene,  hvor  saa  Meget  fortælles, 
som  Tilskuerne  vide  iforveien.  Forsoningen  mellem 
Ribolt  og  hans  Frue  synes  mig  altfor  rørende  og 
alvorlig  holdt,  hvilket  gjør  Situationen  tung,  uden 
at  man  faaer  nogen  Tro  paa,  at  den  forskruede 
og  ondskabsfulde  Dame  staaer  til  at  forbedre.  At 
Ribolt  kommer  til  at  bekjende  sin  Mordbrænder- 
Plan,  synes  mig  ogsaa  vel  massivt.  Dersom  man 
ikke  skal  betragte  hele  hans  Fremtid  som  forspildt, 
hans  Rygte  og  Anseelse  som  ødelagte,  saa  maa 
hans  forfeilede  Plan  forblive  en  Hemmelighed  for 
Andre  og  kun  finde  sin  Straf  i  hans  egen  Sam- 
vittighed. Men  det  forstaaer  sig,  saa  maatte  Morten 
i  4de  Acts  Ilte  Scene  ikke  have  været  Vidne  til 
Anslaget,  men  dette  maatte  ved  andre  Midler  være 
tilintetgjort. 

Hvad  Anna  angaaer,  da  forekommer  det  mig, 
at  De  har  ladet  en  god  Leilighed  slippe  Dem  af 
Hænderne,  nemlig  til  at  skildre  Kampen  mellem 
to  modsatte  Naturer  i  denne  Characteer,  omtrent 
som  i  «Toniettai.  Naar  man  undtager  hendes 
halvt  trodsige  Replik  i  iste  Acts  iste  Scene: 
«Min  Moder  døde  i  Tugthuset*,  —  er  der  Intet, 
som  erindrer  om  Taternaturen  i  denne  Pige,  før 
hun  i  Slutningen  af  4de  Aet  opfordrer  til  Mord- 
branden.    Men  just  derfor  fremkommer  dette  Træk 

ikke  blot  uventet,  hvilket  kunde  være  en  Dyd, 
men  usandsynligt,  hvilket  ikke  er  en  Dyd. 

Endelig  har  dette  Stykke  en  Egenskab,  som 
man  vel  er  vant  til  i  burleske  Comedier,  men  som 
i  Dramaer  af  en  alvorlig  Characteer  pleier  at  virke 
skadeligt  paa  Publicums  Sympathie,  der  er  mellem 
de  mange  Personer  ikke  Een,  for  hvem  man  kan 
interessere  sig  som  Menneske  eller  Personlighed. 
Anna  kunde  været  en  saadan,  men  er  neppe  bleven 
det.  Men  iøvrigt  ere  Personerne  enten  skikkelige 
og  raae,  eller  baade  uskikkelige  og  raae.  Selv 
Dr.  Skarre  er  jo  en  høist  overfladisk  Person,  raa  med 
en  vis  Pli,  der  dog  selv  er  temmelig  raa,  og  vistnok 
ikke  bedre  værd  end  at  giftes  med  Frøken  Rosalie. 

Denne  Omstændighed,  mener  jeg,  er  farlig  for 
Stykkets  Modtagelse  hos  Publicum,  men  jeg  ind- 
seer vel,  at  den  ikke  hører  til  dem,  som  kunne 
forandres,  med  mindre  det  kunde  lykkes  Dem  at 
bringe  noget  Mere  ud  af  Anna.  Vel  er  Vendel 
en  ganske  net  Mand,  men  dog  temmelig  ubetydelig. 
Jeg  kan  ikke  bedre  udtrykke  min  Mening  end  ved 
at  sige,  at  dersom  alle  Stykkets  Personer  vare 
virkelige,  levende  Mennesker,  saa  var  der  ikke  Een 
af  dem,  som  man  kunde  ønske  indlemmet  i  sin 
Omgangskreds.  Dette  er  slemt  med  Hensyn  paa 
Publicums  Deeltagelse  i  en  for  største  Delen  al- 
vorlig Handling. 

En  Vanskelighed  ved  Opførelsen  vil  være,  at 
udentvivl  Mange  skulle  tale  jydsk  Dialect  i  for- 
skjellige  Nuancer  fra  det  Ram-jydske  til  den  svagere 

Ledsagelse  deraf.  I  denne  Anledning  ønskede  jeg 
ved  Leilighed  at  erfare  Deres  nærmere  Bestemmelser 
om  Detaillen.  Skal  der  f.  Ex.  i  Annas  og  Elses 
Tale  være  Noget  af  den  jydske  Accent?  Ligeledes 
i  Vendels?  Ja  selv  i  Hornums,  Fru  Hornums,  Ro- 
salies,  Skarres  etc? 

Hvad  Rollebesætningen  angaaer,  da  antager 
jeg,  at  Mad.  Phister  og  Mad.  Sødring  ikke  vel 
kunne  undværes,  den  Første  i  Fru  Ribolts,  den 
Anden  i  Fru  Hornums  Rolle.  Men  isaafald  er  det 
en  Grund  mere,  til  at  Stykket  ikke  kan  komme 
paa  Scenen  i  denne  Saison.  Jeg  henstiller  til 
Deres  Overveielse,  om  ikke  Mad.  Mortensens  Rolle 
hellere  bør  gives  til  Jfr.  Møller  end  til  Mad.  Nielsen, 
hvilken  Sidste  let  vil  komme  til  at  erindre  om  sin 
Rolle  i  «Pak». 

Idet  }tg  herved  lader  Manuskriptet  følge  til- 
bage, afventer  jeg  Deres  nærmere  Svar  paa  oven- 
staaende  Bemærkninger. 

Ærbødigst 

J.  L.  Heiberg. 

S.  T.     Hr.  Cand.  C.  Hostrup. 

C.  Hostrup  Hl  V.  Nicolaysen*). 

Juli  185 1. 
Igaar  Aftes  Kl.   11  fik  jeg  dit  Brev,   og  Mor- 
genen efter  Kl.  7  staaer  jeg  allerede  ifærd  med  at 


*)  Senere  Secretair  i  det  norske  LandbrugsdirectorUt;  døde 
1892. 

svare  dig.  Ikke  blot  fordi  du  har  taget  min  For- 
fængelighed paa  det  ømme  Sted  ved  at  rose  mine 
Stykker,  er  jeg  bleven  saa  ivrig,  men  meest  fordi 
j^  hidtil  kun  har  skrevet  til  Gamlebyen  og  takket 
dens  hyggelige  Penater.  —  Musernes  Sønner,  de 
norske  Studenter,  som  repræsenteres  for  mig  af  dig 
og  Claus  Riis  og  H.  Lassen  og  du  veed  nok  selv 
hvem,  kort  mine  Venner  fra  1845  ^S  49  skulde 
dog  have  en  særegen  Tak  og  Hilsen,  og  den  skulde 
bringes  gjennem  dig.  J^  haaber,  at  jeg  i  god 
Betydning  tør  kalde  mig  studiosus  perpetuus;  det 
er  nu  snart  14  Aar,  siden  jeg  tog  Artium,  og  den 
ene  Generation  efter  den  anden  af  mine  Bekjendte 
ere  blevne  adstadige  Embedsmænd,  men  jeg  selv 
passer  intetsteds  uden  i  Ideernes  og  Drømmenes 
Verden,  og  maa  derfor,  som  Jerusalems  Skomager, 
stadig  vandre  med  min  hele  Ejendom  i  Hjertet, 
medens  de  Andre  sætte  sig  ned  og  faae  Kone  og 
Børn  og  bløde  Lænestole  og  Penge  paa  Rente 
o.  s.  V.  Naar  du  engang  er  bleven  Sorenskriver,  saa 
faaer  du  maaskee  Besøg  af  nogle  danske  Studenter, 
som  du  naturligviis  tager  rigtig  godt  imod;  — 
paa  Een  nær  er  det  lutter  unge  Mennesker,  men 
denne  Ene  er  en  gammel  Karl,  som  føler  sig 
fremmed  blandt  sine  Jevnaldrende  og  troer  paa 
den  evige  Ungdom;  han  laver  endnu  Studenterviser 
og  er  lidt  forelsket  i  alle  elskværdige  Damer 
(ogsaa  i  din  Kone)  og  blæser  hele  Verden  et 
Stykke.  Samme  Person  vil  da  maaskee  have  over- 
levet sin  Digter-Reputation,    men  det  gjør  jo  ikke 

noget  mellem  Venner;  han  vil  i  alt  Fald  have  be- 
varet sin  Ungdommelighed  og  Gemytlighed  —  og 
saa  Pokker  i  Vold  med  det  Øvrige  I 

Jeg  afbryder  dette  poetiske  Maleri,  fordi  jeg 
imidlertid  har  faaet  dit  første  Brev  (det  med  Gran), 
skjøndt  jeg  ikke  har  seet  Gran  endnu.  Først  igaar 
fik  jeg  Nys  om,  at  her  var  en  saadan,  og  hvis 
Voltelen  ikke  bringer  ham  til  mig  idag,  saa  skal 
jeg  snarest  muligt  selv  opsøge  ham.  Bøgh  har 
jeg  gjort  mig  megen  Ulejlighed  for  at  træffe,  men 
det  har  ikke  villet  lykkes  mig  endnu.  Brevet  af- 
leverede han  til  en  af  mine  Søstre,  som  han  mødte 
paa  Østergade,  da  han  igaar  kom  fra  Dampskibet, 
men  da  jeg  var  ude  i  Aftes,  fik  jeg  det  først  ved 
Hjemkomsten  Kl.   ii. 

Men  jeg  kommer  fra  Hovedsagen.  Tak,  du 
norske  Student  for  de  uforglemmelige  Dage  i  Chri- 
stiania! Jeg  kom  op  til  Eder  med  store  Forvent- 
ninger, men  Virkeligheden  var  her  noget  ganske 
andet  og  meget  bedre  end  Drømmene.  Vi  have 
ordentlig  været  tungsindige  —  ikke  blot  som  Efter- 
veer ovenpaa  den  potenserede  Nydelse  —  men 
fordi  I  havde  kastet  Runer  for  os,  som  gjorde,  at 
vi  ikke  kunde  give  slip  paa  Eder,  da  vi  skulde. 
Vor  eneste  Glæde  siden  Afskedens,  thi  man  var 
dog  glad  midt  i  Sorgen,  har  været  at  fylde  Kjø- 
benhavn  med  Eders  Priis.  Navnlig  have  I  vundet 
et  stort  og  enthusiastisk  Parti  i  vore  Damer,  og 
det  er  sandelig  ikke  det  svageste  eller  sletteste. 
Af  vore  ældre  Rejsefæller  har  jeg  jevnlig  talt  med 

Hauch,  der  i  sin  Enthusiasme  stundom  bliver  saa 
norsk,  at  det  støder  mine  —  sandelig  ikke  anti- 
norske  —  Øren. 

Jeg  havde  bedet  Mantzius  om  ikke  at  læse 
cEn  Nat  mellem  Fjeldene»  oppe  hos  Eder.  Mit 
Kjendskab  til  Norge  er  saa  ufuldkomment,  min 
Muse  er  saa  reent  dansk  —  og  ikke  universel  nor- 
disk som  de  større  Aanders,  at  jeg  havde  Grund 
til  at  frygte  for,  at  mit  Stykkes  Mangel  paa  Na- 
tionalkolorit, da  det  dog  optræder  med  en  Slags 
Fordring  derpaa,  vilde  virke  frastødende  paa  Eder. 
Det  glæder  mig,  at  det  ikke  har  gjort  det  Indtryk 
paa  dig.  Et  dansk  Stykke  er  det  naturligviis ;  den 
norske  Natur  er  seet  med  danske  Øjne,  og  at  det 
ikke  har  været  min  Mening  at  give  mere  end  et 
saadant  subjektivt  Billede,  der  mere  vil  gjengive 
mine  egne  Indtryk  end  Sagen  selv,  burde  maaskee 
have  været  Publikum  meddeelt  i  et  Forord.  Noget 
langt  Bedre  og  Sandere  anseer  jeg  « Tordenvejr* 
for  at  være;  men  her  er  Lokalfarven  saa  stærk  og 
saa  ublandet,  at  I  neppe  ville  kunne  have  den 
paatænkte  Nydelse  deraf.  Ribolt  (maaskee  Stykkets 
bedste  Figur),  Morten  og  Else,  endelig  Taterfolket, 
ere  saa  jydske,  at  I  maa  have  ondt  ved  at  komme 
tilrette  med  dem.  Jeg  tvivler  ogsaa  paa,  at  det 
vil  gjøre  synderlig  Lykke  her;  den  hele  mørke 
Tone,  som  Lyngbakkerne  kaste  over  Maleriet,  den 
tunge  Tordenluft,  som  gjennem  de  fire  Akter  bliver 
mere  og  mere  trykkende  og  først  skaffer  sig  Ud- 
brud ved   det   physiske  Tordenvejr   i   femte  Akt, 

vil  neppe  behage  et  Publikum,  der  venter  sig  lutter 
Lystighed,  naar  det  gaaer  hen  for  at  see  et  Stykke 
af  mig. 

Ogsaa  her  er  Tordenluft.  Formodentlig  paa 
Grund  af  russisk  Indvirkning  har  vort  Ministerium 
opløst  sig,  og  det  hedder,  at  Reactionen,  som  hid- 
til har  skaanet  os,  nu  med  hele  sin  Styrke  vil 
vælte  sig  over  vor  nye  Frihedsbygning.  Vi  Unge, 
som  har  gjennemlevet  de  tre  sidste  Aar  med  hele 
vort  Hjerte,  ere  naturligviis  voldsomme  Friheds- 
mænd og  sætte  os  sikkert  paa  Bagbenene,  men 
Hr.  Sørensen!  og  Armeen!  —  For  det  Første 
maae  vi  haabe  paa  Kongens  danske  og  folkelige 
Sympathier  (thi  Aristokraterne  og  Schleswig-Hol- 
steinerne  gjøre  fælles  Sag),  men  han  stikker  ikke 
dybt,  den  Stakkel!  og  fanger  de  først  hans  Kone, 
saa  tager  hun  vel  ham  med.  I  saa  Tilfælde  maae 
vi  gjøre  Revolution,  og  saa  kan  I  passende  komme 
ned  og  hjælpe  os. 

Inderlig  megen  Tak  for  dine  Breve  og  dobbelt 
Tak,  hvis  du  bliver  ved,  som  du  har  begyndt. 
Hils  Cappelns  og  tak  dem  ret  meget  for  den  her- 
lige Eftermiddag,  jeg  tilbragte  hos  dem.  Ja  den 
Eftermiddag  ved  Vrangfossen,  hvor  den  prægtige 
vilde  Natur  og  det  gemytlige  Selskab  (Maler  Cap- 
peln,  Claus  Riis,  Mynster  og  jeg)  skabte  mig  nogle 
af  disse  lykkelige  Øjeblikke,  som  man  aldrig 
glemmer. 

Og  saa  Farvel!  du  snilde  Gutten  min!  Lad 
os   høre   fra   dig,    naar  du  kommer  til  Ulefos,   og 

fortæl  mig  lidt  om  Folkene  derovre,  Maleren  og 
hans  Søstre  og  den  snurrige  Pastor  Buch  i  Holden ! 
Jeg  skal  nok  svare;  jeg  skriver  gjeme  til  gode 
Venner  og  særdeles  gjeme  til  dig.  Hilsen  fra 
gamle  Liebenberg,  som  er  meget  glad  over,  at  du 
har  tænkt  paa  ham. 

Hvad  du  mener  med  Jomfru  Vold,  forstaaer 
jeg  ikke.  Har  du  laant  Convolutten  af  hende? 
Saavidt  jeg  mindes,  hed  en  kjøn  ung  Pige,  som 
j^  dandsede  med  paa  Klingenberg,  saaledes.  Jeg 
er  for  Øjeblikket  frygtelig  forelsket  i  alle  norske 
Damer,  saa  du  maa  give  mig  nærmere  Under- 
retning. 

Din 

C.  Hostrup. 


C.  Hostrup  til  V.  Nicolaysen. 

2den  Aug.  185 1. 
Ogsaa  jeg  har  været  paa  Landet,  rigtig- 
nok kun  tre  Miil  fra  Kjøbenhavn,  men  paa  en 
dejligt  beliggende  Gaard  (Kokkedal)  ved  Øresundet, 
Sjællands  Paradiis.  Ja,  du  har  vel  tidt  nok  hørt 
vore  Poeter  raabe  paa  Sundets  dejlige  Kyst,  og 
Nordsjælland  er  for  os  Kjøbenhavnere,  hvad  Ringe- 
rige er  for  Jer.  At  jeg  forresten  ogsaa  har  skrevet 
et  Digt  om  Istedslaget,  er  ganske  rigtigt,  og  inter- 
esserer det  dig  at  faae  det  at  see,  saa  vil  du  finde 
det  i  cFædrelandet^  for  den  25de  Juli.  Vi  har 
her  Skole-  og  Universitetsferie  for  Tiden  og  derfor 

ere  alle  Vennerne  spredte  over  det  danske  Land. 
Min  egen  Ringhed  drager  om  et  Par  Dage  til 
Holbæk,  hvor  min  Søster  er  Præstekone,  og  min 
Svoger  følgelig  Præst.  Der  bliver  neppe  noget  af 
min  Udenlandsrejse  før  til  Foraaret,  og  Gud  veed, 
om  man  lever  saalænge,  og  om  man  ikke  taber 
Lysten  imens.  Jeg  er  næsten  bleven  for  gammel 
til  at  gjøre  saa  lange  Rejser;  jeg  hænger  for  stærkt 
ved  Hjemmet  og  forudseer,  at  jeg  i  Italien  vil  døe 
af  Hjemvee.  Imidlertid  siger  Folk,  at  man  har 
godt  af  at  rejse,  og  jeg  vil  troe,  at  man  vil  vinde 
en  Portion  Kraft  i  den  uhyre  Eensomhed,  som  man 
maa  føle  mellem  lutter  Fremmede,  hvis  Sprog  og 
Interesser  man  kun  halvt  forstaaer,  og  i  en  fremmed 
Natur,  i  hvilken  man,  med  al  dens  Dejlighed,  al- 
drig kan  blive  rigtig  hjemme.  Jeg  rejser  derfor 
mere  af  Pligtfølelse  end  af  egentlig  Lyst  (Lysten 
driver  mig  nærmest  til  at  besøge  de  tre  nordiske 
Riger);  men  i  sangvinske  Øjeblikke  udmaler  jeg 
mig,  hvorledes  jeg  skal  komme  tilbage  som  en 
heel  Karl,  for  da  med  større  Udbytte  og  med  for- 
øget Kjærlighed  til  vort  Norden  at  gjæste  Vester- 
havet og  de  jydske  Heder  og  Fyens  Blomsterhave 
og  Bergen  og  Trondhjem  og  Stockholm  og  endelig 
slaa  mig  fast  i  min  Hjemstavn  ved  Sundet.  At 
alt  dette  skulde  skee  i  eet  Træk,  er  ikke  min  Me- 
ning, men  alle  disse  Rejser  skulde  danne  et  nyt 
Afsnit  af  mit  Liv,  betitlet:  Jens  Kristrups  Vandre- 
aar,  der  skulde  følge  efter  hans  Læreaar  og  danne 
Overgangen  til  hans  Leveaar. 

J^  skriver  altid  om  mig  selv,  men  det  er 
det,  man  efter  min  Mening  skal  gjøre  i  et  Brev 
til  en  Ven,  hvilket  dog  nærmest  maa  ansees  for 
et  Dagbogsblad.  Forresten  har  jeg  heller  intet 
andet  at  skrive  om  for  Øjeblikket. 

Folkestemningen  er  efter  Krigen  saa  enig,  og 
har  ogsaa  ved  denne  Lejlighed  viist  sig  at  være 
det,  saa  at  vore  Fjender  ikke  har  kunnet  gjøre  os 
den  Skade,  som  de  gjerne  vilde.  Over  hele  Lan- 
det staaer  man  en  garde,  og  med  al  vor  Letsin- 
dighed (thi  Letsindigheden  hører  med  —  om  ikke 
til  Folkets  —  saa  dog  til  Kjøbenhavnernes,  de 
nordiske  Athenienseres  Karakteer),  saa  vil  dog  neppe 
noget  Brud  paa  Forfatningen  blive  taalt.  En  Smule 
Modgang,  der  kan  holde  os  vaagne,  indtil  Friheden 
faaer  trængt  rigtig  ind  til  Marv  og  Been,  har  vi 
sikkert  godt  af,  og  den,  der  som  jeg,  har  oplevet 
hele  det  nye  Livs  Opvaagnen  med  Christian  den 
ottendes  Thronbestigelse  og  dets  Blomstren  under 
Krigen  med  Tydskland,  tvivler  ikke  saa  let  om, 
at  det  nok  vil  bære  overflødig  Frugt  for  hele 
Xorden.  — 

Hører  du  noget  fra  Cl.  Riis,  saa  lad  mig  det 
vide,  jeg  er  bekymret  for  ham.  Kan  I  ikke  faae 
ham  til  at  tage  sig  noget  for?  Han  kan  jo  nu 
gjøre  Alvor  af  at  blive  Landmand,  hvortil  han 
undertiden  har  ytret  Lyst.  Den  Virksomhed  vil 
jo  nok  kunne  trives  sammen  med  den  poetiske. 
Dine  Breve  modtages  altid  med  stor  Jubel,  og  du 
har  endnu  efter  Adskillelsen  voxet  dig  dybere  ind 

i  vore  Hjerter.  Klem  derfor  rigtig  paa,  for  at  du 
snart  kan  komme  herover;  selv  om  jeg  er  borte, 
vil  det  glæde  mig  at  høre,  at  du  er  her,  og  du 
vil  sikkert  befinde  dig  vel  hos  os.  Fra  Svenskerne, 
der  ikke,  som  vi,  ere  Brevskrivere,  har  jeg  intet 
hørt.  Thomasson  havde  lovet  at  gjæste  os,  men 
han  er  ikke  kommen  endnu.  Hils  H.  Lassen, 
Bonnevie  og  J.  Moe.  Siig  til  den  Sidste,  at  han 
skal  komme  herned,  den  Næstsidste  kommer  jo. 
Vale,  amicissimel 

Din  C.  Hostrup. 


M.    Wteke  til  C,  Hostrup. 

Fredensborg  Slot,  d.  3dic  Aug.   1 851. 

Hr.  Candidat  C.  Hostrup! 
Omendskjøndt  jeg  ikke  er  vis  paa  at  kunne 
spille  Mortens  Rolle,  og  omendskjøndt  jeg  allerede 
har  lært  Skarres  Rolle,  betænker  jeg  mig  intet 
Øieblik  paa  at  bytte  den  Sidste  for  den  Første, 
naar  Valget  staaer  til  mig.  Den  første  Betænke- 
lighed (at  jeg  ikke  skulde  kunne  spille  Morten) 
taber  desuden  ganske  sin  Betydning,  naar  jeg  be- 
tænker, at  jeg  med  ligesaa  megen  Grund  kan  sige 
det  Samme  om  Skarre  eller  med  Hensyn  til  Skarre. 
—  Altsaa:  Morten.  Jeg  sender  ikke  Rollen  for 
ikke  at  forstyrre  Forretnings -Ordenen.  Nu  skal 
jeg  have  Ordre  fra  Directeuren  igjennem  Secre- 
tairen,  før  tør  jeg  ikke  skille  mig  ved  den. 

Jeg  maa  bede  Dem  undskylde  Papiret,  baade 
hvad  Farve  og  øvrige  Beskaffenhed  angaaer,  men 
til  min  Undskyldning  vil  jeg  anføre,  at  jeg  bær 
paa  Landet,  at  dette  er  det  eneste  Stykke  Papir, 
vi  have  tilbage,  og  at  det  haster  med  Svaret. 

Ærbødigst 

M.  R.  Wiehe. 

C.  Hauch  til  C.  Hostrup, 

Frederiksberg  Slot,  d.  6te  Septbr.  1851. 

Jeg  takker  Dem  særdeles  meget  for  Deres  Bog 
og  for  Deres  Brev  og  for  den  Tillid,  De  deri  viser 
""Si  og  j^  vilde  troe  at  have  fornærmet  Dem, 
hvis  jeg  ikke  ved  denne  Leilighed  udtalte  min 
inderste  Overbeviisning;  desuden  skatter  jeg  Dem 
og  Deres  Talent  altfor  høit,  til  at  jeg  skulde  søge 
at  trække  mig  ud  af  Sagen  med  et  Par  Compli- 
menter. 

Jeg  maa  først  begynde  med  at  sige  Dem,  at 
j^  i  dette  Stykke  som  i  alt  andet,  hvad  De  har 
skrevet,  finder  et  aabent  Øie  for  det  virkelige  Liv, 
tilligemed  et  stort  Talent  til  at  fremstille  det  i 
Genrebilleder,  der  indeholde  en  høi  Grad  af  Sand- 
hed og  Friskhed. 

Imidlertid  tør  og  vil  jeg  ikke  fragaae,  at  Deres 
sidste  Stykke,  trods  de  dramatiske  Situationer  og 
det  Blik  for  Livet,  der  findes  deri,  dog  har  gjort 
mindre  Indtryk  paa  mig  end  « Eventyr  paa  Fod- 
reisen*, ten  Spurv  i  Tranedands»    og   flere  andre. 

som  De  har  skrevet;  og  Grunden  dertil  ligger, 
efter  min  Mening,  ingenlunde  deri,  at  Deres  poe- 
tiske Kraft  har  svigtet  Dem,  men  snarere  i  noget 
andet,  der  med  et  Slags  Nødvendighed  udspringer 
af  den  indre  Plan. 

Uagtet  jeg  gjerne  tilstaaer,  at  det  Comiske  og 
Tragiske  i  romantiske  Dramer  med  stor  Virkning 
kan  blandes  imellem  hinanden,  saa  gives  der  dog, 
hvis  jeg  ikke  feiler,  et  Slags  Stykker,  der  svæver 
mellem  begge,  hvilke  frembringe  et  mindre  heldigt 
Indtryk;  det  er  nemlig  dem,  hvorigjennem  der 
gaaer  en  Hovedhandling,  der,  uden  at  frembringe 
en  egentlig  tragisk  Virkning,  dog  er  altfor  alvorlig, 
ja  altfor  trykkende,  til  at  det  Comiske  kan  komme 
til  sin  fulde  Ret,  og  til  med  Frihed  at  røre  sine 
Vinger,  eller  til,  selv  hvis  dette  kunde  skee,  at 
virke  befriende  paa  Tilskuernes  Sind.  Og  dette 
mener  jeg  at  være  Tilfældet  i  c  Torden veir»,  hvori 
der  er  en  Brøst  i  de  Personers  Indre,  der  ere 
stillede  nærmest  ved  Midtpunktet,  og  fra  hvilke 
Hovedhandlingen  gaaer  ud,  som  fører  til  Ulykke 
og  Fortvivlelse,  uden  at  Sjælen,  hverken  paa  den 
comiske  eller  tragiske  Vei,  kan  føle  sig  befriet. 
Ribolts  aandelige  Svaghed,  der  pludselig  frem- 
bringer en  saa  fortvivlet  Beslutning,  udøver  vel  et 
Slags  Tryk  paa  Sjælen,  men  vækker  ikke  den 
høiere  Deeltagelse,  saameget  meer  som  hans  Monolog 
i  Begyndelsen  af  5  te  Akt  røver  os  den  Tro,  at 
hans  senere  Anger  og  Trudsel  med  at  angive  sig 
selv  er  alvorlig  meent. 

Heller  ikke  giver  hans  Kones  haard-  og  kold- 
hjertede  Opførsel  mod  en  værgeløs  Skabnipg  nogen 
Garantie  for,  at  en  lykkelig  Forandring  for  hende 
kan  finde  Sted. 

Dette  er  min  Hovedindvending  imod  Stykket. 
En  Digter  kan,  hvis  min  Erfaring  ikke  reent  be- 
drager mig,  ødsle  ganske  overordentlige  Kræfter 
paa  et  Stykke,  hvori  Grundtanken  ikke  med  Frihed 
bærer  det  Hele,  uden  at  frembringe  den  Virkning, 
som  han  med  en  Trediedeel  af  samme  Kraft  vilde 
frembringe,  naar  Grundtanken  er  heldig,  og  det  er 
for  en  stor  Deel  herved,  at  c  Fodreisen »  og  den 
phantastisk-comiske  een  Spurv  i  Tranedands»  frem- 
bringe den  lykkeHge  Stemning  hos  Tilskuerne. 

Jeg  har  endnu  den  Indvending,  at  de  mange 
Par,  der  skulle  forenes,  noget  for  stærlrt  spreder 
Opmærksomheden  mod  Slutningen,  saa  derved  det 
sidste  Indtryk  kommer  til  at  ligne  det,  man  faaer 
af  et  optisk  Glas,  der  istedenfor  at  samle  Straa- 
leme  til  et  eneste  Billede,  snarere  spreder  dem  til 
forskjellige  Sider. 

Dette  er  mine  Indvendinger,  som  jeg  dog  vel 
ikke  saa  uforbeholdent  vilde  have  fremsat,  hvis  De 
ikke  selv  havde  opfordret  mig  dertil.  Hvad  jeg 
især  maa  rose  i  Stykket  er,  foruden  meget  andet, 
den  hele  fjerde  Akt,  som  i  mine  Tanker  er  meget 
god,  og  vilde  have  været  fortræffelig,  hvis  De  i 
Begyndelsen  stærkere  havde  ladet  Anna  Svendsens 
heftige  Natur,  eller  med  andre  Ord  det  Taterblod, 

hun  har  faaet  i  Arv,    komme  frem;    thi  da  havde 
hendes  Opførsel  været  bedre  motiveret. 

Lyng  er  en  ypperlig  Characteer;  hans  store 
Talent  til  at  gjøre  falske  Slutninger  og  brede  dem 
ud  som  Sandheder  og  til  dog  bestandig  at  ved- 
ligeholde den  høie  Mening  om  sin  egen  Superioritet 
i  alle  Henseender,  fortjener  vist  stor  Paaskjønnelse. 
Hele  Episoden  med  Hornum,  der  faaer  den  Mand 
til  Svigersøn,  som  han  af  alle  meest  hader,  og 
meget  andet  viser  ogsaa,  at  De  forstaaer  at  skildre 
denne  Side  af  Livet  i  sin  lystige  Sandhed. 

Tilgiv  mig  nu  denne  min  Oprigtighed,  som 
jeg  troede  at  skylde  Dem,  og  som  jeg  saameget 
desfriere  har  overladt  mig  til,  da  jeg  anseer  Dem 
for  at  være  hævet  over  den  Digterirritabilitet,  som 
saamange  andre  store  Talenter  lider  under. 

At  Deres  Stykke  dog  er  bedre  end  mang- 
foldige Ting,  der  gjøre  Lykke  paa  vor  Scene,  kan 
ingen  være  mere  overbeviist  om  end  jeg.  At 
Mange,  naar  en  yndet  Forfatter  har  skrevet  noget, 
hvori  de  troe  at  finde  Feil,  ville  benytte  Leilig- 
heden  til  at  give  deres  Misundelse  Luft,  og  til  at 
harme  sig  over  det  Bifald,  Forf.  tidligere  har  høstet, 
er,  hvad  jeg  ikke  behøver  at  sige  en  Mand  med 
Deres  Blik,  ganske  efter  Verdens  almindelige  Gang. 
—  Tusinde  Hilsener  fra  os  alle.  Kom  snart  til  os  I 
Med  sandt  Venskab  og  Høiagtelse 
Deres 

C.  Hauch. 
S.  T.     Herr  Cand.  Hostrup. 

Ingemann  til  C.  Hostrup. 

I  ode  Septbr.  1851. 
Kjære  Hostrupi 
Venligst  Tak  for  « Tordenvejret !»  Det  ruller 
hen  over  en  kjendelig  dansk  Menneskegruppe  — 
og  jager  Uklarheden  og  Lummerheden  bort  i  deres 
Livsdrama.  De  har  med  Føie  hverken  kaldt  det 
Lystspil  eller  (som  « Fædrelandet*)  borgerlig  Tra- 
goedie.  Det  staaer  paa  Grændsen  af  begge.  De 
har  med  m^en  Natur  og  Sandhed  taget  Mennesker 
af  Hverdagslivet,  og,  uden  at  give  dem  Cothurner 
paa,  bragt  dem  saa  nær  til  den  borgerlig  tragiske 
Scene,  som  de  kunde  komme  uden  at  skifte  Sko 
og  Characteer  eller  skrues  op  over  deres  Sphære. 
Benyttelsen  af  det  Tilfældige  er  blevet  betydnings- 
fuldt, uden  at  den  « Vorherres  Finger*,  der  virker 
i  Lynet,  bliver  maskingudagtig.  Det  er  et  af  de 
Vink  og  Varsler,  der  temmelig  ofte  træde  ind  i 
ethvert  naturligt  Menneskeliv  og  gribe  velgjørende 
ind  i  de  hemmeligste  Tankenæt.  Naar  en  gammel 
eensidig  Æsthetik  vil  forbyde  os  at  gribe  slige 
Motiver,  er  det  en  Lov,  jeg  mener  man  med  ful- 
deste Ret  tør  trodse.  Den  Romantik,  der  skjuler 
sig  især  i  dette  Motiv  og  dets  Gjennemkrydsning 
af  den  frie,  men  onde  Villie  i  de  derved  luttrede 
Gemytter,  kunde  maaske  være  fremhævet  med  noget 
stærkere  Farver  og  have  rørt  noget  mere  op  saa- 
vel  i  Skuespil -Characteremes  som  derved  ogsaa  i 
Tilskuernes  Sind;  men  det  stred  mod  den  Oeconomie 

med  det  Pathetiske,    Valget   af  deres  Characterer 
og  deres  Livssphære  har  foreskrevet  Dem. 

Tak  for  dette  troe  Billede  af  Livet!  Det 
skulde  fornøie  mig  engang  at  see  dets  Virkning 
paa  Scenen. 

Venligst  Hilsen  til  Familien! 

Lucie  beder  mig  ogsaa  hilse  Dem  hjertelig  og 
takke  Dem  for  Stykket,  som  hun  har  læst  med 
megen  Interesse. 

Deres  venligst  hengivne 

B.  S.  Ingemann. 


C.  Hostrup  til  V.  Nicolaysen. 

29de  Septbr.   185 1. 

Du  skal  ret  have  Tak  for,  at  du  ikke  bliver 
kjed  af  at  skrive  os  til ;  dine  naturlige  og  hjertelige 
Breve  blive  ogsaa  altid  modtagne  med  stor  Glæde. 
Jeg  haaber  nu,  at  det  skal  være  Alvor  med  vor 
Forbindelse,  ikke  blot  den  imellem  dig  og  os,  men 
med  Forbindelsen  imellem  den  danske  og  norske 
Ungdom,  med  fælles  aandelige  Interesser  og  uden 
den  pjaltede  Misundelse.  Kunde  man  blot  lære 
Folk  hernede  at  betragte  enhver  norsk  Bedrift,  i 
Aandens  eller  Haandens  Verden,  som  en  Forøgelse 
af  den  fælles  Rigdom  (og  i  Norge  kunde  en 
Deel  ogsaa  have  godt  af  den  Lærdom),  kunde  man 
lære  Eder  at  blive  stolte  af  os,  og  os  at  blive  det 
af  Eder;  men  optraadte  der  nu  en  stor  norsk 
Komediedigter,    saa   vilde    Poeterne    hernede   (jeg 

haaber  dog,  at  jeg  skal  holde  mig  fri  derfor)  sikkert 
være  uvillige  til  at  indrømme  hans  Superioritet, 
hvor  indlysende  den  end  maatte  være,  og  I  vilde 
sagtens  overvurdere  ham  paa  vor  Bekostning.  See 
derfor  gjælder  det  at  holde  sammen  og  rigtig  at 
gjøre  Folk  det  klart,  at  vi  ligeoverfor  den  øvrige 
Verden  høre  til  samme  Hovednation,  ligesom 
Athener  og  Spartaner. 

Hemede  ere  vi  endnu  stadig  bekymrede  for 
de  slesvigske  Forhold.  I  Krigen  ere  vi  kjække 
nok,  men  i  Freden  løber  den  forbistrede  God- 
modighed, som  er  vor  Nationaldyd  og  Nationalfejl, 
af  med  os,  og  Slesvig-Holstenerne  sidde  nu  igjen 
og  gjør  Nar  af  os  lige  i  vore  aabne  Øjne.  Ulykken 
er  den,  at  den  ældre  og  fornemmere  Slægt,  som 
sidder  ved  Roret,  har  levet  sig  saa  dybt  ind  i 
deres  Unordiskhed  og  Aristokratisme,  at  de  med 
den  bedste  Villie  ikke  kan  see,  hvor  Skoen  egentlig 
trykker.  Men  Liv  er  der  i  alt  Fald,  og  har  vi 
begyndt  saa  godt,  saa  sætter  vi  vel  nok  vor  Ret 
en  Gang  igjennem. 

Det  er  tungt,  at  Bøgh  skal  rejse.  Vi  ere  nu 
blevne  saa  vante  til  at  betragte  ham  som  en  af 
vore  egne,  saa  vi  give  højst  nødig  slip  paa  ham. 
Jeg  hører  ogsaa,  at  vi  ikke  til  Erstatning  faae 
Bonnevie  herned,  som  vi  havde  gjort  Regning  paa. 
Hvem  kan  vi  da  vente?  Riis,  til  hvem  jeg  beder 
dig  besørge  indlagte  Brev,  maa  helst  blive  borte, 
for  sin  egen  Skyld,  og  kaste  sig  med  Alvor  paa 
l^oget;  men  Jørgen  Moe  har  saa  tidt  talt  om  at 

komme  herned.  Du  skulde  dog  huske  ham  der- 
paa.  Hartvig  Lassen  er  vel  for  optaget  af 
Henrik,  til  at  han  kan  have  Lyst  dertil;  men  han 
kunde  ellers  have  godt  af  at  see  Kjøbenhavn  i 
Theatertiden. 

Du  gjorde  aldrig  Rede  for  din  mystiske  Be- 
mærkning om  Jomfru  Vold,  og  jeg  vil  derfor  endnu 
en  Gang  fordre  dig  til  Regnskab.  Faaer  jeg  ikke 
snart  nogen  ordentlig  Besked,  saa  lader  jeg  ind- 
rykke et  Avertissement  i  Christiania-Posten,  saaledes 
lydende:  cV.  B.  N.  kræves  herved  for  sin  Gjæld 
til  C.  H.,  og  hvis  han  ikke  betaler  den  inden  8 
Dage  fra  Sigt,  bliver  hans  fulde  Navn  bekjendt- 
gjort  i  « Tromsø- A vis ».  Hvorfor  jeg  netop  vælger 
dette  Blad,  er  fordi  jeg  ved  Bøghs  Historie  om 
den  store  tiokke  Bogtrykkersvend,  der  agerer 
Hurtigpresse,    har   faaet   særegen  Interesse  derfor. 

Din  Daguerreotyp  faaer  du  ikke,  før  Rode, 
der  snart  drager  som  Lærer  til  Bonde-Højskolen  i 
Rødding  i  Slesvig,  har  været  herinde  med  sit  Ansigt. 
Bøgh  bringer  med  sig  til  Norge  et  godt  Portræt 
af  min  Ringhed,  som  det  forhaabentlig  vil  fornøje 
dig  at  see. 

Lev  vel,  du  gjæve  Ungersvend,  og  bliv  ved 
at  mindes  den  ældste  af  dine  danske  Venner. 
Hils  dem,  du  veed  nok,  af  begge  Kjøn. 

Din  hengivne 
C.  Hostrup. 


iSi 


c  Hostrup  til  V.  Nicolaysen. 

Nytaarsaften  1851. 

Jeg   saae   af  Christianiaposten,    at   du,    kjære 
Ven,    som   en  Helt  havde  overstaaet  Examen,    og 
jeg  tænkte  allerede  den  Gang  paa  strax  at  udtale 
min  Glæde  og  Deeltagelse  i  en  Epistel  til  dig,  men 
saa  kom  Julen  med  dens  Juletræer  og  Selskabelighed, 
og  saa   blev   det  ikke  til  noget.     Nu  kommer  jeg 
paa  den  sidste  Dag  i  det  gamle  Aar   og   takker 
dig  for  det,    der  svandt,    og   haaber  om  det  nye, 
at  om  det  end  skiller  os  stærkere  i  Rummet,    saa 
vil  det  dog  i  det  Væsentlige  bringe  os  nærmere 
sammen.    Friske  og  varme  Mennesker,  som  du  og 
jeg  og  vore  fælles  Venner   histoppe   og   hernede, 
trænge  til  at  holde  sammen  i  en  ufrisk  og  hjerte- 
løs  Tid,    og  unge   Mænd    med   sand   Begejstring, 
med  reen  Ærefrygt  for  det  høje  Aandelige,  maa  i 
en  kræmmeragtig,    materialistisk   og  livsled  Slægt 
føle  sig  kaldede  til   at  danne  et  Udvalg,    der  kan 
bevare  det  Hellige  ubesmittet   til    en   mindre   for- 
virret og  mere  lykkelig  Efterslægt.     Troe  ikke,  at 
det  er  min  Mening,    at  vi  Danske   eller  I  Norske 
cre  sjunkne  dybere  ned  i  Raaheden  end  den  øvrige 
Verden,    tvertimod  er  det  min  Overbeviisning,    at 
Livsfunkeme  brænde  vel  saa   klart  her  i  Norden, 
som  noget  andet  Sted,  men  skidt  er  det  dog,  min 
søde  Bror,     baade   hos  Jer   og   hos    os,    og   saa 
længe    til    de    store    Aander    komme,     som     skal 
blæse  et   nyt  Liv   i  Cadaveret,    maa   vi  Smaafolk 

paa  egen  Haand  føre  en  Guerillakrig  mod  Blaseert- 
heden  og  hele  dens  Følge  af  onde  Aander.  Gud 
skee  Lov!  vi  har  en  stor  Støtte  i  Damerne,  som 
jeg  elsker  —  jeg  tør  sige  —  med  et  attenaarigt 
Hjerte.  Leve  Nordens  Kvinder! Men  allige- 
vel har  Tidens  Forstyrrelse  ogsaa  virket  paa  Kvinde- 
kjønnet,  og  ligesom  man  nutildags  skal  finde  flere 
store  Kvinder  og  smaa  Mænd  end  tidligere,  saa- 
ledes  træffer  man  vist  ogsaa  nu  flere  mandige 
Kvinder  og  kvindelige  Mænd.  Som  en  Prøve  paa 
de  første,  disse  Kulturdamer,  som,  hvor  interessante 
de  end  ere,  gjøre  et  frastødende  Indtryk  paa  mig, 
vil  jeg  nævne  vor  fælles  Bekjendt,  ***  (som  du 
forhaabentlig  ikke  er  forelsket  i);  det  er  muligt, 
at  hun  er  i  Besiddelse  af  al  anden  menneskelig 
Elskværdighed,  men  den  kvindelige  har  hun  ikke. 
Adolf  Knudsen*)  derimod,  dette  rene,  bløde  Men- 
neske, hvis  Sjæl  er  uden  Svig,  men  uden  Energi, 
har  i  Grunden  en  heel  kvindelig  Natur.  Vi  holde 
alle  inderlig  meget  af  ham,  men  ere  ogsaa  lidt 
bekymrede  for  ham,  thi  en  Mand  maa  dog  selv 
bane  sig  en  Vej,  og  kan  ikke  blive  ledet  af  andre. 
Jeg  havde  en  Tid  haabet,  at  det  skulde  hjælpe, 
naar  han  blev  forelsket,  men  ak!  —  han  er  saa 
meget  Kvinde,  at  han  neppe  kan  blive  forelsket  i 
andre  end  Mandfolk  eller  gamle  Koner. 

Hvis  jeg  skulde  være  borte,  naar  du  kommer 
hertil,   maa  du  med  en  af  Vennerne  besøge  Wins- 


*)  Senere  Højskoleforstander. 

løw*),  for  at  min  Moder  og  mine  Søstre  ogsaa  kan 
faae  den  altid  omtalte  Nicolaysen  at  see,  hvis 
Skaal  bliver  drukken,  saasnart  vi  ere  samlede 
(sidste  Gang  Juleaften).  Hils  Bøgh  og  siig  ham, 
at  han  er  et  Vidunder  af  Elskværdighed,  men  han 
vilde  være  det  endnu  mere,  hvis  han  en  Gang 
sendte  sine  smægtende  Venner  hernede  et  Trøstens 
Ord.  Hils  alle  de  norske  Venner  og  -inder,  du 
træffer  paa.  Og  saa  lev  vel,  du  prægtige  Fyr! 
der  har  saa  meget  af  det  Kvindelige,  som  en 
Ungersvend  skal  have,  og  saa  meget  af  det  Mandige, 
som  er  godt  og  nødvendigt.     Glædeligt  Nytaar! 

Din 

C.  Hostrup. 

C,  Hostrup  til  V.  Nicolaysen, 

Uden  Datum.     1852. 

Kjære  Ven! 

Siden  dit  sidste  kjærkomne  Brev  (de  ere  alle 
kjærkomne)  har  jeg  været  bortrejst,  ikke  til  Frank- 
rig eller  Italien,  men  til  Maanen,  eller  hvad  det 
Land  hedder,  hvor  Poeterne  aandeligt  maa  rejse 
hen  for  at  see  og  høre  Nyt.  Jeg  har  medbragt 
derfra  et  c  romantisk  Sangspil »  i  fem  Akter,  be- 
titlet c  Mester  og  Lærling*  (Titlen  maa  opfattes  i 
reen  menneskelig  —  ikke  i  Haandværker-Forstand), 
et  Stykke,    der   ikke    er   trist   som    « Tordenvejr*, 


*)  Boede  den  Gang  hos  Hostrups  Moder. 


154 

men  —  som  Voltelen,  Liebenberg  og  Winsløw, 
der  have  læst  det,  sige  —  fuldt  af  Vaarlirft  og 
Ungdom.  Uden  Beskedenhed  troer  jeg,  at  de  har 
Ret,  og  at  du  vil  komme  til  at  synes  rigtig  godt 
om  det.  Hvis  det  kan  komme  paa  Christiania 
Theater,  som  jeg  har  skrevet  til  Borgaard  om, 
vil  Hovedrollen:  Aage  —  i  Wiehe  kunne  faae  en 
Fremstiller,  som  vi  vil  savne  Mage  til  hemede. 
Denne  Aage  er  nemlig  et  reent  Naturbarn  (Stoffet 
er  romantisk-eventyrligt,  knyttet  til  vore  Folke- 
sagn), fuld  af  Livslyst  og  Begejstring,  som  igjennem 
Kamp  ved  Kjærligheden  modnes  til  Mand.  Ja, 
du  maa  nok  lee  af  min  Faderforfængelighed  og 
Lyst  til  at  snakke  om  mine  Børn;  jeg  leer  selv  af 
den.  Men  den  er  saa  naturlig,  da  jeg  i  den  senere 
Tid  kun  har  levet  i  denne  fortryllende  Skinverden, 
og  derfor  Intet  har  at  fortælle  dig  fra  den  virkelige, 
som  omgiver  mig. 

Du  har  vel  hørt,  at  Voltelen  har  mistet  en 
Broder,  der  var  Uhrmager  her  i  Kjøbenhavn,  og 
hvem  han  holdt  meget  af.  Den  stakkels  Griis*) 
tager  sig  det  meget  nær.  Vi  er  da  ogsaa  begyndt 
at  tænke  paa  Opførelsen  af  en  ny  Studenterfor- 
eningsbygning,  og  Begyndelsen  synes  at  love  Frem- 
gang. Imidlertid  har  dog  Sagen  i  vor  overfyldte 
By  store  Vanskeligheder. 

Mit  Rejsestipendium  kan  jeg  først  vente  Re- 
solution  paa  i  næste  Maaned,    og   hvis  jeg   faaer 


*)  Saaledes  kaldtes  Voltelen  af  sine  Venner. 

det,  vil  jeg  derfor  dog  neppe  flyve  bort  før  henad 
Efteraaret;   jeg  har  saaledes  grundet  Haab  om  at 
see  dig  i  Kjøbenhavn  til  Sommer.    Til  April  Flytte- 
dag   bliver  j^   saagodtsom  Nabo   til  Liebenberg, 
Voltelen,    Rømer  og  Adolf  Knudsen,    og  jeg   har 
saaledes   Grund   til   at   haabe,    at  jeg  —  og   min 
Familie,   som  glæder  sig  til  at  gjøre  dit  Bekjendt- 
skab,  skal  iaae  rigtig  Gavn  af  dig.     Du  kan  troe, 
vi   har   en   smuk  Sommer   og   en   maaskee   noget 
blød   (ligesom  Folkekarakteren),   men  blomstrende, 
skyggefuld,    smilende  og  dog  nordisk  Natur,    hvis 
Jordbund    ikke   er   saa   pandekage-agtig ,     som    de 
Nordmænd,  der  kun  har  seet  Kjøbenhavns  nærmeste 
Omegn,  vil  indbilde  Jer.    Men  du  maa  ikke  komme 
senere   end   i   Slutningen   af  Maj,    for   at   høre   de 
sjællandske    Nattergale.      Da    der    forberedes    en 
Tegner-Fest    i    Lund,    som    vel    vil    falde    i    Be- 
gjmdelsen  af  Juni,  kunde  vi  saa  benytte  Lejligheden 
til   at  besøge   Thomasson   og   stifte   Bekjendtskab 
med  nogle  vakre  svenske  Flickor.    Paa  vore  smaa, 
letfodede  Dampbaade  kunde  vi  løbe  op  af  Sundet 
lige  inde  under  Landets  skovbedækkede  Kyster,  og 
en  anden  Gang  paa  en  Formiddag  sejle  til  Møen, 
drage  tilfods  op  igjennem  Sydsjællands  Herligheder, 
gjæste  Præst^aarde  og  Herregaarde,    besøge  den 
elskværdige  Ingemann  i  hans  Paradiis  i  Sorø,  besee 
de  gamle  Ridderborge  og  de  herlige  Kirker  fulde 
af  Konge-   og   Heltebegravelser,    og   tilsidst   rulle 
mageligt   paa  Jernbanen    tilbage    til    Hovedstaden 
med  dens  Tivoli  og  Frederiksberg,   altsammen  for 

godt  Kjøb  og  uden  synderlig  Besvær.  Fodtoure 
fra  Morgen  til  Aften  gjøres  med  vore  Damer  ude 
omkring  i  Skovene,  og  bliver  man  træt  om  Aftenen, 
sætter  man  sig  paa  en  Kildevogn  og  ruller  hjem 
under  Sang  og  Lystighed.  Er  du  idyllisk,  saa 
har  baade  Rømer  og  jeg  Haver  med  Jordbær  og 
Kirsebær,  Ribs  og  Stikkelsbær,  og  Landet  bugner 
af  sød  Frugt;  er  du  bacchantisk,  saa  har  vi 
ogsaa  «Kongshaven»  og  morsomme  og  elskværdige 
Folk,  om  end  ingen  Vilhelm  Bøgh;  er  du  erotisk 
—  ja  saa  har  vi  —  ikke  mindre  end  I  —  smukke 
Damer,  som  du  kan  gjøre  Cour  til.  Ja,  jeg  vilde 
ønske,  jeg  kunde  lokke  dig  til  at  komme  snart. 
Begyndelsen  af  Maj  er  slet  ikke  for  tidligt  —  da 
kan  du  ogsaa  faae  mit  nye  Stykke  at  see  opført 
i  Kjøbenhavn  og  mange  andre  Vinterherligheder, 
og  da  staaer  Skoven  i  sin  første  lysegrønne  Pragt. 
Kom  saa! 

Din 

C.  Hostrup. 


H,  Hertz  til  C,  Hostrup, 

Kbhvn.,  d.  2den  Juni  1852. 

Modtag  min  venligste  Tak  for  Tilsendelsen  af 
Deres  c  Mester  og  Lærling*,  hvis  Opposition  mod 
den  slette  Dagspresse  maa  være  enhver  Ven  af 
Literaturen  velkommen.  Som  De  maaskee  veed, 
har  jeg  selv  et  Par  Gange  opponeret  i  den  samme 
Retning,    og   seer  nu   med  Fornøjelse  Striden    op- 

tagen  af  en  Anden,  der  med  yngre  Kræfter,  med 
Vid  og  Lune  træder  i  Skrankerne.  Det  er  paa 
denne  Viis,  ved  en  bestandig  fornyet  Afviisning, 
man  maaskee  tør  haabe  at  udrette  Noget  mod 
«En  Magt,  man  ei  kan  ændse, 
Og  som  man  dog  maa  kue». 

Deres  forbundne  og  ærbødige 
Henr.  Hertz. 

S.  T.     Hr.  C.  Hostrup. 

C,  Hostrup  til  V.  Nicolaysen. 

Sommeren  1852. 

Det  er  forunderligt  med  denne  uendelige 

Sommer,  dejligt,  men  meget  svækkende  i  moralsk 
Henseende.  Vi  leve  alle  (naturligviis  med  Undtagelse 
af  Rømer,  Voltelen  og  slige  Examensheste)  ganske 
som  Sydboere,  glade  og  fornøjede,  men  kun  for 
Øjeblikkets  Nydelse,  dovne  til  det  yderste,  piinte 
af  Samvittighedsnag,  naar  vi  et  enkelt  Minut 
vaagne  til  Bevidsthed,  men  dovnende,  sludrende, 
spadserende  det  væk  i  det  næste.  Jeg  gruer  for 
Dommedag,  som  nærmer  sig  med  stærke  Skridt, 
men  har  ikke  Kraft  til  at  lave  mig  i  Stand  til  at 
modtage  den.  Idel  Solskin  fra  Morgen  til  Aften 
og  saa  de  dejlige  Nætter,  som  man  neppe  tør 
sove  fra,  end  sige  profanere  med  Arbejde!  —  Ja, 
i  dette  Øjeblik  længes  jeg  efter  en  kold  Blæst,  der 
kan  rive    det   bedaarende  grønne  fra  Trætoppene 

Og  synge  en  ordentlig  Bodssalme  for  mine  for- 
vænte Øren.  Lykkelige  Copist,  du  har  fast,  dagligt 
Arbejde!     Lev  vel! 

Din 

C.  Hostrup. 

C.  Hostrup  til  en  lille  Dreng. 

4de  Juli  1852. 

Kjære  lille  Christian! 
Jeg  er  lige  kommen  tilbage  fra  en  lang  Rejse. 
Med  300  svenske  Studenter  gik  jeg  ud  paa  et  stort 
Dampskib,  og  det  foer  afsted  i  en  skrækkelig  Fart. 
Først  kom  vi  ud  paa  et  stort  Hav,  hvor  man  til 
alle  Sider  ikke  kunde  see  andet  end  det  bare  Vand, 
men  Studenterne  var  slet  ikke  bange,  de  sang  af 
fuld  Hals  fra  Morgen  til  Aften.  Og  saa  om  Aftenen, 
det  var  St. -Hans- Aften,  saa  tog  de  en  lang  Stang 
og  hængte  et  Flag  paa  Toppen  af  den,  og  pyntede 
den  fra  Top  til  Taa  med  Baand  og  Blomster,  som 
de  havde  faaet  i  Kjøbenhavn.  Og  saa  stillede  de 
den  op  paa  Skibet,  for  saadan  bruger  de  i  Sverrig 
paa  den  Aften,  og  vi  dandsede  om  den,  og  vi  sang, 
og  du  kan  troe,  det  var  lystigt.  Dagen  efter  kom 
vi  til  nogle  høje  Bjerge,  som  vare  besatte  med 
Grantræer  lige  op  til  den  øverste  Spids,  men 
længere  nede  var  de  tæt  bevoxede  med  vilde 
Roser,  som  stod  i  Blomster,  og  mellem  dem  var 
der  fuldt  af  modne  Jordbær,  Det  var  der,  hvor 
vi  skulde  hen,    for  de  Bjerge  kalder  man  Norge. 

Du  kan  vide,    at  det  er  et  godt  Land,    hvor  der 
voxer  saa  mange  Roser  og  Jordbær,    men  det  er 
ogsaa   gode  Folk,   som   boer   deri,    for  de  raabte 
Hurra  for  os  og  kastede  Blomster  paa  os,    baade 
da  vi  kom,  og  da  vi  gik,  og  de  trakterede  os  med 
Viin  og  Kage,    og  de  holdt  Baller  og  Selskaber, 
og  det  var  altsammen  for  vores  Skyld.     Men  da 
vi  havde  været  der  i  fem  Dage,  saa  sagde  vi  Far- 
vel til  Nordmændene,    og  vi  lovede  hinanden,    at 
vi  altid  vilde  være  gode  Venner,    og   at  vi  aldrig 
skulde  glemme  hinanden,    og  saa  sejlede  vi  igjen 
ud  paa  det  vilde  Hav.     Den  næste  Middag  kom 
vi  igjen  til  nogle  høje  Bjerge,    men  der  var  ingen 
Grantræer,    og   hverken  Jordbær   eller   Roser,    det 
var  den  bare  Kampesteen  lige  fra  Vandet  og  heelt 
op  til  Toppen.     Bag  de  store  Steenbjerge  laa  der 
et  andet  Land,    som  man  kalder  Sverrig,    og  der 
sejlede  vi  ogsaa  ind.    Og  vi  kom  til  den  By,  hvor 
de  rige   Kjøbmænd    boer,    og   de  har   saa    mange 
Penge,  saa  de  neppe  har  Plads  til  dem.     Men  det 
var  godt,   vi  kom,    for  saa  fik  de  noget  at  bruge 
deres  Penge  til,    for  de  kjøbte  alt  det  Dyreste  og 
Lækreste,    som   der  er  til,   for  at  traktere  os  der- 
med, og  jo  mere  vi  spiste  og  drak,   desto  gladere 
blev  de.     Og  saa  sagde  vi  til  dem,    at  vi  ogsaa 
vilde  være  gode  Venner  med  dem  ligesom  med  de 
Norske,  og  de  sagde  Tak,  og  saa  gav  vi  hinanden 
Haanden  og  raabte  Hurra,    og  saa  sejlede  vi  bort 
igjen.     Men  da  vi  saa  kom  ud  paa  Havet  igjen, 
gik  der  store   Bølger,    og    de   var   kulsorte   med 

hvide  Toppe,  og  Vinden  peb  i  Tovene,  ligesom 
naar  der  er  Ildebrand  i  Kjøbenhavn,  og  Skibet 
gyngede  saadan,  saa  vi  maatte  holde  os  fast,  for 
ikke  at  falde  om.  Og  hvert  Øjeblik  kom  der  en 
stor  Bølge  og  slog  tvers  over  Skibet,  saa  at  mange 
af  Studenterne  blev  ganske  vaade.  Men  de  loe 
deraif  og  rystede  Vandet  af  sig,  og  tilsidst  blev 
det  stille  igjen,  og  vi  kom  atter  til  et  Land.  Der 
var  ingen  Fjelde,  men  kun  lave  Banker  bevoxede 
med  Græs,  og  der  var  store  skyggefulde  Træer, 
og  der  var  Kornmarker  og  Blomsterhaver.  Og 
da  jeg  saae  det  Land,  saa  fandt  jeg,  at  det  var 
det  allersmukkeste,  og  saa  sagde  jeg  Farvel  til  de 
svenske  Studenter  og  sprang  ud  af  Skibet,  for  i 
det  Land  vilde  jeg  blive.  Og  det  Land  kalder 
man  Danmark,  og  der  er  jeg  endnu. 

Din 

Christian  H. 


Fra  C.  Hostrups  Udenlandsrejse 

1852—53. 


c,  Hostrup  til  sin  Moder  og  sine  Søstre. 
Leipzig.  12.  Octbr.   1852. 

Jeg  sidder  i  Leipzig  (i  Stadt  Rom)  og  samler 
sammen  paa,  hvad  jeg  har  oplevet  i  disse  faa  Dage; 
men  saa  længe  man  farer  fra  Sted  til  Sted,  er  der 
kun  lidt  at  sige,  man  faaer  kun  et  meget  flygtigt 
Indtryk  af  alt,  saa  I  maa  tage  tiltakke  med  Lidt 
og  Løst.  Paa  Obotrit  havde  vi*)  det  meget  godt 
paa  2den  Plads:  —  en  stor  Salon  —  og  Køjer 
nok.  Det  var  ikke  Søgang,  og  efter  at  have  hilst 
paa  Møen,  som  havde  en  sort  klar  Kjole  paa,  gik 
vi  tilsengs  i  det  Haab  at  være  i  Wismar  næste 
Morgen  tidlig.  Kl.  5  vaagnede  vi  imidlertid  ved 
en  Larm;  vi  hørte  Ankeret  blive  kastet  —  og 
skyndte  os  op  paa  Dækket  —  og  saae  intet  andet 
end  uigjennemtrængelig  Taage.  Paa  Grund  af 
denne  turde  man  ikke  vove  sig  længer  op  i  den 
smalle  Fjord.  Vi  var  kun  en  Miil  fra  Wismar,  og 
Kl.  8  gik  Toget,  som  vi  skulde  videre  med,  men 
her  blev  vi  liggende   til  Kl.   11    om  Formiddagen, 


*)  Hostnips  Rejsefælle  var   cand.  philol.  J.   Forchhammer, 
den  senere  Rektor  paa  Herlufsholm. 

11* 

før  begyndte  Taagen  ikke  at  lette.  Naa  —  endelig 
Kl.  12  stod  vi  i  Wismar,  med  den  behagelige  Ud- 
sigt at  blive  der  i  sV«  Time,  til  det  næste  Tog 
afgik.  Byen  var  imidlertid  ganske  karakteristisk, 
med  gammeldags  eddikebryggerschoustrupske  Huse 
—  og  tre  store  og  smukke  Kirker,  saa  Ventetiden 
gik  dog  nogenlunde  godt. 

Kl.  5^/s  tog  vi  altsaa  Billetter  lige  til  Leipzig 
og  foer  først  gjennem  Mecklenborg,  forbi  den  store 
og  smukke  Schwerinersø,  gjennem  mange  smaa  og 
lavstammede  Granskove  (jeg  tænkte  paa  de  pom- 
merske Bjælker)  forbi  Staden  Schwerin  og  andre 
Herligheder,  som  dog  paa  Grund  af  Mørket  ikke 
imponerede  os.  Endelig  Kl.  1 1  kom  vi  til  en  lille 
preussisk  Stad  —  Wittemberge  —  (ikke  Luthers), 
hvor  vi  sov  om  Natten.  Næste  Morgen  Kl.  S  gik 
det  videre  over  en  forfærdelig  lang  Elbbro  og 
uendelige  Flader,  —  ikke  en  eneste  Bakke  saa 
stor  som  en  almindelig  dansk  Kæmpehøj  var  at 
see.  I  Magdeburg,  —  en  ganske  smuk  Stad  med 
en  stor  og  mærkelig  Domkirke,  maatte  vi  opholde 
os  i  tre  Timer;  vi  benyttede  Tiden  til  at  see  os 
lidt  om.  Kl.  12  gik  det  videre.  Endelig —  igaar 
Eftermiddags  —  Kl.  37«  naaede  vi  hertil  med  friske 
Kræfter,  skjøndt  vi  havde  faret  omtrent  70  Miil 
paa  Jernbane.  Her  traf  vi  da  strax  Peter  Heise, 
og  det  var  herligt  —  under  de  fremmede  Om- 
givelser —  at  træffe  en  god  Ven.  Vi  tilbragte  en 
meget  morsom  Eftermiddag  og  Aften  i  hans  Sel- 
skab.     Først  var  vi  i  Theatret  og  saae  Preciosa 

—  godt  udført  i   musikalsk  Henseende,    men  slet 

—  indtil  det  latterlige  —  i  dramatisk.  Fråulein 
Schåfer  er  Leipzigs  Fru  Heiberg,  —  hun  er  virkelig 
ogsaa  lidt  bedre  end  Jomfru  Eidrup.  Der  Zigeuner- 
hauptmann  og  Elskeren  var  ligefrem  komiske.  Der- 
efter gik  vi  paa  et  Ølhuus,  hvor  Herrer  og  Damer 
sad  indhyllede  i  Tobaksskyer  og  drak  deres  Diipfchen 
Bier  —  (et  Glaskruus  med  Laag).  Saaledes  tilbringer 
den  velhavende  Middelstand  Aftenen.  Det  er  nu 
ikke  synderlig  smukt,  og  jeg  forstaaer  ikke,  at 
man  i  Længden  kan  finde  sig  deri,  men  det  gjorde 
dog  et  ganske  gemytligt  Indtryk.  En  Leipziger, 
som  Heise  kjendte,  sluttede  sig  til  os,  og  han  lod 
til  at  være  ganske  flink.  For  at  gjøre  lidt  Nar 
ad  den  tydske  Ølbegejstring,  spurgte  jeg  ham, 
hvad  Ølguden  hed.  Fuldkommen  alvorlig  svarede 
han  mig,  at  han  hed  —  Gambrinus,  og  paastod, 
at  det  var  en  virkelig  mythologisk  Figur,  hvis 
Dyrkelse  var  ligesaa  gammel  somBacchus'.  Han 
fortalte,  at  fra  Arilds  Tid  fandtes  denne  Guds 
Billede  omkring  i  de  tydske  Byer,  og  paa  et  Con- 
certprog^m  fandt  jeg  virkelig  en  Vals  af  Strausz, 
betitlet  cGambrinus-Klånge^.     Apropos  om  Strausz 

—  ham  har  jeg  da  hørt  og  seet,  NB.  Strausz 
junior,  der  har  arvet  Faderens  Værdighed  og  nu 
gjæster  Leipzig  med  sit  Selskab.  Fra  Ølhuset  gik 
vi  nemlig  til  en  Concertsal  (Centralhalle),  hvor  vi 
hørte  paa  et  Par  Polkaer,  som  Lumbyes  Selskab 
spiller  ligesaa  godt,  men  Strausz  tager  sig  lidt 
finere  ud   end  vor  berømte  Landsmand.      Endelig 

havnede  vi  tre  Danske  i  Heises  Værelse,   hvor  vi, 
før  vi  skiltes,  endnu  fik  lidt  Musik  af  Heise. 

Vi  skal  nu  idag  gjøre  nærmere  Bekjendtskab 
med,  hvad  Byen  har  at  byde,  og  saa  imoi^en  gaaer 
det  videre  til  Dresden,  hvorhen  jeg  haaber,  at  Heise 
følger  os,  og  derpaa  atter  iovermorgen  videre  til 
Prag.  Her  i  Leipzig  er  foruden  70,000  Ind- 
byggere 30,000  Fremmede  i  Anledning  af  den 
store  Messe,  saa  her  er  Liv  nok  —  og  meget  at 
iagttage. 

Ja,  som  jeg  sagde,  I  maa  nøjes  med  Udt  denne 
Gang;  nu  skal  vi  ud  at  see  os  om.  Lev  vel  I 
Kjærel  —  skriv  snart  og  hils  alle  Venner. 

Eders 

Christian. 


Wien.   19.  Octbr.   1852. 

Min  egen  kjære  Moder! 
Skjøndt  jeg  endnu  kun  har  været  lidt  over 
en  Uge  borte,  saa  forekommer  det  mig  dc^  ofte, 
som  om  det  var  et  heelt  Aar  siden,  jeg  forlod 
Danmark,  men  jeg  har  det  godt  i  alle  Maader;  — 
lidt  Hjemlængsel  kan  ikke  undgaaes,  men  naar  jeg 
blot  hyppig  faaer  gode  Efterretninger  fra  jer,  saa 
skal  jeg  nok  faae  Glæde  af  min  Rejse.  Tirsdag 
den  1 2te  tilbragte  vi  i  Leipzig  —  først  med  en 
Spadseretur  ud  i  en  smuk  tydsk  Egeskov  —  Ro- 
senthai, —  derpaa  i  Theatret,  hvor  vi  saae  Jæger- 
bruden,   og  tilsidst  var  vi    i   Auerbachs    berømte 


16/ 

Viinkjælder.  Næste  Morgen  fulgte  Heise  med  os 
til  Dresden,  hvor  naturligviis  Galleriet  var  Hoved- 
sagen, og  vi  var  der  da  ogsaa  baade  Formiddag 
<^  Eftermiddag.  Senere  gik  vi  i  det  smukke 
Theater  og  saae  c  Die  Eifersiichtigem  af  Benedix, 
—  et  meget  tyndt  Stykke,  men  taalelig  udført,  og 
cGute  Nacht,  Hr.  Pantaion»,  der  neppe  gik  saa 
godt  som  i  Casino.  Torsdag  Morgen  kjørte  vi 
alle  tre  til  Schandau  i  det  sachsiske  Schweiz,  og 
med  en  lille  13-aarig  Pige  til  Fører,  best^  vi  en 
af  Bjergspidserne,  der  Pabststein.  Det  var  vel- 
gjørende  efter  den  uendelige  tydske  Flade  at  komme 
til  Bjerge,  —  ganske  vist  er  de  ikke  høje,  men 
rask  formede,  rige  paa  bratte  Skrænter  og  dybe 
Spalter.  Efter  til  Afsked  at  have  drukket  en  Flaske 
sachsisk  Viin  med  Heise,  maatte  vi  desværre  skilles 
fra  dette  elskværdige  Menneske,  og  han  tog  paa 
Jernbane  tilbage  til  Dresden  og  Leipzig.  Forch- 
hammer og  jeg  havde  endnu  en  Timestid  til  at 
see  os  om,  og  vi  spadserede  da  hen  til  en  lille 
Landsby,  hvor  vi  gjorde  os  gode  Venner  med  en 
Deel  livlige  og  morsomme  Børn,  og  ogsaa  kom  i 
Snak  med  flere  venlige  og  gem3^1ige  Folk.  Kl.  3 
gik  Rejsen  saa  —  efter  en  kjedelig  Visitation  — 
videre  over  den  østerrigske  Grændse,  og  vi  naaede 
Prag  om  Aftenen.  Vi  anvendte  saa  hele  Fredagen 
til  at  besee  denne  smukke  og  interessante  By.  Det 
kongelige  Slot,  Hradschin,  har  en  udmærket  Be- 
liggenhed og  Udsigt,  og  Kirken  der  er  stor  og 
interessant.     Hele  det  katholske  Væsen  morede  os. 

og  vi  besøgte  adskillige  Kirker  og  saae  paa  Præ- 
sternes sælsomme  Fagter,  og  undrede  os  over  den 
Behændighed,  hvormed  de  forstod  at  variere  deres 
Komplimenter  til  de  mange  Helgener  efter  disses 
Rang  og  Stand  i  Himmerige.  Nogle  fik  et  heelt 
Knæfald  (især  St.  Nepomuk),  andre  et  halvt  en 
passant,  andre  igjen  et  mere  fortroligt  Nik  — 
halvt  nedladende  som  til  en  Lakej,  man  vil  staae 
sig  godt  med.  Ogsaa  her  var  vi  om  Aftenen  i 
Theatret  og  saae  c  Die  Schule  der  Alten »,  —  et 
Lystspil  af  Delavigne,  oversat  paa  rimede  Vers,  — 
det  vil  sige  —  3  af  de  5  Akter,  for  mere  kunde 
vi  ikke  holde  ud.  Stykket  var  over  al  Beskrivelse 
langtrukkent,  og  Spillet  meget  tarveligt.  Lørdag 
Morgen  Kl.  5V4  sad  vi  atter  paa  Jernbanen  og 
kjørte  nu  til  Aften  Kl.  8,  før  vi  endelig  naaede 
Wien.  Vejen  gjennem  de  måhriske  Grændsebjerge 
var  overordentlig  interessant;  vi  passerede  en  halv 
Snees  Tunneler,  af  hvilke  nogle  vare  meget  lange; 
men  derved  frapperede  de  pikante  Udsigter  dobbelt, 
naar  man  endelig  slap  ud.  Hvad  vi  savnede,  var 
Vand  i  Landskaberne,  da  de  smalle  Floder  be- 
standig skjuler  sig  bag  de  høje  Bredder.  Paa  3die 
Plads,  hvor  vi  altid  kjører,  var  en  Mængde  øster- 
rigske  Soldater,  smukke,  lystige  Folk,  og  Tydsk, 
Bohmisk,  Måhrisk,  Slovakisk  og  Ungarsk  summede 
os  om  Ørene.  En  skikkelig  gammel  Måhr  (Bonde- 
kone fra  Måhren),  der  skulde  til  sin  Datters  Bryllup 
i  Briinn  og  med  megen  Stolthed  viste  os  sin  Stads, 
som  hun  havde  med  i  et  stort  Tørklæde,  sad  ved 

min  Side.  Hver  Gang  vi  kom  til  en  Tunnel,  slog 
hun  Kors  for  sig  og  holdt  sig  for  Øjnene  med 
den  ene  Haand,  medens  hun  i  sin  Forfærdelse 
kneb  mig  i  Armen  eller  Benet,  som  det  nu  kunde 
falde  sig,  med  den  anden.  Paa  Banegaarden  i 
Wien  traf  vi  Ravnkilde,  som  førte  os  til  National- 
Gasthof,  hvor  vi  nu  boer.  Vi  har  et  meget 
stort  Værelse  med  to  Senge  og  Udsigt  til  Bjergene. 
Man  lever  her  paa  følgende  Maade:  Morgenmaal- 
tidet  tager  vi  paa  et  Kaffehuus  her  i  Nærheden 
—  Middagsmaden  Kl.  i — 2  paa  en  Restauration, 
og  om  Aftenen,  efter  Theatret,  gaae  vi  atter  i  et 
Kaffehuus,  hvor  vi  som  oftest  kun  spiser  lis  og 
lidt  Hvedebrød.  Det  er  alle  vore  Maaltider,  mere 
behøver  hverken  Wienerne  eller  vi.  En  Gang 
imellem  kjøber  man  paa  Gaden  en  Haandfuld  Druer 
for  et  Par  Skilling  og  spiser  dem  gaaende. 

I  Søndags  besøgte  vi  den  vældige  Stephans- 
kirke  og  hørte  Messe  i  Burgkapellet.  Dernæst 
kjørte  vi  med  en  Omnibus  til  Kahlenberg,  hvor  vi 
i  det  varmeste  Solskinsvejr  steg  op  til  den  paa 
Toppen  af  Fjeldet  liggende  Restauration,  hvorfra 
der  er  en  mageløs  Udsigt  over  Donaudalen  og  den 
uhyre  Stad  til  de  blaa  Bjerge  i  det  Fjerne. 

Her  er  følgende  Danske,  som  vi  mødes  med 
til  alle  Maaltiderne:  Ravnkilde,  Siboni,  en  Cand. 
polyt.  Lier,  en  Legationssekretær  Lund,  en  Mu- 
siker Behrendt  —  og  saa  Svenskeren  Rubenson 
(et  smukt  og  forstandigt,  men  vel  kritisk  Menneske). 
Vi  har  været  i  Burgtheatret  og  seet  to  gode  Skue- 

spillere,  La  Roche  og  Beckmann,  og  syv  af  os 
var  igaar  i  Theatret  i  Josephstadt  og  saae  med 
stor  Morskab  c  Korsridderne »,  ægte  tydsk  udført 
med  Brølen,  Ansigtsfordrejelser,  Styrten  i  Gulvet 
baade  forlænds  og  baglænds,  ja  det  er  dc^  et 
mageløs  ugeneert  Folk,  de  Tydskere!  Alle  Elskere, 
vi  har  seet,  selv  i  Burgtheatret,  er  umaadelig  ko- 
miske; de  vende  Øjnene  ved  hver  Replik,  og  naar 
de  skal  sige:  «Mein  Liebchen*  eller  c  Du  holde 
Seele»,  faae  de  Halsen  ganske  propfuld  af  Smør, 
og  jeg  har  kun  Valget  imellem  at  lee  og  faae  ondt, 
og  da  det  Valg  jo  er  let,  saa  troer  jeg  nok,  at 
jeg  vækker  nogen  Forargelse  rundt  omkring  mig, 
skjøndt  jeg  gjør  mig  al  mulig  Umage  for  at  skjule 
min  Munterhed. 

<Der  Dorflehrer*,  ein  Seelengemålde  af  en 
nyere  tydsk  Theaterforfatter,  Mosenthai,  saae  jeg 
ved  dets  første  Opførelse  i  Burgtheatret.  Stykket 
var  aldeles  Gersonsk,  men  Forfatteren  blev  frem- 
kaldt. Langt  bedre  var  cEr  ist  nicht  eifersuchtig», 
en  godt  anlagt  og  godt  spillet  Farce  —  ganske 
vist  med  megen  tydsk  Vittighedsjagt  i  det  Enkelte, 
men  ogsaa  med  meget  Lune  og  gode  Situationer 
—  det  lod  sig  godt  bearbejde  paa  Dansk.  For- 
fatteren hedder  Alexander  Elg.  cDie  Phrenologen* 
af  Benedix  (der  gik  paa  een  Gang  tre  nye  Stykker 
i  Burgtheatret)  var  Pjat- Pjat.  I  Aften  skal  jeg  i 
Carlstheatret  og  see  Nestroy,  i  Morgen  i  Burg- 
theatret og  see  «Die  Braut  von  Messina>,  og  paa 
Søndag  cRichard  III».     I  Operahuset,  hvor  Lucile 

Grahn  nu  giver  Gjæsteroller  og  gjør  Furore,  maa 
man  vel  ogsaa  engang,  skjøndt  det  er  lutter  Spek- 
takelstykker, de  give,  og  i  det  mægtige  Theater 
an  der  Wien,  hvor  der  spilles  med  et  vældigt 
Maskineri  og  Heste  (levende).  Her  er  det,  at 
«Ødelanden»  og  «Meer  end  Perler  og  Guld»  gives. 
Inden  jeg  forlader  Theatervæsenet,  maa  jeg  endnu 
nævne  en  Kuriositet.  Man  bruger  i  hele  Tydsk- 
land  ved  Dekorationsforandringer,  at  Tjenere  komme 
ind  og  bære  Stole  og  Borde  bort  istedetfor  som 
hos  os  at  trække  dem  ud  usynlig.  Da  nu  i  Jo- 
sephstadttheater  et  Kloster  skulde  forvandles  til  en 
Skov,  konl  ikke  Tjenere  —  men  fire  Nonner  ind 
og  gjorde  Scenen  ryddelig. 

(Onsdag).  Jeg  har  atter  seet  daarlige  Ko- 
medier i  Carlsstadttheater;  men  derimod  er  der  en 
fortrinlig  Skuespiller,  Scholz,  og  nogle  ret  flinke, 
Nestroy,  Grois  og  Treumann.  Men  det  er  dog 
altid  tydsk  Komedie  med  slet  Vittighed  og  vam- 
lende  Sentimentalitet;  ja,  man  føler  daglig,  hvilken 
Skat  vi  har  i  vort  Theater. 

Her  i  Wien  lader  det  slet  ikke  til,  at  der  er 
nogen  Antipathi  mod  de  Danske,  men  derimod 
meget  Ubekjendtskab  til  os.  Da  en  Opvarter  fik 
at  vide,  at  vi  var  Danske,  sagde  han  cAh,  so  sind 
sie  ja  Schleswig-Holsteiner*.  Skjøndt  vi  Danske 
jo  —  naturligt  nok  —  ikke  har  meget  tilovers  for 
Tydskeme,  saa  maa  jeg  dog  indrømme,  at  de  gjen- 
nemgaaende  er  meget  velvillige  og  godmodige. 
Derimod  generer  deres  Uridderlighed  mig.      Altid 

Hattene  paa  selv  i  Damers  Nærværelse,  i  Theatrene, 
i  Kaféerne,  og  uden  Sky  indhyllende  dem  i  den 
vældigste  Tobaksrøg.  Paa  en  Restauration,  hvor 
Herrer  og  Damer  spise  mellem  hinanden,  tænder 
hver  Enkelt  sin  Cigar,  naar  han  har  slugt  sin  sidste 
Bid,  og  ryger  Damerne  lige  ind  i  Ansigtet,  medens 
de  spise  ved  Siden  af  ham.  Paa  de  allereleganteste 
Kaffehuse,  hvor  der  ogsaa  kommer  Damer,  mod- 
tages man  ved  sin  Indtrædelse  af  en  tyk  Tobaks- 
taage,  hvorigjennem  man  skimter  en  Utallighed  af 
sorte  Hatte,  og  under  dem  det  vældige  Skjæg, 
som  smykker  Halvdelen  af  Ansigtet  paa  de  fleste 
Tydskere. 

Nu  længes  jeg  dygtig  efter  Brev.  Hos  Lund 
faae  vi  «Berlingeren»  at  see,  men  den  er  naturlig- 
viis  temmelig  langt  tilbage  i  Tiden,  og  det  Blad 
giver  ogsaa  kun  daarlig  Besked  om,  hvad  jeg  vil 
vide.  €  Fædrelandet*  er  forbudt  i  Østerrig.  Lev 
nu  vel,  skriv  først  om  eder  selv,  dernæst  om 
Rigsdagen,  om  Theatret,  om  de  udkomne  Bøger 
o.  s.  V. 

Din 

Christian. 

Wien.  28.  Octbr.  1852. 

Endnu  et  Afskedsord  skal  du  faae  fra  Wien, 
som  jeg  forlader  paa  Søndag  Morgen.  Jeg  længes 
nu  meget  efter  Afvexling,  —  man  bliver  melankokk 
af  at  sidde  paa  et  fremmed  Sted  saa  længe.  Vor 
Rejse  gaaer  saaledes:  Søndag  Aften  kommer  vi  til 

Gråtz,  hvor  vi  ligger  om  Natten.  Næste  Morgen 
gaaer  det  videre  over  Laibach  til  Triest,  hvortil 
vi  ankomme  Tirsdag  Morgen,  og  sejle  saa  Onsdag 
Morgen  Kl.  4  til  Venedig;  der  bliver  vi  formo- 
dentlig 6 — 8  Dage.  Derfra  gaaer  Rejsen  videre 
paa  Jernbane  til  Verona  og  saa  med  Vetturin  over 
Bologna  til  Florens,  hvor  det  er  vor  Hensigt  at 
slaae  os  ned  et  Par  Uger.  I  Slutningen  af  No- 
vember haaber  jeg  at  naae  Rom. 

Vor  meste  Omgang  her  har  været  Ravnkilde 
og  Rubenson;  Siboni  er  flink  og  elskværdig,  men 
han  er  saa  optaget  af  alle  sine  Wiener-Grever  og 
Baroner.  Jeg  synes  rigtig  godt  om  Forchhammer, 
^S  J^g  kunde  vanskelig  have  truffet  en  mindre 
lunefuld  og  fordringsfuld  —  og  mere  medgjørlig 
og  fornøjelig  Rejsekammerat  end  ham.  Tilmed  er 
han  praktisk  og  ufortrøden,  hvad  der  ogsaa  er  en 
stor  Behagelighed.  Rubenson  er  et  dygtigt  og  selv- 
stændigt Menneske,  som  veed,  hvad  han  vil,  og 
dømmer  sundt  og  sikkert.  Desuden  er  han  kjøn 
og  ligner  hverken  i  Ydre  eller  Væsen  en  Jøde. 
Vi  har  megen  Fornøjelse  af  hinanden.  Ravnkilde 
er  saa  blød,  saa  blød  som  smeltet  Smør;  han  ytrer 
altid  sin  Mening  ganske  frygtsomt  og  trækker  sig 
øjeblikkelig  tilbage,  naar  man  siger  ham  imod. 
Men  han  er  sikkert  et  godt  og  reent  Menneske 
med  varm  Følelse  —  og  et  fiint  poetisk  Gemyt, 
og  ikke  uden  Dømmekraft,  og  man  kommer  strax 
til  at  holde  af  ham.  Med  Wienere  har  vi  ikke 
gjort   Bekjendtskab,    men   vi    har  jo   ikke    savnet 

Selskab.  Da  jeg  jo  ikke  for  det  Første  kan  komme 
til  Danmark,  saa  længes  jeg  nu  efter  Italien  —  til 
noget  Nyt,  —  her  i  Wien  er  det  dog  meest 
elegante  Huse,  glimrende  Gasbelysning,  prægtige 
Ekvipager,  kort  sagt,  alt  det,  som  jeg  ikke  bryder 
mig  en  Døjt  om.  Altsaa  jeg  skilles  herfra  uden 
mindste  Sorg. 

Lev  nu  vel,  kjære  Moder  —  og  Søstre! 

Eders 

Christian. 

I  Aften  er  alle  vi  Danske  bedt  ud  til  en  dansk 
Familie,  som  opholder  sig  her  —  en  Pengemand 
—  Lier  (Bygger  af  Lirekassen),  hvis  Søn  er  poly- 
technisk  Candidat. 


Venezia.  4.  Novbr.  1852. 

Søndag  Morgen  den  31te  Octbr.  forlod  vi 
Wien  og  foer  afsted  paa  Jernbane.  Efter  at  have 
passeret  forbi  et  Sneebjerg,  den  første  Hilsen  fra 
Alperne,  bleve  vi  anbragte  i  Omnibusser  for  at 
befordres  over  det  4000  Fod  høje  Pas  ved  Semme- 
ring,  en  dejlig  Vej,  der  i  Siksak  gik  op  ad 
Bjerget  (Jernbanen,  der  skal  føre  derover  i  samme 
Højde,  er  under  Arbejde,  men  dette  Kæmpeværk 
bliver  først  færdigt  til  næste  Aar).  Gjennem  de 
dejligste  Bjergegne,  sammen  i  Vognen  med  stejriske 
Bønder  og  Bønderpiger  i  deres  Nationaldragter, 
kom  vi  henad  Aften  til  Gråtz,  hvor  vi  laa  om 
Natten.      Næste  Morgen   gik   det  gjennem   endnu 

vildere  og  stoltere  Bjergpasser;  allerede  begyndte 
vi  at  høre  overvejende  italiensk  Samtale.  Ved 
Solnedgang,  da  en  Række  af  høje  Sneebjerge  glø- 
dede i  Aftenrøden  (das  Alpengliihen),  kom  vi  til 
Laibach,  hvor  Jernbanen  standser.  Vi  satte  os 
strax  i  en  Omnibus,  som  paa  den  stejle  og  op- 
blødte Vej  (det  havde  nemlig  regnet  i  14  Dage) 
gik  Fod  for  Fod.  Endelig  Kl.  11  —  Tirsdag 
Formiddag  —  kom  vi  til  Klippespidsen,  hvorfra 
man  overseer  Triest  og  det  adriatiske  Hav,  men 
vi  saae  kun,  skjøndt  vi  selv  sad  i  det  varmeste 
Solskin,  et  Hav  af  hvide,  toppede  Skyer  under 
vore  Fødder,  i  og  for  sig  smukt  nok,  men  ikke 
hvad  vi  ventede.  Triest  er  en  fuldkommen  italiensk 
By;  der  tales  ikke  andet  —  og  kun  paa  de  større 
Kaffehuse  forstaaes  lidt  Tydsk.  Vi  blev  trukne 
hen  paa  en  simpel  Gjestgivergaard,  og  lærte  saa- 
ledes  praktisk,  at  de  er  ligesaa  dyre  og  meget 
slettere  end  de  finere.  Der  var  for  Resten  stor 
Fest  i  Byen  for  dens  Helgen,  og  de  flisebelagte 
Gader  vrimlede  af  Italienere,  Tyrker  og  Grækere, 
—  mange  prægtige  Mandsskikkelser,  men  kun  faa 
rigtig  smukke  Kvinder.  Dog  alt  det  var  kun  et 
Tilløb  til,  hvad  der  her  ventede  os.  Næste  Morgen 
gik  det  over  det  adriatiske  Hav,  som  var  blikstille 
med  Taage.  Indenfor  de  yderste  Laguner  stand- 
sede vi  og  blev  omringede  af  Gondoler;  til  en  af 
disse  betroede  vi  os,  og  efter  at  have  haft  en  af 
de  til  Dagens  Orden  hørende  Skjændescener  med 
Gondoliererne   om  Prisen,    fandt   vi   os   hjemme   i 

Albergo  la  Luna  tæt  ved  Markuspladsen.  Vi 
akkorderede  strax  med  Værten  om  Logi  og  fik 
ham  til  at  slaae  en  Fjerdedeel  af  sine  Fordringer. 
Vi  give  nu  for  en  meget  rummelig  og  bekvem 
Lejlighed,  Sovekammer  og  Dagligstue  —  adskilte 
ved  et  Tæppe,  hver  hen  ved  3  ^  Dansk  om  Dagen. 
Paa  Piazza  di  S.  Marco  selv,  hvortil  vi  har  10 
Skridt,  giver  man  mere  end  det  dobbelte.  Men 
det  er  ogsaa  kun  Værelserne,  vi  har  for  denne 
Priis,  ja  vi  maa  endogsaa  paa  italiensk  Viis  lade 
vore  Støvler  børste  paa  Gaden  for  3  fi  daglig.  — 
Vi  foer  strax  hen  til  den  vidunderlige  Markusplads, 
det  meest  Imponerende  af  den  Art,  jeg  har  seet, 
især  om  Aftenen  i  Gasbelysning;  ja  vi  vovede  os 
paa  egen  Haand  langt  ind  i  den  fremmede  By, 
hvis  Labyrinth  af  snevre  (man  kan  næsten  altid 
spænde  fra  det  ene  Huus  til  det  andet)  med  Men- 
nesker opfyldte  Gader,  idelig  afbrudte  af  Broer, 
der  gaae  over  de  smalle  Kanaler,  hvor  de  sorte 
Gondoler  krydse,  gjorde  et  overvejende  uhyggeligt 
Indtryk  paa  mig.  Alle  de  guulbrune,  sorthaarede 
Mennesker  forekom  mig  som  Røvere,  i  hvis  Vold 
vi  nu  vare  uden  at  have  nogensomhelst  Evne  til 
at  sikre  os  mod  deres  Voldsomhed  og  Havesyge. 
Endelig  kom  vi,  —  hvorledes  veed  jeg  ikke,  — 
til  en  stor  Bro,  som  vi  strax  af  Tegninger  gjen- 
kjendte  som  ponte  di  Rialto,  og  fandt  derfra  med 
samme  Lykke,  ad  ganske  andre  Veje,  tilbage  til 
Markuspladsen  igjen.  Den  øvrige  Deel  af  Dagen 
tilbragte  vi  næsten  alene  der,    og  der  er  kun  det 

at  sige,  at  vi  den  Dag  allevegne  blev  snydt  saa 
smaat,  da  vi  ikke  forstod  Beregningerne  og  ikke 
rigtig  kjendte  Pengevæsenet.  Nu  er  vi  allerede 
meget  klogere  og  genere  os  ikke  for  at  fordre  en 
ordentlig  Forklaring  over  de  Udgifter,  vi  kræves 
for.  Jeg  synes  ogsaa  bedre  om  Italienerne,  og 
de  smaa  Drenge,  som  handle  med  Svovlstikker  og 
sligt,  er  smukke  og  morsomme,  men  nogle  ud- 
spekulerede Gavtyve. 

(Den  5te  Novbr.) 

Igaar  besaae  vi  paa  egen  Haand  Markuskirken, 
en  prægtig,  aldeles  orientalsk  Bygning,  fuld  af 
Malerier  paa  Guldgrund  i  byzantinsk  Stiil.  Vi 
besøgte  derpaa  Byens  lille  offentlige  Have,  anlagt 
af  Napoleon  (giardini  pubblici)  og  blev  tæt  ved 
San  Marco  tiltalte  paa  Dansk.  Det  var  en  Nord- 
mand ved  Navn  Bødtcher,  en  Bekjendt  af  Nico- 
laysen,  som  har  været  5  Aar  i  Kjøbenhavn  og 
har  taget  polytechnisk  Examen  der.  Han  førte  os 
til  en  Restauration,  hvor  7 — 8  Nordmænd  spiste, 
(næsten  alle  Kjøbmænd  fra  Bergen)  en  ældre  og 
yngre  Gran  —  en  anden  Bødtcher  —  en  Fischer 
og  fl.  Det  er  flinke  gemytlige  Folk,  og  vi  er 
glade  over  ogsaa  her  at  finde  Landsmænd,  med 
hvem  vi  kan  samles  ved  Maaltideme.  Med  dem 
skal  vi  i  Morgen  besee  Dogepaladset  og  gjøre 
nogle  Gondolfarter.  Men  jeg  traf  endnu  flere 
Landsmænd.  laftes  fik  jeg  Besøg  af  en  Mand, 
som  hilste  mig  med  de  Ord:  «Naa  er  du  der, 
min  smækfede  Venf»      Forbavset  over   denne  Til- 

tale  rejste  jeg  mig  og  saae  forbløffet  paa  den 
Fremmede,  som  jeg  ikke  erindrede  nogensinde  at 
have  seet,  men  som  nu  præsenterede  sig  som  An- 
dresen. Under  den  følgende  Samtale  oplystes  det, 
at  han  havde  gaaet  i  Metropolitanskolen  samtidig 
med  mig  —  rigtignok  i  flere  Klasser  under  mig  — 
men  opgav  Studeringerne  og  blev  Skibstømmer- 
mand. Da  Admiral  Dahlerup  kom  hertil,  tog  han 
ham  med,  og  han  blev  staaende  som  Arsenal- 
direktør, efterat  Dahlerup  havde  faaet  Afsked.  Nu 
har  han  Kaptejnstitel  og  Oberstgage,  og  er  en 
rask  og  djærv,  men  noget  pralende  Fyr. 

(Den  7de).  Igaar  Aftes  var  jeg  hos  Andresen, 
han  hentede  os  i  sin  egen  Gondol.  Hans  Kone  er 
smuk  og  elskværdig,  skjøndt  hun  er  fra  Stettin  og 
taler  Tydsk ;  men  hun  er  vel  at  mærke  aldeles  paa 
dansk  Side,  forstaaer  Dansk  og  elsker  Kjøbenhavn. 
Deres    16  Maaneders   Datter,    Fanny,    siger:    «Ich 

—  jeg  —  mig — »  om  sig  selv,  og  hun  vilde  gjerne 
være  hos  mig  trods  mit  Skjæg;  —  jeg  maatte 
tænke  paa  Lauras  *J  Børn,  og  var  glad  ved  en- 
gang igjen  at  kunne  lege  med  et  lille  Barn.  Vi 
tilbragte  i  det  Hele  der  en  meget  behagelig  Aften, 

—  fik  paa  dansk  Viis  The  og  Smørrebrød ;  det  var 
anden  Gang  siden  min  Bortrejse,  (sidste  Gang  var 
ved  det  morsomme  danske  Gilde  hos  Liers  i 
Wien). 

Idag  er  her  stor  Stads  i  Byen,  da  den  russiske 

)  Hostrups  Søster. 

Kejserinde,  en  Storfyrste  og  en  smuk  Storfyrstinde 
er  komne  hertil  paa  Jernbane.  Forchhammer  — 
et  Par  Nordmænd  og  jeg  lejede  en  Gondol  og 
sejlede  op  igjennem  den  store  Kanal  til  Bane- 
gaarden.  Alle  Paladserne  vare  smykkede  med 
brogede  Tæpper  ud  af  Vinduerne,  og  vi  laa  i  en 
Klynge  af  vel  hen  ved  looo  Gondoler  —  alle  med 
Flag  —  to  danske  —  (jeg  fik  senere  at  vide,  at 
det  ene  var  Maltheserriddemes,  det  andet  derimod 
den  danske  Konsuls)  og  smukke,  sortøjede  Vene- 
tianerinder, —  det  var  overordentlig  malerisk.  Da 
de  høje  Gjæster  vare  ankomne  og  gik  i  Baadene, 
satte  alle  Fartøjerne  sig  i  Bevægelse  for  at  følge 
med.  Det  var  en  ordentlig  Kaproning,  Kanalen 
skummede,  og  de  store  døde  Paladser  saac  ganske 
forundrede  paa  det  uvante  Liv.  Der  er  mange 
stolte  Skikkelser  mellem  disse  Gondolierer,  og  man 
maa  idelig  beundre  den  Sikkerhed  og  Behændighed, 
hvormed  de  tumle  den  lette,  fladbundede  Baad 
uden  nogensinde  at  støde  an.  De  roe  den  med 
een  Aare,  staaende  forlænds  paa  Agterenden;  — 
naar  der  er  to,  staaer  den  ene  i  samme  Stilling 
under  den  forreste  Snabel,  —  det  seer  meget 
kjønt  ud.     I  Aften  skal  Markuspladsen  illumineres, 

—  den  har  hele  Dagen  vrimlet  af  Folk.  — 

Vi   leve  her,    hvad   Mad   og  Drikke   angaaer, 
ganske  som  i  Wien,  kun  er  Vinen  meget  billigere 

—  man  faaer  en  halv  Flaske  til  sin  Middagsmad 
for  6  /J,  —  men  man  er  ogsaa  forpligtet  til  at 
drikke   den   eller   i   alt  Fald   betale   den.      Vi   har 

allerede  seet  os  dygtig  om  og  tænke  derfor  paa 
Onsdag  den  lode  at  gaae  til  Padua  fra  Verona 
for  derfra  om  muligt  næste  Dag  at  tage  med  Vet- 
turin  til  Bologna  og  Florens.  Jeg  begynder  at 
forsone  mig  med  Italienerne,  ganske  vist  vil  de 
gjeme  snyde,  men  man  skal  blot  passe  paa  at 
akkordere  om  Alt  i  Forvejen,  og  vil  man  kjøbe 
Noget,  byder  man  kun  en  Trediedeel  af  hvad  de 
forlanger,  og  saa  slaaer  de  i  Almindelighed  af  til 
det  Halve.  Gondolierer  og  Facchiner  (Sjovere)  er 
de  værste,  men  man  gaaer  blot  sin  Vej  og  lader 
dem  bruge  Mund,  hvad  de  ogsaa  gjør  mod  Italie- 
nerne. —  Vi  har  idag  Solskin  og  meget  varmt  i 
Forhold  til  Aarstiden;  NB.  vi  har  Steengulve, 
ingen  Kakkelovn  og  aabne  Vinduer  og  fryser  dog 
ikke.  Idag  kom  jeg  forbi  en  lille  Privathave,  som 
bugnede  af  de  dejligste  Blomster.  Selv  om  Aftenen 
sidder  man  under  aaben  Himmel  paa  Markuspladsen 
og  spiser  sin  lis. 

(8de  Novbr.) 
Vi  var  da  igaar  Aftes  henne  at  see  paa  Stadsen 
paa  Markuspladsen.  Den  var  prægtig  illumineret, 
og  der  var  to  store  Musikchor  og  en  umaadelig 
Mængde  Mennesker.  Udenfor  Kaffehusene  sad 
Grækere  og  Albanesere  i  deres  skinnende  røde  og 
hvide  Dragter  og  røg  af  lange  tyrkiske  Piber,  og 
sortøjede,  kokette  Venetianerinder  med  deres  lis 
eller  Limonade.  Dog  skal  Livet  her  aldeles  ingen- 
ting være  imod  det  Syditalienske,  men  for  mig  er 
det  noget  ganske   nyt.      Alle   Haandværkere   her, 

Skræddere,  Skomagere  og  Smede,  arbejde  næsten 
altid  paa  Gaden.  Hvert  Øjeblik  støder  man  paa 
en  Klynge  Mennesker  —  saa  er  det  en  eller  anden 
Taskenspiller,  som  gjør  sine  Kunster  paa  fri  Haand, 
eller  en  Mand,  der  viser  Skyggebilleder,  eller  Een, 
der  blot  skjærer  Ansigter  og  agerer  Bajads,  —  det 
Sidste  morer  især  Venetianerne  (Almuen);  de  lee, 
saa  de  er  nærved  at  revne,  og  klappe  i  Hænderne 
og  skrige  af  fuld  Hals  til  de  værste  Narrestreger. 
De  st^e  Kastanier,  som  falbydes  allevegne  paa 
Gader  og  Stræder  og  steges  sammesteds  —  (man 
tænder  Baal,  hvor  man  har  Lyst),  har  jeg  faaet 
Smag  for,  og  det  er  i  alt  Fald  en  meget  billig 
Ret.  Men  en  Ulempe  har  man  her  —  den  nemlig, 
at  man  aldrig  kan  gaae  i  Fred.  Hvor  man  gaaer 
og  staaer,  raabes  der  «Gondola  —  Signor!  Gon- 
dola!»  og  naar  man  hændelsesviis  kaster  et  Blik 
paa  en  Kirke,  er  der  strax  en  paatrængende  Cice- 
rone, som  tilbyder  sin  Vejledning.  Men  man  bliver 
tilsidst  saa  vant  dertil,  at  man  knap  hører  det 
mere,  endsige  svarer  derpaa.  Eet  maa  jeg  dog 
endnu  huske  at  fortælle  jer,  —  Markuspladsen 
vrimler  af  Duer,  som  have  Reder  paa  de  Paladser, 
som  omgiver  den.  De  betragtes  som  hellige  Fugle, 
og  de  gaae  knap  af  Vejen  for  Fodgængere  (Vogne 
og  Heste  seer  man  ikke  her).  De  faaer  deres 
Føde  hver  Middag  Kl.  2  fra  et  Vindue,  der  vender 
ud  til  Pladsen,  og  paa  det  sidste  Slag  af  det  store 
Taarnuhr  samles  den  hele,  uhyre  Flok  udenfor 
Vinduet,  endnu  førend  det  er  lukket  op.     Man  seer 

aldrig,  at  de  tage  fejl  af  Tiden;  de  veed  bestemt, 
naar  Kl.  er  2.  Saa  er  der  ogsaa  Blomsterpigerne 
—  det  er  unge  kjønne  Piger,  som  efter  almindelig 
italiensk  Skik  gaae  hver  Formiddag  omkring  med 
Kurve  fulde  af  ganske  smaa  Buketter  eller  enkelte 
Blomster  til  at  sætte  i  Knaphullet,  som  de  byde 
de  forbigaaende  Herrer  for  hvad  man  vil  give  dem, 
de  forlanger  intet.  En  Mærkelighed,  man  seer 
her  i  disse  Dage,  er  to  unge  Herrer,  ganske 
lige  store  med  fuldkommen  samme  Ansigt  og 
samme  Dragt  fra  Top  til  Taa,  med  lyst  krøllet 
Haar,  der  hænger  dem  ned  ad  Nakken  lige  til 
Skuldrene,  med  Briller  paa  Næsen  og  Lorgnet  i 
Kjæde  om  Halsen,  med  een  Handske  paa  og  den 
anden  i  Haanden,  og  umulige  at  kjende  fra  hin- 
anden. De  gaae  stive  og  alvorlige,  uden  at  aabne 
Munden,  paa  hver  sin  Side  af  en  ældre  Dame, 
som  heller  ikke  taler  et  Ord,  og  har  naturligviis 
en  stor  Flok  Sjovere  og  Drenge  efter  sig.  Saa- 
ledes  seer  man  dem  hver  Dag;  Ingen  veed,  hvor 
de  er  fra,  eller  hvor  de  skal  hen.  Jeg  er  vis  paa, 
at  den  Ene  aldrig  snyder  sin  Næse,  uden  at  den 
Anden  ogsaa  gjør  det,  i  det  Mindste  har  det  aldrig 
været  mig  muligt  at  opdage  den  ringeste  Forskjel 
imellem  dem. 

Ja  nu  veed  jeg  ikke  mere  at  fortælle  jer  for 
denne  Gang.  Lev  nu  vel  allesammen  —  hils  gode 
Venner. 

Eders 

Christian. 

Mantua.   Ii.  Novbr.   1852. 

Jeg  sidder  her  i  en  By,  hvor  jeg  aldrig  havde 
ventet  at  komme,  men  jeg  er  i  godt  Humør  og 
har  gode  Rejseudsigter.  Onsdag  Morgen  rejste  vi 
til  Verona  for  der  at  faae  Vetturin  til  Bologna. 
Det  lykkedes  ikke;  den  eneste,  vi  traf,  forlangte  en 
fast  utrolig  Sum,  og  der  var  saaledes  ikke  andet 
for  end  idag  at  tage  paa  Jernbane  til  Mantua. 
Her  derimod  har  vi  straks  truffet  en  Vetturin,  med 
hvem  vi  efter  megen  Underhandling  endelig  ere 
blevne  enige,  og  vi  har  faaet  en  skriftlig  Contrakt 
opsat,  som  han,  da  han  ikke  kan  skrive,  har 
understreget  med  sit  Kors.  Vor  Vej  gaaer  over 
Modena,  og  vi  vil  være  i  Bologna  paa  Lørdag 
Aften.  Herfra  gaaer  daglig  baade  Diligencer  og 
Vetturiner  til  Florens,  saa  det  er  nemt  nok.  For 
den  akkorderede  Betaling  faaer  vi  Mad  og  Logi 
paa  hele  Rejsen,  og  vi  har  saaledes  den  behagelige 
Følelse  at  slippe  for  alt  Vrøvl.  Visitationen  af 
Toldbetjente  undgaaer  vi  desværre  ikke,  men  dem 
maa  man  bestikke,  der  er  ikke  andet  for,  hvis 
man  da  ikke  vil  have  alt  sit  Tøj  smidt  hulter  til 
bulter.  Jeg  gjorde  Begyndelsen  ved  Afrejsen  fra 
Venedig  og  slap  saaledes  for  at  faae  rodet  omkring 
i  min  Kuffert,  medens  Forchhammer,  som  ikke 
kunde  bekvemme  sig  dertil,  fik  den  største  Møje 
med  at  lukke  sin  Kuffert  igjen,  efterat  alt  hans  Tøj 
var  revet  op  og  forkrammet. 

I  Verona  saae  vi  det  store  romerske  Amphi- 
theater,    som   siges   at   have    rummet  25000  Men- 

nesker  —  det  seer  ud  til  at  rumme  mange  Flere 
—  og  det  er  ypperligt  vedligeholdt.  Derpaa  be- 
søgte vi  Theatret,  hvor  vi  overværede  nogle  meget 
gode  Beriderkunster,  som  man  under  slige  Forhold 
tager  til  takke  med.  Publikum  var  ogsaa  yderst 
taknemmeligt,  og  baade  Mennesker  og  Heste  bleve 
stadig  fremkaldte,  og  Theatret  gjenlød  af  Bravo, 
Brava  og  Bravi.  NB.  Jeg  var  ogsaa  til  Komedie 
i  Venedig  i  et  stort  og  smukt,  men,  hvad  Publikum 
angaaer,  meget  simpelt  Theater.  Herrerne  i  Par- 
terret sad  i  Skjorteærmer  og  knækkede  Kastanier, 
og  Stykket,  —  et  Conversationsstykke  paa  rimede 
Vers,  fortjente,  saa  vidt  jeg  kunde  forstaae  det, 
heller  ikke  bedre  Behandling.  Imidlertid  opdagede 
jeg,  at  man  lærer  en  heel  Deel  Italiensk  af  at  gaae 
i  Theatret,  og  da  Priserne  er  saa  lave  (i  #  —  i  ^ 
8  fi)  agter  jeg  jævnlig  at  benytte  mig  deraf.  Man 
er  nødt  til,  saa  vidt  muligt,  at  tage  alt  med,  hvis 
man  ikke  vil  forfalde  til  Melankoli  og  Hjemvee, 
og  jeg  har  nu  engang  besluttet  at  nyde  min  Rejse 
og  ikke  lade  mig  gaae  paa.  Det  er  altid  værst 
at  sidde  stille  paa  et  fremmed  Sted,  derimod  gaaer 
det  af  sig  selv,  naar  man  rejser.  Jeg  er  glad  over 
min  Rejsefælle  og  alle  de  brave  Danske,  Nordmænd 
og  Svenskere,  jeg  har  truffet  paa  min  Vej;  uden 
dem  vilde  jeg  have  døjet  meget.  Nu  da  jeg  stadig 
har  kunnet  tale  Dansk,  har  jeg  da  kunnet  tale  om 
Andet  end  Mad  og  Drikke,  Logi  og  lignende. 
Det  er  ogsaa  en  stor  Behagelighed,  at  Ingen  for- 
staaer  vort  Frimurersprog,    vi   kan   tale   saa   ufor- 

Styrrede  som. i  Ørkenen  Sahara.  I  Handeler  raade 
vi  hinanden  paa  Dansk,  for  man  maa  jo  tinge  om 
alt,  hvis  man  ikke  vil  trækkes  grueligt  op.  Og 
dog  med  alt  det  Snyderi  og  al  den  Paatrængenhed 
og  Uforskammethed,  man  er  udsat  for,  er  Folke- 
færdet elskværdigt,  og  man  giver  gjerne  et  Par 
Skilling  mere  for  at  høre  et  « Mille  grazie,  signor!» 
og  see  et  glædestraalende  Ansigt  vendt  imod  sig. 
Ja  kunde  jeg  nu  blot  følge  med  mit  Brev  og 
kigge  et  Øjeblik  ind  til  eder,  saa  skulde  jeg  med 
fornyet  Iver  tage  fat  paa  min  Rejse.  Jeg  betragter 
den  halvt  som  et  Arbejde,  jeg  skal  føre  ordentlig 
til  Ende,  men  for  Resten  venter  jeg  baade  Gavn 
og  Glæde  af  den.  Lov  mig  nu,  at  I  ikke  lever 
altfor  stille,  men  see  at  faae  lidt  at  gjøre  med 
Venner  og  Veninder;  I  maa  ikke  spærre  jer  inde 
i  et  Kloster,  men  glæde  jer,  som  jeg  gjør  det. 
Lev  nu  vel,  kjære  Moder  og  Søstre.  Hils  Ven- 
nerne. 

Eders 

Christian. 


Florens.  i6.  Novbr.   1852. 

For  at  I  ikke  skal  troe,  at  jeg  er  falden  i 
Røverkløer,  skriver  jeg  til  eder  Dagen  efter,  at 
jeg  er  kommen  til  Florens.  Jeg  har  lige  strax 
faaet  denne  By  kjær;  jeg  har  her  naaet,  hvad  jeg 
hele  Tiden  har  længtes  efter,  men  ingensteds  rigtig 
fundet.  Sommer.     Vi  havde  smukke  Dage  i  Wien 

og  Venedig;  der  var  tidt  for  varmt  i  Solen  til 
Overfrakke,  men  Luften  var  alligevel  kølig;  her 
derimod  er  lige  fra  Morgenstunden  som  en  mild 
Junidag,  det  er  da  endelig  Italien.  Da  vi  blive 
her  i  14  Dage,  har  vi  faaet  den  gode  Idee  at  søge 
Privatlogi  og  har  da  ogsaa  let  fundet  et  saadant 
paa  to  Værelser  hos  Signora  Giustini  (Enke  med, 
som  det  synes,  tre  voxne  Børn,  en  Søn  og  to 
Døtre)  paa  Piazza  del  Granduca  (ved  Siden  af  den 
bedste  Maleri-  og  Antiksamling)  for  2  Specier  for 
hver  i  14  Dage.  Det  er  gemytlige  og  venlige 
Folk,  som  det  morer  os  at  tale  det  italienske 
Billedsprog  med  —  halvt  med  Tegn  og  halvt  med 
Ord.  —  Vi  drog  da  fra  Mantua  med  Vetturin  og 
havde  til  Rejsekammerat  en  italiensk  Kjøbmand, 
en  dannet  og  høflig  Mand,  som  endogsaa  vidste, 
hvad  der  var  sjeldent  nok  i  Sydtydskland,  hvor 
Danmark  laa,  og  at  det  ikke  var  langt  borte  fra 
Norge  og  Sverrig.  Paa  en  Færge  kom  vi  over 
Pofloden  og  passerede  derpaa  de  Modenesiske  Told- 
embedsmænd, som  ligefrem  i  al  Høflighed  fortalte 
os,  at  vi  hver  maatte  give  dem  en  Mark,  for  ellers 
lod  de  Vognen  pakke  af  og  vore  Kuflferter  under- 
søge. Marken  fik  de  da  ogsaa  og  ble  ve  saa  yderst 
forbindtlige.  I  Modena  fik  vi  godt  Nattekvarteer 
paa  Vetturinens  Regning  og  besaae  den  næste 
Morgen  Hertugens  Palads  og  ikke  betydelige  Billed- 
galleri. Custoden,  som  viste  om,  fortalte  med  ægte 
italiensk  Praleri,  at  alle  deres  Raphaeler  og  Cor- 
reggier  o.  s.  v.  vare   indpakkede  paa  Grund  af  en 

Otnhytning.  Heldigviis  vidste  vi,  at  der  slet  ikke 
var  nogen  saadan  der.  Kl.  12  kjørte  vi  til  Bo- 
logna. Pavens  Toldbetjente  blev  ogsaa  bestukne, 
og  vi  kom  i  Mørkningen  lykkelig  til  den  gamle 
Universitetsby.  NB.  Universitetet  saae  vi  kun 
udenpaa,  men  derimod  besøgte  vi  om  Søndagen 
et  Par  smukke  Kirker  og  besaae  den  fortræffelige 
Malerisamling,  hvor  Guido  Reni  og  hans  Skole 
spiUer  Hovedrollen,  men  hvor  der  ogsaa  findes 
Raphaels  hellige  Cæcilia  (omtalt  i  Correggio)  og 
prægtige  Stykker  af  Albani,  Francesco  Francia  og 
Domenichino.  I  Bologna,  som  foruden  sine  skjæve 
grimme  Taarne  er  mærkelig  ved  den  dobbelte 
Række  af  Buegange,  som  danner  Fortougene  i 
næsten  alle  Gader,  og  sine  ypperlige  Viindruer, 
blev  vi  hele  Søndagen,  og  var  for  første  Gang 
inde  paa  en  rigtig  italiensk  Locanda,  hvor  man 
faaer  sit  Brød  og  Ost  med  Viin  og  Frugter  i  et 
stort  Køkken.  Vi  var  ogsaa  i  Operaen  og  hørte 
en  smuk  Tenor  og  en  meget  smuk  Sopran  i  Bel- 
linis  « Puritanerne*.  Mandag  Morgen  Kl.  4  kjørte 
vi  med  Diligencen  over  Appeninerne.  Vi  havde 
heldigviis  valgt  den  billigste  Plads  ovenpaa,  med 
en  Kaieske  over,  som  vi  kunde  slaae  tilbage,  og 
havde  saaledes  fri  Udsigt.  Paa  de  smalle  Veie 
langs  med  svimlende  Afgrunde  gik  det  med  sex 
Heste  næsten  bestandig  i  Carriere,  især,  da  vi 
havde  naaet  den  øverste  Top  og  foer  ned  til  den 
store  Dal,  hvori  Florens  ligger.  Kudskene  her  er 
et  højrøstet  Folkefærd,  de  skrige  uafladeligt  for  at 

faae  Hestene  fremad,  og  afbryde  kun  Brølene  en 
Gang  imellem  for  at  synge  en  Stump  af  en  Folke- 
vise eller  gjøre  Cour  til  en  eller  anden  kjøn  Bonde- 
pige, som  gaaer  forbi.  I  Pistoja  spiste  vi  til  Mid- 
dag og  tog  saa  derfra  paa  Jernbanen  til  Florens. 
Det  var  mørkt,  da  vi  kom  hertil,  og  efter  alt  det 
Vrøvl,  som  altid  i  Italien  er  forbundet  med  at 
søge  Huus,  vare  vi  ikke  videre  godt  stemte  og 
gjorde  os  ikke  store  Forventninger.  Men  imorges, 
da  vi  aabnede  Vinduerne,  strømmede  den  lifligste 
Sommerluft  os  imøde.  Blomsterpigerne  mødte  os 
med  tusindfarvede  Blomster,  og  Opslagene  paa 
Husene  lokkede  os  strax  til  at  søge  Privatlogi. 
Nu  sidde  vi  for  første  Gang  hver  i  sit  Værelse;  — 
foran  mig  paa  Bordet  har  jeg  en  antik  Messing- 
lampe med  to  Blus,  og  jeg  har  en  Følelse  af 
Hyggelighed,  som  man  aldrig  faaer  paa  et  Hotel. 
Vor  Værtinde  har  ogsaa  med  italiensk  Ugeneerthed 
ført  os  lige  ind  i  sin  Familie,  idet  vi  har  Gjennem- 
gang  igjennem  Familiens  Spisestue.  Dem  generer 
det  øjensynligt  ikke  det  mindste,  og  os  kan  det 
kun  more.  Døtrene  er  ikke  synderlig  smukke,  og 
Sønnen  synes  at  være  Sanger;  i  alt  Fald  sidder 
han  ved  et  Klaveer  og  skriger  op  af  fuld  Hals; 
maaskee  han  endogsaa  er  en  Kunstbroder. 

(Torsdag  Morgen.) 

Da  jeg   ikke   kan   finde   mig  i   at   ligge  i  en 

Dragkisteskuffe,     saaledes    som    Italienerne    gjøre, 

aabner   jeg    altid    om    Natten    Vinduesskodderne. 

Man  er  nemlig  her  bange  for  Varmen   og  Lyset, 

og  har  derfor  for  hvert  Fag,  yderst  —  grønne 
Jalousier  af  Træ,  dernæst  Ruder  og  saa  indvendige 
Skodder.  Vinduer  og  Skodder  aabner  man  om 
Dagen  og  lader  almindeligviis  Jalousierne  være 
lukkede,  hvilket  giver  Værelset  en  ret  hyggelig 
Tusmørkebelysning  til  at  dovne  —  men  ikke  til 
at  arbejde  i.  Men  vi  lukke  ikke  Jalousierne  om 
Dagen  eller  Skodderne  om  Natten,  og  Følgen  deraf 
var,  at  jeg  i  Nat  blev  vækket  af  et  heftigt  Torden- 
vejr. Lyn  fulgte  paa  Lyn,  og  Tordenen  drønede 
igjen  fra  Bjergene;  men  her  i  disse  Steenhuse, 
hvor  kun  Døre  og  Vinduer  ere  af  Træ,  frygter 
man  ikke  for  Ildebrand,  og  derfor  sov  Husets  Be- 
boere ogsaa  ganske  rolig  uden  at  bryde  sig  om 
Uvejret.  Det  lader  for  Resten  til  at  være  voldsom 
Regn  her  hver  Nat,  medens  det  er  Solskin  om 
Dagen ;  men  paa  de  flisebelagte  Gader  bliver  det 
hurtig  tørt  igjen,  saa  man  opsætter  blot  sine  Spad- 
sereture til  om  Eftermiddagen,  hvad  der  ogsaa 
passer  bedst  med  Besøgene  i  Gallerierne,  der  ere 
aabne  hver  Formiddag.  I  Palazzo  degli  Uffizi,  vor 
Nabo,  har  jeg  været  et  Par  Timer  idag,  og  skal 
derhen  igjen  om  lidt;  det  er  den  største  og  for- 
trinligste Malerisamling,  jeg  har  seet.  Raphaels 
og  Corregios  Madonnaer  troer  jeg,  at  jeg  vil  faae 
størst  Glæde  af,  ja,  jeg  maa  da  ikke  forglemme 
den  store  Samling  af  antikke  Billedhuggerarbejder: 
den  medicæiske  Venus  og  Niobe-Gruppen  og  saa 
mange  andre  Herligheder,  som  man  saa  ofte  har 
hørt  om,  men  aldrig  ventet  at  faae  at  see  i  Origi- 

nålen.  Jeg  faaer  nok  at  gjøre  med  at  see  alt 
Sligt  i  de  14  Dage,  jeg  bliver  i  denne  herlige  By. 
Toskana  er  det  bedst  regerede  Land  i  Italien;  her 
høres  aldrig  Røverier  og  sees  næsten  ingen  Tiggere, 
ja  paa  Malerisamlingerne  er  det  Omviserne  forbudt 
at  tage  imod  Drikkepenge.  Jeg  fik  strax  en  be- 
hagelig Fornemmelse  af  den  gode  Orden,  da  Told- 
betjenten paa  Grændsen  med  et  forbindtligt  Smiil 
tilbageviste  min  Bestikkelse  (han  blev  ikke  vred, 
da  han  jo  vidste,  at  det  var  Skik  og  Brug  i  Nabo- 
landene), og  desuagtet  blev  vort  Tøj  slet  ikke 
undersøgt.  Man  lever  ligesaa  billigt  her  som  i 
Rom  (50  Rd.  om  Maaneden),  og  det  kunde  let 
hænde  sig,  at  jeg,  for  at  føje  Forchhammer,  bliver 
her  i  tre  Uger  istedetfor  i  14  Dage.  Vor  lis,  som 
vi  har  savnet  i  de  mindre  Byer,  faaer  vi  da  hel- 
digviis  her  igjen,  og  paa  Restaurationen:  la  Luna 
faae  vi  god  Middagsmad  —  to  Retter  —  Dessert 
og  Viin  for  omtrent  2  ^  å  2  ^  8  j3.  Jeg  gik  i 
Eftermiddags  i  Mørkningen  ind  i  den  vældige  Dom- 
kirke. Der  faldt  kun  meget  lidt  Lys  gjennem  de 
farvede  Ruder,  og  jeg  var  ligeved  at  falde  over 
en  Kone,  der  paa  rigtig  katholsk  Viis  laa  paa  Knæ 
midt  i  Kirken  paa  det  bare  Steengulv  og  holdt 
sin  Aftenbøn.  For  Resten  syntes  der  ganske  tomt, 
kun  troede  jeg  at  høre  en  dæmpet  Mumlen  fra 
den  ene  Side;  pludselig  stod  jeg  for  Kirkens  Side- 
skib og  opdagede  her  et  i  Forhold  til  Mørket  svagt 
oplyst  Alter,  foran  hvilket  der  laa  et  Par  Hundrede 
knælende    Mennesker,    som    hviskede   og   nynnede 

og  brummede  i  Munden  paa  hverandre.  Der  er 
noget  paa  engang  Tiltrækkende  og  Uhyggeligt  ved 
den  katholske  Gudstjeneste.  Den  har  en  fast  ydre 
Form,  som  har  bestaaet  i  over  looo  Aar,  og 
bærer  et  vist  ærværdigt  Præg  af  sin  Alder,  og  da 
hvert  enkelt  Medlem  af  Kirken  forstaaer,  som  en 
veldresseret  Soldat,  at  gjøre  de  behørige  Knæfald 
og  Korsbetegnelser  i  Takt  og  Tempo,  saa  gjør 
det  Indtrykket  af  et  Sammenhold  og  en  Eenhed, 
som  imponerer  Mange,  men  jeg  har  dog  meest 
faaet  en  Følelse  af  Tomhed,  af  noget  Ydre,  som 
skal  tage  sig  ud,  paa  samme  Tid  som  man  saa 
gyselig  forsømmer  den  indre  Udvikling,  og  lader 
Befolkningen  leve  i  den  største  Vankundighed. 
Imidlertid  seer  man  stadig  Katholikerne,  for  at 
forkorte  deres  Vej,  skyde  gjennem  en  Kirke  (lige- 
som vi  gjennem  Børsen  eller  Raadhuset),  men 
heller  ikke  da  undlade  de  at  dyppe  Fingrene  i 
Vievandskarret,  naar  de  gaae  ind  og  ud,  og  at 
give  det  Alter,  hvor  der  for  Øjeblikket  er  Tjeneste, 
et  flygtigt  Nik.  I  en  Kirke  i  Bologna  saae  jeg  et 
Alter  for  den  Madonna,  der  helbreder  for  Feber. 
Et  Opslag  fortalte,  at  man  blot  daglig  skulde  læse 
tre  Ave  Marier  foran  dette  Alter,  SEia  vilde  Feberen 
snart  gaae  over. 

Det  lader  —  mærkeligt  nok  —  til,  at  der  er 
lidt  Familieliv  her  i  Huset.  Den  lange  Hr.  Søn 
læser  højt  for  sine  Søstre,  og  hele  Personalet 
samles  om  Aftenen  og  snakker  meget  livligt  i 
Munden  paa  hverandre.     Vinduesskodderne  er  end- 

ogsaa  aabne  det  Meste  af  Formiddagen,  og  bsiade 
Signora  og  de  to  Signorinaer  kan  holde  et  Strikketøj 
i  Haanden,  —  om  de  kan  strikke,  skal  jeg  lade 
være  usagt.  Idag  er  en  ny  Person  kommen  til- 
syne, en  gammel  Herre,  som  sidder  i  en  Krog  og 
skjøtter  sig  selv;  maaskee  er  det  Signor  Giustini 
selv,  ham,  vi  ansaae  som  død.  Tjenestepigen  (la 
donna),  ved  Navn  Maria,  er  et  skikkeligt  gammelt 
Menneske,  som  betragter  os  som  to  smaa  Børn, 
der  ikke  kan  tale  reent  —  hvilket  vi  da  heller 
ikke  kan  —  og  giver  os  allehaande  nyttige  Raad 
og  Formaninger.  Hun  kommer  ind  til  os  om  Af- 
tenen og  spørger,  hvad  vi  har  seet,  og  raader  os 
til  at  gaae  i  Seng,  for  unge  Mennesker  skal  have 
megen  Søvn,  og  formaner  os  til,  at  vi  endelig 
ikke  maa  genere  os,  men  gjøre  os  det  rigtig  be- 
kvemt; og  endelig,  naar  vi  har  staaet  lidt  og  seet 
paa  hinanden  og  ikke  har  mere  at  tale  om,  siger 
hun:  <felice  notte»  og  lukker  Skodderne,  som  vi 
bagefter  strax  aabner  igjen;  saa  siger  hun  endnu 
en  Gang:  «felice  notte>  og  vender  saa  om  for  at 
stille  vore  Støvler  i  en  anden  Uorden  end  den, 
hvori  de  stod,  hvorpaa  hun  tredie  Gang  siger: 
«felice  notte»  og  gaaer  maaskee  endda  ikke. 
Hjemme  vilde  man  finde  det  besværligt,  men  her 
er  man  glad  over  den  mindste  Venlighed  og  be- 
nytter desuden  ivrig  enhver  Lejlighed  til  at  øve 
sig  i  Italiensken.  I  vil  vel  gjerne  vide,  om  jeg 
kan  tale  Italiensk.  —  Nej,  tale  det  kan  jeg  des- 
værre  ikke,    men  jeg  kan  spørge  om  Vej   og  om 

andre  Ting,  jeg  kan  handle  i  en  Butik,  jeg  kan 
bestille  paa  en  Restauration,  hvad  jeg  vil  have, 
og  hermed  maa  jeg  for  det  Første  lade  mig  nøje. 
Forchhammer  kan  vel  egentlig  ikke  stort  mere 
end  jeg,  men  han  er  dristigere  og  har  overhovedet 
mere  Færdighed  i  at  tale  fremmede  Sprog,  og  saa 
gaaer  han  mere  lige  paa  og  siger  Italienerne  paa 
en  høflig  Maade,  at  de  er  nogle  Kjeltringer.  Der- 
for gjør  han  stor  Gavn  ved  Underhandlinger  med 
Værter  —  og  Vetturiner,  —  og  jeg  var  sikkert 
kommen  til  at  betale  meget  mere  for  alt,  nsiar  jeg 
skulde  have  rejst  paa  egen  Haand. 

Vor  Værtinde  roser  os,  fordi  vi  er  saadanne 
pæne  stilfærdige  Folk,  som  sidder  hjemme  om 
Aftenen  og  studerer,  endskjøndt  vi  brænder  hendes 
Olie  ved  samme  Lejlighed  Ja,  hvor  det  dog  er 
en  Nydelse  at  have  faaet  sit  eget  Værelse  og  kunne 
læse  lidt  igjen.  Mit  Studium  er,  ligesom  Forch- 
hammers, for  Tiden  naturligviis  Kunsthistorie;  vi 
har  faaet  fat  paa  et  berømt  Værk  om  den  italienske 
Malerkunst,  og  saa  læser  jeg  ogsaa  engang  imellem 
en  italiensk  Komedie,  og  saaledes  maa  Sproget  vel 
efterhaanden  komme  til  at  hænge  lidt  ved.  Den 
gramle  Pige,  som  jeg  har  omtalt,  er  saa  glad  over, 
at  vi  ikke  er  Tydskere,  for  det  er  nogle  slemme 
storsnudede  Folk;  men  Russerne,  Franskmændene 
og  vi  er  høflige  Mennesker,  som  tage  tiltakke  og 
gjør  ikke  Vrøvl  over  Ingenting.  Jeg  veed  da 
heller  ikke,    hvad  vi  skulde  gjøre  Vrøvl  over,    for 

man  viser  os  al  den  Høflighed  og  Velvillie,  vi 
kan  forlange. 

Nu  maa  I  love  mig  at  være  ganske  rolige  for 
mig;  jeg  har  det  i  alle  Maader  godt,  —  spiser 
som  en  Hest  og  drikker  den  gode  italienske  Viin, 

—  og  ryger  den  slette  italienske  Tobak  med  stor 
Fornøjelse.  I  maa  heller  ikke  selv  spærre  jer  alt- 
for meget  inde  og  blive  triste  og  svagelige,  til  jeg 
kommer  tilbage.  Vinteren  gaaer  snart,  og  saa  til 
Foraaret  kommer  jeg  styrket  og  vederkvæget  hjem 

—  glad  over,  hvad  jeg  har  seet  og  oplevet,  og 
glad  over,  at  det  er  overstaaet,  og  at  jeg  med 
god  Samvittighed  kan  blive  hjemme.  Lev  nu  vel, 
min  søde  Moder,  og  I  andre.  Husk,  at  j^  har 
det  godt  og  kommer  snart  hjem.  Hils  den  lille 
Griis*)  med  Parykken,  han  skal  snart  faae  Brev. 

Eders 

Christian. 


C.  Hostrup  til  V.  Nicolaysen, 

Florens.  22.  Novbr.  1852. 
Kjære  Ven! 
Saa  er  jeg  da  virkelig  kommen  til  Italien  og 
til  en  ny  Sommer.  Her  i  Florens  har  man  det 
endnu  skikkelig  varmt  i  en  enkelt  Sommerfrakke; 
man  sidder  hele  Dagen  for  aabne  Vinduer  og 
knapper  end  ikke   sin  Frakke  Morgen    og  Aften. 


*)  Jacob  Voltelen. 


195 

Og  imidlertid  læser  jeg  i  de  italienske  Aviser,  at 
I  i  Christiania  har  Snee  paa  Gader  og  lis  paa 
Fjorden.  Her  løbe  Blomsterpigerne  om  paa  Ga- 
derne med  Violer  og  Roser  og  tusinde  andre  Slags 
Blomster,  og  Oliventræerne  bugne  af  Frugt,  og 
Akacietræerne  er  endnu  ganske  gronne,  ikke  at 
tale  om  Laurbær  og  andre  immergrønne  Træer, 
hvoraf  den  store  storhertugelige  Have  bestaaer. 
Foruden  alt  det  er  her  en  Kunstverden,  om  hvis 
Herlighed  jeg  ikke  har  drømt,  selv  ikke  efter  at 
have  været  i  Dresden  og  Wien  og  Venedig  og 
Bologna.  I  Venedig  var  det  Titian  og  Paul  Ve- 
ronese,  som  dominerede,  i  Bologna  Guido  Reni; 
men  her  blive  disse  aldeles  fordunklede  af  Raphael 
og  Correggio  og  Fra  Bartolommeo  og  Andrea  del 
Sarto  og  Perugino.  Man  seer  paa  Madonnaer  fra 
Morgen  til  Aften  og  drømmer  om  dem  fra  Aften 
til  Morgen.  Ogsaa  faaer  man  først  her  nogen 
Forestilling  om  den  antikke  Billedhuggerkunst,  her 
vrimler  af  antikke  Statuer  og  deriblandt  nogle  af 
de  berømteste,  og  med  al  Respekt  for  Michel 
Angelo  og  Canova  og  selv  for  Thorvaldsen,  som 
dog  øjensynlig  er  den  første  af  de  nyere,  deri  er 
de  Gamle  dog  Mesterne.  Derimod  staaer  sikkert 
den  nuværende  italienske  Kunst  paa  et  meget  lavt 
Trin,  og  om  de  end  ikke  i  de  plastiske  Kunster 
ere  sunkne  saa  dybt  som  i  Musikken  (hvad  man 
hører  af  Opera  er  over  al  Beskrivelse  slet,  baade 
hvad  Composition  og  Udførelse  angaaer  —  jeg 
taler  ikke  engang  om  Bellini  og  Donizetti,  skjøndt 

de  er  slemme  nok,  men  de  nyere  —  Gud  fri  os!) 
saa  synes  de  dog  at  være  bedst,  naar  de  kopiere 
de  Gamle,  og  affekteerte  og  trivielle,  naar  de  vil 
staae  paa  deres  egne  Been.  Ja  jeg  dømmer  rask, 
men  med  det  Bedste  ved  Siden  har  man  en  god 
Maalestok.  Ogsaa  det  italienske  Theatervæsen  er 
efter  de  Prøver,  jeg  har  faaet  derpaa,  slet.  Over- 
hovedet skal  jeg  ikke  rose  mig  af  stort  Udbytte  i 
den  Retning,  selv  i  Wien  var  der  kun  faa  betyde- 
lige Skuespillere,  og  de  tydske  Komedier  ere  ikke 
blevne  stort  bedre  siden  Holbergs  Tid. 

I  Leipzig  var  jeg  i  et  Par  Dage  sammen  med 
Heise.  I  Wien,  hvor  jeg  var  14  Dage,  traf  jeg 
to  danske  og  en  svensk  Musiker  (Ravnkilde,  Siboni 
og  Rubenson),  og  endelig  i  Venedig  kom  jeg  ind 
i  en  heel  Koloni  af  bergensiske  Kjøbmænd.  Der 
var  Fischer,  to  Brødre  Bødtcher  (den  yngste  er 
dog  ikke  Kjøbmand,  men  polytechnisk  Candidat) 
samt  en  ældre  og  en  yngre  Gran,  alle  flinke  og 
gemytlige  Folk,  med  hvem  vi  samledes  ved  Maal- 
tiderne  og  turede  til  Fods  og  Gondols.  Siden  den 
Tid  har  vi  været  alene  og  har  derfor  her,  hvor 
vi  blive  i  det  Mindste  14  Dage,  indlogeret  os  hos 
en  italiensk  Familie,  som  vi  er  meget  gode  Venner 
med.  I  Begyndelsen  antoge  de  os  for  Tydskere, 
men  da  de  hørte,  at  vi  hadede  disse  næsvise  Na- 
boer ligesaa  meget  som  de,  aabnede  de  deres 
Hjerter  for  os,  og  vi  sidde  nu  daglig  inde  hos 
Signoraen  og  den  nette  Signorina  og  faae  os  en 
hyggelig  Samtale  med  Tegn  og  Ord  (vi  ere  nemlig 

ikke  endnu  synderlig  stærke  i  Italiensken).  Over- 
hovedet er  vist  Italienerne  godmodige  og  lette  at 
komme  ud  af  det  med,  naar  man  kan  snakke  med 
dem,  som  er  dem  en  stor  Fornøjelse.  Desværre 
har  jeg  meget  ondt  ved  det,  men  det  maa  jo  vel 
nok  komme.  Næst  efter  min  Familie  og  mine 
Venner  savner  jeg  Damer  (danske  —  norske  eller 
svenske;  de  svenske  kjender  jeg  rigtignok  ingen 
af,  men  jeg  forudsætter  deres  Elskværdighed).  Blot 
et  lille  nordisk  Pigebarn  paa  8 — lo  Aar  vilde  fylde 
et  Hul  i  min  Tilværelse.  Man  trænger  til  at  lee 
lidt  og  vrøvle  lidt,  som  man  kun  kan  gjøre  det 
med  Børn  og  med  Damerne,  og  her  med  Signorina 
Giustini  forbyder  Vrøvlet  sig  af  sig  selv.  Derimod 
savner  jeg  hverken  Rugbrød  eller  Smør  eller  Thee 
eller  Punsch;  jeg  drikker  min  Viin  og  spiser  min 
lis  om  Aftenen  paa  italiensk  Viis,  og  alt  det  finder 
jeg  fortræffeligt.  De  stegte  Kastanier  er  fortrinlige, 
og  de  søde  Druer  gjør  samme  Nytte  som  ameri- 
'  kansk  Olie,  men  er  ulige  behageligere. 

Hvis   du    vil   gjøre   mig   en   stor   Glæde,    saa 

skriv  til  Mr.  C.  Hostrup,  Rome,  Café  Greco. 

For  at  drille  dig  følger  indlagt  en  Viola  odorata, 
som  for  Øjeblikket  grasserer  her. 

Din 

C.  Hostrup. 

c,  Hostrup  til  sin  Moder  og  sine  Søstre. 
Florens.  23.  Nov.  1852. 

Idag  modtog  jeg  eders  Brev  fra  3.  Nov.,  og 
Fru  Hauchs  fra  d.  9.  Nov.  har  jeg  allerede  faaet 
for  4 — 5  Dage  siden;  der  er  altsaa  aabenbart 
Uefterrettelighed  fra  Postvæsenets  Side  et  eller 
andet  Sted,  og  vi  har  derfor  ikke  i  Fremtiden 
Grund  til  at  blive  ængstelige  paa  nogen  af  Siderne, 
hvis  et  Brev  længe  udebliver.  løvrigt  har  jeg  faaet 
alle  eders  Breve  paa  rette  Sted  og  glædet  mig 
inderlig  over  dem.  Forchhammer  har  derimod  til 
Dato  kun  faaet  eet  Brev,  hvilket  imidlertid  ikke  synes 
at  forurolige,  men  blot  at  forundre  ham.  Nu  om 
vor  italienske  Familie.  Signora  Giustini  (Manden 
lever,  men  han  er  et  gammelt  trægt  Vrøvl,  som 
jeg  ikke  kan  forstaae  og  derfor  ingen  Notice  tager 
af)  har  to  Døtre,  hvoraf  den  ene  er  gift  med  en 
Fyr,  som  for  Øjeblikket  er  i  Grækenland.  Alle 
tre  Damer  er  meget  forekommende  og  beder  os  tage 
Plads,  saasnart  vi  gaaer  gjennem  Stuen,  hvilket 
skeer  mange  Gange  om  Dagen.  —  Sønnen  er  ingen 
Søn,  men  en  Spanier  paa  22  Aar,  som  har  boet 
der  I  Aar  og  til  Camevalet  skal  debutere  her  i 
Byen  som  Bas-Sanger.  Han  synger  fælt  med  Smør, 
men  det  synes  at  være  yndet  her  i  Sangen,  maaskee 
fordi  man  ikke  bruger  det  i  Maden.  Vi  har  navnlig 
haft  een  meget  fornøjelig  Samtale  med  dem,  som 
jeg  dog  maa  omtale.  Det  var  en  Eftermiddag,  da 
Lampen  nylig  var  tændt,  at  vi  tog  Plads  ved  Bor- 

det.  Der  kom  Fremmede,  en  ung  Herre  med  hans 
Kone,  og  vi  bleve  forestillede  som  to  Herrer  fra 
—  (Signora  var  i  stor  Forlegenhed)  —  fra  Dal- 
matien.  Jeg  bemærkede,  at  vi  var  fra  Danmark. 
Fra  Danmark?  sagde  Herren  (som  for  Resten  viste 
sig  som  en  dannet  Mand),  naa,  det  ligger  jo  ved 
Siden  af  Schweiz?  Flere  lignende  Spørgsmaal 
gjordes.  Vi  maatte  fortælle,  at  vi  havde  en  Konge 
og  en  stor  Hovedstad,  der  var  større  end  Florens, 
og  at  vi  ikke,  som  de  troede,  var  Tydskere,  men 
tværtimod  i  3  Aar  havde  ligget  i  Krig  med  disse. 
Da  var  Isen  brudt.  •  De  fortalte  os  om  deres  heelt 
ulykkelige  Forhold,  om  deres  Had  til  Tydskeme, 
som  nu  oversvømmer  Italien  (hvor  vi  hidtil  var,  er 
der  hvide  o:  østerrigske  Soldater  —  et  fuldkomment 
Militærdespoti).  Før  havde  Toskana  været  et  lykke- 
ligt og  velhavende  Land;  men  siden  Storhertugen, 
som  tidligere  var  frisindet,  havde  kastet  sig  i  Ar- 
diene  paa  Tydskeme,  var  der  almindelig  Nød  og 
Misfornøjelse.  Deres  Premierminister  havde  derfor 
for  nogen  Tid  siden  faaet  en  Dolk  i  Brystet  paa 
offentlig  Gade  og  ved  højlys  Dag,  men  Stødet  var 
sprunget  af  mod  en  Knap.  Det  var  aabenbart,  at 
de  betragtede  dette  attenterede  Snigmord  som  en 
hæderlig  Gjeming,  og  de  kunde  ikke  noksom  prise 
det  Sammenhold,  som  viste  sig  i,  at  det  endnu 
ikke  havde  været  muligt  at  opdage  Gjemingsman- 
den,  skjøndt  over  300  i  den  Anledning  var  fængslede. 
Deres  Haab  var,  at  Louis  Napoleon  skulde  begynde 
Krig  og  saaledes  tvinge  «de  Hvide*  til  at  liste  hjem. 

Ogsaa  her  har  jeg  været  i  Theatret  et  Par 
Gange.  Den  ene  Gang  gaves  der  en  Opera  c  Bal- 
dassar »  af  Mabellini  (o:  Belzasar  med  Profeten  Da- 
niel) og  en  stor  Ballet  (Il  Alchymisto  o:  Faust), 
saaledes  indrettet,  at  man  først  fik  de  to  Akter  af 
Operaen,  dernæst  de  5  af  Balletten,  og  saa  den 
sidste  af  Operaen.  Meget  udholdt  vi  naturligviis 
ikke  af  denne  uhyre  Forestilling  (der  varer  fra  77« 
til  12);  Operaen  var  rædsom  slet  og  Udførelsen 
ikke  bedre.  Componisten,  som  er  Florentiner,  blev 
idelig  fremkaldt  og  kom  ind  paa  Scenen  i  sorte 
Klæder  med  Kong  Belzasar  i  -den  ene  Haand  og 
Daniels  Datter  i  den  anden.  Som  en  Curiositet 
giver  jeg  eder  Theaterplakaten  fra  det  samme 
Theater  (der  ansees  for  det  bedste  her  i  Staden) 
for  i  Aften.  Først:  Første  Akt  af  Belzasar;  der- 
næst 2den  og  3die  Akt  af  en  Ballet,  saa:  Tredie 
Akt  af  en  anden  Opera  med  en  indlagt  Arie  af 
Verdi;  endelig:  Anden  og  tredie  Akt  af  Belzasar. 
Saadanne  Theaterplakater  laver  Heiberg  dog  hel- 
digviis  ikke.  Mere  Fornøjelse  har  jeg  haft  af  et 
Selskab  i  Lighed  med  Prices,  der  giver  Liniedands 
og  Pantomimer  med  Harlekin  og  Pierrot.  Pierrot 
var  ganske  morsom,  men  langtfra  som  vi  har  seet 
ham;  Casorti  har  vist  oversat  den  Figur  paa  Dansk. 
Harlekin  var  derimod  gratiøs  og  adræt,  men  Cas- 
sander  og  Columbine  meget  daarlige.  Imidlertid 
har  vi  leet  ret  hjertelig  der  to  Aftener  for  i  Mark 
Pladsen. 

I  Anledning  af  den  gjenvundne  Sommer  gjør 

vi  daglig  lange  Spadsereture ;  Bjergene  strække  sig 
heelt  ned  til  Byen,  og  man  har  prægtige  Udsigter 
allevegne.  Mens  I  sidde  og  fryse,  ligger  jeg  i  en 
enkelt  Sommerfrakke  under  et  Laurbær-  eller  Cy- 
prestræ og  seer  ud  over  den  gule  Arno  og  Staden 
med  dens  mange  Kupler  og  Taame  og  Bjergene 
i  Baggrunden  med  Villaerne  og  Olivenhaveme 
(man  høster  Oliven  i  denne  Tid)  og  et  eensomt 
Capucinerkloster  paa  den  øverste  Top.  I  et  Kloster 
har  jeg  da  ogsaa  været,  et  Sortebrødre  (Domini- 
kaner) kloster  her  i  Byen,  hvor  der  er  dejlige 
Fresko-Malerier  af  en  udmærket  florentinsk  Maler, 
Fra  Fiesole,  der  levede  et  halvt  Aarhundrede  før 
Raphael.  Munkene  saae  ligesaa  komiske  og  upræste- 
lige ud  som  de  Capucinere,  man  seer  paa  Gaderne 
(og  i  Marstrands  Malerier),  og  for  at  forøge  det 
uhyggelige  Indtryk  var  de  « Hvide »  indkvarterede 
i  Klosteret.  I  Palazzo  Pitti  (Storhertugens  Slot)  er 
der  en  ganske  mageløs  Malerisamling,  med  nogle 
Madonnaer,  som  endog  overgaaer  dem  i  Palazzo 
degli  Uffizi,  hvorom  jeg  sidst  skrev.  En  af  dem, 
kaldet  Madonna  del'  Impannata,  som  jeg  aldrig 
før  har  seet  nogen  Afbildning  af,  vilde  jeg,  hvis 
jeg  kunde  rejse  Penge,  som  Levin,  strax  lade 
kopiere.  Kan  jeg  et  Sted  opdrive  et  taaleligt 
Kobberstik  af  den,  saa  kjøber  jeg  det  bestemt; 
men  hidtil  har  det  ikke  været  at  finde. 

.  (24.  Nov.) 

Atter  igaar  var  jeg  i  Theatret  (et  af  de  mindre, 
her  er  nemlig  8  i  Byen)   og  saae  for  10  jU  i  Par- 

terret  Barberen  i  Sevilla  og  en  Ballet.  Barberen 
gik  meget  slet,  og  det  morsomste  var  Suffløren, 
som  sad  i  sit  Hul  foran  Scenen  uden  Hætte  over, 
og  drejede  sig  om  og  saae  paa  Publikum,  naar 
han  blev  kjed  af  sin  Forretning,  eller,  ligesom  Or- 
kestret, ikke  kunde  finde,  hvor  Skuespillerne  var. 
Balletten  hed:  D  Conte  Pini,  og  havde  følgende 
Indhold:  Stor  Stads  hos  Greven.  Nogle  Riddere 
klædte  som  Lakejer  og  et  Par  Damer  fare  omkring 
paa  Scenen  og  gjør  alle  paa  een  Gang  forskjellige 
taktmæssige  Bevægelser  med  Armene,  idet  de  saa- 
vidt  muligt  vende  det  Hvide  ud  af  Øjnene  for  at 
betegne  deres  Glæde  over,  at  Grevens  Datter  er 
bleven  forlovet  med  en  ung  Ridder,  som  har  en 
paafaldende  Lighed  med  Skuespiller  Ravnkilde. 
Elskeren  dandser  først  med  sin  Brud  og  saa  med 
en  anden  Contessa  (udført  af  en  feteret  Ballerina 
o:  Dandserinde),  som  ogsaa  skal  være  meget  for- 
elsket i  ham,  men  som,  formodentlig  for  at  skjule 
det,  koketterer  voldsomt  med  en  Herre,  der  sidder 
i  den  forreste  Loge,  som  er  oppe  paa  selve  Scenen, 
ja  endog  gjentagne  Gange  stikker  ham  sin  Fod 
lige  i  Ansigtet,  som  synes  at  bringe  ham  i  stor 
Henrykkelse.  (Dekorationsforandring).  Den  for- 
smaaede  Elskerinde  sidder  ene  i  sit  Værelse.  Sin 
Sorg  antyder  hun  ved  Bevægelser,  som  bringer 
Een  paa  den  Formodning,  at  hun  er  søsyg  og  ikke 
kan  komme  til  at  kaste  op.  Hendes  Moder  kom- 
mer ind,  —  derpaa  hendes  Fader.  Moderen,  som 
gjennem  hele  Stykket  har  stor  Møje  med  at  skjule 

sin  Latter,  er  meget  fortvivlet  med  Hænderne,  — 
Faderen  ligesaa.  Ravnkilde  kommer,  —  røres  over 
den  unge  Piges  Jammer  og  forlover  sig  nu  ogsaa 
med  hende.  Voldsom  Jubel.  Fader,  Moder  og 
Datter  farer  nu  om  som  Gale  —  med  himmel- 
vendte Blikke  og  de  utroligste  Fagter,  som  skal 
betegne  deres  Glæde.  Tilbederen  i  Logen  synes 
at  gratulere,  og  den  lykkelige  Brud  smiler  til  ham, 
medens  hun  omfavner  sin  Brudgom.  Nu  træder 
Grev  Pini  —  den  første  Svigerfader  —  ind.  For- 
skrækkelig Tummel.  Grev  Pini  rasende,  —  kun 
det  Hvide  af  Øinene  sees.  Alle  Hænder  op  c^ 
ned  i  Takt,  Sværdene  drages  —  Damerne  kaster 
sig  imellem,  Moderen  er  nærved  at  sprække  af 
Latter.  Greven  gaaer.  —  Forvandling.  ~  Den 
første  Brud  i  Bryllupsdragt  omgivet  af  sine  Piger. 
Bruden  dandser  og  er  forskrækkelig  klodset.  (En 
Dreng  i  Skjorteærmer,  som  sidder  bag  mig  i  Par- 
terret, fløjter  med  Orkestret).  Grev  Pini  kommer 
med  de  lakejklædte  Riddere.  Alle  Øjnene  vende 
sig  heelt  rundt,  saa  det  Sorte  kommer  frem  igjen 
paa  den  anden  Side.  Armene  gaae  Slag  i  Slag 
som  ved  et  Uhrværk.  —  En  djævelsk  Plan  ud- 
ruges. —  En  Karl  bringer  to  Ansjos -Tønder  med 
Krudt,  Grev  Pini  tilkjendegiver,  at  han  vil  tænde 
en  Lunte  —  som  er  et  halvt  Kvarteer  lang,  — 
de  lykkelige  Elskende  skal  sprænges  i  Luften. 
Man  farer  ud.  Grev  Pini  fremkaldes,  han  kommer 
smilende  og  bukkende  ind.  —  Forvandling.  — 
Bryllupsgilde.  —  Moderen   leer,   saa   man  næsten 

kan  høre  det.  Faderen,  som  seer  ud  til  altid  at 
have  en  stor  Skraa  i  den  højre  Side  af  Munden, 
smiler  skjævt.  Den  henrykte  Brud  dandser  for 
Tilbederen  i  Logen  og  nikker  til  ham,  hver  Gang 
han  klapper.  Ravnkilde  prøver  at  dreje  sig  i 
Luften  ligesom  Hoppe,  og  da  det  mislykkes,  bliver 
han  tre  Gange  fremkaldt,  og  gjør  hver  Gang  et 
forgjæves  Forsøg  i  samme  Retning.  Da  høres  et 
Brag  —  det  bliver  bælmørkt  —  Dekorationen  frem- 
stiller en  Stabel  Muursteen  —  den  eneste  Levning 
af  Brudehuset.  Tæppet  falder.  Voldsomt  Bifald 
og  Bravi. 

I  troer  vel,  det  er  overdrevent!  —  Nej  slet 
ikke,  det  er  en  sand  og  tør  Skildring  af  Ballettens 
Tilstand  her.  Den  anden  Ballet,  jeg  saae,  var 
akkurat  af  samme  Slags,  og  det  var  paa  det  første 
Theater  heri  Byen.  Og  Operaen  er  ikke  en  Smule 
bedre,  —  Komedier  gives  kun  en  sjelden  Gang. 
I  Logerne  er  der  hele  Tiden  en  højrøstet  Sludren. 
I  Parterret  beholder  alle  de  Staaende  Hattene  paa 
under  hele  Forestillingen,  og  de,  der  ikke  har  sid- 
dende Plads  eller  er  allerforrest,  vil  neppe  kunne 
see  noget,  hvis  de  da  ikke  rager  op  over  alle  de 
Andre,  —  følgelig  sludrer  man  ogsaa  rask  væk  der. 
Italienerne  er  overhovedet  et  meget  ugeneert  Folk. 
De  fineste  Herrer  fløjte  og  gabe  højt  paa  alle 
mulige  Melodier,  hvorsomhelst  de  er. 

Idag  har  vi  haft  et  udmærket  Vejr,  Himlen 
var  aldeles  klar,  og  Solen  brændte  som  om  Som- 
meren.    Forchhammer  og  jeg  gjorde  en  lang  Spad- 

seretuur  ud  i  det  forunderlig  maleriske  Land  og 
kom  til  en  Landsby,  der  laa  fortryllende  i  en  dyb 
Dal.  Om  de  fleste  Haver  var  her,  i  Stedet  for 
de  sædvanlige  kjedelige  Mure,  Rosenhækker,  som 
var  fulde  af  Blomster.  Vi  besluttede  os  til  at  blive 
hele  Dagen  borte  og  travede  lystigt  fremad  uden 
at  vide  hvorhen.  Men  det  gik  anderledes,  end  vi 
tænkte;  thi  ved  at  bøje  om  en  Bakke  stod  vi 
pludselig  foran  en  af  Florens'  Porte.  Vi  havde 
troet  os  over  en  Miil  borte,  og  traskede  derfor 
meget  slukørede  ind  i  Byen  og  forslog  Grillerne  i 
den  smukke  hertugelige  Have,  som  har  lutter 
immergrønne  Træer  —  især  Laurbærtræer  —  og 
derfor  tryller  Een  komplet  ind  i  Sommeren.  I 
Eftermiddag  gik  Solen  saa  dejligt  ned,  og  jeg 
spadserede  alene  ved  Arnoen  og  havde  en  uhyre 
Længsel  efter  eder.  Jeg  længtes  efter  et  bekjendt 
Ansigt  og  gik  og  spejdede  efter  Peter  Koch*), 
men  jeg  havde  ingen  Held  med  mig;  blot  han 
ikke  er  passeret  mig  forbi  mellem  Bologna  og 
Venedig.  —  I  næste  Uge  rejser  vi  vistnok  herfra 
—  i  de  første  Dage  af  December.  Rejsen  til  Rom 
vil  tage  8  Dage,  da  man  aldrig  kjører,  efter  at  det 
er  bleven  mørkt.  For  Resten  er  den  Røverbande, 
som  et  Par  Gange  har  bestjaalet  Diligencen  (Vet- 
turineme  blive  næsten  aldrig  overfaldne,  og  i  alt 
Fald  kun  de  med  fire  Heste,  som  lejes  af  de  rige 
Englændere)  i  disse  Dage  greben,  og  samtlige  Med- 


*)  Den  nuværende  Højesteretsassessor. 

lemmer  sidde  vel  forvarede  i  Rom.  En  af  Blom- 
sterpigerne vilde  idag  absolut  give  mig  en  dejlig 
hvid  Kamelia  til  en  Signorina  (Frøken),  men  j^ 
kjender  kun  een  Frøken  her,  Signorina  Giustini, 
og  hende  vil  jeg  ikke  forære  Blomster,  skjøndt 
hun  er  en  net  Pige  og  meget  venlig  imod  os. 
Nej,  var  her  en  dansk  Dame,  eller  en  norsk  eller 
svensk,  hun  skulde  have  faaet  den  og  den  smuk- 
keste Rose  oven  i  Kjøbet.  Overhovedet  savne  vi 
b^ge  Damer  at  tale  med;  den  italienske  Con- 
versation  har  ingen  Art,  og  det  er  kun  italienske 
Damer,  vi  træffer  her.  Var  der  endda  et  Barn 
her  i  Huset,  en  lille  Pige  eller  Dreng,  som  man 
kunde  lege  med,  selv  om  det  var  en  Italiener  eller 
en  Tydsker  eller  en  Hottentot,  det  vilde  hjælpe 
en  heel  Deel. 

Himlen  her  er  reent  forkeert,  vore  Stjerner  er 
ikke  til  at  finde,  og  den  Maane,  de  har,  er  en 
tosset  lille  een.  Heller  ikke  maa  I  troe,  at  deres 
Træer,  Pinier,  Cypresser  og  Laurbær  o.  s.  v.  kan 
maale  sig  med  vore  Bøge  og  Linde.  Akacietræer 
har  vi  jo  selv,  skjøndt  neppe  saa  fyldige  som  de 
her,  og  Oliventræerne  ligner  vore  Piletræer,  men 
ere  ikke  halvt  saa  kjønne.  Kjøretøjeme  er  mor- 
somme. Bønderne  har  altid  nogle  svære  Kasser 
med  to  Hjul  trukne  af  vældige  Oxer,  Æsler 
eller  Heste.  Bønderpigerne  gaæ  med  store  itali- 
enske Straahatte,  som  klæder  de  Unge  og  Kjønne 
godt,  men  de  Gamle  forskrækkeligt.  Alle  Præster 
i  de  katholske  Lande  bruge  trekantet  Hat.      Idag 

er  her  Stads  i  Byen,  fordi  Storhertuginden  i  Nat 
har  faaet  en  Søn  —  eller  Datter,  og  Gaderne  er 
fulde  af  Folk. 

Lev  nu  vel  allesammen. 

Eders 

Christian. 


Siena.  6.  Decbr.  1852. 
Som  I  seer,  befinder  jeg  mig  endnu  i  Stor- 
hertugdømmet Toskana,  og  kommer  vel  neppe  ^il 
Rom  før  om  en  Uge.  Eders  sidste  Brev  til  Florens 
fik  jeg  i  Tirsdags  (den  sidste  November)  til  min 
store  Glæde  og  Overraskelse.  Denne  Dag  var 
overhovedet  rig  paa  Begivenheder.  Medens  jeg 
om  Formiddagen  sad  paa  mit  Værelse  og  læste 
eders  Breve  atter  og  atter,  kom  Forchhammer  ind 
ad  Døren  med  Peter  Koch,  som  han  havde  fimdet 
i  et  af  Gallerierne.  Kochs  havde,  paa  Tilbage- 
rejsen fra  Rom,  været  4 — 5  Dage  i  Florens  og 
skulde  nu  om  et  Par  Timer  rejse  mod  Nord.  Vi 
fulgte  strax  Sønnen  hen  til  Forældrene,  som  toge 
overordentlig  godt  imod  os,  og  fik  ved  samme 
Lejlighed  at  vide,  at  der  var  flere  Danske  i  Byen, 
nemlig  Arkitekterne  Meldahl  og  Herholdt,  samt 
en  rig  Fru  ***  med  Søster,  Datter  og  Plejedatter 
(altsaa  hele  4  Damer).  Med  Peter  Koch  opsøgte 
vi  derpaa  Arkitekterne  og  sluttede  ved  et  Par 
Flasker  Viin  Bekjendtskab  med  disse  flinke  Folk. 
Vi  havde  gjort  forgjæves  Forsøg  paa  at  faae  en 

Vetturin  til  Rom  paa  taalelige  Vilkaar,  og  da  vi 
nu  hørte,  at  de  agtede  sig  samme  Vej,  kun  lidt 
ad  Omveje,  besluttede  vi  at  følge  et  Stykke  med 
dem,  hvorved  vi  vilde  faae  en  heel  Deel  at  see 
paa  en  billig  og  morsom  Maade.  Efter  Afskeden 
med  Kochs  aflagde  vi  alle  fire  et  Besøg  hos  Fru 
***,  som  vi  fik  overtalt  til  at  tage  til  Rom  i 
Julen.  Hun  er  en  forvænt  vestindisk  Dame, 
der  boede  som  en  Prindsesse,  men  som  imidlertid 
i  Mangel  af  andre  Landsmænd  var  meget  glad 
ved  os.  Datteren  er  en  nydelig  ung  Pige,  men 
hun  er  sygelig,  og  bare  hun  ikke  bliver  fordærvet 
af  alle  de  Penge.  I  skal  faae  mere  at  høre  om 
dem  fra  Rom.  —  Næste  Morgen  drog  vi  efter  en 
hjertelig  Afsked  fra  vor  italienske  Familie  —  afsted 
paa  Jernbanen  med  de  to  Kunstnere,  lejede  i  Ponte- 
dera  en  Vetturin  og  kom  efter  en  meget  interessant 
Kjøretur  gjennem  maleriske  Egne  til  en  lille  Bjerg- 
stad, Volterra,  hvor  vi  paa  et  Gjestgiversted  fik 
fire  gode  Værelser  for  i  Rd.  om  Dagen  og  Mid- 
dagsmad for  2  #  8  /J  hver.  Volterra  ligger  henved 
2CXX)  Fod  over  Havet,  og  i  et  fuldkomment  klart 
Vejr  seer  man  Middelhavet  og  Corsika  derfra,  men 
nu  kunde  vi  kun  ane  Havet  og  drømme  om  Klippe- 
øen, og  dog  var  Udsigten  henrivende  til  alle  Sider. 
Vi  fik  ogsaa  der  paa  Gjestgivergaarden  en  rigtig 
hyggelig  gammel  Værtinde,  som  tog  sig  moderligt 
af  os  og  aldrig  var  gladere,  end  naar  man  gav 
hende  Lov  til  at  fortælle  uendelige  Historier.  At 
snakke,    er    overhovedet    Italienernes   Yndlingsfor- 

nøjeise,  og  de  holde  saa  meget  af  Fremmede, 
fordi  vi  ikke  kan  hamle  op  med  dem  deri  og 
derfor  høre  saa  kjønt  efter.  Vi  gjorde  i  de  to 
Dage,  vi  blev  der,  vidtløftige  Spadsereture  i  Om- 
egnen, vi  besaae  de  gamle  cyklopiske  Mure  og 
det  rige  etruskiske  Museum  og  ,steg  endelig  ned  i 
et  etrurisk  Gravkammer,  der  blev  baaret  af  en 
Søjle  i  Midten,  og  hvor  de  Døde  (udhuggede  i 
Steen)  laa  ovenpaa  deres  Kister  og  rakte  Armene 
imod  os  til  Velkomst.  Den  første  Aften  gik  Her- 
holdt og  jeg  i  et  Theater,  det  vil  sige:  et  Værelse 
saa  stort  som  vores  Havestue,  hvor  Folk  sad  i 
flere  Rader  langs  med  alle  Vægge,  og  der  ageredes 
i  Midten  uden  Dekorationer.  Billetten  kostede  2  p 
(jeg  veed  ikke,  om  Børn  gav  det  Halve).  Fore- 
stillingen bestod  i  gymnastiske  Kunster,  som  jeg 
uden  Øvelse  strax  kan  gjøre  efter,  samt  en  Panto- 
mime, og  tilsidst  et  Skyggespil.  Publikum  var 
fortræffeligt,  man  røg  Cigarer  og  snakkede  med 
Kunstnerne  midt  under  Forestillingen  og  fandt,  at 
den  Komedie  var  ærligt  de  Penge  værd. 

I  Lørdags  d.  4de  Decbr.  kjørte  vi  fra 
Volterra  over  en  lille  Stad,  CoUe,  som  ogsaa 
laa  meget  malerisk  paa  en  Bjergaas,  og  kom  hertil, 
hvor  vi  boe  smukt  og  billigt  i  «den  sorte  Øm» 
(Aquila  nero).  Her  er  ikke  stille  og  øde  som  i 
den  eensomme  Bjergstad,  her  er  Liv  paa  Gaderne 
og  smukke  Damer  og  Skrigen  og  Vognrummel, 
som  det  hører  sig  til.  Fremdeles  ligger  Siena 
dejligt  med  dybe  Kløfter,    som   skjærer   sig  ind  i 

14 


2IO 

Staden,  og  bakkede  Gader,  som  allevegne  ere  flise- 
belagte; her  er  prægtige  Bygninger  og  elegante 
Kafeer  med  god  Kaffe  og  lis.  Imorgen  kjøre  vi 
herfra  til  Orvieto,  som  ligger  inde  i  Kirkestaten, 
og  hvor  vi  ankomme  den  8de  om  Eftermiddagen. 
Der  bliver  vi  saa  en  Dag  og  vil  da  kunne  være 
den  Ilte  i  Rom.  I  Orvieto  skilles  vi  for  Resten 
fra  vort  behagelige  Rejseselskab,  da  Herholdt  og 
Meldahl  vil  blive  der  længer  for  at  tegne,  og  først 
ligefør  Juul  indtræffe  i  Rom. 

Men  det  er  sandt  —  jeg  har  glemt  noget  i 
min  Rejsebeskrivelse.  Da  Samlingerne  i  Florens 
paa  Grund  af  Prindsens  Fødsel  var  lukkede  i  nogle 
Dage,  tog  Forchhammer  og  jeg  den  28de  paa 
Jernbanen  til  Pisa,  for  at  besee  den  smukke  Dom- 
kirke og  det  skjæve  Taarn,  og  vendte  tilbage  til 
Florens  samme  Aften.  Om  Mandagen  den  29de 
gik  vi  i  et  Skuespiltheater  og  saae  der  en  Over- 
sættelse af  Schillers  « Marie  Stuart*.  En  Contessa 
Ristori,  som  imod  sin  Families  Ønske  er  gaaet  til 
Theatret,  spillede  Marias  Rolle  fortræffeligt.  Det 
er  bestemt  en  ypperlig  Skuespillerinde.  De  Andre, 
navnlig  Dronning  Elisabeth,  som  ogsaa  blev  frem- 
kaldt og  gjorde  uhyre  Lykke,  var  under  al  Kritik. 

Jeg  seer  til  min  Sorg,  at  I  har  Sygdom  i 
Huset;  gid  nu  blot  det  Brev,  som  venter  mig  i 
Rom,  maa  bringe  gode  Efterretninger.  Jeg  har 
Grund  til  at  vente  en  efter  Omstændighederne 
glædelig  Juul,  og  I  skulde  dog  ogsaa  have  det 
Samme. 

Nu  lidt  om  mine  Juleudsigter.  I  Julen  vil  der 
være  omtrent  40  Danske  i  Rom,  som  naturligviis 
slaae  sig  sammen.  Malerne  arbejde  allerede  der- 
nede paa  Dekorationerne,  Molbech  skriver  paa 
Viserne,  og  min  Hjælp  ventes  naturligviis  ogsaa. 
Man  plejer  at  holde  Juletræ  og  et  nordisk  Maaltid 
med  Risengrød  o.  s.  v.  —  i  Aar  kan  det  nu 
ordentlig  blive  pompøst.  Om  Fru  Kerr  end  ikke 
vil  deeltage  i  et  saadant  Mandfolkegilde,  saa  er 
der  dog  ingen  Tvivl  om,  at  hun  paa  sin  Side  vil 
gjøre  lidt  Julestads  for  os,  og  paa  den  Maade  kan 
man  jo  ogsaa  efter  fattig  Lejlighed  have  lidt  Fa- 
milieliv. Af  Bekjendtskaber  har  jeg  nu  altsaa 
allerede  gjort  Herholdts  og  Meldahls,  og  er  meget 
godt  fornøjet  dermed,  item  kjender  jeg  fra  Wien 
en  Student  Meyer,  en  flink  lille  Fyr,  Molbech  og 
Brøchner,  Cand.  jur.  Leuning,  som  jeg  ogsaa  nok 
kan  lide,  en  Gad  (Søn  af  Biskoppen)  og  vore  Da- 
mer, af  hvilke  jeg  godt  kan  lide  de  to  unge.  Et 
Par  af  vore  unge  Nordmænd  fra  Venedig  komme 
formodentlig  ogsaa  derned,  og  det  skal  være  mig 
kjært  at  indføre  dem  i  den  danske  Kreds. 

Orvieto  d.  9de  Decbr. 

Jeg  sidder  nu  halvanden  Dags  Rejse  fra  Rom 
i  denne  skidne  men  maleriske  By,  i  et  usselt  Hotel 
(Byens  eneste,  desværre)  og  med  stor  Lyst  til  at 
faae  Lov  at  hvile  ud  snarest  muligt.  Fra  Siena 
tog  vi  i  Tirsdags  den  7de  om  Morgenen  Kl.  4V2 
og  naaede  efter  et  Pusterum  i  en  lille  Bjergstad  til 

den  gamle  etruriske  By  Clusium  (Chiusi)  om  Af- 
tenen. Næste  Morgen  gik  det  videre,  vi  passerede 
den  pavelige  Grændse  uden  synderligt  Toldvrøvl 
og  kjørte  op  og  ned  ad  Bjergene  igjennem  lutter 
Egeskov,  der  var  guul  og  rød  og  med  prægtige 
Udsigter  til  alle  Sider,  indtil  vi  igaar  Aftes  kom 
op  paa  Toppen  af  det  Bjerg,  hvor  Orvieto  ligger. 
Uhyggeligt  og  snavset  og  ildelugtende  er  her  alle- 
vegne; Folk  og  Sviin  og  Huse  see  her  ganske 
ud  som  paa  de  Marstrandske  Malerier,  men  her  er 
en  stor  prægtig  Domkirke,  over  hvis  Facade  Ar- 
kitekter især  er  henrykte.  Kan  vi  imidlertid  slippe 
bort  imorgen,  skal  det  være  i  det  Mindste  Forch- 
hammer og  mig  kjærest,  og  vi  vil  da  kunne  naae 
Rom  Lørdag  Eftermiddag.  Et  Fortrin  har  imid- 
lertid denne  Røverby,  den  har  ganske  fortræffelig 
Viin  til  6  /$  for  en  meget  stor  Flaske,  og  det  lader 
Een  i  det  Mindste  glemme  Uhyggeligheden,  mens 
man  spiser  og  drikker.  I  Anledning  af  den  holdt 
vi  et  lille  Gilde  igaar  Aftes,  men  vi  kan  heldigviis 
med  god  Samvittighed  drage  bort  herfra,  da  Orvieto- 
vinen  ogsaa  kan  faaes  i  Rom  paa  alle  offentlige 
Steder. 

Jeg  vil  haabe,  at  dette  Brev  kan  naae  eder 
til  Juul  og  bringe  min  Julehilsen.  Slutningen  deraf 
skal  I  faae  fra  Rom  strax,  naar  jeg  er  kommen 
dertil,  for  at  I  kan  see,  at  Røverne  har  respekteret 
mig  eller  været  saa  fornuftige  at  indsee,  at  der 
ikke  var  Stort  at  fiske  hos  et  Par  danske  Studenter. 
Af  Penge  har  jeg  ikke  saamange  tilbage,    at  jeg 

vover  videre,   og  Gods  og  Personer  bryder  de  sig 
ikke  om. 

Rom.   1 2te  Decbr. 

Jeg  kom  da  til  Rom  uden  Uheld  igaar  Efter- 
middags og  gik  med  mine  Rejsefæller  strax  hen 
til  Trattoria,  den  Restauration,  hvor  de  Danske 
spiser,  hvor  jeg  traf  en  heel  Flok  Landsmænd, 
samt  et  Par  Svenskere  og  Nordmænd.  Molbech 
var  yderst  forekommende,  og  Magister  Brochner 
synes  jeg  meget  godt  om.  Den  smaa  Student 
Meyer,  som  vi  gjorde  Bekjendtskab  med  i  Wien, 
traf  jeg  her  igjen  og  syntes  overordentlig  godt  om 
ham,  det  er  en  lille  tænksom  Fyr.  Af  Malere  er 
her  Kraft  og  Læssøe  samt  en  Svensker  Black- 
stadius;  af  Billedhuggere  Thielemann  og  Kolberg 
samt  Svenskeren  Molin  og  Nordmanden  Middel- 
thun,  desuden  de  to  Arkitekter,  som  alligevel  toge 
med  os  og  endeel  Andre,  jeg  endnu  ikke  kjender. 
Desuden  er  her  en  Capitain  Jespersen,  Cand.  jur. 
Leuning,  Cold  med  Grev  Petersdorf  og  Gad  med 
Berner  (Hovmestere  for  to  unge  Pengemænd),  samt 
en  ganske  udmærket  Bagersvend  Schrøder,  et 
smukt  dannet  Menneske,  som  er  Pot  og  Pande  i 
Selskabet,  tjenstvillig  og  udmærket  flink  til  alt 
Arrangement.  Igaar  afholdtes  et  lille  Modtagelses- 
gilde  i  Anledning  af  de  fire  Danskes  Ankomst, 
idag  har  j^  været  paa  Forum  og  i  Colosseum  og 
i  Peterskirken  og  senere  en  Spadseretuur  paa 
Campagnen    i    det    dejligste    Sommervejr,    og    er 

endnu  ganske  beruset  af  al  den  Herlighed,  jeg  har 
seet.  Først  her  nede  i  Italien  har  jeg  lært,  hvad 
Bjerge  er;  paa  den  store,  bølgeformige  Campagne, 
som  i  saa  meget  minder  om  den  jydske  Hede, 
danne  de  blaa  og  violette  Bjerge  en  Baggrund, 
som  er  aldeles  fortryllende.  I  Morgen  skal  jeg 
ud  at  søge  om  Privatlogi,  og  jeg  glæder  mig  som 
et  Barn  til  at  faae  mit  eget  Værelse  aldeles  for 
mig  selv  og  kunne  begynde  at  bestille  Noget, 
hvad  det  saa  bliver.  For  det  Første  faaer  jeg 
travlt  med  Julearrangementet;  Juleaften  samles  alle 
vi  Skandinaver  hos  Gad,  Cold  og  Leuning,  som 
boer  sammen.  Foruden  os  Herrer  vente  vi  Fru 
Kerr  med  Familie,  samt  Minister  Paulis  Familie, 
og  her  er  tillige  nogle,  som  det  synes,  m^et  elsk- 
værdige Damer  fra  Sverrig,  af  hvilke  den  ene  er 
Malerinde.  Arkitekterne  og  Malerne  skal  dekorere 
Salen,  Schrøder  bager  Julekage  og  besørger  Stegen, 
Læssøe  pynter  Juletræet  (som  i  Mangel  af  Andet 
er  et  Laurbærtræ),  Molbech  og  jeg  laver  Deviser 
og  Sange,  endvidere  skal  Thielemann,  som  forstaaer 
den  Kunst,  koge  Julegrøden  med  den  behørige 
Mandel  i.  Nærmere  Besked  skal  I  naturligviis  faae, 
naar  det  Hele  er  bragt  paa  det  Rene.  Imidlertid 
vil  man  vel  den  Aften  især  føle  Hjemvee,  og  der 
bliver  altid  over  den  Art  Fester  i  et  fremmed 
Land  en  Slags  Veemod,  som  maaskee  paa  en  vis 
Maade  forhøjer  Stemningen,  men  dog  egentlig  gjør 
den  til  noget  Andet,  end  den  skulde  ^jære.  Vi 
blive   imidlertid   et   Selskab   paa    en    40   Stykker, 

vi  faae  Damer  til  at  skjenke  The  o.  s.  v.,  saa  det 
vil  blive  saa  komplet,  som  paa  nogen  Maade  er 
muligt.  Gid  I  andre  nu  maa  faae  en  rigtig  glæde- 
lig Juul  og  ikke  længer  skrante.  Jeg  befinder  mig 
i  legemlig  Henseende  bedre,  end  jeg  længe  har 
gjort;  jeg  sover  uafbrudt  om  Natten  og  vaagner 
med  en  sand  Tærsker-Appetit.  Molbech  siger,  at 
mit  Skjæg  klæder  mig  godt  og  raader  mig  til  at 
gaae  med  det  derhjemme,  men  deri  vil  jeg  ikke 
føje  ham. 

Jeg  har  strax  faaet  Rom  kjær,  endnu  kjærere 
end  Florens;  det  er  den  første  fremmede  By,  hvor 
jeg  kunde  have  Lyst  til  at  opholde  mig  længere; 
dog  beroer  det  meget  paa  Forholdene  (de  øko- 
nomiske), hvor  længe  jeg  tør  blive  her,  og  jeg 
længes  efter  at  høre  om  Legater  og  sligt.  Fare 
igjennem  kan  man  ikke  her;  har  man  engang  for- 
vildet sig  ind  i  denne  Trylleverden,  saa  maa  man 
trænge  lidt  tilbunds  deri,  hvormeget  man  end 
savner.  Alle  Forhold  er  bedre  hjemme,  det  er 
sandt,  Mennesker  hjemme  elskværdigere  og  dybere, 
men  her  er  saa  meget  Stort  og  Herligt,  som  man 
ingen  Anelse  har  om  ved  at  leve  under  vore  smaa 
Forhold.  Peterskirken  slog  mig  ikke;  den  ligner 
en  uhyre  stor,  pyntet  Dandsesal,  men  ingen  Kirke 
som  Domkirken  i  Florens  eller  flere  af  dem,  jeg 
har  seet  paa  min  Rejse.  Thorvaldsens  Monument 
over  Pius/  den  7de  er  uden  Sammenligning  det 
Smukkeste,  Kirken  indeholder,  og  dog  er  det  for 
lille  til  de  øvrige  gigantiske  Forhold.    Det  morede 

mig  at  see  et  Monument  af  Canova,  som  reent 
faldt  igjennem  ved  Siden  af  vor  store  Landsmands. 
Men  Ruinerne,  Templerne  og  Obeliskerne  og 
Søjlerne  og  Colosseum  med  Vedbendrankerne  over 
Murene  og  den  blaa  italienske  Luft  som  Loft- 
hvælving —  det  slog  mig.  De  store  Samlinger 
af  Malerier  og  Antikker  vil  give  et  Menneske  nok 
at  bestille  for  flere  Maaneder,  og  jeg  selv,  som  i 
Regelen  kun  seer  paa  det  Allerbedste,  fordi  der 
ikke  er  Tid  til  mere,  vil  faae  nok  at  gjøre  med 
al  den  Mængde,  som  her  findes  af  Raphael  og 
Michel  Angelo,  Correggio  og  en  af  mine  kjæreste 
Malere,  Fra  Bartolommeo.  Naar  saa  ovenikjøbet 
Carnevalet  kommer,  saa  bliver  man  saa  overlæsset, 
at  man  maa  have  lang  Tid  til  at  fordøje  det  alt- 
sammen. 

Glædelig  Juul,  min  egen  Moder,  og  alle  I 
Kjære,  hele  Flokken  af  Store  og  Smaa. 

Eders 

Christian. 

Rom,  28.  Decbr.   1852. 

Tak  for  Brevene,  som  jeg,  af  lutter  Juletravl- 
hed, først  nu  kan  besvare.  Juleaften  var  jeg  i 
Kirken  Maria  Maggiore,  der  var  smykket  og  op- 
lyst, og  Paven  selv  holdt  Messe.  Han  blev  baaren 
i  en  forgyldt  Lænestol,  og  saae  meget  ynkelig  ud 
derved,  og  hele  Stadsen  var,  som  al  Katholicismen 
i  Italien,  meget  lidt  opbyggelig.  Mange  Italienere 
vare   strømmede  sammen,    og  de   morede  sig  og 

sludrede,  saa  man  fik  Indtryk  af  at  være  til  en 
stor,  elegant  Soiree.  En  Deel  af  os  Landsmænd 
samledes  derefter  hos  Herholdt  om  et  Par  Flasker 
Viin,  og  vi  havde  en  livlig  og  behagelig  Aften,  men 
rigtignok  ingen  Juleaften,  —  og  det  kneb  lidt  med 
at  holde  Modet  oppe.  Af  Trang  til  lidt  mere 
Julestemning  gik  jeg  med  Maleren  Kraft,  som  jeg 
holder  meget  af,  Kl.  12  om  Natten  ind  i  Kirken 
Jesus-Maria,  hvor  der  var  mange  knælende  Men- 
nesker, men  Præsterne  brægede  hæsligt,  og  paa 
Orgelet  spilledes  Dandsemusik,  saa  jeg  fandt  ikke, 
hvad  jeg  søgte. 

Første  Juledag  holdt  Paven  atter  Messe  i  Peters- 
kirken, og  jeg  var  dum  nok  til  at  gaae  derhen,  — 
atter  tom  Stads.  Om  Aftenen  vare  vi  Danske  in- 
viterede til  Fru  Kerr,  der  var  kommen  to  Dage  i 
Forvejen,  og  fik  blandt  Andet  dansk  Julekage,  bagt 
af  den  flinke  Schrøder.  Anden  Juledag  stod  vort 
Julegilde,  som  paa  Grund  af  de  katholske  Forhold 
ikke  kunde  holdes  før,  og  det  gik  ypperligt,  og 
fortjener  en  ordentlig  Beskrivelse.  Det  stod  hos 
fem  Danske,  som  boer  sammen  (Cand.  Leuning, 
Gad  og  Berner,  Cold  og  Petersdorf)  og  Sel- 
skabet bestod  foruden  Værterne  af  Følgende:  — 
Svenske:  Den  svensk-norske  Consul,  Maler- 
inden Frøken  Adlersparre  og  hendes  Veninde 
Frøken  Kuliberg  (en  kjøn  og  livlig  Pige),  Baron 
H.  (gammel  Snegl)  Grev  A.  (ung  Finlænder)  Billed- 
huggerne Fogelberg  og  Molin  og  Maleren  Black- 
stadius.       Nordmænd:     Billedhuggeren    Middel- 

thun  og  Maleren  Bruun.  Danske:  Malere  —  Ernst 
Meyer  og  Kraft;  Billedhuggere:  Mule,  Thiele- 
mann  og  Kolberg;  Arkitekter:  Herholdt  og  Mel- 
dahl; Digtere:  Molbech  og  Hostrup;  desuden 
Capt.  Jespersen,  Magister  Brøchner,  Forch- 
hammer, LauritsMeyer  og  Schrøder.  Damerne 
var:  Fru  Pauli  —  (hendes  Mand,  Ministeren,  var 
syg),  Fru  Kerr  og  Datter,  Frøknerne  Schlegel  og 
Wad;  desuden  Alberto  Paulsen  (Thorvaldsens 
Dattersøn)  og  hans  lille  Søster  Augusta  og  vor 
Consul  Bravo.  —  Læssøe  udeblev  desværre, 
han  var  optaget  af  en  syg  Landsmand,  som  han 
plejede  og  vaagede  over.  — 

Under  en  Sang  af  Sangforeningen  marcheredes 
ind  i  Spisestuen,  i  hvis  Baggrund  var  opstillet  et 
ypperligt  sjællandsk  Vinterlandskab,  som  Kraft  havde 
malet  paa  2V2  Dag.  Man  tænker  sig  siddende  i 
en  Præstegaard,  hvorfra  man  har  Udsigt  over  et 
Steengjærde  i  Forgrunden  med  et  Led  midt  paa 
til  Kirken,  ikke  langt  fra  den  en  Kæmpehøj  og 
bagved. en  Bugt  af  den  mørke,  vinterlige  Strand. 
Arkitekterne  havde  meget  smukt  dækket  de  andre 
Vægge  med  de  nordiske  Farver.  Over  et  Par  store 
Lamper  var  hængt  Lampeskjcrme,  der  forestillede, 
hvorledes  Nisserne  drage  fra  Norden  med  et  stort  Jule- 
træ og  ankomme  til  Rom,  samt  koge  Julegrøden  og 
opføre  Julelege  —  meget  kjønt  gjort  af  Mule.  Da 
vi  placeredes  ved  Bordet  —  (jeg  sad  med  Sangerne 
ed  den  ene  Fløj  af  Hesteskoen  —  Damerne  i 
idten,  hver  med  en  Herre  — ),  maatte  enhver  af 

Selskabet  tage  en  Vedbendkrands  paa  Hovedet, 
som  navnlig  klædte  Frøken  Wad  og  Brochner 
overordentlig  godt.  Derpaa  ombares  Grøden,  kogt 
af  Thielemann;  den  var  dygtig  sveden,  og  den 
Mandel,  som  var  gjemt  i  den,  fandtes  ikke.  Den 
første  Skaal  udbragtes  af  Molbech  og  var  knyttet 
til  en  Sang  af  ham  selv,  hvori  der  var  gode  Enkelt- 
heder. Senere  opførtes  en  Cantate  af  mig,  som 
jeg  —  for  at  følge  den  rigtige  Orden  —  ligesaa 
godt  kan  lade  eder  faae  med  det  Samme: 


Kæmpevise. 

De  vare  syv  og  syvsindstyve, 
Der  de  droge  ud  fra  Hald, 
Og  der  de  komme  til  Romaborg, 
Saa  sloge  de  deres  Tiald. 
Det  donner  under  Ros,  de  stærke  Kæmper  der  de  udride. 

Og  Paven  stander  paa  Højenloft, 
Og  seer  han  ud  saa  fro: 
See,  hisset  komme  de  Nordens  Mænd, 
Dem  lyster  hos  mig  at  boe. 
Det  donner  under  Ros,  de  stærke  Kæmper  der  de  udride. 

Og  Paven  aabned  sin  Dør  paa  Klem 
Og  ind  dem  i  Borgen  bød, 
Saa  tog  han  bort  deres  hvide  Sølv 
Og  gav  dennem  Malmen  rød.  *) 
Det  donner  under  Ros,  de  stærke  Kæmper  der  de  indride. 


*)  Sølv  faaes  ikke  her.     Man  gaaer  med  Lommerne  fulde 
af  Kobberpenge,  saa  store  som  smaa  MøUesteen. 

Velkomstsang  af  Tiggere  og  Røvere. 

Mel.   En  venetiansk  Gondoliersang. 

Hill  hil  I  velkommen  hid 
Hver  som  ej  er  treven  og  nærig  1 
Haanden  jer  rækker  fro 
Romas  ægte  Kuld. 
Kom!  kom  I  kom!  kom! 
Kom,  I  brave  Forestieri! 
Deel  frit  vor  varme  Sol, 
De,el  med  os  jert  Guld! 


Roma. 

Mel.   En  italiensk  Folkevise. 

Velkommen,  for  mig  at  hylde, 
Fra  Kuldens  og  Taagens  Hjem ! 
Min  evige  Skjønhedsfylde 
Jeg  viser  ret  gjerne  frem. 
Ja  kom  og  sku  kun  fage 
Mig  dybt  i  Øjet  ind 
Og  flyv  saa  stolt  tilbage 
Med  evigt  Savn  i  Sind! 

Men  tryller  dig  Kunstens  Stjerne, 
Og  vinker  dig  Palmen  grøn, 
Og  kan  du  ej  koldt  dig  fjerne, 
Jeg  kaarer  dig  til  min  Søn. 
Da  faaer  du  —  hvad  der  vejer 
Fuldt  op  mod  hvert  et  Savn  — 
Med  Fogelberg  og  Meyer 
Et  Hjem  i  Romas  Favn. 

Almindeligt  Chor  af  Skandinaver. 

Mel.   Mens  Nordhavet  bruser. 

0  Romai  en  Dronning  du  evig  var 
Og  bliver,  mens  Aarene  rulle; 

Hvert  Savn,  som  i  Norden  mit  Hjerte  bar, 
Det  stiller  din  Sol  mig  tilfulde. 
Den  vækker  Kunsten  af  Jordens  Skjød, 
Gjør  Kvinderne  fagre  og  Druen  sød. 

Og  alt  hvad  mig  kvæged  paa  Hjemmets  Vang, 

1  Roma  jeg  atter  det  finder: 

Det  nordiske  Maal  og  min  Barndoms  Sang 
Og  Hjemmets  huldsalige  Kvinder, 
Ja  selv  min  «Berling»,  min  Hjertensven, 
Jeg  fandt  i  Giornalen*)  med  Fryd  igjen. 

Ja  Roma,  du  bøder  paa  al  vor  Meen, 

Med  Savnet  du  huldt  os  forsoner, 

Du  dækker  med  Vedbend  den  sprukne  Steen 

Med  Roser  du  Vinteren  kroner: 

Og  Dag  og  Nat  jeg,  o  Dronning  fiin ! 

Maa  drikke  din  Skaal  i  din  egen  Viin. 


5. 

Stemmer  fra  Norden. 

Mel.   Hosten  ar  kommen.     Hor  stormamas  gny. 

Nordlyset  spiller  med  Tunger  af  Guld, 
Dugen  den  hvide  er  bredt  over  Muld, 


*)  Avisen:  Giornale  di  Roma. 

P'uldmaanen  lyser  fra  Hvælvingen  reen, 
Tusinde  Riimblomster  blinke  paa  Green, 
Stormen  har  selv  tabt  Lysten  til  Strid, 
Det  er  den  hellige  Juletid. 

Festen  forkyndes  af  Stjernernes  Chor 
Festen  i  Menneskehjerterne  boer; 
Lyset,  der  tændtes  paa  Himmelens  Blaa, 
Spreder  sin  Glans  til  den  snevreste  Vraa; 
Højt  lyder  Sangen  fra  Fattigmands  Skjul; 
Børnene  prise  den  glade  Juul. 

6. 
En  Nisse. 

Mel.   En  svensk  Folkesang. 

Et  Chor  af  Stemmer  der  nylig  lød 
Op  til  min  Kirkebakke, 
Saa  rendte  jeg  fra  min  Julegrød 
For  lidt  med  jer  at  snakke. 

Ja  som  jeg  hører,  saa  holder  I 
Ogsaa  en  Juul  her  neden, 
Men  ak,  det  bliver  vist  Lapperi, 
Og  Grøden  var  vel  sveden. 

Thi  Julen  er  en  Familiefest, 
Her  efter  sligt  I  sukker, 
Og  Grøden  koges  vel  neppe  bedst 
Just  af  en  Billedhugger. 

Familiefester  —  de  trives  nok 
Knap  i  en  Stat  som  denne, 
Hvor  Kongen  og  hans  Ministerflok 
Er  lutter  Pebersvende. 

Saa  gjør  af  Rom  kun  og  Paven  Spræl, 
Priis  dem  med  vældig  Stemmel 
De  gi'r  jer  dog  ingen  Julekvæld, 
Som  den,  I  fandt  der  hjemme. 


Slutningschor. 

Mel.   Og  det  var  i  Aaret  1807. 

See  nu  er  Nissen  færdig  —  han  talte  som  en  Bog, 

Og  Ret  har  han,  frygter  jeg  næsten; 

Men  da  vi  ej  kan  flyve  til  vor  Kakkelovnskrog, 

Vil  her  vi  dog  prøve  paa  Festen. 

Og  den  maa  blive  glad, 

Naar  blot  vi  hjælpes  ad 

Og  bare  ikke  glemmer  at  drikke  til  vor  Mad. 

Du  Gamle,  bliv  til  Yngling!  du  Yngling  til  Pog! 

Saa  glider  det  sikkert  med  Resten. 

Ja  Julen  har  vi  stevnet  i  Dag  til  vort  Bord, 

Og  vel  vi  dens  Fordringer  kjende; 

Vi  ødsle  med  vor  Latter,  vi  rutte  med  Ord, 

Vi  synge,  saa  det  aldrig  faaer  Ende. 

Vi  glemmer  al  Fortræd 

Og  fare  saa  afsted. 

At  Paven  selv  skal  sige:  Maa  jeg  være  med? 

Og  naar  vi  atter  samles  til  Julen  i  Nord, 

Vi  længes  dog  lidt  efter  denne. 


Cantaten  gjorde  Lykke,  og  Brøchner  knyttede 
en  Skaal  til  Nr.  4  for  Rom,  som  han  skilte  sig 
heldigt  fra.  Dernæst  optraadte  jeg  som  humoristisk 
Taler,  og  slap  godt  igjennem.     Lidt  af  Indholdet 

skal  I  dog  have,  da  jeg  jo  veed,  at  I  helst  hører 
om  mine  Bedrifter.  «Der  er  to  Slags  Folk,  som 
rejse  til  Rom.  De  første  ere  dem,  hvis  egentlige 
Hovedstad  Rom  er,  det  er  Kunstnerne  (de  bildende), 
der  i  Grunden  allerede  er  Romere,  før  de  drage 
hjemmefra,  saa,  naar  de  komme  til  Rom,  føler  de, 
at  de  tidligere  har  været  i  en  Slags  Landflygtig- 
hed, og  nu  først  har  fundet  deres  rette  Hjem.  De 
Andre,  hvortil  jeg  regner  mig  selv,  er  Barbarerne, 
som  hjemme  mangle  den  fornødne  Dannelse  for 
at  blive  orienterede  i  Kunstens  Verden,  og  derfor 
er  blinde,  naar  de  komme  hertil.  Barbarerne  har 
altid  følt  Trang  til  at  drage  til  Rom ;  men  i  gamle 
Dage,  da  de  kom  i  størst  Masse,  bar  de  sig  ad 
som  Børn,  for  i  Stedet  for  at  see  paa  Kunst- 
værkerne saalænge,  til  de  fik  Forstand  paa  dem, 
slog  de  dem  i  Stykker  for  at  see,  hvad  der  var 
indeni.  Nu  er  Barbarerne  ganske  anderledes  tamme 
og  beskedne.  Vi  gaaer  omkring  og  seer  paa  Statuer 
og  Malerier,  og  finder  vi  dem  ikke  dejlige,  saa 
skal  vi  nok  tage  os  iagt  for  at  sige  det,  for  vi 
veed  jo,  at  de  skal  være  det,  og  man  vil  jo  dog 
saa  nødig  være  dum.  Men  efterhaanden  som  vi 
gaaer  og  seer  paa  dem,  faae  vi  Øjnene  op,  og  der- 
til hjælper  os  navnlig  den  Vejledning,  vi  faae  af 
Kunstnerne*  —  o.  s.  v.  —  Ja,  nu  gider  jeg  ikke 
mere  snakke  om  det.  Resten  kan  I  selv  gjætte 
jer  til.  Ernst  Meyer  udbragte  til  Tak  en  Skaal 
for  de  unge  Skandinaver  (denne  gamle  Fyr  befandt 
sig  øjensynlig  overordentlig  vel).     Efter  Kagen  og 

al  den  romerske  Viin  fik  vi  til  en  Afvexling 
Champagne,  og  Molbech  udbragte  Damernes  Skaal, 
—  Forchhammer  en  god  Skaal  for  de  Gamle;  Capt. 
Jespersen  og  Leuning  talte  ogsaa,  ja  selv  Fru  Pauli 
udbragte  en  Skaal.  Stemningen  var  glimrende  og 
forøgedes  ved  de  skjønne  fiirstemmige  Sange,  som 
vi  opførte  under  hele  Maaltidet.  Man  drak  Kaffe 
i  et  andet  Værelse,  og  Juletræet,  et  Laurbærtræ, 
brammede  i  Midten  af  Stuen.  Deviserne  var  lov- 
lig daarlige  (paa  et  Par  af  mine  egne  nær),  men 
Gevinsterne  gode.  Jeg  vandt  et  romersk  Dame- 
tørklæde, som  jeg  byttede  med  Frøken  Kerr,  der 
vandt  et  Herre-do.  Desuden  vandt  jeg  et  ud- 
skaaret  Træbæger  (Schweizerarbejde).  Klokken  var 
imidlertid  bleven  svært  mange  —  Damerne  og  de 
Ældre  tog  hjem,  og  vi  Andre  sang  og  dandsede: 
cMine  Geter  og  mine  Getebukke  bite  Barken  af 
Træ» .  Der  holdtes  ogsaa  en  Tournering  paa  Hug, 
og  der  var  stor  Lystighed.  Formiddagen  derpaa 
mødtes  vi  Unge  for  at  spise  Frokost  paa  samme 
Sted,  men  fik  der  en  alvorlig  Efterretning.  En 
ung  Genremaler  —  Larsen,  —  kom  for  et  halvt  Aar 
siden  til  Rom.  Han  havde  forkølet  sig  paa  Vejen 
og  maatte  strax  ved  sin  Ankomst  gaae  til  Sengs. 
Han  stod  aldrig  mere  op.  Det  var  galoperende 
Svindsot.  Da  vi  kom  hertil,  fraraadte  man  os  at 
besøge  ham,  da  han  var  altfor  afkræftet.  Det  var 
ham,  Læssøe  plejede,  hvorfor  han  ikke  kom  til 
Julefesten.  Anden  Juledags  Morgen  traf  jeg  Læssøe, 
som  da  meente,    at  han  endnu  kunde  leve  en  14 

Dage.  Imidlertid  døde  han  samme  Dag,  uden  at 
Nogen  ved  Gildet  fik  det  at  vide;  nu  kom  det 
Dagen  efter  som  et  Tordenbudskab.  Næste  Dag 
skulde  han  begraves,  og  det  blev  strax  bestemt, 
at  Molbech  og  jeg  hver  skulde  prøve  paa  at  skrive 
en  Sang  til  at  synge  ved  Graven.  Jeg  gjorde  det 
ogsaa,  men  da  Molbech  kom  først  med  sin,  og 
den  var  ganske  net,  vilde  jeg  naturligviis  ikke 
konkurrere  med  ham  og  rev  min  i  Stykker,  uden 
at  Nogen  fik  den  at  see.  Det  havde  ikke  stort  at 
betyde,  da  den  vist  ikke  duede  meget.  Kl.  lo 
næste  Morgen  mødte  vi  paa  den  protestantiske 
Kirkegaard,  som  er  meget  smuk.  Vi  bar  Kisten 
til  Graven,  og,  efter  at  den  tydske  Præst  havde 
holdt  en  ganske  kjøn  Tale  og  kastet  Jord  paa, 
sang  vi  vor  danske  Sang.  Da  vi  gik  derfra,  kom 
jeg  for  første  Gang  til  at  tale  rigtig  med  Læssøe; 
han  er  sikkert  et  ualmindelig  fortræffeligt  Men- 
neske, maaskee  ikke  betydelig  begavet  som  Kunst- 
ner —  derom  veed  jeg  aldeles  intet,  da  jeg  ikke 
kan  huske  nogen  af  hans  Billeder  hjemmefra,  —  men 
en  dyb  religiøs  og  sand  Karakteer,  langt  betydeligere 
end  Molbech  og  Brøchner,  som  begge  seer  ned 
paa  ham.  Disse  Sidste  vække  ved  deres  Fornem- 
hed ikke  saa  lidt  Anstød  hernede,  og  jeg  og  den 
elskværdige  Kraft  maa  opbyde  alle  vore  Kræfter  for 
at  jævne  det  lidt  ud  igjen.  Alle  hernede  ere  mere 
eller  mindre  forargede  over  deres  Opførsel,  paa 
samme  Tid,  som  de  maa  respektere  Brøchners 
overordentlige   Dygtighed   og   Molbechs   ikke   ubc- 

tydelige  poetiske  Talent;  og  disse  er  paa  den  an- 
den Side  ærgerlige  over,  at  det  ikke  lykkes  dem 
at  trække  de  Faa,  som  de  vil  omgaaes  (hvoriblandt 
jeg  for  Tiden  hører)  bort  fra  den  øvrige  Kreds. 
Misstemningen  var  stor,  før  vi  kom,  og  Mule  og 
de  andre  oversete  Folk  har  derfor  virkelig  faaet 
nogen  Grund  til  at  glæde  sig  over  vor  Ankomst, 
da  det  nu  i  alle  Maader  gaaer  meget  bedre. 

Lev  nu  vel;  —  glædeligt  Nytaar  og  først  en 
god  Nytaarsaften  i  gammel  Stiil.  Jeg  maa  dog 
see  at  samle  et  Par  af  de  Bedste  hernede  om  en 
Flaske  Orvieto  for  at  drikke  eders  Skaal,  mens  I 
drikke  min. 

Eders 

Christian. 


Rom.    17.  Jan.   1853. 

Vi  har  i  dette  Øjeblik  et  voldsomt  Tordenvejr 
med  Skylregn  og  stærk  Scirokko,  saa  jeg  føler 
Virkningen  af  den  tunge  og  lumre  Luft  paa  mig 
selv.  Det  er  en  ligefrem  uhyggelig  Varme,  der 
strømmer  Een  imøde,  naar  man  aabner  Vinduet: 
varm  Regn  og  varm  Blæst,  og  man  længes  ordentlig 
efter  lidt  Snee  og  en  nordisk  iiskold  Vind.  Om 
Sommeren  maa  her  da  være  reent  utaaleligt,  naar 
her  kan  være  saaledes  i  Januar.  Det  er  et  under- 
ligt Liv,  man  fører  her,  —  rigt  paa  Nydelser  til 
Tider,  men  saa  tomt  og  tørt,  naar  man  er  alene. 
Man  traver  omkring  fra  Morgen  til  Aften,  —  der 

ér  altid  nok  at  see  —  meget  mere  end  man  kan 
overkomme;  men  det  næsten  umulige  i  rigtig  at 
faae  fat  paa  et  Arbejde,  og  saa  intet  Familieliv, 
det  duer  nu  alligevel  ikke  for  mig.  Min  stadigste 
Omgang  er  Læssøe,  Kraft,  Meyer  og  Forchhammer 
—  især  den  Første,  som  jeg  holder  overordentlig 
meget  af.  Til  de  danske  Familier  kommer  jeg 
kun  sjeldent.  Vi  spise  sædvanlig  paa  gammel 
romersk  Viis  til  Middag  Kl.  12  tilligemed  Middel- 
thun  og  Molin  og  mødes  saa  atter  Kl.  6  —  hver 
med  sit  Stykke  Skinke  eller  Ost  og  Brød  —  i 
et  Viinhuus,  hvor  man  foruden  Vinen  kun  kan 
faae  Knive  og  Tallerkener,  og  derfor  maa  kjøbe 
Maden  paa  Vejen.  Ikke  sjeldent  gaae  vi  derpaa  i 
Skuespiltheatret,  hvor  der  for  Tiden  er  et  meget 
godt  Selskab.  Om  Dagen  gaaer  man,  naar  Vejret 
er  daarligt,  i  Samlingerne,  der  er  spredte  over 
hele  Byen,  og  i  rigtig  godt  Vejr  ud  i  det  gamle 
Rom  eller  i  Campagnen.  Af  Kirkefester  er  der 
mange  i  denne  Tid,  og  nogle  af  dem  er  ikke  uden 
Interesse.  Paa  Onsdag  er  der  Fest  i  St.  Knuds 
Kapel,  og  vi  Danske  maa  vel  derhen  for  at  hilse 
paa  vor  gamle  Helgen.  Jeg  har  ogsaa  besøgt  St. 
Antonio  og  seet  paa  de  pyntede  Heste,  som  bliver 
trukne  forbi  hans  Kirke  og  bestænkede  med  Vie- 
vand; han  er  nemlig  Dyrenes  Skytspatron.  Den 
tydsk  protestantiske  Præst  i  det  preussiske  Kapel 
skjønner  jeg  mere  og  mere  paa.  Han  er,  som 
ung  Mand  og  Tydsker,  noget  for  raisonnerende 
og   philosophisk   paa   Prædikestolen,    men   der   er 

Varme  i  ham,  og  den  simple  protestantiske  Guds- 
tjeneste gjør  saa  godt  i  denne  Skinverden. 

Man  har  nu  travlt  med  Forberedelser  til 
Camevalet,  der  begynder  i  Slutningen  af  Januar. 
Den  lange  Corso  —  Byens  Hovedgade  —  meget 
lang,  men  ikke  bredere  end  Østergade,  bliver  bro- 
lagt om  paa  Grund  af  Hestevæddeløbene;  Balkoner 
og  Loger  opføres  allevegne;  men  Romerne  har  i 
Aar  ikke  store  Forventninger  om,  at  Festen  vil 
lykkes.  Jeg  selv  har  slet  ingen,  og  for  mig  maatte 
den  hele  Tummel  gjerne  blive  heelt  borte,  da  jeg 
veed,  at  det  i  de  sidste  Aar  er  de  Fremmede,  og 
især  Englænderne,  som  aldeles  dominere  Lystig- 
heden. Det  er  ogsaa  forbudt  at  være  maskeret, 
og  det  vil  naturligviis  lægge  Baand  paa  det 
friskeste  Liv. 

(1 8.  Jan.) 
I  dette  Øjeblik  fik  jeg  eders  Breve,  og  det 
letter  altid  en  Steen  fra  mit  Hjerte,  naar  jeg  hører 
fra  eder,  og  faaer  at  vide,  at  I  har  det  godt. 
Ogsaa  fra  Zinck  har  jeg  faaet  Brev.  Jeg  har  lige 
været  til  en  Frokost  hos  Læssøe  sammen  med  flere 
Danske,  Tydske  og  Hollændere,  hvor  vi  slog  dem 
med:  «De  vare  syv  og  syvsindstyve»  og  « Svend 
Vonved  >,  som  vi  atter  og  atter  maatte  gjentage. 
Winsløvs  Brev  giver  ikke  gode  Udsigter  med 
Hensyn  til  Stipendiet;  behandler  Autoriteterne  mig 
saaledes,  vil  jeg  ikke  kunne  blive  her  mere  end 
de  tre  Uger,  for  hvilke  jeg  allerede  har  betalt  min 

Husleje  og  Middagsmad,  og  jeg  maa  derefter  over 
Hals  og  Hoved  styrte  hjem.  Skjøndt  jeg  tidt  lider 
stærkt  af  Længsel  efter  Hjemmet,  saa  føler  jeg  dog, 
at  det  i  Grunden  er  forkeert  at  fare  herfra  med 
halvforrettet  Sag ;  her  er  endnu  saa  uendelig  meget, 
jeg  skulde  see,  og  Neapel  —  det  vilde  dog  være 
ærgerligt  ikke  at  komme  dertil.  Rom  er  i  mange 
Henseender  bleven  mig  kjær,  og  jeg  troer  ikke, 
jeg  kunde  leve  saa  godt  i  nogen  anden  By  udenfor 
Danmark.  Og  det  er  et  Skatkammer,  som  j^  vel 
ikke  har  tænkt  mig  at  kunne  udtømme,  men  som 
jeg  dog  havde  haabet  at  kunne  hente  noget  mere 
fra.  Dog,  det  faaer  nu  gaae,  som  det  vil,  jeg  taber 
ikke  mit  gode  Haab,  og  opfyldes  del  saa  ikke, 
saa  er  det  godt  at  vide,  at  der  dog  er  allerbedst 
hjemme. 

Læssøe  er  et  mageløst  Menneske  —  vel  ikke 
nogen  betydelig  Kunstner,  men  en  af  de  bedste 
og  varmeste  Mænd,  jeg  har  truffet.  Han  længes 
inderlig  efter  Danmark,  men  han  kan  ikke  leve 
der,  og  her  gjør  det  slette  Sommerklima  ham 
aarlig  svagere  og  svagere.  Omgiven  af  den  ka- 
tholske  Gøgleverden  og  al  den  tydske  Kunstner- 
Affectation,  trænger  han  stærkt  til  Landsmændene, 
og  naar  der  derfor  kommer  et  Menneske  efter  hans 
Hjerte  til  ham,  lever  kan  ganske  for  ham.  Saa- 
ledes  har  han  nu  sluttet  sig  til  mig  og  viser  mig 
paa  alle  Maader  det  varmeste  Venskab.  Det  er 
en  stor  Lykke  for  mig  at  have  truffet  en  saa 
sympathetisk  Natur,  ellers  vilde  jeg  sikkert  midt  i 

al  denne  Herlighed  have  følt  mig  meget  ene.  Vi 
er  for  Resten  en  fire — fem  Stykker,  som  ikke  kunne 
undvære  hinanden  ret  længe  ad  Gangen,  og  som 
i  Almindelighed  gjøre  vore  Udflugter  —  og  navnlig 
Campagneturene  —  under  Læssøes  fortræffelige 
Vejledning.  Overhovedet  bliver  jeg  forkjælet  her, 
som  hjemme,  og  her  er  ikke  Een,  hvis  Opførsel 
imod  mig  jeg  ikke  har  Grund  til  at  glæde  mig 
over.  Kun  har  Molbech  en  Gang  prøvet  paa  at 
være  studs,  men  jeg  frabad  mig  alvorlig  slige 
Narrestreger,  til  stor  Forbavselse  for  de  unge 
Kunstnere,  som  hidtil  taalmodig  har  taalt  hans 
Uartigheder,  naar  han  var  i  daarligt  Humør.  Mol- 
bech vil  i  Grunden  gjerne  være  gemytlig,  men  han 
er  af  Natur  eller  Opdragelse  vrippen  ligesom  Fa- 
deren, og  kan  ikke  holde  Styr  paa  sin  megen 
Galde.  Vi  kommer  ellers  altid  godt  ud  af  det 
med  hinanden. 

Jeg  skal  dog  fortælle  jer  lidt  om  alt  det,  som 
her  er  at  see.  I  Vatikanet,  hvor  der  kun  er  aabent 
hver  Mandag  uden  Betaling,  er  der  den  største 
Samling  af  antikke  Statuer,  som  findes  i  Verden, 
og  nogle  af  de  allerberømteste.  Der  er  ogsaa  en 
lille  —  men  udsøgt  Malerisamling  med  nogle  af 
Raphaels  bedste  Arbejder,  samt  nogle  egne  Væ- 
relser (Raphaels  Stanzer),  som  han  har  prydet  med 
vældige  Freskomalerier  paa  alle  Vægge,  og  en 
lang  Søjlegang  (Raphaels  Loggier),  hvor  alle  Lofts- 
malerier er  af  ham.  Desuden  er  der  en  Samling 
af  Tapeter,    som    er   vævede   efter   hans  Tegning. 

Paa  Capitolium  findes  ogsaa  en  udmærket  Samling 
af  Antikker  ligesom  i  Villaerne :  Borghese,  Albani, 
Ludovisi  o.  fl.  Disse  Villaer,  som  ere  tilgængelige 
paa  visse  Dage  om  Ugen,  har  ogsaa  dejlige  Haver 
fulde  af  Blomster  —  især  Roser  — ,  som  med  de 
altid -grønne  Træer  gjør  et  fuldkomment  sommerligt 
Indtryk.  Pinier  træffer  man  allevegne,  ogsaa  ofte 
Palmetræer  og  vældige  Aloer.  Der  er  ogsaa  ud- 
mærkede Malerisamlinger  i  Paladserne:  Borghese, 
Rospigliosi,  Colonna,  Casini,  Doria  PamAli  o.  s.  v. 
Desuden  er  en  Mængde  af  Paladserne  og  Villaerne 
dekorerede  af  de  største  Mestere,  og  de  maa  altsaa 
ogsaa  sees.  Af  Kirker  er  her  365,  og  en  Mængde 
af  dem  er  meget  mærkværdige  og  rigt  smykkede 
med  Kunstsager.  Naar  nu  hertil  kommer  de  mang- 
foldige katholske  Fester,  af  hvilke  man  dog  maa 
være  med  til  en  Deel,  og  saa  den  store  Masse  af 
Ruiner,  Templer,  Thermer  (Bade),  Mausolæer, 
Theatre,  Paladser,  Cloaker  og  Vandledninger  fra 
de  gamle  Romeres  Tid,  saa  kan  I  tænke,  at  man 
har  nok  at  gjøre  med  at  see  sig  om,  og  ikke 
trænger  til  Carnevalslystigheder  for  at  faae  noget 
at  more  sig  med.  Skade  kun,  at  Dagene  er  saa 
korte,  og  at  vi  i  den  senere  Tid  har  haft  saa 
megen  Regn.  Her  er  i  disse  Dage  Fest  i  Anled- 
ning af  en  bekjendt  Omvendelses -Historie,  som 
skete  for  en  halv  Snees  Aar  siden.  En  fransk 
Jode,  Ratisbonne,  hvis  Broder  var  bleven  Katholik 
og  Præst,  førte  et  meget  lystigt  Liv.  Hans  Broder 
formanede  ham  og  bad  med  sine  CoUegaer  stadig 

for  ham,  men  det  syntes  ikke  at  hjælpe.  En  Dag 
gik  han  for  Løjer  ind  i  Kirken  S.  Andrea  delle 
Fratte  (der  ligger  tæt  ved  min  Bolig)  og  saae  med 
Haan  paa  de  knælende  Mennesker.  Pludselig  stod 
ved  hans  Side  en  stor  sort  Hund.  Den  var  meget 
urolig,  og  tilsidst  løb  den  ud  af  Kirken.  Han 
vendte  sig  for  at  see  efter  den,  men  da  saae  han 
tæt  ved  sig  en  stor  —  ganske  hvid  Hund.  Denne 
løb  hen  imod  et  af  Sidekapellerne,  og  uden  at  han 
selv  vidste  hvorfor,  maatte  han  følge  den.  Paa 
en  ham  ubegribelig  Maade  kom  han  over  det 
Gitter,  der  skilte  Kapellet  fra  Kirken,  og  ligesaa 
lidt  forstod  han,  hvorledes  han  kom  til  at  ligge 
næsegruus  foran  et  Alter,  hvorpaa  stod  en  Ma- 
donna i  hvid  Dragt.  Dreven  af  en  uimodstaaelig 
Magt  skriftede  han  strax  alle  sine  Synder  og  lod 
sig  døbe,  og  er  nu  en  anseet  fransk  Gejstlig,  der 
formodentlig  efter  sin  Død  vil  blive  dyrket  som 
en  Helgen.  Historien  er  bleven  afmalet  over  det 
omtalte  Kapel,  og  hvert  Aar  er  der  stor  Stads  i 
Anledning  af  den.  Det  hedder  sig  naturligviis,  at 
det  var  Præsternes  Forbøn,  der  reddede  ham.  Paa 
en  Fest,  —  jeg  husker  ikke  hvilken,  faaer  man 
Aflad  paa  3000  Aar  og  Befrielse  for  Vs  af  sine 
S)mder,  —  en  højst  mærkelig  Beregning.  I  Kirken 
Aracæli  var  der  Helligt rekongers  en  stor  Fest. 
Jesusbarnet,  en  Dukke  ligesom  Maria,  blev  taget 
af  sin  Moders  Arme  og  baaret  om  i  Procession. 
I  Begyndelsen  vilde  Moderen  ikke  give  Slip  paa 
Barnet,    og  med  spændt  Forventning  stirrede  Alle 

paa  det;  da  pludselig  løsnede  det  sig,  og  der  lød 
en  Forundringsmumlen  gjennem  hele  Kirken.  NB. 
Barnet  laa  ganske  løst,  og  jeg  kunde  have  taget 
det  bort  uden  noget  Mirakkel,  men  den  store  Hob, 
som  fyldte  Kirken,  var  desuagtet  meget  imponeret. 
Igaar  havde  St.  Peters  Statue  i  Peterskirken  faaet 
Klæder  paa,  den  Ære  tilfalder  ham  to  Gange  om 
Aaret,  skjøndt  han  har  et  meget  rigeligt  Marmor- 
gevandt i  Forvejen.  Stakkels  Fyr,  de  kysser  hans 
store  Taa  saa  stærkt,  at  han  snart  maa  have  en 
Trætaa.  —  Jeg  har  besøgt  flere  Klostere,  —  Ha- 
verne er  det  bedste  ved  denx.  De  er  i  Alminde- 
lighed smukt  beliggende  og  udmærke  sig  navnlig 
ved  en  rig  Vegetation  af  Blomkaal  og  Ærter,  som 
Fædrene  holde  meget  af.  Munkene  er  høflige  Folk, 
som  gjerne  viser  Een  omkring,  og  undertiden  seer 
man  honnette  Ansigter.  De  Fleste  ligne  dog 
Foersom  i  Tonietta. 

Jeg  veed  ikke,  om  jeg  har  fortalt  eder  om  Fru 
Giorni  (Thorvaldsens  Datter).  Hun  er  en  ganske 
smuk  —  men  noget  svær  italiensk  Dame,  meget 
venlig  og  talende,  med  stor  Interesse  for  god  Musik 
og  Dansk.  Hendes  Mand  er  sikkert  yngre  end 
hun,  han  er  en  smuk  Mand  med  et  tungsindigt 
Smiil  og  et  flint  og  dannet  Væsen.  Da  han  har 
Formue,  er  han,  som  alle  Italienere  under  slige 
Omstændigheder,  Ingenting,  og  har  dog  en  Trang 
til  at  beskjæftige  sig,  som  han  ikke  kan  faae  til- 
fredsstillet. Sønnen,  Alberto,  er  en  'ganske  net 
Fyr,  der  ligner  Thorvaldsen  noget.     Han  er  ogssia 

en  Italiener  uden  den  italienske  Lethed,  og  kan 
naturligviis  heller  ikke  være  Noget,  da  han  kan 
leve  foruden.  Augusta  er  en  sød  lille  Pige,  der 
seer  lidt  sygelig  ud,  men  har  et  rigtig  rart  og 
forstandigt  Ansigt;  Skade,  at  hun  kun  taler  Italiensk 
ligesom  Forældrene,  medens  Albert  taler  meget 
godt  Dansk.  Jeg  bragte  Fruen  de  forskjellige 
Hilsener  fra  Justitsraad  Nygaards,  og  hun  talte 
med  megen  Varme  om  sit  Ophold  paa  det  dejlige 
Kokkedal.  Albert  interesserede  sig  især  for  at 
høre  noget  om  August  og  Emilie*),  og  I  kan 
fortælle  August,  at  jeg  naturligviis  rev  ham 
dygtig,  ned. 

Ja,  nu  er  mit  Forraad  udtømt.  Gid  I  nu 
Allesammen  maa  være  raske  og  glade,  og  hils  saa 
Alle,  som  mener  det  godt  med  jer  og  mig. 

Eders 

Christian. 


Rom.  2.  Febr.   1853. 

Nu  har  jeg  da  prøvet  lidt  af  Carnevalet, 
skjøndt  rigtignok  meget  lidt.  I  Lørdags  begyndte 
det.  Fra  Kl.  3 — 5  om  Eftermiddagen  var  Balkoner 
og  Loger  fyldte  med  Damer  og  Herrer;  i  Midten 
af  Gaden  kjørte  to  Rækker  Vogne,  og  paa  Siderne 
bevægede  sig  en  Masse  Fodgængere  med  Lomme- 
tørklæder eller  Tasker  med  Confetti  (smaa  Kugler 


*)  Hostrups  Elever  fra  Kokkedal. 

af  Gibs)  og  en  Mængde  smaa  Blomsterbuketter. 
Fra  Logerne  østes  der  Confetti  ud  over  alle  de 
Kjørende  og  Gaaende,  og  man  svarede  dem  med 
samme  Mynt.  Damerne  —  især  de  smukkeste  — 
bragte  man  sin  Hylding  ved  at  tilkaste  dem  — 
eller  hvis  man  kunde  naae  dem  —  række  dem  en 
Buket,  og  man  fik  da  sædvanligviis  en  igjen  af 
dem.  Paa  den  Maade  blev  hele  Historien  meget 
billig,  da  man  saaledes  omtrent  beholdt  sit  Forraad. 
Der  blev  ogsaa  kastet  med  virkelig  Konfekt  i 
Kræmmerhuse,  men  naar  en  Dame  sendte  det,  fik 
man  det  —  uagtet  Romerinderne  kaste  fortræffe- 
ligt —  meget  sjeldent,  da  Gadedrengene  strax  op- 
fangede det.  Det  Hele  var  meget  morsomt,  og 
Romerindeme,  af  hvilke  mange  havde  udklædt  sig 
i  italienske  Bondepigedragter,  saae  dejlige  ud;  men 
den  første  Dag  er  det,  efter  Alles  Sigende,  bestandig 
meest  livløst,  og  lidt  mere  Ild  kunde  der  ogsaa 
gjerne  have  været  i  Folk.  Hele  Historien  sluttede 
med  Løbet  af  Heste  —  uden  Ryttere  —  gjennem 
Corsoen,  hvormed  hver  Carnevalsdag  ender.  Igaar 
—  Mandag  —  begyndte  det  igjen,  men  det  blev 
idelig  Regn.  Derfor  gik  jeg  op  til  lille  Meyer, 
som  har  en  Altan  paa  Corsoen,  og  saae  derfra  lidt 
paa  Stadsen.  Naar  vi  blev  kjede  af  at  see,  læste 
vi  lidt  og  tilbragte  saaledes  en  hyggelig  Efter- 
middag sammen.  Om  Aftenen  samledes  vi  fem 
hos  Læssøe  og  skiftedes  til  at  læse  højt  til  al- 
mindelig Fornøjelse. 

(Torsdag).    Tirsdag  og  Onsdag  var  Fest  (Mariæ 

purifidLtionis,  paa  Dansk  Kyndelmisse:  missa  can- 
delarum,  fordi  Lysene  her  blive  indviede).  Jeg 
var  i  St.  Pietro  og  saae  de  sædvanlige  Optøjer 
med  Paven  i  Lænestol,  som  jeg  nu  er  lidt  kjed  af. 

Herholdt  boer  hos  en  Familie,  som  er  meget 
opmærksom  imod  ham,  og  han  fandt  det  derfor 
passende  at  leje  en  Balkon  i  Corsoen  til  den  om 
Torsdagen  (Giovedi  grasso  —  den  fornemste  Carne- 
valsdag).  Jeg  traf  ham  paa  Gaden,  og  da  han 
ikke  kan  hjælpe  sig  paa  Italiensk,  hjalp  jeg  ham 
med  at  leje  Balkonen  og  siden  invitere  Familien. 
I  deres  Glæde  derover  inviterede  de  baade  ham 
og  mig  til  Bal  paa  Søndag,  og  jeg  skal  da  prøve, 
hvordan  det  er  at  dandse  med  Romerinder.  Men 
ikke  nok  med  det,  —  Billedhugger  Thielemann, 
som  kommer  meget  hos  Romerne,  har  faaet  Ordre 
til  at  skaffe  nogle  Herrer  til  Bal  imorgen  —  Fre- 
dag, og  har  henvendt  sig  til  Kraft,  Gad  og  mig. 
Jeg  skal  altsaa  paa  Bal  baade  Fredag  og  Søndag 
—  tænk  engang  —  og  dandse  med  Romerinder 
i  Costume,  —  det  bliver  farligt  for  et  dansk 
Hjerte.  — 

Døden  kommer  altid  midt  i  vor  Glæde  her- 
nede. En  svensk  Maler,  Blommer,  for  Øjeblikket 
den  anseteste  i  Sverrig,  blev  gift  for  tre  Maaneder 
siden  her  med  en  svensk  Dame,  som  han  havde 
været  forlovet  med  i  syv  Aar,  men  ikke  maattet 
faae.  Endelig  gav  Forældrene  Lov;  —  hun  rejste 
efter  ham  og  blev  viet  til  ham  her  (Molbech  skrev 
Bryllupsvisen);   men  otte  Dage  efter  blev  han  syg 

og  er  nu  død.  Den  arme  Kone  er  fortvivlet  over 
al  Maade,  og  vil  absolut  døe  med  ham.  Læssøe 
og  Molin  vaager  der  hver  Nat,  og  imorgen  skal 
han  begraves.  Imidlertid  har  Molbech,  som  kjendte 
den  Afdøde  personligt,  nægtet  at  skrive  Sangen 
til  Begravelsen,  og  jeg  Stakkel  har  nu,  midt  i 
Carnevalskommersen,  maattet  skrive  noget,  som 
sagtens  ogsaa  smager  af  Hastværk  og  Forstyrrelse. 
Efter  romersk  Skik  skal  Ligene  begraves  efter  24 
Timers  Forløb  (eller  lidt  mere),  og  der  har  derfor 
ikke  været  Tid  til  nogen  omhyggelig  Udførelse, 
især  da  jeg  først  stolede  paa  Molbech. 

(Fredag).  Igaar,  den  store  Camevalsdag,  reg- 
nede det  hele  Formiddagen,  og  skjøndt  Vejret  igjen 
blev  godt  om  Eftermiddagen,'  var  det  grueligt  Føre. 
Efter  derfor  at  have  drevet  igjennem  Corsoen,  blev 
jeg  kjed  af  det  og  gik  op  paa  Herholdts  Balkon 
til  hans  italienske  Damer,  hvor  jeg  traf  flere  Lands- 
mænd. Vi  indlod  os  naturligviis  i  Kamp  med 
Nabo-  og  Gjenbologer  og  fik  mange  smukke  Bu- 
ketter baade  fra  Oven  og  fra  Neden,  men  det 
morede  mig  egentlig  ikke  mere,  man  bliver  i  Læng- 
den træt  deraf,  det  er  altfor  eensformigt.  De  smukke 
pyntede  Damer,  som  kjørte  i  aabne  Vog^e,  over- 
oste alle  Folk  med  Masser  af  Confetti  (Gibskugler), 
som  de  havde  i  store  Kurve,  og  de  franske  Sol- 
dater, og  efter  dem  en  Deel  af  den  romerske  Pøbel, 
tog  Buketter  op  af  den  snavsede  Gade  og  smed 
dem  paa  de  Kjørende,  saa  de  blev  aldeles  tilsølede. 
:arer  af  Pjerroter,  Harlekiner  og  Pulcineller  søgte 

at  bringe  Liv  i  Folk,  men  det  lykkedes  ikke  rigtig, 
og  jeg  troer,  de  Fleste  kjedede  sig  ligesom  jeg. 
Stemningen  er  aabenbar  for  tung  til  slige  Narre- 
streger, og  det  er  kun  den  raa  Lystighed,  der 
kommer  til  Orde.  — 

Imorges  blev  Blommer  begravet.  Hans  Kone 
vil  hverken  spise  eller  drikke,  —  hun  vil  døe. 
Vor  brave  Præst  holdt  en  smuk  christelig  Tale. 
Efter  at  vi  havde  sunget  et  svensk  Afskedsvers  af 
Maleren  Blackstadius  efter  Jordpaakastelsen,  kom 
min  Sang,  som  der  gjorde  godt,  skjøndt  der  ellers 
ikke  er  meget  ved  den,  men  I  vil  vel  have  den 
alligevel. 

Kort  var  vort  Møde,  o  Broder  og  Ven  I 
Ak,  og  saa  brat  maa  vi  skilles  igjen. 
Tag  dog  vor  Tak  for  den  flygtige  Stund! 
Tag  vort  Sowel  til  din  hellige  Blund! 
.  Tag  end  til  Afsked  med  i  din  Bo 
Tak  fra  det  Norden,  du  elsked  saa  tro. 

Kort  var  den  Glæde,  som  Jorden  dig  gav. 
Ak  kun  et  Skridt  var  fra  den  til  din  Grav. 
Held  dig  dog,  Broderi  dig  Lykken  var  god. 
Held  dig  for  det,  som  med  Sorg  du  forlod! 
Bitter,  men  kort  er  Skilsmissens  Nød, 
Gjensynets  Fryd  kjender  ikke  til  Død. 

Kort  var,  o  Broderi  din   Vandring  forvist, 
Midt  i  Skjærsommer  faldt  Blomsten  fra  Kvist, 
Banen  blev  afbrudt,  men  ej  er  den  endt. 
Flammen,  som  sluktes,  skal  hist  vorde  tændt, 
Spiren,  der  falmed  for  Stormenes  Magt, 
Grønnes  først  nu  med  uvisnelig  Pragt. 

NB.  Pas  dog  endelig  paa,  at  ingen  Blad- 
redaktør faaer  Fingre  i  den.  Vi  har  for  flere  Dage 
siden  hørt,  at  der  har  været  en  Beretning  i  c  Fæ- 
drelandet* om  Julefesten,  og  jeg  har  aldrig  kunnet 
ane,  at  den  skrev  sig  fra  mine  Breve,  hvad  jeg 
nu  seer  af  Winsløws  Brev.  Det  ærgrer  mig  op- 
rigtig talt  meget!  Det  falder  jo  af  sig  selv,  at  til 
jer  fortæller  jeg  en  heel  Deel  mere  om  mig  selv 
end  om  Andre  —  fordi  I  naturlig^iis  helst  vil  høre 
om  mig,  og  bliver  saa  en  saadan  Beretning  brugt 
til  officiel  Fremstilling,  saa  maa  alle  de  øvrige 
Deeltagere  med  Rette  finde  den  eensidig,  og  at 
jeg  stiller  mig  selv  i  Forgrunden,  og  jeg  bliver 
ligefrem  rød  i  Hovedet  ved  at  tænke  paa,  hvad 
der  muligviis  kan  være  kommen  til  at  staae  i 
€  Fædrelandet »,  for  Takt  kan  man  sandelig  ikke 
vente  af  Bladene.  Jeg  kommer  jo  til  at  staae  som 
en  Synder  for  mine  Landsmænd  hernede;  gid  dog 
blot  W.  ikke  havde  fortalt  mig  det.  —  Aa  — 
blæse  med  det  Vrøvl  1  —  jeg  vil  ikke  ærgre  mig 
mere  derover,  —  men  blive  ved  at  snakke  løst  og 
fast,  ligesom  det  falder  mig  ind.  Jeg  kan  ikke 
saadan  staae  til  Regnskab  for  hvert  Ord  til  jer. 
Jeg  bevæger  mig  i  Stemninger  og  er  tidt  for  haard 
imod  Folk  og  vist  altid  for  mild  imod  mig  selv, 
og  veed  ikke  det  ene  Øjeblik,  hvad  jeg  har  skrevet 
i  det  forrige.  —  Det  er  sandt,  jeg  var  i  Tirsdags 
til  Selskab  paa  Capitolium  hos  to  badensiske  theo- 
logiske  Candidater  —  den  ene  er  nok  Præst  (From- 
mel).     Selskabet  bestod  af  —  Danske,  vi  fem  og 

Gad  —  to  Hollændere  og  Resten  Tydskere.  Vi 
sang  Kæmpeviser  for  dem  til  deres  store  For- 
nøjelse, og  de  glædede  os  med  Mendelssohnsk  Sang 
og  Musik.  Tydskeme  vil  forunderlig  nok  gjeme 
have  fat  paa  os,  og  jeg  kan  ikke  fortænke  dem 
deri,  for  vi  Danske  er  virkelig  ikke  til  at  kimse 
ad,  det  seer  man  saa  godt  hernede.  Hollænderne 
ligner  os  baade  i  Udseende  og  Jævnhed  i  Talen. 
De  leve,  uagtet  Landenes  Adskillelse,  sammen  med 
Belgierne,  som  vi  med  de  Svenske,  og  forstaae 
det  flamske  Sprog,  som  vi  vore  Naboers  mod  Øst. 
Det  er  virkelig  en  Fordeel  hernede  at  være  Danske. 
Franskmænd  og  Tydskere  er  forhadte,  og  ikke 
engang  Englænderne  staae  synderlig  i  Gunst  hos 
Romerne.  Pudsigt  er  det,  at  vi  gaae  hemede  og 
gjælde  for  at  være  rige  —  hvorledes  skulde  vi 
ellers  kunne  gjøre  saa  lang  en  Rejse?  Vi  er  ikke 
farlige  som  Nation  —  og  vi  er  høflige  og  vel- 
villige i  Omgang,  derfor  vil  man  gjerne  føre  os 
ind  i  Familierne  og  har  ikke  noget  imod,  om  vi 
forlovede  os  med  Døtrene,  da  det  jo  altid  er  be- 
sværligt at  faae  dem  godt  anbragte.  Men  de  naaer 
det  neppe  —  for  vi  har  et  Tryllemiddel  derimod. 
Hver  Gang  vi  samles  til  Gilde,  drikkes  der  en 
Skaal  for  cMamma  og  Maren  Hansen »  —  under 
hvilke  Navne  vi  efter  gammel  Skik  indbefatte  vore 
Kjæreste  af  Kvindekjønnet  derhjemme.  En  dansk 
og  en  svensk  Maler,  som  levede  her  for  sex — syv 
Aar  siden,  havde  nemlig  for  Skik  at  drikke  — 
den  ene  sin  Moders,   og  den  anden  sin  Kjærestes 

Skaal  under  disse  Benævnelser  —  Kjæresten  hed 
nemlig  Maren  Hansen  -^—  og  Molbech  har  bragt 
det  i  Gang  igjen  i  Aar,  hvilket  er  een  af  hans 
ikke  faa  Fortjenester  hernede. 

(Lørdag.)  Jeg  var  da  paa  Bal  —  paa  fiint 
Bal  —  og  har  saa  meget  at  fortælle,  saa  jeg  knap 
veed,  hvor  jeg  skal  begynde.  Et  dansk  Bal  var 
det  ikke,  —  ikke  saa  morsomt,  men  saa  ejendom- 
meligt, saa  jeg  ikke  bryder  mig  om  andre  Carne- 
valsglæder  for  denne  Gang.  Hør  da!  Thielemann, 
Kraft,  Gad  og  jeg  b^^v  os  i  fineste  Stads  i  en 
Vogn  op  paa  Monte  Pincio  for  at  afhente  de 
Damer,  som  vi  skulde  følges  med.  Det  var  en 
Enke  —  Navnet  husker  jeg  ikke  —  og  hendes 
Datter.  Vi  blev  alle  sex  pakkede  i  en  af  de  store 
romerske  Kareter  og  kjørte  igjennem  uendelig 
mange  Gader  til  Signore  Tedeschi's  Huus.  Med 
den  unge  Pige  sluttede  vi  naturligviis  Bekjendtskab 
i  Vognen.  Efter  at  have  passeret  flere  oplyste 
Værelser  kom  vi  ind  i  en  stor  Sal,  hvor  der  ved 
den  ene  Væg  stod  et  Flygel;  og  langs  de  andre 
tre  Vægge  sad  Damerne.  De  vare  alle  i  brogede 
Dragter,  og  flere  af  dem  saae  dejlige  ud.  Jeg  skal 
beskrive  et  Par  af  dem.  Først  faldt  mine  Q^ne 
paa  en  rigtig  romersk  Skjønhed,  meget  svær  med 
straalende  Øjne  og  fuldkommen  ædle  Træk;  hun 
var  Trasteverinde  (saaledes  kaldes  Romerne  paa 
den  anden  Side  Tiberen)  i  sort  Fløjels-Kjole  med 
tykke  Guldkjæder  om  Halsen  og  en  Piil  og  Sølv- 
kjæder  i   Haaret.     Saa  kom  to  i  Abruzzerdragt : 

sort  Fløjels-Trøje,  broderet  med  Guld  og  aaben 
forpaa,  højrød  Hue  paa  Nakkehaaret  og  højrødt 
Skjørt.  Den  ene  var  Værtens  Datter,  Signorina 
Tedeschi,  den  anden,  som  I  faaer  mere  at  høre 
om,  Signorina  Alberini.  Saa  kom  nogle  Alba- 
neserinder  med  hvidt  Liv  og  højrødt  eller  blaat 
Skjørt,  saa  en  Grækerinde,  saa  en  Schweizerpige, 
saa  en  dejlig,  stolt  og  let  Figur  i  blegrødt  Flor 
fra  Top  til  Taa  (ogsaa  paa  Hovedet),  saa  alle 
Slags  maleriske  Fantasidragter  og  mange  Italienske, 
som  hverken  I  eller  jeg  kjender.  Først  blev  der 
musiceret;  forskjellige  Duetter  og  Terzetter  afløste 
hinanden,  smukke  Stemmer,  men  maniereert  Fore- 
drag og  Musik.  Derpaa  spiste  man,  komplet  Sexa, 
hvor  man  gik  til  og  fra  Bordet  og  forsynede  sig, 
og  endelig  begyndte  Ballet.  Vi  fire  Danske  var 
de  eneste  Fremmede,  og  vi  havde  en  Fornemmelse 
af,  at  Folk  ikke  saae  paa  os  med  gunstige  Blikke 
(naturligviis  dog  med  Undtagelse  af  den  hyggelige 
Vært  og  Værtinde  —  samt  de  to  Damer,  hvis 
Bekjendtskab  vi  gjorde  i  Vognen).  Steengulvet 
var  beklædt  med  hvidt  Lærred,  som  var  meget 
godt  at  dandse  paa ;  Musikken  bestod  af  to  Violiner 
og  et  Flygel,  som  samtlig  spillede  meget  slet. 
Først  kom  Wienervals ;  den  kunde  vi  da,  og  Thiele- 
mann  foer  strax  løs  paa  en  Dame,  men  —  o  vee! 
de  dandsede  en  Slags  Galopade  i  V*  Takt,  van- 
vittig og  ubegribelig  at  see  paa.  Den  arme 
Thielemann  traadte  sin  stakkels  Dame  sønder  og 
sammen,   og  det  danske  Navn  led  den  første  Be- 

skæmmelse.  Flere  Uhyrer  af  Dandse  i  samme 
Maneer  dandsedes  ovenpaa  hinanden,  og  vi  stakkels 
Fremmede  stod  forlegne  i  en  Krog  og  turde  ikke 
vove  os  ud  paa  Gulvet.  Vi  blev  nødt  til  at  tage 
Mod  til  os,  og  da  der  skulde  dandses  Kvadrille, 
som  jeg  ansaae  for  Frangaise,  engagerede  vi  alle 
sammen  Damer.  Ingen  kunde  denne  Dands,  det 
gik  hulter  til  bulter  paa  alle  Sider,  og  jeg  hørte, 
at  de  Danske  fik  Skyld  derfor.  Saa  kom  Polka 
Scozzese  (Rheinlånder) ;  den  kunde  jeg,  men  kom 
ikke  til  at  vise  det;  thi  Kraft,  som  ikke  var  sikker, 
gjorde  et  Forsøg  og  kom  galt  derfra,  og  da  jeg 
saa  engagerede  en  Dame,  undskyldte  hun  sig,  hun 
turde  aabenbart  ikke.  Vi  følte  tydeligt,  at  vi 
gjorde  en  ynkelig  Figur,  og  Noget  maatte  gjøres 
for  at  redde  den  danske  Ære.  Saa  kom  almindelig 
Polka,  og  jeg  hen  til  vor  Veninde  fra  Vognen  — 
og  vi  ud  med  hinanden.  Bal  er  hos  Romerne 
noget  Nyt,  de  har  langtfra  den  Routine  i  Selskabs- 
dandse,  som  vi,  og  jeg  besluttede,  at  de  skulde 
faae  den  at  see.  Min  Dame  dandsede  godt,  og 
jeg  paakaldte  Bournonvilles  Aand,  som  øjensynlig 
ogsaa  kom.  Jeg  hoppede  og  svingede  og  trippede 
og  spjættede  bag  op  med  bestandig  større  Sikker- 
hed, og  altsom  jeg  dandsede,  blev  Italienerne  mere 
opmærksomme  derpaa,  og  jeg  mærkede,  hvorledes 
de  med  en  vis  Beundring  saae  paa  mine  Fødders 
kuriøse  Bevægelser.  Gad  og  Kraft,  som  begge  er 
øvede  Dandsere,  foer  nu  ogsaa  ud,  og  vi  var 
aabenbart  Mestrene  i  disse  Kunster.     Da  jeg  efter 

den  lange  Dands  kom  tilbage  til  min  Plads,  trak 
Thielemann  Vejret  dybt  og  sagde:  «Det  var  godt!» 
Nationalæren  var  reddet.  Saa  kom  Mazurka  og 
Polka  igjen  o.  s.  v.,  og  Damerne  syntes  bedre  og 
bedre  om  at  dandse  med  os,  og  vi,  der  begyndte 
som  Harer,  endte  som  Løver.  Ballets  Dronning 
var  den  førnævnte  Alberini  —  ja  —  nu  kommer 
det  Bedste.  Omtrent  midtvejs  paa  Aftenen  traadte 
hun  og  Værtens  Datter,  begge  Abruzzerpigerne, 
hen  og  dandsede  en  Tarantella  med  Castagnetter. 
Jeg  har  aldrig  seet  noget  smukkere  Syn.  Tedeschi 
var  ganske  kjøn,  men  satte  som  Italienerindeme 
saa  ofte  gjør.  Fødderne  stygt,  —  begge  til  samme 
Side  —  den  ene  ud-,  den  anden  indad.  Men 
Alberini  —  hvor  hun  dandsede!  —  det  kan  ingen 
Dandserinde  gjøre  hende  efter.  Dejlig  var  hun,  — 
for  slank  til  at  falde  i  den  italienske  Smag,  men 
netop  derfor  efter  vor.  En  fuldendt,  smuk  Figur, 
sorte,  ildfulde  Øjne  og  et  yndigt  Smiil,  og  saa 
disse  mageløse  Hoved-,  Arm-  og  Fodbevægelser, 
som  sikkert  maa  være  medfødt,  —  jeg  troer  ikke, 
at  en  saadan  Ynde  kan  erhverves.  Nu  forstaaer 
jeg,  hvad  Dands  er.  Vi  fire  Landsmænd  svømmede 
i  Henrykkelse  og  skiftedes  ogsaa  ærlig  til  at  dandse 
med  hende  hele  Aftenen,  og  blev  enige  om  at  give 
hende  en  ganske  extra  Buket,  naar  vi  træffe  hende 
paa  Carnevalet.  Kl.  2  kjørte  en  Deel  af  Selskabet 
bort,  men  vi  gik  hen  til  Dronningen  og  bad  hende 
dandse  en  Saltarello  —  den  romerske  National- 
dands,   og  hun   var  strax  villig.     Alle  Italienerne 

tog  Deel  deri  og  sprang  skifteviis  ind  mellem  de 
Dandsende,  som  vi  har  seet  det  paa  Theatret, 
men  de  dandsede  som  Køer  imod  hende.  Endelig 
kom  der  en  Tuur,  hvor  Herren  efter  at  have  figu- 
reret omkring  Damen  falder  paa  Knæ,  og  hun 
siger:  «For  hvem  sukker  du?»  Han  nævner  en 
bestemt  Dame  i  Selskabet,  og  denne  maa  nu  ud 
og  afløse  den  Første.  Tilsidst  falder  Damen  ogsaa 
paa  Knæ  og  sukker  efter  en  ny  Herre,  og  saa 
fremdeles.  Her  blev  baade  Kraft  og  jeg  tagne  ud, 
og  vi  arme  Stympere  maatte  dandse  Saltarello, 
men  gjorde  naturlig^viis  nogle  fortvivlede  Fagter, 
eller  gav,  rettere  sagt,  vor  egen  Kejtethed  til  Priis, 
hvilket  blev  meget  godt  optaget.  Saa  endte  Ballet, 
og  da  det  regnede,  kjørte  vi  atter  derfra  med  vor 
unge  Veninde  og  hendes  Moder.  Den  Første  sagde, 
at  hun  og  de  andre  unge  Damer  helst  vilde  have 
dandset  til  Daggry,  men  Mødrene  —  paa  hendes 
egen  nær  —  var  ikke  gode  mod  deres  Døtre,  og 
de  italienske  Herrer  var  ikke  saa  lette  til  Beens 
og  saa  udholdende  som  vi.  —  Men  er  jeg  ikke 
Lykkens  Yndling?  Læssøe  og  Thielemann,  som 
har  været  her  i  mange  Aar,  har  aldrig  seet  noget 
Sligt,  og  Molbech,  der  kommer  omkring  hos  Fami- 
lierne og  taler  flydende  Italiensk,  var  ikke  lidt 
misundelig.  —  Og  nu  paa  Bal  imorgen  igjeni  — 
Ak  —  Alberini  kommer  der  ikke  og  dandser 
Tarantella  og  Saltarello  for  os,  og  det  er  maaskee 
galt  at  svække  det  kunstneriske  Indtryk  med  noget 

mere  Almindeligt.     Dog  det  gjælder  jo  Nationens 
Ære  —  vi  maa  ikke  svigte. 

Idag  er  det  atter  Cameval  og  Søleføre.  Jeg 
venter  mig  intet  deraf.  Imidlertid  skal  jeg  dog 
see  lidt  derpaa.  Derfor  —  Farvel,  og  kjærlig 
Hilsen  til  jer  alle. 

Eders 
Christian. 


Rom.  10.  Febr.   1853. 

Nu  er  da  Carnevalet  forbi,  og  jeg  er  i  Grunden 
ganske  fornøjet  derover,  da  jeg  nu  har  faaet  nok 
af  det.  Vi  var  da  til  det  tidligere  omtalte  Bal 
med  Herholdt,  og  det  var  meget  gemytligt,  men  ikke 
nær  saa  morsomt,  som  det  hos  Tedeschis.  Vi  fik 
for  Resten  nogen  Øvelse  i  at  tale  med  Damerne. 
De  vare  alle  kostumerede  —  og  Baldronningen, 
Fortunata  Peggotti,  en  Datter  af  Herholdts  Vært, 
tog  sig  godt  ud  i  Holbergsk  Dragt.  Tarantel- 
dandserinden,  Signorina  Alberini,  har  jeg  ikke  seet 
siden,  og  bryder  mig  heller  ikke  om  det,  undtagen 
hun  vil  dandse  for  mig,  for  det  gjør  hun  saa  smukt, 
saa  jeg  ligefrem  føler  Taknemlighed  mod  hende 
for  den  Glæde,  hun  har  forskaffet  mig.  En  anden 
X)ame  hemede  har  ogsaa  skaffet  mig  en  Kunst- 
nydelse i  nogle  Aftener,  det  er  en  Skuespillerinde 
i  Theatro  Vallo,  Signora  Aliprandi.  Hun  er  en 
stor,  svær  Kvinde  paa  27 — 28  Aar,  som  ikke  er 
paa    sin    Plads    i    Conversationsstykker,     da    hun 

mangler  Lethed;  men  naar  der  kommer  et  pathe- 
tisk  Sted  i  de  slette  Stykker,  de  spille,  navnlig 
naar  hun,  som  jeg  oftere  har  seet  hende,  har 
skullet  fremstille  en  ideel  Natur  imellem  Uslinger, 
da  kommer  der  en  saadan  Højhed  og  Adel  og 
simpel  Sandhed  over  hendes  Spil,  som  jeg  aldrig 
har  seet  overgaaet  og  neppe  naaet  af  nogen  Anden. 
Til  sin  store  Person  har  hun  et  dejligt,  udtryks- 
fuldt Ansigt  og  en  vidunderlig  smuk  Stemme,  — 
ja,  hun  fortjente  bedre  Stykker  at  spille  i  og  et 
ordentligt  Publikum  at  spille  for,  —  havde  vi  blot 
haft  hende. 

I  Tirsdags  var  Theatrene  aabne  for  sidste  Gang, 
og  jeg  saae  hende  da  til  Afsked,  og  klappede  og 
brøl  te  som  en  Italiener,  da  Skuespillerne  mod 
Slutningen  bleve  fremkaldte. 

Molbech  er  forsvunden  af  vort  Selskab;  det 
siges,  at  han  ivrig  studerer  Tydsk,  og  efter  for- 
skjellige  Rygter  —  enten  skal  være  Professor  i 
dansk  Literatur  i  Kiel,  for  senere  efter  sin  Faders 
Død  at  blive  det  i  Kjøbenhavn,  eller  efter  Magister 
Hammerichs  Anbefaling  —  være  Lærer  for  den 
lille  Gliicksburger.  Det  er  nemt  nok  saadan  at 
have  Fanden  til  Morbroder.  Hvem  der  havde 
saadant  et  lille  Embede  paa  en  400 — 600  Rbd., 
som  levnede  mig  Tid  til  Forfatterskab;  men  Prindse- 
lærer  vilde  jeg  rigtignok  ikke  være  —  og  duede 
heller  ikke  dertil,  og  jeg  turde  da  heller  ikke  være 
Professor;  men  Bibliothekar  i  Molbechs  Plads,  det 
vilde  ikke  være  saa  galt,   og  det  var  vel   noget, 

man  kunde  komme  efter  med  en  god  Villie.  Præst 
vil  jeg  i  alt  Fald  ikke  være,  før  det  viser  sig 
ganske  anderledes  tydeligt  end  nu,  at  jeg  tør  det. 
Jeg  veed  jo,  at  jeg  som  Digter  har  faaet  et  lille 
Pund,  men  jeg  veed  jo  ikke,  om  jeg  har  noget  at 
være  Præst  paa.  Jeg  synes,  at  det  maa  være  saa 
dejligt  at  kunne  leve  heelt  og  udeelt  for  det  Ene, 
som  dog  er  det  Vigtigste;  men  jeg  kan  dog  heller 
ikke  svigte  det  Kald,  jeg  har  til  at  være  Digter, 
det  har  jeg  jo  da  ikke  givet  mig  selv,  saa  jeg  har 
jo  dog  et  Ansvar  der,  og  har  ikke  Ret  til  at  grave 
mit  Pund  ned;  jeg  veed  jo  desuden,  at  jeg  ogsaa 
dermed  kan  tjene  Gud,  —  men  —  hvordan  skal 
jeg  kunne  forene  det  at  skrive  Komedier  med  at 
være  Præst;  skal  jeg  komme  til  at  due  noget  som 
Præst,  da  føler  jeg,  at  jeg  maa  hengive  mig  heelt 
dertil.  Skomager  kunde  jeg  være  ved  Siden  af, 
men  ikke  Digter,  for  baade  Digter  og  Præst  er 
fuld  Livsgjeming,  som  hver  for  sig  tager  alle  vore 
aandelige  Kræfter  i  Brug.  —  Aa,  det  er  i  Grunden 
en  Skam  af  mig  at  plage  dig  med  mine  gamle 
Bekymringer,  —  bryd  dig  ikke  derom,  jeg  har 
det  godt,  og  faaer  blot  engang  imellem  et  lille 
Anfald  af  Mismod. 

(Lørdag  den  I2te  Febr.) 

Rom  er  altid  en  vandrig  By.  Paa  alle  de 
mangfoldige  Torve  og  Pladser  er  store  og  prægtige 
Vandspring,  og  man  gaaer  neppe  loo  Skridt  ad 
Gangen  uden  at  høre  den  liflige  Lyd  af  rindende 

Vand.  Men  nu  er  det  reent  galt.  Regntiden, 
som  hidtil  var  udebleven,  er  nu  kommen,  og  det 
skyller  ned  fra  Morgen  til  Aften.  Tiberen  er  bleven 
en  mægtig  Flod;  den  har  oversvømmet  en  stor 
Deel  af  Campagnen  og  trænger  igjennem  Kloakeme 
op  i  de  lavere  Dele  af  Byen.  De  snavsede  Jøder 
i  Ghettoen  blive  vadskede  baade  fra  Oven  og  fra 
Neden,  og  i  Pantheon,  der  som  alle  de  antikke 
Bygninger  ligger  meget  lavt,  staaer  Vandet  et 
Par  Alen  over  Gulvet.  Jeg  kom  idag  derind  ad 
en  Bagdør  og  saae  fra  Alterets  øverste  Trin  over 
den  svømmende  Helligdom.  De  herlige  Søjler  og 
den  vældige  Kuppel  spejlede  sig  ganske  klart  og 
bestemt  i  det  blanke  Gulvtæppe,  og  man  svævede 
som  i  Midten  af  en  uhyre  Kugle.  Pantheon  bliver 
for  Resten  oversvømmet  hvert  Aar,  saa  den  maa 
have  en  beundringsværdig  Constitution  for  at  kunne 
udholde  det.  Tænkl  Aar  25  før  Chr.  er  den 
bygget  (af  Agrippa,  Kejser  Aug^sti  Svigersøn)  og 
endnu  staaer  den,  efter  at  den  hvert  Aar  —  i 
1878  Aar  —  er  bleven  sat  under  Vand  (de  gamle 
Romere  har  dog  vel  sagtens  holdt  Vandet  ude) 
næsten  aldeles  uberørt  af  Tidens  Tand,  —  det 
gjør  Frue  Kirke  den  ikke  efter. 

Foruden  de  sidst  omtalte  Landsmænd:  Dr. 
Briinnicke,  Grosserer  Petersen  og  Fyrinspektør 
Grove,  kom  der  i  Søndags  en  Nordmand,  nemlig 
den  unge  Kjøbmand  Gran  fra  Bergen,  som  jeg  var 
sammen  med  i  Venedig.  Det  er  alle  flinke  Folk, 
men  desværre  forlader  Gran  og  Grove  allerede  Rom 

idag  for  at  gaae  Nord  paa.  Captajn  Jespersen, 
hvis  Kone  ligger  syg,  tænker  ogsaa  paa  at  rejse 
paa  Mandag,  hvis  han  ikke  faaer  gode  Efterret- 
ninger, og  da  han  er  en  venlig  og  gemytlig  Mand, 
som  med  Ungdommelighed,  Liv  og  Lyst  har  taget 
Deel  i  vort  Liv,  skilles  vi  nødig  fra  ham.  I  Be- 
gyndelsen af  Marts  rejser  Leuning,  Gad  og  Berner 
til  Paris  og  Meldahl  til  Øvre-Italien,  og  endelig 
først  i  April  —  tænker  jeg  —  tager  Kraft, 
Forchhammer,  L.  Meyer,  Herholdt,  Molin  og  jeg, 
og  maaskee  et  Par  for  mig  —  mindre  vigtige  Folk, 
til  Neapel.  Flere  af  de  Andre  drage  Nord  paa, 
og  saaledes  seer  den  lille  Kreds,  som  har  sluttet 
sig  saa  tæt  sammen,  med  en  Slags  Skræk  sin  Op- 
løsning imøde. 

Blandt  vore  Damer  synes  jeg  bedst  om  de 
svenske.  Den  ene.  Frøken  Adlersparre,  en  Pige 
paa  hen  ved  40  Aar,  har  et  smukt,  opvakt  og 
karakteristisk  Ansigt;  hun  er  en  begavet  Malerinde, 
og  navnlig  kopierer  hun  meget  smukt.  Men  hun 
lever  i  den  Grad  i  sin  Kunst,  at  hun  har  tabt 
Interessen  for  Livet,  og  hun  kunde  aldeles  ikke 
forstaae  Fru  Blommers  dybe  Sorg.  (NB.  Nu  har 
hun  det  dog  lidt  bedre  —  hun  gaaer  daglig  til 
Mandens  Grav  og  vil  ikke  høre  et  Ord  om  nogen- 
sinde at  forlade  Rom,  hvor  han  hviler,  men  hun 
er  dog  begyndt  frivillig  at  tage  Næring  til  sig). 
Den  anden,  Frøken  Kuliberg,  er  en  heel  Deel 
yngre  og  har  et  behageligt,  men  meget  svensk  An- 
sigt.   Hun  lider  noget  under  Trykket  af  sin  Rejse- 

kammerats  Indesluttethed  og  Mangel  paa  Ung- 
dommelighed, og  naar  hun  derfor  træffer  nogen  af 
os,  glæder  hun  sig  øjensynlig  meget  over  at  faae 
en  lystig  Passiar.  Hendes  Veninde  holder  ikke  af 
at  spadsere,  men  sidder  helst  hele  Dagen  paa  et 
Galleri  eller  hjemme  ved  sit  Staffeli.  Jeg  veed 
ikke,  hvad  man  skal  gjøre  for  den  stakkels  Pige 
for  at  skaffe  hende  lidt  Udbytte  af  Besøget  her; 
vi  unge  Folk  kan  jo  ikke  saa  godt  løbe  om  med 
hende. 

Paa  Torsdag  skal  jeg  til  et  kuriøst  Selskab 
hos  Kerrs.  Enhver  af  de  Tilstedeværende  skal 
præstere  et  eller  andet  aparte,  og  jeg  har  i  den 
Anledning  skrevet  et  Par  Scener,  som  skal  udføres 
af  Forchhammer  og  Kraft  —  samt  Gad  som 
Fruentimmer.  Det  Hele  er  taget  fra  en  tydsk 
Farce,  jeg  saae  i  Wien,  og  lavet  paa  og  nedskrevet 
i  to  Timer.  Læssøe  maler  et  lille  Maleri,  som 
bortloddes  (naturligviis  gratis)  mellem  Gjæsteme. 
Thielemann  gjør  Musik  —  de  unge  Damer  staae 
i  Tableau  (arrangeret  af  Ernst  Meyer);  hvad  de 
Øvrige  vil  gjøre,  veed  jeg  endnu  ikke,  men  det  er 
rimeligt  nok,  at  det  Hele  mislykkes.  Min  Vært- 
inde, Signora  Nina  (man  nævner  her  altid  Folk 
ved  Fornavn,  og  jeg  hedder  derfor,  da  Christian 
ikke  gjælder  for  et  Navn  i  Italien,  Signore  Gio- 
vanni —  Jens  —  Jean,  og  paa  Restaurationerne  — 
for  at  skjelnes  fra  Andre  af  samme  Navn,  Gio- 
vannino  —  lille  Jens),  spurgte  mig  forleden  med 
et  meget  bekymret  Ansigt  om,  hvorledes  jeg  havde 

det,  jeg  var  i  den  senere  Tid  bleven  saa  melan- 
kolsk. Det  er  nu  ingenlunde  Tilfældet,  men  man 
bliver  kjed  af  at  føre  den  daglige  Sludder,  som 
Italienerne  holder  saa  m^et  af,  og  det  kan  de  slet 
ikke  begribe,  da  de  ikke  har  nogen  større  For- 
nøjelse end  at  snakke.  Man  spørger  aldrig  her 
om,  hvad  Folk  er,  men  kun  om,  hvad  de  har  at 
leve  af,  for  har  de  Noget,  saa  følger  det  af  sig 
selv,  at  de  ikke  vil  være  noget.  Deres  Ideal  er, 
som  de  sige,  at  være  fri  for  at  tænke  og  have 
noget  at  bryde  sig  om,  og  det  forudsætter,  at  man 
ingen  Arbejde  har.  Derfor  fyldes  Klostrene,  — 
og  skjøndt  det  at  blive  Nonne  koster  en  temmelig 
betydelig  Sum,  er  der  dog  Rift  derom,  fordi  de 
faaer  godt  at  spise  og  behøver  ikke  at  tænke.  I 
disse  Dage  er  en  tydsk  Maler  gaaet  over  til 
Katholicismen.  Han  besøgte  meget  ivrigt  det 
protestantiske  Kapel,  men  Jesuitterne,  som  opdagede 
hans  religiøse  Trang,  fik  fat  paa  ham.  Vor  unge 
Præst  har  taget  sig  det  meget  nær  og  holdt  i 
Søndags  en  varm  og  smuk  Prædiken  mod  Katholi- 
cismen. 

Fru  Buchwald  vil  absolut  føre  mig  til  tUnsere 
Dichterinn»,  Baronesse  Witzleben,  som  hun  boer 
sammen  med,  og  som  har  hørt,  at  jeg  er  Digter, 
og  derfor  brænder  af  Begjærlighed  efter  at  gjøre 
mit  Bekjendtskab,  men  det  skal  ikke  lykkes  hende. 
En  Digterinde,  som  baade  er  Baronesse  og  Tydsk, 
—  det  er  for  drøjt. 

De  Andre,  som  var  med  paa  Ballet  hos  Te- 
deschis,  vil  have  mig  med  op  til  Dandserinden, 
Alberini,  for  efter  italiensk  Skik  at  takke  hende 
for  den  Nydelse,  hun  skaffede  os  hiin  Aften.  Det 
siges,  at  Sligt  er  ganske  almindeligt,  og  at  hun  vil 
føle  sig  smigret  derved;  —  meget  muligt!  men 
jeg  er  helst  fri  for  at  have  mere  med  den  Trold- 
kvinde at  gjøre.  For  Resten  er  hun  en  af  Roms 
mest  bekjendte  Skjønheder,  saa  vi  er  ikke  ene  om 
at  finde  hende  smuk. 

■Jeg  kommer  nok  hjem  i  Maj,  og  vil  sikkert 
til  den  Tid  have  faaet  nok  af  at  flakke  omkring 
imellem  Fremmede.  I  Neapel  bliver  jeg  vist  kun 
en  to — tre  Uger,  og  Hjemrejsen  bliver  kun  en 
Rejse  —  navnlig  i  Tydskland.  Lev  nu  vel,  min 
egen  Moder,  og  I  Andre!  Hils  Venner  og  Ven- 
inder. 

Din 
Christian. 


Rom.     Lørdag  før  Paaske  1853. 

Efter  at  have  tilbragt  Aftenen  hos  Giornis 
og  faaet  min  2  Skillings  Pibe  stoppet  (den  har 
bogstavelig  med  Rør  og  Hoved  ikke  kostet  mere) 
har  jeg  ikke  bedre  Underholdning  end  den,  jeg 
kan  faae  med  jer,  skjøndt  jeg  selv  maa  tale  hele 
Tiden.  Vi  har  Paaskestads  i  denne  Tid,  og  j^ 
har  hørt  forskjellige  Misererer  i  det  sixtinske  Kapel 
og  Peters-  og  Laterankirken,  og  det  var  da  heldig- 

viis  den  gode  gamle  Kirkemusik;  men  Udførelsen 
tilfredsstillede  mig  ikke  ganske,  og  jeg  troer  heller 
ikke,  Ravnkilde  var  rigtig  fornøjet  med  den.  De 
andre  kirkelige  Højtideligheder  har  jeg  ikke  taget 
videre  Notits  af,  fordi  jeg  nu  tidt  nok  har  seet 
Paven  sidde  i  Lænestol  og  Cardinalerne  og  Mon- 
signoreme  og  Biskopper  og  Munke  o.  s.  v.  Imorgen 
skal  jeg  dog  bivaane  Velsignelsen  paa  Peterspladsen, 
da  den  falder  efter  Kirketiden  i  det  protestantiske 
Kapel.  Skjærtorsdag  og  Langfredag  bliver  aldeles 
ikke  betragtede  som  Helligdage  her;  alt  dagligt 
Arbejde  gaaer  sin  Gang,  og  det  er  kun  Spæk- 
høkerne, som  fejrer  dem.  I  deres  Glæde  over,  at 
Fasten  nu  lakker  mod  Enden,  udsmykker  de  deres 
Butikker  med  den  Skjønhedssands,  som  er  Italie- 
neme  medfødt;  store  Colonner  af  brune  Parmesan- 
oste bære  et  Loft,  sammensat  af  Skinker,  Pølser 
og  Grønt,  undertiden  ogsaa  med  en  Kuppel  midt 
i,  bygget  af  samme  Stof,  og  alt  dette  —  prydet 
med  Lamper,  Blomster  og  Guldpapir  —  tager  sig 
virkelig  heel  godt  ud.  Undertiden  sees  ogsaa  fen 
Hvælving,  bygget  af  hvide  Æg,  og  midt  under  den, 
dybest  inde,  et  lille  oplyst  Madonnabillede.  Et 
Sted  var  et  heelt  Golgatha,  Christus  paa  Korset 
og  Røverne  paa  begge  Sider;  foran  Johannes  og 
Kvinderne,  og  alt  dette  var  virkelig  smukt  model- 
leret —  af  Smør. 

Imorgen  skal  vi  have  den  berømte  Kuppel- 
belysning paa  St.  Peter,  men  det  regner  stadig,  og 
hvad  skal  det  saa  blive  til;   det  bliver  nok  aldrig 

opsat.  Derimod  har  man  paa  Grund  af  det  urolige 
Vejr  udsat  det  store  Fyrværkeri,  som  skulde  finde 
Sted  anden  Paaskedag,  til  et  Par  Dage  senere. 
Italienerne  er  selv  forbavsede  over  det  vedholdende 
slette  Vejr.  Selv  i  Neapel  skal  det  være  skræk- 
keligt. Her  har  vi  Regn  og  Scirokko  og  oven  i 
i  Kjøbet  er  det  koldt,  som  er  imod  al  Orden,  da 
Scirokko,  som  en  Vind,  der  kommer  fra  Afrikas 
Ørken,  altid  plejer  at  bringe  varm  Luft. 

(Anden  Paaskedag.) 

Der  hviler  en  ond  Stjerne  over  os  Rejsende  i 
denne  Tid.  Kuppelbelysningen  fandt  paa  Grund 
af  Regnvejr  ikke  Sted.  Nogle  tale  endog  om,  at 
den  mod  al  Sædvane  virkelig  skal  være  udsat, 
men  ogsaa  idag  regner  det  uafbrudt.  De,  der 
vilde  rejse  Nord  paa,  vente  paa  Berner,  som  er 
faldet  og  har  stødt  sit  Knæ.  Fru  Kerr  vilde  drage 
til  Neapel,  men  hendes  Søster,  Frøken  Schlegel, 
er  bleven  syg,  og  Rejsen  er  udsat.  Vi  Andre  komme 
neppé  bort  før  den  lode;  men  selv  om  vi  vente 
til  den  12te,  som  er  sidste  Termin,  har  Læssøe 
viist  mig,  at  jeg  vil  kunne  være  hjemme  til  min 
Fødselsdag.  Er  det  muligt,  saa  kommer  jeg.  Jeg 
drager  da  formodentlig  gjennem  Schweiz,  som  er 
den  korteste  Vej,  og  opad  Rhinen. 

(Tirsdag  3die  Paaskedag.) 

Naa,  endelig  idag  godt  Vejr  I  Med  Meyer  og 
Læssøe  var  jeg  inde  i  nogle  Skovstrækninger  ved 

Monte  Maria,  en  halv  Miil  fra  Rom,  og  vi  krøb 
op  og  ned  ad  Bankerne  og  plukkede  de  dejlige 
Foraarsblomster  og  glemte  hele  den  onde  Tid.  I 
Aften  var  St.  Peter  illumineret;  det  var  et  komplet 
Feesyn.  Michel  Angelos  dejlige  Kuppel  og  alle 
de  arkitektoniske  Omrids  i  den  uhyre  Kirke  lige 
til  Foden  var  besat  med  Lamper.  Da  skete  paa 
een  Gang  det  store  Under  med  Forvandling  fra 
Lampe-  til  Blusbelysning.  Mange  hundrede  Men- 
nesker ere  med  Livsfare  anbragte  over  den  hele 
mægtige  Bygning,  og  i  det  Øjeblik  Klokken  slog 
8,  begyndte  det  at  flamme  ved  Korset,  som  kroner 
Bygningen,  og  i  et  Nu,  som  ved  et  Trylleslag, 
væltede  Ildhavet  sig  ovenfra  over  Kuppelen  ned 
til  Foden  af  Kirken  og  langs  med  de  Søjlegange, 
som  indeslutte  Pladsen.  Noget  saa  Vidunderligt, 
Trolddomsagtigt  har  jeg  aldrig  seet.  Den  stjerne- 
klare Himmel,  der  hvælvede  sig  lys  og  blaa  over 
Lamperne,  blev  paa  een  Gang  kulsort,  i  Modsæt- 
ning til  det  stærke  Lys  paa  Kirken.  I  og  for  sig 
er  Lampebelysningen  smukkere,  den  angiver  — 
navnlig  paa  Kuppelen  —  Formen  meget  bedre, 
derimod  komme  Blussene,  som  aldeles  fortrænge 
den  tidligere  Belysning,  som  Tværlinier,  hvilket 
langtfra  fremhæver  Bygningens  Skjønhed  (d:  Kup- 
pelens) i  den  Grad;  men  selve  Overgangen  er  noget 
saa  aldeles  Overraskende  og  Ubegribeligt,  at  jeg 
ikke  vilde  have  undværet  det  for  mange  Penge 
(skjøndt  jeg  snart  ingen  har).  —  Imorgen  skal  vi 
have  det  store  Fyrværkeri. 

17 

(Onsdag.)  Idag  atter  Graavejr,  og  Fyrværkeriet 
bliver  vel  saaledes  udsat.  Kjedeligt  er  det,  for 
jeg  skulde  dog  lidt  ud  i  Bjergene.  Jeg  trænger  til 
Adspredelse,  —  ikke  fordi  jeg  kjeder  mig,  men 
fordi  jeg  længes  hjem.  Jeg  vaagner  om  Natten 
med  Haab  om,  at  jeg  ligger  i  min  egen  Seng,  og 
bliver  hver  Gang  ubehageligt  skuffet. 

Dog,  Neapel  maa  jeg  besøge,  det  veed  jeg, 
og  det  glæder  jeg  mig  ogsaa  meget  til.  Jeg 
trænger  til  Forandring  og  længes  efter  alt  det  Nye, 
jeg  skal  see;  jeg  vilde  naturligviis  ikke  undvære 
det,  men  dog  glæder  jeg  mig  allermeest  til  at 
komme  tilbage  til  alle  mine  Kjære  —  og  til  det 
Land,  der  dog  altid  bliver  mig  det  kjæreste,  og 
som  passer  bedst  for  min  Natur,  hvor  megen 
Skjønhed  der  end  findes  udenfor  det.  Meget 
hernede  er  og  bliver  mig  fremmed  og  uforstaaeligt, 
men  en  heel  Deel  har  jeg  jo  dog  seet  baade  af 
Kunst  og  Natur,  og  har  jo  mere  i  Vente.  Og  saa 
har  jeg,  som  I  veed,  haft  stor  Glæde  af  at  lære 
Læssøe  at  kjende,  han  er  et  sjeldent  ædelt  og 
kærligt  Menneske.  Ogsaa  Laurits  Meyer  holder 
jeg  meget  af. 

Jeg  har  i  disse  Dage  seet  en  Nonneindvielse. 
Anden  Paaskedag  gik  jeg  til  Kirken  St.  Cecilia 
for  muligviis  at  høre  Nonnerne  synge.  Istedet 
derfor  fik  jeg  noget  ganske  andet.  Bag  et  Gitter, 
som  vendte  til  Kirken,  var  Søstrene  forsamlede  og 
iblandt  dem  en  20-aarig  Pige,  som  nu  skulde  be- 
graves   levende.      En   Cardinal    med   en   Mængde 

Præster  stod  i  Kirken  paa  den  anden  Side  Git- 
teret. Efter  en  kort  Tale  af  Car dinalen  og  et 
Litani,  hvori  Menigheden  tog  paa  en  smuk  Maade 
Deel,  oplæste  hun  det  højtidelige  Løfte  (Afskær- 
eisen af  Haaret  saae  jeg  ikke  noget  til)  og  lagde 
sig  paa  Jorden,  hvor  hun  blev  bedækket  med  et 
sort  Klæde  til  Tegn  paa,  at  hun  nu  var  død  fra 
Verden.  Derpaa  fik  hun,  som  Christi  Brud,  en 
Krans  af  Blomster  paa  Hovedet  —  foruden  Nonne- 
dragten, og  kyssede  alle  de  nye  Søstre.  I  Fakkel- 
belysningen inde  i  Kapellet  saae  hun  meget  smuk 
ud,  og  vi  var  ganske  rørte  og  havde  den  inder- 
ligste Medlidenhed  med  hende,  skjøndt  vi  vel  vidste, 
at  det  almindeligviis  betragtedes  —  selv  af  de 
unge  Piger  —  som  en  stor  Lykke  at  komme  i 
Kloster,  da  man  lever  godt  og  har  Intet  at  be- 
stille. Udenfor  Kirken  fortalte  man,  at  hun  ved 
en  bestemt  Dør  endnu  en  Gang  vilde  vise  sig  for 
Verden  for  at  tage  Afsked  med  sin  Familie.  Det 
skete  ogsaa.  Ledsaget  af  Priorinden  fulgte  hun 
sin  Moder  og  Søster  til  Vogns  og  talte  med  nogle 
mandlige  Bekjendte,  som  havde  forsamlet  sig 
udenfor  Kirken.  Der  var  ikke  Spor  af  Bevægelse 
at  mærke  hos  hende  ved  Afskeden.  Hun  stod  og 
lo  og  fjasede,  som  om  det  havde  været  i  en  Bal- 
sal, og  al  vor  Medfølelse  forsvandt.  Da  hun  kyssede 
sin  Moder  og  Søster  for  sidste  Gang,  var  det  med 
en  Mine,  som  om  hun  skulde  paa  et  Bal  eller  en 
Maskerade.  Jeg  kan  ikke  forstaae  de  Mennesker, 
de  vedbliver  (ikke  i   god  Forstand)  at  være  Børn 

hele  Livet  igjennem,  al  virkelig  Dybde  synes  dem 
fremmed.  Ja,  man  faaer  en  stærk  Følelse  af,  hvor 
gruelig  demoraliserende  denne  Pavestat  —  og 
Præsteregimente  er,  som  tager  alt  Ansvar  fra  Folk 
og  holder  hele  den  uvidende  Hob  i  en  aandelig 
Sløvhed  og  Magelighed,  som  er  forfærdelig. 

I  Theatret,  som  nu  er  aabnet  igjen,  har  jeg 
seet  en  over  al  Beskrivelse  slet,  rørende  Komedie 
af  Scribe  —  «Et  Ægteskab  af  Kjærlighed »,  udført 
af  et  nyt  Selskab,  hvori  der  synes  at  være  to  gode 
Skuespillere. 

Idag  den  iste  April  er  det  Foraar,  og  nu 
mener  man,  at  det  er  sikkert.  Vi  bliver  i  Rom 
til  den  I2te,  men  da  jeg  hører,  at  Stipendierne  først 
uddeles  i  Maj,  saa  er  det  jo  godt,  at  jeg  venter 
lidt  her,  hvor  der  dog  er  billigt  at  leve.  Meyers 
Doktor  har  givet  ham  Lov  til  at  følge  med  til 
Neapel;  —  vi  frygtede  for,  at  hans  Øjne,  som 
bestandig  er  svage,  ikke  vilde  kunne  taale  det 
stærke  Sollys  der.  Jeg  er  meget  glad  ved  at  faae 
ham  med,  —  efter  Læssøe  er  han  mig  den  kjæreste 
af  Landsmændene. 

Breve  til  Læssøe  og  Forchhammer  omtale 
takt-  og  smagløse  Beretninger  om  vort  Liv  her- 
nede og  om  Carnevalet  —  baade  i  « Berlingske* 
og  i  « Fædrelandet*.  Mon  nu  ikke  jeg  Stakkel 
igjen  faaer  Skyld  for  dem?  jeg,  som  aldrig  har 
skrevet  et  Ord  hjem  uden  til  mine  Allernærmeste, 
og  derfor  har  vaaset  og  kritiseret  og  skumlet  uden 
Betænkning.      Hvor    kommer    dog   alt   dette   fra? 

Jeg  er  i  Grunden  vred  paa  Ploug  derfor;  —  men 
det  har  dog  glædet  mig  at  høre,  at  han  er  bleven 
forlovet. 

Hvorledes  er  det  gaaet  med  Hertz 's  «De  De- 
porterede*? Mantzius  ventede  sig  meget  deraf. 
Og  Paludan  Mullers  Drama,  som  skulde  udkomme 
efter  Julen,  har  jeg  heller  ikke  hørt  noget  om. 
Molbechs  c  Dante*  synes  jo  at  have  gjort  stor 
Opsigt,  og  det  er  jo  ogsaa  sikkert  hans  betyde- 
ligste Arbejde,  som  I  dog  skulde  læse,  hvis  I 
kunde  faae  fat  paa  det.  —  Der  er  meget  mere 
Kraft  deri,  end  jeg  havde  tiltroet  ham,  og  Heiberg 
har  neppe  gjort  Ret  i  at  forkaste  det  —  uagtet 
dets  dramatiske  Mangler. 

Jeg  venter  mig  en  god  Sommer  hjemme.  Jeg 
jubler  ved  Tanken  om  at  komme  ud  i  vor  danske 
Bøgeskov,  som  der  dog  ikke  er  Mage  til  paa 
Jorden.  Paa  den  anden  Side  er  der  nok,  der  for- 
uroliger mig.  Tidt  synes  det  mig  reent  galt,  at 
jeg  fløj  bort  istedetfor  at  blive  hjemme  og  bestille 
noget,  —  jeg  veed  jo  endnu  slet  ikke,  om  der 
kommer  noget  ud  af  denne  Rejse,  —  og  saa  oven- 
ikjøbet  Vinteren,  som  jo  ellers  er  min  bedste  — 
ja  —  næsten  eneste  Arbejdstid;  —  naa  ja,  —  jeg 
har  jo  gjort  større  Galskaber  før.  Hvad  nytter 
det  til,  at  jeg  plager  jer  og  mig  selv  med  Klager 
over,  hvad  der  ikke  kan  ændres.  Jeg  er  vist  bleven 
gammel  hemede,  for  jeg  har  ikke  det  Mod  som 
før,  og  jeg  synes,  det  maatte  være  saa  herligt  at 
have  faste  aarlige  Indtægter;  Præst  kan  jeg  ikke 

blive,  før  jeg  virkelig  tør,  og  før  det  klarer  sig 
for  mig,  om  jeg  skal  vende  Ryggen  til  min  Digter- 
virksomhed. Det  er  grueligt  at  blive  draget  til  to 
Sider  og  ikke  kunne  komme  paa  det  Rene  med, 
hvilken  man  skal  vælge.  Poesien  fortryller  mig, 
men  min  inderste  Længsel  driver  mig  til  at  blive 
Præst.  Men  det  maa  jo  dog  een  Gang  vise  sig, 
hvad  jeg  skal,  jeg  kan  jo  da  ikke  altid  blive  gaa- 
ende  i  dette  Virvar;  —  gid  jeg  blot  snart  maatte 
blive  klog  paa  mig  selv. 

Bare  den  gode  Cultusminister,  som  vist  er  en 
Snegl,  vilde  tage  lidt  Notice  af  mit  Brev,  men  jeg 
troer  ikke,  han  gjør  det,  og  jeg  er  snart  ganske 
uden  Patroner.  Nu,  jeg  vil  stole  paa,  at  Hjælpen 
nok  vil  komme,  naar  den  er  nødvendig,  —  og  vil 
nu,  for  at  trøste  mig,  gaae  hen  og  spise  min 
Middagsmad  og  mødes  med  mine  brave  Ilands- 
mænd.  Lev  vel,  alle  I  Kjære!  Hilsen  til  jer  alle 
—  og  til  Grisen,  Rømer,  Adolf  Knudsen  og  Ri- 
chardt —  og  alle  gode  Venner,  som  jeg  dog 
heldigviis  har  en  Slump  af. 

Eders 
Christian. 


O.  Zinck  til  C.  Hostrup. 

5.  April  1853. 
Kære  Hostrup! 

Jeg  har  allerede  længe  havt  et  Brev  liggende 
til   Dig,    men   ikke   faaet  det  afsted,    da  jeg  ikke 

havde  det  sluttet,  og  heller  ikke  rigtig  vidste,  om 
jeg  skulde  sende  det  til  Neapel  eller  Rom.  Nu 
det  er  blevet  saa  gammelt,  vil  jeg  tænde  min 
Pibe  derved  og  skrive  Dig  et  nyt,  da  jeg  har 
faaet  de  nødvendige  Oplysninger  dit  Opholdssted 
betræffende.  Du  er  altsaa  i  Neapel,  denne,  om 
j^  saa  maa  sige  —  dog,  det  er  sandt,  jeg  havde 
jo  nær  forglemt  Din  Advarsel,  altsaa  sat  sapienti; 
der  er  jo  flere  end  Dig,  der  skal  læse  de  Breve, 
Du  faaer.  —  Jeg  skal  først  bringe  Dig  en  frisk  og 
varm  Hilsen  fra  Dine  Egne,  som  jeg,  nærmest  i 
Anledning  af  Confir mationen,  har  besøgt  i  Dag.  — 
Jeg  fik  læst  de  sidste  Breve,  som  du  har 
skrevet,  og  takker  Dig,  fordi  Du  har  tilladt,  at 
jeg  maatte  have  Adgang  til  dem.  De  italienske 
Blomster  have  vakt  megen  Interesse,  og  for  mig 
især,  fordi  jeg  saae,  at  der  ogsaa  i  Italien  var 
Bellis,  som  hos  os  groe  vildt  paa  Marken.  Her 
har  vi  desværre  ingen  Blomster  endnu  at  rose  os 
af,  Sneen  dækker  alt,  og  i  Dag  fik  vi  et  frisk 
Lagl  Mon  Jorden  virkelig  skulde  have  faaet  en 
Skavank,  saa  at  Klimaet  er  blevet  anderledes ;  det 
vilde  jo  være  Revolution  i  vor  hele  cLevemaade.* 
Skomagerne  slikke  Fingrene  efter  saadant  Veir  som 
dette,  men  Grossererne  gaae  hver  Dag  ud  til  Told- 
boden for  at  see,  om  der  dog  ikke  snart  er  aabent 
Vande.  Alle  Kanaler  ere  fyldte  med  Snee  fra 
Gaderne  lige  op  til  Bolværket,  —  ja.  Du  er  reist 
fra  en  meget  interessant  Vinter,  hvad  Veiret  an- 
gaaer.     For  Resten  er  her  i  den   sidste  Tid   ikke 

passeret  store  Nyheder.  —  Høedt  —  for  at  be- 
gynde med  ham  —  har  indgivet  Ansøgning  om 
Afsked.  Bournonville  —  Napoli 's  Forherliger  I 
—  har  componeret  en  ny  Ballet  —  Brudefærden 
i  Hard  anger.  Den  er  svært  i  Velten  i  denne 
Tid,  ligesom  Høedt  var  det  i  sin.  For  Resten  er 
den  ganske  smuk  at  see,  med  kvik  Musik  af  Paulli. 
Samme  Aften  jeg  saae  den,  gik  Hertz'  cDe  De- 
porterede».  Jeg  maa  rigtignok  forud  bemærke,  at 
jeg  var  placeret  bag  i  c  Svedekassen »,  som  Du  vel 
nok  mindes,  og  følgelig  var  jeg  just  ikke  saa  sær- 
deles vel  oplagt;  det  kan  for  en  Deel  have  be- 
virket, at  jeg  ikke  var  saa  begeistret  over  Ballet- 
ten, som  Publikum  i  det  Hele  var,  og  at  jeg  heller 
ikke  kom  i  Extase  over  Høedts  Spil,  hvad  j^ 
naturligviis  ikke  tør  sige  til  Alle  og  Enhver.  — 
Vist  er  det,  at  han  —  unter  uns  gesagt  —  spiller 
Komedie  paa  en  lidt  vel  pretentiøs  Fagon;  naar 
han  har  en  Monolog  eller  en  eifectfuld  Replik, 
adresserer  han  den  til  Publikum  paa  en  Maade, 
som  om  han  vilde  sige:  c  Pas  paa!  Nu  kommer 
der  noget  Godt!»  Han  vilde  i  mine  Øjne  være 
en  større  Konstner  —  hvad  man  dog  vel  maa  ind- 
rømme, at  han  er  —  naar  han  var  lidt  mere  Herre 
over  sin  Forfængelighed  baade  udenfor  og  paa 
Scenen.  For  Resten  fik  jeg  Leilighed  til  at  see 
Jfr.  Larcher  for  første  Gang;  hun  er  en  ung,  flink 
og  kjøn  Skuespillerinde.  Nielsen  spillede  en  Slags 
Elsker  og  var  mærkværdig  skidt.  Phister  som 
den  deporterede  Gavtyv  af  en  Kammertjener,    der 

i  al  sin  Lurvethed  alligevel  vil  spille  Gentleman, 
var  udmærket.  —  Du  veed  formodentlig,  at  der 
er  kommet  friske  Kræfter  til  Theatret.  En  Upsa- 
lenser  med  en  prægtig  Tenorstemme  siges  at  skulle 
debutere  i  «Joseph  og  hans  Brødre»  —  God 
Nat  Salertz!  —  Jfr.  Egense  i  <Røverborgen» 
—  Jfr.  Benedictsen  i  cFarinelli».  —  Begge 
skulle  være  lovende.  Dog,  det  bliver  der  for  det 
Første  neppe  noget  af,  da  C.  Hansen  er  blevet  syg 
og  ligger  stærkt  angrebet  af  Inflammation  i  Under- 
livet, saa  at  der  skal  være  Fare  for  hans  Liv. 
Det  var  dog  et  stort  Tab,  hvis  han  gik  bort.  Du 
skulde  have  hørt  ham  i  Paaske-Concerten  i  Frue 
Kirke,  hvor  han  sang  to  af  Weyses  Aftensange 
til  Orgelaccompagnement  ganske  mageløst.  —  Skum- 
lere ved  Theatret  sige,  at  han  har  lagt  sig  syg 
for  ved  sin  Gjenoptræden  at  blive  modtaget,  som 
Fru  Heiberg.  Ja,  det  var  en  interessant  Be- 
givenhed for  Kjøbenhavnerne.  Bouketter  regnede 
ned  over  hende,  det  fine  Publikum  klappede  — 
Heiberg  havde  nemlig  afsat  alle  Pladser  til  den 
fine  Portion  paa  40  nær  i  Parterre  og  Galleri. 
Ikke  engang  Skuespillerne  kunde  faa  Lov  at  tegne 
sig  for  en  Billet.  Men  Firmaet  Black  &  Comp. 
har  ogsaa  svoret  en  blodig  Hævn.  Fruen  blev 
exceptionelt  fremkaldt,  man  vilde  trække  hende 
hjem,  men  hun  kneb  ud  ad  en  Bagdør,  hvorfor 
den  begeistrede  Hob  drog  til  Christianshavn  og 
raabte  Hurra.  —  Rygtet  fortæller,  at  en  af  de 
mest  Begeistrede  fik  sin  Arm  forstuvet  og  maatte 


266 

ud  paa  Hospitalet  for  at  faae  Hjælp.  Da  han 
blev  spurgt  om,  hvorledes  han  havde  faaet  det, 
og  han  fortalte,  at  han  havde  villet  være  med  at 
trække  Fru  H.,  sagde  Professoren:  cja,  min  gode 
Mand,  saa  skulde  De  egentlig  været  ud  paa 
Christianshavn*  (Veterinærskolen).  —  Da  Stykket 
(«En  Sommeraften*  hedder  det)  gik  anden  og 
tredie  Gang,  gientoges  Forestillingen  med  Blom- 
sterne, hvorudover  Nielsen,  der  spiller  en  gam- 
mel Baron,  Fader  til  Fru  Heiberg,  ved  sin  Entré 
skal  have  sagt:  «Nei  hør,  I  ødelægger  mig  reent 
min  Have  med  jeres  BIomsterkrandse-Raseri !  Nu 
synes  jeg  snart,  det  kunde  være  nokI»  Fru  H., 
Md.  Holst  og  Jfr.  Price  sidde  nemlig  paa  Sce- 
nen og  binde  Krandse.  Men  det  er  vel  en  af  de 
mange  Historier,  som  det  bekjendte  spændte  For- 
hold mellem  Nielsens  og  Heibergs  har  ladet  Ryg- 
tet udsprede.  Fruen  skal  være  bleven  lidt  fyldig, 
men  saae  brillant  ud  i  Rollen.  Stykket,  der  er 
løbet  af  Stablen  paa  et  af  Firmaet  «Fabriken  paa 
Christianshavn»s  Værfter,  er  udspækket  med  Nips 
og  Stads  saasom  Sang  i  Aftendæmring,  Seilads  i 
Maaneskin  o.  s.  v.  Tredie  Gang,  da  Folk  ende- 
lig begyndte  at  opdage  Stykket  —  tidligere  var 
det  naturligviis  kun  Fruen,  man  hørte  og  saae  — 
lød  der  en  stærk  Hyssen,  da  det  var  forbi.  — 
Høedt  har  fattet  den  colossale  Plan,  der  noksom 
characteriserer  ham  som  den  forfængelige  Blære, 
han  er,  at  reise  til  Berlin,  hvor  Prindsen  af 
Hess  en  har  lovet  ham  en  rund  Sum  for  at  spille 

Hamlet,  og  forsikret  ham  et  godt  Engagement  paa 
et  Aar;  derfra  vil  han  reise  til  London,  til  det  af 
P rinds  Albert  engagerede  tydske  Skuespiller- 
selskab. —  I  Casino  har  de  faaet  flere  nye  Styk- 
ker, der  ikke  have  gjort  stor  Lykke:  «Den  galante 
Abbed*,  « Skrædder  og  Digter*  —  o.  fl.  Det 
sidste  er  i  en  Recension  i  et  af  Bladene,  hvad  Ind- 
holdet angaaer,  blevet  sammenstillet  med  Din  «  Spurv 
i  Tranedands»,  og  denne  Sammenstilling  udført 
paa  en  for  dig  meget  smigrende  Maade.  E.  Bøgh 
har  omarbeidet  et  fransk  Stykke,  som  gaaer  under 
Navn  af  «Et  enfoldigt  Pigebarn*,  og  som  giør 
Lykke;  Md.  Rosenkilde  skal  være  flink.  Du  har 
vel  hørt,  at  vi  har  spillet  Studenter-Komedie  til 
Bedste  for  Sygehjemmet,  og  at  Kongen  var  der; 
vi  spillede  paa  en  Maade  offentligt,  da  Bestyrelsen 
var  tosset  nok  til  at  bekjendtgiøre,  at  det  var  for 
Studenter  med  Damer  og  Bekj endte;  der  var  en 
glubende  Hoben  Jøder.  Plougs  Stykke  skal  nok 
gaae  i  Mai,  og  Ernst  Bruun  vil  med  igien.  —  Ud- 
stillingen paa  Charlottenborg  er  aabnet  forleden 
Dag,  og  der  skal  være  gode  Ting  i  Aar.  Fra  Venner 
og  Bekjendte  skal  jeg  hilse.  Alt  vel  indenborde. 
Grisen  er  nu  kommet  sig  igien,  men  er  ikke 
bleven  federe.  Else  derimod  er  bestandig  hiemme 
og  nok  kun  snavs.  —  Liebenberg  lever  stadig 
væk  for  sin  August.  Vater  er  grundig  o.  s.  v. 
—  Der  rustes  en  lille  Escadre,  som  skal  til  Thrond- 
hjem  i  Juni  til  Kong  Oscars  Kroning:  Linieskibet 
Danmark,  en  Fregat,  to  Corvetter   og   tre   Damp- 

skibe;  det  er  ellers  m^et,  at  Danmark  har  Raad 
dertil.  —  For  Resten  er  alt  ved  det  Gamle  her- 
hiemme.  —  Bliv  nu  ikke  for  længe  borte,  men 
kom  og  see  Bøgen,  medens  den  endnu  er  rigtig  i 
sin  Pragt,  Du  kan  troe,  Du  kan  have  godt  af  det 
ovenpaa  Reisen. 

Din 

Otto  Zinck. 


C.  Hostrup  til  sin  Moder  og  sine  Søstre. 

Rom.   I  o.  April  1853. 

Saa  kom  jeg  da  virkelig  til  Bjergene.  I  Man- 
dags, den  4de  April,  gik  Meyer  og  jeg  ud  til 
Abbediet:  Grotta  Ferrata,  hvor  der  var  Marked. 
Det  var  sommervarmt,  og  den  romerske  Cam- 
pagne  giver  ingen  Skygge,  saa  de  2V«  Miil  var 
drøje  nok;  men  da  vi  kom  ud  til  de  skovrige 
Bjerge  og  havde  faaet  os  en  Fogliette  Viin  i  en 
Løvhytte  og  kom  ind  i  den  glade  Tummel  af 
pyntede  Bønderfolk  i  deres  maleriske  Dragter  og 
Romere  og  Fremmede  og  Heste  og  Æsler,  saa 
fortrød  vi  rigtignok  ikke  den  Ulejlighed.  Italienerne 
er  aldrig  stille  glade,  som  vi;  naar  de  more  sig, 
saa  skrige  de  og  synge  og  slaae  paa  Tamburin 
(deres  nationale  Instrument),  og  de  unge  Karle 
sætte  Blomster  i  deres  spidse  Hatte,  og  Pigerne 
drikke  saa  megen  Viin,  at  det  vilde  være  nok  til 
at  gjøre  en  Nordbo  drukken,  men  dem  skader  det 
ikke,  de  blive  blot  lystige  og  elskværdige.    (Drukne 

Italienere  seer  man  aldrig).  Og  saadan  en  Naturi 
—  havde  jeg  dog  blot  kunnet  vise  eder  den.  — 
Bunden  var  lysegrøn  og  fuld  af  de  prægtigste 
Blomster,  Træerne  var  lige  begyndt  at  springe  ud, 
og  deres  gulgrønne  Kroner  stak  herligt  af  til  de 
blaagrønne  Oliventræer  og  de  mørke  Pinier  og 
Cypresser,  Steenege  og  Laurbærtræer.  Ad  en  dej- 
lig Vej  gik  vi  til  Frascati,  en  smuk  lille  By,  som 
alt  i  Albanerbjei^ene,  og  traf  der  adskillige  Lands- 
mænd, som  var  kjørt  derud.  Vi  hilste  fra  det 
gamle  Tusculum  paa  Middelhavet,  og  Forchham- 
mer, Lier,  Ravnkilde,  Meyer  og  jeg  blev  i  Fra- 
scati om  Natten.  Næste  Morgen  spadserede  vi 
gjennem  Klippebyen  Rocca  di  Papa,  der  paa  en 
ubegribelig  Maade  er  klinet  op  ad  det  bratte 
Fjeld  til  Albanerbjergenes  øverste  Top,  Monte 
Cavo,  hvor  der  er  et  Passionisterkloster.  Munkene, 
som  nylig  var  blevne  af  med  Sneen  (den  laa 
endnu  ti  Skridt  derfra,  skjøndt  der  overalt  blom- 
strede vilde  Crocus  og  Hyacinter),  syntes  godt  om 
at  faae  Besøg,  og  vi  var  længe  i  Klosteret  og  blev 
trakterede  med  Viin  og  kunde  ikke  blive  mætte 
af  de  mageløse  Udsigter  til  alle  fire  Verdenshjør- 
ner. Dybt  under  os  laa  to  dejlige  Søer  —  Nemi- 
søen  og  Albanersøen,  og  dem  skulde  vi  nu  ned 
at  gjøre  nærmere  Bekjendtskab  med.  Det  gik  i 
en  Fart  —  gjennem  de  tætte  Skove  og  nedad 
den  bratte  Skrænt,  og  saa  til  Nemi  og  rundt  om 
Søen  og  gjennem  Genzano  og  Ariccia  til  Albano. 
Her  sagde  vi  Farvel  til   Middelhavet   og   de   ufor- 

glemmelige  Bjerge  og  kjørte  Tirsdag  Aften  tilbage 
til  Rom.  Næste  Aften  var  vi  til  Afskedsgilde  hos 
Kerrs,  om  Fredagen  havde  vi  et  Gilde  for  vor 
Consul,  og  endelig  igaar  —  Lørdag  den  9de, 
kjørte  jeg  med  Læssøe,  Meyer,  Ravnkilde  og  Lier 
til  Tivoli  i  Sabinerbjergene.  Det  er  en  ganske 
anden  Natur,  mere  vild,  men  ligesaa  herlig.  I 
Skyggen  af  det  gamle  Sibyllatempel,  der  er  godt 
bevaret  og  meget  smukt,  og  med  Udsigten  til 
Vandfaldet  og  den  hele  forunderlige  Kløft,  hvori- 
gjennem  Teveronen  strømmer,  spiste  vi  til  Middag, 
og  jeg  har  aldrig  holdt  Maaltid  paa  noget  smukkere 
Sted.  Ihr  Gotter!  som  Tydskerne  sige,  naar  de 
har  læst  Goethe,  —  das  war  gletscherhaft  I  —  et 
moderne  tydsk  Udraab;  —  de  kan  aldrig  faae 
Munden  fuld  nok.  Foruden  den  ene  store  Fos  er 
der  en  Masse  mindre  og  endnu  smukkere  Fald 
(Cascatellerne),  og  KHppen,  som  de  styrte  nedad, 
er  fuld  af  dybe  Kløfter,  hvori  vilde  Duer  bygge 
deres  Reder,  og  nede  i  Dybet  troer  man  at  see 
gigantiske  Paladser  med  Døre  og  Vinduer  paa. 
Saadan  tænker  jeg  mig,  at  Slottene  i  Maanen 
maae  see  ud.  —  Samme  Aften  kjørte  vi  tilbage 
til  Rom,  og  idag  har  vi  sluttet  Accord  med  en 
Vetturin,  som  paa  Onsdag  kjører  os  (6  Mand  stærk) 
til  Neapel;  nu  er  det  sandelig  ogsaa  paa  høje  Tid 
at  komme  dertil. 

Jeg  har  faaet  Brev  fra  August,  og  I  kan  hilse 
ham,  at  vi  i  politisk  Henseende  er  komplet  uenige. 
De,  der  har  fordærvet  vore  Sager,  er  ikke  Oppo- 

sitionspressen,  som  han  mener,  men  fremfor  alt 
vort  tydsksindede  Diplomati  og  den  Part  af  det 
danske  Folk,  der,  ligesom  han,  ikke  har  haft  Mod 
til  at  blive  sine  Sympathier  tro.  Han  omvender 
ikke  mig,  som  han  synes  at  haabe;  tvertimod  vil 
Historien  om  5  eller  10  Aar  omvende  ham,  hvis 
han  da  ikke  bliver  Aristokrat  inden  den  Tid.  Jeg 
stoler  dog  paa  hans  gode,  sunde  Natur  og  paa, 
at  den  Opdragelse,  jeg  har  givet  ham,  ikke  kan 
have  været  heelt  forgjæves;  hils  ham  for  Resten, 
—  han  er  alligevel  en  brav  Fyr,  og  siig  ham  saa 
Tak  for  hans  Brev. 

Den  lille  nordiske  Koloni  hemede  siger  ugjerne 
Farvel  til  os,  og  nu,  da  vi  skal  skilles,  fordobler 
Alle  deres  Venlighed  imod  os.  Blandt  dem,  der 
bliver  tilbage,  sætter  jeg,  naturligviis  med  Und- 
tagelse af  Læssøe,  meest  Priis  paa  de  tre  Billed- 
huggere —  Middelthun,  Mule  og  Molin,  et  M  af 
hver  Nation.  Læssøe  kommer  til  Danmark  i 
Sommer.  Det  var  hans  første  Bestemmelse  at 
møde  Meyer  og  mig  i  Civita-vecchia,  men  da  faldt 
det  ham  ind,  at  Enken,  Fru  Blommer,  som  nu  ende- 
lig har  bestemt  sig  til  snart  at  tage  hjem,  ingen 
Rejseselskab  havde,  og  uagtet  hans  store  Lyst  til 
at  støde  til  os,  opgav  han  det  strax  og  tilbød 
hende  Følgeskab.  Ja,  saadan  er  han  altid,  han 
lever  kun  for  andre  Mennesker,  og  tager,  vist  nok 
til  Skade  for  hans  Kunst,  altfor  lidt  Notice  af  sig 
selv.  Han  glæder  sig  til  at  lære  eder  at  kjende, 
og  jeg  veed,  at  I  vil  synes  om  ham.     Hans  For- 

hold  i  Hjemmet  er  ikke  gode,  saa  han  trænger 
til  at  faae  Indpas  paa  et  Sted,  hvor  han  kan  føle 
sig  hjemme.  Hvad  han  maler  lige  efter  Naturen 
—  hans  Studier  —  er  i  Almindelighed  meget 
smukke,  men  over  Malerierne,  han  udfører  der- 
efter, hviler  der  ofte  en  tung  Luft,  som  der  maa- 
skee  maa  lidt  af  den  udvortes  Lykke  til  for  at 
forjage.  Heller  ikke  er  der  hjemme  stor  Interesse 
for  italienske  Landskaber,  og  han  vil  vist  meget 
snarere  vinde  Anerkjendelse  ved  at  beskjæftige  sig 
med  vor  egen  Natur,  som  han  naturligviis  ogsaa 
lettere  kan  trænge  ind  i.  Kraft  er  en  decideret 
nordisk  Kunstner  uden  at  være  slavisk  Tilhænger 
af  Højen;  hans  Billeder  er  ligesaa  friske  og  ind- 
tagende, som  han  selv.  Han  er  et  højt,  smukt 
Menneske  med  en  smuk  Sangstemme  og  et  varmt, 
men  maaskee  neppe  meget  dybt  Gemyt;  han  har 
overordentlig  megen  personlig  Elskværdighed,  og 
jeg  synes  rigtig  godt  om  ham.  Han  er  brav  og 
trofast  og  hjælpsom,  men  vist  noget  svag.  Ham 
kan  vi  vente  hjem  til  Efteraaret.  Dr.  Briinnicke 
synes  jeg  bedre  og  bedre  om,  hver  Gang  jeg  er 
sammen  med  ham.  Ogsaa  han  er  et  Gemyts- 
menneske,  og  det  medicinske  Railleri,  som  var 
over  ham  i  Begyndelsen,  da  hån  kom,  er  nu  reent 
forsvundet. 

En  tydsk  Dame  heri  Byen  tog  over  600  Scudi 
i  Lommen  med  sig,  da  hun  skulde  hen  at  see  det 
store  Fyrværkeri,  for  at  de  ikke  under  hendes  Fra- 
værelse skulde  blive  stjaalne  i  hendes  Bolig.    Natur- 

ligviis  blev  de  stjaalne  i  Trængslen,  og  hun  ud- 
lover nu  en  Douceur  af  300  Scudi  til  den,  der  vil 
bringe  dem  tilbage;  men  er  de  virkelig  stjaalne  og 
ikke  tabte,  saa  kan  hun  da  være  vis  paa,  at  hun 
ikke  seer  dem  mere.  — 

Ja  —  Fyrværkeriet  fik  vi  da,  og  mod  det  er 
Tivolis  allerbedste  kun  at  regne  som  en  chemisk 
Svovlstik.  Prægtigst  var  den  store  Girandola  (Raket- 
buketten); men  sligt  er  dog  af  den  Slags  Fornøjel- 
ser, som  intet  Indtryk  efterlader,  og  Kuppel- 
belysningen var  noget  ganske  andet.  Fortæl  Al- 
fred*), at  vi  har  i  denne  Tid  et  morsomt  Syn 
paa  Gaderne.  Hver  Morgen  bliver  Gederne  i  store 
Flokke  drevne  ind  til  Byen,  og  Enhver,  der  vil 
have  Mælk,  faaer  den  malket  i  Koppen  eller  Glas- 
set, som  han  medbringer,  —  midt  paa  Gaden. 
Gederne  maa  altsaa  selv  bære  deres  Mælk  om- 
kring til  Kunderne.  Men  hyppigt  komme  de 
smukke  Dyr  i  Haarene  paa  hinanden,  og  det  seer 
prægtigt  ud,  naar  de  rejse  sig  paa  Bagbenene  og 
støde  hinanden  med  Hornene.  Rundtom  Kirke- 
trapperne ligge  de  i  store  Flokke,  og  ifølge  deres 
Natur  kryber  enhver  af  dem  saa  højt  tilvejrs  som 
muligt;  er  der  en  udstaaende  Kant  paa  Bygningen, 
som  de  kan  naae,  er  man  vis  paa  at  see  en  Ged 
dferoppe  med  alle  fire  Been  tæt  samlede.  Ogsaa 
Æslerne  blive  undertiden  malkede,  men  den  Mælk 


*)  A.  Neergaard,  Søn  af  Hostrups  Søster  af  første  Ægte- 
skab, den  Gang  Barn;  i  Huset  hos  H.s  Moder. 

18 

skal  jeg  ikke  have  noget  af.  —  Man  seer  allerede 
modne  Jordbær  i  Restaurationerne,  men  de  er  for 
dyre  for  en  fattig  Stymper  som  mig,  men  for- 
modentlig bliver  de  lettere  at  faae  i  Neapel. 

Lev    nu  vel,    I   Kjære.     Tiden   forkortes,  om 
ogsaa  Afstanden  imellem  os  forlænges. 

Eders 

Christian. 


Napoli.  19.  April  1853. 

Saa  kom  jeg  da  heelskindet  til  denne  Feeverden 
og  det  aabne  Hav,  som  jeg  saalænge  har  savnet. 
Den  13de  foer  vi  (Forchhammer,  Kraft,  Ravnkilde, 
Lier,  Laurits  Meyer  og  jeg)  ud  af  Porta-Giovanni 
med  Vetturin.  Det  var  et  livligt  og  fortræffeligt 
Selskab;  vi  sang  fiirstemmige  Sange,  hvor  vi 
kom  hen,  og  legede  Tagfat  paa  Landevejen,  naar 
Vognen  gik  op  ad  Bakke.  I  Albano  sagde  vi 
Farvel  til  Alberto  Paulsen,  som  var  derude,  og  i 
Velletri  tilbragte  vi  den  første  Nat.  —  Tøv  lidt  — 
I  maa  dog  høre  noget  om  Levemaaden.  I  Vettu- 
rinkontrakten  bliver  bestemt,  at  man  foruden  Be- 
fordring og  Natteleje  faaer  to  Maaltider  daglig: 
en  Frokost  med  to  Retter  foruden  Ost,  Viin  og 
Frugt  —  et  Middagsmaaltid  (om  Aftenen)  med  fire 
Retter  foruden  Suppe  og  det  øvrige.  Man  lever 
altsaa  som  Herremænd  og  betaler  kun  Drikkepenge 
paa  Vejen,  og  saa  for  Resten  hvad  Toldbetjente- 
nes   Snyderi    og   Tiggerne   og   Facchinernes    Paa- 

trængenhed  tvinger  Een  til.  Anden  Dag  gik  det 
over  de  pontinske  Sumpe,  hvor  vi  saae  talløse 
Flokke  af  Bøfler  —  baade  løbende  og  svømmende. 
Vi  laa  i  Terracina,  og  kom  da  for  første  Gang  til 
Havet.  Sikken  Fryd.  Det  blæste  stærkt,  og  Søen 
slog  mod  Klipperne  i  høje  Brændinger,  og  om- 
kring det  vilde  Hav  laa  Haver  og  Skove  af  Orange- 
træer med  røde  og  gule  Frugter,  og  alt  dette  inde- 
sluttet af  dristige,  nøgne  Klipper.  Gjæstgiverstedet 
laa  nede  ved  Havet,  men  Byen  selv  krøb  om  op 
ad  Bjerget,  og  vi  gik  med  for  at  see,  hvordan 
den  saae  ud.  Naturligvis  fik  vi  en  Masse  af  lasede, 
ja  halvnøgne  Børn  efter  os,  som  med  italiensk  Ud- 
holdenhed blev  ved  at  følge  os,  hvor  vi  gik,  og 
plage  os  i  den  Grad  med  Tiggeri,  at  vi  engang 
imellem  maatte  skaffe  os  Luft  ved  at  true  med 
Stokken.  Hele  det  lange  Tog  bevægede  sig  gjen- 
nem  de  maleriske,  snavsede  og  stejle  Gader  (paa 
to  Alens  Bredde),  og  tilsidst  fik  vi  atter  Luft,  da 
vi  kom  ud  paa  et  Torv.  Paa  Trappen  til  Dom- 
kirken sad  foruden  alle  Slags  Lazzaroner  (der  tig- 
gede) en  lille  Pige,  der  skulde  til  at  klæde  sin 
heeltnøgne  Broder  paa  (de  tiggede  naturligviis  begge 
to);  for  Resten  var  Torvet  opfyldt  af  fejende  Fyre 
med  Kappen  kastet  over  Skulderen  og  Hatten 
paa  Snur,  som  naturligviis  ogsaa  tiggede  paa  for- 
skjellig  Maade.  Det  var  oprigtig  talt  noget  be- 
sværligt, og  vi  skjød  iilsomt  ned  ad  en  snever  Side- 
gade, men  saae  til  vor  Forfærdelse,  at  den  var 
lukket   i   den  anden    Ende.     Vore   Forfølgere   op- 

løftede  et  Sejersbrøl,  og  vi  maatte  temmelig  sluk- 
ørede nok  engang  passere  den  velvillige  Folke- 
masse, der  aabenbart  havde  meest  Lyst  til  at  æde 
os  med  Hud  og  Haar.  Naturligviis  tog  vi  det 
med  smilende  Ansigter  og  lod  os  ikke  gaae  paa; 
men  der  var  alligevel  lidt  trykkende  ved  Situa- 
tionen —  og  ved  den  Følelse,  at  man  nu  var  i  et 
Land,  hvor  den  Fremmede  ingen  Ret  har.  Men 
Naturen  er  rigtignok  saa  vidunderlig,  saa  man 
gjerne  døjer  lidt  for  dens  Skyld.  Vi  kom  næste 
Dag  til  Grændsen  og  havde  ikke  med  mindre  end 
tre  Toldanstalter  at  gjøre,  inden  vi  kom  til  Neapel. 
Her  hed  det:  Betal!  og  naar  man  kom  med 
Pengene,  sagde  de,  at  det  var  for  lidt,  og  ved 
hvert  Sted  maatte  vi  føre  lange  Underhandlinger 
og  bevise  ved  en  eller  anden  pjaltet  Frakke,  at 
vi  var  fattige  Artister,  som  ikke  kunde  give  mere. 
Hvad  vi  førte  med  os,  kom  det  aldrig  an  paa; 
kun  om  vi  vilde  betale.  Paa  den  dejlige  Vej  fra 
Terracina  over  Fondi  og  Itri  til  Molo  di  Gaeta 
havde  vi  desværre  Regn,  men  jeg  sad  foran  i 
Kabrioletten  og  fik,  uagtet  de  ugunstige  Forhold, 
et  Indtryk  af  Egnen,  som  jeg  aldrig  skal  glemme. 
Molo  di  Gaeta  er  et  Paradiis.  Vi  laa  om  Natten 
i  Santa  Agatha.  Vi  fulgtes  hele  Tiden  med  nogle 
engelske  Damer,  som  vi  saae  meget  lidt  til,  men 
som  efter  Opvarterens  Sigende  vare  meget  glade 
ved  vore  fiirstemmige  Sange.  —  Stop  —  jeg  har 
glemt  en  Kuriositet.  Til  Foro-Appio  i  de  pon- 
tinske   Sumpe,    hvor   vi    spiste  Frokost,   kom  vi  i 

Regnvejr.  Paa  en  af  Væggene  stod  med  Blyant 
følgende  Ord.  Overskrift:  «Skandinavisk  Album. » 
cDet  regner  April  49. »  —  <Det  regner  endnu 
November  49.«  —  c  Fremdeles  Regn  Februar  50. » 
—  « Regnen  er  holdt  op  Maj  5i.»  — Jeg  tilføjede: 
«Det  regner  Skomagerdrenge  —  April  53*,  — 
og  Kraft  aftegnede  nedenunder  hele  Selskabet  for- 
samlet under  en  stor  Paraply.  Fra  St.  Agatha 
til  Neapel  havde  vi  det  dejligste  Vejr,  og  da  vi 
om  Aftenen  (lidt  før  Solnedgang)  kjørte  igjennem 
den  store  smukke  By  og  kom  til  det  blaa  Hav 
og  saae  Vesuv  og  Capri  i  det  Fjerne  og  bleve 
omringede  af  Udraabere  og  Mester -Jakeler  og 
Sorbet-  og  Macaronihandlere,  saa  var  jeg  inde  i 
Bournonvilles  Ballet  og  fandt  ingenlunde  min  For- 
ventning undertruffen.  Desværre  var  ethvert  Logi 
ved  Havet  optaget,  saa  vi  maatte  ty  til  « Hotel 
Globe*,  rigtignok  beliggende  paa  en  stor  og  smuk 
Plads,  men  dog  ikke  med  nogen  betydelig  Udsigt 
til  Stranden.  Det  var  om  Lørdagen  den  17de,  vi 
kom  hertil,  og  igaar,  Søndag,  gik  vi  til  Consulen, 
hvor  jeg  fik  eders  Brev  til  Neapel  fra  den  28de 
og  29de  Marts.  Gid  I  nu  maa  beholde  For- 
aar  og  forvinde  al  eders  Sygelighed !  Ogsaa  her- 
nede er  Sommeren  kommen  saa  seent,  som  man 
ikke  i  Mandsminde  kan  erindre,  og  forleden  laa 
der  endnu  Snee  paa  Vesuv.  Det  er  sandt,  —  man 
venter  snart  en  Eruption  hernede;  Vesuv  ryger 
kun  svagt,  men  i  den  senere  Tid  har  man  haft 
mange   Jordskjælv,    der    dog    ikke    have    anrettet 

nogen  Skade.  Gid  det  maa  blive  til  Alvor  i  disse 
14  Dage.  Nu  ligger  Vulkanen  aabenbart  og  ruger 
paa  store  Ting,  og  en  af  de  første  Nætter  venter 
jeg  at  see  en  Ildsøjle  hæve  sig  op  af  dens  Top. 

Igaar  var  vi  oppe  i  Klosteret  St.  Martino, 
hvorfra  man  har  en  herlig  Udsigt  over  Byen  og 
Bugten.  Senere  førte  Consulen  os  til  Posilipo, 
hvor  vi  endte  i  et  Trattori,  udhugget  i  Klippen 
lige  ved  Havet.  Gjennem  løjerlige  Tunneler  og 
ad  mangfoldige  Trapper  kom  vi  ned  til  en  Verden, 
hvor  der  blev  spillet  paa  Mandolin  og  Guitar  og 
sunget.  Den  hvide  Capriviin  smagte  fortræffeligt, 
og  Bølgerne  skvulpede  ved  vore  Fødder,  og  Maanen 
lyste  over  Havet,  og  alt  det  i  Forbindelse  med  den 
lystige  Musik  og  Sangen  og  Latteren  fra  Klippe- 
hulerne bølger  endnu  i  mit  Hoved.  Vi  sad  paa 
en  stor  Altan,  og  inde  i  Grotten  begyndte  nogle 
tydske  Herrer  og  Damer  at  valse.  Ravnkilde  og 
Herholdt  introducerede  sig  strax  i  Selskabet  og 
dandsede  med,  men  jeg  kunde  ikke  gaae  fra  Havet 
og  mærkede  dog,  at  jeg  har  Tilbøjeligheder,  der 
overgaaer  min  Dandselyst.  —  Idag  tænker  jeg  at 
gjøre  Visit  hos  Cerillos.  Consulen  har  lovet  mig 
ved  Lejlighed  at  føre  mig  til  Signora  Scafa,  men 
hun  boer  nok  i  en  anden  Kant  af  denne  uende- 
lige By. 

Tusind  Tak  for  eders  Breve,  hvert  af  dem 
driver  mig  stærkere  og  stærkere  til  Hjemmet.  Her 
bliver  jeg  til  Udgangen  af  April,  som  jeg  tidligere 
har  bestemt,   og  hvis  jeg   paa   Vejen    hjemad   be- 

søger  Pisa  og  Florens  —  for  at  følge  med  Meyer 
og  Ravnkilde  —  bliver  det  kun  et  Par  Dage.     Ja 

—  jeg  længes  nu  saa  meget  efter  at  komme  hjem, 
saa  hvis  jeg  fik  at  vide,  at  jeg  kunde  være  hjemme 
lige  nu  med  det  Samme  ved  at  opgive  Pompeji 
og  alt,  hvad  jeg  endnu  har  i  Vente,  saa  betænkte 
jeg  mig  sikkert  ikke  et  Øjeblik,  men  sagde:  Blæse 
med  Pompeji  og  hele  Stadsen  —  jeg  vil  hjem ! 
Hilsen  til  jer  alle  og  lev  vel. 

Din 

Christian. 

Napoli.  27.  April   1853. 

Kjære  Moder  og  Søstre! 
Neapel  er  en  stor,  moderne  By,  et  italiensk 
Paris  med  Menneskemylder  og  Elegants  og  alt  det, 
jeg  ikke  bryder  mig  om,  med  Undtagelse  af  en 
mageløs  Beliggenhed.  Alt,  hvad  man  søger  her- 
nede, er  Omegnen,  og  man  lever  derfor  paa  Rejser. 
I  skal  dog  høre  lidt  om  mine.  En  Tuur  gik  til- 
vogns over  Søen  Agnano,  Solfatara  —  et  udbrændt 
Krater  med  Svovldampe  og  alt  muligt  Dæmonisk, 

—  Pozzuoli,  Bajæ  og  Cap  Miseno  —  dejlige 
Egne  langs  med  det  vidunderlig  blaa  Hav,  og 
fulde  af  store  Oldtidslevninger.  Det  var  Torsdag 
den  2 ide.  Dagen  i  Forvejen  var  vi  i  Pompeji  og 
Herculanum  —  sikkert  det  interessanteste  Museum, 
Jorden  ejer.    Om  Fredagen  med  Kerrs  og  Adolfs*) 


*)  Adolf  Knudsen. 

Tante,  Frøken  Knudsen  (en  prægtig  gammel  Dame), 
paa  Vesuv.  Vi  kjørte  til  Eremitagen  og  deels  red, 
deels  gik  —  (jeg  gik  naturligviis)  til  Foden  af 
Krateret.  Frøken  Knudsen  og  Fru  Kerr  blev 
tilbage  i  Eremitagen,  vi  andre  gik  løs  paa  Be- 
driften, som  virkelig  ikke  er  en  Bagatel.  Da  vi 
naaede  Foden  af  Krateret,  var  vi  over  de  Skyer, 
som  hele  Tiden  havde  fulgt  os,  i  det  dejligste  Sol- 
skin, og  vi  begyndte  Opstigningen  med  det  bedste 
Mod.  I  Begyndelsen  gik  det  stejlt  op  i  Aske,  som 
man  sank  ned  i  til  Knæerne;  saa  kom  Vandringen 
opad  smaa  Lavastykker,  som  altid  rullede  bort 
under  Fødderne.  Først  havde  vi  travlt  med  at 
støtte  Damerne,  men  snart  bleve  de  nødte  til  at 
lade  sig  bære  (hver  paa  en  Bærebør,  baaren  af 
fire  Mænd),  kun  Frøken  Watt  lod  sig  nøje  med  at 
lade  sig  trække  af  to  Karle.  Jeg  har  aldrig  i  mit 
Liv  prøvet  en  saadan  Legemsanstrengelse  som 
denne,  1V2  Time  gik  det  stejlt  opad  paa  denne 
svigefulde  Jordbund,  uden  Spor  af  en  Afsats  til  at 
hvile  sig  paa;  flere  Karle  tilbød  deres  Understøt- 
telse, som  ogsaa  en  og  anden  af  os  tog  imod; 
men  jeg  var  for  stolt  til  at  lade  mig  kujonere,  og 
naaede  da  endelig  Toppen  ved  Solnedgang.  Et 
Øjebliks  Hvile  var  nok  til  at  bringe  hele  An- 
strengelsen i  Glemme,  og  det  Skuespil,  den  skaffede 
os,  var  ærligt  den  Møje  værd.  Solen  gik  lige  ned, 
men  ikke  over  Landet,  det  saae  vi  intet  til;  under 
vore  Fødder  laae  et  uendeligt  Hav  af  hvide,  toppede 
Skyer.     I  Øst  steg  Fuldmaanen   op.     Vi   selv   laa 

paa  en  Aas,  ikke  stort  bredere  end  en  Hesteryg, 
mellem  to  sorte  og  svovlgule  og  spanskgrønne 
Svælg,  hvori  de  vulkanske  Dampe  boltrede  sig. 
Undertiden  indhyllede  de  varme  Taager  os  et  Øje- 
blik, men  den  friske  Vind  fejede  dem  strax  væk. 
Damer  og  Herrer  laa  paa  Jorden,  der  var  saa 
varm,  at  vor  Fører  kogte  Æg  i  den,  —  vi  tømte 
nogle  Flasker  udmærket  Lacrymæ  Christi  og  spiste 
Brød  og  Appelsiner  og  sang  og  vare  alle  grebne 
af  Situationens  forunderlige  Storhed.  —  Det  har 
alligevel  ikke  lidt  at  betyde  at  see  noget  Saadant. 
—  Naa  da  —  saa  gik  det  ned  i  Maaneskin,  og 
det  var  en  ypperlig  Fart.  Et  Kvarteerstid  kostede 
hele  Nedstigningen  i  Asken.  To  tog  Damer  imellem 
sig  og  løb  rask  til,  man  tog  længere  og  længere 
Skridt  —  eller  snarere  gled  —  jeg  troer  vist  en 
4 — 5  Alen,  og  maatte  blot  tage  sig  i  Agt  for  de 
enkelte  Lavastykker,  som  ragede  op  over  Asken. 
Ja,  den  hele  Tuur  glemmer  jeg  aldrig.  —  Lørdag 
Morgen  begyndte  saa  en  stor  Udflugt  til  Sorrent, 
Amalfi,  Salerno  og  Pæstum,  som  først  endtes  igaar 
Aftes.  Vist  er  det,  at  Vorherre  har  gjort  dette 
Land  til  et  Paradiis,  her  mangler  intet  uden  Men- 
nesker; Havet  og  Bjergene  (jeg  har  aldrig  i  mit 
Liv  krøbet  saameget  paa  Bjerge  som  i  de  sidste 
Dage)  og  Dalene  og  Sletterne  —  alt  er  fuldendt, 
underfuldt,  ja  næsten  som  jeg  maa  tænke  mig 
Naturen  i  en  højere  Tilværelse;  men  Menneskene, 
de  tigger  og  snyder  og  mishandler  alle  Dyr  (und- 

tagen  maaskee  Katte).  Een  har  jeg  dog  fundet, 
som  er  brav;  i  Pozzuoli  traf  vi  en  Fører  ved 
Navn  Michel  Angelo,  som  har  været  Vejviser  for 
alle  de  Danske,  som  har  været  hernede,  og  faaet 
velfortjent,  glimrende  Vidnesbyrd  af  dem  alle. 
Under  hans  Vejledning  tager  vi  fra  i  Morgen  af 
til  Procida,  Ischia  og  Capri.  Paa  Mandag  den 
2den  Maj  rejser  Meyer  og  jeg  med  Dampskibet 
Languedoc  til  Genua;  derfra  til  Majland,  saa  over 
Lago  Maggiore  ind  i  Schweiz,  over  St.  Gotthard 
og  Vierwaldstadtersøen  til  Ziirich  og  saa  formodent- 
lig hjem  ad  Rhinen.  Allevegne  bliver  jeg  saa  kort, 
at  jeg  neppe  tør  vente  mere  end  eders  lovede 
Brev  i  Genua.  Jeg  agter  nemlig  at  være  hjemme 
til  min  Fødselsdag. 

Skulde  jeg  endnu,  hvad  der  er  højst  usand- 
synligt, faae  Efterretning  om  en  Forøgelse  af  Sti- 
pendiet, som  tvinger  mig  til  at  blive  længere  borte, 
saa  rejser  jeg  lidt  omkring  i  Tydskland  og  seer 
daarlig  Komedie  og  andre  Hundekunster,  hvortil 
jeg  slet  ikke  har  Lyst.  Nej,  midt  i  denne  betagende 
Herlighed  længes  jeg  nu  kun  efter  mit  eget  lille, 
kjære  Land,  vort  dejlige  danske  Foraar,  Bøgen, 
Skovbunden,  Sundet  og  de  lyse  Aftener,  og  især 
efter  eder  og  alle  dem,  jeg  holder  af. 

Fra  Læssøe  har  jeg  faaet  Brev;  han  har  des- 
værre opgivet  at  rejse  til  Danmark  i  Sommer, 
hvad  der  er  en  stor  Skuffelse  for  mig,  jeg  havde 
glædet   mig   saa    meget   til    at   see   ham    der.    — 

Jeg  har  travlt  med.  alskens  Vrøvl  før  Capri-Turen, 
derfor  maa  jeg  stoppe  nu,  —  mere  i  Genua.*) 

Eders 

Christian. 


Chiaveona.  lo.  Maj  1853. 
Jeg  sidder  her  ved  Foden  af  Spliigen  i  daar- 
ligt  Vejr,  men  er  dog  glad,  thi  jeg  har  gjort  en 
Opdagelse.  Hør  da:  endnu  er  jeg  i  Italien,  i 
Kongeriget  Lombardiet — Venedig,  men  paa  Man- 
dag den  1 6de  Maj  om  Formiddagen  tænker  jeg  at 
være  i  Kjøbenhavn.  Ja,  men  det  er  en  Over- 
raskelse, det  skal  I  slet  ikke  vide.  Hør  nu  min 
Plan.  I  Dag  er  jeg  rejst  fra  Milano,  hvor  jeg  har 
tilbragt  to  Dage  i  Henrykkelse  over  den  herligste 
Bygning,  jeg  har  seet,  Domkirken.  Navnlig  er 
det  indre  noget  saa  stort  og  underfuldt  og  gribende 
og  opløftende,  at  alt,  hvad  jeg  har  seet  af  Arki- 
tektur, selv  de  græske  Templer  i  Pæstum,  bliver 
til  intet  i  Sammenligning  hermed.  Fra  Milano  tog 
jeg  i  Dag  med  Jernbane  til  Comosøen  —  over  den 
med  Dampskib,  og  i  Morgen  kjører  jeg  til  den 
gamle  Stad  Chur  (vi  Italienere  kalde  den  Coira), 
hvor  jeg  ikke  tænker  at  blive  mere  end  en  Nat. 
Kan  jeg  nu  derfra  komme  til  Lindau  ved  Boden- 
søen  paa  een  Dag,  saa  kan  jeg  komme  til  Kiel  paa 
Søndag  Eftermiddag  og  strax  bestige  Dampskibet. 


*)  Herfra  haves  intet  Brev. 

Alt  dette  har  jeg  udspekuleret  ved  Hjælp  af  en 
nyttig  Jernbanebog,  som  jeg  kjøbte  i  Milano,  og 
ved  hvis  Hjælp  jeg  i  Dag  paa  Dampskibet  ind- 
saae,  at  Rhinrejsen  maatte  opgives  af  økonomiske 
Grunde,  foruden  af  icxx)  andre  Grunde.  Min 
Hovedgrund  er  imidlertid  den :  jeg  vil  hjem  —  jeg 
er  rejsefærdig  (o:  færdig  med  at  rejse),  jeg  blæser 
Tydskland  et  Stykke.  Kan  jeg  ikke  naae  det  til 
paa  Mandag,  saa  kommer  jeg  om  Tirsdagen  med 
Dampskibet  fra  Lybek. 

Vi  havde  Graavejr  paa  Comosøen,  og  nu  har 
vi  Regn ;  men  dejligt  er  her,  skjøndt  Bjergene  har 
deres  Skyslør  over  Hovedet.  Saa  høje  Bjerge  har 
jeg  aldrig  seet,  og  ved  Foden  af  dem  ligger  den 
grønneste  Dal,  man  kan  tænke  sig,  med  Sø  og 
Flod  og  lutter  lysegrønne,  nordiske  Løvtræer.  Ja, 
disse  Træer  kjendes  jeg  dog  bedst  ved;  de  er 
ligesaa  fine  og  løvrige  som  de  derhjemme,  over- 
hovedet er  Landet  her  saa  hyggeligt,  at  man  føler 
sig  hjemme;  Skade,  at  de  østerrigske  Røvere  skal 
husere  deri.  Milano  er  omgiven  af  Kastanietræer 
(de  uægte,  danske),  og  alle  disse  vare  lysegrønne 
og  blomstrede  med  en  Yppighed,  som  jeg  oprigtig 
talt  ikke  har  seet  saa  stor  hjemme  hos  os.  At 
Kornmarkerne  har  store  Ax,  er  nu  i  sin  Orden; 
det  havde  de  i  Rom  for  en  Maaned  siden.  Jord- 
bær seer  man  derimod  ikke  mere  noget  til,  og 
det  varer  vel  et  Par  Maaneder,  før  jeg  finder  dem 
igjen. 

Eders  Breve  fik  jeg  i   Milano,    og   seer   deraf 

med  Glæde,  at  alt  gaaer  efter  Ønske.  Smiths 
Legat  troer  jeg  ikke,  jeg  faaer,  imidlertid  takker 
jeg  Vilhelm  for  hans  Iver;  kun  har  han  vist  i  sin 
Svoger-  og  Ven-lige  Varme  gjort  for  megen  Stads 
af  mig.  Naa,  det  bliver  hans  Sag.  Blot  I  lade 
være  med  at  skrive  til  Coln;  det  Brev  vil  jeg  da 
ikke  faae.  Det  er  sandt  —  I  skulde  dog  vide, 
hvorfor  jeg  gaaer  over  Spliigen  og  ikke  over  St. 
Gotthard.  For  det  første,  fordi  St.  Gotthards- 
Vejen  er  afspærret  af  Østerrigerne,  saa  det  er  umu- 
ligt. De  andre  Grunde  vil  I  vel  spare  mig..  — 
Min  Yndlingsbeskjæftigelse  i  disse  Dage  er  at  rejse 
i  min  Jernbanebog,  at  gjennemgrandske  alle  Veje 
og  see,  hvilken  der  hurtigst  fører  til  Maalet.  Jeg 
kommer  hverken  til  Miinchen  eller  Berlin;  kun  i 
Niirnberg  har  jeg  Lyst  til  at  vente  de  Par  Timer, 
som  Toget  standser  der. 

Chur,  Onsdag  Aften. 

Saa  kom  jeg  da  til  Schweiz.  Opad  gik  det  i 
en  aaben  Cabriolet,  hvorfra  Meyer  og  jeg  havde 
fri  Udsigt  til  den  store,  vilde  Natur.  Løvtræerne 
forsvandt,  vi  kom  ind  i  Granerne  og  saa  paa  een 
Gang  hed  det:  «I  Slæderne!*  To  og  to  kom  hele 
Selskabet  i  de  smaa  knebne  Kasser,  og  i  to  Timer 
foer  vi  over  et  Sneehav,  som  jeg  aldrig  har  seet 
Magen  til.  Hestene  sank  flere  Gange  i  til  Bugen; 
en  Slæde  med  en  Dame  i  væltede  ned  ad  en 
Skrænt,  men  blev  standset  i  Faldet,  og  ingen  kom 
til    Skade,    og   endelig   naaede    vi   et   Sted,    hvor 

Sporene  var  afbrudte,  fordi  der  Aftenen  i  Forvejen 
var  styrtet  en  Lavine  ned;  men  hvad  gjør  det  — 
man  kjører  lige  saa  halsbrækkende  et  Stykke  uden 
Spor,  og  det  maatte  vi  da  ogsaa,  omtrent  '1000 
Skridt,  til  vi  fandt  dem  igjen.  Det  hele  Optog 
var  morsomt,  men  koldt.  Nu  sidder  vi  i  Staden 
Chur,  og  i  Morgen  tidlig  gaaer  Vejen  til  Rohr- 
schach  og  derfra  over  Bodensøen  til  Lindau  i 
Tydskland.  Paa  Mandag  er  jeg  hjemme,  maaskee 
jeg  endogsaa  kommer  før  dette  Brev  —  ja,  saa 
bliver  det  da  i  Virkelighed  en  Overraskelse.  Lev 
vel,  lille  Moder!  hils  Alle. 

Din 

Christian. 


Breve  fra  Aarene  1853—92. 


c.  Hostrup  til  V.  Nicolaysen, 

Kbhvn.  20.  Juai  1853. 

Tusind  Tak  for  dine  Breve,  kjære  Venl  Dit 
Brev  til  Neapel  har  jeg  faaet,  men  desværre  hverken 
Bøghs  eller  hans  Søsters.  Jeg  skal  dog  imidlertid 
søge  at  faae  fat  paa  dem  gjennem  mine  Korre- 
spondenter i  Italien.  —  Jeg  kom  da  hertil  over 
Hals  og  Hoved.  I  Begyndelsen  af  Mai  gik  jeg 
med  Dampskibet  fra  Neapel  til  Genua,  tog  saa 
derfra  til  Majland,  over  Comosøen  og  Spliigen 
gjennem  Schweiz  til  Bodensøen  og  saa  gjennem 
Bajern,  Sachsen,  Preussen,  Mecklenburg  og  Øster- 
søen til  Kjøbenhavn,  hvor  jeg,  trods  flere  Dages 
Ophold  i  Genua  og  Majland,  ankom  præcis  14 
Dage  efter  min  Afrejse  fra  Neapel.  Jeg  sidder  nu 
hjemme  og  fordøjer  og  er  glad  over  min  Rejse  og 
glad  over,  at  den  er  endt.  Rygtet  om  min  Norges- 
rejse er  ugrundet;  i  Sommer  maa  jeg  hvile.  Det 
vil  heller  ikke  være  godt  for  Maven  at  tage  Neapel 
og  Bergen  i  een  Mundfuld.  I  vil  vide,  hvordan 
jeg  har  det.  Ja  vidste  jeg  det  blot  selv.  Jeg  har 
aldrig  fundet  Foraaret  herhjemme   og  Bøgeskoven 

og  Luften  og  Stranden  smukkere  end  i  Aar.  Min 
Rejse  er  bleven  en  Drøm,  der  staaer  temmelig 
bleg  ved  Siden  af  al  den  Herlighed,  der  omgiver 
mig.  Om  jeg  skal  have  noget  egentlig  Udbytte 
af  den,  maa  Vorherre  vide;  men  jeg  er  dog  til- 
bøjelig til  at  troe  det,  og  haaber,  at  de  bl^e 
Minder  skal  faae  Liv  og  Farve  igjen.  Meest  af 
mit  Hjerte  har  jeg  efterladt  i  Rom,  uden  Hensyn 
til  Signorina  Alberini  (til  min  Fødselsdag  fik  jeg 
en  italiensk  Sonet  fra  hende  —  lavet  i  et  skjønt 
Sprog  af  Zinck  og  Voltelen);  og  jeg  kan  nok 
tænke  mig  Øjeblikke,  hvor  jeg  vil  drømme  mig 
tilbage  i  dette  fri  Kunstnerliv,  blandt  disse  let- 
sindige og  dog  elskværdige  Mennesker  i  denne 
storartede  og  alvorlige  Verdensstad.  Alvorlig  er 
Rom  baade  i  sin  Natur  og  sine  Minder,  og  naar 
man  derfor  kommer  derfra  til  Neapels  Støj  og 
yppige  Natur,  saa  har  man  Indtrykket  af,  at  man 
fra  noget  Højere  pludselig  er  kastet  ind  i  Verdens- 
tummelen;  og  hvor  dejlig  Middelhavet  og  Vegeta- 
tionen og  Bjergene  og  Øerne  end  vare  dernede, 
saa  føler  jeg  dog,  at  jeg  nu  er  færdig  med  dette 
urolige  Rejseliv.  Til  Paris  har  jeg  ikke  haft  Spor 
af  Lyst  til  at  komme,  og  at  rejse  dertil  fra  Italien 
er  da  ogsaa  reent  Barbari.  Alpernes  Herlighed 
kunde  jeg  endnu  tage  imod,  men  Tydskland  var 
mig  —  med  Undtagelse  af  Niimberg  —  som  en  flov 
Hverdagshistorie,  og  jeg  gad  først  see  mig  om, 
da  jeg  igjen  kom  paa  vort  nordlige  Hav,  og  alle 
de  tydske  Landrotter  sad  og  brækkede  sig  omkring 

mig.  —  Jeg  havde  den  Morskab  at  være  ukjendeiig, 
da  jeg  kom  hjem.  Et  vældigt  Skjæg  over  det 
halve  Ansigt  og  lavpullet  romersk  Kunstnerhat 
havde  forandret  mig  saa  meget,  at  flere  af  mine 
nærmeste  Venner  ikke  kjendte  mig,  før  jeg  talte 
til  dem.  Nu  har  jeg  derimod  faaet  mit  Hverdags- 
ansigt  igjen  og  gaaer  ligesaa  grimt  klædt  som 
andre  Mennesker,  for  i  de  Punkter  maa  man  vel 
rette  sig  efter  Verden  for  at  have  Lov  til  at  staae 
i  Opposition  til  den,  hvad  det  Væsentlige  angaaer. 

Med  Hensyn  til  det  politiske  Liv  herhjemme 
er  der  skeet  store  og  ikke  glædelige  Forandringer, 
mens  jeg  var  borte;  hos  Mange  har  j^  fundet 
Begejstringen  slappet  og  Stemningen  nedtrykt;  men 
hos  den  yngre  Slægt  er  der  fuldt  op  af  Mod  og 
Enighed,  saa  jeg  haaber  endnu,  at  vor  Frihed  vil 
overstaae  Børnesygdommene,  hvor  haardt  den  end 
synes  angreben.  Naar  det,  som  det  ved  et  stærkt 
Udbrud  maa  skee,  kommer  til  almindelig  Bevidst- 
hed, at  det  er  udanske  Folk,  som  staae  ved  Roret, 
saa  vil  deres  Parti  i  et  Øjeblik  krybe  til  nogle 
holsteenske  Adelsmænd;  for  Patrioter  er  vi  alle. 

Hauchs  er  rejst  til  Tyrol  i  Fredags  den  17de 
Juni.  Mathilde  og  Ehsabeth  ere  tilligemed  Adam 
blevne  alene  tilbage,  men  nu  skal  formodentlig  vor 
Omgang  med  dem  afbrydes;  det  er  vel  ikke  pas- 
sende, at  de  unge  Piger  under  Forældrenes  Fra- 
værelse faaer  Besøg  af  os  farlige  Mandfolk  — 
Peter  Koch,  Adolf  Knudsen  og  jeg.  Det  er  noget 
dumt  Sludder,   og  man  fristes  til   at  gjøre  Oprør 

imod  denne  skabagtige  Verden.  Var  man  endda 
saadan  en  bedaarende  Størrelse  som  Peter  Koch, 
men  en  gammel  adstadig  Fyr  som  jeg,  det  er  dc^ 
virkelig  altfor  latterligt,  —  og  det  vilde  vist  heller 
ikke  en  Hund  gjøe  af.  Nu,  man  faaer  see,  hvad 
man  kan  snyde  sig  til,  og  saa  slider  man  vel 
Tiden  saa  længe.  Men  hjælp  lidt  dertil  med  dine 
Breve,  og  lev  saa  vel,  og  hils  alle  brave  Nord- 
mænd. 

Din 
C.  Hostrup. 


C.  Hauch  til  C,  Hostrup, 

4.  Aug.  1853. 

Kjæreste  Hostrup! 
Tør  jeg  vel  anmode  Dem  om  at  forespørge 
Dem  hos  en  Læge  (helst  hos  Dr.  Drachmann) 
eller  efter  Deres  eget  Skjøn  at  underrette  os,  om 
det  kan  ansees  som  tilraadeligt,  at  min  Kone  med 
de  to  smaa  Børn  i  denne  Sygdomstid  vender  til- 
bage til  Danmark.  Jeg  kommer  i  alle  Tilfælde, 
da  jeg  hverken  bør  eller  vil  unddrage  mig  stort 
længere  fra  min  Embedsvirksomhed.  Men  med  de 
smaa  Børn  er  det  en  anden  Sag;  skulde  det  vir- 
kelig være  betænkeligt  at  komme  hjem  med  dem, 
da  maatte  vi  skilles  ad;  jeg  maatte  da  reise  først, 
og  de  andre  maatte  blive  her  og  komme  bagefter. 
Jeg  vil  ikke  skjule  for  Dem,  at  vi  alle  meget  nødig 
gribe  til  denne  Forholdsregel,  men  endnu  nødigere 

ville  vi  paadrage  os  det  Ansvar,  som  en  uforsigtig 
Fremfærd  i  denne  Henseende  kunde  medføre.  Viis 
mig  endelig  den  Tjeneste,  uden  at  tabe  nogen  Tid, 
strax  i  et  Par  Ord  at  skrive  mig  Deres  Mening 
desangaaende;  vi  behøve  nemlig  al  den  Tid,  vi 
kunne  faae,  for  at  skaffe  os  et  nyt  Pas  fra  Wien, 
thi  De  veed,  at  Østerrig  er  et  strengt  Land  i  saa 
Henseende,  og  ved  den  allermindste  Formalitets- 
feil  hedder  det:  «Wenn  auch  die  Obrigkeit  nichts 
einwendet,  so  werden  Sie  doch  vor  den  Gendarmen 
fallen.*  Vare  vi  blevne  nogle  Dage  længere  i 
Kjøbenhavn,  saa  vare  vi  sandsynligviis  slet  ikke 
komne  til  at  reise,  thi  da  havde  det  været  Pligt  at 
staae  Last  og  Brast  med  sine  Nærmeste,  som  man 
under  slige  Omstændigheder  ikke  havde  burdet 
forlade.  Og  dog  maa  jeg,  og  det  fornemmelig 
med  Hensyn  til  min  Kones  Sundhedstilstand,  an- 
see  denne  Reise  som  en  Lykke.  Istedenfor  at 
andre  reise  for  at  komme  ud  i  Verden,  saa  ere  vi 
reiste  for  at  komme  ind  i  den  dybeste  Eensomhed. 
Her  ere  Steder,  hvor  man  kommer  til  at  tænke 
paa  Tiecks  vidunderlige  Digt  i  den  blonde  Eckbert: 
«Waldeinsamkeiti  o.  s.  v.;  de  Folk,  vi  omgaaes 
med,  føre  os  ligesom  tilbage  i  længst  forsvundne 
Aarhundreder,  Forskjellen  imellem  rig  og  fattig, 
«Herr  und  Knecht»  er  her  næsten  forsvunden, 
alle  ere  lige  gode,  og  den  ringeste  Qvinde,  der 
lever  af  at  gaae  Ærender  i  Landsbyen  eller  af  at 
pille  Bær  paa  Fjeldene,  rækker  os  ligesaa  frimodig 
sin  Haand,   som   den   rigeste  Gaardeier.     De  kan 

troe,  det  er  underligt  at  være  saaledes  udelukkede 
fra  Verden.  Kun  sjelden  see  vi  en  Avis  og  næsten 
aldrig  et  Ord  deri  om  Danmark.  Her  veed  man 
knap,  at  vi  har  havt  Krig  med  Tydskland;  dog 
have  nogle  Tyrolersangere,  Brødrene  Meister,  over- 
rasket os  ved  at  spille  Melodien  til  «den  tappre 
Landsoldat » ;  men  de  andre,  som  hørte  den,  for- 
stode vel  neppe,  hvortil  den  sigtede.  Gud  give, 
vi  snart  maae  høre  bedre  Efterretninger  fra  Hjemmet. 
Uagtet  alt  det  Smukke  ved  Tyrol,  saa  længes  jeg 
dog  efter  vort  Land,  og  det  kunde  aldrig  falde 
mig  ind  som  Ulysses's  Staldbrødre,  bestandig 
spisende  Lotos  at  glemme  det  elskede  Fædreland. 
Jeg  glæder  mig  usigelig  meget  til  at  see  Dem,  vore 
Børn  og  vore  øvrige  Venner  igjen.  — 
Deres  meget  hengivne 

C.  Hauch. 

P.  S.  Vi  eller  i  det  mindste  jeg  kommer 
hjem  allersidst  i  August  eller  —  senest  —  først  i 
September. 


C.  Hostrup  til  Kr,  Mantzius. 

5.  Aug.   1853. 

Efter  idag  at  have  faaet  dit  Brev,  gik  jeg 
paa  Theater-Kontoret,  hvor  Chefen  sagde  mig,  at 
der  intet  endnu  var  bestemt  om  Ferien,  men  at 
han  ikke  tvivlede  paa,   at  den  blev  forlænget,   og 

at  det  vilde  blive  bekjendtgjort  i  Bladene  om  faa 
Dage. 

Ingen  af  mine  Bekjendte  har  haft  Cholera,  — 
de  Fleste  er  da  ogsaa  bortrejste.  Lidt  Upasse- 
lighed i  den  Retning  har  derimod  saa  godt  som 
alle  følt,  men  med  en  fornuftig  Levemaade  og 
aandelig  Opposition  mod  Tyrannens  Trusler  har 
vi  hidtil  holdt  ham  fra  Livet.  —  Tak  for  dit  Brev; 
det  glæder  mig,  at  Bergenserne  har  været  gode 
ved  dig.  Ole  Bøghs  Sang  er  saa  overdreven  i  sin 
Roes,  at  j^  næsten  blev  lidt  uhyggelig  ved  den, 
skjøndt  jeg  ellers  nok  holder  af,  at  Folk  gjør  lidt 
Stads  af  mig.  Hans  Forventninger  med  Hensyn 
til  Fremtiden  er  der  ikke  stor  Grund  til  at  haabe 
tilfredsstillede. 

Jeg  maa  blive  Præst;  men  hvor  tillokkende 
det  end  i  mange  Øjeblikke  staaer  for  mig,  saa 
kræves  der  eet  Offer,  som  jeg  gyser  lidt  for:  God- 
nat Komediemageri ! 

Du  siger,  det  er  Fordom,  en  Præst  kan  godt 
skrive  Komedier  i  vore  Dage.  —  Maaskee  —  men 
jeg  kan  ikke  gjøre  slige  to  Ting  paa  samme  Tid. 
—  En  alvorlig  Embedsstilling,  som  bør  lægge  Be- 
slag paa  et  Menneskes  hele  Kraft,  taaler  ikke  en 
saa  alvorlig  Medbejler  som  Thalia  eller  hvad  hun 
hedder.  Skal  en  Komedie  lykkes  mig,  saa  maa 
jeg  i  Uger  og  Dage  ikke  have  andet  i  Hovedet 
end  den,  og  en  Præst,  som  altid  gaaer  med  sin 
næste  Søndagsprædiken  i  Hovedet,  vilde,  i  det 
Mindste  naar    han   arbejder   paa   den   Maade   som 

jeg,  aldrig  komme  ind  i  første  Akts  første  Scene. 
Men  der  er  andet  i  Vejen.  Sæt,  at  jeg  vil  blive 
Præst,  og  jeg  haaber,  at  jeg  holder  fast  ved  denne 
Bestemmelse,  saa  kan  jeg  ikke  springe  ind  i  det, 
jeg  maa  forberede  mig  eet  Aar  eller  to.  I  den 
Tid  maa  ogsaa  Forfattervirksomheden  hvile,  og 
hvorledes  skal  man  kunne  leve  saa  længe  uden  at 
overlæsse  sig  med  Skoleinformationer.  Jeg  be- 
gyndte paa  en  slig  Plan  for  et  Par  Aar  siden,  men 
holdt  desværre  ikke  ud.  Nu  seer  j^  ingen  anden 
Udvej  end  at  gjøre  et  nyt  lignende  Forsøg,  skjøndt 
jeg  gyser  lidt  for  det  —  navnlig  for  Informationerne. 
Det  er  mine  Cholera- Betragtninger.  Anden 
Gavn  har  Pesten  ikke  gjort  mig,  —  der  har  ikke 
været  Tale  om  at  bestille  Noget  her  i  denne  Tid. 
Jeg  kunde  ønske  at  sætte  mit  Forfatter-Renommé 

—  som  navnlig  i  Norge  ikke  lader  til  at  være  saa 
meget  lille  —  til  Auction,  ja,  jeg  kunde  have  Lyst 
til  at  forære  det  bort  for  ingen  Ting  og  være  en 
skikkelig,  forudsætningsløs,  theologisk  Kandidat, 
som  uden  Opsigt  kunde  tage  en  Huuslærerplads 
hos  en  Præst  eller  Forpagter,  og  derude  øve  sig 
paa  at  prædike  og  snakke  med  Bønderne,  og  lade 
Erik  Bøgh  og  Chiewitz   husere  herinde.     Men  ak 

—  nu  er  man  en  bemærket  Person  og  har  rejst 
paa  den  dramatiske  Poesi  —  Gud  hjælpe  os!  — 
Muligt  er  det  jo  og.saa,  at  man  som  Præst  kunde 
sysle  lidt  med  Poesien,  men  det  blev  jo  altid  som 
noget  underordnet.  —  Jeg  skriver  alt  dette  til  dig, 
for  at  du  ikke  skal  gjøre  Vrøvl,  naar  du  bemærker, 

at  jeg  bryder  med  mine  nærmeste  Forudsætninger 
og  gaaer  en  ny  Vej.  —  Du  kaldte  mig  engang 
Grundtvigianer,  og  jeg  protesterede  ikke  stærkt 
nok  mod  Navnet.  Jeg  bærer  stor  Respekt  for 
Grundtvig  og  er  ogsaa  enig  med  ham  i  det  Væsent- 
lige, men  Gud  fri  mig  fra  at  følge  ham  i  slavisk 
Lydighed.  (Heller  vilde  jeg,  henvisende  til  Gabri- 
elis' Breve  —  andet  Bind,  kaldes  Sibbernianer, 
idet  jeg  stræber  efter  at  anerkjende  den  forskjellige 
Gehalt  hos  de  Forskjellige  og  fylde  mig  med  den 
ægte  Livspoesi,  der  henter  Nydelse  af  det  Smaa 
som  det  Store).  Medens  jeg  saaledes  finder  na- 
turligt og  undskyldeligt,  at  de  store  Aander  er 
eensidige,  fordi  deres  Kraft  ligger  i  deres  Be- 
grændsning,  og  at  Mynster  og  Grundtvig,  Marten- 
sen og  Søren  —  ja  selv  Heiberg  og  Hauch  ikke 
tilfulde  anerkjende  hinanden,  saa  er  det  utaaleligt 
at  høre  Disciplene  pibe  efter  alt,  hvad  Mesteren 
siger,  og  ikke  blot  tilegne  sig  en  Smule  af  deres 
Klarsynethed  i  een  Retning,  men  hele  deres  Blind- 
hed i  en  anden.  At  blive  fuldkommen  upartisk, 
naaer  man  vel  ikke,  men  i  det,  der  ligger  os 
nærmest,  kan  man  i  alt  Fald  stræbe  efter  det  med 

mere  Held,   end  Grundtvigianerne  gjør  det. 

Dødeligheden  her  er  da  nu  i  Aftagende,  takket 
være  Lægestandens  utrættelige  Omsorg.  Under- 
kure skal  man  ikke  beskylde  dem  for  at  gjøre, 
men  de  rømmer  Husene  og  sætter  Liv  i  den 
private  Godgjørenhed.  Homøopathemes  Renommé 
begynder  at  stige,  og  det  forekommer  mig,  at  en- 

hver  samvittighedsfuld  Læge  maatte  derved  finde 
en  fornyet  Opfordring  til  at  underkaste  sine  og 
deres  Principper  en  grundig  Prøvelse.  AUopatheme 
tilstaae  —  ikke  at  kunne  kurere  Choleraen,  Homøo- 
patherne  paastaae  —  at  kunne  det,  og  den  al- 
mindelige Mening  er,  at  de  har  givet  Prøver  der- 
paa.  Adskillige  Exempler  paa,  at  man  har  været 
paa  Veje  til  at  begrave  Folk  levende  som  en  Følge 
af  den  megen  Opium,  de  Syge  trakteres  med,  for- 
tælles almindeligt,  men  for  deres  Paalidelighed  vil 
jeg  ikke  indestaae. 

Af  vore  Venner  er  kun  Richardt,  A.  Knudsen, 
Olsen  og  Ploug  heri  Byen.  Peter  Koch  er  rejst 
paa  Landet  for  et  Par  Dage  siden.     Lev  vel.  — 

Din 

Christian  Hostrup. 


Z.  Mynster  til  C,  Hostrup, 

Roeskilde.   14.  August  1853. 

Kjære  gamle  Ven! 
Menneskene  kunde  dog  saa  tidt  sende  hver- 
andre et  Livstegn,  hvor  de  i  faa  Ord,  uden  mange 
F'orberedelser,  kunne  indeslutte  Meget;  —  denne 
Tanke  blev  levende  hos  mig,  da  jeg  for  lidt  siden 
talte  med  en  af  Dine  Venner,  der  sagde  mig,  at 
den  trange  Luft  derinde  heller  ikke  kunde  Andet 
end  giøre   Din  Stemning  lidt   trangere  for  Tiden, 

som  det  jo  iøvrigt  er  rimeligt  og  rigtigt.  Lad  mig 
da  sende  Dig  lidt  af  vor  friere  Luft,  af  min  egen 
saa  langt  friere  Luft  fra  de  senere  Aarl  —  Ja, 
deri  kan  jeg  sandelig  sige  Meget  med  faa  Ord: 
jeg  kan  sige,  at  jeg  i  de  sidste  Aar  —  skiøndt 
med  Mellemrum  af  Sorg  og  dyb  Smerte  —  har 
kiendt  til  at  være  lykkelig,  —  Noget,  jeg  ikke 
havde  kiendt,  siden  jeg  var  tyve  Aar;  —  som  jeg 
er  ret  rask  legemligt,  saaledes  er  min  Sindsstem- 
ning ikke  tungsindig,  ikke,  som  tidligere,  redeligt 
stræbende  efter  at  see  det  Gode  og  Glædelige, 
men  forløftende  sig  paa  denne  voldsomme  Opgave, 
for  et  værkbrudent  Menneske,  som  jeg  var,  men 
den  gjør  det  med  Lethed  -^  af  sig  selv. 

Min  gamle  Kierlighed  til  de  smaa  Byer  var 
ingen  overspændt  Phantasie,  men  Livet  i  dem  har 
bestyrket  den,  —  og  enkelte,  ikke  gode  Erfaringer 
have  ikke  forstyrret  den;  jeg  har  følt  mig  lykke- 
lig baade  i  Maribo  og  Nestved,  og  føler  at  have 
virket  meget  Godt  begge  Steder:  det  første  er 
mig  en  kier  Erindring,  med  hvilken  Forbindelsen 
stedse  vedligeholdes,  det  sidste  er  jeg  midt  i  og 
haaber  at  blive  deri  for  det  Første. 

Skolelivet  er  mig  saare  kiert,  og  min  Aand 
og  min  Tunge  have  været  anderledes  løste,  end  de 
nogensinde  vare  det  i  Kiøbenhavn.  Da  jeg  i 
Maribo  først  følte  Kræfter  i  mig,  nødte  et  ind- 
truffet Tilfælde  mig  til  at  være  Lærer  i  Historie, 
og  det  Studium,  hvortil  jeg  derved  følte  mig  dreven. 

og  som  blev  fremmet  ved  et  offentligt  Bibliothek, 
giorde  mig  saa  saare  godt,  fremmede  min  frem- 
spirende Livsglæde  og  Munterhed  og  gav  mig,  i 
Forening  med  flere  begavede  og  elskelige  Børn, 
en  «Svada»,  som  jeg  aldrig  havde  tiltroet  mig 
selv,  skjøndt  Borgen  i  gamle  Dage  havde  tillagt 
mig  den.  —  Jeg  kom  ind  i  Mere  og  Mere,  og  fik 
efterhaanden  mere  travlt,  baade  i  Skolen  og  privat, 
end  jeg  kunde  taale;  —  nu  er  jeg  mere  forsigtig. 
En  lang  Tid  har  jeg  levet  i  en  eensom  Præste- 
gaard  en  Miil  fra  Nestved;  ogsaa  der  var  meget 
Smukt  og  Godt,  især  naar  vi  om  Aftenen  paa  be- 
stemte Tider  læste  højt;  det  var  dog  lidt  smaat, 
og  gode  Tilfælde  eller  Styrelser  førte  mig  mere  og 
mere  i  Forbindelse  med  det  fyldigere  Nestved, 
hvor  jeg  i  Grunden  allerede  har  levet  to  Somre. 

Men  lad  det  nu  være  nok  om  Undertegnede, 
som  Du  skrev  i  gamle  Tider,  og  lad  mig  tale  lidt 
om  Dig.  Vi  skilles  og  mødes  og  mødes  og  skilles, 
men  tabe  neppe  hinanden  nogensinde  af  Sigte,  jeg 
i  det  mindste  ikke  Dig,  Du  maaskee  heller  ikke 
mig,  saa  hvad  der  staaer  ovenfor  er  maaskee  til- 
deels overflødigt.  —  Du  kommer  fra  Italien;  — 
min  bedste  Periode  der  havde  jeg  i  det  nordligste 
—  ved  de  tre  Søer,  hvor  Du  nok  ikke  har  været;  — 
Du  har  lang  Tid  dvælet  ved  Kunstens  Skatte  i 
Rom.  Det  glæder  mig,  at  Du  er  traadt  Læssoe 
nær;  j^  har  rigtignok  kun  kiendt  ham  lidt,  men 
dog  nok  til  at  mærke  hans  dybe  Gemyt. 

Dit  norske   Skuespil  har  jeg  meget  vurderet. 

og  jeg  har  lagt  Mærke  til,  at,  skiøndt  det  jo  ikke 
er  af  det  Slags,  som  Massen  læser,  har  det  dog 
rundt  omkring  i  Danmark  fundet  sande  Læsere  og 
ivrige  Venner  iblandt  de  Bedste  —  som  f.  Ex. 
Præsten  i  Maribo,  en  gediegen  og  elskværdig  Charac- 
teer  (Mantzius  har  maaskee  fortalt  Dig  om  ham). 
Tak  ogsaa  for  den  skiønne  Cantate  over  Oehlen- 
schlåger,  som  jeg  ret  har  følt  med,  især  da  jeg 
sidst  læste  den  i  « Viser  og  Vers*  (hvis  iLøier* 
aldeles  fortjente  Optagelse);  den  er  uden  Tvivl  det 
bedste  af  Dine  reent  alvorlige  Digte,  som,  synes 
mig,  i  det  Hele  ligger  mindre  for  Dig  end  der, 
hvor  Alvoren  forbinder  sig  med  Spøg  og  Phantasie. 
I  de  af  Dine  Skuespil,  som  ikke  ret  have  haft 
Lykke  —  seer  jeg  vel  det  Grundige  —  den  Alvor, 
der  viser  sig  i  Behandlingen,  men  mener  dog,  at 
Musens  Velsignelse  har  været  noget  mindre  over 
dem  —  navnlig  «Tordenveir»,  som  er  lidt  tørt 
baade  i  det  Comiske  og  det  Alvorlige.  « Mester 
og  Lærling »  finder  jeg  mere  livligt,  men  det  har 
maaskee  andre  Mangler.  (Din  Artikel  i  Fædre- 
landet var  meget  god).  Dette  staaer  dog  for  mig 
ingenlunde  som  en  Tilbagegang,  men  som  en 
Mellemperiode,  der  er  i  saa  mange  Digteres  Virken ; 
—  de  begynde  med  umiddelbart -poetiske,  rask- 
henkastede  Værker;  saa  kommer  der  en  Periode, 
hvor  de  med  Alvor  erkiende  deres  Kald  og  Op- 
gaver, derfor  gaaer  frem  i  mange  Henseender  — 
(i  moderat  Charakteertegning  o.  s.  v.  o.  s.  v.),  men 
noget  af  den   umiddelbare   Friskhed   svigter;   men 

saa  kommer  der  sædvanligt  en  tredie  Periode, 
hvor  det  Første  og  Sidste  er  forenet.  —  (Med 
Hauch  f.  Ex.  sees  det  paa  hans  Maade;  i  i  Slot- 
tet ved  Rhinen*,  i Søstrene  paa  Kinnekullen*  o.  s.  v. 
var  Ideen  næsten  mere  fremtrædende  end  Poesien, 
og  de  vare  derfor  noget  abstracte;  i  hans  to  sidste 
Værker  derimod  —  « Tycho  Brahes  Ungdom*  og 
€  Robert  Fulton »,  der  efter  min  Mening  ere  det 
Fortrinligste  i  vor  senere  Litteratur,  er  Ideegehalten 
saa  prægtigt  forbundet  med  hans  gamle  poetiske 
Fylde).  Hermed  mener  jeg  ikke  at  sige  noget 
Nyt,  men  kun  noget  Trivielt  men  dog  Sandt, 
sagtens  kun  hvad  Flere,  og  maaskee  Du  selv,  have 
sagt  Dig,  og  underskriver  altsaa  kun  Mig  vil 
det  saaledes  slet  ikke  forundre,  om  der  kommer 
flere  Værker  fra  Dig  som  « Eventyr  paa  Fodreisen* 
og  «En  Nat  mellem  Fieldene* ;  men  da  det  i  Alt 
« noget  kommer  an  paa  Lykken*  (Robert  Fulton), 
er  Du  mig  den  Samme,  hvad  enten  det  opfyldes 
eller  ikke.  Jeg  forstaaer  saa  godt  og  kan  saa  godt 
gaae  ind  paa,  at  den  præstelige  Tanke  stedse  er 
Dig  en  kier  og  vinkende  Baggrund;  min  Onkel 
var.  saa  tiltalt  af  den  Prædiken,  Du  skrev  til  Se- 
minariet. — 

Mantzius  er  nok  i  Norge;  —  hils  Zinck,  der 
maaskee  engang  besøger  mig  i  Nestved,  hvor  han 
har  Familie.  Farvel  —  og  hvadenten  Du,  som 
jeg  stundom  har  haft  Mistanke  om,  betragter  mig 
som  en  tydsk  Natur,  der  kun  lidet  passer  for  Din 
nordiske   Eiendommelighed,    og   hvis   Inddragen    i 

Din  Livsbane  kun  var  en  ungdommelig  Vildfarelse 
af  Dig,  eller  Du  dog  seer  noget  Mere  deri,  er  jeg 
uden  Stødthed  og  Harme 

Din 

L.  M. 


C.  Hostrup  til  L,  Mynster. 

August  1853. 

Kjære  Venl 

Jeg  vidste  ogsaa,  at  vi  seent  eller  tidligt 
maatte  mødes  igjen,  og  det  var  mig  en  sand 
Glæde,  da  jeg  fik  et  Brev  med  den  velbekjendte 
Udskrift,  og  større  blev  den  ved  de  gode  Efter- 
retninger om  dig;  —  vel  har  jeg  bestandig  troet, 
at  det  maatte  gaae  saaledes;  men  saalænge  du 
ikke  syntes  at  ville  træde  mig  nærmere  igjen,  har 
jeg  dog  ikke  været  uden  Bekymring.  Du  er  ingen 
ftydsk  Natur* ,  som  jeg  vil  løsrive  mig  fra;  du  er 
min  kjære  gamle  Ludvig  Mynster,  den  sidste  og 
kjæreste  af  mine  Ungdomsvenner,  hvem  jeg  altid 
vil  holde  af  og  aldrig  skal  glemme  at  takke. 

Jeg  selv  har  det  i  det  Hele  taget  godt;  med 
Guds  Hjælp  har  jeg  vel  ikke  staaet  ganske  stille, 
og  hvor  smaat  det  end  kan  være,  haaber  jeg  dog 
at  være  bleven  lidt  bedre  og  lidt  dygtigere.  I 
noget  Fortrolighedsforhold,  som  det,  der  bestod 
mellem  os,  har  jeg  ikke  senere  staaet  til  noget 
Menneske;  mest  Gavn  og  Glæde  har  jeg  haft  af 
Winsløw  og  Læssøe.  —  Hvor  min  Vej  fører  hen. 

kan  jeg  ikke  sige  endnu,  baade  Theatret  og  Kir- 
ken vinker  mig,  og  de  to  Magter  forliges  ikke  let, 
saa  een  af  dem  maa  vel  tilsidst  opgives.  Det 
bliver  vist  den  første,  —  for  den  sidste  drives  jeg 
mere  og  mere  hen  til.  Hovedsagen  er  at  benytte 
sit  Pund,  thi  vor  tidligere  Kunstforgudelse  er  jeg 
kommen  bort  fra  og  troer  (med  Forfatteren  til 
€  Robert  Fulton »),  at  i  absolut  Forstand  den  ene 
jordiske  Virksomhed  er  ligesaa  god  som  den  an- 
den. Det  Fortrin,  som  den  præstelige  Virksomhed 
synes  at  have,  falder  bort  ved  den  Betragtning, 
at  vi  alle  skal  være  Præster,  i  hvad  Stilling  vi 
saa  leve.  Stopper  det  med  Digterevnen  —  nej,  det 
har  ingen  Nød,  hvad  man  har,  beholder  man  nok 
indadtil,  —  men  standser  Produktionsevnen,  eller 
slipper  Lykken,  saa  har  jeg  Gud  skee  Lov  ikke 
sat  mit  Liv  paa  det  Kort.  Du  vil  maaskee  sige, 
at  det  er,  fordi  mit  Digterkald  ikke  er  stort  nok, 
at  jeg  ikke  er  et  Geni,  men  et  Talent,  —  det  er 
muligt;  men  har  jeg  et  Pund,  saa  skal  det  an- 
vendes, hvor  lille  det  saa  er.  Det  kommer  ikke 
an  paa  at  hedde  Digter,  men  kan  jeg  skaffe  en 
Deel  Mennesker  en  uskyldig  Morskab  imellem  de 
mange  —  ikke  uskyldige,  saa  er  det  jo  i  og  for 
sig  al  Ære  værd.  Kan  man  hæve  dem  lidt  over 
Nøden  og  Jammerligheden,  saa  har  man  ikke 
spildt  sin  Tid,  om  man  ogsaa  maaskee  selv  snart 
glemmes. 

Hvad  mine  senere  Arbejder  angaaer,   har   du 
vel  nok  nogen  Ret;  men  jeg  holder  dog  paa,   at 

iTordenveir*  har  nogle  solide  Fortrin,  som  har 
skaffet  det  nogle  faa  Venner,  hvis  Dom  er  mig  af 
Værd  (jeg  nævner  Jørgen  Moe,  tildeels  Fru  Hei- 
berg o.  fl.);  jeg  fortryder  ikke  at  have  skrevet  det 
og  betragter  det  selv  som  et  maskeret  Fremskridt. 
€  Mester  og  Lærling »  har  efter  min  Mening  gjort 
Lykke;  —  at  den  ikke  blev  større,  skyldes  vist 
fornemmelig  det  Theater,  paa  hvilket  det  kom 
frem.  I  Christiania  har  det  saaledes  ved  Wiehes 
(junior)  Fremstilling  af  Aage  mødt  stort  Bifald. 
Jeg  indrømmer,  at  det  mangler  den  egentlige 
Runding,  uden  hvilken  alle  Enkelthederne  tabe 
Halvdelen  af  deres  Virkning;  men  skjøndt  jeg  er- 
kjender  dets  Mangler,  synes  jeg  dog  ikke,  at  det 
i  Friskhed  og  Poesi  staaer  tilbage  for  mine  bedste 
Arbejder. 

Med  Hensyn  til  i  Tycho  Brahes  Ungdom »  er 
jeg  ikke  ganske  enig  med  dig.  Et  poetisk  Ar- 
bejde er  det  naturligviis,  beregnet  efter  Theatrets 
Kræfter  o.  s.  v.,  men  ligesom  lÆren  tabt  og 
vunden »  (som  jeg  ogsaa  sætter  megen  Priis  paa) 
staaer  det  dog  i  Fylde  tilbage  for  Hauchs  ældre 
Værker.  Disse  er  rigtignok  kun  historiske  Studier, 
uden  organisk  Eenhed,  men  der  er  en  Mangfoldig- 
hed af  bestemt-tegnede  Karakterer;  —  i  de  senere 
Arbejder  er  en  større  Eenhed  opnaaet  ved,  at  een 
eller  to  Personer  er  stillede  absolut  i  Forgrunden, 
men  alle  de  andre  er  neppe  til  at  kjende  fra  hin- 
anden, saa  svag  er  den  individuelle  Typus,  som 
Forfatteren    har    givet    dem.       Den    kunstneriske 

Eenhed  synes  mig  saaledes  opnaaet  ved  en  større 
Fattigdom  —  og  ikke  Fylde,  —  og  uden  Wiehe 
troer  jeg  egentlig  ikke,  at  noget  af  disse  Stykker 
havde  gjort  Lykke.  Er  det  mere  Dictionens  Fylde, 
du  sigter  til,  saa  er  « Søstrene  paa  Kinnekullen* 
med  al  sin  poetiske  Skjønhed  i  denne  Henseende 
vist  et  af  Hauchs  svageste  Arbejder;  men  « Marsk 
Stig*  derimod  synes  mig  heri  at  overgaae  de 
senere  Arbejder  ikke  saa  lidt,  og  det  hører  dog 
til  « Mellemperioden ».  Dette  Stykke  er  efter  min 
Mening  noget  af  det  Bedste  i  Hauchs  Digtning; 
men  ellers  sætter  jeg  ham  højest  som  episk  og 
lyrisk  Digter.  Din  Roes  over  « Robert  Fulton* 
istemmer  jeg  ganske. 

Min  Familie  har  haft  det  godt  i  denne  al- 
vorlige Tid.  Ogsaa  jeg  har  været  frisk,  —  og  den 
Stemning,  hvori  jeg  sidst  skrev  til  Rømer,  var  kun 
forbigaaende.  Jeg  har  ganske  vist  ikke  rigtig 
kunnet  arbejde  og  har  heller  ikke  været  stemt  til 
at  more  mig,  dertil  har  jeg  været  for  stærkt  be- 
rørt af  al  Elendigheden  rundt  omkring;  men  dog 
betragter  jeg  ingenlunde  denne  Sommer  som  tabt 
for  mig,  men  skal  tvertimod  bevare  den  i  min 
Erindring  som  en  Tid,  fuld  af  dybe  og  rige  Ind- 
tryk.   

Din 

C.  H. 

L.  Mynster  til  C,  Hostrup, 

Nestved.   i6.  Septbr.   1853. 

Min  kiereste  Ven! 

Inderligt  glædede  Dit  Brev  mig;  yt^  saa  tyde- 
ligt deraf,  at  Du  holder  af  mig,  og  jeg  tilstaaer, 
skiøndt  jeg  vel  vidste,  at  Du  talte  godt  om  mig, 
var  jeg  ikke  ret  vis  paa,  om  Du  dog  ikke  helst 
var  fri  for  mig.  Det  er  ikke,  at  jeg,  som  tidligere, 
mangler  Selvtillid;  den  har  j^  faaet  i  de  sidste 
Aar;  jeg  føler  tidt  med  Glæde,  at  Gud  har  givet 
min  Natur  Rigdom,  en  Rigdom,  der  finder  nok  i 
sig  selv  og  kan  undvære  meget  af,  hvad  Menne- 
skene ellers  bryde  sig  om;  men  Du  har  vistnok 
havt  mere  Anledning  til  at  kiende  det  Sygelige 
end  det  Sunde  hos  mig.  —  Flere  af  mine  andre 
Venner  fra  gammel  Tid,  Thrige,  Fibiger,  bryde 
sig  meer  end  Intet  om  mig  længer ;  —  de  Andre, 
som  trofast  hænge  ved  mig,  stemmer  jeg  ikke 
mere  med,  vore  Anskuelser  ere  blevne  for  for- 
skiellige.  Dette  er  mindre  Tilfældet  med  os,  thi, 
hvor  forskiellige  vi  end  stundom  kunne  synes  at 
være,  om  Tydsk  o.  s.  v.,  er  det  i  Grunden  Ord- 
strid, og  vi  ere  om  alle  Hovedpunkter  væsentlig 
ligetænkende.  — 

Jeg  sidder  nu  igien  i  min  Stue,  eensomt  for 
Verden,  men  fyldigt  og  rigt  for  mig  selv  i  min 
livlige  Virksomhed ;  —  det  eensomme  Liv  har  altid 
passet  bedre  for  min  Natur  end  det  huslige,  selv 
med  de  bedste  Mennesker,    og  jeg  finder  heri  kun 


308 

Frihed  og  Selvstændighed.  Hvad  jeg  kalder  min 
livlige  Virksomhed,  maa  ikke  misforstaaes,  som  om 
det  var  noget  saa  kaldet  Betydeligt;  den  gaaer  for 
det  Meste  op  i  Skolen  og  hvad  der  dermed  staaer 
i  Forbindelse.  I  denne  Tid  er  jeg  iøvrigt  mindre 
tilfreds  dermed;  Sommerferien  giør  gierne  Børnene 
forfløine,  og  det  er  vanskeligt  igien  at  faae  fat  paa 
det  Gode  og  Ideale  hos  dem;  dog  mener  jeg,  at 
det  vel  ved  Udholdenhed  igien  vindes  tilbage,  og 
jeg  har  dog  haft  megen  sand  Glæde  af  mit  Liv  i 
denne  Retning.  Saa  længe  jeg  var  i  Kiøbenhavn, 
var  min  egen  Søgen  og  Læsen  mig  Hovedsagen, 
og  Skoletimerne  mig  Nr.  2;  i  Maribo  og  Nestved 
har  det  været  omvendt,  og  derfor  har  naturligviis 
Interessen  været  langt  større.  Jo  mere  man  for- 
bereder sig,  jo  mere  man  sætter  sig  ind  i  alt  Nær- 
mere og  Fiernere,  som  staaer  i  Forbindelse  med 
de  Gienstande,  man  skal  behandle,  —  ikke  for  at 
meddele  Alt  paa  Skolen,  men  for  at  have  en  rigtig 
fyldig  Baggrund,  hvoraf  man  kan  fremdrage  det 
Passende,  —  jo  mere  man  tænker  paa  de  forskiellige 
Børns  Individualiteter,  og  hvad  den  og  den  kan 
bruge,  desto  mere  interesserer  det.  De  Fleste  vilde 
lee  og  troe  mig  udygtig,  naar  de  saae,  hvor  smaa- 
ligt  jeg  ofte  har  forberedt  mig,  og  endnu  forbereder 
mig  i  det  mindste  til  Timerne  i  øverste  Klasse; 
dog  har  jeg  i  Almindelighed  fundet  denne  For- 
beredelse lønnende;  —  om  den  end  ofte  skal 
sprænges,  naar  Aanden  kommer  friere  over  Een, 
giver    den    dog    de   mindre   beaandede    Timer   en 

Sikkerhed  og  Bestemthed,  som  bevarer  Agtelsen. 
Denne  har  jeg  virkelig  besiddet,  vistnok  meest 
ved  den  Alvor,  som  Børnene  ved  Hiint  maatte 
mærke  ved  min  Underviisning,  forenet  med  et  vist 
Talent  til  at  giøre  den  interessant,  hvilket  jeg  har 
følt  som  en  glædelig  Gave.  Alligevel  har  jeg 
oftere  maattet  benytte  mit  andet,  Dig  fra  gammel 
Tid  bekiendte,  Talent  til  at  slaae  paa  Øret,  hvortil 
jeg  maaskee  er  vel  tilbøielig,  —  men  som  Børn 
med  deres  rørende  Forsonlighed  fordetmeste  snart 
have  glemt.  Med  Enkelte  er  jeg  ogsaa  bleven 
skuffet,  naar  jeg  i  Hang  til  at  drage  de  Bedre  og 
dertil  Trængende  privat  og  personligt  til  mig  — 
Noget,  der  iøvrigt  har  skaffet  mig  ikke  faa  dyre- 
bare Timer  og  Forhold,  —  stundom  har  været 
for  €  barnlig »  og  ikke  altid  kritisk  og  psycho- 
logisk  nok;  —  de  Fleste  (mon  jeg?)  —  især  i 
Lømmelaarene  —  kunne  neppe  ret  taale  Sligt;  dog 
gives  der  Gudskeelov  ogsaa  ædlere  Naturer,  som 
just  giengiælde  Imødekommen  med  forhøiet  Agtelse 
og  Kierlighed. 

Skolen  her  bestaaer  af  76  Elever  i  fire  Klasser. 
Mindst  heldigt  besørges  Tydsk,  Engelsk  og  Fransk 
af  en  ældre  Mand,  der  engang  har  Privilegium  der- 
paa,  hvorimod  der,  foruden  Catecheten  (Frieden- 
reich),  er  en  virkelig  dygtig  Lærer  N.  F.  Lange,  en 
solid  grundig  Borgerdydianer;  —  af  denne  Beteg- 
nelse vil  Du  allerede  see,  hvori  han  staaer  over 
mig,  og  hvori  jeg  igien  passende  kan  supplere 
ham.     Mine  Fag  ere  —  Historie  over  hele  Skolen, 

Geografi  i  de  to  øverste  Klasser,  Dansk  i  øverste 
og  Religion  i  de  to  nederste,  tilsammen  26  Timer 
om  Ugen  —  mere  vil  jeg  ikke  have  —  og  ingen 
private.  Friedenreich  er  en  opvakt  og  kundskabsrig 
Mand,  som  det  vel  har  Interesse  at  omgaaes,  — 
men  som  jeg  dog  ikke  rigtig  stemmer  sammen 
med.  Mere  sympathiserede  jeg  med  den  forrige 
Catechet,  P.  Barfod,  som  nu  er  Præst  her  i  Egnen, 
og  hos  hvem  jeg  oftere  med  Glæde  har  været. 
En  prægtig  Præst  og  Prædikant  her  i  Egnen  er 
Buchholtz;  —  Fog  er  ogsaa  meget  at  agte,  dog 
foretrækker  jeg  den  Første. 

Min  Bolig  i  den  smukke  lille  Kiøbstad  (dog 
ikke  saa  smuk  i  mine  Tanker,  hverken  af  Natur 
eller  Kiøbstadagtighed  som  Maribo)  er  i  den  første 
Gade,  i  hvilken  Vejen  fra  Ringsted  ender;  Post- 
hornet lyder  da  flere  Gange  om  Dagen  muntert 
op  til  mig;  Kiøbmænd  boe  rundt  om  og  lige  over- 
for mig,  og  deres  Børn,  mine  Elever,  sidde  vel- 
klædte nok  saa  gemytligt  paa  den  lave  Steen- 
trappe, pille  undertiden  Sømmene  af  et  stort  Hjul  og 
kunne  ogsaa  godt  falde  paa  at  spadsere  paa  Stylter 
ved  højlys  Dag  midt  over  Gaden,  —  Alt  til  stor  For- 
argelse for  Friedenreich,  naar  han  seer  det;  thi  et 
af  hans  øverste  Principer,  som  Kiøbenhavner,  er: 
'  Grændsen  mellem  Huus  og  Gade  skal  iagttages » ;  — 
herom  har  jeg  disputeret  meget  med  ham,  og  jeg 
troer  dog,  at  han  er  kommen  til  Erkiendelse  af, 
at  han  ved  Reformbestræbelser  i  denne  Retning 
let  kan  kvæle  noget  Godt  og  Smukt.  — 

Jeg  maa  dog  endnu  svare  lidt  med  Hensyn 
til  de  æsthetiske  Sager,  vi  have  berørt.  De  om- 
talte Stykker  har  jeg  alle  kun  bedømt  efter  Læs- 
ning (een  Gang)  uden  Indflydelse  af  Opførelsen. 
Jeg  har  villet  læse  tTordenveir*  og  cMester  og 
Lærling »  igien  for  at  give  en  mere  motiveret  Dom, 
thi  mine  Yttringer  vare  jo  meget  korte;  men  jeg 
er  ikke  kommen  dertil;  jeg  vil  kun  bemærke,  at 
jeg  aldeles  ikke  er  blind  for  «Tordenveir»s  For- 
trin, og  jeg  forstaaer  godt,  at  navnlig  Jørgen  Moe 
maatte  tiltales  af  det;  mig  interesserede  de  sidste 
Acter,  trods  Planens  Mangler,  meest,  hvorimod  de 
Fleste  nok  har  fundet  meest  Behag  i  de  første. 
—  At  « Mester  og  Lærling*  neppe  kunde  spilles 
paa  Casino,  indsaae  jeg  strax,  -7-  ligesom  jeg  vel 
forstaaer,  at  V.  Wiehe  kan  spille  Aage. 

Dine  Bemærkninger  om  Hauchs  senere  Stykker 
billiger  jeg  vel,  dog  mere  anvendte  paa  de  andre, 
navnlig  paa  «Æren  tabt  og  vundet*,  hvilket  jeg 
finder  lidt  fattigt  og  vel  « beregnet*,  end  paa 
« Tycho  Brahe*,  der  for  mig  har  langt  mere 
Poesi,  —  hvorvel  jeg  ikke  vil  negte,  at  det  ikke 
er  uden  scenisk  Beregning,  og  at  Bipersonerne 
kunde  være  bedre  og  individuellere.  Det  Poetiske 
finder  jeg  deels  i  Jomfin  Kirstines,  i  mine  Tanker 
ualmindelig  yndige  Rolle,  der  er  udført  i  en  ikke 
afbleget,  men  frisk  og  ægte  Lyrik,  deels  i  Skil- 
dringen af  Tychos  Kamp,  der  —  hvorvel  hans 
Udtalelser  ere  noget  mere  eensformige  —  dog  er 
fuld  af  slaaende  Træk,  —  deels,   som  Du  siger,  i 

Dictionen,  ikke  blot  i  dens  lyriske  Deel,  men  i 
den  gammeldags,  lidt  stive  og  vægtige  Tone,  der 
er  fortræffeligt  holdt  vedlige  heelt  igiennem,  selv  i 
de  prosaiske  Scener  —  (og  ikke  overdrevent  og 
nøgent  som  i  « Trolddom »);  —  det  kan  vel  være, 
at  dette  gammeldags  Anstrøg  er  egent  for  Hauchs 
Stiil  (det  findes  ogsaa  i  Vilhelm  Zabem),  men  det 
passer  i  alt  Fald  ypperligt  her,  og  man  bliver  saa 
levende  hensat  i  Stykkets  Tid  (saaledes  finder  jeg 
den  Scene,  hvor  de  to  Adelsmænd  spotte  Tycho 
i  deres  Jagtvendinger  o.  s.  v.,  genial);  —  hvilket 
Modstykke  danner  det  i  denne  Henseende  til  den 
moderne,  aldeles  uhistoriske  Diction  i  Dramaet 
€  Dante  »I  I  hvad  Du  siger  om  « Marsk  Stig*  og 
det  Værd,  Du  tillægger  dette  Stykke,  har  Du 
vist  Ret. 

Nu  af  Hiertet  Farvel,  kiere  Venl  —  Dine 
« Viser  og  Vers»  læser  jeg  ofte  lidt  i,  og  finder 
navnlig  i  Afsnittet  « Krigen »  Meget,  der  er  mig 
nyt  og  tiltrækkende.  Jeg  kiender  til  hvad  det  er: 
at  tilfredsstille  sig  selv ;  det  havde  jeg  aldrig  ventet 
i  «min  Ungdoms  tungsindige  Tanker,  at  jeg  intet 
duede  tiU  (Stadier  paa  Livets  Vej),  og  saa  kom- 
mer det,  som  du  siger,  ikke  an  paa  Lidt  eller 
Stort. 

Din 

L.  M. 

C,  Hostrup  til  L,  Mynster. 

1853. 
Kjære  Ven  I 

Den  af  de  Bøger  fra  de  senere  Aar,  jeg  sætter 
størst  Priis  paa,  er  Sibberns  Gabrielis  anden  Deel. 
Den  Humanitet  og  Modtagelighed  for  det  Gode 
hos  de  Forskjellige  og  indbyrdes  Uenige,  det  Greb 
paa  at  suge  Honning  af  alle  Blomster,  at  skaffe 
sig  en  Nydelse  af  det  Mindste  og  Ubetydeligste, 
har  jeg  aldrig  fundet  i  den  Grad  hos  nogen  Anden. 
Sagtens  hører  der  nogen  Sibbernsk  Kortsynethed 
for  det,  der  omgiver  ham,  til  at  see  Livet  med  saa 
milde  Øjne;  men  der  er  noget  rørende  barnligt 
deri,  og  en  frydeligere  Alderdom  end  den,  en  saa- 
dan  Bogs  Forfatter  nyder,  kan  man  ikke  let 
tænke  sig. 

Min  Kirke,  hvor  jeg  i  Regelen  søger  hver 
Søndag  —  er  Vartov  Kirke.  Jeg  er  ikke,  hvad 
man  kalder  Grundtvigianer;  —  den  Gamle  støder 
mig  i  meget,  dog  sjeldent  som  Prædikant,  men 
han  er  en  Troende,  som  taler  ud  af  et  rigt,  christe- 
ligt  Liv,  og  der  er  i  hans  Kirke  en  fast  Menig- 
hed, saa  man  befinder  sig  der  som  i  en  Landsby- 
kirke i  et  gudfrygtigt  Sogn.  Jeg  veed,  at  du 
altid  har  hafl  nogen  Antipathi  mod  denne  Mand, 
noget  jeg  ikke  fortænker  dig  i,  men  jeg  veed  og- 
saa,  at  du  selv  er  saa  human  som  Faa  og  derfor 
ikke  støder  dig  over  min  Forkjærlighed  i  saa  Hen- 
seende.   Jeg  er  ikke  nogen  Ven  af  Grundtvigianer- 

nes  slette  Vers  (iberegnet  Mesterens  egne),  og  be- 
klager, at  han  selv,  paa  Grund  af  sin  Miskjendelse 
af  al  Kunstform,  ikke  er  bleven  den  store  l)n-iske 
Digter,  som  han  kunde  have  været.  Jeg  forstaaer 
mig  end  ikke  paa  hans  « mageløse  Opdagelse »  og 
synes,  at  de  Troende,  som  hylde  Skriftprincippet, 
i  alt  Væsentligt  er  enige  med  dem,  der  holde  sig 
til  Daabsordet,  saa  jeg  kan  paa  ingen  Maade 
komme  med  i  den  snevrere  Kreds  af  Grundtvigs 
Venner.  Men  en  stor  Mand  er  han,  en  over- 
ordentlig udmærket  aandelig  Vækker,  en  Troens 
Kæmpe  som  Faa,  og  i  hiin  Verden  skal  din  Fader 
og  han,  som  her  kæmpe  Ryg  mod  Ryg  for  den 
samme  Sag,  mødes  Ansigt  til  Ansigt  og  takke 
hinanden  for  trofast  Broderskab. 

Med  Hensyn  til  « Tordenvejre  da  sætter  jeg 
ikke  liden  Priis  paa  den  jydske  Kolorit,  som  er 
udbredt  over  dette  Stykke.  Møllerkonen  anseer 
jeg  for  en  af  mine  bedst  tegnede  Figurer,  og  i 
det  Hele  troer  jeg  netop,  hvad  Karakteertegningen 
angaaer,  at  have  gjort  Fremskridt  i  dette  Arbejde. 
Jeg  haaber  engang  ved  en  senere  Bearbejdelse  at 
kunne  redde  det  Gode,  som  det  indeholder,  og 
vil  derfor  bede  dig,  naar  du  engang  faaer  det  læst 
igjen,  at  sende  mig  nogle  Bemærkninger.  I  « Mester 
og  Lærling*  sætter  jeg  især  Priis  paa  Komposi- 
tionen, og  hvis  det  lykkedes  mig  at  forkorte  Ex- 
positionsscenerne  i  første  Akt  og  borttage  noget 
Overflødigt  i  femte,  men  især  at  tilvejebringe  en 
mere   bevæget   ydre    Handling   i    fjerde    Akt,    saa 

troer  jeg,  det  vilde  blive  et  godt  Stykke.  Ogsaa 
derom  beder  jeg  dig,  min  ældste  Kritiker,  give 
mig  et  Par  Vink.  Mod  EUefolkene  kan  der  være 
Eet  og  Andet  at  indvende,  men  Hovedanken,  den, 
at  Illusionen  brydes  ved  deres  lange  Dvælen  paa 
Scenen  i  femte  Akt,  kunde  man  ved  en  Bearbejdelse 
nok  lempe  sig  efter.  At  jeg  har  skildret  dem,  som 
jeg  har,  er  ikke  sagnstridigt;  — husker  du  en  lille 
gunstig  Betragtning  derover  i  t Fædrelandet*  i 
Stykkets  Nyhed? 

Hvad  mine  alvorlige  Digte  angaaer,  har  du 
Ret.  Jeg  mangler  Pathos.  —  Hvorvidt  jeg  er 
egentlig  Lystspildigter,  skal  jeg  ikke  selv  kunne 
sige.  Men  noget  har  jeg  dog,  som  jeg  ikke  har 
laant  fra  de  Andre,  —  det  veed  jeg  vist,  noget, 
som  ikke  er  almindeligt  i  vore  Dage,  og  det  gjælder 
blot  om  at  holde  godt  Huus  med  det. 

Herinde  kjævles  man  om  <  Karens  Kjæreste», 
om  hvis  Slethed  Alle  dog  er  saa  enige,  at  jeg 
ikke  har  gidet  see  det.  « Lovbud  og  Lovbrud* 
er  en  temmelig  uheldig  Bearbejdelse  af  det  af 
Shakspeares  Lystspil,  som  jeg,  trods  Tiecks  Roes, 
altid  har  brudt  mig  mindst  om.  Høedt  spiller 
deri  saa  ubehageligt  modernt  Høedtsk,  at  Biron 
(du  veed  vel,  at  det  er  Loves  labour  lost)  blev 
mig  en  næsten  modbydelig  Figur.  Ikke  stort  bedre 
er  Phister  som  Don  Armado.  Den  lille  Idyl  i 
f Fædrelandet*  —  «En  Sommerdag*  —  som  har 
vakt  saa  megen  Opsigt  og  Forargelse,  er  af  Student 

Voltelen,  som  du  maaskee  kjender;    Artiklen   der- 
imod om  « Duftvaudevillen*  af  Mantzius. 

Claus  Riis,  vor  norske  Rejsefælle,  er  bleven 
forlovet  med  en  Præstedatter  fra  Hardanger  og 
svæver  i  den  syvende  Himmel.  Ogsaa  Vilhelm 
Bøgh  er  bleven  forlovet  med  en  meget  elskværdig 
Pige,  som  jeg  kjender.     Mm  Familie  hilser  dig. 

Din 

C.  Hostrup. 

C.  Hostrup  til  Z.  Mynster. 

1853. 
Kjære  Ven! 
Jeg  var  ikke  saa  tydsk,  som  jeg  syntes  dig. 
Af  de  to  omtalte  Stykker  er  der  ikke  kommet  nye 
Oplag;  hele  Samlingen  er  en  Forlægger-Spekula- 
tion, som  egentlig  ikke  kommer  mig  ved.  Med 
Hensyn  til  c  Mester  og  Lærling »,  da  er  det,  efter 
at  have  gaaet  henved  en  Snees  Gange  i  Træk  i 
Casino,  blevet  henlagt,  og  vil  et  af  de  første  Aar, 
naar  det  er  blevet  lidt  glemt,  blive  taget  frem 
igjen.  Til  den  Tid  ønskede  jeg  at  omarbejde  det. 
« Tordenvejr  t  har  blandt  Andre  Fru  Heiberg  raadet 
mig  til  ved  Lejlighed  at  omarbejde.  Fremdeles 
maa  jeg  sige  til  min  Undskyldning,  at  jeg  lærer 
meget  mere  af  en  fornuftig  Kritik  over,  hvad  jeg 
har  gjort,  end  af  Raad  og  Vink  med  Hensyn  til 
mine  ikke  udførte  Planer.     For  Øjeblikket  er  jeg 

stærkt  optaget.  Jeg  skriver  nemlig,  mellem  os, 
paa  et  romantisk  Lystspil  i  Shakspearsk  Retning. 
Jeg  var  kjed  af  Hverdagshistorierne,  og  efter  selv 
at  have  ført  et  meget  bevæget  indre  Liv  i  de 
sidste  Aar,  trængte  jeg  til  en  Scene,  hvor  større 
Kræfter  kom  i  Bevægelse,  og  en  rigere  Mangfoldig- 
hed af  Stemninger  kunde  blive  udtalte.  Jeg  ar- 
bejdede allerede,  med  indre  Ulyst,  paa  et  skikke- 
ligt, borgerUgt  Lystspil,  da  en  Samtale  med  en 
Ven,  som  fortalte  mig  et  Motiv  fra  < Tusind  og 
een  Nat»,  paa  een  Gang  viste  mig,  hvad  det  var, 
jeg  havde  Lyst  til.  Dagen  efter  var  Planen  færdig, 
og  nu  fjorten  Dage  derefter  begynder  jeg  paa 
anden  Akt.  Er  det  godt?  —  er  det  slet?  jeg  har 
ingen  Anelse  derom,  og  kan  ikke  udtale  mig  om 
Plan,  Karakterer  o.  s.  v.,  men  det  river  mig  med, 
og  det  morer  mig  at  komme  rigtig  ud  af  Stue- 
luften. Mon  ikke  ogsaa  netop  den  Blanding  af 
Spøg  og  Alvor,  som  ligger  i  min  Natur,  gjør  mig 
godt  skikket  til  den  Slags?     Vi  vil  faae  at  see. 

tTil  Sæters »,  som  jeg  sender  dig,  er  et  temme- 
lig svagt  Stykke,  som  egentlig  bliver  baaret  af  en 
ganske  heldig  Anvendelse  af  nogle  smukke  Melo- 
dier. Claus  Riis  er  nu  Landmand;  han  tænker 
paa  med  det  Første  at  kjøbe  sig  en  Gaard. 

«Ruth»  er  et  meget  svagt  Stykke.  Forfatteren 
har  maaskee  noget  lyrisk  Talent,  skjøndt  vistnok 
temmelig  ubetydeligt,  men  det  er  ogsaa  aJt,  der 
kan  siges  til  hans  Roes.  Hauchs  Kritik  (under 
Mærket  L.)  i  « Fædrelandet*  var  fuldkommen  be- 

føjet,  og  Heibergs  Svar  (i  den  Berlingske)  er  bygget 
paa  en  komplet  Misforstaaelse  af  den.  Det  falder 
naturligviis  aldrig  en  saa  ideel  Natur,  som  Hauch, 
ind  at  anprise  en  plat  Naturalisme  i  Kunsten; 
men  lyrisk  Ordbram,  istedetfor  en  umiddelbar 
Følelses-Udtalelse,  kan  ingen  Sti  il  gjøre  berettiget. 
For  Resten  er  kloge  Folk  duperede  af  «Ruth»,  og 
Martensen  skal  være  meget  begejstret  derover. 
Det  er  sørgeligt,  hvor  Folk  har  ondt  ved  at  kjende 
Forskjel  paa  ægte  Guld  og  Forgyldning.  Du 
vilde,  som  jeg,  ubetinget  bryde  Staven  over  dette 
Stykke.  Lev  vel,  kjære  Ven !  Lad  mig  snart  høre 
fra  dig. 

Din 

C.  Hostrup. 


C.  Hostrup  til  Chr,  Richardt, 

1853. 
Smaa  Richardt  1 
Min  Familie  fik  i  Gaar  Aftes  en  Idee,  som 
de  ikke  turde  give  Ord,  men  jeg  har  et  vist  moralsk 
Mod  i  slige  Affærer.  Jeg  søgte  dig  forgjæves  i 
Morges,  men  skjøndt  Papir  er  et  slet  Surrogat  for 
det  levende  Ord  (vide  Grundtvig),  saa  rykker  jeg 
med  stivfrosne  Hænder  ud  med  Sagen.  Elskedel 
Skal  du  være  hjemme  i  Alten,  eller  skal  du  ud, 
saa  har  du  Lov  til  at  svare:  Hold  Kjæfl!  Men 
skal  —  eller  vil  du  ingen  af  Delene,   saa  finde  vi 

herude,  at  din  Elskværdighed  vilde  forhøje  vor 
Juleglæde  til  det  Utrolige.  Kan  du  ikke  komme 
Kl.  7,  som  var  bedst,  saa  kom  senere,  som  er 
næstbedst.  Kan  du  ikke,  saa  behøves  intet  Svar 
o.  s.  V.  I  saa  Fald  seer  vi  dig  efter  Løfte  engang 
i  Juletiden. 

Juleaftens  Morgen. 

Din 

C.  Hostrup. 


C.  Hostrup  til  V.  Nicolaysen. 

3.  Jan.   1854. 

Kjære  Ven! 
Glædeligt  Nytaar  og  Tak  for  dit  Brev!  Nordisk 
Højtid  holde  vi  uden  Prunk  i  Studenterforeningens 
Sal,  men  dog  aabnes  Adgangen  for  alle  Studenter. 
Jeg  skriver  formodentlig  en  Vise,  og  Ploug  og 
Richardt  svigte  vel  heller  ikke.  Seer  du  Borgaard, 
saa  spørg  ham,  hvorledes  man  faaer  et  Stykke 
sendt  op  til  ham  paa  denne  Tid  af  Aaret.  Jeg 
er  endnu  ikke  færdig;  men  en  anden  Forfatter, 
hvis  Navn  jeg  ikke  maa  nævne,  men  som  veed, 
at  jeg  har  en  Deel  med  jer  at  gjøre,  agter  at 
gjøre  et  Forsøg  paa  eders  Theater,  da  Heiberg  — 
maaskee  af  Caprice  —  har  forkastet  et  Arbejde  af 
ham,  som  det  er  ham  om  at  gjøre  at  faa  spillet, 
uden  at  han  lægger  stor  Vægt  paa  Honoraret. 
For   Casino   egner   det   sig   nemlig  ikke.    Jeg  tør 

hverken  anbefale  eller  fraraade  det,   men  vil  alene 
overlade  Dommen  til  Borgaard. 

Her  har  vi  faaet  en  Digtsamling  af  Ploug; 
desuden  en  Deel  Noveller,  som  jeg  ikke  har  Tid 
til  at  læse.  Erik  Bøghs  Digte  plejer  i  den  Grad 
at  være  rimet  Trivialitet,  saa  jeg  ikke  har  Lyst 
til  at  binde  an  med  hans  nye  Samling.  Vor  Juul 
har  været  meget  morsom  og  hyggelig.  Hos  Hauchs, 
som  jeg  sætter  stor  Priis  paa,  kommer  jeg  jævn- 
ligt. Hos  Sibberns  var  jeg  til  stort  Julegilde,  hvor 
der  spilledes  Komedie  og  dandsedes.  Rømer  og 
Olsen  have  været  til  Examen  (skriftlig)  og  ere  ret 
godt  fornøjede.  Jeg  savner  en  Skrivemaskine, 
baade  til  dette  Brev  og  til  alt  det  meget  andet, 
jeg  skriver,  —  blot  man  kunde  slippe  for  det 
nederdrægtige  Haandarbejde.  Tænke  Komedier 
og  Breve,  gider  jeg  saa  gjeme,  men  de  mange 
ulyksalige,  skjæve  og  pukkelryggede  Bogstaver, 
som  de  fordre,  er  min  Nød  her  i  Verden.  Gud 
skee  Lov,  jeg  ikke  er  Copist!  —  havde  jeg  nær 
sagt,  og  dog  var  det  prægtigt  at  være  noget. 
Ak  ja,  gid  jeg  var  Copist  og  duede  til  at  være 
det.  Men  en  god  Gage  vilde  jeg  have  og  en 
Smule  Fritid  til  at  kjæle  for  Muserne  og  de  andre 
smukke  Damer,  jeg  kommer  i  Berøring  med. 

Til  Sommer  er  det  paa  Tiden,  at  du  viser 
dine  danske  S>Tnpathier  ved  at  gjæste  os.  Saa 
har  alle  vore  Venner  taget  den  kjedelige  Examen, 
og  et  nyt  Liv  vil  røre  sig  i  Menigheden  hernede. 
Husk  paa  det.    Hilsen  fra  min  Familie  og  Winsløw. 

Hils   Bøgh  og    Gamlebyens  Folk,   item  din  Slægt 
og  mine  Venner  fra 

Din 

C.  Hostrup. 


Zr.  Mynster  til  C,  Hostrup, 

Nestved.   12.  Februar  1854. 

Kiere,  elskede  Ven  I 

Jeg  saae  dig  i  Tirsdags  gaae  mig  forbi  i 
Kirken  og  havde  gierne  seet  dig  i  Øiet  et  Øie- 
blik.  Candidaterne  og  Studenterne  giorde  en  smuk 
Gierning;  idetmindste  var  det  det,  som  glædede 
mig  meest  ved  den  hele  Høitidelighed.  Jeg  saae 
dem  endnu  foran  mig  hele  Veien  udenfor  Porten 
og  giennem  den  lange  Kirkegaardsgang,  og  jeg 
havde  den  Tanke:  « Snart  skulle  de  see,  at  var  han 
end  ikke  c  Ungdommens  Mand»  —  de  hædre  ham 
dog  som  Saadan  —  da  har  han  dog  været  ung, 
havt  et  giærende,  kæmpende  Hierte,  inden  han 
fandt  Fred;  —  og  denne  hans  dybe  Siels,  hans 
kierlige  Hjertes  Kamp  skulle  de  læse,  fortalt  af 
ham  selv  paa  en  i  Sandhed  ungdommelig,  næsten 
barnlig  —  uforbeholden  Maade.»   — 

Du  veed  sagtens,  hvortil  jeg  sigter,  og  har 
læst  eller  hørt,  at  vi,  ved  at  aabne  et  af  den 
Hedengangnes  første  Giemmer,  bleve  modtagne  af 
et  stort  Manuscript,  med  Titlen:  c  Meddelelser  af 
mit    Levnet*,    i    hvis    Indledning   og   Slutning   vi 

strax  fandt,  at  skiøndt  det  var  skrevet  nærmest  for 
at  læses  af  os  og  glæde  os  efter  hans  Død,  saa 
maatte  det  Væsentlige  dog  gierne  meddeles  Verden. 

(Den  1 8de). 

Lad  mig  da  nu  føie  Noget  til  denne  næsten 
en  Uge  gamle  Brevbegyndelse.  Mit  Liv  i  Nestved 
er  fremdeles  lykkeligt;  der  er  mig  uforandret  stor 
Rigdom  og  Fylde  i  dette  Liv,  og  jeg  tør  sige :  j^ 
lever  godt  og  gavnligt;  jeg  lever  et  Liv,  som 
passer  for  mig,  og  som  jeg  passer  til.  —  Men 
Minder  og  Tanker  fra  det  Svundne  besøge  mig 
naturligen  oftere  end  før;  —  kiære  Venl  mindes 
du  vor  fælles  Gaaen  til  Præsten?  —  Hvis  Een,  der 
har  Sorg,  har  Lov  til  at  tale  noget  frimodigere, 
alvorligere,  ubeskednere  end  en  Anden,  da  vil  jeg 
i  denne  alvorlige  Tid  yttre  en  Tanke  om  Dig  for 
Dig,  som  er  gammel  hos  mig,  som  jeg  tidt  har 
havt'  i  Sindet,  men  har  venlig  undertrykt:  Din 
svage  Side  er  Hukommelse  og  stærkere  Erindring, 
og  deraf  følger  stundom  hos  Dig  en  vis  Utroskab, 
der  egentlig  ikke  er  Feil  af  Dit  Hierte  eller  Din 
Characteer,  men  en  Følge  af  denne  Erindrings- 
Svaghed  for  gamle  Følelser  og  Indtryk.  Hermed 
mener  jeg  ikke  at  sige  noget  Bittert;  hvis  min 
Yttring  er  sand,  da  staaer  det  tillige  klart  for  mig, 
at  Du  har  saa  megen  Tro  og  Kierlighed  i  Dig, 
at  Du,  naar  Du  kun  optager  Bevidstheden  om 
denne  Feil  i  Din  Ydmygheds-Bevidsthed,  dermed 
tillige  har  hævet  den.  —  Saaledes  har  det  stundom 

været  mig,  som  om  Du  ikke  erindrede  min  Fader 
i  hans  Confirmandtimer  saa  klart  som  hans  fleste 
andre  Confirmander  —  dog  er  maaskee  kun  din 
Tilbageholdenhed  Grunden  dertil  —  som  om  du 
derfor  tildeels  har  været  ham  utro.  Du  vil  maaskee 
sige  det  Samme  om  mig;  jeg  har  tidt  afveget  fra 
ham  og  er  endnu  i  Adskilligt  uenig  med  ham; 
men  jeg  har  dog  vist  altid,  selv  i  mine  ivrigste 
Breve  til  Dig,  erkiendt  ham  for  den  Største,  jeg 
kiendte.  —  Naar  du  saaledes,  for  et  Par  Maaneder 
siden,  ærligt  udtalte  mig  din  Mening  om  Grundt- 
vig og  ham  —  den  Forkierlighed,  som  jeg  gierne 
lader  giælde  som  Følge  af  din  Individualitet,  da 
gaaer  jeg  maaskee  ind  paa,  i  Historie,  i  Indflydelse 
o.  s.  V.  at  stille  de  To  sammen;  men  naar  du  til- 
sidst  taler  om  det  « andet  Liv»,  da  troer  jeg,  at 
der  er  ingen  Sammenligning,  og  at  for  Gud  er 
uden  Sammenligning  Den,  der  har  « behersket  sit 
Sind»,  den  Største. 

Af  Alt,  der  er  skrevet  ved  hans  Død,  har  jeg 
følt  mig  meest  tiltalt  af  Biskop  Brammers  Stykke 
i  Ugeskriftet;  ikke  engang  Martensens  og  Trydes 
Taler  have  grebet  og  glædet  mig  saa  meget  som 
denne  lille,  af  et  fuldtstrømmende  Hierte  udgaaede 
Artikel.  Den  har  i  mine  Tanker  langt  mere  Psy- 
chologiskt-Træff"ende  end  noget  af  det  Andet  og 
fremkalder  den  Følelse:  han  har  ganske  forstaaet 
ham.  —  løvrigt  er  visselig  Hauchs  Digt  meget 
skiønt,  og  de  midterste  Stropher  i  Ingemanns.  — 

«Levnetsløbet>  glæder  jeg  mig  til,   at  Du  og 

Mange  skulle  læse,  —  ja  visselig  ogsaa  mangen 
ung  Student,  der  har  af  det  Slags  Sorg,  som  min 
Fader  her  endnu  udførligere  end  i  Fortalen  til  Gabri- 
elis  yttrer:  hører  den  saa  falskt  priste  Ungdom  til. 
Og  naar  han  mener,  at  Læsningen  af  Gabrielis  vil 
trøste  Saadanne,  da  mener  jeg,  at  denne  Læsning 
vil  det  langt  mere:  hans  Ungdoms  Mistillid,  For- 
ladthed, Smaadaarligheder,  ærligt  og  klart  op- 
rullede, ved  Siden  af  hans  Studiers  og  Tankers 
Kamp,  vil  være  et  opbyggeligt  Skuespil  for  Mange, 
og  de,  der  havde  Billedet  af  ham  som  en  stiv  og 
fornem  «Hierarch»,  ville  her  faae  ham  kier.  Det 
var  os  en  uendelig  fængslende  Læsning  hver  Aften 
i  hiin  Uge,  og  selv  min  elskelige  Moder  blev  ofte 
opmuntret  ved  de,  ofte  muntre  og  venlige.  Billeder, 
der  fore  hende  forbi  i  den  rolige  Oplæsning.  — 
Imidlertid  var  der  det  i  disse  Meddelelser,  —  som 
det  ogsaa  var  overladt  vort  eget  Skiøn,  hvor  fuld- 
stændigt vi  vilde  have  udgivet,  —  der  har  vakt 
betydelig  Meningsforskiellighed  imellem  os;  Du 
kan  vel  tænke,  at  Modstandere  ogsaa  ere  omtalte, 
ikke  blot  med  «Satire»  (Brammer),  men  tildeels 
(deriblandt  Grundtvig)  uden  al  Anerkiendelse;  — 
—  paa  dette  Gebeet  fandt  jeg  ham  altid  i  levende 
Live  mindre  elskelig,  og  det  var  min  Stemme: 
at  alt  dette  skulde  udelades,  kun  med  et  Par 
Bemærkninger  i  Forordet  om,  at  vigtige  Partier 
vare  tilbageholdte;  men  deri  blev  jeg  overstemt; 
man  meente,  hiint  hørte  altfor  væsentligt  med  til 
hans  Liv,  derom  vilde  Alle  vente  Noget,  og  skiøndt 

jeg  faaer  mine  Ønsker  satte  igiennem  med  ad- 
skilligt Enkelt,  vil  jeg  ikke  kunne  sætte  den  fuld- 
stændige Udeladelse  igiennem.  —  Hvad  Du  derfor 
vil  være  utilfreds  med,  maa  Du  ikke  give  mig 
Skylden  for;  tænk,  at  der  vilde  maaskee  være 
langt  mere  af  Sligt,  hvis  jeg  ikke  virkelig  havde 
viist  nogen  Kraft.  —  Levvel! 

Hvordan  gaaer  det  med  det  f  romantiske  Skue- 
spib? 

Din 

L.  M. 


C.  Hostrup  til  L,  Mynster. 

21.  Febr.  1854. 
Min  Utroskab  er  dog  ikke  saa  stor  som  min 
Tilbageholdenhed.  Med  en  af  mine  bedste  Ven- 
inder, som  ogsaa  har  gaaet  til  Præsten  hos  din 
Fader,  nemlig  Fru  Hauch  (et  af  de  dygtigste  og 
ærligste  Mennesker,  jeg  kjender),  har  jeg  ofte  glædet 
mig  over  hine  Dages  Minder,  og  jeg  skal  sande- 
lig aldrig  glemme  dem.  Jeg  glæder  mig  over- 
ordentlig til  Biografien,  og  jeg  tør  sige,  at  jeg 
ikke  veed  nogen  stor  Mand,  hvis  Udviklingshistorie 
jeg  er  mere  begjærlig  efter  at  see  ind  i  end  netop 
hans.  Troer  du  ikke,  jeg  skjønner  paa,  hvad  det 
betyder  at  være  en  saa  harmonisk  Personlighed 
og  —  thi  jeg  kjender  ikke  saa  lidt  til  din  Fader, 
som  du  maaskee  troer,  —  et  i  dybeste  Forstand 
bestandig  voxende  Menneske?  — 

(i8de  Marts). 
Jeg  optager  dette  Brev  igjen  for  at  fortælle  dig 
to  for  mig  store  Begivenheder.  —  Mit  romantiske 
Lystspil  f  Drøm  og  Daad^  er  antaget,  —  og  Hauch 
har  erklæret  det  for  et  ypperligt  Stykke  (Heiberg 
er  mere  lunken  mod  det);  jeg  selv  har  god  Tro  til 
det,  —  maaskee  fordi  Alt  er  lyst  for  mig  i  denne  Tid ; 
—  ja,  det  er  vel  allerede  ad  Omveje  naaet  til  dig,  at 
jeg  er  bleven  forlovet  med  Elisabeth  Hauch,  Digte- 
rens næstældste  Datter.  Hun  er  bedre  værd  end  en 
flygtig  Beskrivelse;  hun  er  stille,  naturlig  og  varm, 
og  j^g  haaber,  at  Gud  vil  give  sin  Velsignelse  til 
den  Forbindelse,  saa  at  vi  ved  fælles  Hjælp  kan 
komme  ham  nærmere  og  nærmere.  Sporer  du 
Fremskridt  i  mit  Stykke,  som  jeg  haaber,  saa 
skyldes  det  meest  hende,  thi  de  bedste  Partier  deri 
er  skrevne  ud  af  et  gjærende,  men  dog  haabende 
Hjerte.  Heiberg  sammenlignede,  mit  Arbejde  med 
«Man  kan,  hvad  man  viU,  som  jeg  aldrig  har 
seet;  imidlertid  kunde  mit  Stykke  snarere  kaldes: 
«Man  kan,  hvad  man  skal,  naar  man  virke- 
lig troer,  at  man  skal  det».  Jeg  troer,  at  jeg  har 
faaet  det  religiøse  Element,  som  jeg  nu  ikke  kan 
slippe,  frem  i  en  kunstnerisk  maskeret  Skikkebe. 
Hovedpersonen  er  nemlig  en  Troeshelt,  som  bygger 
fast  paa  en  ham  af  Madonna  sendt  Drøm  og 
derfor  ligeoverfor  Modgang  bevarer  en  Frejdighed 
og  Sikkerhed,  som  giver  ham  Sejren.  Det  Komiske 
er  slynget   heelt  igjennem   Stykket,    og   faaer  j^ 

det  besat,  som  j^  ønsker,  haaber  jeg  et  godt 
Udfald.  — 

Om  det  er  min  Bestemmeke  at  vedblive  at 
leve  som  Poet,  eller  opgive  denne  farlige  Verden 
og  søge  Præstekald,  er  mig  endnu  ikke  ganske 
klart.  Personlig  har  jeg  vel  nok  saa  megen  Lyst 
til  det  Sidste;  jeg  brydes  kun  lidt  med  Parablen 
om  de  betroede  Talenter.  Dog,  jeg  troer,  at  mit 
Stykkes  Skjæbne  vil  give  mig  et  mægtigt  Stød 
fremad  til  at  fatte  en  Beslutning.  Og  jeg  troer 
ogsaa,  at  min  Forlovelse,  om  hvilken  jeg  kun  kan 
sige,  at  den  var  en  indre  Nødvendighed,  en  Til- 
skikkelse fra  oven,  som  jeg  ikke  turde  unddrage 
mig,  ligesaa  lidt  som  jeg  formaaede  det,  vil  lede 
mig  i  de  rette  Spor.  — 

Kjære  Ven  I  —  oprigtig  talt  —  jeg  har  frygtet 
meget  for  at  binde  en  ung  Pige,  hvor  højt  jeg  end 
elskede  hende,  til  et  saa  urolige  og  kæmpende 
Menneske,  som  jeg  er  bleven  i  de  sidste  Aar,  og 
jeg  har  længe  forgjæves  prøvet  paa  at  bøje  mig 
under  Forsagelsens  Aag.  Gud  skee  Lov,  der  er 
kommet  mere  Fred  i  mig,  siden  jeg  lod  den  Byrde 
falde,  som  var  mig  for  svær,  og  selv  naar  jeg  et 
Øjeblik  bliver  angest,  saa  kvidrer  der  dog  inderst 
i  mit  Hjerte  en  Haabets  Fugl;  den  synger  om,  at 
nu  er  jeg  først  paa  rette  Vej  til  at  komme  til  Ro 
—  til  at  fæste  Rod  i  Livet.  Gjælder  det  dog 
ikke  om,  netop  at  blive  Barn  paany,  og  er  det 
ikke  Ægteskabets  dybeste  Opgave  at  lære,  hvad 
Kvinden  har  saa  let  ved  og  holder  saa  fast,    den 

sande  Barnlighed?  Det,  som  Emil  i  dit  Ungdoms- 
arbejde «Hermion»  kaldte:  det  Diaboliske  eller 
Uberettigede,  at  Helten  finder  Hvile  i  et  Kjærlig- 
hedsforhold,  istedetfor  at  udkæmpe  Striden  i  sig 
selv,  kunde  maaskee  forklares  derhen,  at  han, 
hvis  han  ligefrem  drukner  al  sin  Nød  i  en  saadan 
jordisk  Lykke,  har  fornægtet  det  Højeste,  men  det 
gjælder  ikke,  hvis  han  griber  denne  som  en  Hjælp 
fra  Gud  til  at  komme  paa  Benene  igjen.  Og  kan 
min  fromme,  uskyldige  2iaarige  Elisabeth,  som 
allerede  i  saa  lang  Tid  har  laant  mit  indre  Liv 
Vinger,  være  mig  til  Hinder  i  at  udkæmpe  den 
gode  Strid;  —  nej,  jeg  føler,  at  hun  vil  lette  mig 
den,  at  Gud  har  sendt  mig  hende  som  et  Lys 
paa  min  Vej,  og  jeg  haaber,  at  det  paa  samme 
Tid  skal  lykkes  mig  at  gjøre  hende  Vandringen 
mindre  svær.  Jeg  har  aldrig  truffet  noget  mere 
reent  og  jomfrueligt  og  i  mine  Øjne  yndigere  end 
hende,  og  i  vort  femaarige  Bekjendtskab  er  hun 
bleven  mig  aldeles  klar,  da  hun  —  hvad  du  en- 
gang med  mindre  Ret  anvendte  paa  mig  —  er  som 
Nathanael  uden  Svig.  Ja,  Gud  være  lovet  for 
hende.  Og  nu  Tak  til  dig,  min  trofaste  Ven, 
fordi  du,  som  jeg  veed,  har  Hjerte  til  at  høre  paa 
en  Stump  af  en  Hjerteudgydelse. 

Din 

C.  Hostrup. 

C,  Hostrup  til  V.  Nicolaysen. 

4.  Marts  1854. 

Kjære  Ven! 
Den  22de  Februar  1854  skete  det  Mærkelige. 
Veed  du  ikke  fra  Andre,  hvori  det  Mærkelige  be- 
stod, sa^  vil  jeg  ikke  sige  dig  det,  men  vist  er 
det,  at  det  skete.  Han  sagde:  «Hvad?»  og  hun 
svarede:  «Ja  1  ^  og  det  Mærkelige  var  skeet.  Skjøndt 
de  begge  er  smaa,  føle  de  sig  siden  dette  lykke- 
lige Øjeblik  meget  store  og  meget  mærkelige 
o.  s.  V.  — 

Mathilde  Hauch  er,  som  du  vel  veed,  bleven 
forlovet  med  Peter  Koch;  Elisabeth  Hauch  er,  som 
du  maaskee  ikke  veed,  bleven  forlovet  med  —  ja, 
det  forbyder  Beskedenheden  mig  at  sige.  Det  er 
en  ung  Mand  i  sine  bedste  Aar  med  kjønne,  blaa 
Øjne  og  et  vist  Talent  for  den  lavere  Vittighed. 
Man  siger,  at  han  er  meget  lykkelig  og  tilbøjelig 
til  i  denne  Tid  at  skrive  Hastværksbreve,  hvis 
Overgivenhed  gaaer  over  alle  Sømmelighedens 
Grændser.  Fru  Heiberg,  med  hvem  jeg,  i  An- 
ledning af  mit  nye  Stykke,  hvori  hun  skal  spille, 
talte  forleden,  bemærkede,  at  hun  vilde  komme  ud 
til  Hauchs  om  14  Dage,  naar  den  tredie  Datter 
var  forlovet,  for  at  gjøre  Gratulationerne  af  paa 
een  Gang.  Imidlertid  troer  jeg  virkelig  ikke,  at 
Marie  i  dette  Stykke  er  saa  fornuftig  som  hendes 
Søstre,  maaskee  af  den  Grund,  at  hun  ikke  let 
skal  kunne  opdrive  Mage   til  saadanne  to  Menne- 

sker   som    Peter    Koch   og   den   Anden,    i    denne 
mangelfulde  Verden. 

Seer  du  Borgaard,  da  siig  ham,  at  mit  Stykke 
er  i  fire  Akter  og  for  Øjeblikket  hos  Afskriveren 
for  snarest  muligt  at  gaae  til  Christiania.  Hvad 
det  er,  siger  jeg  ikke,  men  det  er  noget  Nyt  og 
Dristigt,  og  Hauch  synes  udmærket  godt  om  det. 
Det  blev  antaget  af  Heiberg  samme  Dag,  som  hiin 
mærkelige  Begivenhed  skete,  og  for  de  Indviede 
er  det  vel  ikke  uden  kjendelig  Paavirkning  af  den 
Sjælstilstand,  som  gik  forud  for  det  store  Skridt. 

Hils  Vennerne  paa  det  Hjerteligste  1  Siig  dem, 
at  deres  danske  Ven,  skjøndt  alle  Lykkens  Sol- 
straaler  strømme  ned  paa  ham,  ikke  er  bleven 
storsnudet,  men  tænker  paa  dem  og  paa  det  gode 
Norge  og  paa  den  glade  Dag,  da  han  for  fjerde 
Gang  skal  sejle  ind  ad  Christianiafjorden. 

Og  hermed  Snip,  Snap,  Snudel  Leve  E.  H. 
og  C.  H.     Hurra! 

Din 

C.  Hostrup. 


C,  Hostrup  til  V.  Nicolaysen, 

Maj  1854. 

Tak  for  Gratulationen  og  dit  morsomme  Kvad 
til  V.  Bøgh.  Item  fordi  du,  hvad  jeg  har  hørt  af 
Borgaard,  er  fornøjet  med  mit  Stykke  «Drøm  og 
Daad».    Bare  I  nu  kan  spille  det  rigtig  godtl   Jeg 

føler  selv  nu,  at  det  ikke  i  dramatisk  Henseende 
er  saa  fuldkomment,  som  det  burde  være;  men  et 
poetisk  Arbejde  er  det  sandelig,  og  det  er  altid 
noget. 

»Salomon  de  Caus»  har  overrasket  mig;  Munch 
tegner  jo  til  at  blive  en  heel  Karl.  Hans  tidligere 
Arbejder,  ja  selv  «Sorg  og  Trøst »,  hvor  dog 
Følelses-Inderligheden  har  grebet  mig,  synes  mig 
ikke  bære  Vidnesbyrd  om  stort  mere  end  et  poetisk 
Gemyt,  men  her  —  især  i  Scenen  med  de  Caus 
og  Richelieu,  ja,  i  hele  den  dybtgaaende  Plan  er 
der  en  virkelig  original  Digter,  som  slaaer  sine 
Vinger.  Til  Opførelse  egner  denne  Tragedie  sig 
efter  min  Mening  ikke;  det  er  egentlig  Synd  imod 
den,  thi  Scenen  bliver  dog,  i  Forhold  til  det 
dybest  Christelige,  et  profant  Sted,  og  den  christe- 
lige  Resignations  Mysterier  og  den  Enkeltes  Førel- 
ser mod  Troen  bliver  altid  ufattelige  for  et  Theater- 
publikum.  

Paa  Søndag  skal  mit  Stykke  gaae  her,  og 
efter  Prøverne  at  dømme  faaer  jeg  ikke  egentlig 
Grund  til  at  skyde  Skylden  paa  Skuespillerne, 
hvis  det  ikke  gjør  Lykke.  Imidlertid  stoler  jeg 
ikke  derpaa;  jeg  venter  det  ikke  engang,  thi  deels 
er  for  Øjeblikket  den  offentlige  Stemme  mig  vist 
ikke  synderlig  gunstig,  og  deels  er  mit  Stykke, 
det  føler  jeg  nu,  i  Forhold  til  Nutidens  Fordringer 
maaskee  for  løst  i  Anlægget.  Ganske  vist  synes 
det  mig,  at  der  er  megen  Virkning  i  første  —  ja 
ogsaa  i  anden  Akt;  men  oprigtig  talt  har  jeg  paa 

Prøverne  selv  kjedet  mig  lidt  over  de  to  sidste, 
og  skal  ikke  undre  mig,  om  det  gaaer  Publikum 
ligesaa.  Jeg  veed  ikke,  om  det  kommer  af  min 
øjeblikkelige  Stemning  eller  ej,  men  vist  er  det, 
at  jeg  for  Tiden  er  tilbøjelig  til  at  nære  Mistro 
til  min  egen  Dig^erbegavelse  og  til  mine  Venners 
Roes.  Jeg  veed  i  alt  Fald,  at  halvtlykkede  Ar- 
bejder ikke  er  stort  bedre  end  mislykkede,  og  at 
jeg  ikke  gider  anvende  mit  hele  Liv  til  maaskee 
kun  at  blive  et  Stykke  af  en  Poet. 

Dette  siger  jeg  dog  uden  Melancholi;  jeg  har 
Gud  skee  Lov  andet  at  sætte  mine  Kræfter  ind 
paa,  og  faaer  jeg  først  rigtig  Mod  til  heelt  at 
kaste  mig  ind  i  dette,  da  maa  jeg  ogsaa  kunne 
naae  til  uden  større  Sorg  at  opgive  Digtervirksom- 
heden. Med  Hensyn  til  den  trøster  jeg  mig  med, 
at  den  dog  ogsaa  har  haft  sin  Betydning  i  vor 
Literatur;  men  jeg  faaer  mere  og  mere  Følelsen 
af,  at  jeg  nu  staaer  ved  et  Vendepunkt  i  mit  Liv, 
og  at  det  snart  maa  blive  tydeligt  for  mig,  til 
hvilken  Side  jeg  skal  gaae.  Hvis  mit  Brev  synes 
dig  lidt  mismodigt,  saa  skal  du  ikke  lægge  nogen 
Vægt  derpaa;  jeg  er  i  Virkelighed  glad  og  frejdig 
og  fuld  af  Haab  for  Fremtiden,  der  ligger  lys  og 
straalende  for  mig  som  aldrig  før. 

Her  imellem  Vennerne  lyder  det  bestandig: 
Nu  er  det  snart  Nicolaysens  Fødselsdag,  mon  han 
ikke  kommer  herned  igjen?  Hauchs  blive  hjemme 
i  Sommer;  jeg  og  min  Familie  boe  paa  et  yndigt 

Sted,   « Rolighed ^  kaldet.    Bøgen  staaer  i  sin  første 
lysegrønne  Pragt,  men  hvor  er  Nicolaysen? 
Nu  skulle  vi  netop  til  Gyldenlund. 
Hilsen  til  alle  norske  Venner. 

Din 

C.  Hostrup. 


C  Hostrup  til  V,  Nicolaysen, 

Maj  1854. 
Tak  for  Brevet,  kjære  Ven!  Det  var  et  godt 
Brev,  som  glædede  mig  umaadeligt,  ikke  blot  for 
de  gode  Efterretninger,  men  endnu  mere  paa  Grund 
af  din  egen  venlige  og  —  jeg  troer  —  rigtige  Dom 
over  Stykket.  Kun  troer  jeg  nok,  at  Haand- 
værkerscenerne  —  og  navnlig  den  første  —  er 
morsomme,  og  her  gjør  de  intet  dæmpende  Indtryk. 
Den  « Berlingskes,  som  ellers  roser  alting,  har 
imidlertid  leveret  en  Anmeldelse,  der  heldigviis  er 
ligesaa  dum,  som  den  er  fjendtlig;  « Flyveposten » 
er  protegerende,  og  kun  « Dagbladet »  udtaler  nogen 
virkelig  Glæde  over  Stykket.  Ploug  har  ikke  seet 
det  endnu,  saa  «Fædrelandet»  tier.  Udførelsen 
var  meget  god  og  i  mange  Maader  fortræffelig,  og 
Publikum  fulgte  Stykket  med  baade  Ro  og  Bifald. 
Ved  Slutningen  lod  sig  under  den  første  Klappen 
en  svag  Hyssen  høre,  som  imidlertid  strax  druknede 
i  et  5 — 6  Gange  gjentagent  Bifald ;  det  er  egentlig 
en  ondskabsfuld  Løgn,  naar  « Flyvepostens  og  den 

f  Berlingske«  omtaler  en  Meningskamp,  thi  det  var 
der  ikke  Spor  af.  Men  i  den  almindelige  Mening 
udenfor  Theatret  er  Stykkets  Lykke  slet  ikke 
decideret,  takket  være  den  meget  udbredte  « Berling- 
ske»,  og  jeg  har  for  stort  et  Parti  imod  mig,  til 
at  jeg  kan  vente  nogen  synderlig  Anerkjendelse. 
Men  Skidt  med  det  I  Publikum  morer  sig  nok  der- 
ved, og  adskillige  private  Taksigelser,  jeg  mundt- 
lig har  faaet  af  virkelig  poetiske  Mennesker,  har 
dog  mere  at  betyde  end  alt  det  andet.  — 

Min  Familie  og  Slottets  Hilsen  til  din  Fødsels- 
dag. Gratulerer  1  —  Grisen  faae  vi  nok  paa  Lan- 
det; endnu  er  hans  Helbredstilstand  vel  ængstelig, 
men  slet  ikke  haabløs. 

Din 

C.  Hostrup. 


y.  L.  Heiberg  Hl  C  Hostrup. 

19.  Maj  1854. 
Hr.  Cand.  theol.  Hostrup. 
Da  Hr.  Phisters  Sygdom  forhindrede  den  an- 
den Opførelse  af  «Drøm  og  Daad»  i  Tirsdags,  og 
det  var  meget  uvist,  hvor  længe  denne  Sygdom 
vilde  vare,  bad  jeg  Hr.  Schneider  om  i  al  Stilhed 
at  lære  Rollen,  for  —  ifald  Hr.  Phisters  Sygdom 
vedblev  —  da  at  kunne  spille  Rollen  imorgen. 
Denne  Betingelse  er  nu  desværre  indtruffen,  og 
Hr.  Schneider  vil,  som  Følge  heraf,    imorgen  ud- 

føre  Fabios  Rolle,  hvorimod  hans  forrige  Rolle 
er  given  til  Hr.  Kragh,  og  denne  Besætning  vil 
nu  vedblive  ved  alle  de  følgende  Forestillinger  af 
Stykket,  ialfald  saalænge  Hr.  Phister  er  meldt  fra 
Tjeneste. 

Jeg  havde  gjerne  strax  i  Begyndelsen  under- 
rettet Dem  om  denne  Plan,  og  hørt  Deres  Mening 
om  den;  men  deels  var  der  ingen  Tid  at  spilde, 
naar  Stykket  skulde  gaa  imorgen,  deels  ønskede 
jeg  Sagen  saa  lidt  omtalt  som  muligt,  for  ikke  at 
forvolde  Hr.  Phister  nogen  Ubehagelighed,  deels 
endelig  maatte  jeg  holde  mig  for  overbeviist  om, 
at  der  her  ikke  var  andet  Valg  at  træffe. 
Med  Højagtelse 

J.  L.  Heiberg. 


C.  Hostrup  til  Chr,  Richardt. 

19,  Maj   1854. 

Signore  I 
Da  jeg  i  Morgen  maa  søge  at  drukne  min 
Sorg  over,  at  jeg  bliver  et  Aar  ældre  (hvilket  da 
vil  finde  Sted)  i  Ladegaardens  Bølger,  vil  jeg  bede 
dig  bivaane  Højtideligheden  samme  Aften,  Siig 
til  Vilhelm  Rode,  hvis  Adresse  jeg  ikke  veed,  at 
jeg  ikke  duer  til  Festkomitteret  eller  Talervirksom- 
hed, men  kan  jeg  finde  paa  en  Vise  til  Clausen, 
skal  det  fornøje  mig,  ligesom  ogsaa,  hvis  V.  R.  vil 
følge   med   dig   ud   til    Rolighed  i  Morgen  Aften. 

Endelig  —  tilgiv  min  Uforskammethed  —  beder 
jeg  dig,  da  du  sagtens  har  en  Anelse  om,  hvor 
Nordmanden  Heiberg  er  at  finde,  bringe  ham  min 
venlige  Hilsen  og  tage  ham  under  Armen  til  den 
(eller  det)  samme  Rolighed,  hvis  du  ikke,  som  jeg 
næsten  frygter  for,  har  glemt  dets  Beliggenhed. 
I  saa  Tilfælde  kan  I  alle  følges  med  Ad.  Knudsen 
eller  Zinck  eller  hvem  I  vil,  men  komme  maa  I. 
Dixi. 

Din 

C.  Hostrup. 


C,  Hostrup  til  L.  Mynster. 

Uden  Datum.  1854. 
c  Drøm  og  Daad>  bliver  nu  trykt  og  vil  komme 
ud  i  September,  og  jeg  længes  efter  at  kunne 
sende  dig  den  og  faae  at  vide,  hvorledes  du  synes 
om  den.  Første  Akt  vil  sikkert  behage  dig  meest 
og  tredie  Akt  (som  dog  har  en  Deel  Theatervirk- 
ning)  mindst,  men  jeg  troer  tillige,  at  hele  Stykket, 
uagtet  sine  Mangler,  vil  glæde  dig  som  noget  Nyt 
og  Godt.  Ved  Udførelsen  var  maaskee  Mantzius 
den  af  Hovedpersonerne,  der  mindst  slog  til, 
skjøndt  han  gjorde,  hvad  han  formaaede;  —  havde 
vi  haft  to  Nielsener,  skulde  den  ene  have  haft 
denne  Rolle,  Mantzius  er  iøvrigt  med  Rejse- 
stipendium rejst  til  Paris  —  og  maaskee  London  — , 

men  ventes  allerede  tilbage  i  Slutningen  af  Au- 
gust. — 

Hvad  siger  du  om  « Kaianus »?  Jeg  kan  ikke 
istemme  Rømers  Begejstring  over  det  som  Paludan- 
Mullers  første  Arbejde,  men  jeg  har  dog  haft 
megen  Glæde  deraf.  Og  dog  —  er  det  ikke  mere 
et  dybsindigt  —  end  et  poetisk  Værk?  Fremstille 
ikke  slige  dramatiske  Digtninger  mere  et  Skygge- 
rige end  et  Liv  med  Aandedræt  og  Blodcirculation. 
Disse  lange,  taagede  Figurer,  som  tale  saa  under- 
lig bredt  og  eensformigt  og  spøge  paa  saadan  en 
løjerlig  tvungen  Maade,  er  det  ogsaa  rigtige  Menne- 
sker? Og  selv  om  denne  dæmpede  højtidelige 
Færd  passer  sig  for  den  blege,  indiske  Præst, 
savner  man  da  ikke  den  sunde,  Oehlenschlågerske 
Rødme  paa  Alexanders  Kinder?  Det  forekommer 
mig,  at  Folk  i  vore  Dage  digte  som  gamle  Mænd; 
—  slige  blege  Billeder  mangle  det  rette  Husvalende 
og  Forfriskende.  —  Men  jeg  bliver  uretfærdig;  jeg 
vilde  egentlig  ikke  have  sagt  nær  saa  meget,  og 
med  denne  Erklæring  vil  jeg  berolige  min  Sam- 
vittighed. Kaianus  selv  er  fortræffelig,  og  han  er 
individualiseret  saa  godt,  Paludan-Miiller  formaaer 
det.  For  hans  og  hele  Tankens  Skyld  holder  jeg 
særdeles  meget  af  Digtet. 

Jeg  har  i  Sommer,  især  foranlediget  ved  din 
Faders  <c Meddelelser*,  — fornyet  mit  Bekjendtskab 
med  Jean  Pauls  «Siebenkås»,  og  trods  den  pikante 
Fremstilling,  som  piner  mig,  fornøjet  mig  meget 
over  den.     Skildringen  af  det  huslige  Hverdagsliv 

mellem  Siebenkås  og  Lenette,  og  især  den  Sidste, 
er  et  psychologisk  Mesterstykke. 

Jeg  har  taget  noget  stærkere  fat  paa  Theolo- 
gien  i  den  senere  Tid.  Mere  og  mere  drages  jeg 
til  at  blive  Præst;  men  jeg  føler  paa  samme  Tid, 
at  det  ikke  gaaer  an  at  tjene  to  Herrer,  og  dog 
maa  jeg  —  til  jeg  faaer  Klarhed  over  mig  selv 
—  vedblive  at  skrive  for  at  leve;  —  indtil  videre 
maa  jeg  tænke  paa  Noget  for  Theatret:  havde  jeg 
blot  et  lille  pikant  Sujet  til  et  Eenaktsstykke,  saa 
har  jeg  Lune  nok  til  at  gjøre  det  færdige  i  en 
Fart.  Det  er  overhovedet  det  Besværlige  ved 
Theater- Forfatterskabet,  at  det  fordrer  et  saa 
strengt  Anlæg.  Jeg  har  ingen  Mangel  i  mit 
poetiske  Pulterkammer  —  paa  gode  Karakterer  og 
gode  Situationer  —  jeg  kunde  næsten  sige  af  alle 
Slags  —  men  Combinationen  af  alle  disse  Enkelt- 
heder, den  Traad,  som  skal  forbinde  dem,  og  den 
Knude,  som  skal  strammes  mere  og  mere,  indtil 
den,  efter  Nutidens  Fordring,  paa  een  Gang  løses, 
det  er  derpaa,  det  kommer  an.  Paa  « Tordenvejr » 
og  <  Mester  og  Lærling  har  jeg  tilsat  tre  Gange 
saa  megen  Poesi,  som  behøves  til  et  Stykke  med 
et  heldigt  Anlæg,  for  at  det  skal  gjøre  stor  Lykke 
og  stor  Virkning  paa  Scenen.  Hauchs  cGjen- 
gjældelsen^,  som  godt  lader  sig  læse  og  indeholder 
(rigtignok  kun  faa)  høje  poetiske  Steder  (Cecilias 
Rolle)  og  en  meget  god  Antydning  til  en  Karak- 
teer (Conrad)  gjorde  et  fuldkommen  parodisk  Ind- 


339 

tryk  paa  Scenen,  fordi  det  mere  er  en  dramatiseret 
Fortælling  end  et  Drama. 

Lev  nu  vel  og  lad  mig  snart  høre  lidt  fra  dig. 

Din 

C.  Hostrup. 


Kr,  MantzitLS  til  C.  Hostrup, 

Paris.   I  o.  August  1854. 

Kjære  Ven! 
Tak  for  Dit  Brev,  som  jeg  fik  igaaraftes,  og 
som  meget  glædede  og  overraskede  mig.  Natur- 
ligvis skulde  Du  have  det  bedste  Billede.  Jeg  har 
ikke  Kolera,  men  har  engang  imellem  mærket,  at 
jeg  har  en  Mave,  hvilket  er  behageligere  at  være 
fri  for  at  mærke.  U!  I  frygtelige  spanske  Mordere 
og  Oprørere,  saa  I  har  været  saa  blodtørstige  og 
ultra  at  lade  være  at  raabe  Hurra  for  « Grundlovens 
ophøjede  Giver » ?  Hils  dem  hjemme  mange  Gange, 
lad  være  at  blive  Præst  og  lad  være  at  finde  det 
morsommere  at  gaae  i  Vandet  end  at  skrive 
Komedier.  Gid  Du  var  heri  Du  kan  ikke  troe, 
hvilken  Kunstrigdom  der  er  i  Louvre  og  (des- 
værre Théåtre  Frangais  er  lukket)  paa  Opera 
Comique,  —  jeg  har  faaet  en  Arbejdslyst  herovre, 
som  jeg  haaber  ikke  skal  forgaae,  en  saadan  Lyst 
til  at  udrette  Noget  hjemme;  yt^  forsikrer  Dig,  at 
det  mindste  Knejpetheater  her  fremviser  en  bedre 
Indstudering   —   en   større    Sikkerhed   i    Arrange- 

mentet  end  vort  med  vore  store  Begavelser,  men 
frygtelige  Bestyrere.  —  O I  Overskou !  og  det  Asen 
har  været  her.  —  Jeg  har  flere  Smaastykker,  som 
ere  brugbare.  —  Undskyld  det  jadskede  Brev, 
som  Du  ovenikjøbet  skal  betale;  jeg  skriver  det 
hos  en  Cand.  polyt.  Frøjken,  en  Svoger  til  Uldall, 
(som  har  det  godt),  han  skynder  paa  mig.  Faar 
jeg  efter  mit  frejdige  Brev  til  Weiss  nogle  flere 
Syle,  saa  rejser  jeg  til  Wien  og  hjem.  Her  bliver 
jeg  den  isde  (Festen)  over,  for  at  see  Rachel 
(jeg  har  faaet  Entrée).  Komediehusene  ere  paa 
den  Dag  aabne  for  alle,  som  komme  først  til 
Mølle,  gratis. 

Levvel,  kjære  Ven!  hils  Din  Familie,  og  gaae 
ud  til  min,  som  vel  sagtens  have  en  daarlig  Som- 
mer, —  Stakler! 

Til  London  tør  jeg  ikke  vove  mig,  men 
Dickens  vil  jeg  slet  ikke  være  saa  streng  imod, 
uagtet  jeg  indrømmer  det  Meste ;  —  men  jeg  elsker 
ham.  Værsgo  og  skriv  en  ordentlig  frygtelig  mor- 
som Komedie,  med  prægtige  Karakterer,  let  Lune, 
uden  dybe  Ideer  og  storartede  Sjælebilleder;  det 
kan  Du  jo  gjøre  paa  en  Maanedstid.  Levvel, 
kjære  Digter  (ikke  Præst). 

Tak  fordi  Du  tænkte  paa 

Din 

Kristian  M. 

Jeg  har  ogsaa  faaet  lidt  mere  Tiltro  til  mig 
selv,  deels  ved  Siden  af  Mennesker  —  deels  som 

Skuespiller,  men  skammer  mig  frygtelig,  som  jeg 
har  jadsket  med  min  Kunst,  naar  jeg  seer  Fransk- 
mændenes Akkuratesse  og  Hjemlighed  og  Natur- 
lighed paa  Scenen.  O,  gid  Du  var  her  d.  15de, 
1 6de,  da  Théåtre  Frangais  aabnes. 


Z.  Mynster  til  C.  Hostrup. 

Roeskilde.   12.  Aug.   1854. 

Kiere  Ven! 
Først  skal  Du  —  foruden  Tak  for  det  iøvrigt 
indholdsrige  Brev  —  have  Skiænd  for  Din  Mangel 
paa  Brevmoralitet,  i  at  Du  ikke  bryder  Dig  om  at 
svare  paa  det  foregaaende  Brev,  saa  at  man  altid 
er  i  Uvished,  om  Du  har  modtaget  det.  Saaledes 
havde  jeg  nok  ønsket  en  Yttring  af  Dig,  hvoraf  jeg 
kunde  see,  om  Du  var  enig  eller  uenig  med  mig 
om  det,  jeg  skrev  i  Anledning  af  min  Faders 
Levnet  i  et  Brev  i  Mai  Maaned,  adr.  til  « Roligheds. 
—  Liebenberg  er  rimeligviis  heri  paa  Modpartiet; 
men  jeg  anseer  hans  Sprog« ny slerie»  (han  kan  nysle 
nok  saa  peent)  for  uberettiget,  naar  det  ikke  giæl- 
der  en  Forfatter,  der  har  anvendt  megen  Omhu 
paa  Formen  ( —  som  jo  vel  f.  Ex.  kan  indrømmes 
om  Ewald,  men  ikke  om  Holberg,  —  og  om 
min  Fader  efter  min  Mening  kun  i  hans  bekiendteste 
Værker,  men  ingenlunde  i  hans  « Høsttid »,  — 
skiøndt  han  tilvisse  i  høiere  Forstand  var  « dobbelt 
klar  i  Livets  Høst»).  — 

{i9de.) 
Jeg  levede  den  første  Tid  af  min  Ferie  —  der 
først  begyndte  med  iste  August  —  rolig  med  min 
Moder  og  Søstre  her  i  Roeskilde,  prøvede  at  fore- 
læse «Siebenkås»  —  som  jeg  aldrig  har  læst  — 
men  det  knudrede  Sprog  var  mig  for  drøit  til  Fore- 
læsning, og  jeg  ombyttede  den  med  stor  Veder- 
kvægelse med  « Nordens  Guder »;  —  for  mig  selv 
har  jeg  først  her  læst  c  Kaianus »,  men  i  de  sidste 
fem  Dage  luftet  mig  paa  en  meget  behagelig  lille 
Reise  i  Odsherred,  der  endte  hos  en  mig  kier  Fa- 
milie paa  Refsnæs,    men  afbrød   mit  Brev  til  Dig. 

—  Om  « Kaianus »  er  jeg  saa  temmelig  enig  med 
Dig.  Indtil  4de  Aet  var  jeg  næsten  mere  aaben 
for  dens  Mangler  end  for  dens  Fortrin,  men  denne 
Aet  —  fra  Kaianus'  Opvaagnen  af  Søvnen  til  Pyr- 
rhons  Bortgang  fra  ham  —  henrev  ogsaa  mig,  og 
har  tilvisse  meget  Ophøiet.  Tredie  Aet  derimod 
finder  jeg  næsten  slet,  og  flere  af  de  gp-æske  Per- 
soner altfor  fladt  og  trivielt  skildrede,  ligesom  jeg 
ikke  kan  finde  mig  i  den,  ikke  blot  brede  og  vidt- 
løftigt-trivielle,  men  moderne  (anti-Fibigerske)  Dic- 
tion,  som  findes  i  de  mindre  fremtrædende  Scener, 

—  f.  Ex.  Philosopheme  i  anden  Aet  tale  som  i  et 
Middagsselskab  hos  Heiberg:  «Det  er  Qvæstionen» 
o.  s.  V.,  —  «det  er  en  vakker  Mand».  —  Din  Be- 
mærkning om  Alexander,  at  han  savner  den 
Oehlenschlågerske  Rødme,  forekommer  mig  dog 
mindre  berettiget;  thi  man  maa  tage  hver  Digter, 
som  han  er,    og   ikke  f.  Ex.   forlange   af  Schiller 

den  Goetheske  Concrethed,  da  han  paa  den  anden 
Side  har  Noget,  som  Hi  in  mangler.  Alexander 
har  dog  adskillige  ret  kraftige  og  smukke  RepUkker; 
mere  støder  det  mig  hos  ham,  at  han  undertiden 
taler  saa  dumt,  møder  Kaianus'  Dybsind  med 
Yttringer,  der  i  deres  Hverdagshed  ikke  passe  for 
den  historiske  Alexander,  som  havde  Sands  for 
den  forskiellige  Gudsdyrkelse,  han  allevegne  traf, 
og  stod  paa  Høidepunktet  af  den  græske  Dannelse. 
Jeg  vover  overhovedet  den  historiske  (eller  theolo- 
giske)  Indvending,  at  denne  c  græske  Dannelse*  er 
maadelig  fremstillet  i  Digtet,  —  fremstillet  overfor 
den  indiske  Aand  som  en  plat  Forstandsprosa, 
hvilket  vist  er  urigtigt.  Mopsos  og  alle  Per- 
sonerne maae  dog  i  alt  Fald  antages  at  kiende 
Plato  ( —  ligesom  vi  kiende  vore  Forfattere,  — 
Alexanders  Tid  var  just  en  Læsningens,  Resul- 
taternes Tid);  —  men  denne  Plato  er  jo  fuld  af 
Myther,  tildeels  lignende  dem,  som  Inderen 
fremsætter;  hvor  kan  da  hans  « S  varen  i  Myther* 
frappere  dem  som  noget  Uhørt?  —  hvor  kunne 
de  være  saa  plat- dumme  at  lee  og  finde  det 
«Løier»,  at  Kaianus  taler  om  «to  Siele»  hos  Men- 
nesket, —  Plato  lærer  jo  ganske  det  Samme,  — 
at  Enhver  af  os  har  to  Gængere,  een  hvid  og 
ædel,  een  sort,  uædel ».  —  Tildeels  synes  det  mig 
at  giælde  om  Kaianus,  hvad  endnu  mere  paafal- 
dende  giælder  om  Adam  Homo:  at  der  i  en  sielden 
Grad  er  to  Siele  i  Digtet,  een  dyb  og  ophøiet, 
een  anden  kiedelig- triviel.      Dette  Indtryk  har  jeg 


344 

ogsaa  af  Paludan -Mullers  Personlighed  —  efter 
mit,  ikke  store,  Bekiendtskab  til  ham,  en  Blanding 
af  noget  Nobelt  —  Dybtfølende  og  Stræbende  — 
og  af  hypochonder  Kiedelighed;  —  mindst  frem- 
træder denne  Contrast  i  tTithon*  (saa  vidt  jeg 
erindrer,  er  der  den  slette  Side  kun  repræsenteret 
i  Slavesceneme),  som  derfor  er  det  Digt  af  ham, 
jeg  har  kierest,  ligesom  jeg  ogsaa  finder  Abels 
Død,  der  heeltigiennem  er  varmt  og  beaandet,  et 
i  alt  Fald  renere  Digt  end  Kaianus.  — 

Dette  er  yderst  magelige  og  slet  stilede  Be- 
mærkninger, og  jeg  føler  næsten  Skamfuldhed  ved 
at  sende  Dig  dette  Brev;  —  i  en  virkelig  Kritik 
vilde  det  Anførte  kun  være  Enkeltheder,  der 
skulde  vise  sig  at  følge  af  Hovedsagen,  at  Digtet 
er  en  Deel  abstract  (som  Du  siger:  Skyggerige), 
deraf  følger  det  Uhistoriske,  de  livløse,  over- 
drevne Contraster  o.  s.  v.  o.  s.  v.  —  Min  magelige 
Udtryksmaade  maa  Du  undskylde  med  lidt  Træthed 
og  Ferie -Tendents  hos  mig,  thi  jeg  havde  virkelig 
havt  dygtigt  travlt  i  Juli-Maaned,  og  mine  Skole- 
Forretninger  maae  gaae  først,  og  først  siden  kan 
der  blive  lidt  Tid  til  at  vise  den  Kritiker- Dygtig- 
hed, som  Du  tiltroer  mig,  og  som  jeg  selv  sandelig 
anseer  for  langt  ubetydeligere  hos  mig  end  Du,  — 
skiøndt  jeg  dog  føler,  at,  da  saa  Faa  kritisere 
samvittighedsfuldt  og  skiønsomt,  var  det  godt,  om 
Saadanne,  der  som  jeg  vilde  beflitte  sig  paa  disse 
Egenskaber,  kunde  imellem  have  Kraft  og  Tid 
dertil. 

Jeg  gad  gierne  tale  lidt  med  Dig  om  Veirhøi, 
Høve-Bakker,  Veile-Kro,  Asnæs  o.  s.  v.,  hvor  jeg 
troer,  Du  ogsaa  har  været,  og  om  min  Præstefamilie 
i  Rakløv,  som  er  et  ,af  mit  Livs  Goder  —  fem 
godt  begavede,  og  især  de  fire  yngste,  uhyre  elsk- 
værdige Mennesker  (Studenter),  —  den  Ene  var 
lige  bleven  Student  og  skulde  første  Gang  (i8 
Aar)  see  Kiøbenhavn,  hvor  han  især  er  rasende 
spændt  paa  Theatret,  for  hvilket  jeg  for  fire  Aar 
siden  har  givet  ham  en  Interesse,  som  jeg  opdagede 
var  tro  bevaret  ( —  han  hedder  Jonas  Poulsen ;  — 
træffer  Du  ham  nogensinde,  saa  vær  god  imod 
ham),  —  to  voxne  Piger,  aandrige  og  naturlige, 
som  jeg  bedre  kan  omgaaes  end  de  fleste  Da- 
mer. — 

Hvad  Du  skriver  om  Dig  selv  i  Dit  sidste 
Brev,  kan  jeg  godt  gaae  ind  paa.  Vanskelighederne 
med  det  Dramatiske  forstaaer  jeg  vel,  men  mener 
dog,  at  naar  Du  vil  skrive  et  Eenactsstykke,  er 
det  nok  med  en  god  Situation  og  Characterer, 
som  Du  siger  Du  har,  og  hvis  den  ikke  naturligt 
lader  sig  forbinde  med  en  Kierlighedsintrigue,  da 
kan  denne  trøstigt  lades  væk,  —  derimod  vil  neppe 
engang  Publicum  have  Noget  at  indvende,  — -  og 
at  et  langt  romantisk  Lystspil  gierne  kan  have 
en  noget  løsere  Traad,  og  at  Du  godt  deri  med 
Kiekhed  kan  prøve  at  forbinde  det  Forskielligartede, 
som  ligger  i  Dit  Pulterkammer.  —  Hr.  N.  (var 
det  ikke  Nansen?  —  eller  var  det  Høedt,  som 
Nogle  sige?)   giør  rigtignok  Nar  af  Begrebet   «ro- 

mantisk  Lystspil* ,  men  det  har  til  alle  Tider  exi- 
steret,  med  sin  større  Frihed,  saa  det  vil  han  ikke 
kunne  bortskræmme. 

Din 

L.  M. 


C,  Hostrup  til  L.  Mynster. 

22de  August  1854. 

Du  skal  ingen  Undskyldning  gjøre  for  din 
Still;  dit  Brev  fandt  jeg  meget  interessant  og  Kri- 
tiken  træffende.  Naar  du  engang  imellem,  naar 
betydelige  Arbejder  fremkom,  talte  et  Ord  med, 
saa  vilde  du  sikkert  gjøre  langt  mere  Gavn,  end 
du  selv  troer.  Jeg  skulde  gjerne  være  din  Com- 
missionær,  og  « Fædrelandet »,  som  dog  er  vort 
meest  agtede  Blad,  vilde  sikkert  med  Glæde  op- 
tage en  literær  Anmeldelse,  der  forstod  at  holde 
sig  til  Sagen.  Jeg  besørgede  den  indleveret,  og 
du  blev  anonym,  hvis  du  havde  meest  Lyst  dertil. 

Med  Hensyn  til  Striden  om  din  Faders  Bio- 
grafi, saa  troede  jeg,  det  faldt  af  sig  selv,  at  jeg 
var  enig  med  dig.  Jeg  lider  ikke  af  den  omtalte 
Bogstavsbegejstring,  den  karakteristiske  Skjødes- 
løshed  er  mig  altid  kjærere  end  den  udvidskede 
Korrekthed,  og  jeg  troer  da  ogsaa,  at  Liebenberg, 
som  i  hiin  Artikel  har  inspireret  Christian  Winther, 
har  fortrudt  Angrebet  paa  din  Faders  Levnet,  om 
han  end  ikke  offentlig  har  vedgaaet  det.  Fejlen 
fra  eders  Side  er  den,  at  der  ikke  strax  tydeligt 

i  Fortalen  er  blevet  udtalt,  hvor  udstrakt  en  Fuld- 
magt din  Fader  havde  givet  jer  til  at  skære  bort, 
og  af  hvilken  Natur  det  Bortskaame  var.  Men 
efter  din  Broders  Udtalelse  i  « Fædrelandet »  og 
især  din  i  dit  Brev  til  mig,  nærer  jeg  ikke  mindste 
Tvivl  om,  at  I  ogsaa  i  dette  Punkt  har  hele  Retten 
paa  eders  Side. 

Du  vil  rimeligviis,  naar  du  lærer  c  Drøm  og 
Daad:»  at  kjende,  finde  det  Meste  af,  hvad  der 
hidtil  er  kommet  frem  imod  det,  endnu  mere  grund- 
løst, end  du  nu  troer.  Forfatteren  til  de  berlingske 
Artikler  er  vistnok  hverken  Nansen  eller  Høedt, 
men  det  siges,  at  det  er  en  Dame,  Frøken  W. .  ., 
en  Veninde  af  Ruths  Forfatterinde.  Naar  du  faaer 
Stykket,  vil  du  see,  hvor  mærkværdig  urimelige  de 
fleste  af  disse  Indvendinger  er,  og  du  vil  glæde 
mig  ved  en  lidt  fornuftigere  Kritik  af  det,  end  der 
hidtil  er  fremkommen.  I  Bladene  har  jeg  ikke  med 
den  bedste  Villie  kunnet  finde  andet  end  sort  Slud- 
der, og  du  er  den  af  mine  Venner,  hvis  Dom  jeg 
meest  stoler  paa.  Jeg  kan  godt  taale  Sandheden, 
men  trænger  dog  i  denne  Tid  saa  meget  til  Op- 
muntring, saa  jeg  vil  bede  dig  om  ikke  at  tilbage- 
holde den  Roes,  du  virkelig  kan  give  mig,  fordi 
du  forudsætter,  at  jeg  kun  behøver  at  underrettes 
om  Stykkets  Mangler,  da  jeg  jo  nok  selv  kjender 
dets  Fortrin. 

Hauch  har  —  imellem  os  sagt  —  skrevet  et 
smukt  Stykke,  som  han  har  læst  for  mig.  Det 
foregaaer  i  den  arabiske  Ørken  mellem  Beduiner- 

stammerne,  og  det  er  især  den  østerlandske  Gjæst- 
frihed,  som  i  Stykket  sættes  paa  en  haard  Prøve, 
der  skildres.  Hovedscenerne  i  anden  Akt,  hvor 
det  kulminerer  (det  er  i  tre  Akter),  ere  nogle  af 
de  dejligste,  han  har  skrevet,  og  den  gammeltesta- 
mentlige (Genesis-agtige)  Diction  er  ypperlig  holdt. 
Et  uheldigt  Forsøg  paa  at  indblande  moderne  euro- 
pæiske Figurer  (en  engelsk  Rejsende  med  hans  ikke 
morsomme  Tjener)  har  han  efter  mit  Raad  betydelig 
modificeret,  og  maaskee  Heiberg,  som  har  mod- 
taget Stykket  med  ualmindelig  Anerkjendelse,  faaer 
ham  til  ganske  at  kaste  dem  bort,  da  Hauch  er 
rørt  over  denne  Høflighed.  Heiberg  har  nemlig 
tidligere  behandlet  ham  hundsk,  ja  om  « Tycho 
Brahes  Ungdom »  erklærede  han,  at  han  ansaae  det 
for  et  mislykket  Arbejde,  og  kun  antog  det,  fordi 
Hauch  havde  et  Navn  i  Literaturen. 
Lev  vel! 

Din 

C.  Hostrup. 


L.  Mynster  til  C.  Hostrup. 

Nestved.  8.  Septbr.  1854. 

Kjere  Ven! 
Til  Svar  paa  dit  sidste  Brev,  som  heelt  igien- 
nem  fomøiede  mig,  er  jeg  stemt  i  Aften  til  at 
skrive  noget  ganske  Andet.  Jeg  er  lidt  tung  om 
Hiertet  over  forskiellige  Ting:  over  at  jeg  staaer 
mig  vel  med  Mange,    men  dog   til  Ingen  taler  ret 

oprigtigt,  siger  mine  Meninger,  fordi  de  ikke  for- 
staae  mig  («Jeg  yndes  af  Mange,  har  dog  ingen 
Ven»),  —  over  at  selv  de  rare  Damer  ved  Siden  af 
mig,  til  hvilke  jeg  helst  vilde  tale  aabent,  ere  lidt 
provinsielle,  saa  mine  to  stille  Stuer,  af  hvilke  jeg 
vandrer  op  og  ned,  ere  mine  eneste  Fortrolige,  — 
over  en  vis  fornem,  vigtig  Tone  hos  flere  Adjuncter 
paa  Herlufsholm,  der  lader  større  end  min  besked- 
nere Yderform,  skjøndt  Mit  stikker  langt  dybere, 
—  over  at  de  omreisende  Skuespillere  virkelig  ere 
som  de  skildres  i  Vilhelm  Meister  («die  Rohheit 
dieser  Menschen»),  at  Een,  som  man  nærmer  sig 
med  godtroende  Venlighed,  misbruger'  den,  saa 
man  maa  sætte  sig  paa  fornem  Fod  ( —  dog  har 
jeg  truffet  Een  med  noget  Idealt,  som  jeg  har 
Interesse  for).  Saa  mange  Sorger  har  jeg  haft  Tid 
til  i  Dag,  fordi  det  har  været  Markedsdag;  paa 
Skoledagene  overvindes  Tornene  sædvanligt  af  Roser, 
den  glade  Følelse  at  kunne  bringe  Mere  og  Mere 
ind  i  sin  Virken,  Mere  og  Mere  frem  hos  disse 
aabne  Naturer,  der  endnu  ikke  ere  stivnede  under 
den  ældre  Alders  Prosa.  Jeg  seer  ned  paa  de  fleste 
Store,  men  op  paa  de  fleste  Smaa,  « fordi  de  er 
saa  store*.  — 

See,  disse  Par  Ord  lettede,  thi  en  fortrolig 
Ven  mangler  jeg  her  unegteligt,  hvor  lykkelig  jeg 
end  er.  —  Maa  jeg  sende  dig  disse  Ord  i  Morgen, 
som  om  det  var  for  ti  Aar  siden,  og  jeg  sendte 
dem  fra  Frue-Plads  til  Regentsen,  og  Edvard  kiggede 
nysgierrigt  op  fra  sit  Collegiehefte,  —  lad  da  dette 

Brev  være  som  en  Gienganger  af  hine  Stemnings- 
Breve.  — 

Din  L.  M. 

Misforstaae  det  ikke;  det  kan  see  ud  som 
Savn  af  Kiøbenhavn,  men  jeg  veed,  at  denne  lille 
By  er  mig  et  langt  bedre  Element.  Jeg  er  ideligt 
glad  ved  min  « Uafhængighed*;  jeg  veed  ikke,  om 
jeg  een  Gang  skal  overvindes  ligesom  Esther 
o.  s,  V.,  men  det  bliver  i  al  Fald  først  seent. 


C.  Hostrup  til  L.  Mynster. 

15.  Septbr.   1854. 

Kjære  Ven! 
Tak  for  dit  Stemningsbrev !  Jeg  har  selv  en 
Følelse  af,  at  de  fleste  af  mine  jævnaldrende  Venner 
ere  blevne  gamle,  og  at  du  og  jeg  maaskee  ere 
for  unge  endnu.  Fog,  som  jeg  saaledes  for  nylig 
har  skrevet  til  og  faaet  Svar  fra,  kalder  mig  c  sin 
unge  Ven»,  skjøndt  han  er  yngre  end  jeg,  og  jeg 
føler,  at  han  i  visse  Maader  har  Ret  i  den  Dadel, 
som  denne  Tiltale  indeholder.  At  den  ogsaa  inde- 
holder en  Roes,  og  at  det  ikke  er  godt  at  være 
ganske  sikker  (selv  ikke  lige  overfor  Yderverdenen) 
og  fuldkommen  nøgtern,  tvivler  jeg  ikke  paa,  at 
du  er  enig  med  mig  i.  Kan  man  ikke  opnaae 
den  fulde  mandige  Dygtighed  uden  at  lade  V*  af 
de  Strenge,  som  klinge  i  vort  Bryst,  ruste,  saa 
aa  jeg  og  du  opgive  denne  Herlighed  (^  finde 

os  i  at  være  lidt  oversete  af  de  Fornuftige  og  lidt 
huusvilde  her  i  Verden.  Det  eneste  grundige  Med- 
hold, den  eneste  Understøttelse,  som  ikke  voxer 
fra  os  med  Aarene,  er  en  saadan,  som  jeg  har 
fundet  sidste  Vinter,  og  som  jeg  ogsaa  vilde  ønske 
dig  inden  altfor  lang  Tid,  skjøndt  jeg  har  en  Fø- 
lelse af,  at  du,  som  Carl  Heger,  er  anlagt  paa  at 
være  Ven  og  Pebersvend. 

I  Slutningen  af  denne  Maaned  faaer  du  Winsløw 
ned  i  din  Egn.  Han  skal  nemlig  være  Huslærer 
paa  Gundersløvholm.  Samme  ypperlige  Menneske 
vil  vist  opsøge  dig,  da  han  har  stor  Interesse  for 
dig,  og  du  vil  hos  ham  ved  Siden  af  en  i  bedste 
Forstand  sikker  Religiøsitet  træffe  en  Modtage- 
lighed, som  vil  glæde  dig.  Jeg  er  ogsaa  vis  paa, 
at  han  vil  have  megen  Gavn  og  Glæde  af  et  nær- 
mere Bekjendtskab  med  dig.  At  han  har  lidt  af 
en  med  din  beslægtet  Sygdom  og,  medens  hans 
intellektuelle  Uddannelse  næsten  gik  i  Staa,  ud- 
viklede sin  Karakteer  og  sin  Modtagelighed  ganske 
mærkværdigt,  og  at  han  nu,  da  hans  Kræfter  ere 
begyndte  at  vende  tilbage,  gjennemstrømmes  af  en 
Tørst  efter  Aandsføde  i  alle  Retninger,  som  gjør 
Omgangen  med  ham  højst  vækkende,  om  den  end 
ikke  skulde  bringe  noget  mere  positivt  Udbytte,  — 
vil  vistnok  netop  gjøre  ham  til  en  Omgangsven, 
som  du  kunde  have  Brug  for.  Hermed  være  han 
anbefalet,  du  maa  nu  selv  see  paa  ham.  Jeg  har 
sendt  dig  «Drøm  ogDaad»,  som  maa  ligge  til  dig 
hos  Boghandleren  i  Nestved,  hvis  du  ikke  allerede 

har  faaet  den.  Hos  unge  Mennesker  med  en  ideel 
Retning  har  den  gjort  megen  Lykke  —  jeg  kjender 
netop  flere  saadanne  —  og  da  det  til  syvende  og 
sidst  dog  er  dem,  man  skriver  for  —  for  dem, 
der  bruger  Poesien  som  etNæringsmiddel ,  og  ikke 
for  dem,  der  tage  den  til  Dessert,  saa  er  jeg  glad 
ved  denne  Anerkjendelse.  —  Vel  bekomme! 

Din 

C.  Hostrup. 

Ingemann  til  C.  Hostrup, 

Sorø.  19.  Sefptbr.   1854. 

De  har  under  mit  langvarige  Revisions-Arbeide 
med  Psalmerne  forskaffet  mig  en  livlig  Forfriskelse 
ved  Deres  «Drøm  og  Daad»,  som  jeg  kun  har 
opsat  at  takke  Dem  for,  til  yt^  fik  Noget  fra  Haan- 
den  af  hvad  der  meest  plagede  mig. 

De  har  der  paa  en  Maade,  der  i  høi  Grad 
tiltaler  mig,  vidst  at  knytte  Ungdomslivets  even- 
tyrlige Lykkedrøm  til  den  faste  Tro  paa  det  Gud- 
dommelige og  Urokkeligheden  i  de  himmelske  Til- 
sagn. Derved  er  Deres  kjække  tillidsfulde  Drømmer 
bleven  en  betydningsfuld  Characteer  og  vækker  strax 
en  ualmindelig  Deeltagelse,  der  forhøier  Interessen 
for  den  hele  Række  af  Hindringer,  han  har  at 
overvinde,  for  ligesom  ved  Modstanden  selv  at 
føres  nærmere  til  Maalet  og  trods  alle  Skuffelser 
bringe  Sandhed  og  Virkelighed  ind  i  den  Drøm, 
der  saaledes  naturlig  udvikler  sig  til  skjøn  og  ædel 

Bedrift  og  —  til  Ære  for  den  overnaturlige  Ver- 
dens Overmagt  —  selv  gjør  det  tilsyneladende 
Umulige  nødvendigt.  Det  er  en  interessant  Op- 
findelse, hvormed  De  har  gjennemført  Ideen,  —  og 
det  skulde  ret  fornøie  mig  engang  at  faae  Stykket 
at  see  paa  Scenen. 

Black  og  min  Lucie  henregner  ogsaa  denne 
Digtning  til  Deres  heldigste  Skuespil  og  sætter 
megen  Pris  derpaa. 

Fremdeles  Lykke  i  Konsten  som  i  Livet!  Vi 
have  glædet  os  ved  det  nye,  friske  Kjærlighedsliv, 
der  har  aabnet  sig  for  Dem.  Bring  Deres  elsk- 
værdige Elisabeth  og  hendes  Forældre  og  Sød- 
skende  en  hjertelig  Hilsen  fra  os;  hils  ligeledes 
venligst  Deres  Moder  og  Søstre  og  bevar  fremdeles 
i  venlig  Erindring  Deres 

hengivneste 

B.  S.  Ingemann. 


C,  Hostrup  til  Elisabeth  Hauch. 

Octbr.  1854. 

« Mester  og  Lærling*  lider  unegtelig  af 

Mangler  i  de  to  sidste  Akter,  især  af  for  megen 
Bredde.  De  tre  første  Akter,  fornemmelig  anden  og 
tredie,  hører  til  det  bedste,  jeg  har  skrevet,  og  det 
hele  Stykke  haaber  jeg,  engang  i  Fremtiden,  at  give 
en  ny  Bearbejdelse,  hvorved  dets  mange  Skjønheder 

(undskyld!)  skal  faa  Loy  til  at  gjøre  et  reent^ 
ublandet  Indtryk. 

« Intrigerne*,  en  af  mine  ældste  Studenter- 
komedier, er  en  lystig  og  uskyldig  Spøg,  som 
egentlig  kun  er  bestemt  til  at  spilles  og  ikke  til 
at  læses.  Men  da  hele  denne  Samling  er  en  Spe- 
kulation af  min  Forlægger  og  ikke  af  mig,  maa 
du  faae  den  med  paa  hans  Ansvar. 

Det  samme  gjælder  i  endnu  højere  Grad  om 
«Æsthetisk  Sands ».  Det  er  en  sand,  men  noget 
mat  Skildring  af  Livet,  der  (som  alle  mine  Stykker 
og  ikke  saa  mange  Andres)  har  korrekt  tegnede 
Figurer,  og  stort  Mere  har  det  heller  ikke. 

«Gjenboeme»  —  ja,  den  forsvarer  sig  selv,  og 
«En  Nat  mellem  Fjeldene*  vel  ogsaa.  cSoldater- 
løjer»  har  været  meget  anfægtet.  Nu,  —  noget 
betydeligt  er  denne  Spas  jo  ikke;  —  jeg  har  slaaet 
mig  løs,  og  Lune  veed  jeg  da,  der  er  i  den,  det 
er  altid  Noget. 

«En  Spurv  i  Tranedands»  —ja,  den  kan  hjælpe 
sig  uden  min  Anbefaling.  —  c  Den  gamle  Elsker » 
—  ja,  du  faaer  bære  over  med  den  gamle  Fyr. 
Viser  og  Vers  bør  ligesom  Plougs  synges  og  er 
nærmest  kun  for  Studenter.  Nogle  enkelte,  navnlig 
blandt  de  sidste,  vil  dog  vist  fornøje  dig.  For- 
fatteren anseer  sig  ikke  for  en  særlig  stor  Digter, 
men  han  veed,  at  han  i  sine  Viser  som  i  sine 
Komedier  og  sit  Liv  er  original,  og  det  er  dog 
Noget. 

« Eventyr  paa  Fodrejsen*  er  —  «Gud,  saa 
yndigt!*  —  « Tordenvejr »  en  noget  trist  og  mørk 
Komedie  (man  ligesom  fornemmer  den  tunge  Luft 
før  Udbruddet  af  et  Uvejr),  men  med  en  god 
Karakteertegning  og  adskillige  meget  gode  Partier. 
« Møllerkonen*,  som  Madam  Nielsen  spillede  slet, 
er  en  af  Forfatterens  allerbedste  Figurer.  For 
dens  Skyld  er  hele  Stykket  ogsaa  bestemt  til  en 
fremtidig  Omarbejdelse,  hvorved  det  skal  komme 
til  at  see  lidt  mere  venligt  ud,  skjøndt  den  jydske 
Kolorit  skal  bevares. 

Og  hermed,  kjære  Læser !  overgives  disse  fire 
Bind  til  din  venlige  Bedømmelse.  Skjøndt  jeg 
altsaa  ikke  er  blind  for  medfølgende  Stykkers 
Mangler,  saa  haaber  jeg  dog,  at  du,  med  din 
Ungdomsfriskhed,  vil  kunne  glæde  dig  saa  meget 
ved  de  Fortrin,  —  som  jeg  selv  tiltroer  dem,  saa 
du  vil  bære  over  med  Manglerne.  —  — 


C.  Hostrup  til  V.  Nicolayscn, 

D.  21.  Novbr.  1854. 

Kjære  Ven! 
Tak  for  dit  Brev,  som  jeg  nok  ikke  havde 
fortjent;  imidlertid  skal  jeg  nu  stræbe  at  gjøre 
mig  værdig  til  et  nyt.  Vi  har  imod  al  god  Sæd- 
vane Vinter  i  disse  Dage,  med  i — 2  Graders  Kulde, 
og    vore   Vinterfornøjelser    begynde    derfor    ogsaa 

tidligere,  end  de  pleje.  Saaledes  har  vi  i  Søndags 
haft  Studenterkomedie  paa  Hoftheatret,  bestaaende 
af  « Middagsmad  i  Larsbjørnstræde»,  Lystspil  med 
Plader  (Stykkets  Hovedperson  er  nemlig  en  Platten- 
slager) i  tre  Akter  af  Wengel,  og  en  tragisk  Vaude- 
ville, betitlet  « Medgift  og  Modgift »,  en  overgiven 
Spøg  af  Undertegnede.  Wengels  Stykke  havde 
som  Daguerreotyp  mange  Fortjenester,  de  vigtigste 
Figurer  bleve  ypperligt  spillede  af  Mantzius,  Zinck, 
Guldberg  og  Forfatteren,  og  hele  Forestillingen, 
som  begyndte  med  en  saakaldt  Ouverture  af  Mozart 
til  «I  piatti»,  Melodrama  giocosa,  morede  meget 
og  gjentages  imorgen.  Tidligere  har  vi  haft  et 
godt  Rusgilde,  item  en  Fest  ved  Plougs  Jubilæum, 
og  jeg  har  ved  alle  disse  Lejligheder  maattet  sadle 
min  stivbenede  Pegasus. 

Du  spørger  om  Giftermaal.  Ak,  jeg  har  kun 
liden  Udsigt.  Jeg  vilde  nok  være  Præst  og  har 
ogsaa  i  det  sidste  Halvaar  faaet  bedre  fat  i  The- 
logien,  men  jeg  forekommer  mig  ikke  selv  færdig 
endnu  i  indre  og  ydre  Henseende,  og  af  dette 
Ministerium  kan  jeg  neppe  vente  nogen  Befordring. 
Jeg  har  heller  ikke  stor  Lyst  til  at  være  dets 
Embedsmand.  Mine  literære  Actier  staae  vistnok 
heller  ikke  højt  for  Øjeblikket.  Har  man  tidligere 
overvurderet  mig,  og  det  har  jeg  aldrig  tvivlet 
paa,  saa  er  man  maaskee  nu  tilbøjelig  til  at  under- 
vurdere mig,  og  som  mine  Sager  nu  staae,  vilde 
det  vist  være  altfor  letsindigt  at  bygge  et  Familie- 
liv paa  min  Forfattervirksomhed,  og  endnu  mindre 

tør  jeg,  for  at  kunne  gifte  mig,  fremskynde  det  at 
blive  Præst.  Men  Enden  bliver  dog  forhaabentlig, 
—  thi  jeg  ønsker  intet  hellere,  —  at  C.  Hostrup 
flygter  fra  Theatret  og  Studenterkommersen  til  en 
lille  Jydsk  Landsby  og  kun  engang  imellem  paa- 
kalder sin  Muse  ved  en  Vens  Begravelse  eller  en 
Venindes  Barsel.  Imidlertid  er  det  Overgangen, 
der  er  vanskelig,  da  jeg  for  at  faa  Tid  til  at  læse 
Theologi  maa  skrive  Komedier. 

Du  maa  imidlertid  ikke  troe  af  disse  Betragt- 
ninger, at  jeg  er  mistrøstig  eller  melancholsk  — 
intet  mindre;  jeg  er  blot  lidt  utaalmodig  over  dag- 
lig at  kunne  see  paa  min  Lykke  uden  strax  at 
kunne  tage  den  i  Besiddelse.  løvrigt  er  jeg  klog 
nok  til  at  glæde  mig  over,  hvad  jeg  har,  og  til, 
hvad  jeg  faaer;  og  kunde  jeg  blot  faae  Lov  til 
et  halvt  Aars  Tid  at  leve  alene  for  mine  4  Evan- 
gelier og  14  Pauli  Breve  (egentlig  talt  er  der  kun 
13)  uden  at  tænke  paa  Exposition  og  Katastrofe, 
saa  vilde  jeg  være  komplet  glad.  Men  —  unter 
uns  —  jeg  maae  skrive  for  at  faae  Lov  til  at  være 
fri,  og  jeg  skriver  —  tys! 

Min  lille  Frøken  er  det  sødeste  og  troeste  og 
reneste  og  kjærligste  og  tillidsfuldeste  Væsen,  der 
findes  mellem  Pæstum  og  Ringebo  (for  der  har  jeg 
været,  og  kan  bevidne  det),  og  jeg  var  den  største 
Tosse,  der  findes  mellem  begge  Polerne,  dersom 
jeg  ikke,  hver  Gang  jeg  tænkte  paa  hende  (og 
det  gjør  jeg  ikke  ganske  sjeldent)  raabte  i  mit 
Hjerte   et  højt   Hurra!  —  Apropos   om   Ringebo! 

Fruen  kjender  jeg  efter  din  Beskrivelse,  den  er 
træffende  og  ikke  for  stærk;  men  Emilie  er  en 
god  og  forstandig  Pige,  ikke  sentimental  eller  for- 
skruet, som  du  synes  at  troe,  men  maaskee  tung- 
sindig. L  .  .  .  kjender  jeg  og  har  megen  Godhed 
for;  han  er  et  gjennemreflekteret  Menneske,  som 
har  ondt  ved  at  finde  sig  tilrette  i  det  virkelige 
Liv,  men  der  er  en  god  Grund  og  en  god  Villie 
i  ham,  og  det  kommer  nok.  De  to  Mennesker 
kunde  sikkert  have  været  hinanden  til  stor  Gavn; 
men  Kjærligheden,  hvis  der  fra  hendes  Side  har 
været  nogen,  har  ikke  været  stærk  nok  til  at  lære 
dem  Eftergivenhed  mod  hinanden,  og  jeg,  som  en 
Tid  var  deres  fælles  Fortrolige,  har  først  senere 
faaet  Begreb  om,  hvordan  Sagerne  egentlig  stod. 
Hilsen  fra  min  Familie  og  Hauchs.  Hils  alle  gode 
Venner,  du  træffer.     Lev  vel! 

Din 

C.  Hostrup. 


C.  Hostrup  til  V.  Nicolaysen. 

I.  Marts   1855. 

Kære  Ven! 
At  de  forlangte  Manuskripter  kom  saa  sildigt, 
er  ikke  nærmest  min  Skyld.  De  to  af  dem  — 
og  de,  hvorom  der  fornemmelig  kunde  være  Tale, 
vare  nemlig  ude  at  vandre,  og  ved  Laan  og  Frem- 
laan    fast    blevne    uopsporlige.      Jeg    rykkede    og 

rykkede,  men  kunde  ikke  faae  de  første  Laanere 
til  at  gjøre  sig  nogen  videre  Ulejlighed,  og  da  de 
endelig  kom  tilsyne  og  bleve  afskrevne,  var  det 
allerede  for  sildigt.  Imidlertid  har  jeg  sendt  dig 
disse  værdiløse  Papirer  for  14  Dage  siden.  « Med- 
gift og  Modgift»  egner  sig  naturligviis  ikke  til 
Carnevalsbrug.  « Børnekomedien*  maa  sikkert  først 
oversættes  paa  Norsk,  da  Børnesprog  altid  er 
Dialekt,  og  c  Tragedien »,  som,  ypperlig  spillet, 
gjorde  Virkning  her,  er  i  sig  selv  saa  ubetydelig, 
at  du  vel  neppe  vil  kunne  forstaae  den. 

Jeg  har  faaet  Besøg  af  din  Broder  og  har  be- 
søgt ham  igjen.  Skjøndt  I  ikke  i  det  Ydre  ligne 
hinanden,  er  der  dog  noget  Nicolaysensk  over 
ham,  som  har  fornøjet  mig,  noget  (bliv  ikke  rød) 
fiint  og  urbant,  som,  —  hvis  jeg  maa  sige  det, 
ellers  ikke  er  den  meest  fremtrædende  Egenskab 
hos  dine  brave  Landsmænd.  Med  Hensyn  til 
disse  staaer  jeg  dog  fast  ved  min  gamle  Be- 
kjendelse,  at  hvis  jeg  ikke  var  Dansk,  vilde  jeg 
helst  være  Norsk,  og  hvis  nogensinde  en  saadan 
Ulykke  ramte  os,  at  vi  bleve  slugte  af  Russerne 
eller  Preusserne,  saa  vilde  jeg  søge  Ly  bag  eders 
Fjelde.  Dette  Foraar  vil  maaskee  i  visse  Maader 
være  afgjørende  for  hele  Nordens  Fremtid,  og  jeg 
har  endnu  det  Haab,  at  vi  alle  tre  denne  Gang 
skulle  vælge  den  rigtige  Vej,  efterat  vi  i  saa  lang 
Tid  ved  kortsynet  Politik  have  ødelagt  os  selv  og 
hinanden. 

Zinck  er  da  bleven  Skuespiller.     Han  har  op- 

traadt  to  Gange  paa  det  kongelige  Theater  med 
stort  Bifald  som  Arv  i  « Henrik  og  Pernille »  og 
Peer  i  c  Rekrutten*,  og  jeg  tænker,  han  er  vis  paa 
at  blive  ansat.  Grisen  er  bleven  Candidat  og  har 
bevaret  sin  Livlighed  uformindsket  og  sin  Helbred 
nogenlunde  uskadt,  saa  Vennekredsen  har  særdeles 
Grund  til  at  være  ved  godt  Mod.  Lille  Rømer 
slider  sine  korte  Been  endnu  kortere  ved  megen 
Informeren  i  forskjellige  Skoler,  Knudsen  synes  at 
sidde  dybt  inde  i  Theologien,  og  Heise  optræder 
(det  bliver  mellem  os)  i  forskjellige  Familier  som 
en  meget  farlig  Hjerteknuser.  Et  nyt  og  stort 
Lys  har  Studenterverdenen  i  de  sidste  Aar  faaet  i 
Vilhelm  Rode,  der  som  humoristisk  Taler  er  noget 
aldeles  Glimrende,  medens  ogsaa  Richardt  (der 
læser  ivrig  Theologi  og  i  denne  Tid  har  mistet 
sin  Moder)  viser  betydelige  Gaver  i  samme  Ret- 
ning, samt  truer  med  at  bringe  Undertegnede  i 
Forglemmelse  som  Visedigter.  Støttede  paa  disse 
store  Kræfter,  paa  Guldberg,  Zinck,  Wengel, 
Mantzius,  Voltelen,  Ploug  og  mig  agte  ogsaa  vi 
at  holde  et  stort  Carneval  i  Casino  i  denne  Maaned, 
og  jeg  tænker  nok,  vi  skal  hamle  op  med  Kunst- 
neme  o.  s.  V.,  som  ville  gjøre  os  Rangen  stridig. 

Hauges  Oversættelse  af  « Macbeth »  tilfreds- 
stillede mig  ikke.  Efter  en  saa  pretentiøs  Fortale 
og  efter  Hagbergs  svenske  og  Foersoms  danske 
Oversættelse  (thi  kun  Hexescenerne  og  Portnerens 
ditto  er  efter  Schiller,  det  Øvrige  efter  Originalen) 
maatte   man  —  synes   mig  —  vente  noget  langt 

Bedre.  Men  den  gode  Mand  har  i  sin  philologiske 
Begejstring  glemt,  at  der  til  at  oversætte  et  saa- 
dant  Digterværk  hører  en  Digteraand,  et  øvet  Øre 
for  det  Metriske,  et  Talent  til  at  behandle  sit  eget 
Sprog  o.  s.  V.,  og  alt  det  forekommer  han  mig  at 
mangle,  og  jeg  anseer  det  efter  denne  Prøve  for 
rimeligt,  at  han  aldrig  faaer  det.  Fru  Collets 
Novelle  har  jeg  ikke  faaet  læst  endnu,  men  hvis 
det  er  den  ubekjendte  Forfatterinde  til  tidligere 
Noveller  (I  Hjemmet  og  Vandringen  o.  s.  v.),  saa 
veed  jeg,  at  hun  fortæller  smukt  og  naturligt.  — 
Erik  Bøgh  har  skrevet  et  Stykke,  som  staaer  langt 
over  hans  tidligere,  det  er  i  alt  Fald  det  første 
Arbejde  af  ham,  som  jeg  har  brudt  mig  om,  — 
en  lille  sjællandsk  Idyl,  «Fastelavnsgildet»,  uden 
Udsmykkeise  og  Sentimentalitet,  men  morsom  og 
sand.  Hauchs  « Eventyr  i  Ørkenen »  er,  paa  en 
uheldig  engelsk  Episode  nær,  et  meget  poetisk 
og  værdifuldt  Arbejde  —  læs  det!  —  Fra  Vilhelm 
Bøgh  har  jeg  haft  et  prægtigt  Brev,  han  begynder 
at  forsone  sig  med  Trønderne.  Hilsen  til  alle  — 
meest  til  dig  selv. 

Din 

C.  Hostrup. 

L.  Mynster  til  C  Hostrup, 

Nestved.  9.  Marts   1855. 

Kiere  Venl 
Længe  har  jeg  havt  Lyst  til  at  skrive  Dig  til, 
og  i  den  Tanke,   at  min  tilstundende  Fødselsdag 

kunde  foruden  mit  Brev  blive  Motiv  for  Dig  til  at 
lade  høre  lidt  om,  hvorledes  det  gaaer  Dig,  skrider 
jeg  nu  til  Værket.  —  Jeg  har  i  Vinter  levet,  lige- 
som sagtens  Du,  mellem  lidt  Æsthetik  og  lidt 
Theologie,  —  at  sige:  jeg  i  mine  Fritimer,  Du 
imellem  dem  som  Livsopgaver,  hvilket  jo  rigtig- 
nok er  en  væsentlig  Forskiel.  Denne  dobbelte 
Interesse,  —  Trang  snart  til  det  Ene,  snart  til  det 
Andet,  hører  uden  Tvivl  til  vort  Væsen,  og  Gud- 
skeelov,  at  jeg  har  Kraft  til  nogenlunde  at  følge 
den,  ved  Siden  af  mit  Skoleliv.  —  Hvad  det  Første 
angaaer,  da  mødtes  jeg  deri  allerede  i  Januar  med 
Dig  i  « Fædrelandet*;  uden  at  det  nemlig  nogen- 
sinde var  faldet  mig  ind,  at  Du  skrev  der,  kom 
jeg  ved  at  læse  hiin  Artikel  om  «Theateranm.> 
strax  til  at  tænke  paa  Dig,  og  jeg  er  endnu,  be- 
styrket deri  af  Winsløw,  næsten  vis  paa,  at  jeg 
kan  takke  Dig  for  den;  den  var  virkelig  baade  et 
Ord  i  rette  Tid  og  i  sig  selv  fortræffelig,  ligesaa 
godt  udtrykt  som  tænkt  —  dog  er  det  den  al- 
mindelige Deel,  hvori  jeg  er  saa  fuldelig^  enig 
med  Dig;  i  det  Specielle  om  « Eventyr  i  Ørkenen* 
er  jeg  det  mindre.  —  Jeg  har  megen  Lyst  til  at 
læse,  hvad  Du  efter  W.'s  Sigende  har  skrevet  om 
« Kaianus »;  jeg  husker  at  have  seet  det  i  »Fædre- 
landet* ifior,  men  har  oversprunget  det,  fordi  jeg 
ikke  havde  læst  Bogen.  Derimod  betvivler  jeg 
hans  Udsagn,  at  Mærket  K,  altid  betyder  Dig;  en 
Recension  over  «Skizzer  af  Dr.  H.»  f.  Ex.  vilde  jeg, 
uagtet  jeg  Intet  har  imod  den,  ikke  tillægge  Dig. 

Jeg  selv  følte  virkelig  Trang  til  under  et  lig- 
nende Bogstavmærke  at  udtale  mig,  nærmest  paa 
det  andet  Gebeet,  i  Anledning  af  det  lille  Indlæg 
i  den  Kierkegaardske  Strid  (af  hvem  mon  ?  —  mon 
ikke  af  Lehmann?  — ).  Uagtet  det  var  mere  talent- 
fuldt og  bedaarende,  end  hvad  Kierkegaard  og 
Nielsen  skrev,  og  saaledes  hellere  burde  have  været 
besvaret,  er  jeg  dog  tilfreds  med,  at  der  gik  for 
lang  Tid,  inden  jeg  blev  enig  med  mig  selv,  om 
det  var  værdt  at  gienopfriske  Sagen,  der  var  i 
Begreb  med  at  hendøe  —  i  det  mindste  for  det 
Første;  —  thi  den  vaagner  vel  igien,  som  alt 
Sværmeriet,  hvorunder  den  hører,  aldrig  døer; 
det  findes  ligeledes  i  Zahle's,  virkelig  ret  mærke- 
lige og  betydningsfulde,  lille  Bog,  men  som  den 
reent  utaalelige  Indledning  vel  holder  de  Fleste  fra 
at  læse.  —  løvrigt  er  virkeligt  endeel  Glædeligt 
og  Godt  sagt  imod  den  Kierkegaardske  Retning, 
baade  af  Fog  (især  fandt  jeg  hans  anden  Artikel 
mod  Nielsen  virkelig  dyb),  Paludan-Miiller  og  især 
Zeuthen  (i  «Evang.  Ugeskrift »,  i  en  ypperlig  Ar- 
tikel om  «Aand  og  Bogstav*;  —  denne  Forfatter 
bliver  i  mine  Tanker  langtfra  nok  vurderet;  jeg 
har  altid  læst  ham  med  megen  Glæde,  om  han 
ogsaa  er  lidt  vidtløftig  og  hidsig,  —  ja,  jeg  veed 
egentlig  ingen  nulevende  theologisk  Forfatter  hos 
os  med  Undtagelse  af  Martpnsen,  der  er  saa  aand- 
og  kiernefuld,  — han  har  meget  Sibbernsk,  men 
med  større  Klarhed).  — 

Jeg  har  senere   tænkt,   at  jeg  ved  det  Sidste 

vilde  have  foraærmet  Dig,  hvis  Du  var  Grundt- 
vigianer, hvad  jeg  dog  er  yderst  lang^  fra  at  mene 
Dig.  I  Grunden,  hvor  Du  og  jeg  ere  uenige, 
grunder  det  sig  meest  kun  paa  «historisk»  Vild- 
farelse paa  en  af  Siderne,  thi  vi  have  virkeligt 
meget  Aands-,  mindre  Characteer-Slægtskab ;  dette 
giælder  vist  om  vofe  to  største  Uenigheder :  Grundt- 
vig —  og  —  tildeels  det  Tydske.  Jeg  troer,  at 
Du  er  i  nogen  historisk  Feiltagelse  om  begge  Dele, 
at  Du  (ligesom  Winsløw)  idealiserer  Grundtvig  til 
det  Gode,  og  giør  med  Tydskheden  lige  det  mod- 
satte. Hver  troer  naturligviis,  at  han  veed  det 
bedst,  medens  jeg  dog  om  Grundtvig  erkiender, 
at  jeg  heller  ikke  har  ham  historiskt  nok;  Du  har 
hørt  Meget,  som  jeg  ikke  har  hørt,  men  jeg  har 
ogsaa  læst  Et  og  Andet,  som  Du  ikke  har  læst. 
At  jeg  ikke  sætter  « Eventyr  i  Ørkenen*  ganske 
saa  høit  som  Du,  skal  jeg  kortelig  forklare.  Min 
Hovedanke  —  eller  Grunden  til,  at  det  giør  paa 
mig  et  noget  koldt  Indtryk,  er:  at  det  ikke  fore- 
kommer mig,  at  man  seer  giestfrie,  menneske- 
kierlige,  høimodige  Hierter,  men  mere  en  heroisk 
Lydighed  mod  et  Bud,  et  Bogstav,  som  siger: 
vær  giestfrie,  menneskekierlig,  høimodig  1  Om  dette 
er  historiskt  rigtigt,  tør  jeg  ikke  afgiøre,  —  jeg 
tænker  mig  rigtignok  Beduin-Høimodet  mere  som 
frisk  Umiddelbarhed,  end  som  selvovervindende 
Lydighed  mod  en  Lov;  —  men  det  er  i  alt  Fald 
"kke  saa  poetisk,  og  noget  Mere  af  det  Umiddel- 
bare  maatte    dog   helst   skinne   igiennem.  —  Hos 

Abdallah  synes  det  mig  virkeligt,  at  man  mere 
hører  « Bogstavet »  end  «Aanden»;  han  fylder  der- 
for kun  med  den  kolde  Beundring,  som  f.  Ex.  en 
gammel  rettroende  Jøde,  eller  en  Helt  i  Calderon's 
Stykker,  der  offrer  Alt  for  «Ærens  abstracte 
Begreb*  (som  ofte  er  sagt).  —  Han  udtaler  ogsaa 
altfor  lidt,  hvad  der  foregaaer  i  ham;  —  jeg  maa 
give  « Fædrelandet*  Ret,  der  i  Anledning  af  «Gien- 
giældelsen  yttrede,  at  Hauch  for  meget  fortier  i 
sine  sidste  Stykker.  —  Vistnok  er  Zaineb  en  meget 
interessant  Figur,  og  2den  Aet  uden  Spørgsmaal 
den  betydeligste;  Dictionen,  indrømmer  jeg  Dig 
ogsaa,  er  som  sædvanlig  hos  Hauch  ædel  og  ejen- 
dommelig; men  denne  hans  senere  Stykkers  Dic- 
tion  synes  mig  dog  at  passe  bedre  i  et  nordisk 
Stykke  (som  « Tycho  Brahes  Ungdom »),  og  den 
fra  «Bajazet»  bedre  i  et  orientalskt.  Simpliciteten 
gaaer  i  mine  Tanker  for  vidt,  navnlig  finder  jeg  i 
Kierlighedssceneme  Dictionen  altfor  fattig  og  nøgen 
—  eller  dog  nordisk;  man  bliver  flau  tilsidst,  naar 
der  siges,  at  fierne  Slægter  skulle  tale  om  Zainebs 
og  Abu  Fares'  Elskov,  med  saa  liden  Farveglød 
er  denne  Elskov  malet.  —  At  alligevel  den  Scene, 
Du  fremhævede,  har  en  skiøn  og  ædel  « Simplicitet*, 
giver  jeg  Dig  Ret  i,  ligesom  og,  at  Dictionens 
Naturbilleder  dog  sætte  Een  hen  i  Arabien,  og 
Protesten  mod  Bladenes  Kulde  bliver  ligefuldt  be- 
rettiget. Meget  har  dog  vist  Stykket  lidt  ved,  at 
Holst  kom  til  at  spille  Hovedrollen;  thi  alene  hans 
ungdommelige  Stemme  —  og  altid   ungdommelige 

Declamation    —   maa    have    givet   et   galt   Total- 
billede. — 

I  det,  vistnok  medrette,  roste  Udvalg  af 
Schack-Staffeldt,  har  jeg  —  underligt  nok  —  første 
Gang  læst  «Camoens>,  dette  vidunderligt  deilige 
Digt,  som  en  Tidlang  giorde  mig  godt  som  den 
ægteste  Poesie ;  jeg  sætter  bestandig  hans  historiske 
Digte  —  Romancer  o.  s.  v.  meget  høiere  (modsat 
Heiberg)  end  de  lyriske,  der  ofte  ere  mig  for 
plumrede  af  ikke-poetiseret  tydsk  Philosophie  (men 
som  Du  dog  med  mig  giver  det  Vidnesbyrd  at 
være  dybe,  idet  Du  saa  ofte  med  Glæde  har  læst 
disse  Digte).  — 

Jeg  har  læst  «En  Landsbyhistorie  >  med  megen 
Interesse  og  kan  ikke  Andet  end  finde  det  en 
meget  betydelig  Frembringelse.  Jeg  indrømmer 
ganske  dets  Feil,  at  Parentheseme  (hvadenten  de 
komme  fra  Andersen  eller  ikke)  ere  affecterede, 
Dictionen  ogsaa  hist  og  her  noget  «uberschweng- 
lich,»  at  der  er  noget  Forkeert  i  Annas  Forhistorie 
(S.  78),  og  at  hendes  første  Optræden  er  lidt 
Kotzebueisk  o.  m.;  men  at  Stykket  baade  i  Anlæg 
og  Characterer  gaaer  i  Sandhed  dybt,  synes  mig 
unegteligt,  og  at  der  er  inderlig  Sandhed  baade  i 
Meget  af  den  lette  Natur  —  som  Monicas  simple 
Fromhed  —  og  af  den  alvorsfulde  (selv  Meget  i 
Matthias'  Repliker).  Havde  det  fundet  en  rigtig 
god  dansk  Bearbeider,  der  f  Ex.  foruden  Hiint 
havde  kunnet  formilde,  hvad  der  gaaer  for  vidt, 
og  —  især   i   de   sidste  Acter  —   maaskee   over- 

skrider  Scenens  Grændser,  da  var  det  dog  blevet 
langt  bedre.  Dette  havde  Du  vistnok  gjort  langt 
bedre  end  A.,  der  virkelig  er  noget  tydsk  i  ikke 
god  Forstand.  Men  dette  Stykke  alene  viser,  at 
det  er  en  ubillig  Floskel  hos  os,  at  Poesien  i 
Tydskland  er  uddød;  —  i  alt  Fald  er  den  syd- 
tydske  (østerrigske)  og  « Landsbypoesien »  det  ikke. 

—  Forresten  maa  et  blot  middelmaadigt  Spil 
her  giøre  Skade,  og  Stykket  er  vist  bedre  at  læse 
end  at  see.  — 

Nu  har  jeg  talt  lidt  med  Dig  om  AUehaande, 

—  skriv  nu  snart  —  og  vent  ikke,  til  Du  faaer 
svaret  paa  Alt. 

Din  troe  Ven 

L.  M. 


y,  L.  Heiberg  Hl  C.  Hostrup, 

13.  Marts.  1855. 

Den  mig  tilstillede  Vaudeville  «Feriegjæsteme» 
har  jeg  læst  med  Fornøielse,  men  skal  dog,  ifølge 
Deres  egen  Opfordring,  ikke  undlade  at  gjøre  et 
Par  Bemærkninger  til  Deres  nærmere  Overveielse. 

At  dette  Stykke  trænger  til  at  forkortes, 
derom  er  jeg  ganske  enig  med  Dem.  Men  at 
paapege  de  enkelte  Steder,  hvor  Forkortningen 
helst  maatte  anbringes,  falder  mig  vanskeligt,  lige- 
som jeg  troer,  at  dette  hellere  maa  overlades  til 
Forfatterens   eget   Skjøn,    da  han   dog  bedst  maa 

vide,  hvilke  Partier  han  sætter  mindst  Priis  paa, 
og  saaledes  kunde  være  villigst  til  at  offre.  Noget 
Bestemt  veed  jeg  ikke  at  angive,  uden  det 
skulde  være  anden  Acts  iite  Scene,  som  efter 
min  Mening  ganske  kunde  falde  bort,  hvilket 
maaskee,  ogsaa  af  andre  Grunde  end  Forkortelsens, 
kunde  være  hensigtsmæssigt.  —  Men  Sagen  er 
udentvivl,  at  de  ønskelige  Forkortelser  af  Stykket 
ikke  saa  meget  maa  indskrænkes  til  enkelte  Ud- 
strygninger,  der  blive  uden  Indflydelse  paa  det 
Øvrige,  som  snarere  udvides  til  en  Omredaction 
af  det  Hele  i  mere  concentreret  Form,  især  om 
det  derved  kunde  opnaaes,  at  de  to  Acter  sammen- 
smeltedes i  een,  da  Stoffet  og  Handlingen  neppe 
gjøre  Fordring  paa  større  Plads,  og  det  altid  er 
farligt  at  bebude  Mere,  end  man  vil  give. 

Fremdeles  maa  j^  bemærke,  at  Stykket  neppe 
medrette  kan  kaldes  en  Vaudeville,  dertil  spille 
Sangene  en  altfor  underordnet  Rolle;  de  staae 
adspredte,  skilte  ved  saa  store  Mellemrum,  at  det 
næsten  maa  virke  forstyrrende  paa  Tilskuerne, 
hvergang  de  fra  Talens  Form  rives  ind  i  Musikens. 
Sangene,  uden  Hensyn  paa  det  Værd,  som  de  i 
sig  selv  kunne  have,  synes  ikke  at  staae  i  nogen 
organisk  Forbindelse  med  det  Hele,  og  Stykket  er 
derfor  snarere  et  Lystspil  med  Sange,  end  en 
Vaudeville  eller  hvad  De  selv  tidligere  har  kaldet 
et  Sangspil.  Thi  ogsaa  naar  man  seer  hen  paa 
Characteerskildringerne  af  Stykkets  Personer,  have 
disse   et  vist   bestemt   Præg,    der  snarest    anviser 

dem  Plads  i  Lystspillet.  Kunde  det  lykkes  Dem 
at  forkorte  Stykket  til  een  Aet,  vilde  Contrasten 
mildnes,  allerede  derved,  at  Sangnummerne  rykkedes 
hinanden  nærmere  og  fik  større  Overvægt. 

Jeg  lader  ikke  Manuscriptet  følge  tilbage,  da 
jeg  ikke  veed,  om  De  beslutter  Dem  til  at  gjøre 
nogen  Forandring  deri.  Vil  De  lade  det  blive, 
som  det  er,  skal  jeg  ikke  indvende  Noget  mod 
dets  Opførelse,  skjøndt  jeg  befrygter,  at  det  ikke 
vil  tilfredsstille  Publicum;  men  jeg  maa  isaafald 
anmode  Dem  om  at  sætte  Deres  Navn  derpaa. 
Dette  Offer  vil  formeentlig  ikke  være  stort,  da 
Stykkets  Familielighed  med  « Eventyr  paa  Fod- 
reisen* og  selv  med  «Soldaterløier»  sikkert  vil  røbe 
Forfatteren,  selv  om  ikke  Hemmeligheden  var  ud- 
sat for  Fare  ved  den  Omstændighed,  at  den  nu 
har  flere  Medvidere. 

Hvad  den  paatænkte  Rollebesætning  angaar, 
maa  jeg  henstille  til  Dem,  om  ikke  Rosenkilde 
som  Kammerraaden  vil  komme  til  at  minde  vel 
meget  om  « Eventyr  paa  Fodreisen  >.  Jeg  vilde 
foretrække,  at  Phister  blev  Kammerraaden,  og  at 
Jørgens  Rolle  gaves  til  Debutanten  Kolling. 

Hvis  Stykket  undergik  en  betydelig  Forandring, 
maatte  Fruens  Rolle  ganske  kunne  falde  bort,  eller 
ogsaa  komme  til  at  indgribe  mere  i  Handlingen. 

At  faae  Stykket  opført  i  indeværende  Saison, 
er  jo  vel  ikke  umuligt,  men  det  vil  da  ikke  kunne 
komme  før  et  Stykke  ind  i  Mai,  og  Fordelen  for 
Forfatteren  vilde  da  være  større  ved  at  vente  til 

Begyndelsen  af  næste  Saison.  Men  vedbliver  De 
Deres  Ønske,  skal  jeg  gjerne  gjøre  mit  Bedste  for 
at  opfylde  det. 

Med  Høiagtelse 

J.  L.  Heiberg. 
S.  T.     Hr.  Cand.  theol.  Hostrup. 


C.  Hostrup  til  Elisabeth  Hauch*), 

Rolighed.  3.  Maj  1855. 

—  —  Da  jeg  blev  Candidat,  tænkte  jeg 
kun  paa  at  blive  Præst,  skjøndt  Maalet  stod  mig 
fjernt;  jeg  var  altfor  langt  tilbage  —  altfor  uklar, 
og  skjøndt  der  i  mig  var  en  stadig  voxende  Længsel 
efter  et  fast  Holdepunkt,  efter  at  finde  Hvile  i 
Christendommen,  saa  var  mit  Hjerte  dog  altfor 
uroligt,  —  altfor  beruset  af  Ungdom  og  denne 
vidunderlige  Verden  til,  at  jeg  rigtig  kunde  samle 
"^^S-  J^&  vidste  endnu  ikke  den  Gang,  at  jeg  var 
Digter,  —  kun  at  jeg  var  en  stærkt  poetisk  Natur 
med  stor  Modtagelighed  for  al  Poesi  og  en  grændse- 
løs  Evne  til  at  kunne  glæde  mig.  Jeg  skrev  Vers 
og  deslige,  men  det  var  uden  Pretension,  jeg  led 
ikke  af  Geni-Feberen.  For  at  fornøje  mine  Kamme- 
rater skrev  jeg  «Gjenboerne»,  og  skjøndt  jeg  var 
umaadelig  optaget  deraf,  saa  havde  jeg  dog  den 
Gang  ingen  Anelse  om,  hvad  dette  Arbejde  var 
værd,    eller  at  det  skulde  rive  mig   ud  af  det  be- 


♦)  Under  et  Ophold  paa  Fyn. 

skedne,  ubemærkede  Liv,  jeg  hidtil  havde  levet, 
og  som  jeg  aldrig  havde  følt  nogen  Trang  til  at 
komme  ud  af.  Imidlertid  gjorde  «Gjenboeme> 
stor  Lykke  ved  Studenterforestillingen,  men  allige- 
vel faldt  det  mig  ikke  ind,  at  det  var  værdigt  til 
at  komme  paa  noget  offentligt  Theater,  og  om 
Foraaret  tiltraadte  jeg  min  Huslærerplads  hos  Ny- 
gaards paa  Kokkedal.  At  jeg  dog  nu  begyndte 
at  faae  en  Forestilling  om,  at  der  boede  Noget  i 
mig,  som  kunde  bruges,  beviser  det,  at  jeg  i  Som- 
meren 1844  skrev  iV«  Akt  af  « Eventyr  paa  Fod- 
rejsen»,  som  jeg,  da  jeg  blev  stoppet  paa  Halv- 
vejen, lod  ligge  i  min  Pult  i  hele  tre  Aar,  før  }eg 
fik  Lykke  til  at  fuldføre  det.  I  al  denne  Tid  viste 
jeg  det  ikke  til  Nogen  og  omtalte  det  heller  ikke 
for  min  Familie.  I  Vinteren  1845  skrev  jeg  «In- 
trigerne»  og  1846  «En  Spurv  i  Tranedands«,  som 
begge  gjorde  stor  Lykke  blandt  Studenterne;  men 
heller  ikke  dem  tænkte  jeg  paa  at  lade  komme 
videre.  Da  fik  Mantzius  mig  til  at  lade  «Gjen- 
boerne*  komme  paa  en  Sommerforestilling  paa  det 
kongelige  Theater.  J^  fik  ikke  andet  derfor  end 
Æren,  men  den  var  mig  ogsaa  nok.  I  Saisonen 
1847 — 48  kom  «Intrigerne»,  «Gjenboeme»  og  «Even- 
tyr  paa  Fodrejsen »  paa  det  kongelige  Theater;  i 
Efteraaret  1848  kom  «En  Spurv  i  Tranedands »,  og 
som  med  et  Trylleslag  blev  den  fordringsløse  theo- 
logiske  Candidat  en  meget  yndet  Theater-Forfatter. 
Men  heldigviis  varede  denne  berusende  Lykke  ikke 
længe.     Jeg  lærte  efterhaanden,   at  jeg  i  Grunden 

var  for  god  til  at  være  Modeforfatter,  og  paa  den 
anden  Side  tiltroede  jeg  mig  ikke  tilstrækkelig 
Digter-Begavelse  til  at  sætte  mig  som  mit  eneste 
Livsmaal  det  at  skrive  for  Theatret,  og  paa  samme 
Tid  som  Poesien  og  det  at  hengive  mig  til  Digter- 
drømme havde  en  tryllende  Magt  over  mig,  droges 
jeg  til  den  Gjerning,  der  vel  var  mere  beskeden, 
men  som  syntes  mig  at  maatte  give  mig  mere 
virkeligt  Livsindhold.  Bestandig  vaklede  jeg  imellem 
disse  to  Verdener;  snart  meente  jeg  at  maatte  følge 
det  Kald,  som  det  havde  viist  sig,  at  jeg  havde 
Begavelse  til,  snart  længtes  jeg  saa  inderlig  efter 
heelt  at  leve  for  det  Ene,  at  blive  en  Christen. 
Jeg  er  efter  megen  indre  Kamp  og  Trængsel  vendt 
tilbage  til  at  blive  theologisk  Candidat  igjen;  om 
end  med  større  Anciennitet  —  saa  fattigere  paa 
Kundskaber  og  paa  Frimodighed  end  tidligere. 
Mit  Bekjendtskab  til  eder  daterer  sig  netop  fra  et 
Vendepunkt  i  mit  Liv.  Det  er  denne  indre  Uro, 
som  har  gjort,  at  jeg  i  nogle  Aar  har  været  saa 
lidet  produktiv.  Jeg  maa  nu  vende  Kunstnerlivet, 
som  man  heelt  maa  tilhøre  for  at  blive  til  noget 
Ordentligt,  Ryggen.  I  Vinter  har  jeg  gjort  den 
endelige  Erfaring,  at  jeg  kan  opgive  Digterskabet, 
men  ikke  Præsteskabet.  Og  hermed  har  jeg  da 
væsentlig  naaet  et  nyt  Punkt,  og  vi  vil  haabe,  at 
det  maa  blive  til  Lykke  og  Velsignelse.  For  Resten 
er  det  noget  underligt  med  mine  Præste-Planer. 
Hvorfor  vil  jeg  egentlig  være  Præst?  —  Svaret 
skulde  jo  ligge  nær:    —   «For   at  forkynde  Guds 

Ord  og  vidne  om  det».  Ja,  gid  jeg  kunde,  der  er 
Intet  paa  Jorden,  jeg  hellere  vil ;  men  egentlig  talt 
troer  jeg,  det  allermeest  er  for  at  faae  Lov  til  at 
blive  en  Christen,  for^  at  fordybg  mig  j  mig:  selv, 
for  at  rives  ud  jtf  den  Verden,  som  overvælder  og 
magtstjæler  mig,  for  at  kunne  gjøre  mit  indre  Livs. 
Udvikling  til  mit  egentlige  LevebrøcL  Jeg  har  talt 
derom  til  en  alvorligt  Troende,  jeg  har  ærlig  skriftet 
ham,  hvor  langt  jeg  var  tilbage,  og  han  har  op- 
muntret mig  dertil. 

Eet  veed  jeg;  hvor  inderlig  jeg  længes  efter 
at  hjemføre  dig  som  min  Hustru,  saa  søger  jeg 
ikke  Præstekald  for  at  kunne  gifte  mig.  Naar  jeg 
heelt  og  udeelt  kastede  mig  ind  i  Digter- Virksom- 
heden, da  vilde  mine  Udsigter  i  denne  Henseende 
rimeligviis  være  bedre,  end  naar  jeg  nu  skal  be- 
gynde med  et  lille  fattigt  Kald  et  Steds  ovre  i 
Jylland,  især  da  jeg  jo,  som  du  veed,  har  hellige 
Forpligtelser  mod  min  Moder  og  mine  Søstre,  — 
som  jeg  ikke  kan  svigte.  Men  selv  om  det  var 
omvendt,  selv  om  jeg  ikke  øjnede  nogen  anden 
Udvej  for  at  kunne  naae,  hvad  jeg  imødeseer  som 
Livets  højeste  Lykke,  saa  turde  jeg  dog  ikke  af 
den  Grund  blive  Præst  for  en  Menighed ;  det  eneste, 
der,  som  jeg  haaber,  giver  mig  nogen  Ret  dertil, 
er  det,  at  jeg  kan  sige,  at  jeg  ikke  troer,  der  er 
nogen  anden  Frelse  for  et  syndigt  Menneske  end 
i  Christi  Evangelium,  og  jeg  seer  ikke  anden  Vej 
for  mig,  hvorved  jeg  kan  redde  det  Bedste  i  mig, 
end  netop  den,    hvortil  jeg  har  Adgang  ved  min 

theologiske  Examen;  kunde  jeg  ikke  af  mit  hele 
Hjerte  sige  dette,  saa  vovede  jeg  mig  aldrig  dertil. 
Men  nu  maa  det  gaae,  og  naar  jeg  gjør  det  med 
en  ærlig  Villie  til  at  lade  mig  bruge  af  Vorherre, 
da  vil  han  ogsaa  give  mig  Kraft  og  holde  mig 
oppe,  hvor  lille  og  svag  jeg  end  er.  Og  ogsaa 
du  maa  hjælpe  mig  og  holde  mig  vaagen,  at  jeg 
een  Gang  maa  kunne  blive  til  en  rigtig  Præst, 
hvor  smaat  jeg  end  begynder.  Thi  famlende  og 
usikker  og  i  mange  Henseender  daarlig  forberedt 
vil  jeg  sikkert  være  i  Begyndelsen,  men  alt  som 
jeg  forfremmes  i  det  indre  Menneske,  vil  det  kunne 
blive  bedre.  Men  du  maa  være  min  Vejleder,  lige- 
som jeg  maa  være  din  —  husk  paa  det.  Ogsaa 
til  din  Omhu  er  en  Sjæl  betroet  foruden  din  egen. 
Ja,  det  var  nu  en  lang  Bekjendelse;  —  men 
for  mig  er  det  ikke  alene  naturligt,  men  en  Nød- 
vendighed at  tale  til  dig  om  Alt,  hvad  der  bevæger 
mig,  og  det  er  jo  ogsaa  saadan,  at  du  vil  have 
det. 


Fra  Samme  til  Samme. 

Uden  Datum  1855. 
Jeg  kommer  lige  fra  Generalprøve  paa  Stu- 
denterkomedien, hvortil  jeg  havde  din  Broder  Al- 
fred med.  Det  sidste  Stykke,  « Familietvist »,  gaaer 
særdeles  godt;  det  frygter  jeg  ikke  for,  men  det 
første,  «Feriegjæsterne»,  som  skulde  have  lidt  Som- 
merduft o.  s.  V.,  ligger  betydelig  over  Studenternes 

Kræfter;    blot    det    ikke    skal   fordærve   sin   egen 
Fremtid  ved  at  optræde  paa  denne  Maade. 

I  Gaar  havde  jeg  Besøg  af  William*),  som  gjorde 
et  rigtig  godt  Indtryk  paa  mig,  han  var  saa  hjertelig 
og  elskværdig.  Han  opfordrede  mig  indtrængende 
til,  at  jeg  skulde  komme  over  og  hente  dig,  og 
jeg  har  sandelig  Lyst  nok  dertil;  men  jeg  veed 
ikke,  om  det  kan  lade  sig  gjøre,  —  der  er  en  Magt 
i  Verden,  som  jeg  hader,  og  som  ogsaa  hader  mig, 
det  er  Gud  Mammon,  og  han  maa  nødvendig  give 
sit  Samtykke,  hvis  det  skal  lykkes. 

(Mandag.) 

Saa  gik  det  da  med  Komedien;  efter  min  Me- 
ning gik  det  endogsaa  rigtig  godt.  Det  lykkedes 
med  cFeriegjæsterne*;  det  gjorde  ganske  det  som- 
merlige Indtryk,  det  skulde,  og  mellem  os  sagt, 
saa  er  jeg  en  Smule  forelsket  i  det  Stykke,  maa- 
skee  ogsaa  noget,  fordi  jeg  synes,  at  Inger  (den 
unge  Pige  i  Stykket)  ligner  en  vis  ung  Dame  af 
mit  Bekjendtskab  ikke  saa  lidt;  —  ja,  det  er  galt 
med  de  Komedieskrivere,  —  Ingen  veed  sig  sikker 
for  dem. 

Lauritzen  blev  befunden  dobbelt  saa  yndig 
som  sædvanlig.  Elskerinden  var  baade  kjøn  og 
kvindelig;  Mantzius,  Zinck,  Guldberg  og  Plum  vare 
fortræffelige,  og  de  andre  tilfredsstillende.  Ifølge 
min  tusindaarige  Studenter- Erfaring  er  der  aldrig 
blevet  præsteret  noget  saa  Betydeligt  af  Studenter. 


*)  c.  Hauchs  ældste  Søn. 

Skuespillere.  Jeg  selv  har  aldrig  været  heldigere 
med  Musikvalget,  og  paa  Lauritzen  nær,  som  een 
Gang  sang  falsk,  bleve  Sangene,  der  i  dette  Stem- 
nings-Stykke spiller  en  Hovedrolle,  fortræffelig  fore- 
dragne. Hvad  sagde  Publikum?  —  De  lo  og  klap- 
pede, men  om  de  var  saa  tilfredse,  som  j^  og 
mine  Venner,  skal  jeg  lade  være  usagt.  —  Altsaa 
det  første  Stykke  lykkedes  over  Forventning;  det 
andet,  « Familietvist »,  er  mere  kraftig  komisk  og 
blev  derfor  fulgt  med  en  stærkere  Bifaldsstorm. 
Vi  havde  en  Elskerinde  (Koch),  som  vi  aldrig  har 
seet  Mage  til,  en  ung  dejlig  Fru  Heiberg  (hun 
lignede  hende  paafaldende  uden  at  kopiere  hende), 
kvindelig  baade  i  Stemme,  Manerer  og  Udseende. 
Hendes  Elsker,  Vilh.  Rode,  var  ganske  ypperlig 
som  en  ung,  rask,  kraftig  Haandværksmand.  Et 
Par  komiske  Forlovede,  Plum  og  Borch,  gjorde 
Furore  og  fortjente  det,  —  de  vare  ypperlige. 
Mantzius,  Ernst  Bruun,  Zinck  og  Guldberg 
vare  gode  og  tildeels  fortrinlige;  (Bruun  spillede 
med  hele  sit  gamle  Lune).  Wengel  morede  meget, 
skjøndt  han  var  noget  monoton.  De  første  '/g  af 
Stykket  var  jeg  fuldkommen  fornøjet  med,  men 
den  sidste  Ottendedeel,  som  var  den  sværeste  at 
spille,  var  ikke  prøvet  nok  og  burde  maaskee  have 
været  mere  sammentrængt;  nogle  af  de  spillende 
mattedes  lidt,  saa  skjøndt  det  lod  til,  at  Folk  morede 
sig,  og  Bifaldet  var  stærkt,  saa  var  jeg  ikke  ganske 
tilfreds.  Altsaa  det  sidste  Stykke  lykkedes  efter 
min  Mening   ikke  fuldt  saa  godt,    som  det  første, 

men  jeg  tvivler  dog  ikke  om,  at  mange  blandt 
Publikum  langt  foretrække  det.  I  det  Hele  troer 
jeg,  at  Folk  vare  tilfredse,  selv  Heiberg  og  Fru 
Heiberg,  som  vare  der,  saae  ganske  fornøjede  ud.  — 
Naa,  saa  kom  vi  da  pænt  fra  det,  —  og  glad 
er  jeg  over  at  være  færdig  med  alt  det  Theater- 
vrøvl,  som  i  Længden  bliver  trættende.  Og  dog 
har  det  maaskee  ikke  været  saa  galt  endda,  for 
det  har  forkortet  Tiden  lidt,  som  ellers  er  dræ- 
bende, siden  du  fremdeles  behager  at  gjøre  dig 
usynlig;  hvem  skulde  have  anet,  at  der  boede  saa 
megen  Grusomhed  i  saadan  en  lille,  stilfærdig  Pige, 
—  det  er  det  skjændigste  Snyderi. 


C,  Hostrup  til  V.  Nicolaysen, 

i6.  Maj   1855. 

Kjære  Ven! 
Jeg  lever  endnu,  det  er  Svaret  paa  dit  Spørgs- 
maal  til  Guldberg  —  rigtignok  som  Enkemand,  da 
Elisabeth  er  rejst  med  sin  Moder  til  Fyen  og  nu 
har  været  der  tre  Uger;  men  jeg  har  dog  givet 
Livstegn  fra  mig,  da  jeg  har  bragt  en  Studenter- 
komedie paa  Benene,  der  tre  Gange  er  gjentaget 
paa  Hoftheatret  for  fuldt  Huus.  Jeg  havde  nemlig 
lavet  to  Eenaktsstykker,  og  da  det  var  for  sildigt 
at  faae  dem  paa  det  kongelige  Theater  i  denne 
Saison,  saa  faldt  det  mig  ind  at  prøve  deres  sceniske 
Virkning  paa  den  anden  Maade.  Det  lykkedes; 
de  bleve  i  det  Hele  taget   fortræffeligt  spillede  (vi 

har  aldrig  før  haft  saa  fortrinlige  Damer)  og  vandt 
meget  Bifald.     Hermed  følger  en  Plakat. 

Det  er  i  Øvrigt  mig,  der  skulde  spørge,  om 
du  lever,  da  jeg  senest  har  skrevet  dig  til.  Rigtig- 
nok har  jeg  ikke  takket  dig  for  de  tilsendte  Came- 
valsviser;  men  hvor  meget  de  end  fornøjede  mig, 
saa  kunde  de  dog  ikke  gjælde  for  et  Brev,  og  jeg 
ventede  fremdeles. 

«En  Aften  paa  Giske>,  som  jeg  har  læst  i 
Manuskript,  har  ogsaa  glædet  mig.  Det  er  i  visse 
Maader  —  hvad  Tanken  angaaer  —  beslægtet  med 
Hauchs  «Et  Eventyr  i  Ørkenen »,  men  jeg  fore- 
trækker rigtignok  langt  det  Sidste  med  alle  dets 
Mangler.  Der  er  noget  Tungt  hos  Munch,  man 
faaer  aldrig  et  rigtig  friskt  stærkt  poetisk  Glimt. 
Nogen  stor  scenisk  Virkning  troer  jeg  ikke,  det 
kan  gjøre.  Imidlertid  —  Planen  er  i  det  Væsent- 
lige smuk  og  interessant,  og  den  gamle  Tone  synes 
mig  paa  mange  Steder  meget  godt  tilegnet.  Er 
det  end  ikke  noget  betydeligt  Digterværk  og  end 
mindre  et  godt  Skuespil,  saa  er  det  dog  altid  et 
poetisk  Arbejde,  som  læses  med  Fornøjelse. 

Hos  os  gjøres  Intet.  Man  skal  rigtignok  paa 
Lørdag  have  et  nyt  arabisk  Lystspil  « Kvinde- 
liste, man  mener  af  Hertz,  men  vort  gode  Theater 
styrter  sammen  en  af  Dagene.  Nielsen  er  gaaet, 
Høedt  er  gaaet  (Skidt  med  haml),  Wiehe  gaaer 
nu,  og  Phister  søger  sin  Afsked.  Selvherskeren 
J.  L.  Heiberg  har  snart  kun  en  Flok  Statister  at 
regere  over,   og  vi  har  i  lang  Tid  levet  af  Prima- 

donna-Stykkerne,  hvori  Fru  Heiberg  dandsede  Solo, 
og  de  øvrige  Skuespillere  holdt  Lyset  for  hende. 
Situationen  er  virkelig  ikke  til  at  holde  ud,  og  det 
undrer  mig  slet  ikke,  om  de  virkelige  Kunstnere 
ikke  kan  finde  sig  deri.  Det  er  aabenbart,  at  en 
Afgjørelse  er  nær  forestaaende.  Enten  bliver  Hei- 
berg, og  Personalet  vil  da  bestaae  af  en  Virtuosinde 
omgivet  af  lutter  Dilettanter,  en  Sol  omgivet  af 
mørke  Legemer,  —  eller  Heiberg  med  Fruen  pakke 
sammen,  og  alle  de  Øvrige  vende  tilbage.  Jeg 
stemmer  for  det  Sidste. 

Hvem  er  den  brave  Mand,  der  har  skrevet 
den  store  skandinaviske  Artikel  i  Christianiaposten  ? 
Ja,  det  er  et  fornuftigt  Ord,  som  desværre  vist 
ikke  nu  finder  megen  Gjenklang  i  Danmark.  — 

Jeg  skal  en  af  Dagene  holde  min  Dimispræ- 
diken  og  vil  saa  søge  Embede  saa  ivrigt,  som 
muligt.  Formodentlig  kommer  jeg  til  Jylland,  da 
de  sjællandske  Præstekald  ere  for  store  til  mig; 
men  faaer  jeg  blot  det  Nødtørftige  og  en  Menighed, 
som  jeg  kan  være  Noget  for,  saa  frygter  jeg  ikke 
for  at  boe  paa  Alheden.  Forholdene  ere  saa  daar- 
lige,  at  jeg,  trods  min  tolv  Aars  Anciennitet,  kun 
kan  vente  et  lille  Kald,  et  ganske  lille  bitte,  men 
jeg  fordrer  heller  ikke  meget,  saa  det  gaaer  vel 
nok.  Helst  vilde  jeg  nu  slutte  med  min  Virksomhed 
for  Theatret.  Mit  Raisonnement  er  nemlig  følgende : 
Har  jeg  som  Poet  viist  nogen  Begavelse,  har  jeg 
skrevet  noget  af  virkeligt  Værd,  Noget,  hvorved 
det  er  blevet  kjendeligt,    at  jeg  havde  en  Opgave 

i  den  Henseende,  saa  har  j^  allerede  produceret 
nok  til  at  faae  en  Betydning  for  vor  Liter^tur, 
nok  til  at  min  særegne  Livsanskuelse  kan  blive 
repræsenteret,  —  det  kommer  her  slet  ikke  an  paa 
Kvantiteten.  Er  jeg  kun  en  Døgnskribent,  saa 
bliver  jeg  aldrig  til  mere  i  den  Gade,  og  det  er 
da  i  sin  gode  Orden,  at  jeg  gaaer  om  i  en  anden. 
I  begge  Tilfælde  kan  jeg  altsaa  med  god  Sam- 
vittighed lukke  Butikken,  og  jeg  troer  nu  at  kunne 
gjøre  det  uden  stor  Overvindelse.  Du  seer  altsaa, 
at  jeg,  siden  jeg  sidst  skrev  til  dig,  er  rykket  mit 
egentlige  Livsmaal  adskilligt  nærmere.  Overgangen 
er  slet  ikke  saa  vanskelig;  —  jeg  tør  dog  neppe 
sige  det  til  flere  af  mine  Venner  for  ikke  at  frem- 
kalde en  Storm.  —  Men  vi  skride  ganske  smaat 
fremad,  og  paa  een  Gang  kaste  vi  hele  Broen  af 
bcig  os  —  lad  dem  saa  gjøre  Vrøvl. 

Endnu  Eet,  for  at  du  ikke  skal  misforstaae 
mig.  Der  har,  fra  jeg  var  ung  Student,  været  reli- 
giøs Bevægelse  i  mig.  Jeg  har  altid  ønsket  at 
blive  Præst,  men  Tanken  derom  trængtes  i  flere 
Aar  tilbage  ved  den  Tiltrækning,  som  den  poetiske 
Virksomhed  havde  for  mig;  dog  kom  den  bestandig 
op  i  mig  paany.  Senere  har  Frygten  for,  at  jeg 
ikke  var  kaldet  dertil,  da  jeg  havde  faaet  en  Be- 
gavelse i  en  ganske  anden  Retning,  længe  holdt 
mig  tilbage.  Nu  veed  jeg  —  ikke,  at  jeg  har 
noget  stort  Pund  til  at  blive  Præst,  —  men  at 
mit  Hjerte  er  træt  af  Theatret  og  Publikum,  af 
Roes   og  Dadel,    af  Vrøvl  og  Støj,    og  kun   higer 

efter  at  sysle  alene  med  det,  som  er  mig  det 
Kjæreste,  medens  ethvert  Arbejde,  som  river  mig 
derfra,  nu  er  mig  imod.  Jeg  søger  Præstekald, 
fordi  jeg  ellers  frygter  for  i  den  højeste  Forstand 
at  gaae  tilgrunde,  og  jeg  trøster  mig  med,  at  jeg 
ikke  selv  skal  give  mig  Kraften,  som  udfordres. 

Men  du  skal  dog  høre  om  en  Mærkelighed, 
der  er  mødt  mig  i  Vinter.  Man  har  tilbudt  mig 
Embedet  som  Direktør  ved  Casino  med  3000  Rigs- 
daler i  fast  aarlig  Gage.  Du  seer  altsaa,  at  jeg 
nu  kunde  være  bleven  en  holden  Mand,  og  hvad 
mere  er,  kunde  have  giftet  mig  strax.  Jeg  har 
dog  trods  Alt  afslaaet  det,  hvad  der  vel  nok  vil 
forekomme  Adskillige  som  Galskab.  Jeg  har  imid- 
lertid intet  Valg  haft.  Jeg  duer  vist  ikke  dertil; 
dog  er  det  muligt,  at  jeg  for  et  Par  Aar  siden 
havde  vovet  et  Forsøg,  —  jeg  veed  det  ikke;  — 
men  nu  er  i  alt  Fald  den  Sag  afgjort,  at  jeg  vil 
være  Præst,  derfra  lader  jeg  mig  ikke  mere  lokke. 

Glem  mig  ikke,  naar  jeg  engang  kommer  paa 
Heden,  da  vil  jeg  just  trænge  til  Breve  fra  en 
gammel  Ven.  Tal  ikke  om  mine  Planer,  jeg  vil 
helst  have,  at  det  skal  gaae  stille  af. 

Hils  alle  de  kjære  norske  Venner,  dem  og 
Skandinavismen  bliver  jeg  troe  til  det  Yderste. 

Din 

C.  Hostrup. 


382 


C.  Hostrup  til  V,  Nicolaysen, 

20.  Juni  1855. 
Kjære  Venl 

Den  29de  Juni  agter  Undertegnede  at  indtræde 
i  den  hellige  Ægtestand.  Da  en  Dame  af  mit 
Bekjendtskab,  Frøken  Elisabeth  Hauch,  til  samme 
Tid  ønsker  at  gjøre  dette  afgjørende  Skridt,  saa 
ere  vi  for  Nemhedens  Skyld  blevne  enige  om  at 
foretage  det  i  Compagni.  Grundtvig  skal,  hvis 
han  kan  og  vil,  udføre  den  højtidelige  Akt. 

Efter  Brylluppet  drages  paa  Landet.  Hvor? 
Efter  al  Rimelighed  til  Hellebæk.  Det  bliver  først 
afgjort  i  Morgen,  om  det  skal  være  der  eller  paa 
Frederiksværk.  Saa  bliver  man  i  landlig  Lyk- 
salighed et  Par  Maaneder  og  vender  saa  tilbage 
til  denne  Verdens  Tummel.  Min  og  min  Frues 
Adresse  er  indtil  videre  som  før  « Rolighed  paa 
Ladegaardsvejen>,  hvor  jeg  nu  har  boet  i  fem 
Fjerdingaar.  Ogsaa  det  Gratulationsbrev,  som  vi 
allerede  glæde  os  til  at  faae  ude  paa  Landet,  skal 
gaae  denne  Vej. 

I  am  very  happy  1  — 

Har  jeg  fortalt  dig,  at  Marie  Hauch  er  for- 
lovet med  Skat  Rørdam?  Samme  Skat  har  i  disse 
Dage  gjort  en  glimrende  theologisk  Attestats,  men 
doch  bliver  Marie  ikke  lykkeligere  end  Elisabeth, 
troe  migl 

Din 

C.  Hostrup. 


383 


C  Hostrup  til  L,  Mynster. 

Juni  1855. 
Kjære  Ven! 
Jeg  forstaaer  ikke  ret  dine  Betænkeligheder 
med  Hensyn  til  dit  Brev  om  W.  En  saadan  Ana- 
lyse om  et  andet  Menneske  er  man  jo  nødt  til  at 
gjøre  for  sig  selv,  og  der  kan  altsaa  Intet  være 
til  Hinder  for,  at  man  betroer  den  til  en  Ven.  Du 
har  ikke  gaaet  en  Linie  dybere  i  Undersøgelse, 
end  man  har  Lov  til  uden  at  gjøre  Vedkommende 
Uret,  og  din  Dom  maa  jeg  i  det  Hele  underskrive. 
W.  er  i  alle  Maader  et  ualmindeligt  Menneske, 
men  paa  Grund  af  sin  Sygdom  noget  eensidigt  ud- 
viklet. Han  har  en  Grund  at  staae  paa,  som  kun 
Faa  har,  og  bliver  han  ikke  i  denne  Verden  til 
mere,  end  han  er,  saa  har  han  dog  allerede  saa- 
ledes  været  mange  til  Velsignelse.  Hans  Brødre, 
som  du  maaskee  har  hørt  Tale  om,  begge  mærke- 
lige og  dygtige  Mennesker,  skylde  ham  overor- 
dentlig meget,  og  jeg  er  i  den  Tid,  jeg  har  kjendt 
ham,  stadig  bleven  holdt  i  Ave,  stadig  bleven 
vækket  og  styrket  af  hans  christelige  Inderlighed. 
I  Retning  af  det  Poetiske  har  han  geniale  Funker 
i  sig,  men  du  har  vistnok  Ret  i  ikke  at  tiltroe 
ham  egentlig  Digtergave.  Han  har  en  stor  Kjær- 
lighed til  det  Poetiske  og  tidt  et  fortræffeligt  Blik 
derfor;  men  jeg  troer  snarere,  at  han  tænker  i 
Tanker  end  i  Billeder;  han  kan  vel  gribe  eller 
gribes  af  et  Totalbillede,  men  kan  ikke  reproducere 

det  som  en  levende  Totalitet.  —  Ja,  jeg  udtrykker 
mig  vist  uklart  —  i  alt  Fald  er  det  kun  en  svag 
Antydning  af,  hvad  jeg  i  Øjeblikket  ikke  kan  gjøre 
mig  selv  klart.  Jeg  forstaaer  godt,  at  W.  tildeels 
maa  holde  fast  baade  ved  Kierkegaard  og  ved 
Grundtvig,  fordi  de  begge  synes  mig  har  stor  Ret 
paa  deres  Side.  Skilsmissen  imellem  Guds  Rige 
og  Verdens  Rige  synes  mig  ikke  at  være  skarpt 
nok  udtalt  af  Andre  end  netop  dem,  og  Martensens 
System  forekommer  ogsaa  mig  at  være  formeget 
et  Mæglingsforsøg  imellem  disse  to  Magter  og  der- 
for tildeels  en  Fortoning  og  Forvanskning,  ikke 
det  centralt  Christelige.  Din  Fader  gik  efter  min 
Mening,  især  i  sine  senere  Aar,  langt  dybere,  og 
Martensen  vil  vel  ogsaa  komme  til  det,  saasandt 
han,  som  jeg  sikkert  troer,  er  et  alvorligt  og  rede- 
ligt Menneske.  Men  hvad  jeg  savner  i  den  officielle 
Christendom,  er  en  dyb  Syndserkjendelse  (^  den 
derpaa  støttede  Erkjendelse  af  Gjenfødelsens  Nød- 
vendighed. Man  tager  det  for  let  med  det  Bud: 
at  elske  Gud  af  sit  ganske  Hjerte,  og  skjøndt 
Kierkegaard  tager  paa  det,  ligesom  den  Kjærlighed 
var  Noget,  man  kunde  give  sig  selv,  som  han  over- 
hovedet synes  mig  pelagianiserende,  saa  har  han 
Ret  i,  at  Præsterne,  selv  de  fleste  af  de  bedre  og 
dygtigere,  ikke  urgere  det  nødvendige  personlige 
Forhold  til  Gud,  Livet  i  Christo.  De  sige  ikke 
Folk,  hvad  Christendom  er,  betone  ikke  Forsagelsen 
af  det  Onde  nok,  de  vil  i  Grunden  paa  en  umulig 
og   unaturlig   Maade    forlænge   Barnets   Tro    (ikke 

Barnetroen)  udover  den  voxne  Alder,  saaledes,  at 
den  dybere  personlige  Kamp  falder  bort.  Derom 
er  vi  vel  sagtens  enige,  men  jeg  anfører  det  blot 
for  udtrykkelig  at  vise  dig,  hvad  der  binder  mig 
til  Grundtvig;  det  er  ikke  det  Grundtvigske,  men 
det  Lutherske.  — 

Paa  Fredag  den  29de  Juni  gifter  jeg  mig. 
Kjære  gamle  Ven  I  —  jeg  er  en  lykkelig  Mand.  — 
Efter  Brylluppet  tager  vi  paa  Landet  og  har  valgt 
Hellebæk,  hvor  vi  indkvarterer  os  et  Par  Maane- 
der  i  et  lille  Fiskerhuus.  —  Levvel! 

Din 

C.  Hostrup. 


7,  Claudi  til  C.  Hostrup, 

Jellinge.  d.  27.  Juni  1855. 

Kjære  Ven ! 
Du  overraskede  mig  med  Dit  Brev,  der,  som 
Du  siger,  var  kort,  men  meget  indholdsrigt,  og 
som  for  mig  seer  ud  som  skrevet  med  en  ustyrlig 
Jubel  i  Dit  Sind,  ret  som  om  Du  ikke  havde  havt 
Ro  til  at  lade  Pennen  hænge  ved  Papiret,  men 
maatte  skynde  Dig  for  at  faae  det  færdigt  og  for- 
seglet med  et  rask  Slag,  for  at  Du  saa  kunde  rejse 
Dig  og  svinge  Dig  og  Din  Hat  tre  Gange  rundt 
og  raabe:  Længe  leve  Elisabeth  og  jeg!  Og  idet 
jeg  tænker  mig  Dig  i  denne  lykkelige  Bevægelse 

eller  bestandig  færdig  til  at  gjøre  den,  idet  jeg 
seer  den  Glæde,  der  er  kommen  over  Dig,  og  de 
gyldne  Forhaabninger,  der  opfylde  Dig,  saa  kunde 
jeg  ogsaa  føle  mig  fristet  til  at  staae  op  og  raabe 
tre  Gange  Hurra  for  Dig  og  Din  Hustru;  men  jeg 
er  nu  af  de  roligere  Naturer  og  indskrænker  mig 
derfor  til  at  raabe  Hurra  indeni  mig  og  føle  Din 
Glæde  med  Dig  og  paa  Din  Bryllupsdag  tænke 
paa  Dig  og  Din  og  bede  min  Kone  hjælpe  mig 
dermed.  Jeg  har  længe  ventet  paa  den  Stund,  da 
jeg  skulde  see  Dig  glide  ind  i  Ægteskabets  Havn 
og  skabe  Dig  Dit  eget  Hjem,  ikke  fordi  jeg  meente, 
at  Du  trængte  saa  haardt  til  det,  Du,  som  har  en 
saa  lykkelig  Gave  til  at  gjøre  Dig  det  hjemligt  og 
hyggeligt,  hvor  Du  kommer,  og  som  nu  forlader 
et  saa  kjært  Hjem,  men  fordi  vi  skal  og  bør  alle 
den  Vej,  fordi  vi  skal  alle  drukne  en  god  Portion 
af  vor  Egoisme  i  Kjærligheden  og  dens  lange 
Prøve,  Ægtestanden,  fordi  vi  blive  først  fuldstæn- 
dige Mennesker  ved  at  halveres,  ved  kun  at  blive 
det  Halve  af  en  Eenhed.  Og  jeg  vidste  jo  ogsaa, 
at  da  Du  havde  fundet  den,  Du  søgte,  stundede 
Du  dertil;  derfor  længtes  jeg  efter  den  Dag,  da 
jeg  kunde  lykønske  Dig  til  Din  Hustru,  til  det  nye 
Hjem,  hun  vilde  skjænke  Dig,  og  al  den  Fred  og 
Hyggelighed  og  Fornøjelighed,  som  en  god  og 
mild  Hustru  kan  berede  os.  Jeg  ønsker  Dig  da 
af  Hjertet  til  Lykke;  jeg  kunde  næsten  ønske,  at 
jeg  var  den,  som  skulde  udtale  Kirkens  Velsignelse 
over   Eders  Ægteskab,    endskjøndt  jeg   veed  ifor- 

vejen,  at  jeg  ikke  vilde  kunne  tilfredsstille  mig  selv, 
men  af  Hjertet  skulde  det  dog  altid  skee;  men 
kan  jeg  end  ikke  være  tilstede  paa  Din  Glædesdag 
og  ikke  dele  den  med  Dig  i  Selskab  med  Dig, 
saa  vil  jeg  dog  være  hos  Dig  med  mine  bedste 
Tanker  og  bringe  mine  bedste  Ønsker  og  Bønner 
for  Dig  og  Din  Hustru.  Jeg  har  nok  Grund  til 
at  ønske  Dig  det  godt.  Vi  ere  jo  gamle  Venner, 
og  Du  er  en  Ven,  jeg  er  stolt  af,  ikke  fordi  Du 
gjør  Lykke  i  Verden,  skjøndt  det  naturligviis  maa 
blande  sig  i  med,  men  fordi  Du  har  holdt  fast  ved 
mig,  og  om  Du  end  stundom  kunde  synes  at  have 
glemt  mig,  dog  altid  er  kommen  mig  imøde  igjen 
og  aldrig  har  svigtet  mig,  hvor  Du  vidste,  at  jeg 
trængte  til  Din  Trøst  eller  til  Din  Deeltagelse  i 
min  Glæde.  Og  dog  er  det  saa  lidt,  vi  have  levet 
sammen;  vi  kunne  snart  tælle  de  Dage,  vi  have 
staaet  hinanden  nærmere.  Under  det  jublende  Sold, 
ved  den  ungdomsfriske  Sang  fandt  vi  hinanden,  og 
vi  slog  sammen,  om  jeg  saa  tør  sige,  som  Draabe 
med  Draabe,  som  Lue  med  Lue;  det  var  Regents- 
livets,  Studenterlivets  Poesi,  i  hvilket  vi  gjenkjendte 
hinanden  som  gamle  Venner,  og  som  bandt  os  til 
hinanden  med  et  saa  trofast  Baand,  at  vor  liden 
Omgang  med  hinanden  og  den  lange  Adskillelse 
ikke  har  kunnet  udslette  de  glade  Minder  og  sløve 
Venskabets  Følelse.  Der  var  Andre,  som  stode  os 
nær  dengang;  Din  gamle  Contubernal,  han  hviler 
herovre  i  Jylland,  han  vilde  have  glædet  sig,  hvis 
han    havde    levet   denne  Dag,   saa  trofast  en  Ven 

han  var  Dig,  og  min  gamle  Contubernal,  ja,  han 
hviler  nok  ogsaa  her  i  Jylland,  han  er  idetmindste 
som  død  for  mig.  Men  Du  er  den  Fornemste, 
ved  hvem  mine  Tanker  hænge  sig,  naar  jeg 
drømmer  mig  tilbage  i  den  forunderlige  Ungdoms- 
tid paa  Regentsen,  og  jeg  ønsker  for  mig  selv,  at 
Du  vil  passe  paa  mig  i  Dit  Venskabs  Erindring, 
at  jeg  ikke  skal  slippe  ud  deraf,  og  for  Dig,  at 
Du  altid  maa  blive  den  samme  trofaste  Svend, 
Du  stedse  har  været  i  Stort  og  i  Smaat,  og  at 
Du  og  Din  Hustru  maa  bestandig  forynges  i  Sjæl 
og  Sind  i  Kjærlighed  til  hinanden,  for  at  Alt  kan 
blive  ligesaa  friskt  og  yndigt  og  oplivende,  som 
jeg  nu  seer  det  for  mine  Tanker.  Og  i  den  Tanke, 
at  Alt  dette  bliver  saaledes,  at  paa  en  Maade  Din 
Adresse  ogsaa  i  den  Henseende  bliver  den  samme, 
saa  man  altid  kan  gjenfinde  den  samme  Ven  med 
det  samme  Sind  og  den  samme  ungdomsfriske 
Glæde,  vil  jeg  ogsaa  fremdeles  vedblive  at  see  ind 
til  Dig  med  mine  Breve  og  spørge  Dig  om  Dit 
og  Din  Kones  Befindende  og  bede  om  behageligst 

Svar. 

Da  jeg  skulde  have  Bryllup,  sendte  Du  mig 
fra  Italien  en  lille  Blomst  i  Dit  Brev,  og  jeg  har 
Lyst  til  at  gjøre  Gjengjæld.  Den  blev  modtaget 
med  megen  Paaskjønnelse,  min  Kone  havde  den 
ganske  listeligen  indflettet  i  sin  Brudekrands;  mod- 
tag da  ogsaa  medfølgende  smaa  Blomster  uden  at 
forundres  over  en  saadan   Brudegave.     Min  Kone 

har  plukket  dem  paa  Gorms  og  Thyre  Dannebods 
Gravhøje,  og  jeg  leverer  Commentaren  dertil.  Vi 
ønske,  at  Du  maa  samle  det  hele  Danmarks  Rige  til 
Anerkjendelse  og  Hyldning  af  Din  Poesi,  og  at 
Du  i  din  Elisabeth  maa  have  en  Thyre  Dannebod 
ved  Din  Side.  Bedre  end  det  Sidste  kan  jeg  vel 
ikke  ønske  Dig;  Thy  re  Dannebod  er  jo  som  et 
Forbillede  for  alle  danske  Q vinder.   —  — 

Længe  leve  Christian  Hostrup   og  hans  unge 
Hustru! 

Din 

Julius  Claudi. 


Ingemann  til  C.  Hostrup  og  Elisabeth  Hauch. 
Til  Brudeparret.  D.   29de  Juni  1855. 

Sorø.  Juni   1855, 

Blandt  de  Venner,  som  den  29de  tænker  paa 
Dem  med  kjærlige  Ønsker  for  Dem  begge  i  en 
skjøn  og  velsignelsesrig  Fremtid,  kommer  jeg  nu 
ogsaa  med  min  Lucie,  og  vi  ville  gjerne  betegne 
vor  aandelige  Nærværelse  med  et  lille  ydre  Tegn. 
Gid  det  i  en  lang  Række  af  lyksalige  Ægteskabs- 
aar,  naar  Ingen  af  os  To  meer  gaaer  omkring  her 
mellem  Sø  og  grønne  Skove,  maa  erindre  Dem 
om  denne  Sommer,  der  vist  vil  blive  ligesaa  smuk 
for  Dem  i  Fiskerhuset  ved  Hellebæk,  som  den 
endnu,  Gud  skee  Lov,  uagtet  sin  ydre  Kjølighed, 

er  for  os  her,  og  som  dens  Forgjængere  har  været 
i  over  30  Aarl 

Den  Glands  fra  en  højere  Verdens  Herlighed, 
som  gjennem  det  poetiske  Blik  giver  i  alle  For- 
hold dette  Liv  sine  skjønneste  Farver,  —  den  følger 
Dem  med  Kjærligheden  til  det  idylliske  Fisker- 
huus,  og  den  vil  med  Guds  Hjælp  følge  Dem  til 
Præstegaarden  og  sprede  et  mildt  og  velsignet 
Sommerlys  over  Deres  hele  Liv. 

Deres  hjertelig  hengivne 

B.  S.  Ingemann. 


C  Hostrup  til  Ingemann. 

Hellebæk.  7.  Juli   1855. 

Kjære  Hr.  Etatsraad! 

Fra  vort  Fiskerhuus  her  ved  den  dejlige  Strand 
sende  de  to  lykkeligste  Mennesker  deres  hjertelige 
Tak  til  det  prøvede  Ægtepar  ved  Skovsøen.  Den 
Deeltagelse,  som  De  har  viist  os  ved  vort  Bryllup, 
have  vi  betragtet  som  et  godt  Varsel  om,  at  det 
skal  lykkes  os,  som  det  er  lykkedes  Dem,  at  be- 
vare Ungdomskjærligheden,  saalænge  Gud  vil  for- 
unde os  at  leve  sammen,  ja  gjennem  Liv  og  Død. 

Vi  ere  begyndte  herude  med  al  Lykke  og 
Glæde.  Et  stille,  venligt  og  hyggeligt  Hjem, 
hvor  Ingen  generer  os,  en  af  de  dejligste  Egne  i 
hele  Landet,  en  nøjsom  og  dygtig  Sømands{>efolk- 
ning,    som    viser   de   to   unge  Lykkelige  al  mulig 

Venlighed.  —  ja,  man  kan  ikke  tænke  sig  det 
bedre.  Paa  den  ene  Side  den  store  Strand  med 
Kullen  i  Baggrunden  og  fuld  af  Sejlere,  paa  den 
anden  store  Skovstrækninger,  som  Forstvæsenet 
ikke  har  faaet  Lov  til  at  fordærve,  opfyldte  med 
dejlige  Indsøer,  høje  Klinter,  som  oftest  skov- 
bevoxede  fra  Taa  til  Top  —  ja.  Egnen  herude  er 
Dem  formodentlig  bekjendt.  Vi  ere  begge  ud- 
holdende Fodgængere  og  gjøre  hver  Dag  smaa 
Opdagelsesrejser,  som  skaffe  os  stor  Glæde.  Dog 
snart  længes  vi  tilbage  til  det  venlige  Hjem,  hvor 
der  baade  er  lyst  og  svalt,  og  hvor  vi  altid  have 
Stranden  for  Øje  og  Øren. 

Ja  jeg  veed,  at  De  glæder  Dem  over  vor 
Lykke,  og  hvad  Hjertet  er  fuldt  af,  løber  saa  let 
over  Læberne.  Min  yndige  Elisabeth  kjender  De 
sagtens  nu  kun  lidet  til,  men  jeg  kan  fortælle 
Dem,  og  gjør  det  med  Stolthed,  at  hun  er  en 
varm  og  stærk  Sjæl,  som  vel  er  Deres  Deeltagelse 
værd.  Grundtvig,  som  nu  i  flere  Aar  har  været 
vor  fælles  Præst,  har  givet  os  en  Velsignelse  med 
paa  Vejen,  som  med  Guds  Hjælp  ikke  skal  falde 
til  Jorden.  Vi  veed  det  begge,  at  kun  hvad  der 
bygges  i  Gud,  har  Værd  og  Varighed,  men  der- 
for veed  vi  ogsaa,  at  vor  Kjærlighed  har  det. 

Endnu  engang  Tak  fra  os  begge.  Gud  vel- 
signe Dem  begge  og  skjænke  Dem  endnu  mange 
glade  Dage  ved  hinandens  Side! 

Deres  inderlig  hengivne 

C.  Hostrup. 


392 


C.  Hostrup  til  V.  Nicolaysen. 

Rolighed.  3.  Septbr.  1855. 
Kjære  Ven  I 

Vær  ikke  vred  over  min  uforsvarlige  Tavs- 
hed, —  jeg  har  ikke  kunnet  skrive  før.  Eders 
Telegraph-Depeche  var  mig  et  kjært  Vidnesbyrd 
om,  at  I  virkelig  holde  af  mig,  I  kjære  norske 
Venner,  og  dit  prægtige,  glade  Brev,  som  kom  til 
mig  i  Paradiset  —  Hellebæk  —  (NB.  Paradiset  er 
dog  ikke  tabt!)  rørte  mit  Hjerte,  der  Gud  skee 
Lov  er  ungt  og  blødt,  saa  at  jeg  strax  greb 
Pennen.  Men  hvad  jeg  fik  skrevet,  —  var  kun  en 
lille  Epistel  til  Fru  Heiberg,  og  den  har  saa  siden 
ligget  i  min  Mappe  og  ventet  paa  Rejseselskab,  — 
nu  maa  den  gaae  med,  trods  sin  Ælde,  Vil  Du 
besørge  den  og  undskylde,  at  den  i  dobbelt  For- 
stand kommer  bagefter! 

Brinck  var  her  først  igaar,  —  idag  er  han  i 
Roskilde,  og  paa  Onsdag,  den  5te,  rejser  han. 
J^  faaer  saaledes  kun  et  flygtigt  Indtryk  af  ham, 
men  ogsaa  det  er  meget  godt.  Han  har  et  præg- 
tigt Ansigt,  og  efter  vor  korte  Samtale  kunde  jeg 
have  stor  Lyst  til  at  komme  ham  lidt  nærmere 
ind  paa  Livet,  selv  uden  din  Anbefaling.  Den 
udmærket  smukke  Foræring,  han  bragte  min  søde 
Frue  fra  dig,  blev  vi  begge  inderlig  glade  over, 
og  hun  sender  ved  mig  sin  hjertelige  Tak,  hvortil 
jeg  føjer  min. 

Ak,    kjære   Ven!    det   var   en   Sommer!    Jeg 

gamle  Karl  kastede  enhver  Bekymring  ud  i  Stran- 
den og  blev  paa  een  Gang  tyve  Aar  igjen.  Jeg 
har  aldrig  hvilet  saa  grundigt  ud,  saaledes  levet 
som  en  Fugl,  og  du  veed  jo  fra  Bjergprædikenen, 
at  det  er  Fuglene,  vi  skal  lære  af.  Herligheden 
varede  i  7  Uger,  og  den  burde  naturligviis  ikke 
vare  længere,  thi  «i  sit  Ansigts  Sved*  o.  s.  v.,  og 
nu  vandrer  jeg  da  daglig  til  Skolen  og  optugter 
Drengene,  hvilke  efter  min  Mening  er  et  meget 
respektabelt  Folkefærd.  Til  denne  Maaneds  Ud- 
gang boe  vi  sammen  med  Moder,  men  til  iste 
October  eller  lidt  før  flytter  hun,  og  vi  to  blive 
da  i  Vinter  ene  her  paa  cRolighed*.  Kan  jeg 
imidlertid  finde  et  lidet  Præstekald,  som  jeg  tør 
paatage  mig,  og  man  vil  betro  mig,  saa  var  det 
det  allerbedste.  Til  Sommer  er  jeg  da  maaskee  paa 
Landet,  men  i  Danmark  er  det  let  at  rejse,  og  du 
vil  ikke  gjæste  Kjøbenhavn  uden  at  gjøre  et  lille 
Indblik  i  mit  Hjem,  hvor  det  saa  bliver  lagt. 

Jeg  havde  stor  Lyst  til  strax  at  sende  Bor- 
gaard  « Familietvist* ,  som  er  et  meget  morsomt 
lille  Stykke,  men  Czar  Heiberg  har  paa  det  Ivrigste 
protesteret  imod,  at  det  gaaer  paa  noget  andet 
Theater  før  paa  det  kjøbenhavnske,  og  jeg  tør  ikke 
risikere  mit  Honorar.  Det  er  dog  min  Mening,  at 
I  skulde  have  det,  hvis  I  vilde,  og  jeg  vilde  og- 
saa  gjerne  have  de  50  Sp.  fra  Norge,  dersom  det 
lod  sig  gjøre.  Det  gjælder  blot  om,  at  det  kan 
komme  frem  først  her  —  otte  Dage  før  i  det 
Mindste;  —  kan    det   lade  sig  gjøre,    hvorom    du 

ved  Lejlighed  privat  kunde  spørge  Borgaard,  saa 
er  Alting  godt.  Jeg  har  endvidere  et  andet  Stykke, 
€Feriegjæsterne»,  som  ogsaa  maaskee  kunde  be- 
hage jer,  men  det  skal  først  gjennemgaae  nogle 
Omarbejdelser  paa  et  Par  Steder.  Om  det  maa 
naturligviis  det  Samme  gjælde  som  om  « Familie- 
tvist*. 

Saa  lev  da  vel,  kjære  Ven!  og  gid  du  frem- 
deles maa  føle  dig  stærkere  og  gladere  1  Du  var 
i  det  næstsidste  Brev  (det  til  Hellebæk)  saa  kjende- 
lig  oplivet  og  styrket,  at  jeg,  som  ikke  havde 
Andet  i  Hovedet,  strax  maatte  tænke:  Han  er 
forelsket.  Deri  har  jeg  maaskee  taget  fejl,  og 
under  alle  Omstændigheder  skulde  jeg  holde  min 
Mund  derom;  men  vist  er  det,  at  det  var  en  stor 
Glæde  at  faae  et  saa  ungt  og  friskt  Brev.  Hvad 
din  Tilfredshed  saa  grunder  sig  paa,  —  enten  det 
er  noget  Legemligt  eller  Aandeligt  eller  begge  i 
Forening,  saa  vil  jeg  ønske  dig,  at  du  maa  holde 
Modet  og  Sundheden  oppe  trods  alt  muligt  Contor-, 
Stue-  og  Gade- Vrøvl,  og  at  du  snart  maa  finde, 
hvad  jeg  har  fundet,  en  reen  og  varm  og  stærk 
Sjæl,  som  med  et  Ord,  ja  med  et  Blik  kan  bringe 
dig  til  at  glemme  det  og  lee  deraf. 

Hils  alle  Venner! 

Din 

C.  Hostrup. 

C,  Ho  s  tf  up  til  C,  Ploug. 

I  o.  Scptbr.   1855. 

Kjære  Ven! 

Efterat  være  kommen  tilbage  fra  mit  Landliv, 
seer  jeg  mig  om  efter  passende  Arbejde.  Informa- 
tioner har  jeg  allerede  faaet  nogle  af  og  haaber 
at  faae  flere,  men  jeg  havde  ogsaa  indtil  Videre 
Lyst  til  en  anden  Virksomhed,  hvortil  du  kunde 
hjælpe  mig. 

Det  har  forekommet  mig,  at  « Fædrelandet* 
har  negligeret  Theatervæsenet  mere,  end  det  burde. 
I  en  Overgangs-  eller  Opløsningstilstand  som  den 
nuværende  er  det  ikke  godt,  at  det  eneste  ansete 
Blad,  vi  har,  kun  siger  et  Ord  engang  imellem 
i  den  yderste  Nød,  medens  de  højttalende  Theater- 
AnmeJdere  i  de  andre  Blade  mangle  den  nød- 
tørftigste æsthetiske  Dannelse. 

Min  Mening  er  følgende :  Kunde  det  ikke  gjøre 
godt,  om  « Fædrelandet*  een  Gang  ugentlig  (helst 
paa  en  bestemt  Dag)  leverede  en  Theater- Artikel  ? 
Den  skulde  hverken  være  lang  eller  lærd;  den 
skulde  knytte  sig  til  en  bestemt  Forestilling  fra 
den  forløbne  Uge  og  saaledes  paa  en  praktisk 
Maade  hjælpe  til  at  indskjærpe  de  gamle  æsthetiske 
Grundsætninger,  som  Heiberg  fordum  saa  kraftig 
prædikede  ind  i  Folk,  men  som  han  nu  selv  har 
glemt.  Jeg  vilde  foreslaae  mig  selv  til  dette  Ar- 
bejde af  flere  Grunde:  i)  fordi  jeg  længe  har  haft 
Lyst   dertil;  2)  fordi  jeg  har  fri   Adgang   til   alle 

Theatrene;  3)  fordi  jeg  har  en  temmelig  fast 
æsthetisk  Grundanskuelse,  og  den  har  jeg  ikke 
truffet  hos  Theateranmeldeme  i  nc^et  af  de  andre 
Blade. 

Jeg  veed  meget  vel,  at  jeg  ikke  har  noget 
kritisk  og  end  mindre  noget  journalistisk  Talent, 
men  jeg  har  heller  ikke  truffet  noget  Saadant 
blandt  vore  Theateranmeldere.  Til  man  faaer  en 
en  virkelig  Capacitet  i  denne  Retning,  kunde  man 
maaskee  hjælpe  sig  med  en  Fyr  som  mig,  der 
har  tænkt  og  læst  en  Deel  mere  end  de  fleste 
Andre  om  den  dramatiske  Kunst. 

Enten  du  vil  indlade  dig  paa  dette  ForslJig 
eller  ej,  vil  jeg  bede  dig  iagttage  den  største 
Hemmelighedsfuldhed.  Skulde  du  ikke  synes  om 
den  ugentlige  Levering,  kunde  jeg  ogsaa  være 
villig  til  at  gjøre  det  paa  en  anden  Fagon.  Jeg 
mener,  at  man,  helst  i  denne  Uge,  skulde  begynde 
med  det  nys  aabnede  Hoftheater,  og  at  man  ganske 
vist  ikke  burde  tage  AUeenberg  og  Sommerlyst 
med,  men  dog  heller  ikke  med  fornem  Taushed 
forbigaae  det  kongelige  Theaters  to  Medbejlere  her 
i  Staden.*) 

Din 

C.  Hostrup. 


*)  Ploug  gik  ind  paa  dette  Forslag,  og  under  et  Bogstav- 
mærke skrev  Hostrup  i  nogen  Tid  ugentlige  Theateranmeldelser 
i  €  Fædrelandet*. 

Z.  Mynster  til  C.  Hostrup, 

Nestved.  24.  Scptbr.   1855. 

Kiere  Ven! 

Kort  før   Ferien  meddeelte  Winsløw   (som   er 

et   prægtigt   Menneske)    mig    Din    Prædiken,    som 

ogsaa  —  om  jeg  maa  sige  —  næsten  overgik  min 

Forventning  og  ganske  syntes  mig  Roesen  værd; 

—  lad  være,  at  Du  har  Ret  i  din  Følelse,  at  den 
noget  mere  var  Betragtning  eller  Afhandling  end 
egentlig  Prædiken,  —  det  giælder  om  næsten  alle 
Candidatprædikener  og  retter  sig  af  sig  selv  over- 
for en  Menighed.  —  Kort  i  Forveien  skrev  Du 
mig  et  Brev  til,  hvor  Du  i  flere  Punkter  (eller  dog 
eet)  har  mig  til  Modstander.  Om  Kierkegaard 
troer  jeg  ikke,  at  vi  ere  væsentlig  uenige,  uagtet 
Du  i  hiint  Brev  talte  gunstigere  om  ham;  —  en 
€  relativ  Ret»  har  enhver  Kiætter  og  Sværmer  i 
Kirkehistorien  havt,  og  jeg  holder  paa  Rigtig- 
heden af  Din  første  Yttring  om  ham:  « Luther 
vilde  have  sagt,  han  talte  som  et  Djævelens  Barn.» 

—  Hvad  har  dog  Luther  været  for  et  Menneske! 
Læs  hans  store  Catechismus,  som  i  denne  Tid  er 
oversat  ret  godt  af  Friedenreich;  den  er  saa  herlig,  at 
den  aldeles  opvarmer  Een;  vilde  blot  de  af  Kierke- 
gaard Bedaarede  have  Sands  for  denne  Bog,  de 
vilde  see,  hvor  slaaende  Luther  i  Eet  væk  mod- 
siger ham.  Naar  Du  siger,  tat  det  personlige  For- 
hold til  Christus»  og  «Gienfødelsen>  er  det  Øverste 
i  sand  Christendom,  da  er  dette  just  ganske  min 

Anskuelse,  saa  vi  ere  enige  om  Grundvolden.  — 
Men  jeg  kan  ikke  give  Dig  Medhold  i,  at  Præsterne 
—  i  alt  Fald  ikke  de  Bedre  og  Dygtigere  —  (og 
der  er  ikke  saa  faa  gode,  yngre  Kræfter)  skulle 
« fortone »  Hiint,  og  jeg  mener,  at  jeg  har  havt 
bedre  Lejlighed  til  at  kjende  disse  Landets  Præster 
end  Du,  —  saaledes  hørte  jeg  nylig  en  Prædiken 
af  Fog,  der  sandelig  var  ligesaa  alvorsfuld  som 
skiøn,  —  endnu  mindre  troer  jeg,  at  de  Grundt- 
vigske Præster  skulde  være  mere  ægte-christelige, 
at  de  mere  « skille  imellem  Verdens  Rige  og  Guds 
Rige»  end  hiin  Slags  Præster.  I  deres  Liv  giøre 
de  det  i  mine  Tanker  ikke;  og  er  ikke  Livet  endnu 
Mere  end  Læren  ?  Mig  forekomme  de  Grundtvigske 
Præster  (forsaavidt  jeg  kan  kiende  dem  af  deres 
offentlige  Liv,  Skrifter,  Polemik,  Folkefester,  Rigs- 
dag o.  s.  V.)  endog  temmeligt  stærkt  at  ville 
« mediere »  mellem  det  Verdslige  og  det  Christelige, 
overhovedet  noget  letsindige,  og  hine  Præster 
derimod  af  den  Ikke-Grundtvigske  Skole,  som  jeg 
tænker  paa,  giøre  paa  mig  det  Indtryk  at  have 
givet  sig  langt  samvittighedsfuldere  og  alvorligere 
ind  « under  Christi  Tugt».  Jeg  indrømmer,  at  Hine 
i  deres  Prædikener  ofte  tale  gribende  og  stærkt  om 
«Verden>  og  «Gud»;  men  naar  f.  Ex.  Birkedal 
taler  med  Ildfuldhed  og  Livfuldhed  om  «Gien- 
fødelse»,  men  der  ved  Siden  af  er  saa  M^et,  der 
vidner  om,  at  han  slet  ikke  har  ladet  sin  egen 
Aand  opdrage  og  forklare  af  Gienfødelsens  Aand, 
da   tabes    for    mig    den  opbyggende   Virkning.  — 

Og,  hvad  der  giælder  om  Grundtvigianerne  (selv 
noget  vel  om  de  Bedste,  som:  Fengerne),  giælder 
mig  ogsaa  meget  om  Grundtvig  selv.  Hvor 
dybt  og  stærkt  han  end  kan  have  talt  om  det 
f gamle »  og  det  tnye  Menneske »,  jeg  kan  ikke 
see,  at  det  sidste  hos  ham  selv  har  besejret  det 
første,  eller  endog  blot  er  i  Begreb  dermed.  Hans 
personlige  Opgave  synes  mig  at  maatte  have  været : 
at  lade  sin  kraftigt-hedenske  Natur  tæmme  og  for- 
vandle ved  Christendommen;  men  jeg  seer  ikke 
rettere,  end  at  hans  »naturlige  Menneske*  er  for- 
blevet temmeligt  i  Forgrunden.  Naar  du  mener, 
at  Martensen  —  og  den  Slags  Theologer  —  ville 
for  meget  mediere  mellem  det  Christelige  og  det 
Philosophiske  o.  s.  v.,  da  kan  jeg  vist  med  fuld 
saa  megen  Ret  sige,  at  Grundtvig  —  og  Hans  — 
ville  mediere  mellem  det  Christelige  og  det  Heden- 
ske; —  og  hvorfor  er  det  mere  tilladeligt?  Troer 
Du,  at  Ansgar,  dersom  han  levede,  vilde  være 
tilfreds  med  Grundtvig  som  Christen?  —  Han  vil, 
synes  mig,  paa  eengang  være  en  Christen  og  dog 
have  Lov  til  at  tumle  sig  paa  Vikingeviis,  kalde 
hveranden  Medkæmper  « Nidding*,  spise  Heste- 
kiød  o.  s.  V.  — 

Er  Helliggiørelsen  dog  ikke  den  rette  Prøve- 
steen for,  om  Gienfødelsen  har  været  ægte?  Og 
vil  Du  virkelig  sige,  at  Du  i  Grundtvigs  Liv  seer 
det  helliggiorte,  eller  endog  kun  det  sig  hellig- 
giørende  Menneske?  —  jeg  vover  at  spørge  Dig: 
saae  man  det  ikke  langt  mere  hos  min  Fader?  — 

Aandens  Frugter  ere  Kierlighed,  Fred,  Glæde, 
Langmodighed,  Ydmyghed  o.  s.  v. ;  jeg  har  ikke 
staaet  Grundtvig  personligt  nær,  men  hans  offent- 
lige Liv  vidner  ikke  derom.  —  Du  vil  maaskee 
spørge  mig,  om  Luthers  Polemik  da  ikke  var  diær\' 
og  heftig;  men  jeg  mener,  at  der  er  en  over- 
ordentlig Forskiel.  Luthers  Polemik  forekommer 
mig  det  gienfødte  Menneskes  ædle,  kraftfulde  Harme 
(at  der  kan  være  enkelte  Stænk  af  det  naturlige 
Menneske,  er  naturligt),  den  udgaaer  fra  en  dyb 
og  klar  Hjertefylde,  er  ledsaget  af  en  Elskelighed, 
som  jeg  i  Almindelighed  —  ikke  seer  hos  Grundt- 
vig. At  der  derimod  i  det  naivt-poetiske,  livlige 
Udtryk  kan  være  Lighed,  indrømmer  jeg  gierne; 
men  det  er  mere  Formen  end  Væsenet.  — 

Thi  naar  Du  —  hvad  Grundtvigs  Lære 
angaaer  —  siger,  at  Du  holder  Dig  til  ham,  fordi 
han  er  meest  « Lutherske,  da  maa  jeg  ogsaa  deri 
modsige  Dig.  Klogere  end  jeg,  alle  vore  bedste 
Theologer  (af  forskielligste  Retning),  have  paaviist, 
at  der  i  Grundtvigs  Theologie  (siden  1825)  er 
meget  Ulutherskt  og  næsten  Catholskt,  og  at 
hans  Partie  med  Urette  have  kaldt  sig  «Gammel- 
lutheranere».  Symbolspørgsmaalet  er  mig  iøvrigt 
ikke  saa  vigtigt  (og  derom  er  jeg  ganske  enig 
med  Winsløw  og  Dig  i  Eders  Anskuelse,  som  dog 
ikke  er  Grundtvigs),  men  hvad  vil  Du  f.  Ex.  sige 
om  hans  seneste,  mig  ubegribelige  Lære  om  Loven, 
at  de  ti  Bud  ikke  længer  skulde  være  en  Deel  af 
den  christelige  Børnelærdom;  er  det  Lutherskt?  — 

Jeg  skulde  ogsaa  let  vise  Dig  af  Noget,  jeg  i  denne 
Tid  har  læst,  hvor  aldeles  modsatte  Luthers  An- 
skuelser om  Opdragelse,  Underviisning  o.  s.  v.  ere 
Grundtvigs,  og  om  det  end  er  Bipunkter,  hænge 
de  dog  sammen  med  det  Væsentlige.  Saavidt  jeg 
forstaaer  Dig,  er  det  især  i  Grundtvigs  Prædiken 
(som  jo  ogsaa  er  det  Vigtigste)  om  Gienfødelse, 
Synd  og  Frelse,  at  Du  finder  det  Lutherske;  og 
det  skal  jeg  ikke  bestride,  uagtet  han  kun  ret 
har  tiltalt  mig  personligt  i  Prædikenerne  fra  hans 
Ungdom,  da  han  traadte  frem  som  den  aaben- 
barede  Religions  Tolk  mod  Rationalismen ;  —  men 
han  var  jo  ikke  dengang  og  var  ikke  siden  den 
Eneste;  min  Fader  traadte  op  paa  samme  Tid, 
og  jeg  bestrider,  at  hans  Prædiken,  fordi  Grundt- 
vig i  Temperament  og  Aandsegenhed  havde  mere 
Lighed  med  Luther,  fortiener  at  kaldes  mindre 
Luthersk  (eller  lad  os  heller  sige:  ægte-christelig, 
da  Luther  dog  var  et  Menneske  og  ogsaa  havde 
sin  Begrændsning).  Du  mener  ogsaa  hos  min 
Fader,  hvis  jeg  forstaaer  Dig  ret,  —  og  jeg  er  i 
ethvert  Tilfælde  « human  v  og  paaskiønner  Din  Aaben- 
hed,  —  noget  at  savne  det  «Ægte-Christelige». 
Du  finder  vel,  at  han  gik  dybere  end  de  Andre 
og  «i  senere  Aar»  nærmede  sig  det  meer  og  meer, 
men  Du  finder  dog  en  Mangel  paa  det  Egentlige 
og  holder  Dig  derfor  til  Grundtvig.  Hertil  svarer 
jeg:  Du  kan  medrette  foretrække  min  Faders  seneste 
Prædikener  for  de  ældre,  forsaavidt  de  ere  tanke- 
rigere og  fyldigere,  have  mere  om  Aanden  og  om 

I 
den  3die  Troesartikel,  overhovedet  et  dybere  Ind- 
blik; men  det  Egentligst-Christelige,  Middelpunktet 
for  vor  Tro,  er  dog  den  2den  Artikel,  om  Jesus 
vor  Frelser,  og  den  er  med  lige  Kraft  udtalt  i 
min  Faders  første,  som  i  hans  sidste  Prædiken. 
Fremfor  Alt  var  det  personlige  Forhold  til  Christus 
tilstede  hos  ham  med  en  Inderlighed  og  Sandhed, 
som  Du  ikke  skal  kunne  paavise  større  hos 
nogen  Forfatter  i  vor  Tid.  Det  laae  ham  saa 
uendeligt  nær  at  sige:  « Herre  Christe»,  Christus 
var  ham  «en  Ven»,  til  hvem  han  altid  kunde  tye 
(ganske  som  i  Novalis'  deilige  Psalmer),  og  derfor 
trængte  han  i  Grunden  ikke  til  jordiske  Venner. 
Hvor  dette  er  saaledes,  der  er  dog  vel  «det  Cen- 
tralt-Christelige»  tilstede.  —  Udtalt  i  hans 
Skrifter  kan  Du  see  det  —  foruden  i  Betragtningen : 
«En  Christen  skal  elske  sin  Herre »  —  f.  Ex.  i 
Spiellerupsprædikenerne  i  den  derværende  Lang- 
fredagsprædiken,  i  «Aargangen»  i  den  Prædiken; 
« Christus  vil,  at  vi  ganske  skulle  høre  ham  til>, 
hvis  Slutning  indeholder  en  Udtalelse,  '  der  giver 
langt  Mere  end  « Meddelelsernes.  Er  dette  Forhold 
ret  fremtrædende  hos  Grundtvig?  Jeg  veed  det 
ikke  ret,  men  synes  dog  at  mindes  det  fra  flere 
af  hans  Psalmer.  Han  har  flere  Gange  grebet  og 
rørt  mig  ved  sit:  «I  Jesu  Navnt.  Hvad  det  andet 
Punkt:  «Gienfødelsen»  angaaer,  da  vil  jeg  vel  gaae 
ind  paa,  at  det  —  især  forsaavidt  det  indeholder 
en  Fordring  —  kunde  være  bestemtere,  stærkere 
betonet  hos  min  Fader,  og  at  det  maaskee  er  saa- 

ledes  hos  Grundtvig;  —  men  det  findes  der  dog 
paa  mange  Maader,  han  har  tidt  nok  prædiket  om 
«Alvor  i  vor  Christendom*  o.  s.  v.  Men  i  at 
giøre  Fordringen  om  at  «afdøe»  o.  s.  v.  var  han 
mild  og  varsom;  —  men  det  er  et  stort  Spørgs- 
maal,  om  det  ikke,  i  vor  Tid  især,  er  rettere  at 
prædike  Christendommen  mildere,  —  thi  derved 
føres  Menneskene  dog  gierne  til  at  giøre  Noget, 
end,  ved  at  prædike  den  strengt,  at  faae  dem  til 
at  vende  sig  bort  og  giøre  Intet.  Hvad  fører 
vel  til  Meest:  at  prædike  Christendommen,  som 
min  Fader  giorde  det,  og  selv  at  opfylde,  hvad 
man  prædiker  (efter  menneskeligt  Maal),  eller  at 
udtale  den  paa  Kierkegaardsk  Viis  og  være  nødt 
til  at  tilføie:  «selv  løfter  jeg  rigtignok  ikke  Byrden 
med  en  Finger  ?t  —  Det  nye  Testamente  giver 
selv  al  Grund  til  hiin  Varsomhed,  thi  dets  For- 
dring er  slet  ikke  saa  tydelig.  Christus  har  aaben- 
bart  ikke  forlangt  det  Samme  af  Alle,  —  han 
fordrede  ikke,  at  Maria  skulde  forlade  sin  Broders 
Huus,  han  nøledes  med,  at  Zacchæus  gav  Halv- 
delen af  sit  Gods  til  de  Fattige  o.  s.  v.,  o.  s.  v. 
—  Christendommen  er  heller  ikke  blot  et  Brud 
med  Verden,  den  er  ogsaa  en  Forklarelse  af  Ver- 
den, det  erkiender  Du  jo  dog  selv  paa  mange 
Maader.  —  Forud  for  det  strenge  Ord:  i.  Joh. 
5,  2  staaer  det  milde  Omvendte,  det  har  Du 
selv  ikke  glemt  at  fremhæve;  saaledes  gaaer  i 
Christendommen  det  Milde  og  det  Strenge  altid 
Haand    i    Haand.      Førend    Christus    prædikede 

«Brud  med  Verden »,  vakte  han  i  Menneskenes 
Hierter  den  « udødelige  Kierlighed »,  som  giorde 
«Aaget  og  Byrden  let.» 

Min  Faders  Kierlighed  til  Frelseren  udgik 
deels  af,  at  ingen  Anden  havde  kunnet  fylde  hans 
kierlighedstørstende  Hierte,  men  især  af  en  dyb 
Syndserkiendelse.  Denne  giennemklinger  hans  Tale 
og  især  hans  Betragtninger  fra  Begyndelsen  til 
Enden,  og  den  kan  du  med  ingen  Grund  savne 
hos  ham.  Den  førte  ham  til  «Christus,  hengiven 
for  vore  Overtrædelsers,  som  han  altid  erklærede 
ikke  theoretisk  at  kunne  forklare,  men  at  være  en 
Trang  for  Syndsbevidstheden.  «Kan  Din  Angers 
Taarer  afvadske  Blodpletterne  af  Din  Haand?»  lød 
det  atter  og  atter  hos  ham.  «Saa  lidt  som  j^ 
forsonende  kan  bære  nogen  Synd,  har  jeg  dog 
ofte  lidende,  sørgende  baaret  Verdens  Synd,  de 
Andres  med  min  egen,  de  forbigangne  Slægters 
med  den  nærværendes.  Jeg  vælter  mit  Blik  over 
Jorden,  —  og  jeg  sukker  over  at  være  Menneske » 
(Christus  hengiven  for  vore  Overtrædelser,  tredie 
Betragtning).  — 

Emnet  er  uudtømmeligt,  men  jeg  har  sagt  det 
Vigtigste.  Kiere  Ven!  jeg  har  betænkt  mig  paa 
dette  Brev,  men  fortryder  ikke  at  have  skrevet 
det.  Jeg  føler  vel,  at  jeg  er  mere  competent  til 
at  tale  om  min  Fader  end  om  Grundtvig,  og  om 
ham  skal  jeg  gierne  gaae  ind  paa  Berigtigelse  og 
Opklaring  i  flere  Dele,  ligesom  han  i  poetisk  og 
historisk   Henseende   ofte   naturligviis   har   grebet 

mig.  Men  jeg  tilstaaer,  —  jeg  forstaaer  det  ikke, 
at  han  i  christelig  og  præstelig  Henseende  kan 
være  Dig  saa  Meget.  Lad  ham  være  —  som  Du 
engang  skrev  —  «en  overordentlig  udrustet  aande- 
lig  Vækker »,  han  behøver  derfor  ikke  at  være  en 
stor  Christen,  ikke  engang  et  stort  Menneske;  — 
det  er  den  historiske  Maalestok,  Du  der  anlægger  — 
efter  hvad  Een  kan  have  vækket  og  virket,  —  den 
christelige  spørger,  om  han  giver  de  mange  geniale 
Aander,  der  storme  ind  paa  ham,  under  «Christi 
Lydighed*,  om  han  raader  og  byder  over  dem, 
om  han  er  Herre  i  sit  Huus,  —  deri  bestaaer  det 
i  Sandhed  Mandige.  Jeg  finder  det  træffende,  hvad 
Fog  siger  om  Grundtvig  og  hans  Tilhængere:  at 
de  mangle  Religion  i  den  gamle  Betydning  af 
Ordet:  »Samvittighedsfuldhed*.  —  I  Dine  yngre 
Aar  dømte  Du  ligesom  jeg  om  Grundtvig;  først 
siden  —  giennem  den  nordiske  Interesse  vel  meest 
—  kom  Du  til  ham;  men  Din  Kierlighed  til  ham 
staaer  for  mig  halvt  som  en  Phantasie- Kierlighed. 
Nu  —  jeg  skal  gierne  indrømme,  at  jeg  kan  tage 
feil.  —  Farvel! 

Din  troe  Ven 

L.  M, 

C.  Hostrup  til  Ingemann. 

30.  Novbr.   1855. 

Kjære  Hr.  Etatsraad! 

Jeg  benytter  den  Lejlighed,  som  min  sidst 
udkomne  Komedie  giver  mig,  til  at  takke  Dem 
for  den  Glæde,  De  har  skaffet  mig  ved  Deres 
skjønne  og  dybsindige  « Tankebreve  fra  en  Afdød ». 
Jeg  har  den  Overbeviisning,  at  vor  poetiske  Litera- 
tur  ikke  i  lang  Tid  har  frembragt  et  saa  betyde- 
ligt Digterværk,  og  det  vil  neppe  slaa  fejl,  at  De 
fra  mange  Sider  har  faaet  Vidnesbyrd  om,  at  Deres 
Digt  er  blevet  forstaaet  og  paaskjønnet.  Imidler- 
tid er  denne  Anerkjendelse  vel  fornemmelig  bleven 
Dem  viist  fra  den  ældre  Slægt,  Deres  Jævnaldrende, 
og  jeg  tænkte,  det  maaskee  kunde  fornøje  Dem 
ogsaa  at  høre  et  Ord  fra  de  Yngre.  Tankebrevene 
ere  ikke  i  den  Forstand  populære,  at  de  have 
kunnet  opnaae  en  meget  vid  Læsekreds,  men  jeg 
troer,  at  de  har  fundet  en  desto  varmere.  I  det 
Mindste  er  det  Tilfældet  blandt  mine  Bekjendte, 
der  for  Størstedelen  bestaae  af  Studenter  med  en 
alvorlig  Retning,  og  det  er  som  deres  selvbeskikkede 
Ordfører,  jeg  optræder  her. 

Hvad  jeg  især  vilde  prise  ved  Deres  Digt 
fremfor  de  apokalyptiske  Digte,  j^  kjender,  er, 
at  De  deri  har  viist  Dem  den  store  Opgave  voxen. 
Man  faaer  ellers  sædvanlig  Følelsen  af,  at  Digteren 
har  paataget  sig  mere,  end  et  Menneske  kan  magte; 
men  netop  derved,  at  De  har  begyndt  ganske  lavt 

ved  Jorden  med  en  reen  verdslig  Karakteer,  som  ikke 
selv  kjender  det  Guddommelige,  som  boer  i  ham,  har 
De  faaet  Raaderum  til  at  stige  og  stige,  uden  at 
mattes.  Heraf  kommer  det  vel  ogsaa  (hvad  De 
har  forberedt  os  paa  i  Fortalen),  at  man  ved  de 
første  Sange  —  dog  kun  første  Gang,  man  læser 
dem  —  føler  sig  noget  frastødt,  man  kan  ikke  ret 
forstaae,  hvad  der  skal  komme  ud  deraf.  Men 
man  mærker  snart,  at  det  gaaer  sagte  opad,  og 
den  sidste  Part  af  Digtet  er  vistnok  noget  af  det 
Dejligste  og  Friskeste  (tilgiv  det  Udtryk,  som 
synes  mig  betegnende),  De  nogensinde  har  skrevet, 
og  noget  af  det  Højeste,  soqi  den  religiøse  Poesi 
har  frembragt. 

Det  seer  curiøst  nok  ud  —  til  Tak  for  et 
Digt,  der  gaaer  saa  højt  og  dybt  —  at  sende  en 
lille  jævn,  kjøbenhavnsk  Spidsborgerkomedie,  men 
man  byder,  hvad  man  har,  og  De  plejer  jo  ikke 
at  vrage  en  lille  Spøg. 

Min  søde  lille  Frue  sender  Dem  begge '  en 
hjertelig  Hilsen.     Jeg  ligeledes! 

Deres  hengivne 

C.  Hostrup. 

Ingemann  til  C,  Hostrup. 

Sorø.   Ilte  Decbr.  1855. 
Kjære  (Hr.)  Hostrupi 
Det   var   smukt   af  Dem,   at  De  vilde  sende 
mig  Deres  sidste  Lunebam  og  lade  det  overbringe 

mig  Deres  og  Deres  Venners  Beviis  for  livlig  og 
venlig  Modtagelse  af  mit  Hadesdigt.  Hvorvidt  en 
Digtning  vil  tiltale  eller  «gjøre  Lykke »,  som  man 
kalder  det,  beroer  altid  paa  saa  mange  Tilfældig- 
heder, at  man  mindst  paa  sine  gamle  Dage  burde 
lægge  for  megen  Vægt  derpaa;  men  naar  man  er 
bleven  saa  gammel,  at  man  med  Føie  kan  be- 
frygte at  være  bleven  aandelig  mat  og  affældig, 
maa  ethvert  Vidnesbyrd  om  det  Modsatte  være 
dobbelt  velkomment.  De,  som  arbeider  for  Sce- 
nen, vil  strax  kunne  faa  Indtrykket  af  Deres  Frem- 
bringelser, og  svarer  det  ikke  hver  Gang  til,  hvad 
der  tilsigtedes,  har  De  med  Ungdommen  en  Frem- 
tid for  Dem.  Anderledes  med  den  Gamle;  for 
ham  maa  det  første  Vink  om  virkelig  Aftagen  og 
Nedadgaaen  være  en  Stopper  for  Meddelelseslysten, 
om  han  end  aldrig  kan  eller  vel  skal  føle  den 
Kilde  i  sit  Inderste  tilstoppet,  der  er  hans  høieste 
og  egentlige  Liv. 

Deres  Spøg  med  de  politiske  Ideers  pudseer- 
lige  Indgriben  i  det  fredelige,  godmodige  Philister- 
liv  skal  jo  være  meget  heldigt  fremstillet  paa 
Hoftheatret.  Naar  jeg  saae  det  givet  med  Liv  og 
Lune,  vilde  jeg  maaskee  heller  ikke  savne,  hvad 
jeg  i  flere  af  Deres  andre  Lystspil,  navnlig  i  «Drøm 
og  Daad»,  « Eventyr  paa  Fodrejsen »  og  især  i 
«En  Nat  mellem  Fjeldene »  saameget  har  paa- 
skjønnet,  nemlig  det  positive,  —  det  romantiske 
og'  alvorlige  Element,  der  for  mig  først  rigtig  gjør 
Spøgen  vederkvægende.     Det  friske  Liv  og  Lune, 

der  især  er  fremtrædende  i  «Gjenboerne>  og  «En 
Spurv  i  Tranedands»,  har  heller  ikke  forladt  Dem 
i  Deres  senere  Arbejder;  men  i  « Eventyr  paa 
Fodreisen*  forbandt  det  sig  med  hint  Grundelement 
i  Deres  Natur,  der  harmonerer  med  Deres  Retning 
i  Videnskaben  og  vist  vil  føre  Deres  Digterskib 
i  Havn  under  Kirketaarnets  høje  Skygge.  Denne 
Side  af  Deres  aandelige  Natur  takker  jeg  for  Sym- 
pathien  med  min  Afdødes  «Tankebreve»,  og  det 
skulde  nu  ret  glæde  mig,  hvis  jeg  snart  saae  Dem 
med  Deres  elskværdige  Elisabeth  under  det  frede- 
lige Præstegaardstag,  hvor  Storken  paa  sit  ene 
Been  nikkede  til  Dem  og  skjulte  en  ny,  frisk  Frem- 
tid for  Dem  begge  under  sin  Vinge.  Der  vil 
Poesien  ikke  heller  forlade  Dem,  og  der  vil  hin 
unge  Studenternes  Digter  engang  synge  omkap 
med  de  gamle  Svaner! 

De  hjerteligste  Hilsener  til  Dem  og  Deres 
Frue,  saavelsom  til  Deres  Moder  og  Søstre  og  den 
Hauchske  Familie  baade  fra  min  Lucie  og  fra  mig! 
Hils  ogsaa  vor  kjære,  haardtprøvede  Black,  naar 
De  seer  ham,  ret  kjærligt  fra  os!  Gid  vi  snart 
maa  see  ham  helbredet! 

Deres  hengivneste 

B.  S.  Ingemann. 

C.  Hostrup  til  V.  Nicolaysen. 

Silkeborg.   15.  Januar  1857. 

Kjære  Ven! 

Endelig  stjæler  jeg  et  Øjeblik  for  at  vise  dig, 
at  jeg  ikke  er  uskjønsom  mod  din  venlige  Udhol- 
denhed i  at  skrive  til  mig.  Først  og  fremmest: 
til  Lykke  med  Fæstemøen!  Jeg  er  kommen  to 
Skridt  videre,  har  baade  en  Hustru  og  en  8  Maa- 
neder  gammel  Søn,  ved  Navn  Svend,  et  Pragt- 
exemplar  af  en  Dreng,  og  finder,  at  det  er  en 
ypperlig  Vej,  jeg  har  slaaet  ind  paa.  Imidlertid 
er  Forlovelsesstanden,  trods  Madam  Buurmanns 
Autoritet,  meningsløs  og  holdningsløs,  skynd  dig 
derfor  at  gifte  dig. 

Tak  for  dit  Brev  om  Arven*)  og  tak  Bog- 
handler Dahl  derfor,  men  jeg  troer  ikke  derpaa. 
Der  er  en  7 — 8  Byer  i  Danmark,  som  hedde  Hostrup 
(Horsetorp — Hesteby),  saa  det  er  mærkeligt,  at 
det  som  Familienavn  endda  er  saa  sjeldent.  Min 
norske  Slægt  har  jeg  kun  fra  Moders  Side,  Ho- 
struppeme  ere  blot  danske.  Da  jeg  imidlertid  inderlig 
gjerne,  navnlig  for  min  Moders  Skyld,  vilde  have 
en  lille  Arv,  saa  tør  jeg  ikke  ganske  ignorere 
denne  Historie.  Quid  aber  faciendum?  Veed  I  Intet 
oppe  hos  eder  om  Laurits  Jacob  Hostrup,  om  hans 


*)  Nicolaysen  havde  henvendt  sig  til  Hostrup  for  at  faa 
oplyst,  om  han  ikke  skulde  være  i  Slægt  med  en  Mand  i  Norge 
af  samme  Navn,  som  var  død  uden  Arvinger;  men  noget  saadant 
lod  sig  i  alt  Fald  ikke  bevise. 

Fader  o.  s.  v.  Indlagte  Seddel  viser,  hvad  jeg  veed 
om  min  Familie  paa  Faders  Side.  For  Resten  er 
jeg  selv  det  eneste  Mandfolk,  jeg  har  truffet  paa, 
med  Navnet  Hostrup  (Nogle  hedde  Haastrup);  en 
forhenværende  eller  maaskee  nuværende  Redaktør 
af  Altonaer-Mercur  skal  hedde  ligesaa,  men  ham 
har  jeg  ikke  truffet. 

Pier  er  dejligt  i  Silkeborg,  vidunderligt,  — 
dansk -norsk  eller  rettere  norsk -dansk  —  Bjerg- 
natur, Søer,  en  dejlig  Elv  (Gudenaa),  Birk,  Gran 
og  Fyr,  men  ogsaa,  og  overvejende,  Bøg.  Kom 
herover  med  din  Frue!  Silkeborg  er  ikke  Kjøb- 
stad  endnu,  —  den  er  for  lo  Aar  siden  begyndt 
midt  inde  i  de  store  Skovørkener  og  Hedeegne 
(nu  er  der  en  1400  Mennesker),  har  tre  Gjæstgiver- 
gaarde.  Gasbelysning,  2  Læger  og  mig  til  Præst. 
Indbyggerne  er  et  ganske  driftigt  Folkefærd,  be- 
staaende  af  Lykkeriddere  fra  alle  Landets  Pro- 
vindser;  jeg  har  fulde  Kirker;  og  ved  Siden  af  en 
stor  sædelig  Fordærvelse  hos  Mange,  er  der  dog 
heller  ikke  saa  Faa  med  megen  religiøs  Trang. 
Imidlertid  er  Præsten  herovre  en  Nybygger  ligesom 
alle  de  Andre,  og  der  skal  gaa  lang  Tid  hen,  inden 
han  sporer  nogen  synderlig  Virkning  af  sit  Ar- 
bejde. 

Jeg  følger  naturligviis  eders  kirkelige  Røre, 
som  i  det  Væsentlige  ligner  vort  eget,  kun  synes 
Pietismen  at  have  større  Magt  hos  eder.  Deraf 
maa  det  komme,  at  en,  som  mig  synes,  saa  grund- 
christelig,    saa   besindig,    saa   dygtig   Theolog    og 

Præst  som  Wexels,  ikke  har  mere  Indflydelse, 
end  han  synes  at  have.  Jeg  kjender  rigtignok  ikke 
hans  Talegaver,  men  hans  Forfattervirksomhed 
kjender  jeg  en  Deel  til  og  sætter  stor  Priis  paa. 
Udtrædelserne  af  Statskirken  forstaaer  jeg  meget 
vel;  jeg  ønsker  selv  mange  Gange,  at  jeg  kunde 
faa  Lov  til  at  samle  en  Menighed  af  Christne  og 
være  fri  for  alle  Fornægterne,  alle  de  døde  Num- 
mere,  som  vise  aabenbart,  at  deres  Christennavn  er 
et  Ran.  Nu,  —  at  samle  en  lille  Menighed  kan 
maaskee  med  Vorherres  Hjælp  ogsaa  lykkes  mig, 
men  at  skille  sig  ved  Ballasten  og  begynde  paa 
apostolisk  Viis,  det  er  i  vore  Dage  endnu  ikke 
lykkedes  for  Nogen,  og  hvad  Luther  ikke  turde 
paatage  sig,  det  tør  vi  Stympere  vel  endnu  mindre. 
Frihed  har  vi  heldigviis  en  heel  Deel  af  her  i  Dan- 
mark, og  naar  min  Samvittighed  bestemt  forbød 
mig  at  uddele  Sacramenterne  til  Nogen,  saa  troer 
jeg,  at  Regeringen  vilde  føje  sig  efter  mig;  i  alt 
Fald  er  jeg  bestemt  paa  ikke  at  lade  mig  tvinge 
hverken  af  gode  eller  onde  Ord. 

Elisabeth  har  det  godt  og  er  henrykt  over  sin 
Søn.  Der  skal  til  Sommer  bygges  en  Præstegaard 
her  paa  et  dejligt  Sted  udenfor  Byen;  hidtil  har 
vi  boet  smaat  —  til  Leje.  Jeg  har  et  meget  stort 
og  meget  forsømt  Landsogn,  som  volder  mig  Bry- 
deri nok,  men  efterhaanden  brydes  vel  Isen.  Det 
har  bestandig  været  min  Opgave  at  føre  lidt  Krig 
for  det  Aandelige,  og  herovre  er  Krigen  rigtignok 
ganske  anderledes  alvorlig  end   den,  jeg  før  har 

ført;  men  jeg  haaber  —  aldrig  at  blive  saa  gam- 
mel, saa  jeg  foretrækker  en  falsk  Fred  med  Aand- 
løsheden  for  Philisternes  Fjendskab  (du  har  vel 
ikke  glemt  fra  din  Børnelærdom,  at  Philisterne, 
som  Fjender  af  alt  Aandeligt,  dog  først  og  frem- 
mest er  Fjender  af  Guds  Aand).  Seer  du  noget 
til  Jørgen  Moe,  saa  tak  ham  for  den  smukke  lille 
Bog,  han  sendte  mig.  Hils  din  Fæstemø,  item 
Vilh.  Bøgh  og  alle  gamle  Venner! 

Din 

C.  Hostrup. 

P.  S.  Fru  ***,  som  du  anbefalede,  maa  være 
gaaet  meget  tilbage,  siden  du  saae  hende.  Det  er 
en  Dukke,  en  dum  fornem  Gaas  —  undskyld  min 
Ligefremhed,  —  hendes  Elskværdighed  er  kun  en 
Glasur;  jeg  troer  hverken  paa  hendes  Aand  eller 
Hjerte.  Manden  er  et  lunefuldt,  despotisk  Bruus- 
hoved,  som  lægger  sig  ud  med  Alverden,  skjøndt 
han  ikke  kæmper  for  nogen  Idee ;  men  af  to  Onder 
er  han  dog  det  mindste. 


C.  Hauch  til  C.  Hostrup. 

1857. 
Kjæreste  Hostrup! 
Jeg  er  en   stor  Synder   med  Hensyn  til  Op- 
sættelse i  Brevskrivning,  hvilket  da  ogsaa  har  viist 
sig  ved  denne  Leilighed  ved  den  lange  Tid,   jeg 
har  ladet  hengaae,    uden  at  besvare  Deres  venlige 

Brev  fra  i  Vinter.  Nu  vil  j^  dog  engang  gjøre 
Alvor  deraf.  Forresten  beder  jeg  Dem  da  ogsaa 
at  takke  Elisabeth  for  hendes  venlige  Linier  paa 
min  Fødselsdag;  hun  maa  ansee  dette  lille  Brev 
for  ogsaa  at  være  skrevet  til  hende.  Det  har  gjort 
os  meget  ondt,  og  jeg  kan  sige  med  Sandhed,  at 
jeg  har  taget  mig  det  meget  nær,  da  jeg  hørte 
om  Deres  Sygdom ;  thi  jeg  frygter,  at  De  selv  har 
paadraget  Dem  den  ved  altfor  stor  Anstrengelse, 
eller  ogsaa  bekommer  Klimatet  Dem  ikke,  og  det 
er  ogsaa  slemt  nok.  Jeg  beder  Elisabeth  ret  meget 
om  at  bruge  al  sin  ægteskabelige  Indflydelse  for, 
at  De  skal  skaane  Dem  mere  selv.  Gud  skee  Lov, 
at  De  har  taget  den  Beslutning  at  komme  her  til 
os,  vi  glæde  os  meget  til  at  see  Dem  begge,  og 
den  Tredie  med,  ikke  at  forglemme:  Deres  lille 
Søn.  De  kan  troe,  at  Deres  Stykker  have  gjort 
Lykke  her  i  Vinter;  i  et  væk  hører  jeg  Spørgs- 
maal,  om  De  dog  ikke  vil  skrive  flere  Stykker  for 
Theateret;  men  det  lader  sig  vel  nu  ikke  haabe. 
Fodreisen  er  vist  et  af  de  første,  om  ikke  det 
første  Stykke,  som  vi  i  denne  Retning  have  paa 
Theateret,  og  det  erkjendes  ogsaa  af  Alle;  det 
holder  sig  friskt  og  nyt,  hvor  ofte  man  seer  det. 
«Gjenboerne»  tager  sig  ogsaa  ypperligt  ud,  det 
giver  fuldt  Huus  hver  Gang,  det  spilles,  og  Mantzius 
især  gjør  stor  Lykke  deri.  Jeg  haaber,  at  «En 
Spurv  i  Tranedands*  skal  blive  givet  til  næste 
Vinter,  det  staaer  ingenlunde  tilbage  for  de  øvrige. 
Men   vi    have   en    i   hoi   Grad   uvirksom    Tbeater- 

direkteur,  der  Intet  kan  sætte  igjennem.  —  Det 
Stykke,  jeg  har  indsendt,  maa  nu  ogsaa  henligge 
til  næste  Aar.  —  Digteren  Munch  er  hernede  for 
at  see  sin  c  Salomon  de  Caus»,  der  har  gjort  et 
Slags  Lykke,  tildeels  ved  Høedts  Spil,  og  der, 
efterat  den  altfor  vidtløftige  Lyrik  er  bortskaaren, 
virkelig  indeholder  saa  meget  Godt  og  Dramatisk, 
at  den  fortjener  det.  —  Dog,  dette  maa  være  nok 
om  Theaternyt,  jeg  vil  ikke  trætte  Dem  længere 
dermed.  Dog  maa  jeg  endnu  lægge  til,  at  Fru 
Heiberg  har  gjort  en  stormende  Lykke  ved  sit 
Spil  i  «Ninon»,  og  hun  fortjener  den  ogsaa;  men 
Stykket  selv  er,  som  vel  ikke  saa  sjeldent  hænder 
Hertz,  en  Blanding  af  ziirligt  Perlestikkerarbeide 
og  convulsivisk  Pathos,  især  mod  Slutningen.  Han 
har  overordentlig  Meget  af  en  Dramatiker,  men 
paa  de  Steder,  hvor  Sjælen  ret  skulde  bevæges  i 
sijie  Dybder,  hvor  Geniets  Lynblink  skulde  bryde 
igjennem,  der  slaaer  det  ham  ofte  Klik,  og  da  den 
sande  Kraft  mangler  ham,  saa  maa  han  hjælpe  sig  ved 
Convulsioner  og  bliver  tidt  hysterisk.  — Jeg  holder 
langt  mere  af  hans  bedre  Comedier;  i  den  saakaldte 
høiere  Comedie  synes  han  at  være  paa  sin  Plads.  — 
I  vore  smaa  Forhold  er  der  kun  lidt  forandret, 
skjøndt  det  politiske  Uvejr  bestandig  truer  i  det 
Fjerne.  Peter  Koch  har  efter,  som  De  veed,  at 
have  bestaaet  med  Ære  baade  til  den  theoretiske 
og  praktiske  Prøve,  begyndt  sin  Embedsbane  med 
at  komme  ind  i  Justitsministeriet;  det  giver  gode 
Udsigter   i    en    fjern    Fremtid,    men    Intet    i    Øie- 

blikket.  Vi  ere  ellers  Alle  ganske  vel  paa  nogen 
Forkølelse  nær;  jeg  er  slemt  angrebet,  hvilket  er 
saameget  værre,  da  mine  Forelæsninger  stunde 
mod  Enden,  og  jeg  netop  i  den  Anledning  i  høi 
Grad  trænger  til  min  Stemme.  Ingemann  var  nylig 
herinde,  han  seer  ypperlig  ud,  som  et  Menneske, 
der  med  god  Samvittighed  nærmer  sig  til  Enden 
af  sin  Bane.  Hans  Tanker  ere  bestandig  syssel- 
satte med  den  Drøm  om  Hades,  som  han  udførte 
i  en  af  sine  sidste  Produktioner.  Han  sammen- 
lignede sig  selv  med  Proserpina,  der,  da  hun  havde 
smagt  nogle  Kjærner  af  Underverdenens  Granat- 
æbler, ikke  meer  kunde  komme  tilbage  til  Lyset 
igjen.  —  Fru  Ingemann  er  bleven  en  Deel  ældre; 
jeg  frygter  for,  at  han  kunde  komme  til  at  miste 
hende,  det  vilde  være  en  bitter  Skaal  mod  Enden 
af  hans  Liv.  Vorherre  har  ellers  hidtil  skaanet 
ham  for  store  Sorger,  saa  man  næsten  kan  sige, 
han  er  bleven  noget  forkjælet  af  Lykken,  men 
denne  Forkjælelse  har  dog  ingen  Skade  gjort  ham, 
og  det  er  meget.  Han  er  gaaet  som  et  (naturlig- 
viis  kun  relativ  taget)  uskyldigt  Barn  igjennem 
Livet,  bestandig  beskyttet  mod  dets  Storme,  og 
uden  rigtig  at  kjende  det. 

De  holder  vel  Fædrelandet,  saa  har  De  da 
vel  seet  den  Strid,  der  fandt  Sted  imellem  Rudel - 
bach  og  Allen;  Rudelbachs  Svar  finder  jeg  meget 
mærkværdigt,  det  har  høilig  interesseret  mig;  vi 
ere  altfor  tilbøielige  i  denne  Tid  til  at  betragte 
Alt  fra  det  nationale  Standpunkt;    der  gives   dog 

Spørgsmaal    af   en    høiere   Natur,    hvor   der   ikke 
spørges  om,  enten  man  er  Dansk  eller  Tydsk. 
Deres  trofaste  Ven 

C.  Hauch. 

Mange    Hilsener    fra    Alle    her    til    Dem    og 
Elisabeth. 


C  Hostrup  til  V,  Nicolaysen. 

Silkeborg.  5.  Novbr.  1857. 

Kjære  Venl 

Naar  jeg  ikke  har  skrevet  dig  til  hele  denne 
lange  Sommer,  saa  kunde  det  synes  endnu  mere 
utilgiveligt  end  min  tidligere  Brevknaphed,  men 
det  er  det  dog  ikke.  Nej  —  siden  vi  saaes,  har 
vi  To  (Elisabeth  og  jeg)  gaaet  og  stridt  med  en 
stor  Sorg.  Ja,  du  har  maaskee  hørt  den.  Vor 
lille  Svend  blev  sygere  og  sygere,  og  nu  har  hans 
lille  Legeme  allerede  i  to  Maaneder  ligget  paa 
Silkeborg  Kirkegaard.  — Jeg  kunde  ikke  skrive.  — 

Jeg  har  haft  megen  Glæde  af  eders  smukke 
Foræring  og  takker  eder  af  Hjerte  derfor.  Tide- 
mands Billeder  er  jo  en  lille  Huusskat,  hvorved 
man  stadig  paany  kan  fornøje  sig  og  Andre,  og 
Landskabsbillederne  er  for  mig  kjære  Erindrings- 
blade  fra  eders  storartede  Natur. 

Ogsaa  herovre  er  der  noget  Storstilet  i  Na- 
turen —  for  os  i  det  Mindste;  her  er  hverken 
sjællandsk  eller  norsk,    men  noget  af  begge  i   en 

ny  Forbindelse.  Til  Foraaret  flytte  vi  ind  i  en 
smuk  og  rummelig  Præstegaard,  som  ligger  dejligt 
ved  Sø  og  Skov.  Vi  vente,  at  du  og  din  unge 
Frue  som  et  ægte  skandinavisk  Ægtepar  ogsaa 
kommer  til  Silkeborg  og  bringer  nogen  frisk  Fjeld- 
luft med  jer.  Saa  skal  I  prøve  paa  at  sejle  paa 
vore  Floder  og  bestige  vore  smaa  Lyngbjerge  og 
see,  om  de  jydske  Birke  ikke  godt  kan  maale  sig 
med  de  norske;  ja,  om  I  har  Lyst  til  det,  gjæste 
en  Jydsk  Bonde  og  see,  om  han  ikke  mere  ligner 
sine  norske  Frænder  end  sine  tydske  Grander.  Og 
hvis  I  vil  overvære  en  Gudstjeneste  her,  saa  haaber 
jeg,  at  jeg  ikke  —  som  sidst  —  skal  være  saa 
usikker  og  famlende,  fordi  jeg  følte,  at  j^  stod 
paa  fremmed  Grund*)  uden  noget  Kald  —  andet 
end  Venskabets,  og  jeg  troer  dog,  at  jeg  i  det 
Hele  taget  har  faaet  Naade  til  at  tale  jævnt  og 
klart,  —  det  skal  slet  ikke  være  en  Kraftkunst  — 
men  kun  et  ærligt  Menneskes  simple  Vidnesbyrd 
om,  hvad  der  er  ham  en  Hjertesag. 

Gotfred  Rodes  Digtsamling  har  jeg  læst  med 
Fornøjelse;  der  er  Hjerte  deri  og  ingen  Svulst,  og 
det  er  meget.  Derimod  har  jeg  ikke  endnu  faaet 
fat  paa  «Synnøve  Solbakkens,  som  j^  længes  efter 
at  læse. 

Hils  nu  din  Frue  og  de  gode  norske  Mænd 
og  Kvinder,    som  endnu  erindre  en  i  Jylland  be- 


*)  Hostnip  viede  Nicolaysen  og  hans  Hustru  i  en  køben- 
havnsk Kirke. 

gravet    forhenværende    Poet    og    Skjønaand,    som 
imidlertid  stadig  bliver 

Din  hengivne 

C.  Hostrup. 


C,  Hostrup  til  L.  Mynster, 

Silkeborg.   12.  Jan.   1858. 

Kjære  gamle  Ven! 

Det  sidste  Brev,  jeg  skrev  til  dig,  begyndte 
saaledes:  c  Jeg  venter  ikke  noget  Svar  paa  dette 
Brev,  og  jeg  har  da  heller  ikke  fortjent  det.  Men 
jeg  vil  dog  ikke  have,  at  du  uforstyrret  skal 
triumfere  over,  at  alle  dine  gamle  Venner  ere  blevne 
dig  utro.  Det  er  denne  Martyrglæde,  som  jeg 
ikke  under  dig,  o.  s.  v.»  Saavidt  jeg  husker,  blev 
dette  Brev  forfattet  tredie  Søndag  i  Advent  1857 
paa  Hjemturen  fra  Annexet,  og  paa  den  Vej  har 
jeg  da  skrevet  mangfoldige  Breve  til  dig;  men 
Ulykken  var,  at  jeg  aldrig  havde  Blæk  og  Pen 
ved  Haanden,  saa  det  blev  kun  skrevet  paa  de 
rosenfarvede  Aftenskyer.  Thi  med  Undtagelse  af 
mine  Prædikener  og  adskillige  lakoniske  Forret- 
ningsbreve, skriver  jeg  det  Meste  af,  hvad  jeg 
skriver,  paa  dem,  baade  Epistler  og  Digte,  medens 
jeg  kjører  over  Silkeborg  Hede. 

Imidlertid  triumferer  du  under  din  Mart)^'- 
krone  og  sender  mig  et  nyt  Brev  paa  virkeligt 
Papir,    og   det    har    endelig   vakt    min    slumrende 

Energi,  saa  nu  i  Aften  samler  jeg  mig  til  at  skrive 
et  meget  mindre  morsomt  Brev  end  dem,  jeg  har 
sendt  dig  tidligere,  men  et,  som  du  synes  at  sætte 
mere  Priis  paa.  Jeg  havde  meget  mere  Lyst  til 
at  tale  med  dig;  du  kunde  da  ogsaa  gjeme  besøge 
mig  i  Sommerferien. 

Jeg  troer,  vi  er  uenige  i  mange  Ting,  saaledes 
fornemmelig,  hvad  det  Grundtvigske  angaaer;  men 
maaskee  blev  vi  dog  enige,  naar  vi  rigtig  forstod 
hinanden.  Det  er  overhovedet  saaledes  med  mange 
Mennesker,  som  i  Grunden  staae  hinanden  nær, 
at  de  deels  ikke  kan  tale,  og  deels  ikke  kan  høre, 
saa  de  blive  sig  ikke  bevidste,  at  de  dog  i  Virke- 
lighed vil  Eet  og  det  Samme.  Men  endnu  større 
synes  Afstanden,  naar  Sagerne  forhandles  skriftlig, 
for  det  er  jo  da  for  et  ikke  reent  forkvaklet  Men- 
neske lettere  at  tale  end  at  skrive,  og  at  høre  end 
at  læse.  See,  derfor  vil  jeg  opsætte  mit  Forsvar 
for  det  Grundtvigske  og  mit  Angreb  paa  det,  som 
vel  for  Tiden  kan  kaldes  det  Rudelbachske,  til 
den  Sommeraften,  som  seer  os  vandre  sammen  i 
Præstegaardshaven  ved  Silkeborg. 

Men  det  Æsthetiske,  deri  kan  vi  vist  lettere 
forstaae  hinanden,  derpaa  har  jeg  ikke  faaet  noget 
nyt  Syn  i  de  sidste  Aar,  og  det  har  du  vel  heller 
ikke.  Saaledes  mener  jeg  da,  at  cSynnøve  Sol- 
bakken* er  en  meget  mærkværdig  og  meget  for- 
træffelig Bog;  —  lidt  maniereert  i  Naturskildringerne, 
som  er  fra  en  heel  anden  Verdensdeel  og  ærgrer 
mig    dobbelt   i    det    smukke   Digt,    men   derimod 

sand,  inderlig,  gribende  i  Personskildringeme.  Den 
Bog  bebuder  en  virkelig  Digter,  en  stor  Digter, 
en  Banebryder,  og  det  er  mig  et  kjært  Vidnesbyrd 
om  Nordmændenes  og  den  norske  Patriotismes 
Ægthed,  at  han  udgaaer  fra  Norge. 

Saa  er  der  c  Johannes  den  Døber*.  Jeg  har 
læst  den  og  ikke  læst  den,  læst  længe  og  tidt  i 
den  og  bestandig  fundet  mere  og  mere  deri.  En 
forunderlig  Bog  I  —  Er  det  et  Mesterværk  af  Dyb- 
sind, eller  er  det  en  aandrig  Mands  Famlen  med 
et  uhyre  Stof,  et  moderne  Produkt  af  et  poetisk 
Talent  og  en  Jernflid  —  en  Tænken  sig  frem,  hvor 
den  egentlige  Digterevne  glipper.^  Jeg  er  ikke 
kommen  til  nogen  bestemt  Dom  om  dette  Værk 
og  gad  høre  din.  Klart  synes  det  mig,  at  noget 
Væsentligt  mangler.  Forfatteren  forstaaer  ikke  at 
slaae  Bro  over  til  den  dannede  Bevidsthed,  som 
Oehlenschlåger  gjorde  det  med  « Nordens  Guder », 
eller  Bjørnson  gjør  det  med  Norges  Bønder;  man 
staaer  langt  borte  og  kan  hverken  høre  eller  see 
rigtig  klart;  men  hvad  man  hører,  det  lokker  til 
at  arbejde  sig  frem  og  skærpe  sit  Blik,  om  det 
er  muligt.  Saaledes  har  Læsningen  deraf  ogsaa 
gjort  et  piinligt,  anstrengende  Indtryk  paa  mig,  et 
utilfredsstillende  Indtryk,  fordi  der  idelig  viser  sig 
Dybder,  som  man  ikke  kan  komme  rigtig  til  Bunds 
i  og  ikke  rigtig  veed,  om  det  er  Forfatterens  Skyld 
eller  Eens  egen.  Johannes  Fibiger  har  for  Resten 
været  i  Silkeborg  for  at  besøge  sin  Broder,  som 
er  Distriktslæge  her.    Han  var  elskværdig,  human, 

næsten  altfor  human  for  mig.  Vi  talte  ogsaa  om 
dig,  for  hvem  han  nærer  den  gamle  Hengivenhed. 
Ogsaa  af  Thrige  har  jeg  haft  Besøg  og  fandt  ham 
frisk  og  elskværdig  som  altid.  — 

Saa  er  der  «Phantasterne»  af  Egede  Schack. 
Jeg  har  ikke  endnu  faaet  læst  den  Bog,  har  den 
uopskaaren  liggende  paa  mit  Bord,  men  jeg  har 
seet  den  rost  i  « Fædrelandet*  —  som  fortræffelig, 
og  har  kigget  lidt  i  den.  Og  saa  traf  jeg  da  paa 
Noget,  som  greb  mig  sympathetisk,  som  en  Gjen- 
klang  fra  min  egen  Sjæl  i  Ungdomsdagene,  og 
skjøndt  jeg  troer,  at  Bogen  ikke  ender,  som  den 
burde,  men  ender  i  Philisteri,  ender  med,  at  Ide- 
alerne opgives,  og  Helten  nøjes  med,  hvad  Jorden 
kan  give,  og  blot  bliver  en  lykkelig  Elsker,  men 
havner  ikke  i  Christendommen,  saa  seer  det  dog 
ud  til,  at  den  er  værd  at  læse,  og  jeg  længes 
efter  at  faae  Tid  til  at  fordybe  mig  i  den. 

Hvad  mig  selv  angaaer,  saa  vil  jeg  ikke  bytte 
mit  Præsteliv  med  det  forrige,  skjøndt  jo  ogsaa 
det  kun  gaaer  saa  smaat.  Liv  er  her  i  Silkeborg, 
og  baade  Imødekommen  og  Modstand  er  her  ingen 
Mangel  paa,  saa  jeg  skal  ikke  blive  fristet  til  at 
falde  i  Søvn.  I  mit  Annex  er  der  derimod  ikke 
megen  bevidst  Christendom,  men  en  Deel  ratio- 
nalistisk Fromhed.  Skal  det  lykkes  mig  at  ud- 
rette noget  der,  vil  det  vist  tage  lang  Tid.  For 
at  oplive  mine  Bønder  har  jeg  begyndt  en  Aften 
om  Ugen  at  fortælle  dem  lidt  Kirkehistorie,  hvad 
de  synes  bedre  om,   end  jeg  havde  turdet  haabe. 


423 

I  Silkeborg  holder  jeg  derimod  i  Vinter,  som  og- 
saa  ifjor,  Bibellæsning  i  Kapellet  en  Gang  om 
Ugen.  Mine  Modstandere  ere  naturligviis  to  Slags, 
Hedninge  og  Jøder,  Sadducæer  og  Pharisæer,  den 
første  Klasse  anført  af  Drewsen  og  kjendeligt  re- 
præsenteret af  en  Deel  af  Embeds-  og  Kjøbmands- 
standen,  den  anden  —  blandt  Andre  af  Bønder 
vesterfra  —  de  saakaldte  « Stærke »,  —  som  har 
glemt,  at  ogsaa  de  Christne  endnu  er  syge  og 
først  helbredes  efterhaanden.  Jeg  var  i  Begyndel- 
sen bange  for  at  forarge  dem  ved  at  berøre  de 
kildne  pietistiske  Paastande,  men  har  opgivet  det 
igjen  som  en  falsk  og  fejg  Fremgangsmaade,  og 
udtaler  mig  nu  om,  hvad  der  staaer  for  mig  som 
Sandhed,  saa  klart  og  uforbeholdent  som  muligt. 

Trods  din  Antipathi  for  det  Grundtvigske 
skulde  du  dog  læse  lidt  i  c  Budstikken*  ved  Lejlig- 
hed. Ikke  som  om  Alt  deri  var  godt,  nej  I  men 
Meget  er  det;  det  er  en  mærkelig  Evne,  den 
Mand*)  har  til  at  skrive  opbyggeligt  og  simpelt. 
Han  er  ogsaa  en  ypperlig  Prædikant  og  et  ual- 
mindeligt ærligt  og  kjærligt  Menneske,  og  jeg  har 
tidt  tænkt  paa,  naar  j^  læste  i  Budstikken  saa- 
danne  Stykker,  hvor  hans  elskværdige  Personlighed 
rigtig  skinner  igjennem,  at  det  dog  var  umuligt 
andet,  end  at  du  maatte  kunne  stemme  i  med, 
naar  du  læste  det,  og  komme  til  at  holde  »af  den 
Mand.    Tag  ved  Lejlighed  fat  paa  en  af  de  ældre 

*)  F.  Boisen. 


424 

Aargange   og   læs    en   to — tre  Stykker   med   god 
Villie!  de  er  tidt  meget  interessant  skrevne. 

Lille  Juleaften  fik  vi  en  lille  Søn  til  Trøst  for 
ham,  vi  mistede.  Baade  min  Hustru  og  Unger- 
svenden befinde  sig  vel,  og  vi  begyndte  saaledes 
baade  Julen  og  Nytaaret  med  Glæde  Jeg  ind- 
byder dig  til  at  gjøre  min  Hustrus  Bekjendtskab, 
hun  er  det  vel  værd,  og  jeg  indestaaer  dig  for,  at 
du  ikke  vil  fortryde  det.  Der  bygges  nu  paa  en 
smuk  Præstegaard  her  i  Silkeborg,  hvor  vi  skal 
flytte  ind  til  Maj,  og  hvor  der  bliver  ligesaa  godt 
Huusrum,  som  der  altid  hos  mig  er  Hjerterum  for 
gamle  Venner. 

Og  saa  lev  vel!  Tak  for  din  Taalmodighed 
med  mig!  Opgiv  mig  ikke,  fordi  jeg  er  bleven 
en  endnu  daarligere  Brevskriver  end  nogensinde 
før.  Og  kom  saa  over  at  see,  hvorledes  jeg  har 
det,  og  hør  mig  prædike,  som  undertiden  gaaer 
ganske  godt  og  undertiden  temmelig  skidt,  men 
dog  for  det  Meste  saaledes,  at  jeg  selv  og  min 
Hustru  har  nogen  Opbyggelse  deraf. 

Din 

C.  Hostrup. 


C.  Hostrup  til  C,  Hauch, 

Silkeborg.  22.  Febr,   1858. 

Det  er  en  Skam  af  mig,   at  jeg   endnu   ikke 
har  takket  Dem  for  « Kongens  Yndling »,   som  j^ 

har  læst  med  megen  Fornøjelse.  Det  er  et  smukt 
Stykke  og,  hvis  jeg  ikke  seer  fejl,  et  godt  Theater- 
stykke,  som  maa  gøre  megeiv  Virkning  paa  Sce- 
nen, naar  det  bliver  godt  spillet.  Det  er  usandt, 
som  mig  synes,  naar  det  er  blevet  sagt  i  en  An- 
meldelse, at  de  store  Egenskaber  hos  Christian 
den  Fjerde  ikke  træder  frem  i  det  Billede  af  ham. 
De  har  givet,  at  det  egentlig  blot  skulde  være 
hans  prosaiske  Hverdagsansigt,  som  De  har  tegnet; 
nej,  hans  Storhed  kommer  godt  frem  i  Deres 
Billede,  hans  hele  praktiske  Dygtighed,  som  gjør, 
at  han  kan  vælge  sine  Folk  og  see  dem  paa 
Fingrene,  den  Storhed,  at  han  uden  Frygt  og 
uden  Skaansel  mod  sig  selv  og  Andre  staaer  fast, 
som  den,  der  er  sat  af  Gud  til  at  haandhæve  Ret 
og  Retfærdighed;  og  det  Smaalige,  Patriarkalske, 
gjør  netop  denne  hans  Storhed  karakteristisk. 

I  et  Brev  til  Elisabeth  ifjor  sagde  De,  at 
dette  Stykke  var  et  Forsøg  paa  at  forene  Shak- 
speare  og  Scribe,  og  Sandheden  deraf  har  jeg  og- 
saa  følt  ved  Læsningen.  cKongens  Yndlinge  har 
vistnok  derfor  adskillige  Fortrin,  især  theatralske, 
for  sine  ældre  Søskende,  men  i  andre  Henseender 
er  det  ogsaa  kommet  til  at  staae  tilbage  for  Stykker 
som  €  Tycho  Brahes  Ungdom*,  idet  den  dramatiske 
Conflict  i  dette  sidste  Stykke  er  langt  mere  ud- 
viklet i  Dybden.  Og  jeg  skal  ikke  negte,  at  jeg 
i  «Kongens  Yndling*  hellere  vilde  have  mere  af 
dette  Shakspearske,  jeg  kunde  gjeme  sige  af  dette 
Hauchske.      Men   paa   den    anden    Side    erkjender 

jeg  det  selv  for  aldeles  uberettiget  at  ville  maale 
det  ene  Digterværk  saaledes  efter  det  andet; 
« Kongens  Yndlinge,  har  sine  egne  Fortrin,  som 
fortjene  Anerkjendelse,  og  iblandt  disse  vil  jeg 
ikke  blot  nævne  Skildringen  af  Christian  den  Fjerde, 
som  er  dets  Hovedfortrin,  men  ogsaa  fremhæve 
Jonas  Klyver,  som  er  udført  med  meget  Lune. 

Det  er  saaledes  i  sin  Orden,  at  Stykket  har 
gjort  Lykke,  og  jeg  kan  ikke  troe  andet,  end  at 
det  maa  gjøre  et  særdeles  smukt  og  velgjørende 
Indtryk  paa  de  gode  Tilskuere.  At  der  imidlertid 
ogsaa  er  slette  af  den  Slags,  det  har  De  erfaret 
før  denne  Gang;  men  det  har  maaskee  aldrig 
stærkere  viist  sig  end  i  nogle  Blade  «for  Theater 
og  Literatur»,  som  udgives  af  en  Anonym.  Denne 
i  det  Hele  meget  flade  Person  anseer  jeg  for  at 
være  Adolf  Hertz,  som  De  nok  mindes  fra  en  tid- 
ligere Virksomhed  i  samme  Retning.  Men  at  den 
Slags  Folk  myldre  op  som  Paddehatte  i  en  Tid, 
hvor  alle  vil  være  Kunstnere  eller,  naar  det  slaaer 
fejl,  Kunstkjendere,  er  da  intet  Under.  Blot  ikke 
den  Slags  Kritikere  fra  deres  faste  Borge  i  Dag- 
bladene skal  fortrædige  og  forbitre  Dem  Deres 
Virksomhed  som  Theaterdirektør.  Anerkj endelsen 
kommer  jo  altid  først  bagefter.  — 

Bygningen  af  vor  Præstegaard  skrider  nu  saa- 
ledes frem,  at  der  intet  er  til  Hinder  for,  at  vi 
kan  modtage  Dem  deri  næste  Sommer,  hvis  De, 
som  De  har  lovet,  gjør  Alvor  af  at  gjæste  Silke- 
borg.   Jeg  glæder  mig  til,   at    De  skal   finde   det 

overordentlig  smukt  herovre  i  dette  danske  Bjerg- 
land, hvor  Bøgen  og  Granen  og  Birken  holde  et 
stort  skandinavisk  Møde.  Saa  venter  vi  Dem  alt- 
saa  til  Sommer.  Rejsen  er  hverken  lang  eller  be- 
sværlig, og  vore  Fjelde  kan,  i  det  mindste  for 
Størstedelen,  bestiges  til  Vogns. 

Et  stille  Studerekammer  med  Udsigt  over 
Sø  og  Skov  har  Præst^^rden  ogsaa  at  undvære, 
hvis  De  vil  tage  Arbejde  med.  — 

Deres  hengivne 

C.  Hostrup. 


C  Hostrup  til  V.  Nicolaysen. 

Silkeborg.   1858. 

Kjære  Ven! 
Igaar  fik  jeg  « Hærmændene  paa  Helgeland » 
med  en  venlig  Paaskrift  fra  dig,  og  jeg  takker 
dig  og  havde  ogsaa  stor  Lyst  til  at  takke  Ibsen 
for  dette  mærkelige  Digt,  som  i  høj  Grad  har 
interesseret  mig.  En  Hovedfejl  har  det  nok;  det 
er  Saga  mere  end  Drama,  hvilket  navnlig  viser  sig 
i  Skildringen  af  Hjørdis.  Det  synes,  som  om 
Digteren  har  gjort  Regning  paa,  at  Skuespiller- 
indens Skjønhed  og  personlige  Elskværdighed  skulde 
gjøre  hendes  Tryllemagt  over  Sigurd  og  Gunnar 
forklarlig;  men  i  et  Drama  maa  den  Elskværdig- 
hed og  Dejlighed  ligge  i  Rollen  og  ikke  hentes 
udenfra;  som  hun  er,   er  hun  oprørende  og  grel, 

som  Gudrun  i  Laxdælasaga  og  Gunnar  af  Hlida- 
rendes  Hustru  Halgerde  i  Niauls  Saga;  han  har 
taget  hende  lige  ud  af  disse  Sagaer,  men  ikke 
faaet  det  med,  som  den  dramatiske  Digter  skulde 
fuldstændiggjøre  Billedet  med.  Hele  Arbejdet  bliver 
saaledes  en  storartet,  meget  mærkelig  og  lovende 
Studie,  en  ny  Svale  for  Norges  poetiske  Vaar; 
men  om  Ibsen  selv  skal  være  en  af  Vaarens  egent- 
lige Sangere,  det  maa  vel  endnu  først  rigtig  vise 
sig,  —  skjøndt  —  Alt  tyder  derpaa;  store  Kræfter 
er  der  i  Manden,  det  er  vist,  og  Liv,  glædeligt  Liv, 
er  der  i  eders  unge  Literatur. 

«Synnøve  Solbakkens  —  ja  Tak  for  den,  den 
er  noget  Stort  og  Herligt.  Ogsaa  her  kan  der 
vel,  som  du  selv  omtalte,  være  noget  at  udsætte, 
men  Opgaven  er  væsentlig  løst;  det  er  en  Digter, 
der  er  traadt  op,  den  Betydeligste,  I  har  haft 
siden  Adskillelsen  fra  Danmark.  Hans  Dramaer 
har  jeg  ingen  læst  af  endnu,  jeg  veed  ikke,  om 
de  ere  trykte,  men  Synnøve  skal  gjøre  ham  udøde- 
lig, selv  om  de  andre  Arbejder  ikke  skulde  have 
stort  Værd,  og  jeg  har  det  Haab,  at  han,  der 
har  begyndt  saaledes,  skal  blive  en  af  de  store 
Digtere,  der  kommer  med  evige  Syner  og  frem- 
drager en  ny  Tid  af  Nordens  og  Norges  Herlig- 
hed. Det  har  gjort  mig  ondt,  at  han  skulde  være 
Theaterdirektør  i  Bergen;  skulde  det  ikke  være 
meget  uheldigt,  baade  for  Theatret  og  —  hvad  der 
i  dette  Tilfælde  var  værre  —  for  ham. 

En  tredie  Hilsen  fra  den  norske  Poesi  har  jeg 

i  Vinter  faaet  i  Munchs  William  Russel  (mig  til- 
sendt igjennem  Boghandelen  fra  «En  Ven  i  Chri- 
stiania»  —  jeg  veed  ikke  hvem),  et  Stykke,  som 
jeg  ogsaa  har  læst  med  megen  Interesse,  skjøndt 
det  vel  ikke  er  saa  « lovende »,  som  de  to  andre. 
Munch  er  jo  som  Digter  over  den  Alder,  hvori 
man  gjør  store  Løfter;  en  meget  ejendommelig  og 
dristig  Digtematur  er  han  jo  ikke;  men  det  er  et 
smukt  Arbejde  at  læse,  og  det  maa,  synes  mig, 
have  en  Deel  dramatiske  Fortrin  (jeg  skulde  maaskee 
hellere  sige  theatralske)  for  €  Salomon  de  Caus». 
Det  er  maaskee  en  Svaghed,  en  Mangel  hos  mig, 
at  jeg  har  en  stor  Forkjærlighed  for  de  friske,  de 
umiddelbare  Digternaturer,  at  jeg  sætter  det  Naive 
højere  end  det  Sentimentale,  og  derfor  er  da  og- 
saa «Synnøve  Solbakken*  mig  langt  værdifuldere 
end  alle  Munchs  og  Welhavens  Værker  tilsammen, 
skjøndt  jeg  ikke  agter  det  ringe,  hvad  disse  to 
Mænd  har  præsteret  med  smaa  Midler.  Nej,  eders 
rette  Digtere  de  komme  først  nu,  og  ligesom  Bøge- 
lunden paa  Sjælland  en  Tid  lang  har  været  den 
sangrigeste  Plet  i  Norden,  saa  kan  det  nok  være, 
at  nu  er  eders  Tid  kommen,  da  I  skal  tage  Luven 
fra  os  for  en  Tid,  og  jeg  er  for  god  en  Skandinav 
til,  at  jeg  ikke  skulde  glæde  mig  over,  at  I  til  den 
fælles  Rigdom  vil  føje  en  ny  Sang,    selv   om  »den 

overdøver  Tonerne  hemede. 

Din 

C.  Hostrup. 

C.  Hauch  til  C.  Hostrup. 

Kbhvn.  i8.  Marts  1859. 

Kjæreste  Hostrup. 

Til  at  digte  noget  Nyt  har  jeg  ingen  Tid, 
skjøndt  jeg  vel  har  et  Emne,  der  Dag  og  Nat 
minder  mig  om,  at  det  bør  udarbeides  før  min 
Død;  imidlertid,  endnu  maa  jeg  vente  dermed. 
Derimod  har  jeg  omarbeidet  et  Par  gamle  Stykker; 
det  skulde  dog  ogsaa  gjøres  og  var  lettere;  dog 
kan  det  ene  Stykke,  Gregor,  næsten  gjælde  for 
nyt,  i  det  mindste  er  der  mange  Bearbeidelser  af 
ældre  Arbeider,  der,  uden  at  afvige  mere  fra  de 
første  Originaler,  dog  betragtes  som  tilhørende  den 
yngre   Bearbeider   og  som  hans  literære  Eiendom. 

Disse  to  dramatiske  Digtninge  vare  meget 
ufuldkomne  fra  Formens  Side,  da  de  først  traadte 
frem;  den  sidste  Haand  var  dengang  ikke  lagt  paa 
dem  fra  Forfatterens  Side;  dette  mener  jeg  nu  at 
være  skeet. 

Jeg  frygter,  at  ]t!g  endnu  ikke  i  Aar  slipper 
fra  Teaterbestyrelsen,  skjøndt  jeg  ønsker  det. 
Trods  alt  det.  Bladene  sige,  saa  er  dog  nu  Alt  i 
ganske  god  Gang,  og  Publicum  er  vendt  tilbage 
til  os;  den  finansielle  Tilstand,  der  truede  os  med 
Undergang,  er  nu  sikkret.  —  Nu  kunde  jeg  træde 
bort,  hvis  jeg  blot  —  kunde,  men  det  er  meget 
vanskeligt.  Det  er  en  slem  Stilling;  man  maa  til- 
intetgjøre  mange  Illusioner  og  udsætte  sig  for 
mangfoldige   Menneskers   Vrede    og    Had,    uagtet 

man  gjerne  ønskede  at  lave  det  saa  godt  for  dem, 
som  muligt.  Virker  man  noget  godt,  saa  maa  det 
skee  i  det  Skjulte,  Ingen  veed  det;  tager  man  feil, 
saa  kastes  Feilene  tilbage  i  forstørret  Skikkelse  fra 
de  store  Huulspeil,  som  Bladene  opstille.  I  høiere 
Forstand  kan  man  have  godt  af  at  giennemgaae 
Sligt,  for  —  hvis  det  ellers  behøves  for  en  Mand, 
der  i  over  fyrretyve  Aar  har  syslet  med  Litera- 
turen  —  at  lære,  hvad  Ros  og  Dadel  egentlig 
vil  sige,  og  for  at  indsee,  at  Berømthed  og  Navn- 
kundighed ogsaa  er  Forfængelighed  ligesom  alt 
Andet,  hvad  der  hører  Jorden  til.  Hisset  virker 
vel  de  evige  Aander,  uden  at  Nogen  aner,  hvor- 
fra Virkningen  kommer,  og  det  er  ikke  det  Sletteste 
derved.  Men  der  er  Fare  ved  at  have  Menneskers 
Skjebne  i  sin  Haand,  Øieblikket  fordrer  rask  Hand- 
ling, og  selv  uden  at  man  vil  det,  kan  det  Urette 
skee;  man  maa  vel  her,  mere  endnu  end  i  de 
fleste  andre  Stillinger,  bede  Gud  at  holde  Uretfær- 
dighed borte  fra  sig. 

Tusende  Hilsener  til  Elisabeth  1  Gud  skjenke 
hende  Held  og  Glæde  med  hendes  lille  Dreng  og 
Dem  med.     Mange  Hilsener  fra  os  alle. 

Deres  trofaste 

C.  Hauch. 

C.  Hostrup  til  Chr.  Richardt, 

Silkeborg,  d.  6.  Juni  1859. 
Richardt  I 

Lakonisk  maa  man  skrive  til   dig,    ellers   har 

du  vel  ikke  Tid  til  at  læse  det.      Du   ventes   som 

min    Gjæst    med   Sangforeningen.      Vil    du?  —  ja 

eller  nej!    Jeg  skal  have  tre  Andre  —  hvem?  svar 

strax!    Kommer  Guldberg?  —  ham  vilde  jeg  gjerne 

have.    Veed  du  to  andre  af  mine  eller  dine  Venner 

—  hvem?  sig  frem  I  strax!   Jeg  vil  sikre  mig  eder 
i  Forvejen. 

Stor  Glæde  i  Byen  til  eders  Ankomst.  Vi 
hente  eder  anden  Pintsedags- Morgen  paa  Halv- 
vejen mellem  Aarhuus  og  Silkeborg.  Jeg  prædiker 
først  i  Linaa  og  vil  støde  til  eder  der,  om  muligt. 
Du  bliver  med  det  Samme  hos  mig  i  tre  Maaneder 

—  svar  strax! 

Bær  over  med  min  Snakkesalighed  og  skriv, 
om  ikke  andet,  saa  fire  Navne.  Du  veed  nok, 
hvem  jeg  kjender.  Jeg  leder  efter  Navne,  men 
kan  ikke  huske  andre  Sangere  end  v.  Deurs.  Og- 
saa  han  er  velkommen  paa  Præstegaarden,  hvis 
han  ikke  hellere  vil  til  Hoffet  hos  Drewsens.  Men 
vælg  du  og  strax!  NB.  Heise  kommer  vel  ikke  med, 
eller  Adolf  Knudsen!  Vær  velvillig!  husk  paa,  du 
er  min  Arving.  Jeg  var  stor,  mens  du  var  lille, 
nu  er  du  stor,  og  jeg  er  lille.  Gjør  mig  stor  med 
et  Ord!  Ja,  Chr.  Richardt,  Musarum  et  ApoUinis 
pulle  I  svar  strax! 

Din  ærbødig  hengivne 

C.  Hostrup. 

C.  Hostrup  til  C.  Hauch, 

Silkeborg.  9.  Jan.  1860. 

Først  nu  er  Elisabeth  og  jeg,  som,  naar  der 
er  Lejlighed  dertil,  gjeme  læser  lidt  sammen  om 
Aftenen,  komne  igjennem  Deres  nye  Fortælling, 
og  næst  efter  at  takke  Dem  for  Modtagelsen  af 
den,  skulde  jeg  nu  sige  Dem  et  Par  Ord  om,  hvor- 
ledes den  har  behaget  mig.  De  har  selv  sagt,  at 
det  sandsynligviis  blev  Deres  sidste  større  Digter- 
værk, og  hvis  det  skulde  være  Tilfældet,  saa  har 
De  efter  min  Overbeviisning  endt  denne  Deres 
Bane  paa  en  smuk  og  hæderlig  Maade  med  et 
Digterværk,  der  kun  kan  forøge  den  Tak,  som  vi 
poetiske  Læsere  skylde  Dem  i  Forvejen. 

Det  romantiske  Element,  som  spiller  saa  stor 
en  Rolle  baade  i  « Vilhelm  Zabem>,  « Guldmageren » 
og  «En  polsk  Familie »,  og  som  selv  i  den  for 
øvrigt  saa  rolige  og  klare  « Robert  Fulton*  bryder 
saa  stærkt  frem  i  Skildringen  af  det  første  Damp- 
skibs Prøvefart  og  i  Lauras  Sange,  er  her  næsten 
slet  ikke  tilstede  (det  skinner  dog  frem  i  den  dra- 
matiske Forestilling,  som  Laclos  arrangerer,  hvori 
Guillotinen  er  Hovedpersonen),  og  det  er  vel  i 
Følelsen  heraf,  at  De  ikke  har  kaldt  Deres  Bog 
en  Roman.  Men  der  ligger  paa  den  anden  Side 
en  klar  Septemberbelysning  over  hele  Fortællingen, 
den  er,  som  De  selv  siger,  en  ældre  Mands  Arbejde, 
men  det  forraader  ingen  Svaghed  af  dem,  som 
følge   med   Alderdommen.      Interessen   for   Helten 

er  stadig  i  Stigen,  og  den  sidste  Halvdeel  af 
Bogen  er  ogsaa  her  den  bedste  og  rigeste.  Jeg 
kunde  have  ønsket,  at  Charles,  som  dog  skulde 
have  en  dobbelt  Vægt  baade  i  sin  religiøse  Tro 
og  i  sin  Kjærlighed  til  en  Anden,  var  bleven  holdt 
reent  udenfor  Tidens  Lefleri;  i  saa  Henseende 
kommer  Bernard  med  sin  rene  og  ridderlige  Til- 
bedelse af  Dronningen  til  at  stikke  ham  ud.  Den 
Utroskab  gjør  dog  hans  Kjærligheds  Ægthed  tvivl- 
som, og  kommer  derfor  ogsaa  til  at  svække  Ind- 
trykket af  hans  Lidelse,  da  han  troer  sin  Elskede 
ført  til  Retterstedet.  Det  forekommer  mig,  at  naar 
der  skal  tillægges  Helten  en  saadan  Brøde,  saa 
maa  den  ogsaa  blive  et  Moment  i  hans  Udvikling 
mod  det  Maal,  han  skal  naae,  saa  maatte  det 
ogsaa  antydes,  at  Charles  igjennem  dette  Fald  ved 
Angeren  var  bleven  inderliggjort.  Saa  var  det 
paa  sin  Plads,  thi  det  er  jo  et  Menneskes  Op- 
dragelse, De  saa  smukt  skildrer.  — 

Tilgiv  mig  denne  Indvending!  Vi  har  haft 
megen  Glæde  af  Deres  Bog;  den  har  for  mig 
kastet  et  nyt  Lys  over  den  franske  Revolution  og 
vakt  min  Lyst  til,  naar  jeg  faaer  Tid,  at  gjøre 
mig  bedre  bekjendt  med  denne  forfærdelige  Aaben- 
barelse  af,  hvad  der  boer  i  Menneskehjertet.  — 

Deres  hengivne 

C.  Hostrup. 

C  Krebs  Hl  C.  Hostrup. 

Kbhvn.  II.  Marts  1860. 

Kjæreste  Hostrup! 

Blandt  de  mange  dyrebare  Beviser  paa  Vel- 
villie  og  Hengivenhed,  hvormed  mine  Disciple, 
baade  de  gamle  og  de  unge,  glædede  mit  Hjerte 
idag  for  fire  Maaneder  siden,  regner  jeg  sandelig 
Deres  venlige  Brev  ikke  for  det  ringeste.  De  har 
altid  været  mig  uendelig  kjær.  Jeg  glemmer  aldrig 
det  Liv,  der  var  i  Deres  Øjne,  da  De  tilhørte  os 
i  Skolen,  et  Liv,  der  gav  os  store  Forventninger 
om  Dem,  hvilke  De  sandelig  ikke  har  skuffet.  Jeg 
har  fulgt  Deres  Studenteraar  og  Candidataar  og 
glædet  mig  over  Dem  og  mangen  Gang  med  Stolt- 
hed sagt:  han  er  en  gammel  Metropolitaner.  Jeg 
veed,  at  De  har  omfattet  Deres  nuværende  Virk- 
somhed med  Deres  alvorlige  Sjæls  hele  Varme  og 
Dyg^ghed,  og  jeg  er  overbeviist  om,  at  Deres 
Navn  ogsaa  her  vil  blive  et  godt  Navn,  saaledes 
at  jeg,  der  næsten  er  den  eneste  Tilbageværende 
af  Deres  gamle  Lærere,  endnu  ofte  vil  kunne 
komme  til  at  sige:  han  er  en  gammel  Metro- 
politaner. 

De  vil  derfor  kunne  forstaae,  at  jeg  virkelig 
skammer  mig  hjerteligt  over,  at  jeg  har  ladet  saa 
lang  Tid  hengaae  uden  at  sende  Dem  min  kjærlige 
Tak,  fordi  De  ikke  havde  glemt  mig,  der  holder 
saa  meget  af  Dem,  kjære  Hostrup !  De  maa  heller 
ikke  troe,  at  jeg  har  været  uden  Mindelser  i  denne 

Sag;  ofte  har  jeg  maattet  høre  baade  af  min  Kone 
og  mine  Børn:  «Men  har  Du  endnu  ikke  skrevet 
til  Hostrup?*  Men  De  vil  tilgive  mig:  til  Hver- 
dags er  jeg,  som  De  veed,  i  høj  Grad  optaget  og 
bundet,  og  om  Søndagen  kommer  der  saa  ofte  Et 
og  Andet  i  Veien,  der  forhindrer  et  gammelt  Men- 
neske fra  at  indhente,  hvad  der  er  bleven  forsømt 
i  Ugen. 

Ja,  jeg  er  rigtig  nu  et  gammelt  Menneske,  og 
jeg  begynder  at  føle  det.  Mit  Helbred  har  des- 
værre ikke  været  aldeles  correct  i  de  senere  Aar. 
Den  megen  Stillesidden  og  de  mange  Underviis- 
ningstimer  have  taget  en  heel  Deel  paa  mig;  j^ 
brugte  Sandefjord  Svovlbad  sidste  Sommer  og  skal 
vistnok  desværre  derop  til  Sommer  igjen.  Mit 
Underliv  er  forkeert,  og  Leveren  er  nok  noget  vel 
stor.  løvrigt  er  jeg  lykkelig  ved  min  Stilling  og 
i  mit  Hjem.  Min  ældste  Søn,  Peter  (Mathilde 
Marcussens  Barn),  er  nu  to  Aar  gammel  Student, 
en  brav  Fyr,  der  studerer  Medicin  og  er  ivrig 
Foreningsmand.  Jeg  har  to  Drenge  i  Skolen  og 
En,  som  gaaer  her  hjemme  og  gjør  Knuder.  Mine 
to  ældste  Døttre  ere  snart  voxne,  15  og  14  Aar, 
og  saa  en  lille  Pige  paa  7 — 8  Aar.  De  seer 
saaledes,  at  jeg  ikke  er  alene. 

I  Skolen  gaaer  det  ved  det  Gamle.  Borgen 
beg5aider  at  blive  gammel  —  han  er  iøvrigt  den 
Samme:  venlig  og  kjærlig  mod  Disciple  og  Med- 
lærere. Nu  gaaer  det  rask  med  at  have  Sønner 
af  mine  egne  Disciple  i  Skolen. 

Dog  jeg  maa  stoppe!  Modtag,  kjæreste  Ho- 
strupi som  et  Minde  om  mig  indlagte  lille  «Tak», 
og  skjænk  det  Værk  en  Plads  i  Deres  Bogreol,  at 
sige  hvis  De  kan  rumme  den  der  imellem  de 
andre  Folianter. 

Jeg  beder  mig  præsenteret  for  Deres  Frue  som 
Deres  hengivneste  gamle  Ven 

C.  Krebs. 


C,  Hostrup  Hl  C.  Hauch. 

Silkeborg,  d.   lo.  Maj  1860. 

Den  Dag,  paa  hvilken  dette  Brev  kan  naae 
Dem,  er  efter  min  Beregning  Deres  70de  Fødsels- 
<^Agi  og  jeg  kan  ikke  lade  denne  Dag  gaae  hen 
uden  ogsaa  at  bede  om  et  Ord  med.  Jeg  hører 
vist  til  dem,  der  har  Dem  allermeest  at  takke  for, 
og  det  skulde  De  dog  engang  have  at  vide. 

Af  hvor  forskjelligt  Malm  vi  to  end  er,  er 
der  Noget  hos  Dem,  som  fra  min  første  Ungdom 
har  draget  mig  til  Dem.  Jeg  fandt  i  Deres  Digter- 
virksomhed Noget,  som  jeg  savnede  hos  alle  vore 
Digtere,  selv  saa  tidt  hos  Oehlenschlåger,  og  det 
var  de  dybe  Toner,  det  var  det  Religiøse,  —  om 
jeg  maa  kalde  det  saaledes,  —  ikke  klinet  paa  og 
tvunget  ind  i  Digtet,  men  klingende  med  igjennem 
det  Hele.  Det  er  vel  egentlig  det  Shakspearske, 
som  man  saa  tidt  har  tillagt  Dem,  at  De  skildrer 
Menneskelivet  som  noget  Alvorligt,  som  et  For- 
hold til  Gud,  at  De  peger  paa  Skyld  og  Straf  der, 

hvor  de  Andre  kun  seer  Ulykke.  Det  er  min 
Overbeviisning,  at  De  derved  har  haft  og  vil  have 
stor  Betydning  i  en  Tid  som  vor,  især  for  unge 
Mænd,  og  det  var  det,  jeg  vilde  sige  Dem,  at  De 
ogsaa  har  virket  alvorligt  styrkende  ind  paa  mig. 
Jeg  er  ingen  Philister,  som  vil  bedømme  Digterne 
efter  den  reelle  Nytte,  de  gjør;  men  saa  sandt  det 
er  en  god  Gjerning  at  vække  Slægten,  at  synge 
den  Sang,  der  styrker  til  Kampen,  saa  har  De  en 
skjøn  Virksomhed  at  see  tilbage  paa,  og  vi,  den 
yngre  Slægt,  saam^et  at  takke  Dem  for.  Nu,  det 
vil  vel  nok  blive  sagt  Dem  bedre  og  kjønnere  af 
Andre,  end  jeg  nu  kan  gjøre  det;  men  det  vil 
maaskee  ogsaa  glæde  Dem  at  høre  det  af  min 
Mund. 

Siden  jeg  har  lært  Dem  personlig  at  kjende, 
er  min  Taknemmelighed  ogsaa  stadig  voxet  imod 
Dem,  og  der  er  mange  af  de  Samtaler,  som  j^ 
har  haft  med  Dem,  der  have  slaaet  an  hos  mig 
paa  samme  Maade  som  Deres  bedste  Digte.  Men 
jeg  har  jo  nu  en  Part  af  Dem  til  daglig  Ledsager, 
og  hende,  min  Elisabeth,  saasandt  hun  er  Deres 
ægte  Datter,  vilde  jeg  ogsaa  gjerne  takke  Dem 
for.  Ja  ogsaa  i  hendes  Hjerte  klinger  den  dybe 
Streng  saa  fuldt,  at  hun  er  mig  et  Vidunder  i 
Sammenligning  med  enhver  anden  Kvinde,  jeg  har 
seet,  og  de  Fleste  af  dem,  selv  de,  som  have  blæn- 
dende Fortrin,  forekommer  mig  som  Dukker  ved 
Siden  af  hende.  Og  saasandt  det  er  Deres  Huus, 
der  har  bevaret  hende,   som  hun  er,    saa  reen  og 

varm  og  trofast  og  forstandig  og  dyb,  som  hun  er, 
saa  takker  jeg  Dem  og  Deres  Kone,  fordi  De  saa- 
ledes  har  gjort  mig  til  den  lykkeligste  Ægtemand 
i  Landet. 

Ja,  jeg  kom  til  at  skeje  ud  fra,  hvad  jeg  egentlig 
vilde  skrive  om,  men  det  er  Dem  vel  ogsaa  kjært 
at  høre  dette. 

Og  saa  til  Lykke  med  et  godt  fuldendt  Dag- 
værk, og  Gud  give  Dem  en  venlig  Aften  ovenpaal 

Deres 

C.  Hostrup. 


C,  Hostrup  til  L,  Mynster, 

Silkeborg.  7.  Decbr.   1860. 

Kjære  gamle  Venl 
Du  skrev  ifjor  et  venligt  Brev  til  mig  an- 
gaaende  mine  Smaastykker  i  « Fædrelandet*  og 
« Kirketidenden  *,  og  da  jeg  ikke  havde  Tid  og 
Lejlighed  til  at  svare  paa  det  strax,  saa  gik  det 
som  sædvanligt  hen.  Enkelthederne  i  dit  Brev  har 
jeg  nu  glemt,  kun  kan  jeg  huske,  at  du  glædede 
dig  over,  at  jeg  ikke  var  c  Grundtvigianer*,  som 
du  sporede  deraf,  at  jeg  skrev  som  et  Menneske 
og  ikke  som  en  Abekat.  Nu,  glæd  dig  kun;  Grundt- 
vigianer er  jeg  heller  ikke  saaledes,  at  jeg  skulde 
have  solgt  mig  med  Hud  og  Haar,  med  min  ejen- 
dommelige Udvikling  og  min  Mulighed  til  frem- 
deles at  udvikles  ejendommeligt,  til  noget  Menneske 

eller  til  noget  Parti.  Jeg  staaer  ganske  vist  de 
saakaldte  Grundtvigianere  nærmere  end  Nogen  af 
anden  Retning  og  adskilligt  nærmere,  end  du  staaer 
dem,  men  jeg  har  ikke  som  de  en  færdig  Theologi, 
jeg  har  den  maaskee  altfor  lidt  og  tvivler  paa,  at 
jeg  nogensinde  faaer  den ;  thi  skjøndt  jeg  vel  finder 
eller  aner  store  Sandhedsmomenter  i  næsten  alle 
Grundtvigs  særegne  Paastande,  saa  troer  jeg  ogsaa  at 
finde  saadanne  paa  Modstandernes  Side.  Jeg  tør  ikke 
sige,  at  Grundtvig  ikke  har  Ret,  men  jeg  tør  heller 
ikke  prædike  hans  Theori ;  saa  trækker  jeg  mig  da 
tilbage  i  det  fælles  Christelige  og  søger  deri  min 
Trøst  over,  at  jeg  ikke  er  Theolog,  ikke  skarp- 
sindig nok  til  selv  at  finde  det  rette  Svar  paa 
vore  theologiske  Stridsspørgsmaal.  Men  i  dette 
Christelige  kjender  jeg  Ingen,  jeg  bedre  kan  komme 
til  Rette  med  end  de  baade  Præster  og  Lægfolk 
af  det  Grundtvigske  Parti,  som  jeg  har  gjort  Be- 
kjendtskab  med,  ingen  ærligere  og  ydmygere  Men- 
nesker end  dem,  Ingen,  hvis  Liv  er  mere  gjennem- 
trængt  af  Troen,  Ingen,  hvis  Omgang  er  saa  væk- 
kende. Det  er  ikke  ganske  uden  Betydning  for 
mig,  at  en  Mand  som  Zeuthen  —  deres  dygtigste 
Modstander,  —  efter  hvad  jeg  har  hørt  af  ikke  faa 
af  hans  Tilhørere,  —  skal  være  en  temmelig  tør  og 
kjedelig  Præst,  og  det  Samme  gjælder  nok  om 
Rudelbach,  hvorimod  næsten  alle  de  Grundtvigske 
Præster  i  hele  Landet,  hvad  der  saa  end  ellers  af 
æsthetiske  eller  theologiske  Grunde  kan  indvendes 
imod   dem,    vidner   med    kjendelig   Liv   og   Lyst, 

prædiker  saaledes,  at  det  klinger  igjen  hos  mange 
Mennesker.  Det  gjør  naturligviis  ogsaa  Andre  end 
de,  det  veed  jeg  vel;  man  skulde  jo  synes,  at  det 
maatte  enhver  Præst  gjøre,  som  har  et  christeligt 
Vidnesbyrd  at  aflægge,  som  har  et  Liv  med  vor 
Herre  at  tale  ud  af,  og  som  kan  tænke  nc^enlunde 
klart.  Men  ligesaa  vist  som  jeg  gjerne  vil  have  | 
en  af  de  bedste  af  Ikke-Grundtvigianeme  til  Nabo- 
præst, ligesaa  vist  vilde  jeg  gjerne  være  Nabo  med 
Birkedal  eller  Boisen  eller  Sveistrup  eller  P.  Rør- 
dam, og  er  vis  paa,  at  j^  hos  dem  vilde  finde 
Meget  af  det,  man  trænger  til  paa  Heden:  sand 
Menneskelighed  og  alvorlig  og  levende  Christen- 
dom. 

Jeg  sagde,  at  jeg  fra  den  theologiske  Uklar- 
hed, som  trykker  mig,  søgte  min  Tilflugt  i  det 
fælles  Christelige,  men  jeg  skulde  have  sagt  — 
det  Luthersk -Christelige,  med  det  Lutherske  Syn 
paa  Sacramenterne.  Saa  theologisk  er  jeg  dog,  at 
jeg  ikke  kan  følge  Clausen  i  hans  sidste  indholds- 
rige Bog  om  den  ev.  Kirkes  Nutid  og  Fremtid  i 
det  Punkt ;  han  er,  synes  mig,  reformeert,  og  skjøndt 
jeg  naturligviis  ikke  nægter,  at  de  Reformeerte 
ogsaa  kan  være  Christne,  saa  kan  jeg  dog  ikke 
finde  Hvile  i  deres  Sacramentlære;  jeg  troer  fuldt 
og  fast,  at  Luther  har  Ret.  Og  deri  mødes  jeg 
da  med  Grundtvigianerne  bedre  og  inderligere  end 
med  nogen  af  de  andre  Christne,  jeg  hidtil  har 
truffet  paa. 

Der    har   du   nu   den  Bekjendelse,   jeg  længe 

har  skyldt  dig.  Jeg  har  det  godt  og  vil  ikke 
bytte  Gudstjeneste  i  min  Kirke  med  nogen  anden 
Grundtvigsk  eller  Ikke-Gnmdtvigsk  Præst  i  det  hele 
Land. 

Glem  mig  ikke. 

Din 

C.  Hostrup. 


C.  Hostrup  til  C  Ploug, 

Silkeborg.  30.  Decbr.  1860. 

Kjære  Ven! 

Dit  Brev  har  gjort  mig  ganske  rørt,  og  jeg 
vilde  ønske,  at  jeg  nu  —  træt  som  jeg  kommer 
fra  Linaa  —  kunde  finde  Ord  for,  hvor  taknemlig 
jeg  er  for  dit  Venskab.  Dog  det  vil  ikke  gaae 
—  saa  Tak  da  for  det  og  alt  Godt  I 

Din  lille  Bog  har  jeg  læst  igjennem  med  For- 
nøjelse; Valget  synes  mig  i  det  Hele  godt,  og 
Indgangsdigtet  er  dig  værdigt.  Ændringen  ved 
min  Vise  har  jeg  Intet  imod,  men  derimod  lidt 
mere  —  skjøndt  ikke  meget  —  mod,  at  du  har 
gjort  mig  til  Forfatter  af  en  meget  god  Vise  (Side 
52),  som  jeg  aldrig  har  seet  før. 

Nu  om  Sorø,  som  jeg  vel  kommer  til  at  søge, 
skjøndt  jeg  har  mange  Betænkeligheder.  Først  og 
fremmest,  at  jeg  saa  maa  forlade  noget  meget 
Godt,  et  lille  Menighedsliv,  som  er  opvoxet  under 
mine  Øjne,  og  som  det  egentlig  er  Uret  at  forlade 

saa  tidligt,  især  da  man  ikke  veed,  hvem  man 
faaer  til  Eftermand.  Det  er  nærmest  Silkeborg, 
jeg  mener,  skjøndt  det  ogsaa  gjør  mig  ondt  at 
skilles  fra  mine  Bønder  i  Annexet.  Her  har  jeg 
omtrent  hele  Aaret  rundt  det  samme  Par  Hundrede 
Mennesker  hver  Søndag  i  Kirke;  her  veed  jeg,  at 
jeg  endnu  kan  udrette  Noget  og  fylder  en  Plads, 
hvorpaa  det  slet  ikke  er  saa  let  at  faae  mig  er- 
stattet. Og  saa  for  de  lumpne  Penges  Skyld  at 
løbe  herfra  med  halvforrettet  Sag,  det  er  egentlig 
ravgalt;  jeg  burde  i  det  Mindste  blive  her  et  Par 
Aar  endnu. 

Dertil  kommer,  at  dette  maaskee  ogsaa  i  øko- 
nomisk Henseende  kunde  være  det  Fornuftigste. 
Embedet  i  Sorø  er  vel  omtrent  400 — 500  Rdl.  større 
end  dette,  naar  man  fraregner,  hvad  Lejen  af  en 
Bolig  der  vil  koste.  Vi  kunde  ganske  sikkert  godt 
leve  deraf;  men  jeg  skal  ogsaa  betale  en  ikke  ube- 
tydelig Gjæld,   og  saa  kan  det  blive  knebent  nok. 

—  Og  om  jeg  slet  ikke  passede  i  dette  underlige 
Sorø,  hvor  der  næsten  ingen  Almue  er;  om  jeg 
der  skulde  blive,  —  hvad  jeg  altid  har  gyst  for, 

—  saadan  en  Skinpræst,  som  man  gjerne  vil  være 
sammen  med  allevegne  undtagen  i  Kirken. 

Med  Hensyn  til  det  sidste  Punkt  kan  du  na- 
turligviis  ingen  Mening  have,  da  du  aldrig  har  hørt 
mig  prædike.  Ja,  derom  kan  egentlig  slet  Ingen 
have  nogen  Mening,  førend  jeg  staaer  paa  Prædike- 
stolen i  Sorø  Kirke.  Men  med  Hensyn  til  de 
andre,    vilde  jeg  dog  gjerne  høre  et  Ord  fra  dig. 

før  jeg  søger;  baade  Elisabeth  og  jeg  er  usikre  og 
tager  en  ny  Beslutning  hver  Dag.  Det  veed  jeg, 
at  jeg  ikke  kan  leve  af  mine  Indtægter  her,  at  det 
vU  blive  piinligere  og  piinligere,  jo  længer  jeg  bliver 
her.  Desuden  maa  jeg,  —  efter  den  Erfaring  j^ 
har  gjort  herovre,  —  snarest  tiltroe  mig  Kald  til 
at  være  Kjøbstadpræst ,  og  det  kunde  maaskee 
derfor  være  farligt  at  lade  Sorø  gaae  fra  sig;  man 
veed  ikke,  naar  der  igjen  blev  budt  Een  en  saadan 
Udsigt. 

Hertil  kommer  endnu  to  Hensyn;  det  ene,  at 
Embedet  her  hører  til  de  byrdefuldeste  i  Landet; 
jeg  kjører  næsten  ligesaa  meget  som  en  Postkarl 
hele  Vinteren  igjennem,  og  min  Hustru  klager 
over,  at  det  slider  saa  kjendelig  paa  mig.  I  Sorø 
bliver  Arbejdet  forholdsviis  umaadelig  nemt,  og  de 
Strenge,  som  klinge  i  mig,  naar  jeg  hænger  paa 
Vognen,  og  hvis  sagte  Toner  nu  hendøe  i  Vinden 
paa  Heden,  de  kunde  maaskee  i  Sorø  blive  stemte 
paany  og  bevise,  at  det  ikke  er  sandt,  hvad  jeg 
trper  Dagbladet  engang  sagde,  at  Hostrup  var  be- 
gravet et  Sted  i  Jylland. 

Embedet  i  Sorø  er  endnu  ikke  averteret  ledigt, 
i  det  Mindste  hverken  i  « Fædrelandets  eller  i  de 
to  kirkelige  Ugeblade.  Jeg  venter  derfor  endnu,  til 
jeg  har  faaet  et  Svar  fra  dig.  Siger  du  saa  atter 
«søg!»,  saa  søger  jeg.  Og  vil  du  saa  benytte  din 
Indflydelse  til  at  støtte  min  Ansøgning,  saa  troer 
jeg  ikke,  der  er  nogen  Uret  deri,  og  tager  tak- 
nemlig imod  din  Hjælp. 

Hauch,  som  ogsaa  ønsker  mig  til  Sorø,  har 
tilbudt  mig  at  tale  med  Kongen,  og  det  Tilbud 
vil  jeg  i  saa  Fald  modtage.  For  Resten  troer 
jeg  ikke,  at  Kongen  er  personlig  stemt  for  mig; 
j^  har  to  Gange  stødt  ham  —  den  ene  her  i 
Silkeborg  i  en  Vise  —  ved  ikke  at  tage  behørig 
Notice  af  Grevinden.  Og  han  har,  da  jeg  sidst 
saae  ham,  snarere  viist  sig  uvenlig  end  venlig  mod 
^^S'  J^&  venter  derfor  ikke  at  komme  til  Sorø 
ad  Kongevejen ;  men  skal  det  skee,  saa  maa  Monrad 
befordre  mig  dertil  pr.  Jernbane. 

Samme  Aften. 

Jeg  hørte,  hvor  jeg  var  ude  i  Aften,  at  der  i 
Aarhuus  Avis  er  fortalt,  at  Sorøs  Indbyggere  har 
ansøgt  Kongen  om  at  faae  Adjunkt  Frimodt  til 
Præst.  Skulde  det  ikke  blot  være  saadan  Kjøb- 
stadvrøvl,  skulde  han  virkelig  —  som  Prædikant  i 
Sorø  Kirke  —  have  vundet  Hjerterne  for  sig,  saa 
forekommer  det  mig  betænkeligt  at  søge  Ansættelse 
et  Sted,  hvor  man  ønsker  en  Anden.  Derom  veed 
du  maaskee  Noget;  —  ja  for  en  Sikkerheds  Skyld 
vil  jeg  skrive  til  Heise  derom  med  det  Samme. 
Og  lad  mig  saa  høre  fra  dig  og  undskyld,  at  jeg 
gjør  dig  saamegen  Ulejlighed! 

Richardts  Digte  har  jeg  —  mærkværdig  nok 
—  ikke  seet  endnu.  Min  Boghandler,  som  for- 
modentlig har  troet,  at  Forfatteren  selv  sendte  mig 
dem,  har  ikke  sendt  mig  dem  blandt  de  nye  Bøger, 
som  han  ellers  saa  rigelig  forsyner  mig  med,   og 

jeg  har  i  disse  travle  Dage,  naar  jeg  kom  hjem 
fra  de  lange  Kjøreture,  været  for  glad  over  at 
være  hjemme,  til  at  jeg  kunde  bekvemme  mig  til 
at  gaae  ud  og  faae  fat  paa  Bogen.  Imidlertid 
glæder  det  mig  hjertelig,  at  den  finder  saa  stort 
Bifald,  og  jeg  haaber,  at  det  skal  gjøre  Richardt 
mere  energisk  i  Anvendelsen  af  sit  Pund.  — 
Glædeligt  Nytaar  for  dig  og  Dine! 

Din 

C.  Hostrup. 


C.  Hostrup  til  C,  Ploug. 

Silkeborg,  ii.  Jan.   i86i. 

Kjære  Ven! 
Paa  det  Brev,  som  jeg  skrev  til  dig  den  sidste 
Dag  i  det  gamle  Aar,  har  jeg  nu  ventet  Svar  i  en 
Uge,  skjøndt  jeg  veed  nok,  at  Skylden  ikke  alene 
eller  væsentlig  er  din.  Under  denne  Venten  er  to 
Ting  blevne  mig  klare:  i)  at  det  var  forkeert  af 
mig  at  skyde  mit  Ansvar  over  paa  dig,  og  lade 
dig  bestemme,  om  jeg  skulde  søge  Sorø  eller  ikke; 
2)  at  jeg  længes  saare  efter  min  Fødeø  og  lidt 
mere  aandelig  Omgang  end  den,  jeg  kan  finde  her, 
og  at,  om  min  Landsforviisning  kun  har  varet  5 
Aar,  jeg  dog  er  en  gammel  Karl  paa  42  Aar,  som 
heller  ikke  kan  taale  altfor  megen  aandelig  Faste 
og  altfor  meget  prosaisk  Slid,  uden  at  Mennesket 
i  mig  lider  derved.     Og  saa  har  jeg  idag  sammen- 

kaddt  et  Gehejme-Statsraad  i  Præstegaarden,  som 
førte  til,  at  Ansøgningen  om  Sorø  er  skreven  og 
begiver  sig  i  Aften  paa  den  lange  Rejse  sammen 
med  dette  Brev. 

Maaskee  faaer  jeg  imorgen  et  Brev  fra  dig, 
som  siger:  Søg  ikke!  Men  det  faaer  være;  jeg 
kan  ikke  længer  være  heroisk  og  lukke  mig  selv 
ude  fra  Parnas  og  Helikon,  som  skal  findes  ved 
Sorø  og  vel  ikke  kan  maale  sig  med  Himmel- 
bjerget, men  dog  har  nc^et  umaadeligt  Tillokkende 
for  den,  der  engang  har  været  der. 

Jeg  har  ikke  stort  Haab  om  at  komme  til 
Sorø,  men  jeg  har  Lyst,  og  saa  gjør  jeg  da  For- 
søget. Med  Hensyn  til  Frimodt  har  et  Brev  fra 
Heise  fuldkommen  beroliget  mig,  ja  viist  mig,  at 
der  i  Sorø  er  en  Trang  i  christelig  Henseende, 
som  netop  drager  mig  derhen. 

Richardts  Digte,  som  han  har  sendt  mig,  har 
jeg  læst  med  megen  Glæde,  —  det  er  rigtig  en 
god  Samling.  Ogsaa  dit  sjelden  smukke  Digt  i 
Folkekalenderen  (Cordouan)  kjender  jeg  —  giv  os 
nogle  flere  Romancer!  — 

Din 

C.  Hostrup. 

C.  Hostrup  til  Chr.  Richardt. 

Silkeborg,   i.  Febr.  1861. 

Kjære  Ven! 
Jeg  sidder  atter,    som  da  du  var  her,    i  den 
røde  Stue  som  Patient  og  tager  et  Stykke  Brev- 

papir  frem,  fordi  jeg  intet  Bedre  kan  gjøre.  Da 
du  sidst  forlod  mig,  blev  jeg  syg  igjen,  og  det 
varede  2 — 3  Uger  endnu;  men  det  var  intet  mod 
denne  Gang,  da  jeg  har  haft  Betændelse  i  den  ene 
Lunge  og  ikke  vil  forvinde  det  for  længere  Tid. 
Jeg  har  en  melankolsk  Følelse  af,  at  jeg  allerede 
i  legemlig  Henseende  er  et  Vrag,  som  nu  ligger 
herovre  for  at  ophugges;  —  dog  det  er  netop  noget 
af  det  mislige  ved  at  være  syg,  at  man  saa  ogsaa 
bliver  selvsyg  og  kun  snakker  om  sig  selv,  —  og 
det  var  dog  ikke  derfor,  jeg  vilde  skrive  til  dig. 

Tak  for  dine  Digte  —  det  er  Sagen.  Det  er 
en  god,  rigtig  god  lille  Samling.  Skjøndt  jeg  jo 
kjendte  dens  Indhold  i  Forvejen,  overraskede  den 
niig,  og  alle  de  gamle  Bekjendte  blev  betydeligere 
ved  at  stilles  sammen.  Jeg  havde  oprigtig  talt 
frygtet  for,  at  du  egentlig  var  saadan  en  Efter- 
aarsblomst,  som  kun  vilde  bære  knapt  og  t)mdt; 
nu  har  jeg  bedre  Forhaabninger  for  din  Fremtid, 
og  jeg  tænker,  du  har  det  selv.  Jeg  selv  har  som 
Poet  haft  en  ganske  anderledes  let  Udvikling;  jeg 
har  aldrig  været  eden  Lovende »,  men  blev  først 
ændset,  da  jeg  traadte  op  med  «Gjenboeme»,  saa 
det  kan  vel  undskyldes  mig,  at  jeg  hos  dig  sav- 
nede den  yppige  Frugtbarhed.  Nu  troer  jeg  nok, 
den  kommer,  og  at  du  har  det  Bedste  og  det 
Rigeste  af  din  Digtervirksomhed  foran  dig.  Ængst 
dig  ikke,  hvis  du  ikke  føler  dig  rig  paa  Ideer; 
sysl    blot    stadig    med    Drømmene,    der   kommer 

nok  Bud  efter  dig,    naar  du  ikke  taber  dit  Maal 
af  Sigte. 

Jeg  har  savnet  en  Anmeldelse  af  dine  Digte 
i  €  Fædrelandet*,  men  det  synes  i  den  senere  Tid 
at  være  bleven  forladt  af  sin  Æsthetiker;  det  har 
heller  ikke  haft  nogen  Anmeldelse  af  c  Maria 
Stuart ». 

Indtil  videre  troer  jeg,  at  du  er  Lyriker  og 
intet  andet,  men  det  er  ogsaa  godt.  Derfor  skriv 
smaa  cantable  Stemningsdigte  (læs  Goethes  lyriske 
Digte). 

Blandt  andet  vil  jeg  bede  dig  ikke  at  glemme 
din  syge  Ven  paa  Heden,  som  har  søgt  Embedet 
i  Sorø,  men  ikke  faaer  det. 

Hils  Ploug,  Guldberg  og  Roderne. 

Din 

C.  Hostrup. 

C  Hostrup  til  L.  Mynster, 

Silkeborg.  20.  Febr.  1861. 

Kjære  Ven  I 
Jeg  havde  allerede  for  længere  Tid  siden  takket 
dig  for  din  fortræffelige  lille  Bog,  hvis  jeg  ikke 
havde  været  syg,  og  under  Reconvalescensen  knap 
kunde  overkomme  det  allernødvendigste  Forretnings- 
skriveri.  Bogen  har  j^  læst  med  stor  Interesse 
og  glædet  mig  over,  at  dine  særegne  Gaver  er 
komne  saa  godt  frem,  medens  du  blot  tænkte  paa 
at  sætte  din  Fader  et  nyt  Hædersminde. 

29 

Hvad  din  Fader  angaaer,  saa  skille  mine  Me- 
ninger sig  i  meget  fra  hans  —  og  dine,  og  jeg  er 
mig  bevidst  ikke  at  ville  være  blind  eller  partisk; 
men  jeg  kan  godt  agte  Andres  Overbeviisning,  og 
om  jeg  end  troer,  at  i  christelig  Henseende  er 
Vejen  een  for  Alle,  saa  har  vi  dog  —  menneskelig 
talt  —  hver  sin,  og  de,  der  vil  Sandhed,  skal  nok 
mødes  tilsidst.  At  jeg  med  megen  hjertelig  Sym- 
pathi  har  fulgt  din  Faders  Breve  ligesom  tidligere 
hans  « Meddelelser*,  kan  jeg  forsikre  dig;  at  jeg 
har  glædet  mig  igjen  i  denne  sidste  Bog  over  hans 
sjeldne  Ærlighed,  over  hans  ualmindelige  Energi 
og  Alvor,  over  hans  elskværdige  Gemytlighed  — 
ja  over  hans  stærke  Indignation  (som  i  Brevet  om 
S  deiva),  behøver  jeg  vel  ikke  at  sige  dig.  Kierke- 
gaards Angreb  paa  ham,  der  hænger  sammen  med 
K.s  hele  umenneskelige  Betragtning  af  Christen- 
dommen, forekommer  mig  at  falde  ved  den.  Din 
Faders  Forhold  til  Grundtvigianerne  kan  jeg  godt 
undskylde  og  bære  over  med,  men  dog  synes  det 
mig,  at  der  her  fra  første  Begyndelse  af  er  en 
Fejl  paa  hans  Side,  som  er  mig  ubegribelig.  Og 
det  er  den,  at  han  i  Striden  om  c  Kirkens  Gjen- 
mæle»,  som  var  et  i  hans  Øjne  smagløst  og  vold- 
somt Angreb  paa  Rationalismen,  i  sin  Fortørnelse 
over  Smagløsheden  og  Voldsomheden  glemmer,  at 
han  dog  staaer  de  Christne  nærmere  end  Rationa- 
listerne. Det  er  i  mine  Øjne  det  svageste  Punkt 
i  denne  gode  og  udmærkede  Mands  Liv,    og  det 

er   Moder   til   megen   paafølgende   Svaghed;    men 
alligevel  er  han  god  og  udmærket. 

Værre  er  det,  at  du  nu  selv  er  bleven  partisk. 
Du  taler  om  Lindbergianeme,  der  løb  omkring 
med  Ritualet  i  Haanden  for  at  controUere  Præsterne. 
Hvorfra  har  du  det?  maaskee  blot  tvon  Høren- 
sagen»;  saa  er  du  for  god  til  saadan  blindt  at  fløjte 
en  Vise  efter.  Om  nu  disse  Lindbergianere  ikke 
havde  Ritualet  i  Haanden,  men  havde  det  i  Hjertet. 
Kjære  Ven,  lad  os  dog  ikke  beskylde  Folk  for 
noget  Ondt  der,  hvor  det  dog  er  rimeligere,  at 
deres  Adfærd  kan  forklares  som  noget  Godt. 
Grundtvig  havde,  enten  du  nu  mener  med  Rette 
eller  Urette,  —  fremhævet  Daabspagtens  Betyd- 
ning; en  Skare  af  nyvakte  Mennesker  i  Kjøben- 
havn  greb  denne  Oplysning  med  Glæde,  saaledes 
som  jeg  ogsaa  har  grebet  den;  de  toge  deres 
Troesbekjendelse  op  og  brugte  den,  som  Luther 
og  din  Fader  ogsaa  gjorde,  til  deres  daglige  An- 
dagt. Det  er  det,  man  kalder  at  have  Ritualet  i 
Hænderne.  Man  kan  ikke  være  Christen  —  med 
en  Smule  Udvikling  —  uden  at  lægge  Mærke  til, 
at  Rationalisterne  prædikede  falsk;  man  kan  ikke 
skatte  sin  Daabspagt  uden  at  indigneres  over,  at 
Vantroen  ved  Døbefonten  vil  omskrive  og  fortynde 
den.  At  udtale  den  Indignation,  at  pege  paa  de 
Præster,  som  man  saae  som  Vantroens  Talsmænd, 
det  var  det  eneste  Vaaben,  man  havde,  og  der 
hører  visselig  mere  Alvor  til  at  bruge  det,  end  til 
at  tie  stille  og  lade,  som  om  Alt  var  godt.     Heller 

ikke  var  det  som  Lurere,  de  kom;  det  var  —  i 
alt  Fald  i  de  fleste  Tilfælde  —  Christne,  som  vare 
Faddere  ved  en  Daab,  forrettet  af  en  rationalistisk 
Præst,  det  var  simple  Folk,  som  havde  det  hele 
kjøbenhavnske  Præsteskab  imod  sig  og  kun  de 
banlyste:  Grundtvig  og  Lindberg,  for  sig,  og  det 
er  ikke  ærligt  at  fremstille  deres  Protest  som  blot 
Stridssyge  og  Lumpenhed  og  Lureri.  Jeg  har 
netop  herovre  haft  Lejlighed  til  at  lære  et  Tilfælde 
at  lejende,  hvor  jeg  bestemt  veed,  at  det  var  fuldt 
Alvor,  thi  heri  Byen  lever  en  Mand  saa  god  som 
Faa,  ja  jeg  veed  intet  Menneske,  som  jeg  kan 
give  et  bedre  Vidnesbyrd  end  ham,  og  denne  Mand 
var  netop  een  af  dem,  du  kalder  Lindbergianere. 
Denne  —  en  Maskinmester  EUerup,  udmærket 
dygtig  i  sit  Fag  og  derfor  —  og  for  hans  store 
Paalidelighed  —  højagtet  af  sin  vantro  Herre,  som 
ellers  ikke  kan  lide  hans  Christelighed,  en  stille 
besindig  Mand  uden  Spor  af  Bram,  ikke  af  mange 
Ord,  men  med  en  forunderlig  Fred  i  sit  Væsen, 
den  Guds  Fred,  som  overgaaer  al  vor  Forstand; 
denne  Mand,  som  jeg  er  kommen  til  at  staae  nær 
uagtet  Forskjellen  i  vor  Alder  og  Dannelse,  traadte 
i  sin  Tid  op  imod  en  kjøbenhavnsk  Præst  i  An- 
ledning af  en  Daab,  hvor  han  var  Fadder,  og  at 
det  var  Sandhed  og  Alvor  hos  ham,  det  tør  jeg 
døe  paa. 

Ja,  kjære  Gamle,  bliv  nu  ikke  vred,  jeg  mener 
det  ikke  saa  slemt,  som  det  seer  ud  til.  Jeg  vil 
ikke  lokke  dig  nærmere  til  Grundtvig;  du  skal  have 

Lov  til  at  gaae  din  Vej,  men  den  er,  om  jeg 
kjender  dig  ret,  netop  Billighedens  og  Upartisk- 
hedens Vej.  Og  saa  endnu  engang  Tak  for  din 
Bog,  og  bliv  Forfatter,  hvortil  du  ganske  vist  har 
et  Kald  —  om  ikke  i  anden  Retning  saa  i  den 
historisk-biografiske . 

Din 

C.  Hostrup. 


C,  Hostrup  til  L,  Mynster. 

Uden  Datuxn. 

Kjære  Ven! 
Dit  Brev  har  inderlig  glædet  mig.  Vor  Uenig- 
hed er  ganske  vist  ikke  dybere,  end  at  det  gamle 
Venskab  godt  kan  bestaae  i  sin  fulde  Kraft  ved 
Siden  af  den,  saameget  mere  som  vi  begge  er 
Smaafolk,  der  ikke  skal  kæmpe  med  hinanden  paa 
den  verdenshistoriske  Skueplads,  hvor  der  hører 
saameget  Mod  til  at  erklære  sig  for  overvunden, 
ja  til  blot  at  gjøre  en  eneste  lille  Indrømmelse. 
Vi  indrømme  begge  to,  at  vi  trænge  til  at  lære,  og 
ere  ikke  uvillige  til  at  lære  af  hinanden,  og  i  det 
Væsentlige  er  vi  dog  enige  om,  hvad  eller  rettere 
hvem  der  er  Sandhed.  Altsaa  trods  den  Forskjel, 
som  nu  er  imellem  os,  og  som  vistnok  er  en  heel 
Deel  større,  end  da  du  boede  paa  Bispegaarden 
og  jeg  paa  Regensen,  meget  forandrede,  hvad  «Ge- 
sinnungenv  angaaer,  —  troer  jeg  dog  ikke,  nogen 

af  os  er  bleven,  og  jeg  mener  heiler  ikke,  at  vi 
nogensinde  skal  blive  det. 

Har  du  tænkt  dig,  hvorledes  din  Fader  vel 
vilde  have  bedømt  Luthers  Færd,  om  han  havde 
været  hans  Samtidige?  Der  var  jo  ogsaa  Christne 
dengang,  ædle  og  dannede  Mænd,  som  sørgede 
over  Misbrugene  i  Pavekirken  og  dog  forargedes 
over  Luthers  hensynsløse,  raa  og  lidenskabelige 
Optræden.  Hvorfor  skulde  det  netop  gaae  ud  over 
Tetzel,  han  var  jo  ikke  værre  end  saa  mange  An- 
dre, eller  —  for  ikke  strax  at  forarge  dig  —  hvad 
vilde  din  Fader  have  sagt  om  Angrebet  paa  Eras- 
mus, paa  Henrik  d.  8de,  paa  Hans  Worst  (Hertug 
Henrik  af  Brunsvig)  eller  til  Luthers  Brud  med 
Schweizerne,  hvis  han  virkelig  kunde  have  fulgt 
ham  saa  langt.  Jeg  veed  jo,  hvor  højt  din  Fader 
elsker  og  beundrer  Luther,  men  jeg  kan  ikke  tænke 
mig  ham  som  en  Medreformator,  undtagen  om  han 
i  den  første  Ungdom,  ligesom  Melanchton,  var 
bleven  overvældet  af  Luthers  Overlegenhed.  Var 
Bevægelsen  udbrudt  i  hans  modnere  Aar,  saa  var 
han  ganske  sikkert  ikke  gaaet  med. 

Kjære  Venl  er  du  forarget?  Kommer  jeg  nu 
ogsaa  og  stiller  Grundtvig  og  Luther  ved  Siden  af 
hinanden.  Nu,  det  gjør  jeg  kun,  forsaavidt  jeg 
virkelig  betragter  Grundtvig  som  Een,  der  var  kaldet 
til  at  bryde  nye  Veje,  som  en  Reformernes  Mand, 
det  tør  du  neppe  nægte;  Grundtvigs  Indflydelse  er 
jo  allerede  kjendelig  ikke  blot  i  de  kirkelige  For- 
hold her  tillands,  men  ogsaa  i  de  politiske  og  na- 

tionale,  i  Skoleunderviisningen  og  Børneopdragelsen, 
selv  Professor  Clausen  er  berørt  af  den,  ja,  du  er 
vist  heller  ikke  gaaet  fri.  Hvormed  begyndte  da 
egentlig  Grundtvigs  Indvirkning  paa  de  kirkelige 
Forhold  her  tillands?  Svar:  Med  c  Kirkens  Gjen- 
mælel» 

Denne  Bog  er  en  bestemt,  offentlig  Erklæring 
af,  at  den  da  paa  Universitetet  og  i  næsten  alle 
Landets  Kirker  prædikede  Rationalisme,  som  for- 
nægtede Arvesynden  og  saaledes  ophævede  Men- 
neskets Trang  til  en  Frelser,  forholder  sig  til  Christi 
Evangelium  som  Vand  til  Ild.  Grundtvig  saae  i 
den  ikke  en  daarlig,  ufuldkommen  Christendom,  — 
saadan  vilde  din  Fader  gjeme  betragte  den,  — 
men  et  Hedenskab,  som  den  ogsaa  var.  c  Kirkens 
Gjenmæle*,  som  jeg  —  for  ikke  at  være  partisk  — 
har  læst  i  i  Dag,  er  ligesaa  langtfra  at  være  et 
personligt  Angreb,  som  fra  at  være  en  dannet  og 
høflig  Kritik;  den  er  en  lidenskabelig  (omtrent  i 
samme  Forstand  som  Profeterne  og  Luther  ere 
lidenskabelige)  Protest  mod  den  daværende  officielle 
Christendom;  at  den  nærmest  vendte  sig  mod 
Clausens  Bog,  kan  jeg  ikke  angive  anden  Grund 
til  end  den  meget  gyldige,  som  Grundtvig  selv 
angiver,  at  han  nu  først  havde  faaet  Hold  og 
Klarhed  nok  i  sin  egen  Theologi  til  at  begynde 
den  aabenbare  Kamp,  da  han  nu  først  havde  lært 
at  skjelne  mellem  de  theologiske  Stridsspørgsmaal, 
som  ikke  maa  adskille  de  Christne,    og  Christen- 

dommens  Grundspørgsmaal,    som  adskiller  den  fra 
Hedenskab  og  Jødedom. 

At  Grundtvig  siden  ærlig  tilstod,  at  han  med 
sin  nuværende  Indsigt  ikke  vilde  have  ført  An- 
grebet paa  den  Maade,  ligger  jo  deri,  at  han  siden 
fik  et  andet  Syn  paa  Forholdet  mellem  Folkekirke 
og  den  christne  Kirke.  Tidligere  meente  han,  at 
de,  som  vare  beskikkede  til  Lærere  i  Kirken  og  i 
deres  Bekjendelse  viste,  at  de  ikke  vare  Christne, 
maatte  afsættes  fra  Lærerembedet;  senere  forstod 
han,  at  Folkekirken  kun  var  en  Anstalt  for,  hvad 
Folket  til  enhver  Tid  kalder  Christendom,  at 
Christendom  her  i  Verden  altid  i  det  Højeste  er 
taalt,  aldrig  herskende,  og  derfor  foreslog  han 
Sognebaandsløsningen ,  for  at  hver  kunde  vælge 
den  Lærer,  i  hvis  Forkyndelse  han  nærmest  fandt, 
hvad  han  vilde  kalde  Christendom.  Men  sin  Krigs- 
erklæring mod  Rationalismen  har  Grundtvig  aldrig 
taget  tilbage  eller  modificeret,  og  Clausen,  som 
siden  selv  har  forladt  den,  har  aldrig  med  et  Ord 
indrømmet,  at  han  havde  skiftet  Stade  og  var 
kommen  sin  gamle  Modstander  nærmere.  Din 
Fader  oversaae  ved  den  Lejlighed,  at  Grundtvig  i 
alt  Væsentligt  havde  Ret,  at  Clausen  oplærte  de 
vordende  Præster  i  Antichristendom;  han  kunde 
ikke  finde  sig  i,  at  den  gode  Fred  imellem  Chri- 
stendom og  Hedenskab  skulde  forstyrres,  skjøndt 
vor  Herre  selv  har  sagt,  at  han  kommer  for  at 
bringe  Krig  her  paa  Jorden.  Det  var  —  synes 
mig,    netop  det  gamle  Menneske,    som  fik  Magten 

over  ham,  det  var  Urbanitetens  og  Sømmelig- 
hedens Sag,  som  han  tjente  paa  det  Christeliges 
Bekostning.  Det  staaer  endnu  for  mig  som  en 
Forblindelse,  der  bragte  ham  over  i  en  heel  anden 
Lejr  end  den,  hvor  han  hørte  hjemme.  Saavidt 
jeg  mindes,  stillede  endogsaa  Tryde  sig  den  Gang 
paa  Grundtvigs  Side *) 


C,  Hostrup  til  V.  Ntcolaysen. 

Silkeborg.  8.  Marts  1861. 

Kjære  Ven! 

Din  Trofasthed  og  Udholdenhed  i  at  vedlige- 
holde og  bestandig  igjen  fomye  Correspondancen 
med  mig  Uværdige  har  inderlig  rørt  mig,  og  jeg 
takker  dig  af  Hjertet  for  den  gode  Tro,  du  har  til 
mit  Venskab.  Den  er  heller  ikke  greben  ud  af 
Luften,  og  jeg  har  under  min  Tavshed  hverken 
glemt  dig  eller  tabt  dig  af  Sigte.  At  ]^g  er  bleven 
saa  utilbøjelig  til  at  skrive  Breve,  kommer  deraf, 
at  jeg  i  min  udstrakte  Embedsvirksomhed  plages 
med  communale  —  især  Fattigvæsens-Skriverier  i 
et  Omfang,  hvorom  du  neppe  har  nogen  Fore- 
stilling, og  at  derfor  Pennen,  som  altid  har  ligget 
mig  tungt  i  Haanden,  nu  er  bleven  mig  dobbelt 
forhadt. 

Med  min  Præstevirksomhed  er  jeg  derimod 
godt  fornøjet   og  har  ikke  saa  liden  Grund  dertil. 


*)  Slutningen  mangler. 

I  min  Formands  Tid  kom  kun  Faa  i  Kirke;  nu  er 
begge  Kirkerne  næsten  altid  fulde;  vi  har  en  smuk 
Psalmesang,  og,  hvad  der  er  det  Bedste,  jeg  har 
en  virkelig  Menighed,  som  tager  det  alvorligt  med 
sin  Christendom  og  slutter  sig  kjærligt  til  mig. 
At  der  i  denne  nye  Coloni  ikke  blot  er  mange 
daarlige  Mennesker,  men  at  den  største  Deel  her 
som  allevegne  er  Hedninger,  veed  jeg  meget  vel; 
men  adskillige  af  disse  har  jeg  dog  vundet  for  vor 
Herre,  og  med  Undtagelse  af  nogle  Faa,  som  hade 
mig,  troer  jeg  dog,  at  de  Fleste  her  har  Grodhed 
og  Agtelse  for  mig  og  ikke  tvivle  om,  at  jeg 
mener  det  ærligt.  Jeg  boer  yndigt  i  en  paradisisk 
E^,  og  hvis  der  ikke  var  to  Ting  i  Vejen,  saa 
vilde  jeg  helst  lægge  mine  Been  herovre. 

Men  Noget  er  der,  som  snart  vil  drive  mig 
bort,  det  nemlig,  at  Embedet,  skjøndt  meget  be- 
sværligt, er  for  lille  til  at  leve  af  med  en  voxende 
Familie,  og,  hvad  der  er  værst,  at  jeg  i  legemlig 
Henseende  slet  ikke  kan  taale  Opholdet  herovre. 
Jeg  er  forpligtet  til  i  det  Mindste  tre  Gange  ugent- 
lig, hele  Vinteren  igjennem,  at  tage  til  Annexet, 
som  ligger  fem  Fjerdingvej  herfra,  og  disse  Rejser 
i  den  skarpe  Luft  her  i  Jyllands  Midte  har  allerede 
kjendelig  taget  paa  min  Helbred.  Jeg  har  saaledes  i 
denne  Vinter  allerede  to  Gange  været  alvorlig  syg, 
den  ene  Gang  af  en  rheumatisk  Feber,  den  anden 
Gang  af  Lungebetændelse.  Dette  drev  mig  til  at 
søge  det  ledige  Præstekald  i  Sorø,  som  jeg  imid- 
lertid  ikke   har  faaet,    og    nu   søger  j^   —   for- 

modentlig  med  samme  Held  —  et  Embede  i  Aar- 
huus Bye. 

Du  spørger  mig,  om  jeg  digter,  og  jeg  maa 
svare  Nej,  da  det  at  skrive  et  Par  Lejlighedssange 
om  Aaret  ikke  kan  kaldes  saaledes.  Men  j^  har 
ikke  tabt  Lysten  til  den  Syssel,  og  da  jeg  her  i 
et  Præstekald  af  flere  Miils  Udstrækning  med  over 
3000  Beboere,  er  altfor  optaget  af  den  daglige 
Travlhed  til  at  faae  Tid  dertil,  var  det  ogsaa  en 
Grund,  hvorfor  jeg  kunde  ønske  mig  en  noget 
roligere  Virksomhed.  Minister  Monrad  synes  dog 
utilbøjelig  til  at  tage  noget  Hensjm  til,  at  jeg  har 
noget  større  Krav  paa  at  komme  i  Betragtning 
end  enhver  anden  theologisk  Candidat,  og  da 
Anciennitets- Vejen  er  meget  langsom,  venter  jeg  mig 
ingen  Forflyttelse,  saalænge  han  sidder  ved  Roret, 
hvilket  jeg  ønsker  ikke  maa  vare  længe. 

Dette  Ønske  er  imidlertid  ikke  egennyttigt; 
nej,  mit  patriotiske  Hjerte  er  inderlig  oprørt  over 
vort  Ministeriums  nye  Underhandlinger  med  Hol- 
steen  og  nye  Forsoningsofre  til  den  tydske  Moloch. 
Jeg  er  endnu  Skandinav  til  det  Yderste,  og  den 
geniale  og  energiske,  men  unordiske  og  spidsfindige 
Monrad  er  Sjælen  i  vor  nuværende  Regering  og 
Faderen  til  dens  fortsatte  Heelstatsplaner.  Det  er 
min  Overbeviisning,  at  med  Undtagelse  af  den 
fornemme  Fraction,  som  er  ufolkelig  og  friheds- 
fjendsk,  er  Folket  skandinavisk  og  eiderdansk.  Og 
derfor  er  det  dobbelt  harmeligt  at  see  paa,  hvad 
der  nu  skeer,  og  Intet  at  kunne  gjøre  for  at  redde 

os  ud  af  de  svigefulde  Diplomaters  Kløer.  Jeg  er 
paa  Veje  til  at  blive  « Bondeven*,  fordi  Hjælpen 
ikke  synes  mig  at  være  at  finde  hos  vor  højt- 
priste  Intelligens. 

De  kirkelige  Stridigheder  hos  eder  kjender  jeg 
ganske  godt,  og  jeg  stiller  mig  ubetinget  mod  den 
Gisle-Johnsonske  Retning,  som  er  umenneskelig  og 
netop  derfor  ogsaa  uchristelig.  Jeg  er  just  ikke, 
hvad  man  hos  os  kalder  Grundtvigianer,  da  jeg 
ikke  har  nogen  færdig  Theologi,  men  er  i  Ud- 
vikling og  trænger  stadig  til  at  lære;  men  jeg 
staaer  de  saakaldte  Grundtvigianere  nærmere  end 
noget  andet  christeligt  Parti  her  i  Landet  og  har 
mine  bedste  Præstevenner  iblandt  dem.  Og  saa- 
ledes  ærer  jeg  da  ogsaa  den  alvorlige  og  sand- 
hedskjærlige  og  tilmed  kundskabsrige  Wexels,  som 
jeg  kun  har  det  at  indvende  imod,  at  han  som 
Forfatter  og  formodentlig  ogsaa  som  Prædikant 
er  noget  bred,  og  at  hans  Stiil  mangler  noget  i 
Fynd  og  Simpelhed. 

Richardts  Digte  har  ogsaa  glædet  mig  meget, 
skjøndt  jeg  nok  troer,  at  du  roser  ham  for  meget, 
naar  du  vil  gjøre  ham  til  den  bedste  Skildrer  af 
dansk  Natur,  thi  deri  er  dog  f.  Ex.  Christian 
Winther  endnu  hans  Mester.  Men  der  er  en 
lyrisk  Bund  i  Richardt,  og  den  gode  Modtagelse, 
hans  Digte  har  mødt,  vil  forhaabentlig  hjælpe  ham 
til  at  gribe  lidt  hyppigere  og  dristigere  i  Strengene. 
Jeg  selv  har  allermeest  Lyst  til  at  skrive  Komedier, 
som  jeg  troer  er  mit  poetiske  Kald,  og  netop  min 

heelt  alvorlige  Virksomhed  giver  mig  Lyst  til  en- 
gang imellem  at  slaa  Gjækken  løs  og  skaffe  Luft 
for  den  Ironi,  som  min  stadige  Berørelse  med  alle- 
slags Mennesker,  som  tidt  er  af  den  Natur,  at  jeg 
seer  dem  lige  tilbunds  i  Hjertet,  udvikler  hos  mig. 
Men  for  at  kunne  naae  det,  trænger  jeg  til  at  faae 
lidt  mere  Ro,  lidt  mindre  anstrengt  Arbejde  end 
nu,  da  jeg  som  oftest  er  aandelig  og  legemlig 
træt,  og  det  synes  jeg  en  honnet  Regering,  som 
dog  veed,  at  Præstevirksomheden  er  mig  Hoved- 
sagen, og  at  jeg  ikke  vil  negligere  den,  nok  kunde 
tage  noget  Hensyn  til. 

Vi  har  to  Sønner:  Erik  og  Arne,  raske,  flinke 
Drenge,  Erik  tre  Aar  gammel,  Arne  henimod  tre 
Fjerdingaar.  Vi  har  her  en  udmærket  smuk  og 
dejligt  beliggende  Bolig,  hvis  Have  gaaer  ned  til 
Silkeborg  Sø  og  paa  den  ene  Side  støder  umid- 
delbart op  til  Skoven. 

Du  seer,  at  jeg  bestræber  mig  for  at  bøde 
lidt  paa  min  lange  Tavshed.  Jeg  skulde  [nu 
blot  tilføje,  at  Silkeborg  By,  som  er  et  Barn  i 
Aar  (ikke  stort  mere  end  lo  Aar  gammel)  ved 
sidste  Folketælling  havde  over  1800  Indbyggere, 
deriblandt  en  Birkedommer,  to  Læger,  en  Post- 
mester, en  Skovrider,  en  Prokurator,  to  Lærere, 
en  Deel  Kjøbmænd,  en  Apotheker  samt  det  Drew- 
senske Huus  med  den  store  Papirfabrik.  Til  For- 
aaret  faae  vi  et  Dampskib,  der  skal  befordre  de 
mange  Lystrejsende  opad  den  dejlige  Gudenaa  til 
Himmelbjerget  o.  s.  v.     Vi   har  allerede  i  mange 

Aar  haft  Gasbelysning  og  Telegraf  og  vil  komme 
i  nær  Berørelse  med  den  jydske  Jernbane.  Naar 
man  om  Morgenen  rejser  fra  Kjøbenhavn  paa  Jern- 
banen, er  man  her  samme  Aften.  Dette  til  din 
Underretning,  naar  du  kommer  til  Kjøbenhavn. 
Vor  Egn  er  decideret  jydsk,  hvilket  er  en  smuk 
Mellemting  af  det  Sjællandske  og  det  Norske.  Vi 
har  Skibsfart  til  Randers,  og  man  kan  saaledes 
sejle  lige  fra  Silkeborg  til  Australien,  skjøndt 
neppe  Nogen  har  taget  den  Mundfuld  paa  een 
Gang. 

Hils  saa  din  Hustru  og  din  Søn,  samt  mine 
Venner  i  Christiania,  om  der  endnu  findes  saa- 
danne.  Og  bliv  saa  ved  at  holde  fast  ved  mig, 
om  jeg  skulde  bukke  under  for  min  Skjødesynd 
igjen.  Fra  Claus  Riis  fik  jeg  forleden  et  Brev 
med  hans  Photografi.  Han  lader  til  at  have  taget 
sig  meget  op,  men  var  uforandret  med  Hensyn  til 
mig.     Elisabeth  hilser. 

Din 

C.  Hostrup. 


C.  Hostrup  til  C  Ploug, 

Silkeborg.  14.  Marts  1861. 

Kjære  Ven! 
« Fædrelandet*  af  12.  Marts  har  jeg  nu   lige 
læst  efter  Hjemkomsten  fra  Linaa,  og  jeg  vil  bede 
dig  hjælpe  os  Provindsfolk  og  in  specie  mig  til  at 

forstaae  eder  Kjøbenhavnere,  Hvorfor  vil  I,  som 
ere  misfornøjede  med  Regeringens  udanske  Politik, 
ikke  slutte  eder  til  t  Dannevirkeforeningen »?  hvor- 
for skal  alle  de  smaa  Stridsspørgsmaal  adskille 
dem,  som  i  dette  Øjeblik  vil  det  Samme,  nu  da 
intet  uden  enig  Sammenslutten  kan  hjælpe  os?  Er 
Navnene  daarlige,  som  denne  Forening  har  stillet 
frem,  saa  er  Sagen  dog  lige  god,  og  saa  skulde 
I  gjøre  den  stærkere  ved  at  lægge  bedre  Navne 
til.  Var  det  ikke  godt,  om  de  dansksindede 
« Bondevenner »  her  kunde  mødes  med  den  danske 
Intelligens;  jeg  og  mange  andre  patriotiske  Mænd 
her  i  Landet  ere  nu  blevne  færdige  med  Monrad 
og  Hall  som  tidligere  med  Ørsted  og  Sponneck,  og 
vi  maa  blive  « Bondevenner*,  naar  det  er  det  eneste 
Parti,  der  vil  organisere  Modstanden  mod  Hjemme- 
tydskeriet.  Men  det  skulde  ikke  være  noget  Parti, 
men  en  Forening  af  Partierne,  en  Ophævelse  af 
dem,  en  enig  Protest  mod  Regeringens  tEroflfnung*, 
saa  man  ikke  lod  det  komme  an  paa,  om  Hol- 
stenerne muligviis  forkaste  endogsaa  disse  Tilbud, 
men  svarede  forud:  Hvad  der  bydes,  bydes  ikke 
af  det  danske  Folk,  men  af  et  upopulært  Mini- 
sterium, som  ikke  længer  repræsenterer  det  danske 
Folk. 

Der  er  vel  Grunde,  hvorfor  « Dannevirke- 
foreningen >  ikke  er  populær  i  Kjøbenhavn.  Men 
er  det  gyldige  Grunde,  saadanne  som  for  Øje- 
blikket bør  gjælde,  saa  lad  os  vide  dem.  Og  byd 
os  saa  noget  Bedre  istedet;   thi  vi  kan  ikke  nøjes 

med  i  daglige  smaa  Portioner  at  modtage  Efter- 
retningen om,  hvorledes  vi  blive  solgte;  vi  maa 
være  med  til  at  gjøre  Modstand,  paa  hvad  Maade 
vi  kan  komme  med. 

Din 
C.  Hostrup. 


^v.     C,  Hostrup  til  Z.  Mynster, 

Silkeborg,  d.  8.  April  i86i. 

Du  siger,  at  Christendom  er  Liv,  og  det  er 
sandt,  thi  ellers  var  den  Intet,  —  men  hvad  for 
et  Liv?  Naar  en  dannet  Mand  har  tilbagetrængt 
det  Onde  i  sit  Hjerte  og  viser  en  glat  og  uan- 
stødelig Yderside,  saa  er  den  Politur  ikke  christe- 
lig,  eller  der  er  i  alt  Fald  derfor  intet  christe- 
ligt  Liv  i  ham.  Naar  en  Hedning  med  Aand  og 
Hjerte  stræber  at  rense  sig  selv,  saa  kan  det  være 
et  Menneskeliv,  enhver  maa  agfte,  men  et  christe- 
ligt  Liv  er  det  dog  ikke.  Thi  det  christelige  Liv 
er  jo  dog  noget  ganske  bestemt,  det  er  Jesu  Christi 
Liv  i  os,  indpodet  i  Daaben,  modtaget  i  Troen. 
Jeg  veed  godt,  at  der  kan  være  Folk,  som  staae 
udenfor  Christendommen,  som,  menneskelig  talt, 
kan  være  langt  bedre  end  mange  Christne,  men 
Forskjellen  er,  at  de  Første  veed  ikke,  at  de  er 
syge,  og  har  derfor  ikke  søgt  Lægen,  de  Sidste 
veed  det,  og  hvor  daarlige  de  er,  saa  er  de  dog, 
naar   de   har   givet  sig  Lægen  i  Vold,  paa  Vejen 

til  at  blive  helbredte,  medens  de  Andre  jo  dog 
ikke  kan  blive  hjulpne,  før  de  selv  vil.  Og  naar 
du  saa  taler  om  den  Medlidenhed,  de  Christne 
skulde  have  med  dem,  saa  kan  jeg  kun  svare,  at 
det  er  jo  netop  den,  vi  vise  ved  at  aabne  deres 
Øjne,  ved  at  vise  dem,  at  Christendommen  er 
noget  andet  end  et  blot  skikkeligt  Menneskeliv, 
ved  at  bekjende  højt  og  klart,  saa  det  ikke  kan 
overhøres,  vor  Tro,  vort  Livssamfund  med  vor 
Herre  Jesus.  Naar  en  saadan  højrøstet  Bekjendelse, 
som  « Kirkens  Gjenmæle*  var,  sætter  hele  Landet 
i  Bevægelse,  da  skal  ikke  den,  i  hvem  det  samme 
Troesliv  boer,  give  Anledning  til  at  troe,  at  han 
i  Grunden  staaer  Herrens  Fornægtere  nærmere 
end  hans  Bekjendere;  han  har  Lov  til  personlig 
at  agte  Ørsted  og  Clausen  højere  end  Grundtvig 
og  Lindberg;  men  her  er  Spørgsmaalet  ikke  om 
Peer  eller  Poul,  men  om  den  Mand  Jesus  Christus, 
om  han  er  Alt,  eller  om  han  er  Intet,  om  han  er 
et  Savn  og  et  Minde,  som  Ørsted  og  Clausen 
meente,  eller  om  han  er  Sandheden  og  Vejen  og 
Livet.  Thi  det  ikke  at  bebøve  en  levende  Frelser, 
det  at  staae  ved  sin  egen  Kraft  og  kun  bruge 
ham  som  Forbillede,  det  er  ikke,  som  du  siger, 
«en  tynd  Christendom »,  men  slet  ingen;  det  er 
med  andre  Ord  at  fornægte  ham.  Det  gjorde 
Grundtvig  hensynsløst  og  skarpt  gjældende,  og 
det  er  hans  store  Fortjeneste,  det  trængte  Tiden 
netop  til.  Ja,  kjære  Ven,  vi  kan  jo  vel  ikke  af- 
gjøre,  hvem  der  i  Grunden  staaer  Christendommen 

nærmest,  ja,  ikke  engang,  hvem  der  er  Christen, 
og  hvem  der  ikke  er  det,  —  hvilket  igjen  er  et 
andet  Spørgsmaal;  —  men  hvad  der  skulde  frem- 
hæves, det  var:  hvad  det  er  at  være  Christen 
med  Afviisning  af  alt  det  Falske,  som  gik  under 
christeligt  Navn,  og  Ørsted  og  Clausen  og  vel  det 
meste  af  det  lærde  og  aandfulde  Kjøbenhavn  var 
maaskee  nær  ved  det  Christelige  dengang,  men  de 
havde  det  ikke,  og  den  Sandhed  skulde  de  høre, 
og  det  var  ikke  godt,  at  der  var  en  vægtig  Stemme, 
som  sløvede  Brodden  af  denne  kraftige  Udtalelse, 
ja  mistænkeliggjorde  dens  Sandhed  ved  at  omtale 
den  som  et  raat  og  hadefuldt,  personligt  Angreb, 
eller  ved  paa  den  anden  Side  at  ignorere  den  som 
Pøbelkommers. 

Du  taler  om  Frugterne,  hvorefter  Profeterne 
skal  dømmes;  men  er  da  ikke  Troens  første  Frugt 
netop  Bekjendelse  —  den  levende  Bekjendelse 
baade  i  Ord  og  i  Gjerning  om  Jesus  Christus  som 
Livskilden,  og  hvor  et  Menneske  —  selv  det 
hæderligste  —  viser  bort  fra  ham  og  hen  til  sin 
egen  Kraft,  der  tør  vi  trøstig  sige:  han  er  ingen 
Christen,  hvor  nær  han  saa  staaer  ved  at  blive 
det;  der  kan  Gjemingernes  Vidnesbyrd  vel  pege 
paa  ham,  fra  hvem  alt  det  Gode  oprinder,  men  er 
intet  Beviis  paa  det  absolut  Christelige. 

Jeg  troer  imidlertid,  at  Alt,  hvad  baade  din 
Fader  og  Grundtvig  kan  have  fejlet  i  denne  Sag, 
hænger  sammen  med  det  Største  og  Bedste  i 
deres    forskjellige    Naturer.      Og    jeg    indrømmer 

gjeme,  at  din  Faders  Forhold  netop  kan  have  virket 
til  at  give  ham  Indflydelse  hos  nogle  af  de  Dannede, 
som  ved  ham  senere  er  vundne  for  Troen.  I  alt 
Fald  gaaer  disse  Bemærkninger  mere  ud  paa  at 
forsvare  Grundtvig  end  paa  at  angribe  din  Fader. 
Jeg  vilde  ogsaa  gjeme  sige  et  Ord  til  Forsvar  for 
Lindberg;  men  da  jeg  ikke  kjender  Stridsskrifterne 
mod  Visby,  saa  venter  jeg  dermed,  til  jeg  har 
læst  dem.  Dog,  naar  du  harmes  over  Tonen  deri 
som  usømmelig  og  ukjærlig,  saa  vil  jeg  blot  minde 
dig  om,  at  her  er  det  jo  Bekjendelsen,  Læren  og 
ikke  Manden,  der  angribes.  Jeg  har  nu  ikke  saa- 
meget,  som  du,  imod  dem,  der  slaaer  med  knyttede 
Næver,  naar  det  blot  er  for  en  god  Sag,  og  der- 
for tænker  jeg,  at  de  af  dig  omtalte  Stridsskrifter, 
hvor  meget  ubilligt  og  lidenskabeligt  der  end  kan 
være  kommen  ind  i  denne  saa  haardt  bedømte 
Mands  Angreb  paa  Tidens  Vantro,  ikke  vilde  støde 
mig  saameget,  som  de  har  stødt  dig. 

Og  jeg  veed  da  heller  ikke,  hvor  meget 
ubilligt  og  lidenskabeligt,  der  kan  være  kommen 
ind  i  denne  Skrivelse.  Men  er  der  Noget,  som 
støder  dig  deri,  saa  er  det  kommet  uforvarende, 
og  du  maa  bære  over  med  det.  Jeg  vilde  ønske, 
at  vi  kunde  tale  sammen  derom,  thi  der  er  dog 
Varme  i  Ordet,  men  baade  Blæk  og  Bogtrykker- 
sværte  er  bitre  Vædsker.  Og  derfor  maa  du  ikke 
dømme  det  for  haardt,  at  de,  der  skriftlig  skal 
udtale  sig  om  en  Livssag  og  maa  gaae  angrebs- 
viis   tilværks,    ikke   faaer   det   formildende   med   i 

Blækket,  selv  om  det  sidder  i  Hjertet.  Og  saa 
kommer  det  jo  rigtignok  ogsaa  an  paa,  hvad  Øjne 
vi  læse  med,  thi  upartiske  kan  vi  jo  ikke  være, 
hvor  gjerne  vi  vilde. 

Men  jeg  gjør  nu  Regning  paa,  at  du  er  par- 
tisk for  mig  personlig,  —  om  du  end  ikke  er  det 
for  mit  Syn  paa  de  Sager.  Og  derfor  har  jeg  nu 
ogsaa  taget  Bladet  fra  Munden,  saa  godt  jeg  kunde, 
og  vil  bede  dig  om  at  gjøre  det  Samme.  Vi  lure 
jo  ikke  paa  nogen  Bitterhed  hos  hinanden,  vi 
veed,  at  vi  ikke  behøver  at  frygte  derfor.  —  Og 
nu  lev  vell 

Din 

C.  Hostrup. 


C  Hostrup  til  C.  Hauch. 

Silkeborg,  den  lode  Maj  1861. 

Kjære  Svigerfader! 

Ogsaa  jeg  vilde  gjerne  sende  Dem  min  Lyk- 
ønskning til  Deres  Fødselsdag.  Gid  De  endnu  i 
lang  Tid  maa  bevare  Deres  Aands-  og  L^ems- 
kraft  til  Gavn  og  Glæde  for  vort  lille,  haardt- 
betrængte  Folk! 

Det  har  glædet  mig  at  see,  at  Richardts  lille 
Stykke  har  gjort  Lykke  uagtet  alle  dets  Mangler. 
Clemens  Petersens  Anmeldelse  deraf  indeholder  — 
synes  mig  —  som  sædvanlig  noget  godt  og  sandt, 
men   har   dog  neppe  Ret  i   at   beskylde   mig  for 

direkte  fransk  Paavirkning.  De  unge  Mennesker 
i  mine  Stykker  ere  vel  ikke  meget  karakteristiske, 
men  Elskerne  og  Elskerinderne  hos  Holberg  €^ 
Heiberg  ere  det  vel  snarere  mindre  end  mere; 
mine  ere  dog  i  alt  Fald  holdte  i  samme  Karak- 
teer, medens  f.  Ex.  de  Elskende  i  Heibergs  Vaude- 
viller tidt  i  Coupleterne  tale  et  lyrisk  Sprog,  som 
daarlig  stemme  med  deres  øvrige  prosaiske  Jævn- 
hed. Dog  kunde  der  vist  blive  en  god  Kritiker 
af  Cl.  Petersen,  naar  han  blev  gjemt;  men  det  vil 
han  neppe  finde  sig  i  efter  allerede  at  have  be- 
steget Dommersædet. 

Maa  jeg  bede  Dem  hilse  alle  paa  Slottet. 
Elisabeth  har  vel  meddeelt  Dem,  at  vi  her  alle 
have  det  godt. 

Deres 

C.  Hostrup. 


C,  Hostrup  til  L,  Mynster, 

Silkeborg.  19.  Maj   1S61. 

Kjære  Ven! 

Det  Brev  skal  du  have  Svar  paa,  hvor  lidt 
Tid  jeg  end  har  dertil,  —  at  gjøre  mig  til  en 
Rationalist  1  —  at  du  gjør  mig  dertil! 

Rationalismen,  som  overhovedet  er  fjendtlig 
mod  Underet,  anerkjender  derfor  ikke  Forskjellen 
paa  det  naturlige  Menneskeliv  og  det  gjenfødte 
Liv,  som  er  Herrens  Liv   i  hans   Menighede     For 

den  er  et  skikkeligt,  hæderligt,  fromt  Menneske 
en  god  Christen.  Børnene  mene  det  maaskee  godt 
ved  deres  Confirmation ,  de  vil  helst  være  ret- 
skafne Mennesker,  og  deres  Forældre,  som  holder 
af  dem,  ønsker  dem  alt  godt.  Kjære  Ven!  er  der 
ingen  Forskjel  paa  Menneskeligt  og  Christeligt? 
Jeg  skal  ikke  nedsætte  det  Menneskelige,  —  troe 
ikke  det,  —  jeg  ag^er  det  højt,  thi  Alt  hvad  der 
er  godt,  er  fra  Gud,  det  er  hans  Afspejling  i  os, 
men  det  er  ikke  Igjenfødelsen,  ikke  det  nye  Liv  i 
os  ved  vor  Herre  Jesus  Christus,  og  vi  kan  ikke 
hjælpes  med  andet  eller  mindre,  fordi  selv  det 
Bedste  i  os  er  besmittet  af  S3niden.  Derfor  siger 
Herren  til  den  fromme,  retskafne  Nicodemus:  Uden 
I  blive  fødte  af  Vand  og  Aand,  kan  I  ikke  see 
Guds  Rige.  — 

Børnene  mener  det  godt  og  vil  gjeme  være 
skikkelige  Mennesker,  og  hvis  man  kun  lod  dem  love 
dette,  saa  var  der  Intet  at  sige  dertil,  men  i  Stedet 
for  faaer  man  dem  til  at  bekjende  en  Forsagelse 
og  Tro,  som  kun  saare  Faa  i  Grunden  vil  ind- 
lade sig  paa,  —  en  Forsagelse,  hvorved  man 
bryder  ikke  blot  med,  hvad  den  almindelige  sløvede 
Samvittighed  kalder  Synd,  men  med  den  Onde  og 
hans  hele  Væsen  i  en  Udstrækning,  hvori  de 
Allerfleste  slet  ikke  har  Villie  til  at  bryde  med 
ham.  Det  skal  kaldes  Christelighed,  at  de  vil 
bestræbe  sig  for  at  være  borgerlig  skikkelige,  i 
Stedet  for,  at  det  Christelige  er  at  lægge  sig  i 
Herrens   Haand   som  de,   der  Intet  kan  ved  egen 

Kraft,  men  som  henter  al  Kraft  fra  Gud,  —  at 
lade  sig  drive  af  Guds  Aand,  hvad  Paulus  angiver 
—  som  fælles  for  alle  Guds  Børn. 

Ja;  saa  Mange,  som  drives  af  Guds  Aand,  de 
er  Guds  Børn  (ogsaa  kaldte  Christne).  Det  er  dem, 
som  i  Forsagelse  og  Tro  griber  efter  den  Barne- 
stilling, vor  Herre  Jesus  Christus  har  gjengivet  den 
fra  Gud  frafaldne  Menneskehed,  —  dem,  som  vil 
have  Gud  til  Fader.  Vi  er  ikke  bedre  Mennesker 
end  mange  af  dem,  der  endnu  ikke  ere  komne  til 
Bevidsthed  om  denne  Barnestilling,  vi  er  blot  komne 
til  at  føle  vor  egen  Elendighed  og  har  udstrakt 
vor  skjælvende  Haand  for  at  modtage  Gaven  — 
Guds  Faderlighed  ved  vor  Herre  Jesus  Christus"; 
vi  vil  blot  holde  denne  Gave  fast  og  ikke  lade 
den  falde  til  Jorden,  selv  om  vi  ikke  kan  komme 
videre  end  til  at  bede:  « Hjælp  min  Vantro*. 
Først  naar  Mennesker  tager  imod  Udvælgelsen  til 
at  staae  i  Barneforhold  til  den  levende  Gud,  — 
til  i  Forsagelse  og  Tro  at  give  sig  ind  under 
hans  Faderlighed  —  til  at  gribe  efter  at  ville  lade 
ham  raade  med  sig,  først  da  bliver  de  Christne; 
men  de  er  det  ikke,  hverken  saa  længe  de  i  fuld- 
stændig Ligegyldighed  aldrig  skjænker  ham  en 
Tanke,  eller  ligefrem  staaer  ham  imod  (og  i  dette 
sidste  Tilfælde  vilde  du  dog  ikke  selv  ansee  dem 
derfor). 

De,  som  kun  bygge  paa  egen  Kraft,  og  som 
slet  ikke  vil  have  med  den  levende  og  nærværende 
Gud  at  gjøre,  de  er  ikke  Christne.    Heri  er  ingen 

Ubarmhjertighed;  vi  opgiver  ikke  derfor  Haabet 
for  noget  Menneske,  vi  veed,  at  Guds  Naade  al- 
drig lukkes,  og  hans  Kjærlighed  aldrig  slukkes. 
Da  der  altsaa  for  at  være  en  Christen  hører  en 
Hjertets  Villie  —  et  ærligt  Ja  til,  saa  er  det  et 
Komediespil,  hvorved  man  blot  lærer  Børnene  at 
Ijrve,  at  afæske  dem  —  til  en  bestemt  Tid,  saa 
snart  de  har  naaet  en  vis  Alder,  —  en  Bekjendelse, 
som  de  i  de  allerfleste  Tilfælde  —  med  deres  Ud- 
vikling og  Bevidsthed  —  slet  ikke  kan  aflægge. 

Jeg  er  ikke  Kierkegaardsk  og  vil  glemme  Menig- 
heden for  den  Enkelte;  men  den  Enkelte  har  og- 
saa  noget  at  betyde;  og  vi  indkomme  enkeltviis  i 
Herrens  Menighed,  døbes  hver  for  sig  med  Navns 
Nævnelse.  At  denne  Daab  nu  —  uden  at  mod- 
tages i  Forsagelse  og  Tro,  uden  at  vi  vil  af  Aan- 
den  føres  netop  derfra  og  derhen,  hvor  Aanden 
vil  drive  os,  gjør  os  til  Christne  og  indlemmer  os 
i  Menigheden,  det  er  papistisk.  Her  gjælder  det 
ikke  om  almindelige  gudelige  Følelser  og  gode 
Forsætter,  men  om  at  troe  Herren  paa  Ordet,  at 
han  er  Manden,  der  frelser,  og  overgive  sig  til 
ham  med  Hud  og  Haar.  Der  hører  baade  en  be- 
stemt Oplysning  og  Villie  dertil;  Hjertet  skal  være 
overbeviist  om,  hvor  Livet  er  —  og  skal  ville 
leve.  Uden  det  er  Daaben  ikke  bleven  Gjen- 
fødelse,  og  den  hellige  Nadvere  er  ikke  for  de 
blot  Fromme  og  Skikkelige,  men  for  de  Gjenfødte, 
for  dem,  der  virkelig  ere  indpodede  i  det  sande 
Viintræ;   det  er  hans  Liv  i  dem,    der   giver   dem 

Adgang  dertil,  det  er  hans  Aand,  som  driver  dem 
derhen,  for  at  de,  'som  er  fødte  af  den  samme 
uforkrænkelige  Sæd,  nu  kan  sammensmelte  i  Kjær- 
ligheden. 

Endnu  Eet.  Jeg  har  i  flere  Aar,  trods  alle 
mine  Forgængeres  og  alle  mine  samtidige  Nabo- 
præsters Skik,  holdt  Altergang  hver  Søndag  hele 
Aaret  rundt.  Jeg  skulde  netop  i  disse  Dage  for 
Ministeriet  opgive  Communikanternes  Antal  i  de 
sidste  fem  Aar  og  har  talt  dem  m^et  nøjagtig 
sammen.  Følgen  af,  at  jeg  i  Stedet  for  otte  Gange 
aarlig,  som  det  er  Skik  her  i  Egnen,  holder  Alter- 
gang 26—27  Gange  i  hver  Kirke,  er,  at  Communi- 
kanternes Antal  i  de  sidste  Aar  er  formindsket 
med  en  Trediedeel  og  hvert  Aar  er  aftaget.  Hvor- 
for? —  fordi  den  nye  Orden  har  bragt  dem  ud  af 
Vanen  —  den  døde  Skik.  Vil  du  ogsaa  forsvare 
denne  Skik  og  kalde  mig  Rationalist,  fordi  jeg 
søger  at  bryde  den? 

Nej,  alt  det  Skin  væsen,  hvoraf  vi  ere  om- 
givne, er  Djævelens  Væsen,  som  jeg  ærlig  for- 
sager. Og  naar  du  ikke  seer  det  saa  godt  som 
jeg,  saa  er  det,  fordi  du  er  af  den  Slags  Folk, 
der  ikke  saa  meget  har  den  Gave  at  see,  som 
den  at  have  Syner  (en  Hauchisk  Distinktion). 
Jeg  troer  om  dig,  at  du  ikke  blot  er  en  blød,  fiin, 
kjærlig  Natur,  men  ogsaa,  at  du  giver  vor  Herre 
Jesus  Christus  det  fulde  Ja,  som  han  begjærer,  og 
at  du  derfor  ogsaa  er  Liv  af  Liv  og  Aand  af 
Aand.      Og   saa  kan   vi  jo  nok  skjændes  lidt  og 

dog  trøste  os  ved,  at  det  Venskab,  som  vor  Herre 
sætter  Seglet  paa,  det  ruster  aldrig. 

Din 

C.  Hostrup. 


Sv,  Grundtvig  til  C,  Hostrup. 

Fredericia.  5.  Juni  1 861. 

Endskjøndt  det  personlige  Bekjendtskab  mellem 
Dem  og  mig  er  saa  ganske  løseligt,  at  jeg  ikke 
deri  kan  søge  nogen  Berettigelse  til  at  overfalde 
Dem  med  mine  Epistler,  saa  har  dog  selv  dette 
løselige  Bekjendtskab  efterladt  et  saa  venligst  og 
levende  Minde  om  Deres  Personlighed,  som  jeg 
ogsaa  har  lært  at  kjende  og  at  elske  gjennem 
Deres  digteriske  Virksomhed,  at  jeg  i  dette  Øjeblik 
føler  Mod  og  Trang  til  at  gjøre  det  lille  personlige 
Bekjendtskab  gjældende  for  at  faa  Lov  til  at  sende 
Dem  disse  Linier  og  deri  ret  af  Hjærtet  at  takke 
Dem  for  Deres  dejlige  Sang  til  min  Faders 
Jubelfest. 

Denne  min  Smule  Tak  vilde  dog  ikke  givet 
mig  Pennen  i  Haanden;  men  Sagen  er  den,  at  jeg 
kjender  min  Fader  godt  nok  til  at  anse  det  for 
lidet  sandsynligt,  at  han  skulde  gjøre,  hvad  en 
anden  vilde  gjort  i  hans  Sted:  selv  skrive  Dem  til 
og  takke  Dem  for  <  Harpetonen  fra  Herrens  Hus 
ved  Himmelbjærgets  Fod»,  og  jeg  vilde  dog  gjærne, 
at   hans  Tak  skulde   naa   Deres   Øre;    og   derfor 

gjør  jeg  mig  nu  ukaldet  til  Tolk  for  den  ved  at 
meddele  Dem,  hvad  han  et  Par  Dage  efter  Højtids- 
dagen skrev  til  mig,  som  desværre  kun  i  Tanken 
kunde  være  tilstede  paa  den  yndige  Dag. 

c  Mellem  alle  Sangene  udmærker  sig  kjendelig 
Hostrups,  der  er  mig  inderlig  kjær,  fordi  det  der 
erkjendes,  at  mit  Øjemed  i  kristelig  Henseende  er 
at  vække  og  nære  det  kjærligste  Menighedsliv,  og 
fordi  en  dyb  og  miskjendt  Sandhed  har  fundet  et 
lykkeligt  Udtryk  i  de  dejlige  Linier: 

«Han  taler  til  Hjertet,  som,  fattigt  selv, 
ydmyges,  naar  man  det  ophøjer,* 

som  prægt^  oplyser  Herrens  Ord:  « Maria  har 
valgt  det  bedste,  som  hun  ej  skal  miste ». 

Dette  var,  hvad  jeg  syntes  jeg  maatte  sende 
Dem,  og  hvad  der  gav  mig  Pennen  i  Haanden. 
Tillad  mig  endnu  at  tilføje  Udtalelsen  af  det  Haab, 
som  denne  Deres  Sang  har  vakt:  Haabet  om,  at 
vi  herefter  oftere  maatte  høre  Toner  fra  Deres 
yndige  danske  Digterharpe,  baade  fra  de  gode 
gamle  Strenge  og  fra  den  'nye,  som  vi  her  for 
første  Gang  hører  lyde. 

Gud  velsigne  Dem,  kjære  Hr.  Pastor!  Modtag 
i  Kjærlighed  en  venlig  Hilsen  fra 

Deres  med  Højagtelse  hengivne 

Svend  Grundtvig. 

C,  Hostrup  til  C.  Ploug, 

Silkeborg.  27.  Juni  1861. 

Kjære  Venl 

Dine  Sange  vare  meget  velkomne,  da  jeg  ivrig, 
men  forgjæves,  havde  spejdet  efter  Nyt  fra  din 
Komedie.  Af  Mantzius  havde  jeg  hørt  et  Par  Ord 
om  Planen,  men  det  var  desværre  meget  lidt. 
Imidlertid  er  min  Tørst  ingenlunde  stillet,  men  kun 
skærpet,  og  det  forekom  mig,  at  du  godt  kunde 
sende  mig  Manuskriptet  en  14  Dages  Tid.  Det 
kunde  maaskee  være,  at  jeg,  hvis  din  Følelse  af 
en  Mangel  i  3die  Akt  er  grundet,  kunde  finde 
bestemtere,  hvor  den  stak,  og  saaledes  give  dig 
et  Vink  med  Hensyn  til  den  Forandring,  som  du 
taler  om.  Morsom  er  din  Fremtidskomedie  vist- 
nok; snarest  kunde  jeg  tænke  mig,  at  den  som 
andre  Forsøg  i  lignende  Retning  har  sin  Mangel 
i  en  anden  Henseende.  Fremtiden  er  nemlig  en 
ulige  mere  luftig  Jordbund  end  Fortiden,  og  det 
vil  sagtens  der  altid  blive  en  vanskeligere  Sag  at 
frembringe  Illusion  og  give  Figurerne  Kjød  og 
Blod.  Gør  mig  imidlertid  den  Glæde  at  lade  mig 
læse  dit  Stykke;  Mantzius  var  i  sit  Brev  meget 
glad  over  det,  —  og  vilde  du  saa  med  det  Samme 
lade  mig  vide,  hvem  der  spille  de  forskjellige 
Roller,  saa  kunde  jeg  dog  have  Gavn  af  det  i  min 
Afkrog. 

Kongen  har  da  nu  været  her  i  8  Dage.  Paa 
mig  har  han  gjort  et  meget  elskværdigt  Indtryk, 

og  jeg  er  glad  over,  at  jeg  personlig  er  kommen 
til  at  holde  af  min  Konge.  Han  var  paa  Himmel- 
bjerget i  Mandags,  inviteret  til  Frokost  af  Drewsen, 
og  jeg  havde  i  den  Anledning  skrevet  en  Vise, 
der  blev  sunget  fiirstemmig  af  Sangforeningen  og 
i  alt  Fald  er  en  upaaklagelig  Sangtext.  Jeg  har 
haft  Worsaae  til  Gjæst,  og  da  han  nu  idag  er 
rejst  til  Jellinge  for  at  begynde  Udgravningen  af 
den  saakaldte  Gorms  Høj,  saa  faaer  jeg  formo- 
dentlig i  hans  Sted  Premierministeren,  der  ventes 
hertil.  Tak  for  Kongepoesien  i  « Fædrelandet » ! 
til  Dato  troer  jeg,  at  vi  i  Silkeborg  har  opført  os 
ganske  anstændig;  men  det  har  været  temmelig 
let,  da  vi  Ingenting  har  gjort,  undtagen  at  synge 
2  Viser:  een  af  Dr.  Fibiger  og  een  af  mig. 

Tak  for  den  ypperlige  Grundlovsvise  I  Smiths 
Embede  i  Aarhuus  har  jeg  mange  gode  Grunde 
til  ikke  at  søge,  og  deriblandt  den,  at  jeg  heller 
ikke  faaer  det,  saasom  Biskop  Brammer,  der  ikke 
er  nogen  Ven  af  Samvittighedsfrihed  og  i  sin  Tid 
tog  mig  mine  Udtalelser  om  Confirmationen  meget 
ilde  op,  af  den  Grund  ikke  vil  have  mig  til  sin 
egen  Kirke.  Saa  maa  jeg  da  for  det  Første  leve 
af  Haabet  og  af  at  gjøre  Gjæld;  at  Kongen  er 
gunstig  stemt  for  mig,  tvivler  jeg  slet  ikke  paa; 
han  fortalte  mig  selv,  at  han  havde  ønsket  at  give 
mig  Sorø,  meri  kunde  ikke.  Vi  beholde  Kongen 
endnu  i  8  Dage  og  længes  alle  efter  lidt  Ro;  især 
holder  jeg  slet  ikke  af  at  være  Hofpræst,  hvortil 
jeg  aabenbart  heller  ikke  duer. 

Hils  din  Hustru  fra  Elisabeth  og  mig!     Og 
send  mig  saa  Komedien! 

Din 

C.  Hostrup. 


C,  Hostrup  til  V.  Nicolaysen, 

Silkeborg.  8.  Juli  1861. 
Kjære  Nicolaysen! 

Tak  for  din  venlige  Indbydelse,  som  jeg  gjeme 
havde  modtaget,  om  det  var  mig  muligt  at  komme 
til  Kirkemødet;  men  det  er  det  ikke.  Jeg  har 
allerede  for  et  Par  Uger  siden  modtaget  en  lig- 
nende fra  en  af  mine  ældste  norske  Venner,  Pastor 
Lund  i  Oslo,  med  hvem  Bekjendtskabet  blev  sluttet 
ved  Studentermødet  i  Kjøbenhavn  1845.  Ingen  af 
eder  faae  mig  denne  Gang;  men  kommer  jeg  nogen- 
sinde senere  til  Christiania,  og  du  da  kan  huse 
mig,  skal  jeg  visselig  ikke  glemme,  at  du  dog  er 
min  nærmeste  Ven  derovre. 

Kom  til  Silkeborg,  inden  jeg  flytter  derfra; 
thi  jeg  maa  bort,  saasnart  jeg  kan,  da  jeg  ikke 
kan  taale  Klimaet  her.  Kongen,  som  under  et  14 
Dages  Besøg  her  synes  at  have  fattet  Godhed  for 
mig,  har  lovet  mig  en  snar  Befordring  til  mildere 
Egne.  Nu  er  han  rejst  igjen,  og  jeg  er  glad  over, 
at  vi  ere  blevne  af  med  Hofluften,  som  mine 
Lunger  neppe  kan  taale  i  Længden. 

Jeg   vilde   ønske,    at    mine   Landsmænd   blev 

godt  repræsenterede  paa  Kirkemødet.  Som  en 
god  Repræsentant  regner  jeg  ikke  Dr.  Rudelbach, 
der  ikke  engang  kan  skrive  Dansk  efter  sit  lange 
Ophold  i  Tydskland;  det  er  en  gyselig  lærd,  men 
borneert  cg  aandløs  Mand.  Jeg  vilde  derimod 
gjerne  have,  at  I  skulde  faae  Biskop  Kierkegaard 
(Sørens  Broder)  derop,  han  kan  magelig  holde 
Gisle  Johnson  og  Gaspari  Stangen,  og  det  var  jo 
det  Ønskeligste,  om  Stridsspørgsmaalene  kom  frem, 
at  der  da  var  nogenlunde  Ligevægt  imellem  de 
Kæmpende. 
Lev  vel! 

Din 

C.  Hostrup. 


y.  P.  E.  Hartmann  til  C,  Hostrup, 

Kbhvn.  16.  Octbr.   1861. 

Høistærede  Hr.  Pastor  Hostrup! 
Fra  min  Søn  vil  De  have  modtaget  et  Brev 
angaaende  Deres  Syngespiltext  «En  Nat  mellem 
Fjeldene*.  De  vil  erindre,  at  den  oprindelig  blev 
skrevet  til  mig,  men  at  jeg  ikke  dengang  kunde 
faae  noget  ret  Syn  paa  den  Maade,  hvorpaa  den 
skulde  componeres.  Min  Søn  har  nu  kastet  sig 
derover  med  en  overordentlig  Kjærlighed;  og  netop 
den  Energi  og  Rastløshed,  hvormed  han  har  ar- 
beidet  derpaa,  maa  være  hans  eneste  Undskyldning 
for,  at  han  ikke  før  har  henvendt  sig  til  Dem  om 

Deres  Samtykke  til  Opførelsen.  Jeg  beder  Dem 
nu  om,  at  De  vil  oversee  dette  og  overføre  den 
Andeel  i  Deres  smukke  Digtning,  som  oprindelig 
var  tiltænkt  mig,  paa  min  Søn.  Jeg  kjender  nøie 
hans  Composition,  og  jeg  kan  kun  sige  Dem,  — 
forsaavidt  det  overhovedet  er  muligft  forud  at  have 
en  Mening  om  saadanne  Ting,  —  at  jeg  haaber 
stor  Fomøielse  baade  for  Dem  og  ham  af  dette 
Arbeide. 

Deres  ærbødige 

I.  P.  E.  Hartmann. 


C,  Hostrup  til  L,  Mynster. 

Silkeborg.  8.  Novbr.  1861. 

Kjære  Venl 

Det  er  mig  altid  kjært  at  faae  Brev  fra  dig,  og 
har  jeg  blot  Tid,  da  er  det  mig  ogsaa  kjært  at 
svare  derpaa,  især  naar  du  fører  en  Sag  frem  som 
den,  du  i  Slutningen  af  dit  Brev  kommer  til,  om 
hvis  Betydning  vi  vistnok  har  meget  forskjellige 
Meninger.  Det  hele  Spørgsmaal  ligger  nemlig 
noget  dybere,  end  du  og  alle  Grundtvigs  Mod- 
standere troe;  det  er  ikke  for  mig  et  historisk 
Spørgsmaal,  men  et  personligt  Livsspørgsmaal. 

Hvor  har  vi  iGuds  Ord»  ?  I  den  hellige  Skrift, 
siger  man.  Det  vil  altsaa  sige:  Gud  er  fraværende; 
thi  man  skriver  kun  til  de  Fraværende,  til  de  Naer- 
værende  taler  man.      Eller  med  andre  Ord:    Vor 

Herre  har  engang  vandret  her  paa  Jorden  og  talt 
med  levende  Mennesker,  som  vi  med  hinanden,  da 
vi  boede  sammen  i  Kjøbenhavn;  hvad  han  sagde 
til  disse  Udvalgte,  skrev  de  op,  og  det  er  kun 
deres  Skrift,  vi  har,  ja  egentlig  talt  kim,  hvad  han 
sagde  til  dem,  men  ikke,  hvad  han  siger  til  os. 
Han  siger  det  ogsaa  ved  dem  til  os,  bemærker 
man,  —  og  jeg  svarer:  Altsaa  stod  han  i  et  umiddel- 
bart Forhold  til  dem,  men  kun  i  et  middelbart  til 
os;  for  dem  var  han  levende  og  nærværende,  for 
os  er  han  død,  saa  vi  har  kun  hans  iTestament*, 
hans  sidste  Villie,  eller  i  alt  Fald,  vi  har  ham  kun 
som  fraværende;  jeg  har  kun  hans  Ord  fra  for 
1800  Aar  siden,  ligesom  jeg  har  dit  Brev  fra  den 
19de  September  og  3die  November,  ikke  Ordet 
lige  fra  hans  Mund  til  mig  i  Samtidighed. 

Gjaldt  det  nu  blot  om  at  faae  en  Lov  af  ham, 
saa  kunde  det  vel  bedre  gaae  an;  men  vi  trænger 
til  mere,  trænger  til  et  Ord,  som  giver  Liv,  et 
Skaberord,  et  Ord,  hvori  Herren  selv  er  tilstede 
med  sin  Almagt  og  Naade,  hvori  han  kommer 
ligesaa  levende  og  virkelig  til  os,  som  i  sin  Tid 
til  Johannes  og  Peter,  til  den  Spedalske  og  den 
Værkbrudne  og  siger  til  os  (nærværende  og  i  Sam- 
tidighed) «Bliv  reen»  —  ikke  som  en  Fordring, 
men  som  en  Gave,  saa  med  det  Ord  skaber  han 
Reenheden  i  os  og  giver  os  Kraft  til  at  rejse  os 
og  begynde  Vandringen  fra  Døden  til  Livet.  Og 
Loven,  som  visselig  ogsaa  er  fra  Gud,  skal  saa 
hjælpe  et  Menneske  til  at  føle,  at  det  er  Liv,  han 

trænger  til;  og  Hensigten  med  Forkyndelsen  af 
Christendommen  er  at  vise  de  Trængende  hen  til 
ham,  som  er  Livet  og  kan  dele  det  med  dem,  som 
sukker  derefter;  men  hen  til  Ham  selv  skal  man 
for  at  faa  Livet  —  det  evige'  Liv,  som  hans  Dis- 
ciple bare  i  sig  allerede  i  Timeligheden,  ligesom 
han  selv  bar  det  i  sig  i  Timeligheden.  Og  hvor 
finder  man  ham  saa?  —  Først  i  Daaben,  hvor  han 
er  nærværende  og  slutter  den  nye  Pagt  med  den 
Enkelte,  idet  han  udtaler  Ordet,  hvormed  Livet 
følger.  — 

Det  er  Grundtvigs  eenfoldige  —  og  jeg  troer 
ikke  aandløse —  Tankegang;  derfor  kalder  han  det 
et  levende  Ord,  fordi  det  er  udtalt  af  den  nær- 
værende og  samtidige  Jesus  Christus  til  ham 
(Grundtvig),  ligesom  da  Herren  sagde:  iVær  fri- 
niodig,  dine  Synder  er  dig  forladne»  (thi  de  blev 
jo  forladne  ved  det  Ord).  Derfor  kalder  han  det 
Herrens  Munds  Ord  og  Livsordet,  ikke  som  om 
det  var  levende  mere  end  ethvert  andet  trykt  Ord, 
naar  man  læser  det  i  Alterbogen,  men  fordi  det 
kom  ud  af  Herrens  Mund,  dengang  det  udtaltes 
til  os  i  Daaben.  Det  historiske  Spørgsmaal,  om 
Herren  har  givet  Daabspagftens  Ord  til  Apostlene 
i  de  40  Dage  —  er  ganske  underordnet;  det  per- 
sonlige Spørgsmaal,  om  det  er  « Herrens  Munds 
Ord»  —  den  levende  og  nærværende  Jesu  Christi 
Ord  til  mig  i  Daaben,  hvori  Livet  blev  givet  og 
dets  Vilkaar  udtalte  af  ham  selv,  det  er  Hovedsagen. 

Ja,  nu  ikke  mere  for  denne  Gang  —  kun  dette. 

Jeg  har  stridt-  i  mange  Aar  med  denne  Betragt- 
ning, men  —  om  du  nu  sørger  derover  —  vil  jeg 
tilstaae,  at  jeg,  jo  længer  jeg  er  Præst,  drives  dy- 
bere og  dybere  ind  i  den  og  alle  dens  Conse- 
kvenser.  At  den  Sag  undertiden  bliver  daarlig 
forsvaret  (som  f.  Ex.  paa  Kirkemødet),  ligesom  den 
ogsaa  tidt  bliver  aandløst  angrebet,  har  jo  Intet 
at  betyde,  derfor  bliver  den  ikke  ringere. 

Da  du  imidlertid  hører  til  dem,  om  hvem  jeg 
veed  (saavist  som  jeg  veed  det  om  mig  selv),  at 
det  er  Sandheden,  du  søger,  saa  læs  Provst  Ingiers 
nys  udkomne  Bog  «0m  den  kirkelige  Anskuelse », 
ja,  prøv  paa  at  binde  an  med  den  store  underlige 
Bog:  cGuds  levende  Ord  i  den  christelige  Daabs- 
pagt».  Denne  Bog,  som  er  skrevet  ud  af  et  dybt 
christeligt  Liv  —  aabenbart  af  en  Lægmand  eller 
maaskee  endog  en  Kvinde,  —  vil  -r-  om  den  ikke 
kan  overbevise  dig  —  dog  give  dig  et  bedre  Syn 
paa,  hvad  Grundtvig  mener,  end  mine  flygtige 
Bemærkninger  i  et  Brev. 

Saa  venter  jeg  da  Svar  paa  disse  Par  Bemærk- 
ninger, og  jeg  har  allerede  en  Anelse  om,  hvordan 
Svaret  bliver;  men  det  maa  du  i  alt  Fald  vide,  at 
jeg  nødig  vil  hildes  i  noget  Falskt,  og  jeg  er  ikke 
i  mindste  Maade  lænket  til  Grundtvig  saaledes,  at 
jeg  skulde  følge  ham  et  eneste  Skridt  længere,  end 
det  er  Sandhed  for  mig. 

Lev  saa  vel. 

Din 

C.  Hostrup. 

31* 

C.  Hauch  til  C.  Hostrup. 

1861. 
Kjæreste  Hostrup! 
Dengang  jeg  sendte  Dem  min  sidste  Fortælling, 
sagde  jeg  rigtignok,  at  jeg  neppe  vilde  skrive  noget 
større  Digt  meer  i  dette  Liv ;  ikke  destomindre  har 
dog  min  Muse  fristet  mig  til  en  ny  Udflugt  i  Digt- 
ningens uendelige  Rige,  og  jeg  sender  Dem  her- 
med Resultatet  deraf.  I  min  Ungdom  syslede  jeg 
med  fremmede  Studier,  der  gav  mig  en  skjev  Stil- 
ling til  Poesien,  og  jeg  maatte  længe  krydse  og 
lavere,  til  jeg  naaede  hen  dertil;  dette  bevirkede, 
at  jeg  i  den  Tid,  da  Lyriken  efter  sin  Natur  bedst 
kan  blomstre,  kun  skrev  faa  og  temmelig  ubetyde- 
lige lyriske  Digte.  En  indre  Drift  tvinger  mig  nu 
til  at  indhente  det  Forsømte,  saavidt  muligt,  skjøndt 
det  vistnok  er  til  Skade  for  mine  Poesier,  at  denne 
Drift  saa  seent  udviklede  sig;  den  friske  Vaarduft, 
der  er  saa  eiendommelig  for  den  tidligere  Alder, 
vil  nu  vistnok  mangle.  Imidlertid,  Efterhøsten  kan 
jo  dog  endnu  lege  med  et  spraglet  Farveskjær, 
der  minder  om  Vaaren,  og  som  et  saadant  høstligt 
Farveskjær  beder  jeg  Dem  at  betragte  medfølgende 
Digte.  Og  dog  synes  mig  undertiden,  at  der  er 
Noget  deri,  i  det  mindste  i  den  Romancekreds, 
som  jeg  har  givet  Navn  af  < Valdemar  Atterdag*, 
hvorfor  jeg  kunde  have  Lyst  at  henregne  dem  til 
mine  bedste  Digte;  men  Forfattere  kunne  let  be- 
drage sig  i  deres  Forkjærlighed  til  Enkelte  af  deres 

Frembringelser,  og  jeg  vil  da  overlade  Dommen 
til  Deres  eget  upartiske  Skjøn.  —  Jeg  har,  som 
De  veed,  tilbragt  min  Sommerferie  i  Hellebæk; 
dette  har  havt  megen  Indflydelse  paa  disse  Digte, 
som  for  største  Delen  (med  Undtagelse  især  af  de 
enkelte  Leilighedsdigte)  ere  skrevne  i  de  ti  sidste 
Maaneder.  Der  findes  ogsaa  et  Digt  til  Hellebæk 
i  Samlingen,  der  maaskee  kan  have  et  Slags  In- 
teresse for  Dem,  eftersom  ogsaa  De  har  levet  paa 
og  har  elsket  dette  Sted.  Mange  Hilsener  til 
Elisabeth.  Gud  give,  vi  snart  maatte  see  Dem  for- 
flyttet til  Sjælland. 

Deres  tro  Ven 

C.  Hauch. 


C,  Hostrup  til  C.  Hauch, 

Silkeborg,  i.  Decbr.  i86i. 
Kjære  Hauch! 
En  Upasselighed,  som  har  holdt  mig  i  Sengen 
i  flere  Dage  og  endnu  holder  mig  inde,  har  for- 
hindret mig  i  tidligere  at  takke  Dem  for  Deres 
prægtige  Bog.  De  tager  ganske  vist  ikke  fejl, 
naar  De  regner  «Valdemar  Atterdag*  til  Deres 
bedste  Arbejder;  jeg  vilde  endogsaa  til  Trods  for 
Deres  Talen  om  «høstlig»  Kolorit  regne  det  til 
Deres  friskeste.  Det  nærmest  tilsvarende  dertil  i 
vor  Literatur  er  —  synes  mig  —  « Hjortens  Flugt* 
af  Chr.  Winther;   men  medens  man   i   dette  Digt 

trættes  af  det  evige  Landskabsmaleri,  saa  træder 
hos  Dem  de  tre  Hovedpersoner  klart  og  levende 
frem,  og  før  man  ret  veed  det,  er  man  inde  i  et 
tragisk  Drama,  hvori  Interessen  voxer  med  hvert 
Skridt.  Mesterlig  er  Helvig  skildret  med  hendes 
djævelske  Gudsdyrkelse  og  hendes  Trolddomskunster, 
som  egentlig  er  to  Yttringer  af  Eet  og  det  Samme; 
underlig  dejlige  er  de  Digte:  Skriftemaalet,  Luft- 
billedet o.  s.  V.,  hvori  Toves  Kamp  med  sig  selv 
fremstilles.  Skulde  jeg  imidlertid  udhæve  noget 
Enkelt,  saa  blev  det  hele  den  sidste  Deel  (c Den 
vilde  Jagt»  ikke  at  forglemme);  thi  hvor  godt 
Digtet  begynder,  saa  stiger  det  dog  lige  til  det 
Sidste. 

Ogsaa  den  øvrige  Digtsamling  sætter  jeg  højt. 
Det,  som  deri  har  glædet  mig  meest,  er  c  Det  første 
Fiskernet*;  men  det  er  maaskee  lige  saa  m^et 
paa  Grund  af  det  ypperlige  m)^hologiske  Sujet, 
som  paa  Grund  af  den  fortrinlige  Fremstilling  fra 
Deres  Side,  i  hvilken  sidste  Henseende  vel  flere  af 
Digtene  kan  maale  sig  med  det.  Overhovedet  — 
det  tør  jeg  sige  Dem  med  Sikkerhed  —  spores 
her  ingen  Svaghed  eller  Alderdom;  her  er  alle  de 
samme  Fortrin,  som  ogsaa  tidligere  har  givet  Dem 
Plads  mellem  vore  allerbedste  lyriske  Digtere. 
De  har  i  Fortalen  til  Deres  første  Digtsamling  ud- 
talt Frygten  for,  at  De  egentlig  ikke  var  lyrisk 
Digter  som  saadan.  Jeg  har  imidlertid  aldrig  for- 
staaet  det,  da  De  netop  som  Lyriker  forekommer 
mig  at  være  i  høj  Grad  ejendommelig.      Det  tør 

jeg  ogsaa  nok  sige  er  almindelig  anerkjendt,  og 
j^  tvivler  derfor  ikke  paa,  at  De  denne  Gang  vil 
møde  megen  Paaskjønnelse. 

Deres  Digte  har  jeg  endnu  ikke  seet  anmeldt 
nogetsteds,  da  jeg  kun  læser  c  Fædrelandet ».  Cl. 
Petersen  vil,  formoder  jeg,  denne  Gang  være  meget 
anerkjendende;  han  er  imidlertid  en  temmelig  ube- 
regnelig Person,  naar  han  skal  fælde  Dom  om 
andre  end  Heiberg  og  Fruen;  thi  saa  er  han  ube- 
tinget panegyrisk.  Hans  Dom  over  Paludan-Miillers 
«Nye  Digte*  er  vel  ikke  heel  vrang,  men  der  er 
dog  noget  af  det  sædvanlige  Sortsnakkeri  i  den. 
Jeg  er  selv  ingen  Beundrer  af  Pal.  Mullers  «Nye 
Digte».  De  første  Digte,  som  Cl.  Petersen  kalder 
«i  flere  Henseender  overordentlig  dejlige»,  finder 
j^  temmelig  daarlige  og  koldt  didaktiske,  ja  næsten 
parodiske  i  deres  Ræsonnering  og  moderne  Sprog- 
form ;  det  bedste  i  Digtet  synes  mig  derimod  Scenen 
mellem  Herren  og  de  to  Menneskebørn,  der  er  et 
vel  noget  koldt,  men  dog  n)^  og  interessant  For- 
søg; men  dette  bryder  Cl.  Petersen  derimod  aldeles 
Staven  over. 

En  anden  Forfatter,  som  i  den  senere  Tid 
har  ærgret  mig  lidt,  er  N.  M.  Petersen  i  den  sidste 
Deel  af  hans  Literaturhistorie,  hvori  han,  som  mig 
synes,  er  højst  uretfærdig  mod  Oehlenschlåger  og 
utilladelig  partisk  for  Baggesen.  Jeg  vilde  ønske, 
at  Een,  som  havde  Myndighed  dertil,  vilde  udtale 
sig  offentlig  om  denne  Misviisning,    som  faaer  Be- 

tydning   ved   at   fremtræde   i    et    saadant    literært 
Hovedværk. 

Dog,  jeg  hår  altfor  god  Tid  i  min  Recon- 
valescens  og  trætter  Dem  vel  med  mit  lange  Brev. 
Endnu  engang  hjertelig  Tak  for  Digtene.  — 

Deres  hengivne 

C.  Hostrup. 


C.  Hauch  til  C,  Hostrup. 

4.  Decbr.  1861. 

Kjæreste  Hostrup! 

Deres  Brev  har  været  mig  til  stor  Trøst  og 
Glæde;  jeg  har  kun  seet  en  eneste  (men  en  i  det 
Hele  meget  fordeelagtig)  Anmeldelse  i  d.  Berlingske 
Tidende  af  mine  Digte,  hvori  der  blandt  Andet  (i 
Anmeldelsen  nemlig)  tales  om  den  Anerkjendelse 
og  Kjærlighed,  som  Publikum  i  de  senere  Aar  har 
viist  mig.  Den  har  jeg  ikke  mærket  noget  til, 
men  den  er  da  heller  ikke  saa  ubetinget  nødvendig; 
men  enkelte  virkelig  poetiske  Naturers  Deeltagelse, 
den  behøve  vi,  hvis  vi  ikke  som  Digtere  skulle 
gaae  til  Grunde,  og  saaledes  har  Deres  Brev  virkelig 
været  mig  en  Solstraale. 

Min  Hensigt  var,  som  De  naturligviis  strax 
har  seet,  i  Valdemars  Charakteer  at  vise,  hvor 
forladt  selv  en  høit  begavet  Natur  er,  naar  den 
alene  har  sat  sin  Lykke  i  jordiske  Interesser  og 
intet  Hiinsides  har  at  støtte  sig  til.     Skal  der  gives 

nogen  alvorlig  Poesi  uden  Tro  og  uden  Haab,  saa 
maa  den,  naar  den  jordiske  Lykke  svigter,  yttre 
sig  igjennem  en  uendelig  Smerte;  thi  uden  Tro 
blev  Livet  et  stort  Bedrageri,  og  Tilintetgjørelse 
vilde  være  den  eneste  Forløsning;  dette  er  ogsaa 
Meningen  af  Valdemars  2den  Sang,  hvori  jeg  har 
søgt  at  udtale  det  Tragiske,  der  ligger  i  hans 
isolerede  Stilling. 

Med  Hensyn  til  Paludan -Mullers  Digte  deler 
jeg  ganske  Deres  Mening;  han  er  efter  min  Me- 
ning en  klog,  ædel,  fiin,  ja  undertiden  en  dyb 
Natur,  og 'dog  mangler  der  ham  noget  Friskt  og 
Primitivt,  der  er  det  væsentlige  Tegn  paa  en  ægte 
<^  oprindelig  Digternatur.  Hans  Poesi  synes  mig, 
uagtet  det  fine  psychologiske  Blik,  man  ikke  kan 
negte  ham,  at  være  noget  Tillært,  et  Slags  Form- 
talent, der  vel  kan  være  tilstede,  uden  noget  ban- 
kende Digterhjerte.  Dog  negter  jeg  ikke,  at  han 
har  frembragt  Meget,  der  har  virkelig  Værdi  og 
længe  vil  erindres;  mig  synes  imidlertid,  at  han 
ligesaagodt  (ja  undertiden  maaskee  bedre)  kunde 
have  nedlagt  sine  Tanker  i  Afhandlinger,  hvor  de 
ofte  vilde  have  fundet  en  mere  passende  Plads  end 
i  Poesien.  Der  er  ofte  noget  Koldt  og  Stille- 
staaende  hos  ham,  der  strider  mod  den  raske 
Fremadskriden,  Poesien  fordrer,  og  det  er,  ligesom 
hans  egentlige  Fag  var  Læredigtet,  der  dog  egentlig 
kun  fra  Formens  Side  er  et  Digt,  og  der  grændser 
nær  op  til  Prosaen.  Muligt  er  det  dog,  at  jeg, 
der   er   saa   forskjellig  fra  ham,    ikke  er   i  Besid- 


490 

delse   af  den   rette   Maalestok    for    at    kunne    be- 
dømme ham. 

Den  Maade,  hvorpaa  N.  M.  Petersen  i  sin 
seneste  Bog  behandler  Oehlenschlåger  og  selv 
Evald,  og  hele  den  alvorlige  Poesi  overhovedet, 
har  ogsaa  mishaget,  ja  jeg  kan  sige  inderlig  be- 
drøvet mig.  At  den  komiske  Poesi  ubetinget  er 
bedre,  fordi  den  er  den  afsluttende,  det  vil  sige, 
fordi  den  først  kommer,  naar  Egennytte  og  Phi- 
listeri  har  fortrængt  en  større  Tid,  beviser  Intet; 
thi  ellers  kunde  man  jo  sige,  at  Philisteriet  ogsaa 
er  det  Bedste,  naar  det  ellers  kan  t>evises,  at  det 
kommer  sidst  og  er  det  Afsluttende.  Mig  S5mes, 
som  sagt,  at  han  behandler  Evald  næsten  ligesaa 
stedfaderligt  med  Hensyn  til  Wessel,  som  Oehlen- 
schlåger med  Hensyn  til  Baggesen.  At  Oehlen- 
schlåger aad  sig  igjennem  Livet,  ligesom  Evald 
drak  sig  derigjennem,  er  en  Paastand,  der  kun 
kan  undskyldes  som  Udtryk  for  en  sygelig  Hypo- 
kondri, men  der  kun  lidet  sømmer  sig  for  den, 
der  skal  indtage  Dommersædet  i  Literaturen.  Skal 
Sligt  omtales,  da  kunde  man  maaskee  snarere  sige, 
at  Heiberg  aad  sig  igjennem  Livet  end  Oehlen- 
schlåger; i  det  mindste  var  Heibergs  Æderi  langt 
mere  raffineret  og  derfor  værre  og  mere  ødelæg- 
gende for  den  literaire  Virksomhed. 

Det  gjør  mig  saameget  mere  ondt  at  høre 
Sligt  fra  denne  Kant,  da  jeg  ellers  sætter  N.  M. 
Petersen  meget  høit,   og  da  jeg  mener,   at  vi  Alle 

have  Meget  at  takke  ham  for.  Slaget  kommer 
uventet  fra  den  Kant,  og  det  er,  ligesom  om  en 
forhen  tro  Allieret  havde  svigtet  os. 

Da  Recensenterne  denne  Gang  have  ladet  mig 
lidt  i  Ro  og  have  været  saa  langmodige  i  fjorten 
Dage  ikke  at  omtale  mine  « lyriske  Digte  og  Ro- 
mancer*, og  da  saaledes  den  offentlige  Mening 
fik  Lov  til  at  skjøtte  sig  selv,  saa  er  jeg  saavidt, 
at  Trykningen  af  en  ny  Udgave  nu  kan  begynde; 
dette  havde  neppe  været  Tilfældet,  hvis  et  Lyn- 
slag i  < Fædrelandets,  ja  selv  i  « Dagbladet*  eller 
•Flyveposten*  havde  slaaet  ned  deri  strax  i  Be- 
gyndelsen, før  Publikums  Dom  var  t>efæstet. 

Tusinde  Hilsener  til  Elisabeth!  Gud  skee 
Lov,  at  hun  er  bedre.  Gud  give  denne  Vinter 
ogsaa  var  vel  overstaaet  for  Dem.  Til  næste 
Vinter  haaber  jeg  næsten  (hvis  Kongen  ikke  er 
ganske  uden  Indflydelse  i  sit  eget  Land,  c^  hvis 
han  ikke  maa  sige  ligesom  en  tidligere  Keiser  af 
Østerrig:  jeg  kan  ikke  hjelpe  Dem,  hvis  De  ikke 
kan  skaffe  Dem  Connectioner),  at  De  skal  fæste 
Bo  i  et  mildere  ,Clima. 

Deres  trofaste  Ven 

C.  Hauch. 

C,  Hostrup  til  C.  Ploug, 

23.  Decbr.  1861. 
Kjære  Venl 

Hjertelig  Tak  for  Digtene  og  dit  Brev.  Om 
de  første  skal  du  høre  nærmere  fra  mig,  naar 
Juletravlheden  er  overstaaet;  om  Brevet  maa  jeg 
skrive  et  Ord  strax.  Jeg  søger  Elmelunde.  Din 
Opfordring  modtog  jeg  samtidig  med  en  lignende 
fra  F.  Boisen  i  Stege.  Bønderne  i  Elmelunde,  der 
høre  ham,  har  bedt  ham  anbefale  dem  en  Præst, 
der  prædiker  Christendom  og  ikke  har  Pavenykker; 
saa  vilde  de  søge  om  at  faae  ham.  Boisen  har  i 
den  Anledning  henvendt  sig  til  mig,  da  han  af 
hyppige  Besøg  herovre  kjender  Nc^et  til  mig  og 
min  Virksomhed.  Han  er  vis  paa,  at  jeg  vilde 
blive  modtaget  med  Glæde,  og  selv  om  Bøndernes 
Søgen  intet  betyder  ligeoverfor  Monrads  « gejst- 
lige Borneerthed»,  og  selv  om  det  slet  ikke  bliver 
til  Noget  med  denne  Søgen,  har  deres  Trang  til 
at  faae  en  velvillig  og  menneskelig  Præst  uden 
forloren  Salvelse  dog  givet  mig  meget  Mod  paa 
Sagen. 

At  Monrad  lægger  saa  megen  Vægt  paa  theo- 
logisk  Forfattervirksomhed,  og  saa  liden  paa  min 
profane,  er  borneert,  som  du  siger.  De  lærde 
Stuemænd  er  sjelden  gode  Præster,  derpaa  kan 
Rudelbach  og  Zeuthen  give  et  Exempel.  Har  jeg 
derimod  i  mine  Komedier  givet  et  lille  Vidnesbyrd 
om,  at  jeg  har  noget  Øje  for  det  virkelige  Liv  og 

for  Menneskene,  som  de  er,  saa  er  det  ikke  saa 
ringe  en  Gave  for  en  Præst.  Har  jeg  lidt  Øre 
for,  hvorledes  Menigmand  tænker  og  taler,  saa 
maa  det  ogsaa  falde  mig  lettere  at  tale  til 
dem,  saa  de  kan  forstaae  mig.  Om  jeg  end 
ikke  anseer  det  at  prædike  som  en  <  Kunst »,  saa 
troer  jeg  dog,  at  lidt  poetisk  Lethed  til  at  finde 
Billeder  for  at  klare  Sagen  dermed,  kan  komme 
en  Præst  tilgode,  saa  vist  som  den  Evne  kommer 
dig  tilgode  som  Redacteur.  Det,  det  kommer  an 
paa,  er  jo  at  »kunne  udtale  sin  Overbeviisning 
folkeligt  og  klart,  og  Færdighed  deri  faaes  meget 
lettere  ved  at  skrive  Komedier  og  Digte,  end  ved 
at  skrive  Commentarer  eller  speculative  Afhand- 
linger. Men  Monrad  er  trykket  af  sin  Fløjelsmave 
og  viser  denne  gejstlige  Bomeerthed  i  Behandlingen 
af  alle  kirkelige  Spørgsmaal;  derfor  ønskede  jeg 
meget  hellere  en  besindig  og  frisindet  Lægmand 
til  Kirkeminister  end  Een,  der  allerede  i  denne 
Retning  er  fordærvet  af  Præstekjolen. 

Hensynet  til  min  Helbred  har  ogsaa  faaet  for- 
øget Vægt  for  mig.  Jeg  er  i  Vinter  svagere  end 
nogen  af  de  foregaaende,  og  kommer  jeg  ikke 
meget  snart  herfra,  saa  kommer  jeg  nok,  —  som 
du  siger,  —  til  at  blive  her.  Saa  søger  jeg  da 
og  skriver  til  Kongen,  men  gjør  det  altsammen 
uden  synderlig  Haab  om,  at  det  hjælper,  da  Em- 
bedet er  stort  og  Monrad  stiv  og  Medbejlerne  na- 
turligviis  som  Sandet  i  Havet. 

Glædelig  Juul   i   dit   lykkelige  Hjem,   og    tak 
for  din  Deeltagelse. 

Din 

C.  Hostrup. 


C.  Hostrup  til  C,  Ploug, 

Silkeborg.  23.  Jan.  1862. 

Kjære  Ven! 

Midt  i  mine  Indberetningers  Masse  fik  jeg 
Lyst  til  at  sende  dig  et  Par  Ord  om  dine  Digfte. 
Du  har  vel  hørt  meget  om  dem  i  denne  Tid,  og 
vel  ogsaa  haft  Glæde  af  denne  Samling  mere  end 
af  nogen  tidligere,  men  jeg  troer  ogsaa,  at  den 
bærer  Prisen  for  de  andre.  Af  Viserne  høre  vist 
«Mit  Fædreland,  hvor  er  du  smukt »,  Grundlovs- 
visen  fra  sidste  Sommer  og  <i848»  til  dine  aller- 
bedste, og  de  erotiske  Digte,  hvori  du,  synes  mig, 
er  ligesaa  original  som  i  Viserne,  og  «Fru  Mar- 
grete* og  et  Par  andre  ere  nok  i  mine  Øjne  til 
at  gjøre  den  Samling  til  den  bedste.  Trods  din 
egen  beskedne  Udtalelse  om  din  Lyrik  i  Brevet 
til  mig  mener  jeg  saaledes,  at  du  er  gaaet  frem, 
og  derom  er  nok  de  Fleste,  som  forstaae  sig  paa 
de  Ting,  enige. 

Tak  for  din  venlige  Behandling,  da  jeg  voldte 
dig  Bryderi  i  « Fædrelandet*,  og  frem  for  alt  Tak 
for  Forslaget  om  Holsteens  Udsondring  til  For- 
aaret.     At  et  saadant  Skridt  er  vort  Ministerium 

altfor  energisk,  frygter  jeg  vel;  men  om  der  kunde 
rejses  en  Opinion  derfor  her  i  Landet,  i  det  Mindste 
hos  alle  dem,  som  ikke  har  svedt  1848  heelt  ud, 
saa  kunde  det  vel  skee  alligevel.  Jeg  længes  efter 
Rigsraadet  og  det  Gode,  som  jeg  venter,  at  det 
skal  bringe. 

Siden  Juul  har  min  Helbred  været  ganske  god, 
men  jeg  stoler  ikke  paa  den  og  vil  derfor  blive 
glad,  hvis  Elmelunde  maa  aabne  sig  for  mig. 
Bønderne  derovre  har  ganske  snildt  skrevet  til 
Sogneforstanderskabet  i  mit  Annex  for  at  forhøre 
om  mit  Rygte,  og  har,  efter  hvad  jeg  har  hørt  og 
ogsaa  ventede,  faaet  en  god  Anbefaling  for  mig 
derfra.  Imidlertid  er  det  jo  i  Monrads  Øjne  en 
stor  Disrecommendation,  at  jeg  ikke  er  opslidt, 
men  kun  paa  Vejen  dertil,  saa  det  er  vel  meget 
sangvinsk  at  have  et  Haab  i  saa  Henseende. 

Levvel,  hils  din  Hustru! 

Din  hengivne 

C.  Hostrup. 


Chr,  Winther  til  C  Hostrup. 

Kbhvn.  4.  Maj  1862. 

Velærværdige 

Hr.  Pastor  Chr.  Hostrup! 
Boghandler  P.  G.  Philipsen  har  opfordret  mig 
til   at   gjøre   det   Forsøg   at   samle   og  udgive  en 
poetisk  Nytaarsgave  for  1863. 

Een  af  de  første,  jeg  i  den  Anledning  opførte 
paa  min  Liste  over  danske  Digtere,  som  jeg  vilde 
henvende  mig  til  om  Bidrag,  var  Dem.  I  meget 
lang  Tid  have  vi  ikke  hørt  en  Klang  fra  Deres 
Strenge.  Det  er  begribeligt,  at  Deres  kirkelige 
Virksomhed,  da  denne  endnu  var  Dem  aldeles  ny, 
maatte  tage  alle  Deres  Kræfter  og  al  Deres  Tid  i 
Beslag.  Men  den,  der  —  som  De  —  har  drukket 
dybt  af  hiin  Kilde,  kan  aldrig  ganske  forvinde  den 
søde  Ruus,  og  maa  altimellem,  trods  alle  Mod- 
standsforsøg,  lade  den  faae  Magt. 

I  det  Haab,  at  dette  ogsaa  er  gaaet  Dem 
saaledes,  og  at  De  altsaa  maa  have  mangt  et  Blad 
liggende  i  deres  Gjemme,  som  kunde  blive  Andre 
end  Dem  selv  til  Forfriskning  og  Glæde,  kommer 
jeg  da  ganske  trøstigt  til  Dem  og  spørger  Dem, 
om  De  ikke  kunde  have  Lyst  til  at  lade  mig  faae 
nogle  af  disse  Blade  til  min  Nytaarsgave.  Skulde 
De  ikke  føle  Dem  utilbøielig  dertil,  saa  udbeder 
jeg  mig  blot  med  et  Par  Ord  underrettet  derom, 
og  tilføier  blot,  at  jeg  i  dette  Tilfælde  ønskede 
at  modtage  Manuscriptet  inden  Juli  Maaneds  Ud- 
gang. 

Lev  vel!  For  alt  andet  Godt  og  Skjønt,  De 
har  skjænket  os,  er  jeg  Deres 

taknemlige,  forbundne 

Christian  Winther. 

Undskyld,  at  De  maa  læse  en  saa  forskrække- 
lig slet  Klo;  men  jeg  er  næsten  blind. 

Chr,  Winther  Hl  C,  Hostrup, 

D.  6.  Septbr.   1862. 

Hr.  Pastor  Chr.  Hostrup. 

Med  stor  Glæde  har  jeg  modtaget  de  mig  til- 
sendte Digte.  De  spørger  mig,  om  jeg  vil  have 
flere?  og  herpaa  kan  jeg  kun  svare  med  et  bredt 
Ja,  som  kommer  fra  et  oprigtigt  Hjerte.  Hvis  alt- 
saa  den  fatale  Influenza  —  H.  C.  Andersen  siger 
etsteds  i  al  Uskyldighed:  «en  Fluenza*  —  ret  snart 
vil  forføie  sig  bort  fra  Dem  og  begive  sig  hen, 
hvor  den  har  hjemme,  og  De  saa  faaer  Lyst  og  Tid 
til  at  tage  fat  paa  den  « glade  Kunst* ,  saa  vilde  det 
endnu  være  tidsnok,  naar  jeg  faaer,  hvad  den 
skjenker  dem,  omtrent  til  Midten  af  indeværende 
Maaned.  Men  dette  er  ogsaa  den  yderste  Grændse, 
jeg  tør  sætte;  Forlæggeren  begynder  allerede  at 
tale  om  Trykning. 

Fra  Conferentsraad  Hauch  har  jeg  været  saa 
lykkelig  at  modtage  to  overmaade  smukke  Digte. 

C.  Ploug  har  givet  mig  et  saa  bestemt  Løfte, 
at  jeg  ikke  nærer  nogen  Tvivl;  at  pine  ham  med 
Mindelser  vilde  være  Synd.  Hvorledes  han  under 
det  Sisyphus-Trælarbeide,  som  han  dagligen  saa 
mandigt  udfører,  har  kunnet  faae  Tid  og  Stemning 
til  at  synge  saa  friskt  og  freidigt,  som  han  har 
gjort,  —  det  er  mig  fast  ubegribeligt. 

Nu  lev  vel  I  Jeg  haaber,  at  det  gode  Veir 
har  været  Deres  Læge,  og  at  De  atter  er  fri  og 
frank.    Som  man  fortæller,  er  Qimatet  i  hiin  Egn, 

32 


498 

hvor  De  boer,  ikke  det  bedste.  De  maa  see  til 
snart  at  komme  her  over  hos  os  paa  det  grønne 
Sjælland. 

Med  Høiagtelse  Deres  ærb.  forb. 

Christian  Winther. 


C.  Hauch  til  C.  Hostrup. 

D.   14.  Novbr.   1862. 

Kjæreste  Hostrup! 

De  kan  troe,  vi  bleve  glade,  da  vi  læste  om 
Deres  Udnævnelse,  Hvad  mig  angaaer,  saa  var 
jeg  bleven  saa  tvivlesyg,  at  jeg  tilsidst  ikke  havde 
nogeii  ret  Tro  til  Deres  Forflyttelse;  i  det  mindste 
meente  jeg,  at  det  vilde  trække  ud  Vinteren  over 
og  til  Foraaret.  Men  Gud  skee  Lov!  Jeg  skal 
aldrig  glemme  Kongen  det,  at  han  saa  smukt  har 
holdt  sit  Ord.  Vi  har  siddet  og  seet  paa  Kortet, 
hvor  deiligt  De'  kommer  til  at  boe  midt  imellem 
vore  deiligste  Skove!  Grib  Skov  paa  den  ene 
Side,  og  Dyrehaven  paa  den  anden.  I  lang  Tid 
har  Intet  glædet  mig  meer  end  denne  Ansættelse, 
og  om  et  Aar  kommer  vel  Jernbanen  istand,  saa 
er  det  jo,  som  De  boede  en  halv  Miils  Vej  fra 
Kjøbenhavn. 

De  vil  i  disse  Dage  modtage  eller  De  har 
maaskee  allerede  modtaget  en  lille  Bog  fra  min 
Haand,  der  danner  et  Slags  Sidestykke  til  < Valde- 
mar Atterdags,    nemlig   et  eventyrligt  Digt   <Val- 

demar  Seier»,  der  behandler  et  af  Hovedmomenterne 
i  denne  Konges  Liv.  Det  er  temmelig  rimeligt,  at 
den  hele  Kjærlighedshistorie  mellem  Valdemar  Seier 
og  Grev  Henriks  Hustru  er  en  senere  Tildigtning; 
imidlertid  har  vel  Digteren  Lov  at  behandle  den 
ligesom  ethvert  andet  Sagn.  Men  da  den  mangler 
den  historiske  Berettigelse,  saa  synes  mig,  at 
Digterne  i  det  mindste  maa  benytte  den  saaledes, 
at  de  ikke  derved  plette  og  besudle  en  betydelig 
historisk  Helteskikkelse,  saaledes  som  den  neder- 
drægtige og  elendige  Forfatter  til  «Graf  Heinrich 
von  Schwerin»  har  gjort.  Til  Lykke  er  imidlertid 
hans  Arbeide  et  saa  eminent  poetisk  Fuskerværk,  at 
det  ingen  synderlig  Skade  kan  gjøre.  Jeg  vilde  ønske, 
at  De  maatte  læse  mit  Digt  med  den  samme  For- 
nøielse,  som  jeg  havde,  da  jeg  digtede  det.  Men 
nu  er  Fomøielsen  forbi,  og  Smertens  Dage  ville 
snart  begynde;  i  det  mindste  maa  jeg  være  fattet 
paa  at  løbe  Spidsrod  i  « Fædrelandet  »s  og  i  « Dag- 
bladet »s  Spalter. 

Hils   Elisabeth!    Vi    glæde    os    meget    til   at 
faae  Dem  og  hende  i   Nærheden.     Vi   fik   Efter- 
retningen om  Deres  Ansættelse  netop   paa  Adam 
Oehlenschlågers  Fødselsdag,  som  er  i  Dag. 
Deres  trofast  hengivne 

C.  Hauch. 

C.  Hostrup  til  V.  Nicolaysen. 

Hillerød.   17.  Marts  1863. 

Saa  sidder  jeg  da  nu  paa  min  Fødeø,  4^/«  Miil 
fra  Kjøbenhavn,  som  vi  til  næste  Aar  sættes  i  For- 
bindelse med  ved  Jernbane.  Jeg  er  nu  bleven  Præst 
for  de  i  vor  Krigs-  og  Forbryderhistorie  ikke  ube- 
kjendte  Kulsviere  —  foruden  en  talrig  og  meget 
æsthetisk  Kjøbstadbefolkning.  I  christelig  Hen- 
seende er  Nordsjælland  maaskee  for  Tiden  den 
dødeste  Deel  af  Danmark,  saa  jeg  skal  bruges  til 
at  bryde  lis,  om  jeg:  skal  udrette  •  Noget  her.  I 
Landsognet  har  jeg  til  Dato  —  ]^^  blev  indsat  i 
Slutningen  af  Januar  —  kun  ganske  smaat  Kirke- 
besøg, derimod  strømme  de  til  min  Bibellæsning. 
Her  i  Hillerød  sveder  man  og  lader  sig  trykke 
for  at  høre  mig.  Det  er  imidlertid  for  Manges 
Vedkommende  en  Modesag,  og  jeg  er,  som  du 
nok  veed,  altfor  jævn  og  fri  for  Kruseduller  og 
Veltalenhed  til  at  være  Modepræst  i  lang  Tid. 
Byens  Kirke  er  Slotskirken,  som  ikke  endnu  er 
færdig  efter  Branden,  saa  vi  bruger  midlertidig  en 
smuk  og  ganske  rummelig  Sal  i  en  af  de  ikke 
brændte  Bygninger  paa  Slottet  (Conseilsalen),  hvor 
der  er  opstillet  et  lille  Orgel.  Jeg  boer  med  Elisa- 
beth og  Børnene  til  Leje  midt  i  Byen  (vi  skulde 
ikke  have  noget  af  Adskillelsen  i  Naadensaaret) ; 
men  til  Flyttedagen  i  April  drage  vi  ind  i  Præste- 
gaarden,  som  for  en  Deel  skal  ombygges,  da  noget 
af  den  er  saa  forfalden,  at  den  næsten  er  ubeboelig. 

« Sigurd  Slembe*  har  jeg  læst  med  stor  Inter- 
esse og  anseer  den  for  et  meget  betydeligt  Digter- 
værk. Bjørnson  fortjener  rigtignok,  at  I  skjønner 
paa  ham,  han  er  dog  vist  en  af  de  første,  om 
ikke  den  første  af  alle  Nutidens  Digtere  i  Europa. 
Vi  som  ikke  har  andet  Fremtidshaab  at  pege  paa 
end  Richardt,  vi  var  da  revnede  af  Misundelse, 
hvis  vi  ikke  var  saa  gode  Skandinaver. 

Jeg  skal  til  Kjøbenhavn  imorgen  for  at  over- 
være en  Prøve  paa  «En  Nat  mellem  Fjeldene » 
med  Musik  af  Emil  Hartmann.  Musikken  skal 
være  god  og  godt  holdt  i  den  norske  Tone;  men 
jeg  er  bange  for,  at  Stykket  er  altfor  lyrisk  ud- 
viklet og  har  for  lidt  ydre  Handling  til  at  egne 
sig  for  Opførelse.  — 

(25de  Marts).  Jeg  var  da  til  Prøven  paa  «En 
Nat  mellem  Fjeldene«  og  havde  megen  Fornøjelse 
af  Musikken,  som  i  alt  Fald  synes  mig  at  inde- 
holde meget  godt,  baade  karakteristiskt  og  melodiøst. 
Phister  var  fortræffelig  som  Tydskeren,  og  Chr. 
Hansens  indsmigrende  Stemme,  som  netop  har  en 
underlig  dragende,  lokkende  Naturklang  uden  egent- 
lig Varme,  passer  ypperlig  til  Nøkkens  Parti. 
Ogsaa  Schram  som  Gudbrand  var  meget  god. 
Om  Folk  imidlertid  har  Taalmodighed  til  at  sidde 
og  høre  paa  saadan  en  indadvendt  Komedie,  kan 
jeg  ikke  have  nogen  Mening  om. 

(yde  Maj).  Ovenstaaende  Brevstump  sender 
jeg  dig  til  Vidnesbyrd  om,  at  jeg  ikke  har  glemt 
dig  aldeles  i  Vinter.     Nu  er   Bøgen  grøn,    og   jeg 

sidder  i  den  gamle  Præstegaard,  som  nu  skal  til 
at  gjennemgaae  en  betydelig  Ombygning  for  at 
blive  beboelig. 

Jeg  har  nu  seet  med  megen  Fornøjelse  «En 
Nat  mellem  Fjeldene ».  Musikken  synes  mig  i  det 
Hele  meget  smuk  og  Udførelsen  for  det  Meste 
god.  Jeg  har  endvidere  været  til  Studenterfor- 
eningsbygningens  Indvielse,  hvor  jeg  blandt  andre 
Nordmænd  traf  Niels  Nicolaysen.  Samme  Dag 
gjorde  jeg  et  flygtigt  Bekjendtskab  med  Bjømst. 
Bjørnson,  med  hvem  jeg  kom  i  en  heftig  Strid  an- 
gaaende  Forholdet  mellem  det  Æsthetiske  og  Christe- 
lige.  Han  paastod,  at  en  betydelig  Digter  eo  ipso 
er  paa  Salighedens  Vej,  og  synes  ikke  at  have 
nogen  Anelse  om,  at  en  Kunstner  kan  leve  det  1 
Phantasien,  som  han  slet  ikke  har  i  Hjertet.  Jeg 
har  selv  alt  for  godt  følt  det  hos  mig  selv  og 
sporet  det  ogsaa  hos  Andre,  hvorledes  det  produ- 
cerende Kunstnerliv  i  sig  selv  er  et  Drømmeliv; 
jeg  tvivler  ikke  paa,  at  en  Christen  kan  være  Digter, 
og  en  Digter  blive  Christen,  saa  Drømmelivet  kan 
hæves  af  et  virkeligt  Christenliv;  men  det  Modsatte 
kan  ogsaa  finde  Sted,  at  en  betydelig  Digter  — 
menneskelig  talt  —  kan  være  en  daarlig,  tom  Per- 
son,   og  for   mig  er  det  at  være  Menneske  Nr.   i . 

Debatten  fremkaldtes  ved  et  Digt  af  mig,  der 
har  staaet  i  en  Nytaarsgave,  Chr.  Winther  har 
udgivet,  og  hvori  jeg  har  gjort  det  gjældende,  at 
der  er  en  højere  Sandhed  end  den  poetiske,  og  et 
højere  Liv  end  det,  som  leves  paa   Parnas,    natur- 

ligviis  til  stor  Forargelse  for  alle,  hvis  Afgud  er 
det  Skjønne.  — 

(22de  August).  Nu  er  disse  Brevstumper  snart 
et  halvt  Aar  gamle,  men  du  skal  alligevel  have 
dem,  saa  seer  du  dog,  at  jeg  har  tænkt  paa  dig.  Jeg 
kom  til  at  huske  paa  dem  ved  igjen  at  læse  « Sigurd 
Slembe».  Det  er  dog  et  stort  Digt  og  et  vældigt 
Fremskridt,  og  Norge  kan  vist  glæde  sig  ved  for 
Tiden  at  eje  Verdens  største  Digter.  —  Jeg  har  i 
Vinter  et  Par  Gange  truffet  A.  Munch  og  har 
været  glad  ved  at  tale  med  ham;  han  var  meget 
elskværdig. 

Jeg  har  en  idelig  tilbagevendende  Lyst  til  en- 
gang igjen  at  skrive  Noget,  og  jeg  kunde  det  og- 
saa,  hvis  jeg  blot  kunde  skaffe  Tid  dertil;  men 
det  er  Ulykken,  det  kan  jeg  ikke.  Jeg  har  jo 
Gud  skee  Lov  en  anden  Virksomhed,  saa  jeg  kan 
forhaabentlig  gjøre  en  Smule  Gavn,  selv  om  jeg 
ikke  skriver  Komedier,  men  bestandig  vaagner  i 
mig  paany  Lysten  og  Længselen  derefter,  og  jeg 
synes,  at  jeg  har  Noget  i  mig  i  den  Retning,  som 
skulde  frem,  mens  jeg  endnu  har  Kraft  dertil. 
Hvis  der  endda  var  nogen  Anden,  som  kunde 
skrive  en  god  lille  Komedie,  saa  maaskee  jeg  lod 
ham  derom;  men  da  der  endnu  Ingen  er,  og  vi 
aabenbart  trænge  dertil,  saa  bilder  jeg  mig  under- 
tiden ind,  at  jeg  endogsaa  har  en  Slags  Forpligtelse 
til  at  forsøge,  hvad  jeg  formaaer.  Hvis  du  derfor 
engang  til  næste  Vinter  —  før  naaes  det  i  alt 
Fald  neppe  —  læser  i  Bladene,   at   der   er   opført 

paa  det  kongelige  Theater  i  Kjøbenhavn  en  meget 
morsom,  original  anonym  Komedie,  saa  veed  du, 
at  den  er  af  mig.  —  Du  har  vel  hørt  om  Richardts 
Forlovelse  med  Marie  Hammerich. 

Heise  componerer  efter  Sigende  en  Opera  til 
Text  af  Hertz.  Jeg  veed  det  dog  ikke  blot  som 
Rygte,  det  er  sikkert,  men  det  er  en  Hemmelighed, 
som  alle  veed,  du  formodentlig  ogsaa.  — 

Jeg  føler  mig  endnu  lidt  fremmed  i  denne 
By,  men  den  kan  jo  nok  blive  mig  kjær  med 
Tiden. 

Her  i  Frederiksborg  har  jeg  en  stor  Kreds  at 
tale  til,  men  i  Annexet  har  jeg  desværre  kun  spar- 
somt Kirkebesøg.  Elisabeth  og  jeg  er  indbuden 
til  Ankers  og  Mix  Boisens  Bryllup  i  Stege  og 
haaber  at  komme  derhen  samt  at  forhøje  Festens 
Glæde  med  en  Vise. 

Lev  nu  vel,  kjære  Ven,  og  bær  over  med 
mine  Brevsynder.  Hils  din  Hustru  samt  alle 
Venner,  du  træffer  paa. 

Din 

C.  Hostrup. 


C.  Hostrup  til  C.  Hauch, 

Hillerød.  28.  Octbr.   1863. 

Kjære  Svigerfader! 
Det  er  en  vanskelig  Opgave,   De   har   tildeelt 
mig,    som   jeg  slet  ikke  føler  mig  voxen.     Jeg  er 

derfor  ogsaa  ganske  ængstelig  ved  at  svare  Dem, 
da  De  vil  tillægge  min  Mening  i  denne  Sag  saa 
stor  en  Betydning.  Var  Spørgsmaalet  om,  hvorvidt 
Deres  Lystspil  burde  trykkes  i  en  Udgave  af  Deres 
samlede  Værker,  saa  synes  mig,  at  jeg  vilde  til- 
raade  det ;  thi  om  dette  lille  Stykke  end  ikke  egent- 
lig vil  føje  et  nyt  Blad  til  Deres  Krands,  det  vil 
efter  min  Mening  heller  ikke  skæmme  den,  og  det 
vil  maaskee  interessere  Deres  Muses  Venner  som 
en  Prøve  paa  et  Hauchsk  Lystspil,  der  ogsaa  har 
sine  Ejendommeligheder  og  Fortrin.  Men  netop 
det,  at  det  er  et  Lystspil  af  Hauch,  vil  efter 
min  Overbeviisning  allerede  gjøre  det  vanskeligere 
for  dette  Arbejde  at  finde  en  god  Modtagelse  paa 
Scenen.  Vort  Publikum  (jeg  veed  ikke,  om  det 
gjælder  om  Theaterpublikummet  i  andre  Lande) 
forholder  sig,  efter  min  Erfaring,  altid  yderst  mis- 
tænksomt og  er  meget  svært  at  tilfredsstille,  naar 
en  Digter,  som  efter  dets  Mening  hører  hjemme 
paa  Aandens  Højder,  vil  stige  ned  i  Dalen  og 
fremkalde  Latter  i  Stedet  for  Taarer.  Oehlen- 
schlågers  Lystspil  blev  derfor  knap  taalte  paa 
Scenen  uagtet  det  meget  Gode,  som  flere  af  dem 
indeholder;  man  vilde  have  Tragedier  af  ham  og 
intet  Andet.  De  staaer  —  og  med  Grund  —  for 
vort  Publikum  som  en  endnu  alvorligere  Digter 
end  Oehlenschlåger;  allerede  Navnet  « Lystspil* 
vil  vende  Stemningen  imod  Stykket,  saa  jeg  troer, 
at  det  maatte  være  meget  grundmuret  for  at  staae 
sig    mod    den   Antipathi,    som   en    stor    Deel    af 

Theatergængere  vil  medbringe  hjemmefra.  Derfor 
har  Hertz,  som  en  klog  General,  saa  tidt  brugt 
Anonymiteten,  naar  han  slog  ind  i  en  ny  Gade, 
for   ikke  at  have  Publikums  Fordomme  imod  sig. 

Skulde  nu  Fru  Heiberg  spille  i  Deres  Stykke 
og  kunde  ved  sin  Person  kaste  noget  mere  Romantik 
ind  i  det,  saa  vilde  det  vistnok  hjælpe  en  heel 
Deel.  Saa  troer  jeg,  at  især  den  sidste  Scene  i 
første  Akt  vilde  gjøre  et  ypperligt  Indtryk.  Men 
den  samme  Scene,  som  efter  min  Mening  er  den 
bedste  i  Stykket,  kan  ogsaa  kun  spilles  af  en 
saadan  Tryllerinde,  og  i  Frøken  Smiths  Hænder 
kan  den  let  komme  til  at  gjøre  et  frastødende 
Indtryk,  uden  at  det  er  Digterens  Skyld.  Heller 
ikke  har  jeg  seet  nogen  Skuespillerinde,  som 
kunde  gjøre  Fyldest  i  denne  Scene,  uden  Fru 
Heiberg.  Og  deri  ligger  saa  det  farlige  ved  at 
lade  Stykket  opføre;  thi  med  Udførelsen  af  denne 
Scene  staaer  og  falder  det,  og  det  er  Efterskinnet 
af  den,  som  skal  lyse  over  anden  Akt  og  navnlig 
bære  Scenen  mellem  Hussein  og  Casem. 

Selv  om  Phister  —  hvad  der  jo  er  rimeligt  — 
kan  spille  Hussein  meget  morsomt,  saa  frygter  jeg 
meget  for,  at  en  mangelfuld  Udførelse  af  Zuleima 
vil  bevirke,  at  Stykket  intet  Totalindtryk  gjør,  og 
i  saa  Fald  vil  man  give  Phister  Æren  for  alt  det, 
som  morer,  og  Digteren  Skylden  for  det,  der 
gjør  et  utilfredsstillende  Indtryk.  Vil  De  derfor 
vide  min  bestemte  Mening  om,  hvorvidt  De  bør 
lade  Stykket  spille,  saa  kan  jeg  kun  svare,  at  jeg 

troer,  at  De  vover  meget  mere  ved  at  lade  det 
opføre,  end  De  kan  tabe  ved  ikke  at  lade  det 
spille,  og  at  der  er  Sandsynlighed  for,  at  det  ikke 
vil  gjøre  Lykke.  Det  er  meget  muligt,  at  det  — 
baaret  frem  af  ypperlige  Skuespillere  —  især  naar 
Scenen  imellem  Cale-Caire,  Zuleima  og  Moharek  i 
anden  Akt  blev  betydelig  forkortet  og  fik  en 
større  Tilsætning  af  jublende  Lystighed  over  den 
lykkede  List  —  kunde  gjøre  afgjort  Lykke,  hvis 
Publikum  var  velvilligt;  }Gg  troer  ogsaa,  at  Deres 
Lystspil  fortjener  en  meget  bedre  Modtagelse  end 
mange  af  dem,  som  faaer  en  saadan,  men  som 
Udsigterne  nu  ere,  frygter  jeg  med  Adam*)  for,  at 
det  ikke  vil  gaae. 

Det  gjør  mig  inderlig  ondt,  at  jeg  ikke  tør 
give  Dem  noget  bedre  Svar.  Spørgsmaalet  er  jo 
imidlertid  ikke  her  om  Stykkets  poetiske  Værd, 
men  om  Hensigtsmæssigheden  af  at  lade  det  spille 
for  nærværende  Tid,  og  dertil  mangler  De  først 
og  fremmest  en  Zuleima.  Vilde  Fru  Heiberg  paa- 
tage sig  det,  saa  vilde  jeg  i  Deres  Sted  vove  det, 
skjøndt  hun  er  noget  gammel;    men  vil  hun  ikke, 

saa  troer  jeg,  at  De  ikke  bør  lade  det  opføre. 

Deres  hjertelig  hengivne 

C.  Hostrup. 


*)  Digterens  Søn,  Adam  Hauch. 


5o8 


C,  Hostrup  til  L,  Mynster, 

Hillerød.  4.  Jan.   1864. 

Kjære  Ven! 
Først  nu  bliver  det  til  Alvor  med  det  Brev, 
som  jeg  har  skyldt  dig  saa  længe,    men  som  ikke 
vilde  flyde  for  mig  i  denne  urolige  og  travle  Tid. 
Din  « Lærerinde »    har  jeg   læst   med   megen    For- 
nøjelse, og  i  flere  Henseender  har  den  overtruflFet 
mine  Forventninger.      Det  er  et  fiint,    poetisk  Ar- 
bejde   med   sikkert    tegnede   Personer.      Desværre 
har  jeg   det   for  Øjeblikket   ikke  hjemme,    da  jeg 
har  anseet  det  for  at  være  i  Stykkets  Interesse  at 
laane   det   ud,    og   kan   derfor   ikke   paapege   det 
Enkelte,    som    faldt   mig   ind   de   Par   Gange,   jeg 
læste  det  igjennem.      Hvad  der  er  Stykkets  Svag- 
hed ikke  blot  i  theatralsk,   men  ogsaa  i  dramatisk 
Henseende   ligger   i   Anlægget,    som   er   godt   og 
jævnt,  men  mangler  det  Strammende  (ikke  «Spæn- 
dende»),  en  egentlig  Knude  og  Katastrofe.     Det  er 
mere  to  Dage,    udrevne  af  nogle  Menneskers  Liv, 
godt  og  sandt  skildrede  og  poetisk  opfattede,   to 
meget  vigtige  Dage,    hvor  det  kommer  til  en  Af- 
gjørelse  for  flere  af  dem,    end  det  egentlig  er  et 
afsluttet  Livsbillede,   hvor  hele  Maskineriet,  der  er 
sat  i  Bevægelse,    ogsaa   løber  ud,    og  du  har  selv 
følt  det,  idet  du  lagde  Lærerindens  Forlovelse  hen 
i  Fremtiden.      Saaledes  kommer  da  Stykket  til  at 
ende  med  lutter  Profetier  i  Stedet   for,    som  saa- 

dant  et  Stykke  skal  og  bør,  med  en  glædelig  Af- 
slutning. 

Forstaaer  du  hvad  jeg  mener,  eller  synes  du, 
at  jeg  vrøvler?  Jeg  mener,  at  dit  Stykke,  uden 
Forklejnelse  for  det,  er  en  dramatiseret  Novelle, 
der  som  Drama  mangler  Concentration,  men  har 
til  Gjengjæld  andre  Fortrin:  en  sand  og  varm 
Diction,  udstyret  med  virkeligt  Lune  (saaledes 
overraskede  din  Spradebasse  mig  og  Maren,  der 
seer  paa  skraa)  og  saa  —  som  sagt  —  en  fiint 
individualiseret  Skildring  af  de  forskjellige  Personer. 
At  Stykket  vil  tage  sig  ud  ved  Opførelse,  tvivler 
jeg  paa,  thi  paa  Scenen  vil  dets  dramatiske  Mangel 
paa  Stramning  blive  endnu  føleligere  end  ved  Læs- 
ningen. 

Jeg  har  endnu  ikke  seet  nogen  Anmeldelse  af 
« Lærerinden »  i  noget  Blad,  men  det  skulde  undre 
mig,  om  Clemens  Petersen  ikke  fik  fat  paa  det  og 
blev  frapperet  ved  dets  Fortrin.  Thi  vistnok  er 
han  en  af  de  doktrinære  Æsthetikere,  som  gjør 
megen  Uret  ved  sin  færdige  Maalestok,  men  har 
dog  Sands  for  det  Fine  og  Aandfulde  i  Udførelsen, 
naar  han  ikke  møder  med  forudfattede  Meninger. 
Jeg  venter  egentlig  derfor,  at  han  en  af  de  første 
Lørdage  skal  tage  Hatten  pænt  af  for  Lærerinden 
og  skrive  til  Folk,  at  de  skal  læse  den  Bog.  Vore 
Tanker  er  jo  i  denne  Tid  optagne  af  ganske  andre 
Ting,  saa  en  saadan  lille  stilfærdig  Bog  har  svært 
ved  at  blive  tilbørlig  paaagtet.  Og  det  er  jo  i 
Grunden  ganske  naturligt,    saa  du  maa   ikke  tabe 

Modet  og  Lysten  til  at  forsøge  dig  paa  et  nyt 
Arbejde,  fordi  du  er  optraadt  første  Gang  i  en 
uheldig  Tid.  Jeg  er  meest  tilbøjelig  til  at  troe, 
at  du  i  Novelle-Digtning  kunde  frembringe  nog^et 
mere  Fuldendt,  men  vil  for  Resten  ikke  stille  dig 
Skranker,  da  du  har  et?  Pund,  som  jeg  er  vis  paa, 
kan  bruges  til  at  bygge  med  paa  Dannevirke.  Og 
saa  glædeligt  Nytaar  og  Tak  igjen! 

Din 

C.  Hostrup. 


C.  Hostrup  til  sin  Søstersøn  Løjtnayit  A,  Neer- 
gaard"^), 

Hillerød.  3.  Maj   1864. 

Kjære  Alfred! 
Idag  har  jeg  ved  Valdemar**)  faaet  din  Adresse 
at  vide  og  maa  strax  skrive  et  Par  Ord  til  dig  i 
det  Haab,  at  de  maa  kunne  naae  dig.  Det  var 
en  stor  Sorg  for  os,  da  vi  fik  at  vide,  at  du  var 
saaret  og  i  Fjende- Vold,  og  vi  har  været  meget 
bekymrede  for  dig;  men  Gud  skee  Lov,  at  der 
ingen  Fare  er,  og  at  vi  kan  haabe,  at  du  snart 
skal  have  forvundet  det  Hele. 

*)  Blev  ved  Dybbøl  saaret  og  taget  til  Fange.  Skjønt  hans 
Tilstand  i  Begyndelsen  syntes  uden  Fare,  døde  han  dog  som 
Følge  af  sit  Saar  nogen  Tid  efter  paa  Lazarettet  i  Flensborg. 

**)  Den  nuværende  Arkitekt  V.  Ingemann ;  Søn  af  Hostrups 
Halvbroder. 

Hos  os  har  det  seet  sort  ud.  Efter  Moders 
og  vor  lille  Eriks  Død  har  Elisabeth  været  meget 
alvorlig  syg,  men  nu  er  hun  lidt  i  Bedring,  skjøndt 
meget  svag.  Det  er  ikke  blot  for  eder,  I  Strids- 
mænd, for  hvem  denne  Vinter  har  været  haard; 
jeg  har  aldrig  før  oplevet  en  saa  mørk  Tid,  og 
foruden  min  egen  Sorg  har  Bekymringen  for  vort 
stakkels  lille  betrængte  Fædreland  ligget  tungt  paa 
mig.  Æren  er  vel  reddet  ved  eders  tapre  Forsvar 
af  Dybbøl,  og  dermed  er  jo  ogsaa  Haabet  frelst. 
Ja,  Haabet  maa  vi  ikke  slippe,  thi  uden  Haab  er 
der  ingen  Kraft.  — 

Jeg  har  lagt  mig  efter  at  være  Folketaler  for 
at  holde  Mod  i  Omegnens  Befolkning,  og  hvor 
lidt  det  end  er,  saa  troer  jeg  dog  ikke,  at  det  er 
ganske  spildt.  Nu  skal  vi  have  to  Reconvalescenter 
fra  Lazaretherne  i  Kjøbenhavn  her  i  Præstegaar- 
den;  gid  vi  kunde  faae  dig,  men  det  skeer  vel 
neppe  saa  snart,  hvis  der  ikke  bliver  Vaabenstil- 
stand.  Her  i  Egnen  blive  nemlig  de,  der  har  været 
syge  og  saarede  og  ikke  ere  komne  til  Kræfter 
endnu,  indlogerede  rundt  omkring  hos  private  Fa- 
milier, som  selv  har  tilbudt  at  modtage  dem,  til 
de  blive  vaabenføre  igjen. 

Gid  dit  Saar  nu  snart  maa  blive  lægt,  og  du 
hurtigt  gjenvinde  din  Sundhed.  Vi  fik  først  gjen- 
nem  Aviserne  Efterretning  om,  at  du  var  såaret 
og  fanget,  samtidig  med  at  Valdemar  erfoer  det 
fra  Premierløjtnant  Pingel.  Siden  har  Laura  til- 
meldt mig  først  den  Efterretning,    hun  fik  fra  en 

af  dine  Menige,  og  senere  den,  hun  fik  fra  dig 
selv.  Valdemar  var  herude  ved  Moders  Begravelse 
og  fortalte  mig  meget  om  dig  og  eders  Samliv  i 
Fredericia.  Dengang  laa  Erik  allerede  syg  af 
Hjernebetændelse,  og  Søndagen  efter  lukkede  han 
sine  klare  blaa  Øjne  for  sidste  Gang  i  dette  Liv. 

Kjære  Alfred  1  baade  Elisabeth  og  jeg  tænker 
meget  paa  dig,  og  vi  længes  inderligt  efter  gode 
Efterretninger  fra  dig.  Du  er  for  Tiden  Familiens 
Helt  som  den  Eneste  af  vore  Nærmeste,  der  har 
blødt  for  Fædrelandet,  og  naar  du  nu,  som  jeg^ 
sikkert  haaber,  snart  kommer  rask  tilbage  til  os, 
da  skal  vi  ret  vise  dig,  hvormeget  vi  skjønne  der- 
paa,  og  hvor  taknemmelige  vi  er  dig;  ja,  vi  længes 
efter  at  faae  Lov  til  at  være  god^  imod  dig.  Lad 
mig,  naar  du  kan,  høre  fra  dig,  og  er  der  Noget, 
jeg  kan  gjøre  for  dig.  Noget,  jeg  kan  hjælpe  dig 
med,  saa  bed  den  gode  Frøken  Kliiwer*)  om  at 
skrive  det  til  mig,  du  maa  jo  dog  vide,  hvor  gjerne 
jeg  vil  det;  jeg  har  jo  dog  i  en  lang  Tid  af  dit 
Liv  staaet  i  et  Slags  Faderforhold  til  dig,  og  du 
hører  og  vil  altid  høre  til  dem,  der  staae  mit 
Hjerte  nærmest. 

Elisabeth   og  jeg   sender    dig    vor    kjærligste 
Hilsen.     Jeg  skriver  snart  igjen. 

Din 

C.  Hostrup. 

*)  En  dansk  Dame,   som   plejede   de  Syge  paa  Lazarettet  i 
Flensborg. 


513 


C.  Hostrup  til  L.  Mynster, 

Hillerød.   19.  Aug.  1864. 

Kjære  Ven  I 
Du  faaer  kun  et  Par  Ord,  da  jeg  har  travlt. 
Dine  Indvendinger  mod  mit  Digt  er  mig  næsten 
uforstaaelige  —  saa  utroelig  misforstaaende.  Læs 
Hammerichs  lille  Afhandling  om  «Hjemmetydske- 
riet»,  saa  vil  du  bedre  forstaae  mig.  Vi  er  et 
nordisk  Folk,  som  ved  vor  ^en  Blindhed  og  slette 
udanske  Regeringer  ere  komne  i  et  aandeligt  Vasal- 
forhold til  Tydskeme.  Skal  vi  ikke  forsvinde  i 
Tydskland,  hvad  du  vel  heller  ikke  vil,  saa  maa 
det  Nordiske  i  vort  Sprog,  i  vor  Folkekarakteer 
o.  s.  V.  befries  fra  det  aandelige  tydske  Aag.  Be- 
frielsen er  begyndt  med  Holberg,  fortsat  af  Oehlen- 
schlåger  og  hele  hans  Digterskole,  det  er  det  Danske, 
det  Nordiske,  der  vikler  sig  ud  af  Svøbet.  Endnu 
betragtes  her  i  Landet  (ogsaa  af  dig)  Tydsk  som 
det  egentlige  Cultursprog;  det  er  en  tydsk  Over- 
tro, som  ogsaa  du  har  faaet  deraussen  fra  med 
Giften  i  Blodet.  Englænderne,  Franskmændene, 
Hollænderne,  Italienerne  lære  ikke  Tydsk,  paa 
samme  Maade  som  vi,  og  er  dog  desuagtet  ligesaa 
dannede.  Vi  bruge  jo  nemlig  Tydsk  som  det  nær- 
meste fremmede  Sprog,  som  vi  indpode  Børnene 
med,  fra  de  er  smaa,  ligesom  for  at  give  Tydskerne 
Ret  i,  at  de  er  Culturfolket.  Skal  vi  slutte  os  til 
en  saadan  stor  Sprogstamme  og  Literatur,  saa  er 
det  nu  Tiden  at  slutte  sig  til  den  engelske  istedet- 

for.  Lad  Børnene  fra  Begyndelsen  af  lære  Engelsk, 
naar  de  skal  til  at  rejse  aandelig  ud  af  Landet, 
men  læg  dem  ikke  Tydsk  paa  « Barnetungen  3. 
Børnene  læser  ikke  Luthers  Skrifter  eller  Tieck 
eller  Goethe;  de  kan  i  alt  Fald  finde  fuld  Erstat- 
ning for  de  Sidste  i  den  engelske  Literatur.  Du 
taler  om  « Studenterne*,  som  bør  læse  Goethe  osv. 
Ja,  lad  dem  det,  om  de  vil;  —  har  jeg  talt  om 
Studenterne?  lad  dem  studere,  hvad  de  har  Lyst 
til.  Jeg  har  kun  talt  om  Børne-  og  Folkeopdra- 
gelse. Man  lærer  nu  Børnene  fra  alle  Samfunds- 
klasser at  bøje  sig  for  den  tydske  Aand,  man  har 
indpodet  hele  Nationen  den  Overbeviisning ,  at 
Tydsk  er  noget  Højere  og  Bedre  end  Dansk,  og 
det  er  det  —  mere  end  Vaabenlykken,  som  nu 
vil  berøve  os  Slesvig.  Tydsk  maa  nu  virkelig 
staae  for  os  som  « Fjende-  og  Trældomssproget« . 
Vi  maa  ogsaa  aandelig  slutte  os  til  Vestmagterne. 
Jeg  vil  ikke  isolere  min  Familie,  men  jeg  vil  have 
god  Omgang,  og  er  det  da  rimeligt  nu  at  slutte 
os  til  den  Nation,  der  som  Røvere  er  brudt  ind 
over  os.  Jeg  vil  have,  at  en  Tydsker,  naar  han 
kommer  her  til  Danmark,  ikke  skal  kunne  sige: 
Landet  er  aabenbart  tydsk,  —  Alle,  fra  den  Højeste 
til  den  Laveste,  taler  Tydsk.  Du  kan  dog  vel 
ikke  være  blind  for  den  Raahed  og  Umenneske- 
lighed, som  Tydsklands  seneste  Fremfærd  mod 
Danmark  viser.  Hvor  meget  Godt  man  end  kan 
skylde  et  Folk,  saa  gaaer  det  virkelig  ikke  i  saa- 
ianne  Tider  at  holde  Venskab  med  det.     Du  finder 

mig  eensidig  og  fanatisk,  —  det  er  jeg  vel  ogsaa, 
—  men  jeg  vil  hellere  kunne  blive  harmfuld  til 
Gavns,  end  kun  lunken  af  bar  Tolerance. 

Husk  imidlertid,  at  det  kun  er  Skolegangen, 
jeg  har  talt  om,  —  ikke  Studeringerne  senere  hen. 

Om  det  Andet  en  anden  Gang,  —  jeg  har 
ikke  Tid  nu.  Jo  Eet  endnu.  —  Det  er  lidt  komisk, 
naar  du  vil  slaae  mig  med  Citater  fra,  hvad  du 
betragter  som  min  Viisdomskilde,  —  f.  Ex.  « Fædre- 
landet».  Hvad  angaaer  det  mig?  Troer  du,  jeg 
er  saa  umyndig,  at  ethvert  Ord  af  Ploug  eller 
Grundtvig  eller  hvemsomhelst,  jeg  kan  sympathisere 
med,  er  mig  et  Orakel? 

Din 

C.  Hostrup. 


C.  Hostrup  til  L.  Mynster, 

1864. 
Kjære  Ven! 
Hvorvidt  du  —  trods  dit  menneskelige,  fri- 
baame  Hjertelag  —  hører  i  den  Grad  til  «Reac- 
tionen»,  at  du  billiger  den  Snedighed  (for  at  bruge 
et  mildt  Udtryk),  hvormed  Regeringen  har  listet 
sig  fra  sine  Forpligtelser  ligeoverfor  det  danske 
Folk  ved  at  paatvinge  det  dette  forfærdelige  Freds- 
grundlag,  veed  jeg  ikke,  —  det  er  vanskelige  Ti- 
der, og  hvor  dybt  det  har  harmet  og  bedrøvet 
mig,  kunde  jeg  nok  tænke  mig,  at  det  Første,  du 

her  gjør,    det  er  at  finde   paa  Forsvarsgrunde   for 
denne    « lille   nødvendige   Ulovlighed ».      Hvad    det 
gamle  Stridsemne  angaaer,   saa  vilde  jeg,    ligesom 
du,  betragte  en  Nationaldeling  af  Slesvig  som    den 
allerbedste  Løsning,    og   den   Tanke   har   « Fædre- 
landet»  vedkjendt  sig  allerede  i  1848.     At  den    da 
blev  opgivet,    derfor   maa  ikke  blot  vor   folkelige 
Kong  Frederik  og  hans  Folk  bære  Skylden,    men 
ingen  Slesviger  vilde  dengang  have   fundet   sig    i 
den,    saa   dens   Gjennemførelse    var   vistnok    i     de 
Tider  en  Umulighed.      Den  Ordning  af  Sprogfor- 
holdene,   som   Tillisch   saa    stod    Fadder    til,    var 
sikkert  saa  upartisk  som  mulig,    og  hvad  Fejl  der 
kan  være  begaaet  i  det  Enkelte,   det  maa  I  Reac- 
tionære  ikke   glemme,    at   aldrig   er   en   fremmed 
Nationalitet  i  et  Grændseland  behandlet  med  større 
Nænsomhed,    end    den    tydske    blev    behandlet     i 
Slesvig.     At  det  idelige  Drilleri   fra  tydsk  Side  er 
blevet  gjengjældt  med  lidt  Drilleri  fra  dansk,    det 
var  jo  næsten  uundgaaeligt,    men  den  tydske  Paa- 
stand  om    Undertrykkelse   og   deslige   er   dog    en 
aabenbar   Løgn.      Regeringen   har   i    Slesvig   ikke 
krævet  sin  « oprindelige »,  men  blot  sin  cnuværende* 
Ret.      Ulykken  var  egentlig  den,    at  den  blev  ved 
at  fiske  efter  det  Holsteen,    som   altid   har   været 
Danmarks  Forbandelse,    og  for  at  faae  rigtig  fat  i 
det,  indviklede  Regeringen,    men  fremfor  alt  Mini- 
steriet  Bluhme,    os    i    den    Elendighed,    hvori    vi 
nu  sidde. 

Derfor  havde  jeg  dyb  Mistro  til  det  nuværende 

Ministerium  {« Reactionens*),  og  har  yderligere  faaet 
den  stadfæstet  i  Gaar.  Jeg  troer  ikke,  det  vil 
hjælpe  det  danske  Folk  til  at  være  Herre  i  sit 
eget  Huus,  men  at  det  arbejder  paa  at  gjøre  det 
til  Træl  af  et  Slesvig-Holsteen  i  Personal-Union  med 
vort  stakkels  Fædreland.  Jeg  troer,  at  de  Mænd, 
som    det    bestaaer   af,    har   virket  meget  skadeligt 

paa  Førelsen  af  den  nuværende  Krig. Saa 

derfor  har  vor  Krig  —  skjøndt  du  skriver  om 
Æren  —  været  en  uhæderlig  Krig.  Der  har  været 
brave  Dannemænd  nok,  Soldater  og  Officerer,  som 
er  gaaet  kjækt  i  Døden  for  Danmark;  der  har 
været  højerestaaende  Anførere,*  som  med  Fortviv- 
lelsens Tapperhed  har  gjort  det  samme,  men  det 
har  gjennemgaaende  været  en  svag,  vantro  og  uklog 
Krigsførelse.  Monrad  var  ikke  min  Mand  lige  saa 
lidt  som  Hall,  men  han  var  dog  tro  og  dansk; 
gid  vi  ikke  maa  opleve  den  Dag,  da  vi  maa  kalde 
dem,  der  nu  sidde  til  Roers,  forræderiskel 

Du  vil  maaskee  ikke  kalde  det  saaledes,  naar 
du  modificerer  (paa  dansk  indskrænker)  vor  folke- 
lige Frihed,  thi  du  troer  paa  cFolk  af  Faget ». 
Jeg  har  aldrig  hørt  Nogen  dømme  falskere  om  vore 
kirkelige  og  fædrelandske  Forhold,  end  «Folk  af 
Faget »,  især  de  Højerestaaende,  saa  jeg  har  i 
denne  Henseende  faaet  « Tvivlens  Gave».  Den 
«aabenbareForkeerthed»,  at  Rigsdagen  afgjør  Folke- 
kirkens Anliggender,  er  mig  ikke  aabenbar;  jeg 
har  hos  Rigsdagen  fundet  meget  mere  Sands  for 
Menneskerettigheder,  end  hos  vore  Præster.    Ønsker 

du,  som  agter  Individualitetens  Ret  saa  højt,  Sogne- 
baandsløsningen  afskaflfet  igjen?  den  var  aldrig  gaaet 
igjennem,  hvis  Bisper,  Provster  eller  Præster  (Folk 
af  Faget)  skulde  have  haft  nogen  speciel  Indflydelse 
paa  Afgjørelsen.  For  mig  staaer  det  hierarchiske 
Aag  som  det  umenneskeligste  af  alle.  For  mig 
staaer  Folkekirken  (trods  Kalkars  Foredrag)  med 
SO  **/o  Atheisme,  49  %  hedensk  Gudelighed  og  i  7o 
Christendom  slet  ikke  som  « Kirken ».  Kirkens 
Anliggender  har  Rigsdagen  aldrig  rørt  ved;  men 
den  har  mere  Hjerte  for  den  Frihed,  det  kommer 
an  paa,  for  Frihed  til  uhindret  at  gjøre  saameget 
Godt,  som  man  føler  Kraft  og  Lyst  til,  og  at  søge 
sin  Trøst  og  Støtte,  hvor  man  bedst  troer  at  kunne 
finde  den;  den  har  meget  mere  Hjerte  for  den 
Menneskeret,  jeg  kræver  for  mig  selv  og  under 
enhver  Anden,  end  jeg  venter  af  nogen  Forsamling 
under  Martensens  Ledelse.  Kierkegaard  havde 
aabenbart  Ret  imod  den  officielle  Christendom. 
Hvor  det  Officielle  gaaer  ind  ad  den  ene  Dør,  gaaer 
Christendommen  ud  af  den  anden.  Du  skulde  selv 
være  Præst,  saa  kom  du  ogsaa  til  at  hade  det 
elendige  Skin,  som  Høj-  og  Velærværdigheder 
holde  paa,  saa  stod  du  nok  ligesom  jeg.  Jeg  er 
Folkekirkens:  Statens  Embedsmand  i  alle  denne 
Verdens  Sager,  men  ved  Siden  af  det  en  fri  Evan- 
gelist for  alle  dem,  som  her  vil  høre  Evangeliet 
af  min  Mund,  for  den  lille  Menighed,  som  vor 
Herre  vil  samle  om  mig.  Biskop  Martensen  og 
en    Kirkeforsamling    vilde   kjæle    for   Skinnet;    det 

gjør  Rigsdagen  ikke,  den  giver  Evangeliet  fri  Gang 
og  blander  sig  ikke  i  det  Christelige,  som  ikke 
vedkommer  den;  den  forsvarer  Menneskerettig- 
hederne, og  det  takker  jeg  den  for.  Vor  Herre 
forsvarer  selv  sin  Menighed. 

Din 

C.  Hostrup. 


C  Hostrup  til  L.  Mynster. 

Hillerød.  28.  Febr.   1865. 

Kjære  Gamle! 

Tak  for  Fastelavnshilsenen.  Sibbems  Bog  har 
jeg  ikke  læst  og  har  saaledes  Latteren  tilgode. 
Nu  kun  et  Par  Ord  om  denne  elskværdige 
Philantrop. 

At  du  kunde  gaae  ind  baade  i  Augustfore- 
ningen og  i  Dansk  Folkeforening  og  ansee  det  for 
det  Rette,  kan  jeg  nok  forstaae.  Du  har  altid 
staaet  udenfor  den  Kamp  og  har  ikke  taget  Parti, 
og  jeg  indrømmer  dig  det  Privilegium.  Maa  jeg 
blot  udtale  min  Mening  om  Sibberns  « alsidige  Vel- 
villie  og  ægte  Menneskekjærlighed*. 

Er  Sibberns  Standpunkt  ikke  det  Goetheske? 
Med  andre  Ord:  Han  tager  ikke  Parti  i  nogen- 
somhelst  Sag.  Ingen  har  Ret,  de  har  alle  Ret. 
Hvert  Menneske  har  sin  Tro,  sin  Sandhed;  —  der 
er  ingen  Sandhed,  ingen  absolut  Sandhed,  ingen 
aabenbaret  Gud.      Det  er   ikke  c  Sandheden*,    vor 

Herre  Jesus  Christus,  der  skal  gjøre  os  fri,  det  er 
Dannelsen.  Det  Onde  paa  Jorden  er  kun  Barbari, 
det  Gode  er  Dannelse,  den  hjertelige  og  aandelige 
Dannelse.  Sibbem  er  Pelagianer;  i  den  oplyste  og 
redelige  Villie  er  Frelsen,  naar  man  har  den,  gjør 
det  ingen  Forskjel,  om  man  er  Jøde,  Tyrk  eller 
Christen.  Det  Subjektive  er  Alt;  Troen  derpaa  er 
den  eneste  objektive  Sandhed,  som  Sibbern  ved- 
kjender  sig.  Vi  frelses  ikke  ved  « Sandheden »,  vi 
troe  paa,  men  ved  vor  Tro  paa,  hvad  vi  kalde 
Sandhed. 

Denne  Humanitet,  som  vistnok  er  udtalt  i 
Gabriel  Sibberns  Afhandlinger  og  mere  poetisk  i 
Gabrielis  Breve,  2den  Deel,  og  især  i  c  Fra  Aaret 
2I35»,  kan  jeg  ikke  beundre.  Det  er  i  mine  Øjne 
et  Forsøg  paa  at  mediere  mellem  Gud  og  Djævelen, 
Det  er  ingen  ægte  Menneskekjærlighed ;  den  ligner 
ikke  hans,  som  efter  sit  eget  Ord  var  kommen  for 
at  sætte  Splid  her  paa  Jorden.  Det  er  ganske  vist 
en  « alsidig  Vel  villie  t,  naar  man  er  lige  gode 
Venner  med  Julian  Apostata  og  Athanasius,  med 
Grev  Geert  og  Niels  Ebbesen,  med  Calvin  og 
Luther,  men  det  er  ingen  hjertelig  Velvillie,  thi 
Hjertet  tager  Parti.  Hvor  megen  Uret  der  maaskee 
kan  være  hos  dem,  der  forsvarer,  hvad  der  er  Ret: 
Retten  maa  dog  være  paa  een  af  Siderne  i  det 
egentlige  Stridspunkt,  og  Billighed  paa  den  højere 
Retfærdigheds  Bekostning  duer  ikke.  Jeg  beundrer 
derfor  ligesaa  lidt  den  humane  Sibbern  som  den 
humane  Pelagius;   det  er  ingen  Kunst  at  være  hu- 

man,  naar  man  siger:  det  er  lige  fedt  altsammen. 
Kan  disse  velvillige  Epikuræere  ligesaa  let  rydde 
Djævelen  og  Synden  af  Vejen,  som  de  kan  lyve 
dem  bort,  saa  vil  jeg  ogsaa  blive  human;  men 
saalænge  den  Onde  er  denne  Verdens  Fyrste,  saa 
gjælder  det  i  mine  Tanker  om  med  de  hjertelige 
Folk,  Athanasius  og  Luther,  hjertelig  at  tage 
Sandhedens  Parti  og  som  Lysets  Børn  uden  Billig- 
hed at  hade  Mørket,  hvor  inhumant  det  saa 
seer  ud. 

Saameget  om  Sibberns  Menneskekjærlighed, 
som  er  den  partisk-philosophiske,  den  epikuræiske, 
den  uægte.  Vor  Herre  Jesus  var  naturligviis 
meget  ubillig  mod  de  alvorlige  Pharisæere,  og 
han  er  ligesaa  ubillig  endnu,  fordi  hans  Menneske- 
kjærlighed er  ægte.  Og  hans  Disciple  maa  ogsaa 
være  det,  fordi  de  troe  paa  Sandheden,  som  ikke 
lader  sig  mediere  med  Løgnen.  Naar  du  ind- 
rømmer mig  det,  saa  vil  jeg  gjerne  indrømme  dig, 
at  Sibbem  trods  sit  i  dybeste  Forstand  aandløse 
og  overfladiske  Standpunkt,  er  en  elskværdig  gam- 
mel Drømmer.  Men  Sandheden  først  og  saa  Billig- 
hed, forsaavidt  den  kan  bestaae  med  Sandheden, 
og  ikke  omvendt. 

Dit  Digt  til  Sibbern  har  jeg  ikke  læst,  da  jeg 
er  saa  ubillig  ikke  at  læse  den  « Berlingske  Ti- 
dende».  Jeg  vilde  imidlertid  gjerne  see  det,  om 
du  har  det. 

Du  bør  ganske  vist  ikke  gaae  ind  i  nogen 
politisk  Forening,    ligesaa  lidt   som  jeg  for   Ex.  i 

en  Forening  for  eller  mod  den  « nordiske  Kunst*. 
Men  det  er  en  Mangel   hos  mig,    at  jeg  ikke  kan 
tage  Parti  i  den  Sag;   jeg  staaer  ikke  over,    men 
udenfor  den  Strid. 
Og  saa  lev  vel! 

Din  C.  Hostrup. 


C.  Hostrup  til  L,  Mynster, 

Hillerød.  26.  Octbr.   1865. 

Kjære  Ven! 
Maa  jeg  tage  det  Sidste  først  for  at  blive 
færdig  dermed.  Jeg  har  ingen  af  mine  Prædikener, 
som  er  utrykte,  i  nogen  Form,  der  er  læselig  for 
andre  end  mig  selv.  Jeg  mindes  ikke  nogetsteds 
at  have  ladet  trykke  nogen  Skriftetale  om  c  at  søge 
sit  Eget».  —  Den  sidste  Sang  til  Grundtvig  er 
vistnok  svag  nok,  og  i  denne  af  mig  lidet  forsøgte 
Tonart  har  jeg  selv  en  Følelse  af  ikke  rigtig  at 
have  fundet  min  ejendommelige  Udtryksmaade ;  men 
Udtrykket  c  at  hænge  ved  hans  Mund*  holder  jeg 
paa,  det  kan  du  bruge  om  en  Skuespiller,  af  hvis 
Læber  du  begjærlig  tager  den  poetiske  Replik,  og 
man  bliver  ikke  uselvstændig,  fordi  man  ikke  koldt, 
kritisk,  men  varm  og  modtagelig  følger  en  aand- 
fuld  Tale.  Der  er  ikke  Mange,  ved  hvis  Mund 
jeg  har  hængt;  men  naar  jeg  tænker  paa  Mar- 
tensens første  Forelæsninger,  paa  Biskop  Kierke- 
gaards Taler  ved  det   første  Kirkemøde,    saa   var 

der  ogsaa  der  noget  af  det  fængslende,  som  jeg 
saa  tidt  har  fundet  hos  Grundtvig,  naar  Aanden 
var  over  ham,  som  gjorde,  at  man  hængte  ved 
hans  Mund,  begjærlig  efter  at  gribe  Ordet  ligesaa 
varmt,  som  det  kom.  Kan  du  nu  ikke  forstaae 
mig,  saa  siger  )eg,  at  du  er  bleven  en  Bogorm, 
som  i  dit  eensomme  Liv  har  tabt  Sandsen  for  det 
levende  Ord  paa  Menneskelæber.  Der  er  ogsaa 
stundom  nogle,  der  hænge  ved  mine  Læber,  baade 
naar  jeg  prædiker  og  holder  folkelige  Foredrag, 
og  det  er  visselig  godt,  saavist  det  er  Sandhed, 
jeg  forkynder  dem. 

Det  vigtigste  af  Stridspunkterne,  hvorom  du 
ubegribelig  nok  ytrer,  at  jeg  aldrig  har  villet  sige 
dig  min  Mening,  skal  jeg  nu  prøve  paa  at  skrive 
lidt  om.  Først  maa  jeg  dog  bestemt  protestere 
imod,  at  vi  —  de  saakaldte  Grundtvigianere,  ikke 
saa  utvetydigt,  som  det  var  os  muligt,  har  prøvet 
at  klare  den  Sag  for  andre,  som  for  os  selv.  Du 
læser  neppe  meget  af  Grundtvigianeres  Skrifter;  — 
læser  du  c  Kirkelig  Folkeblad »,  udgivet  af  Arvesen 
i  Norge?  —  Der  er  hundrede  Gange  svaret  paa 
det  Spørgsmaal.  Har  du  læst  Ludvig  Helvegs 
Bog  mod  Martensen,  Lindbergs  Smaaskrifter  og 
mange  andre?  Neppe  —  og  du  maa  jo  gjerne 
lade  være,  da  du  formodentlig  ligesaa  lidt  læser 
dig  klogere  deraf  som  af  mit  Brev;  men  saa  er 
din  Dadel  over  de  Grundtvigskes  Tavshed  i  dette 
Punkt  ogsaa  ubeføjet.     Men  til  Sagen. 

Maa  jeg  henlede  din  Opmærksomhed  paa,    at 

medens  vor  Herre  vandrede  synlig  her  paa  Jorden 
og  gjorde  Mirakler,  saa  brugte  han  stundom  ikke 
blot  Munden  dertil,  men  ogsaa  Haanden;  den 
Spedalske,  den  Døvstumme,  den  ene  af  de  Blinde 
rørte  han  ved,  før  han  sagde  Ordet,  hvorved  de 
bleve  helbredte.  Hvorfor?  Fordi  hans  Ord  først 
kunde  udrette  sin  Gjerning  hos  dem,  der  troede 
derpaa,  og  ved  Berørelsen  hjalp  han  disse,  jeg 
henviste  til,  til  at  troe  ham  paa  Ordet,  naar  han 
saa  sagde  det.  Den  Spedalske  kunde  ikke  komme 
videre  end  til  at  sige:  Herre,  om  du  vil,  saa  kan 
du  rense  mig.  Det  skortede  ham  paa  Troen  paa, 
at  Herren  vilde.  Saa  rørte  (som  jeg  har  søgt  at 
paavise  i  en  Prædiken,  du  selv  har  læst)  Herren 
ved  ham ,  som  et  Vidnesbyrd  om ,  at  han  ikke 
skyede  den  Besmittede,  og  saa  fik  den  Spedalske 
Mod  til  at  troe  paa  hans  Hjertelag,  saa  at  Herren 
kunde  rense  ham  ved  Almagtsordet:  Jeg  vil,  vord 
reen! 

Vor  Herre  Jesus  Christus,  den  Opstandne, 
der  altsaa  ikke  blot  lever  et  hiinsidigt  Liv,  som 
vore  Afdøde,  men  lever  med  os,  han  bruger  endnu 
baade  at  tale  til  og  at  røre  ved  os.  Ved  sin  Tale 
gjør  han  Miraklet,  giver  os  det  nye  Liv  i  Daaben 
og  fornyer  og  nærer  det  i  den  hellige  Nadvere. 
Ved  sin  Berørelse  med  sin  Haand  o:  den  Hellig- 
aand,  hjælper  han  os  stadig  til  at  troe  ham  paa 
Ordet,  som  han  taler  ved  Sakramenterne,  for  at 
det  kan  gjøre  sin  Gjerning  i  os.  Hvad  det  gjælder 
om  at  troe  (ligesom  for  den  Spedalske  Ordet:   «Jeg 

vil,  vord  reen>,  thi  det  var  jo  det,  han  skulde 
troe)  siger  Herren  selv  til  sin  Menighed  ved  Daaben 
og  Nadveren.  Vi  læse  ikke  Skriften  eller  gaae  i 
Kirke  for  at  faae  det  at  vide,  eller  for  at  Herren 
derigjennem  skal  gjenføde  eller  helliggjøre  os  (i  Joh. 
2,  20 — 21);  men  vi  gjør  det,  for  at  Herren  deri- 
gjennem skal  røre  ved  os,  for  at  vi  som  Spe- 
dalske kan  faae  Mod  til  at  troe  paa  hans  Hjerte- 
lag og  som  Blinde  kan  mærke,  at  det  er  os,  h?in 
i  Sakramenterne  taler  til  (hvad  den  Blinde  jo 
ikke  kunde  see),  og  som  Døve  kan  faae  Klarhed 
over,  hvad  han  der  siger.  Den  hellige  Skrift, 
som  Apostlenes  nedskrevne  Prædiken,  gjemmer 
ikke  Herrens  Liv  eller  Aand,  ligesaa  lidt  som 
den  nedskrevne  Hakon  Jarl  gjemmer  Oehlenschlå- 
gers  Digteraand  (som  han  har  taget  med  sig  der, 
hvor  han  er  gaaet  hen);  men  naar  de,  som  den 
poetiske  Aand  er  over,  læse  Hakon  Jarl,  saa 
vækker  den  det  store  Digterbillede,  og  Hakon 
Jarl  staaer  som  levende  for  saadanne  Læsere. 
Og  naar  de,  som  læse  den  hellige  Skrift,  har  den 
Helligaand  over  sig,  saa  kan  ogsaa  Skriftens  Helt, 
Jesus  Christus,  staae  som  levende  for  dem,  saa  at 
de  ligesom  føle,  at  det  Ord,  han  talte  til  den  eller 
den  for  1800  Aar  siden,  nu  bliver  sagt  til  dem 
selv.  Ja,  saa  bliver  Herren  som  levende  for  sine, 
men  i  Daaben  og  Nadveren  er  det  «som»  borte, 
der  er  han  lyslevende  uden  «som»  og  taler  selv 
Ordet  i  den  samme  Stund. 

Kan    du   forstaae,    hvad   jeg    mener   og   føler 

derved,  det  er  ikke  no^en  tillært  Forklaring,  det 
er  min  egen.  Naar  jeg  prædiker,  saa  er  det  ikke 
Guds  Ord,  nej,  det  er  min  Tale  om  Gud  («ogsaa 
I  skal  vidne»  Joh.  15,  26 — 27).  Men  saavist  som 
jeg  er  en  christen  Præst,  saa  vidner  den  Hellig- 
aand  derved  med  for  dem,  som  er  af  Sandhed,  og 
hvis  Hjerter  ere  opladte  for  Troen  paa  vor  Herre, 
saa  at  det  kan  hjælpe  dem  til  at  troe  paa  Ordet, 
Herren  taler  til  den  Enkelte  ved  Daaben  og  til 
den  samlede  Menighed  ved  Nadveren. 

Det  forekommer  mig  saa  simpelt,  at  jeg  under 
denne  hastige  Nedskrivning  næsten  har  glædet  mig 
ved  Tanken  om,  at  du  skulde  komme  til  at  for- 
staae  mig.  Dog,  jeg  frygter  for,  at  dit  Stand- 
punkt, trods  det  Lutherske  i  din  Theologi,  i 
Virkeligheden  mere  er  den  mystiske  Christendoms, 
Eneboerens,  end  det  Sakramentale  i  Herrens  Me- 
nighed. Er  disse  Ord  dig  dunkle,  saa  skal  jeg 
gjeme  skrive  derom  en  anden  Gang,  thi  nu  er 
j^  træt,  da  det  er  seent,  og  jeg  som  sædvanlig 
har  haft  meget  at  bestille  i  Dag.  Vor  Hemmelig- 
hed er  egentlig  den,  at  vi  troe  paa  den  Opstandne, 
Levende  og  Samtidige,  der  endnu  taler,  saa  det 
skeer.  Vi  troe  ikke,  at  vi  er  bedre,  varmere 
Christne,  end  I,  men  at  vi  har  et  klarere  Lys, 
hvori  meget  af  det  faaer  bestemt  Skikkelse  og 
skiller  sig  ad,  som  sdv  hos  Folk  som  Martensen 
løber  i  Eet.  Derfor  kan  det  gives  mig  at  tale 
vækkende,  skjøndt  jeg  ikke  er  Bodsprædikant, 
fordi  der  er  noget  klaret  i  mig,  som  ligger  grødet 

i  mange,  som  er  meget  klogere  og  bedre  end  jeg. 
Men  jeg  kan  bedre  tale  derom  end  skrive ,  •  det 
føler  jeg  ved  nu  at  læse  mit  Brev  igjennem. 

Arvesens  smaa  Afhandlinger  i  « Kirkelig  Folke- 
blad* er  i  det  Mindste  for  dem,  der  stille  sig  paa 
Lægmandens  Standpunkt,  noget  af  det  Klareste, 
der  er  skrevet  i  Grundtvigsk  Retning.  Og  det  er 
kun  derfra,  at  Grundtvig  kan  forstaaes,  fra  dens 
Standpunkt,  som  hjertelig  søger  at  komme  Herren 
nær  og  faae  ham  levende  og  personlig. 

Din 

C.  Hostrup. 


C,  Hostrup  til  L,  Mynster. 

Hillerød.  26.  Octbr.   1866. 

Kjære  Ven! 
Tak  for  din  Bc^,  som  har  fornøjet  mig  meget. 
—  Jo  sandelig  kan  jeg  glæde  mig  over  alt  det 
ædle  Menneskelige,  som  kommer  frem  i  en  saadan 
righoldig  Correspondance ;  jeg  synes  f.  Ex.  grumme 
godt  om  gamle  Biskop  Paludan-Muller,  holder  og- 
saa  m^et  af  den  skjulte  Hovedperson  (gamle 
Sibbern),  men  jeg  indvendte  i  hiint  Brev  blot  imod, 
(hvad  du  synes  at  have  Tilbøjelighed  til)  at  gjøre 
de  naturlige  Dyder  —  Gavmildhed,  Trofasthed 
o.  s.  V.,  som  ogsaa  findes  hos  ædle  Hedninger,  til 
christelige  Dyder.  Jeg  troer  ogsaa,  at  de  ædle 
Menneskenaturer  hører  Guds  Rige  til  i  samme  For- 

stand  som  de  smaa  Børn,  fordi  Gud  frelser,  hvad 
der  er  Frelse  værd,  og  jeg  hader  al  den  Snak 
om,  at  alle  Mennesker,  som  ikke  er  Christne,  er 
Djævelens  Børn,  og  at  der  i  det  naturlige  Men- 
neske ikke  skulde  være  en  Gnist  Godt;  var  der 
ikke  det,  saa  var  der  Intet,  Gud  kunde  kjendes 
ved,  Intet  af  ham  i  os,  saa  var  vor  Herre  ikke  vor 
Frelser,  thi  saa  var  der  Intet  at  frelse,  saa  var  vi 
ikke  udgaaet  fra  Gud,  og  saa  kunde  vi  ikke  vende 
tilbage  til  ham.  Men  nu  hører  vi  ham  til,  og  nu 
baade  kan  og  vil  han  udrive  os  af  Syndens  og 
Dødens  Magt,  til  vi  heelt  er  blevne  hans.  Sagen 
er  blot  den,  at  selv  for  de  bedste  Mennesker,  saa- 
sandt  de  alle  ere  Syndere,  kun  er  een  Vej,  som 
de  seent  eller  tidlig  maa  finde  hen  til,  og  det  er 
Frelsen  ved  vor  Herre  Jesus  Christus. 

Jeg  har  idag  sendt  dig  en  Bog,  som  man  har 
aflokket  mig,  men  som  jeg  halvvejs  fortryder,  at 
jeg  har  indladt  mig  paa,  da  den  paa  Grund  af 
mine  Forhold  ikke  kunde  blive  andet  end  Hast- 
værksarbejde. J^  kunde  omtrent  ligesaa  godt 
have  taget  alle  de  øvrige  Prædikener  med,  jeg  har 
holdt  i  det  sidste  Aar;  det  er  ikke,  hvad  det  burde 
være,  det  bedste  Been,  jeg  har  sat  frem,  det  er 
det  Almindelige,  og  jeg  føler  godt  selv  Dristig- 
heden ved  at  lade  en  saa  lidet  gjennemarbejdet  Bog 
komme  frem.  Til  din  Underretning  vil  jeg  blot 
bemærke,  at  Prædikenen:  c  Alt  eller  Intet »  er  holdt 
efter  Læsningen  af  H.  Ibsens  « Brandt,  og,  at  de 
næsten  allesammen,  som  du  kan  see  af  Paaske-  og 

Pintseprædikenen,  samt  af  de  to  til  den  kananæiske 
Kvinde,  som  helst  maa  læses  sammen,  er  Lejlig- 
hedstaler,  fremkaldte  ved,  hvad  der  har  berørt 
mig  i  de  Dage.  Af  Trykfejl  har  jeg  desværre 
allerede  opdaget  flere,  men  jeg  haaber  dog,  at 
der  maa  være  noget  i  Bogen,  som  kan  glæde  dig 
og  Andre,  som  gjerne  vil  have  Glæde  af  den.  Er 
der  det,  saa  vil  jeg  blive  glad  ved  at  høre  lidt 
derom,  da  jeg,  som  sagt,  er  bange  for  at  have 
gjort,  hvad  jeg  maaskee  hellere  skulde  have  und- 
ladt. Er  vi  end  af  forskjellig  Retning,  saa  haaber 
jeg  dog,  at  du  vil  kunne  forstaae,  at  min  i  alt 
Fald  ikke  er  mig  paaklistret,  men  passer  bedst  for 
mit  ufilosofiske  Hoved  og  min  temmelig  usnørklede 
Natur.  Jeg  har  haft  ikke  saa  faa  Tilhørere,  som 
hjertelig  har  sluttet  sig  til  mig  og  været  glade  ved 
at  høre  mig;  saa  haaber  jeg  ogsaa,  at  nogle  af 
dem  maa  kunne  have  lidt  Glæde  af  at  læse  i 
denne  Bog. 

Din 

C.  Hostrup. 


C,  Hostrup  til  L,  Mynster. 

Hillerød.  9.  Novbr.   1866. 

Kjære  Venl 
Tak  for  Brevet,   som  giver   mig   langt   mere, 
end  jeg  havde  ventet  mig.     Da  jeg  har  en  Smule 

Tid  idag  og  neppe  faaer  den  i  den  nærmest  paa<- 
følgende,  saa  skriver  jeg  strax. 

Min  Theologi  og  min  Tro,  som  jeg  selv 
skjelner  imellem,  ligesom  jeg  ogsaa  holder  paa 
den  Adskillelse  med  Hensyn  til  Andre,  hænger 
imidlertid  godt  sammen,  og  hvad  der  tiltaler  dig^ 
i  mine  Prædikener  som  noget  Ejendommeligt,  det 
Samme  er  det  Ejendommelige  for  Grundtvigs  og 
Birkedals  Prædikener;  Forskjellen  er  vel  egentlig 
meest  den,  at  det  hos  mig  kommer  frem  i  en  dig 
mere  tiltalende  Skikkelse;  dermed  vil  jeg  dog  ikke 
sige,  at  jeg  ikke  skulde  have  Noget  for  mig  selv» 
Noget,  som  jeg  i  alt  Fald  er  kommen  til  at  læg^ 
særlig  Vægt  paa,  og  her  vil  jeg  da  nævne  min 
Kjærlighed  til  det  Menneskelige,  hvilket  jeg 
finder  ofte  bliver  lidt  tilsidesat.  Det  er  ganske 
vist  ogsaa  gjennem  den  Grundtvigske  Oplysning, 
at  jeg  har  faaet  bedre  Forstaaelse  af  Helligaandens 
Gjerning  i  os  —  Helliggjørelsen ;  —  men  Mennc* 
skets  Oprejsning,  —  det  jeg  forstaaer  ved  Kjødets 
Opstandelse,  deri  er  jeg  ikke  paavirket  af  Nogen, 
og  det  er  egentlig  denne  Opfattelse,  der  ligger 
bagved  alle  mine  Prædikener.  Jeg  troer  paa 
Menneskelivets  fulde  Bevarelse,  saa  det,  jeg  venter 
mig  i  Opstandelsen,  er  ingen  Taagetilværelse,  men 
et  Liv  i  Lys,  hvor  alt,  hvad  der  er  Godt,  bevares, 
og  alt,  hvad  der  er  Livet  værd,  kommer  til  sin 
Ret,  hvor  enhver  Evne  bruges,  og  enhver  Spire 
skyder   frem    til   Udfoldelse,    og   hvor  det  kun  er 

de  nedbrydende  Magter,  —  dem,  som  hemmer 
Livet,  vi  skilles  fra. 

Denne  Tro  paa  det  sande  Menneskelivs  fulde 
Oprejsning  er  Livsbetingelsen  for  mig,  og  den 
har  jeg  ikke  lært  af  Grundtvig  eller  af  nogen  af 
hans  Disciple,  men  af  min  egen  Sjæls  Trang  og 
af  min  Tro  paa,  at  Guds  Kjærlighed  er  stor  nok 
til  at  give  mig,  hvad  jeg  maa  have.  Hvad  Grundt- 
vig —  eller  vor  Herre  ved  ham  —  har  klaret  for 
mig  som  ingen  af  de  Andre,  det  er  Forholdet 
mellem  Lov  og  Evangelium;  i  alle  andre  Prædike- 
ner, Martensens  iberegnede,  løber  de  sammen,  hvor- 
ved baade  Lovens  og  Evangeliets  Alvor  svækkes. 
Men  derom  en  anden  Gang.  — 

Jeg  er  egentlig  umaadelig  glad  over,  at  du 
synes  godt  om  min  Bog  trods  vor  theologiske 
Uenighed;  thi  saa  tør  jeg  vel  derpaa  støtte  et 
Haab  om,  at  der  er  flere  end  mine  Tilhørere,  den 
kan  være  til  Glæde  for.  Det  er  i  Grunden  lidt 
pretentiøst  at  udgive  Prædikener  i  vore  Dage  og 
allermeest,  naar  man  har  gjort  det,  som  jeg,  uden 
nogen  grundig  Bearbejdelse  og  omhyggeligt  Ud* 
valg.  Du  er  for  Resten  den  Eneste,  fra  hvem 
jeg  har  hørt  noget  om  dem;  men  det,  du  har  sagt 
mig,  er  saa  godt,  saa  jeg  egentlig  ikke  behøver 
at  høre  mere.  Mantzius,  som  besøgte  mig  i  Silke* 
borg  og  nogle  Gange  hørte  mig  prædike,  sagde 
derom  til  en  af  mine  Venner:  c  Det  var  meget 
godt,  men  «Gjenboeme»  er  sgu  bedre.*. 

Du  giver  mig  jo  et  betydeligt  bedre  Skuds- 

maal  som  Prædikant,  skjøndt  Mantzius'  Dom  morede 
mig  m^et.     Lev  nu  vel,  gamle  Ven. 

Din 

C.  Hostrup. 


C.  Hostrup  til  Chr.  Richardt, 

1866. 
Kjære  Ven  I 

Du  har  længe  haft  en  Tak  tilgode  for  de 
smukke  Billeder  fra  Silkeborg,  som  du  har  sendt 
mig;  —  siden  den  Tid  har  jeg,  ødelagt  af  en 
lumpen  Forkølelse,  ført  et  saa  elendigt  Menneske- 
liv, at  du  ikke  var  tjent  med  at  faae  Brev  fra  mig 
under  saadanne  Omstændigheder.  Det  er  egentlig 
ikke  stort  bedre  endnu,  men  der  maa  være  en 
Ende  paa  alting,  og  jeg  siger  altsaa:  Tak,  dine 
Billeder  er  til  megen  Fornøjelse  her  i  Huset. 

Jeg  veed  ikke,  om  du  kunde  have  Brug  for 
mine  Prædikener  i  din  landlige  Ensomhed,  saa  vil 
jeg  sende  dig  dem.  Bogen  er  rigtignok  ualminde- 
lig rig  paa  meningsforstyrrende  Trykfejl,  men  jeg 
troer  nok,  du  vil  synes  om  noget  i  den.  Min 
gamle  Ven,  Ludvig  Mynster,  Biskoppens  Søn  og 
Sibberns  Brevsamler,  som  for  Resten  er  min  theo- 
logiske  Modstander,  da  han  er  en  Fjende  af  Grundt- 
vigianismen, skriver,  at  denne  Samling  overgaaer 
det  allermeste  af  min  poetiske  Virksomhed.  Efter 
hans   Mening   har  jeg  altsaa   ved   at   blive  Præst 

gjort  et  Fremskridt  ikke  blot  i  menneskelig,  men 
ogsaa  i  literær  Henseende  og  er  som  Prædiken- 
Forfatter  et  endnu  større  Vidunder  end  som  Komedie- 
do.  Dette  siger  jeg  til  Bogens  Anbefaling,  som 
jeg  gjeme  vil  sende  dig,  om  du  gider  læse  i  den; 
men  uden  det  s)mes  det  mig  næsten  næsvist  at 
sende  Prædikener  til  Folk,  det  er  en  Slags  præste- 
lige Huusbesøg,  og  jeg  siger  selv :  My  house  is  my 
castle  —  og  vil  ogsaa  indrømme  dem,  som  ikke 
er  Præster,  den  samme  Ret. 

Jeg  har  ogsaa  opdaget,  at  j^  har  Gaver  til 
at  holde  folkelige  Foredrag,  og  naar  du  faaer  din 
Højskole  i  Gang,  saa  maa  jeg  hen  og  prøve  dem 
paa  dine  Elever.  Men  det  skriver  jeg  altsammen 
for  at  trøste  mig  over  Forkølelsen;  nu  har  jeg 
egentlig  kun  Gaver  til  at  hoste  og  bruge  7  Lomme- 
tørklæder om  Dagen.  Og  for  at  dette  Brev  ikke 
skal  komme  til  at  bære  altfor  mange  Spor  deraf, 
saa  er  det  nok  bedst,  jeg  slutter,  mens  Legen  er 
god.     Farvel!    Hils  din   Hustru  og  Tak   for  sidst. 

Hillerød:  Nysemaaned  1866. 

Din 

C.  Hostrup. 

C  Hostrup  Hl  L.  Mynster, 

Hillerød,  d.  14.  Januar  1867. 

Kjære  Ven! 
Der  er  en  Udtalelse  i  dit  Brev,  som  jeg  beder 
om  nærmere  Oplysning  om,   «at  jeg  stundom  har 

9øgt  at  frs^øde  de  Smagfulde  ved  at  bruge  Hver- 
dag$udtiyk,  som  ikke  er  mig  naturlige*.  Hertil 
tnaa  jeg  svare,  at  jeg  ikke  bar  skrevet,  hvad  der 
ikke  falder  mig  naturligt  i  Munden;  thi  mine 
Prædikener  er  ligesaa  fuldt  som  mine  Komedier 
skrevne  i  et  Talesprog  og  ikke  i  et  Skriftsprog. 
Dette  Talesprog  er  ikke,  som  Recensenten  i  Ber- 
lingske skrev,  «tilla&rt»,  det  er  mit  eget,  som  bar 
udviklet  sig  paa  naturlig  Maade  i  min  Præstetid; 
men  selv  om  det,  som  jeg  er  vis  paa,  ikke  er  paa- 
virket af  nogen  Skole,  men  er  mig  ejendonomeligt, 
saa  kan  det  jo  dog  godt  være,  at  det  i  flere  Hen- 
seender kan  trænge  til  en  strengere  Kritik,  end 
jeg  selv  har  anvendt  derpaa,  og  jeg  vilde  derfor 
takke  dig,  hvis  du  vil  nævne  mig  saadanne  Hver- 
dagsudtryk,  som  støder  dig.  Min  eneste  Kritiker 
er  min  Hustru,  og  hun  er  ganske  vist  baade  lyd- 
hør og  upartisk,  men  det  er  jo  dog  muligt,  at 
hun,  ved  stadig  at  høre  mig,  kan  komme  til  at 
lasgge  mindre  Mærke  til  det,  som  du  kalder  mine 
Smagløsheder,  og  det  er  derfor,  jeg  beder  dig  om 
at  nævne  nogle  Exempler,  saa  mange  som  mulig, 
for  at  jeg  kan  prøve  dem  for  mig  selv  og  faae  at 
vide,  om  Du  har  Ret.  Hvad  jeg  veed  er,  at  jeg 
hader  alt  Skjønsnakkeri  og  allermeest  i  Prædikener. 
Jeg  vil  ikke  frappere  eller  være  aandrig,  men  jeg 
vil  vidne  jævnt  og  simpelt  om  Sandheden,  som  er 
opgaaet  for  mig,  og  gjerne  hjælpe  Andre  til  at 
finde  den.  Det  kunde  jo  være,  at  der  var  noget 
af  en  Maneer  i  slet  Forstand  —  (sligt  kan  skee, 

uden  at  man  veed  det),  og  det  hader  jeg  ligesoAl 
du;  men  selv  om  det  virkelig  skulde  være  Til** 
fældet,  saa  beviser  det  kun,  at  jeg  i  min  Optaget^ 
bed  af  det,  jeg  vilde  have  frem,  ikke  har  været 
til3trække)ig  paa  min  Post  i  denne  Henseende^ 
men  }Qg  veed,  at  jeg  aldrig  har  sagt  eller  skrevet 
noget  for  « Partiets  Skyldt. 

Hvad  dine  andre  Indvendinger  angaaer,  saa 
har  jeg  i  Dag  altfor  lidt  Tid  til  at  gaae  dybere 
ind  paa  Sageijt;  kun  vil  jeg  bemærke^  at  jeg  som 
Christen  godt  kan  vedkjende  mig  Broderskabet 
med  dem,  der  troer  paa  den  samme  treenige  Gud 
som  jeg,  hvor  liden  Vægt  de  end  tillægge  Herrens 
Indstiftelser;  men  sosn  Pra^t  maa  jeg  ikke  alene 
vise  hen  til  vor  Herre^  men  ogsaa  til,  hvorledes 
et  Menneske  skal  bære  sig  ad  med  at  komme  til 
ham.  Og  derfor  maa  jeg  kæmpe  mod  dem,  der 
efter  min  Overbeviisning  forvirrer  de  Søgende 
(ligesom  de  i  sin  Tid  har  forvirret  mig)  istedetfor 
at  hjælpe  dem  paa  Spor.  Det  er  ikke  blot  Grundt- 
vig, men  først  Luther,  der  har  lært  mig,  at  Daaben 
er  Døren  —  efter  Herrens  Ord  til  Nicodemus,  — 
den  eneste,  og  saa  er  det  ikke  hypersakramentalt, 
men  christeligt,  naar  man  i  Tider  som  vore,  hvor 
de  Fleste  taler  taaget  derom,  i  sin  Bestræbelse  for 
at  hjælpe  Andre,  som  man  selv  er  bleven  hjulpet, 
nævner  Daaben  noget  tiere,  end  det  maaskce  be- 
høvedes i  Paulus'  og  Peters  Dage,  da  Ingen  tæi^e 
paa  at  læse  sig  ind  i  Guds  Rige,  blandt  andet  af 
den  Grund»  at  det  Ny  Testamente  ikke  var  skrevet. 

Det  som  accentueres,  naar  vi  lægge  Vægt  paa 
Sakramenterne,  det  er  det,  at  vi  frelses  ikke  ved 
vor  Tro,  men  ved  ham,  som  vi  troer  paa,  ikke 
ved  vor  Fromhed,  vor  Gudelighed,  vore  Bestræbel- 
ser eller  noget  af  vort,  men  ved  hans  Gjerning  i 
os,  —  ikke  ved  vor  Griben  efter  ham  —  (skjøndt 
den  maa  til)  men  ved  hans  Griben  og  Fastholden 
af  os,  som  kun  kan  skee,  naar  vi  vil  lade  os  gribe 
og  fastholde  af  ham. 

Du  taler  om  min  Kløgt;  men  hvis  jeg  er 
kløgtig,  saa  kommer  det  af,  at  jeg  har  faaet  en 
Oplysning,  som  ikke  blot  er  vækkende,  som  den 
Martensenske  Theologi  var  i  sin  Tid,  men  som  er 
frugtbar  paa  nyt  Lys.  Jeg  tvivler  ikke  paa,  at 
Fremtidens  Christne  vil  kunne  finde  Mangler  og 
maaskee  Misviisninger  i  den  Grundtvigske  Theo- 
logi, men  jeg  er  vis  paa,  at  i  det  Hele,  i  alt  det 
Væsentlige,  —  vil  de  give  os  Ret  imod  eder. 

Din 

C.  Hostrup. 


C,  Hostrup  til  L,  Mynster, 

1867. 
Jeg  kan  ikke  lade  mig  affærdige  paa  den 
Maade.  Det  er  en  haard  og,  reent  ud  sagt,  — 
skammelig  Beskyldning,  at  jeg  skriver  eller  siger 
noget  for  et  Partis  Skyld,  og  mindst  kunde  jeg 
have  ventet  mig  af  dig,  der  kjender  mig,  og  som 

altid  ellers  med  Rette  gjør  Krav  paa  at  ansees  for 
at  være  billig  og  retfærdig,  en  saadan  Uretfærdig- 
hed. Du  vilde  dog  vist  blive  meget  opbragt  paa 
mig,  hvis  jeg  nu  beskyldte  dig  for  (hvad  jeg  dog 
paa  ingen  Maade  gjør)  at  komme  med  slige  ube- 
grundede Paastande  for  at  snakke  dit  Parti  efter 
Munden.  Jeg  kan  meget  godt  see  Smagløsheder 
hos  Grundtvigianere  og  hos  Grundtvig  selv,  og  jeg 
har  aldrig  leflet  med  Platheden.  Jeg  har  i  mine 
Prædikener  valgt  de  bedste,  de  klareste,  de  meest 
træffende  Udtryk,  jeg  havde  ved  Haanden,  andet 
Hensyn  har  jeg  ikke  taget,  og  jeg  har  heller  ikke 
hidtil  ved  Gjennemsyn  kunnet  finde  Udtryk,  der 
for  mig  var  bedre;  men  du  skylder  mig  at  nævne 
mig  noget  af  det,  der  har  forarget  dig;  jeg  vil, 
som  j^  skrev  sidst,  prøve  det  for  mig  selv  for  at 
vide,  om  jeg  kan  give  dig  Ret  i  dine  Indvendinger, 
og  du  skal  have  Tak  for  alt,  hvad  du  kan  gjøre 
mig  opmærksom  paa,  men  ikke  for  den  Uret,  du 
har  gjort  mig. 

Den  eneste  Anmeldelse  af  mine  Prædikener, 
jeg  har  seet,  er  den  i  Berlingske.  Deri  omtales 
min  Samling  som  cprimitive  Tanker,  udtalte  i  et 
heelt  igjennem  tillært  Sprog  >.  Jeg  har  nu  den 
Mening,  at  ingen  anden  Grundtvigianer  skriver  og 
taler  som  jeg,  at  mit  Sprog  er  nok  saa  primitivt 
som  mine  Tanker;  jeg  har  troet  at  opdage,  —  efter 
at  jeg  blev  Præst,  at  jeg  havde  den  Gave  at  kunne 
tale  jævnt  og  klart,  paa  een  Gang  fri  for  al   Op- 

skruethed  og  Plathed.      Du   benægter  det  sidste; 
saa  nævn  mig  i  det  Mindste  nogle  Exempler. 

Dit  Raad.om  ikke  at  bryde  med  min  Fortid 
trænger  jeg  ikke  til.  J^  har  ikke  brudt  med  loiii 
Fortid,  ikke  med  mine  gamle  Venner,  ikke  med 
mine  Ungdomsidealer,  —  jeg  er  Gud  skee  Lov  ung 
endnu.  Jeg  omgaaes  med  alle  Slags  Folk,  naar 
jeg  synes  om  dem  og  har  nogen  Sympathi  for 
dem,  og  faaer  kun  engang  imellem  Besøg  af  Grundt- 
vigianere. Jeg  følger  med,  saa  godt  ieg  kan»  baade 
i  Politik  og  Literatur,  —  læser  alt,  hvad  Mårten« 
sen  skriver,  staaer  i  stadig  Forbindelse  med  mine 
gamle  Yndlinge  blandt  EHgterne,  leer  hjertelig  af 
mine  egne  Komedier  og  ønsker  blot,  at  jeg  havde 
Tid  og  Ro  til  at  skrive  flere.  Du  synes  at  troe, 
at  jeg  er  druknet  i  en  heel  Grundtvigsk  Vandflod, 
og  jeg  ejer  neppe  ti  Grundtvigske  Bøger,  men 
brt^er  rigtignok  hans  Salmer  som  de  bedste,  jeg 
kjender.  —  Det  Plebejiske  hos  mig,  —  hvis  du 
kalder  det  saaledes,  mit  Had  til  det  Opskruede, 
til  den  forlorne  Salvelse,  til  Embedsvigtighed  og 
Hierarchi,  til  Fornemhed  og  Blæreri  o.  s.  v.  —  er 
intet  Brud  med  min  Fortid,  —  det  er  jeg  født  med. 
Er  der  noget  Berettiget  i  Beskyldningen  om  Plat- 
hed, saa  træfler  den  ganske  vist  ogsaa  mine  poetiske 
Arbejder.  Jeg  er  overbeviist  om,  at  jeg  Intet  har 
lært  deraf  i  den  Grundtvigske  Skole,  ligesaa  lidt 
som  jeg  nogensinde  i  Metropolitanskolen  kunde 
lære  at  udtrykke  mig  blot  taaldigt  paa  Latin  eller 
senere   paa   nogetsomhelt   andet    fremmed    Spr(^. 

Grundtvigs  Prædikener  er  aldrig  platte,  snarere 
højt  stemte  (see  Søndagsbogen) ,  Birkedal  dynger 
Billeder  paa  Billeder  og  er  snarere  søgt  i  Ud- 
trykket. Peter  Rørdam  har  jeg  aldrig  hørt.  Hvem 
har  jeg  da  lært  Platheden  af?  —  Svar! 

Din 
C.  Hostrup. 


C,  Hostrup  til  V.  Nuolaysen, 

Hillerød.  i8.  Jan.  1867. 

Kjære  Venl 

Jeg  maa  dog  en  Gang  igjen  give  et  lille  Livs- 
tegn fra  mig  for  at  formaae  dig  til  det  samme. 
Vi  har  det  alle  godt,  og  vore  fire  Børn  er  flinke 
og  raske.  Jeg  har  i  mange  Henseender  Glæde  af 
min  Virksomhed  her,  skjøndt  den  jo  ogsaa  har 
sine  Skyggesider,  og  da  navnlig  den,  at  jeg  ikke 
kan  faae  Hul  paa  mit  Landsogn;  men  her  i  Hille- 
rød har  jeg  egentlig  ikke  Grund  til  Klage,  skjøndt 
jeg  nok  kunde  ønske  Mændene  lidt  stærkere  re- 
præsenterede; men  saadan  er  det  vist  overalt,  at 
Kvinderne  er  de  meest  modtagelige,  fordi  de  ikke 
lader  Hjertet  fryse  i  sig,  hvad  Mændene  er  saa 
tilbøjelige  til.  — 

tVintergrønt*  er  jo  ingen  betydelig  Samling, 
især  er  den  svag  fra  svensk  Side,  men  den  lader 
sig  dog  læse.  Af  det  Norske  er  Bjørnsons  det 
bedste,    og    saa    et    Par    af    WeUiavens    Digte. 

Magdalene  Thoresen,  som  er  bleven  norsk  For- 
fatterinde, skjøndt  hun  er  dansk  af  Fødsel,  har  et 
umiskjendeligt  Talent,  men  er  ikke  fri  for  at  være 
noget  maniereert.  Af  det  Danske  er  adskilligt  ube- 
tydeligt indtil  Latterlighed,  men  der  er  dog  ogsaa 
ganske  friske  og  kjønne  Ting  imellem.  Derimod 
er  den  svenske  Samling,  som  udgjør  flere  Nummere 
end  nogen  af  de  andre,  meget  fattig,  og  de  eneste, 
som  jeg  synes  røbe  lidt  Talent,  er  Såtherberg  og 
Snoilsky.  Vi  har  i  denne  Jul  haft  et  stort  Bog- 
marked, deriblandt  « Breve  fra  Helvede »,  som  efter 
min  Mening  er  et  uhyggeligt,  usundt  Fantasteri 
med  enkelte  gode  Træk,  men  de  er  for  faa  og 
for  smaa  til  at  forsvare  Bogen  som  Heelhed.  «Ivar 
Lykke »  af  Paludan-Miiller  har  jeg  ikke  læst  endnu, 
men  gaaer  ikke  til  den  med  store  Forventninger, 
da  Digteren  egentlig  mangler  den  plastiske  Evne 
og  kun  kan  male,  som  Musikken  maler,  ikke 
Personer,  men  Følelser.  Richardts  og  Rodes  Børne- 
bog: «For  Smaa  og  Store »,  indeholder  mange 
smukke  Toninger  og  adskillige  nette  Vers;  den 
er  ganske  fornøjelig  at  læse,  skjøndt  den  gjeme 
kunde  behøve  lidt  mere  Salt.  —  — 

Med  Hensyn  til  Afstemningen  i  Nord-Slesvig, 
da  troer  jeg  ikke,  at  det  bliver  til  noget,  naar  vor 
Regering  vil  vedblive  at  forholde  sig  tavs.  Saa 
sammenkalder  Preussen  det  nordtyske  Parlament, 
og  naar  saa  det,  som  det  naturligviis  gjør,  mod- 
sætter  sig  Afstemningen,  saa  siges  der  til  Frankrig: 
Vi  kan  ikke,   vi   er  bundne*  af  Folkevillien.     Blot 


541 

vor  Rigsdag  i  alt  Fald  vilde  røre  lidt  kraftig  ved 
den  Sag,  men  endnu  har  den  ikke  gjort  Mine 
dertil. 

Adolf  Knudsen  har,  som  du  vel  veed,  op- 
rettet en  dansk  Folkehøjskole  i  Angel,  hvor  Folke- 
sproget er  blandet,  men  de  tydske  Sympathier  er 
de  raadende.  Han  har  fra  sin  Deeltagelse  i  begge 
Felttog  faaet  det  Indtryk,  at  meget  af  det,  som 
synes  aandelig  tabt  for  Norden,  vil  kunne  vindes 
tilbage,  og  med  en  Kraft  og  Frejdighed,  som  man 
knap  skulde  have  tiltroet  ham,  har  han  saa  op- 
givet sin  Stilling  i  Kongeriget  for  at  propagandere 
Syd  for  Flensborg.  Han  var  i  Julen  i  Kjøbenhavn 
og  var  ved  godt  Mod;  Antallet  af  hans  Elever 
voxer;  men  bliver  den  preussiske  Regering  op- 
mærksom paa  ham,  faaer  han  naturligviis  Marche- 
ordre mod  Nord.  Imidlertid  har  jeg  et,  maaskee 
fantastisk,  Haab  om,  at  hvad  det  saa  bliver  til 
med  Afstemningen  denne  Gang,  saa  rykker  den 
dansk-nordiske  Grændse  egentlig  saa  smaat  mod 
Syd  under  det  preussiske  Herredømme,  saa  vi  kan 
maaskee  en  Gang  endnu  naae  ned  til  Dannevirke, 
naar  den  endelige  Afgjørelse  kommer.  Faaer  vi 
ikke  snart  en  saadan,  der  giver  os  Als  og  Flens 
borg  tilbage,  saa  haaber  jeg,  at  selv  deraf  skal  der 
kunne  komme  noget  Godt,  saa  at  de  Danske  under 
det  fremmede  Herredømme  ikke  skal   blive   færre, 

men  flere  og  flere,  til  Befrielsestimen  slaaer. 

Din 

C.  Hostrup. 

A>.  Mantzius  til  C,  Hostrup, 

Kbhv.  8.  Marts  1867. 

Kjære  gamle  Kristian! 

Tak,  du  prægtige  Digter,  Tak  Venl  for  dit 
dejlige  «Tordenvejr»,  og  saa  tak  mig  —  nej  — 
jeg  fortjener  ingen  Tak,  —  thi  jeg  har  kun  arbejdet 
for  at  tilfredsstille  min  Kjærlighed  til  din  Muse; 
men  godt  var  det,  at  « Tordenvejret »  kom  —  gjort 
megen  Lykke,  spillet  godt,  med  Interesse  og  Kjær- 
lighed fra  de  allerflestes  —  næsten  Alles  Side.  — 
Møllerfamilien  fortræffelig  —  jeg  meget  god  —  fik 
svære  Komplimenter  —  tror  ogsaa,  at  jeg  har 
faaet  « Pjalten*  ret  frem  —  komisk,  og  dog  al- 
vorlig i  Baggrunden  —  har  forenet  den  svære 
Opgave,  du  har  stillet  saa  ypperlig,  at  lade  Publi- 
kum trqe  paa,  at  han  kan  blive  Mordbrænder,  og 
kan  blive  et  skikkeligt  Menneske. 

Lidt  efler  Midnat. 

Din  taknemmelige 

Kristian  M. 


C,  Hostrup  til  L.  Mynster. 

Hillerød,  d.   16.  Juli  1867. 

Kjære  Ven! 

Jeg    forstaaer    dig    ikke.  Skulde   jeg    sende 

Martensen   mine   Prædikener?  det  er  aldrig  i  mit 

Liv  faldet  mig  ind.    Jeg  har  ikke   sendt   dem    til 

Grundtvig  eller  nogen  af  de  Grundtvigske  Præster, 
uden  min  Ven  og  forrige  Nabo,  Møller  i  Sejling. 
Jeg  forstaaer  ikke  den  Betragtning;  skal  Martensen 
staae  mig  nærmere,  fordi  han  er  min  Øvrighed, 
end  personlige  Venner?  Klar  mig  den  Sagf  Jeg 
sender  aldrig  mine  Bøger  til  andre  end  til  dem, 
om  hvem  jeg  troer,  at  de  bryde  sig  om  dem,  og 
jeg  har  aldrig  troet,  at  Martensen  vilde  betragte 
mine  Prædikener  med  andre  Øjne,  end  en  Lærer 
ved  en  Skole  betragter  sine  Disciples  Stile.  Med 
andre  Ord:  i  Embedsforhold  er  jeg  Martensens 
Undergivne,  men  som  Forfatter  staaer  jeg  selv- 
stændig, og  det  er  urimeligt  at  kalde  det  en  Plat- 
hed, at  jeg  ikke  sender  Vennegaver  til  Biskop 
Martensen,  som  ikke  er  min  Ven  og  heller  ikke 
vil  være  det.  Jeg  hader  ham  naturl^iis  slet  ikke, 
som  du  sjmes  at  mene;  jeg  har  ikke  glemt,  til 
hvor  megen  Glæde  han,  trods  mit  ufilosofiske 
Hoved,  har  været  mig  i  Studenteraarene,  og  jeg 
har  for  faa  Aar  siden  udtalt  min  Tak  derfor  til 
ham  selv;  men  der  er  ingen  Sympathi  imellem  os. 
Hans  Prædikener  er  —  hvor  gode  de  kan  være 
for  andre  —  i  det  Hele  ikke  for  mig.  I  sin  For- 
nemhed og  sit  Hofmandsvæsen  er  han  mig  inder- 
lig imod.  Du  kan  trøste  dig  med,  at  han  heller 
ikke  kan  lide  mig,  og  vi  har  lige  lidt  Ret  dertil 
begge  to.  — 

Hvad  du  skriver  om  W.  tiltaler  mig,  og  jeg 
vil  gjerne  tage  mine  strenge  Ord  tilbage,  da  jeg 
holder   af  ham.     Jeg   meente   det   da  heller  ikke 

af  gode  Venner  og  gjøre  Besøg  igjen.  Det,  som 
falder  mig  tungest,  er  at  skrive,  og  det  er  min 
Overbeviisning,  at  jeg  ikke  blot  var  bleven  en 
bedre  Brevskriver,  men  ogsaa  en  meget  bedre 
Forfatter,  om  Pennen  havde  ligget  mig  lidt  bedre 
i  Haanden. 

Ja,  du  undrer  dig  nok  over  dette  subjektivt- 
ungdommelige  Brev;  —  jeg  undrer  mig  selv  over 
det;  —  men  du  skal  have  det,  som  det  er,  for 
j^  faaer  ikke  Tid  til  at  skrive  det  om.  Hils 
hjertelig  din  Hustru  og  dine  Børn,  samt  alle  fælles 
Venner!  Jeg  har  efter  mange  Aars  Forløb  haft 
Besøg  af  Ploug  herude;  ellers  har  jeg  kun  lidt  med 
de  Gamle  at  gjøre,  meest  vel  paa  Grund  af,  at 
Vejene  har  deelt  sig. 

Elisabeth  hilser!    Glædeligt  Nytaar! 

Din 

C.  Hostrup^. 


C,  Hostrup  til  C,  Ploug. 

Hillerød.  25.  Jan.   1868. 

Kjære  Ven! 
Lad  Sagen  ikke  døe  med  det  indre  Missions- 
selskab,  som  ganske  vist  er  den  farligste  Fjende, 
som  de,  der  arbejde  for  folkelig  Opvækkelse  og  Op- 
lysning her  i  Landet,  har  at  kæmpe  med.  Rønne  har 
ikke  kunnet  nægte,  at  deres  tydske  Colporteur, 
Wippert,  staaer  paa  Tydskemes  Side  i  det  natio- 

nåle  Spørgsmaal,  hvor  alvorlig  han  saa  kan  mene 
det  med  sin  Christendom,  og  den  Dalstrøm,  som 
han  lover  at  sende  til  Als,  kjender  jeg  meget  godt 
fra  Silkeborg,  hvor  han  hører  hjemme,  og  kan 
indestaae  for,  at  han  snarere  vil  skade  end  gavne 
den  danske  Sag  i  Slesvig.  Beck  er  vist  en  god 
dansk  Mand  og  en  rask  Fyr,  som  aabenbart  har 
Regeringstalenter,  men  han  er  bunden  af  sine 
Allierede  og  sine  egne  pietistiske  Forudsætninger. 
Den  hele  Bevægelse  er,  ligesom  Pietismen  i  forrige 
Aarhundrede,  tydsk  i  sin  Rod,  udgaaet  fra  Her- 
mannsburg,  og  den  gjør  den  positive  Skade,  som 
er  meget  kjendelig  allevegne,  hvor  den  trænger 
ind,  at  den  kvæler  alle  aandelige  Interesser  hos 
Almuen.  Den  har  taget  adskillige  dygtige  Mænd 
blandt  Præsterne  i  sin  Tjeneste,  og  faaer  snart 
hele  Skrabet  med;  —  hold  derfor  Øje  med  den, 
som  du  har  begyndt,  for  den  gjør  Blæst  og  er 
ifærd  med  at  lave  en  stor  Skin-Opvækkelse,  hvor- 
under al  Materialisme  og  folkelig  Sløvhed  dejlig 
kan  skjule  sig. 

Din 

C.  Hostrup. 

C,  Hostrup  til  L.  Mynster, 

Hillerad.  Febr.   1869. 

Kjære  Ven! 
Tak  for  dit  morsomme  Brev!    Det   har  bragt 
mig  til  at  tænke  lidt  paa   disse   mærkværdige   25 

35* 


548 

Aar,  hvori  jeg  blev  Digter  næsten  uden  at  vide 
af  det,  og  kom  ud  af  det  igjen  næsten  paa  samme 
Maade.  Vist  er  det,  at  jeg  for  25  Aar  siden 
egentlig  ikke  havde  nogen  Anelse  om,  at  «Gjen- 
boerne»  var  bedre  end  Plougs  Studenterkomedier, 
og  at  dette  Stykke  skulde  komme  ud  over  den 
Kreds,  til  hvis  Underholdning  det  blev  lav?t,  c^ 
at  jeg,  naar  nu  Folk  klager  over,  at  mit  Pund 
ikke  har  baaret  de  Renter,  det  skulde,  kun  kan 
svare:  det  kunde  ikke  være  anderledes,  jeg  har 
ikke  raadet  derfor,  men  jeg  er  bleven  ført.  Først 
da  jeg  skrev  « Eventyr  paa  Fodrejsen »  blev  jeg 
mig  egentlig  min  Digterbegavelse  bevidst,  men 
fra  den  Tid  af  —  paa  Slutningen  af  1848  —  var 
i  Grunden  ogsaa  min  Digterstilling  undergravet  af 
det  Religiøse.  Imidlertid  er  det  først,  efter  at  jeg 
er  bleven  Præst  og  har  været  det  i  en  Deel  Aar, 
at  jeg  er  kommen  til  at  føle,  hvor  stærk  egentlig 
min  poetiske  Begavelse  var,  da  jeg  skrev  disse 
første  Stykker.  Det  gjælder  baade  om  meget  af 
fGjenboerne»  og  de  to  sidste  Akter  af  « Eventyr 
paa  Fodrejsen*,  at  jeg  har  skrevet  dem  halvt  i 
Blinde,  saa  at  Pennen  løb  fra  Morgen  til  Aften 
næsten  uden  at  standse,  Lunet  og  Stemningen  var 
altid  med.  Jeg  har  endnu  til  Huusbehov  af  begge, 
naar  jeg  taler;  men  hvis  jeg  ikke  bliver  kastet  ud 
af  denne  Talerstilling,  saa  bliver  jeg  vel  aldrig 
Skribent  mere,  og  maa  finde  mig  i  at  betragtes 
halvvejs  som  en  utro  Forvalter,  der,  for  Leve- 
brødets Skyld,  har  sveget  Ungdomsdrømmene. 

Dog,  jeg  er  nærved  at  blive  komisk-højtidclig, 
hvilket  ikke  passer  til  cGjenboeme»s  Jubilæum, 
der  for  Resten  tænkes  fejret  i  Studenterforeningen 
den  2ode  i  denne  Maaned  ved  min  høje  Nær- 
værelse. — 

Lige  nu  blev  jeg  kaldt  ud  til  en  syg  Mand 
og  maa  aitsaa  slutte  i  Højtideligheden,  skjøndt  jeg 
ikke  havde  ønsket  det.  Tak,  gamle  Ven,  for  de 
25  Aar  og  endnu  en  halv  Snees  til. 

Din 

C.  Hostrup. 


C.  Hostrup  til  V.  Nicolaysen, 

Hillerød,  d.   17.  Marts  1869. 

Kjære  Ven! 
Jeg  er  desværre  bleven  et  skrækkeligt  Men- 
neske til  at  forlove  mig  —  naturligviis  uden  at 
krænke  Elisabeths  Monopol,  —  og  det  bliver  galere 
og  galere.  Grunden  er,  at  jeg  har  Lyst  og  Villie 
til  grumme  meget,  der  er  lidt  Fuglenatur  i  mig, 
men  jeg  glemmer  stadig,  at  jeg  nu  hører  til  de 
tamme,  som  skal  blive  i  Hønsegaarden.  Skjøndt 
y^  har  megen  Lyst,  tør  jeg  derfor  ikke  love  at 
komme  med  Studenterne  (jeg  seer  iøvrigt  paa 
Toget  som  du)  for  —  som  sagt  —  ikke  at  forlove 
mig  igjen;  men  kommer  jeg,  vil  jeg  naturligviis 
helst  boe  hos  dig,  og  takker  forlods  for  Hjerte- 
rummet.    Jeg  er   lidt   træt   af,    foruden   Søndags- 

tjenesten  og  Confirmander  o.  s.  v.,  at  holde  Fore- 
drag hver  Uge  hele  Vinteren  igjennem  baade  folke- 
lige og  christelige,  saa  j^  kunde  have  godt  af  at 
dovne  og  høre  og  være  fri  for  at  holde  Taler  og 
see  igjen  lidt  paa  det  dejlige  Norge  og  skifte  Ord 
med  gamle  Venner.  Men  —  som  sagt  —  jeg  er 
stækket  og  maa  ikke  komme  over  Plankeværket, 
og  hvorvidt  }eg  kan  smutte  under  det,  veed  jeg 
neppe  en  Ugt  i  Forvejen. 

Historien  med  Clemens  Petersen  har  baade 
forfærdet  mig  og  gjort  mig  ondt.  Du  veed  vel, 
at  man  betragter  ham  som  tabt;  der  fortælles  de 
utroligste  Ting  om  ham,  og  han  har  været  nødt 
til  at  forlade  Danmark  over  Hals  og  Hoved.  Hvis 
det,  der  siges,  er  sandt,  saa  grueligt  og  ubegribe- 
ligt det  er,  saa  er  det  dog  et  Tab  af  betydelige 
Kræfter.  Han  var  ikke  min  Mand,  og  en  stor 
Lyst  til  at  sige  noget  Nyt  for  at  gjøre  sig  inter- 
essant, skadede  meget  hans  Virksomhed,  men  han 
havde  en  ualmindelig  Sands  for  det  Poetiske,  og 
jeg  har  lært  meget  af  ham. 

En  anden  (yngre)  Æsthetiker  med  meget  be- 
tydelige Evner  og  ikke  lapset  som  Cl.  Petersen, 
G.  Brandes,  som  skriver  Theater-Anmeldelser  i 
c  Illustreret  Tidenden,  har  den  Grundskade,  at  han 
er  Atheist  og  forfransket. 

Tak  for  Indbydelsen  —  til  dig  og  Frue!  Jeg 
har  lige  været  ude  i  Skoven  med  Børnene  i  det 
dejligste  Foraarsvejr,  som  kalder  alle  Sommer- 
Længslerne  frem.     Dog,   der   er   endnu   adskillige 

Grøfter   og   Gjerder   at   komme   over,   før  vi  naae 
■den,  og  saa  —  hils  Norgel 

Din 

C.  Hostrup. 


C.  Hostrup  til  V.  Nicolaysen. 

Hillerød,   i.  Juli  1869. 

Kjære  Ven! 

Det  var  en  udmærket  Tuur,  men  man  har 
svært  ved  at  komme  til  Ro  igjen,  naar  man  i  den 
Grad  har  været  ude  af  den.  Jeg  blev  naturligviis 
ved  Hjemkomsten  overfalden  af  en  Bunke  Forret- 
ninger, som  laa  og  ventede  paa  mig,  og  har  nu 
slaaet  mig  igjennem  det  Værste,  saa  jeg  kan  faae 
Tid  til  —  hvad  der  burde  være  skeet  før  —  at 
takke  dig  og  din  Hustru  for  de  dejlige  Dage  i 
Christiania. 

Hvad  særlig  din  Frue  angaaer,  glæder  det 
mig,  at  jeg  har  gjort  lidt  nærmere  Bekjendtskab 
med  hende;  og  ikke  saa  lidt  endda,  for  man  bliver 
hurtig  bekjendte  under  saadanne  Forhold.  Grev- 
inde Hamilton  og  jeg  var  da  ogsaa  enige  i  at 
synge  en  lille  Lovsang  over  hende,  da  vi  droge 
op  langs  med  Glommen  og  vemodig  dvælede  ved 
Minderne  fra  Homansbyen. 

Det  var  en  almindelig  Følelse  hos  de  danske 
Deeltagere  i  Toget,  da  vi  drog  fra  Christiania,  at 
vi   nu  helst  vilde   lige   hjem;   jeg   talte    i    Kongs- 

vinger  og  Arvika  med  mange  af  de  Unge,  som 
havde  en  Følelse  af,  at  de  ligesom  begik  en  Utro- 
skab mod  Norge,  naar  de  nu  lod  nye  Indtryk 
komme  og  tilsløre  dem,  de  medbragte  fra  eder. 
Jeg  trøstede  dem  imidlertid  med,  at  hvad  der  var 
det  Bedste,  ogsaa  vilde  blive  ved  at  staae  for 
Erindringen  som  det  Bedste,  og  skjøndt  jeg  selv 
havde  den  samme  Følelse  og  desuden  var  længsels- 
fuld efter  at  komme  hjem,  opfordrede  jeg  dem  til 
at  give  sig  hen  til  de  svenske  Indtryk  lige  saa 
fuldt  som  til  de  norske.  Det  lykkedes  os  da  og- 
saa, som  du  vel  har  læst  i  Bladene,  at  faae  en 
smuk  Rejse  igjennem  Sverige,  uden  at  den  dog 
i  mindste  Maade  kom  til  at  skade  Hovedmindeme. 
Da  vi  nærmede  os  Danmark,  blev  min  Længsel 
efter  Hjemmet  saa  stærk,  saa  jeg,  da  jeg  indsaae» 
at  jeg  ikke  kunde  naae  det  sidste  Tog,  for  ramme 
Alvor  foreslog  en  Læge,  som  ogsaa  skulde  til 
Hillerød,  at  vi  skulde  lade  os  sætte  i  Land  i 
Helsingør  og  derfra  sammen  tage  Extratog  til 
Hillerød,  men  han  saae  paa  mig,  som  om  jeg  var 
bleven  gal.  Saa  fik  jeg  den  noget  rimeligere  Tanke 
at  leje  Vogn  til  Hillerød  for  at  ankomme  der  om 
Natten  istedetfor  næste  Morgen;  men  jeg  lod  mig 
afholde  af  et  lønligt  Haab  om,  at  Elisabeth  mulig- 
viis  kunde  være  tagen  til  Kjøbenhavn  for  at  mod- 
tage mig,  og  det  slog  ogsaa  til,  saa  da  vi  Kl.  ii 
om  Aftenen  landede  ved  Kvæsthuusbroen,  og  Capi- 
tainen  havde  tilbudt  mig  at  ligge  paa  Skibet  til 
næste  Morgen,   da  Jernbanetoget  gik  til  Hillerød, 

kom  et  Par  unge  Studenter  og  fortalte  mig,  at 
min  Hustru  stod  paa  Bryggen  og  spurgte  efter 
mig,  og  der  var  hun  da  med  Koch  og  Mathilde, 
og  vi  gik  saa  sammen  hjem  til  dem,  saa  Rejsen 
endte  paa  allerbedste  Maade. 

Nu  siger  man,  at  Rimestad  i  sin  Avis  klager 
over  Plougs  og  mine  ukloge  Udtalelser  i  Drammen; 
jeg  har  nu  ikke  læst  det  selv  og  bryder  mig  heller 
ikke  om  det  eller  om  alle  de  Dumheder,  som 
Bladene  velvillig  har  tillagt  mig.  Det  falder  af  sig 
selv,  at  det  er  svært  at  referere  det  Par  korte 
Udtalelser,  som  jeg  bar  frem,  da  jeg  ikke  kan 
gjøre  det  selv;  men  Christianiatoget  var  heller  ikke 
saadan  en  Talerfest,  som  de  tidligere  Studenter- 
tog, og  det  var  et  af  dets  store  Fortrin.  Jeg  vilde 
derfor  ønske,  at  Referenterne,  som  er  Lundenserne, 
kunde  give  os  et  poetisk  Billed  af  denne  stemnings- 
rige  Rejses  Stemninger  og  saa  for  Resten  kun 
Sangene  og  Referat  af  Discussionsmøderne  med 
Richardts  Foredrag,  og  ikke  prøve  paa  at  binde 
disse  flygtige  Udtalelser,  som  blot  havde  Betyd- 
ning i  Øjeblikket,  til  Papiret,  hvorved  de  blive 
noget  heelt  andet,  end  de  var. 

Men  blæse  med  Referatet,  naar  Virkeligheden 
er  saa  smuk,  som  den  var  denne  Gang,  for  det 
var  et  dejligt  Tog  fra  først  til  sidst.  Og  derfor 
har  ganske  vist  Nordmændene  Hovedæren  og  for 
mit  Vedkommende  du  og  din  Hustru,  saa  jeg  kan 
ikke  takke  jer  nok.  Nu  paa  Søndag  skal  vi  have 
nordisk  Folkemøde  i  Frederiksborg,  men  jeg  venter 

mig  ikke  meget  deraf,  og  det  er  at  sætte  en  Bonde 
ovenpaa  en  Herremand.  Søndagen  derefter  skal 
jeg  have  Bispe-Visitats  og  Martensen  til  Gjæst  i 
tre  Dage. 

Da  jeg  er  træt  af  at  skrive  en  lang  Indberet- 
ning, som  krævede  en  Mængde  Regnestykker,  maa 
du  foreløbig  tage  dette  som  en  Tak  for  sidst.  Fra 
Elisabeth  skal  jeg  takke,  fordi  I  har  været  saa 
gode  imod  mig.  Hils  nu  din  Hustru  samt  alle 
Venner  og  Veninder  i  Norge. 

Paa  Hjemrejsen  forenede  vi  Danske  og  Lunden- 
serne de  nordiske  Hurraer  i  eet,  saa  vi  raabte  først 
tre  lange  Hurra  —  og  saa  tre  korte :  Hurr  —  hurr 

—  hurr,  —  og  saa  endte  jeg  med  at  raabe:  Leve 
Nicolaysens,  leve  Norge!  Hurra  —  hurra  —  hurra 

—  hurr  —  hurr  —  hurr  I 

Din 

C.  Hostrup. 


C.  Hostrup  til  V,  Nicolaysen, 

Hillerød.   i8.  Decbr.   1869. 

Kjære  Ven  I 
Som  Patient  af  en  Forkølelsesfeber,-  der  nu 
har  holdt  mig  inde  og  tildeels  sengeliggende  i  8 
Dage,  er  j^  vel  ikke  videre  skikket  til  at  skrive, 
men  det  er  dog  omtrent  det  eneste,  jeg  kan  gjøre, 
og  en  Opfordring  fra  Docent  Es.  T^nér  i  Lund 
til  —  hvad  der  for  Resten  er   mig  umuligt  —  at 

opskrive  mine  Taler  ved  Studentermødet,  har  frem- 
kaldt en  Lyst  hos  mig  til  at  skrive  til  mine  Venner 
og  Værtsfolk  i  Homansbyen  Jeg  har  ved  —  for 
de  ulykkelige  Talers  Skyld  —  at  gjennemsee  Be- 
retningerne om  Studentertoget  i  flere  af  vore  Blade, 
fornyet  de  norske  Erindringer  fra  Sommeren  og 
særlig  tænkt  paa,  hvor  hyggeligt  og  fornøjeligt 
Opholdet  var  i  din  mauriske  Villa.  Jeg  har  en- 
gang i  Efteraaret  truffet  Grev  Hamilton  paa  en 
Jernbanetuur  fra  Helsingør  til  Hillerød,  ellers  har 
jo  Rejseminderne  sjelden  faaet  Lejlighed  til  at 
dukke  frem  uden  strax  at  blive  viist  tilbage  til 
det  Museum  eller  Pulterkammer,  hvor  sligt  bliver 
gjemt. 

«De  Unges  Forbund*  finder  jeg  meget  inter- 
essant, og  det  maa  man  lade  Ibsen,  at  han  har 
Følehornene  ude  i  sin  Tid  og  mærker,  hvad  der 
trænger  til  at  drages  frem.  Det  er  et  betydeligt 
Digterværk,  men  forekommer  mig  dog  noget  for 
langt  og  tungt,  —  megen  Braad,  men  liden  Hon- 
ning, —  og  dermed  mener  jeg  just  ikke,  at  de 
ideale  Partier  behøvede  at  være  videre  udførte, 
nej,  man  vilde  intet  Savn  have  følt,  hvis  der  var 
lidt  mere  Festivitas  i  Replikerne,  mere  Lune.  Jo 
hvassere  Satiren  er,  desto  mere  bevinget  maa  den 
være,  og  vælger  saa  Digteren  ikke  den  store  Scene, 
Hovedstadsscenen,  hvor  Politikeren  hører  hjemme, 
stiller  han  ham  midt  i  Bygdens  Smaaforhold,  saa 
maa  ogsaa  alt  det  Smaavrøvl  være  saa  fornøjeligt 

skildret  (som  f.  Ex.  i  < Erasmus  Montanus»),  saa 
man  maa  lee  ad  hver  Replik,  ellers  føler  man  sig 
let  trykket.  Jeg  synes  bedst  om  første  Akt,  men 
det  er  i  det  Hele  et  udmærket  Arbejde  med  ypper- 
lige Figurer,  og  I  kan  sagtens  være  glade  over 
eders  Digtere;  og  hvorfor  de  i  Christiania  peb  ad 
et  saadant  Stykke  og  dets  Skildring  af  en  ikke 
særlig  norsk,  men  væsentlig  europæisk  Skikkelse^ 
er  svært  at  forstaae.  Falsk  er  naturligviis  den: 
Paastand  i  et  norsk  Blad,  at  Mantzius  i  sin  Op- 
læsning af  «De  Unges  Forbund*  har  portrætteret 
Bjørnson,  hvilket  slet  ikke  lader  sig  gjøre.  At 
han  ved  Oplæsning  af  Talen  i  første  Akt  er  kom- 
men til  at  tænke  paa  Bjørnson,  er  jo  m^et  muligt, 
maaskee  blot,  fordi  han  er  Faderen  til  den  ny« 
norske,  pathetiske  Stiil. 

Hauch  har  udgivet  en  Digtsamling,  der  vel 
forraader  den  gamle  Mand,  men  dog  ogsaa  inde- 
holder nogle  Perler  som  det  udmærkede  »Tidernes 
Omskiftning*.  Den  nye,  svensk-danske  Studenter- 
kalender «Ydun»  indeholder  ikke  store  Sager,  men 
er  dog  efter  fattig  Lejlighed  en  ganske  respektabel 
Samling. 

Gid  I  nu  maa  have  en  glædelig  Juul,  og  gid 
vi  ogsaa  maa  faae  den,  allerhelst  saaledes,  at  j^,. 
som  er  en  Pjalt,  kommer  til  mine  Hægter  igjen, 
skjøndt  det  jo  ogsaa  kan  gaae  heelt  godt  uden 
det.  Hils  nu  din  Hustru  og  din  øvrige  Familie, 
og  saa  faaer  du  ikke  mere  fra  en  syg  Mand,  sona 

ikke   duer   til    Forretninger    og    ikke   engang   kan 
prædike  i  Morgen.     Lev  vel! 

Din 

C.  Hostrup. 


C,  Hostrup  til  Z-.  Mynster, 

Hillerød.     Uden  Datum. 

Kjære  gamle  Ven! 
Tak  for  dit  Brev  og  de  tilsendte  af  W.s!  Om 
tJem  kan  jeg  ikke  være  ganske  enig  med  dig.  I 
fen  vis  Forstand  troer  jeg  nok,  som  du,  at  Sand- 
heden er  rummelig:  vi  see  alle  her  som  i  et  Spejl 
t>g  en  mørk  Tale,  vi  føres  igjennem  en  forskjellig 
Udvikling,  ad  forskjellige  Veje  til  Sandheden,  som 
naturligviis  kun  er  een.  Med  andre  Ord:  Theo- 
logien  er  forskjellig,  saa  at  troende  Lutheranere  og 
Reformeerte  og  Katholiker  slet  ikke  har  Ret  til  at 
forkjætre  hinanden,  skjøndt  vi  vel  maa  have  Lov 
til  at  sige,  at  vor  christelige  Oplysning  er  bedre 
end  Papisternes,  ikke  blot  fordi  den  stemmer 
mere  med  den  gamle  Kirkes  og  Skriftens  Vidnes- 
byrd, men  fordi  den  ikke,  som  Papismen,  stivner 
i  en  død  Autoritetslære,  som  undergraver  al  An- 
svarsfølelse hos  dens  Tilhængere.  Men  Eet  maa 
vi  dog  holde  fast  paa  som  Christne,  at  Sand- 
heden, den  væsentlige  Sandhed,  ikke  er  skjult, 
men  aabenbaret.  Vi  kan  ikke,  som  Goethe,  be- 
tragte den  positive  Christendom,  den  christne  Kirkes 

fælles  Tro  som  noget  Sideordnet  med  Muhamed- 
anismen og  hedensk  Mythologi,  der  jo  ogsaa  inde- 
holder Sandhedsglimt.  De  Christnes  Gud:  Fader, 
Søn  og  Helligaand,  er  den  sande  Gud,  saadan  som 
vi  har  ham  i  vor  Troesbekjendelse.  Træffer  jeg 
alvorlige  Mennesker,  der  slutte  sig  til  Feuerbach 
eller  Rénan,  saa  bryder  jeg  ikke  Staven  over  dem; 
de  kan  maaskee  være  paa  Vejen  til  Sandheden; 
men  jeg  siger  ikke,  at  de  muligviis  —  objektiv 
taget  —  har  ligesaa  fuldt  Ret  som  jeg,  nej,  saa 
gjorde  jeg  Christendommen,  Peters  og  Paulus'  og; 
Luthers  og  J.  P.  Mynsters  og  Grundtvigs  Tro  til 
en  Mythologi,  til  et  forgængeligt  og  ufuldkomment 
Klædebon  for  den  skjulte  Sandhed,  medens  den  e  r 
Sandhedens  Aabenbaring.  Fornegter  Swedenborg» 
som  det  siges,  den  christne  Tro  paa  den  treenige 
Gud,  bruger  han,  som  ogsaa  siges,  Apostlenes  en- 
foldige, omsvøbsløse  Prædiken,  som  vi  har  den  i 
den  hellige  Skrift,  som  en  billedlig  Indklædning  for 
nye  Aabenbaringer,  lærer  han,  at  vi,  som  W.s 
Brev  synes  at  antyde,  frelses  ved  vor  egen  Kjærlig- 
hed og  ilcke  ved  vor  Herres  Kjærlighed,  ikke  ved 
hans  Død  for  os,  ved  hans  Liv  i  os,  ved  hans. 
Oprejsningskraft,  som  daglig  fører  os  fra  Døden 
til  Livet,  saa  kan  jeg  ikke  give  ham  Ret;  thi 
det  er  den  eneste  Tro,  jeg  kan  leve  og  døe  i, 
og  skulde  jeg  saa  sige,  at  de,  som  fornegter 
den,  kan  have  ligesaa  megen  Ret  som  jeg?  Nej. 
hvis  Swedenborg  virkelig,  som  det  fremgaaer  af 
Hagenbachs   kirkehistoriske   Forelæsninger  —  jeg 

har  kun  dem  at  holde  mig  til  —  negter  Guds 
Treenighed,  negter  vor  Herres  Forsoningsdød,  saa 
kan  han  gjerne,  menneskelig  talt,  have  været  en 
stor  Mand,  som  Goethe  og  Lessing  var  det,  men 
han  har  ikke  faaet  Øjnene  op  for  Sandheden,  han 
er  vildfarende.  Saa  ligger  det  vel  nærmest  deri, 
at  han  (W.  med  ham)  mangler  Syndsfølelse,  at  de 
ikke  trænger  til  Gjenfødelse,  noget,  jeg  nok  kan 
forene  med  mine  Erindringer  om  W.  trods  den 
stærke  religiøse  Retning,  som  hans  Liv  tidlig  fik. 
Nej,  det  er  at  gaae  for  vidt  i  Tolerance,  naar 
man  mener,  at  det  ene  Standpunkt  kan  være  lige- 
saa  berettiget  som  det  andet,  blot  man  ærlig  søger 
Sandheden ;  thi  Sandheden  selv  er  een,  den  er  ikke 
baade  Ja  og  Nej.  Det  kan  være  skrækkeligt,  at 
ærlige  Mennesker  sidder  i  et  Selvbedrag;  men  med 
Hensyn  til  dem  har  jeg  den  Trøst,  at  Sandhedens 
Gud  nok  skal  føre  dem  paa  rette  Vej,  naar  de  er 
af  Sandhed.  Jeg  er  ikke,  som  du  synes  at  mene, 
intolerant,  jeg  er  netop  meget  rummelig  i  min  Tro 
paa  det  gode  i  Mennesker,  i  mit  Haab  paa,  at 
selv  om  det  bliver  ad  mange  Omveje,  saa  skal  de 
tilsidst  naa  det  Maal,  der  er  eet  for  alle;  jeg  har 
først  og  fremmest  en  ubegrændset  Tro  til  Rummelig- 
heden i  Guds  Kjærlighed,  som  vi  ikke  skal  være 
bange  for  at  vente  os  for  meget  af,  den  overgaaer 
al  vor  Forstand;  men  fornegter  man  den  christne  Tro, 
ikke  den  Lutherske  eller  Mynsterske  eller  Grundt- 
vigske Oplysning,  men  selve  Troen,  Apostlenes  Tro> 
Menighedens  Tro  paa  den  korsfæstede  og  opstandne 

Jesus  Christus  som  den  eneste,  ved  hvem  der  er 
Førelse  for  syndige  Mennesker,  siger  man,  at  vi 
halvvejs  ved  vor  egen  matte  og  urene  Kjærlighed 
skal  hjælpe  os  til  Himmelen,  saa  siger  jeg:  det  er 
Løgn,  for  saa  bliver  der  ingen  Frelse  for  mig. 
Sandheden  er  ikke  gjemt,  saa  ingen  af  os  kan 
finde  den,  den  er  aabenbaret  os  i  Christendom- 
niens  Evangelium,  saa  vi  nu  kan  sige:  Jeg  veed, 
paa  hvem  jeg  troer,  som  er  mægtig  til  at  gjøre 
vore  Sjæle  salige.  Nej,  kjære  Ven,  deri  kan  j^ 
ikke  følge  dig;  W.  og  jeg  kan  med  Guds  Hjælp 
blive  enige  endnu;  men  har  ikke  alle  Kirke- 
historier gjort  Swedenborg  den  blodigste  Uret, 
saa  er  Sandheden  med  al  sin  Rummelighed  ikke 
rummelig  nok  til  at  rumme  hans  og  hans  Disciples 
Lære,  saa  er  de  i  Vildfarelse. 

Din 

C.  Hostrup. 


C  Hauch  til  C,  Hostrup, 

Hellebæk.   12.  Aug.  1870. 

Kjæreste  Hostrupi 
Ved  Deres  godhedsfulde  Omsorg  har  jeg  nu 
istedenfor  eet  Kort  over  Rom  faaet  to,  det  ene 
fra  Læssøe,  det  andet  fra  Herholdt.  Desværre  er 
jeg  nu  saa  ilde  stemt  over  Krigens  Gang,  at  jeg 
ikke  har  stor  Lyst  til  at  arbeide,  men  jeg  maa 
tvinge  mig  dertil  for,  om  muligt,  at  dæmpe  Smer- 


56i 

ten  og  arbeide  den  bort.  Ulykkelige  Danmark! 
Det  synes  nu,  som  ogsaa  det  sidste  jordiske  Anker 
skal  svigte.  Hvorledes  skal  det  da  gaae,  naar  det, 
forladt  af  Alle,  skal  gives  i  Kløerne  paa  det  værste 
af  alle  Rovdyr.  Det  stakkels  Frankrig,  det  er 
ligesom  en  Verden  skulde  forgaae,  og  en  af  de 
klareste,  største  Stjerner  slukkes.  Saavidt  man  kan 
see  med  menneskelige  Øine,  saa  er  det  alt  slaget, 
før  det  store  Slag  skal  staae;  strategisk  er  det  alt 
omgaaet  af  en  uhyre  Hær,  selv  den  største  Tapper- 
hed vil  neppe  hjelpe  mod  en  saa  forfærdelig  Over- 
magt og  mod  den  preussiske  Dressur.  Frankrig 
S3mes  aldeles  at  mangle  Generaler.  J^  er  ingen 
Militair  og  har  ingen  militaire  Kundskaber,  men 
saameget  siger  min  Forstand,  at  man  ikke  —  eller 
i  det  mindste  ikke  alene  —  skal  angribe  Oxen 
ved  Hornene,  men  ogsaa,  hvor  man  kan,  i  Flanken. 
Havde  Frankrig  rask  grebet  Øieblikket  og  kastet 
en  Hær  herhid  og  forenet  sig  med  os,  havde  det 
ligeledes  i  Tide  ved  en  hurtig  Overrumpling  lammet 
Sydtydskeme,  saa  var  alt  nok  gaaet  anderledes; 
men  nu  er  det  for  seent,  nu  maa  det  vistnok  con- 
centrere  al  sin  Styrke,  og  vil  dog  have  en  mindre 
Hær  end  Preusserne.  Krigen  er  aabenbart  be- 
gyndt, uden  at  man  endnu  var  ret  forberedt.  Nu 
vil  vi  da  vel  snart  see  en  ny  tydsk  Keiser,  ikke* 
som  Karl  den  5te,  men  som  Karl  den  Store,  og 
Napoleon  maa  flygte  til  Amerika,  hvis  man  der 
vil  taale  ham.    Og  dog  kan  det  vel  endnu  komme 

anderledes;  den  Gamle  af  Dage  lever  dog  end,  og 
Nemesis  kommer  dog  tilsidst  om  ogsaa  langsomt. 

Jeg  vaagner  hver  Morgen  med  et  Tryk  paa 
mit  Bryst,  som  j^  tidligere  kun  i  de  største  Smer- 
tens Dage  har  kjendt.  Det  er  ikke  glædeligt  at 
blive  gammel;  man  føler  hvert  Aar  sin  Kraft  for- 
ringes, og  man  oplever  ofte  de  største  Sorger, 
naar  man  har  mindst  Styrke  til  at  bære  dem. 

Læssøe  har  ogsaa  sendt  mig  et  topografisk  Værk 
over  Rom;  jeg  skal  skrive  ham  til  og  takke  ham. 
Jeg  ønskede  ogsaa  at  skrive  til  Herholdt,  hvis  j^ 
vidste  hans  Adresse. 

Tusinde  Hilsener  til  Dem,  Elisabeth  og  alle  Deres. 
Deres  tro  Ven  og  Svigerfader 

C.  Hauch. 


CAr,    Winther  til  C  Hostrup. 

20.  Septbr.  1 87 1. 

Hr.  Pastor  Chr.  Hostrup. 

Jeg  kan  ikke  styre  min  Lyst  til  at  takke  Dem 
for  den  venlige  Redebonhed,  hvormed  De  har 
imødekommet  Forlæggerens  og  mit  Ønske.  Gud 
veed,  at  jeg  egentlig  kun  med  Undseelse  saaledes 
•har  trukket  en  Vexel  paa  mine  Bekjendteres  Vel- 
villie  mod  mig. 

Naar  jeg  faaer,  hvad  De  i  Deres  Skrivelse  er 
saa  god  at  love  mig,  inden  d.  30te  d.  M.,  saa 
er  det  tidsnok. 

Jeg  har  foreholdt  Forlæggeren,  i)  at  man  ikke 
saaledes  maatte  sætte  Folk  Kniven  paa  Struben, 
ved  at  indrømme  dem  altfor  kort  Frist,  og  der- 
næst 2)  at  det  ofte  var  trangere  at  lave  et  kort 
Vers,  end  et  langt,  og  at  «et  Vers  f.  Ex.  paa 
eet  Ord»  kunde  Fanden  ikke  opdrive  med 
Penge.  Og  han  har  maattet  overlade  mig  nærmere 
at  bestemme  Tiden. 

Endnu  engang  Takl  Jeg  haaber,  at  De  er 
rask  og  lever  lykkelig! 

Deres  ærb.  hengivne 

Christian  Winther. 

Tillad  mig  at  bemærke :  Jeg  er  hverken  Ridder 
af  Db.  eller  pp.  1 


C.  Hostrup  til  V.  Nicolaysen. 

Hillerød.  24.  Febr.   1873. 

Kjære  Nicolaysen! 
Du  skal  dog  vide,  at  jeg  er  levende  og  rask 
(efter  en  lang  Sygdom),  og  at  vi  den  9de  i  denne 
Maaned  fik  en  lille  Datter,  som  har  bragt  nyt  Liv 
med  Lys  og  Glæde  til  vort  Hus,  saa  vi  er  efter 
en  tung  Sorg  ifærd  med  at  blive  unge  igjen.  Jeg 
veed  af  et  Brev  fra  Ludvig  Mynster,  at  du  og 
dine  i  Sommer  havde  det  godt,  men  Tavsheden 
imellem  os  har  rigtignok  denne  Gang  varet  saa 
længe,  at  jeg  ikke  længer  veed,   hvad   du   er,   og 

om  jeg  maaske  d^^derer  dig  ved  endnu  at  kalde 
dig  Fuldmægtig  udenpaa  Brevet.  Sidste  Gang  kan 
j^  nok  huske,  du  var  constitueret  Byfoged  eller 
noget  saadant. 

Blandt  gammelt  Nyt  veed  du  maaske,  at  j^ 
hernede  gjorde  et  Forsøg  paa  at  indtage  en  Mellem- 
stilling i  den  Bjørnsonske  Sag,  ikke  fordi  jeg  var 
enig  med  Bjørnson,  men  fordi  j^  var  uenig  med 
de  kjøbenhavnske  Hovedblade  og  misbilligede  den 
Maade,  hvorpaa  Sagen  blev  taget.  J^  tror  ikke 
paa  Tydskernes  Forsonlighed,  uden  hvilken  vores 
bliver  meningsløs,  men  skjøndt  jeg,  som  du  veed, 
ikke  kjender  Bjørnson  nærmere,  tror  jeg  paa  hans 
gode  Villie  og  Kjærlighed  til  Norden.  Mit  Skriveri 
i  denne  Anledning  indbragte  mig  adskillige  Grov- 
heder, men  ogsaa  et  Par  Opmuntringer  fra  Fyn 
og  Jylland,  hvori  der  blev  mig  berettet,  at  naar 
man  spurgte  Folk,  om  de  holdt  med  Ploug  eller 
Bjørnson,  saa  svarede  de:  vi  holder  med  Hostrup. 
Jeg  tror  nu  nok,  at  Tiden  er  løbet  fra  min  kjære 
Ploug,  og  skjøndt  jeg  ikke  egentlig  har  sluttet  mig 
til  «det  forenede  Venstre »  hernede,  at  det  har 
Noget,  som  skal  frem,  og  som  de  National- Liberale 
ikke  kan  kvæle. 

Et  nyt  stort  Stykke  af  en  Student  v.  d.  Recke 
her  fra  Frederiksborg  « Bertran  de  Born»  gjør 
megen  Lykke,  men  har  ikke  meget  at  betyde  i 
poetisk  Henseende.  Vi  hernede  samle  Kræfter  til 
en  ny  Digtning  og  leve  i  Mellemtiden  af  det  Gamle 
og  af  Norge,  men  jeg  har  det  Haab,  at  det  kom- 

mer  ogsaa  her  igjen,  og  at  det  ikke  skal  vare  saa 
meget  længe.  Thi  der  er  nu  et  aandeligt  Røre  i 
Landbefolkningen,  som  der  ganske  vist  aldrig  har 
været  før,  og  hvor  meget  skjævt  der  kan  komme 
frem  under  Udviklingen  (i  Labansaarene),  er  jeg 
dc^  vis  paa,  at  der  er  en  sund  og  god  Kjærne. 

Gjertsens  smukke  Tale  for  Danmark  ved  den 
nordiske  Højtid  har  det  glædet  mig  at  læse  i 
c  Fædrelandet ». 

Forrige  Vinter  fik  j^  et  venligt  og  fornøjeligt 
Brev  fra  Richardt  Petersen  i  Anledning  af,  at  han 
med  sine  Børn  havde  været  henne  at  see  cGjen- 
boerne*,  dengang  Mantzius  gjæstede  Norge.  Jeg 
var  syg  den  Gang  og  fik  dog  strax  Lyst  til  at 
svare,  men  blev  lammet  af,  at  jeg  kun  vidste,  at 
han  boede  i  et  Fængsel,  som  «Inspektør»,  « Direk- 
tør* —  eller  hvad?  — jeg  kjendte  ikke  hans  Titula- 
tur, og  nu  vil  jeg  bede  dig  besørge  indlagte  Brev 
til  ham,  og  vil  du  saa  hilse  din  Hustru  og  gode 
norske  Venner  hjerteligt  fra 

din 

C.  Hostrup. 


C.  Hostrup  til  V.  Nicolaysen. 

Hillerød.  21.  Maj   1874. 

Tak  for  dit  Brev  med  dets  Efterretninger  om 
din  Hustru  og  dine  Børn.  Ogsaa  vi  er  raske  alle- 
sammen, og  vi  har  i  enhver  Henseende  god  Grund 

til   at  være  glade.      Vi  har  fire  Børn  (to  Drenge 
og  to  Piger),  som  alle  er  gode  og  lovende. 

Jeg  har  i  denne  Tid  travlt  med  Rejser  i  Sønder- 
jylland; jeg  har  paa  Opfordring  været  dernede  for 
en  tre -fire  Uger  siden  og  holdt  Møder  paa  fire 
forskjellige  Steder  paa  Vestkysten ;  nu  skal  jeg  lige 
efter  Pintse  til  Østkysten  for  ogsaa  der  at  taJe 
folkeligt  og  christeligt  til  disse  Mennesker,  der 
under  Trykket  dobbelt  trænger  til  at  høre  et  be- 
friende Ord.  Der  er,  efter  hvad  jeg  kan  skjønne, 
et  ubetvingeligt  Mod  hos  disse  Danske  under  det 
fremmede  Herredømme,  og  paa  Vestkysten,  hvor 
jeg  var,  et  stærkt  og  sundt  christeligt  Liv;  og 
det,  at  en  stor  Mængde  af  dem  ere  udtraadte  af 
den  preussiske  Statskirke,  giver  os  danske  Præster 
Lov  til  ikke  blot  at  prædike  for  dem,  men  ogsaa 
at  tage  dem  til  Alters  og  døbe  deres  Børn.  Min 
Rejse  forrige  Gang  blev  ikke  forstyrret  af  preussisk 
Politi,  og  jeg  haaber  at  være  ligesaa  heldig  denne 
Gang. 

I  Striden  her  til  Lands  mellem  Regerings- 
partiet og  det  saakaldte  « forenede  Venstre »  ind- 
tager jeg  den  utaknemmelige  Stilling  ikke  at  kunne 
gaa  med  nogen  af  Siderne,  hvilket  navnlig  Ploug 
tager  mig  meget  ilde  op.  Jeg  lever  altfor  meget 
med  Bønderne  til  at  være  blind  for,  at  der  er 
meget  godt  og  dygtigt  i  Bondebevægelsen  hos  os, 
meget,  som  skal  frem,  og  som  vore  National- 
Liberale  ganske  mangler  Syn  for.  Paa  den  anden 
Side  er  jeg  langt  fra  at  beundre  de  politiske  Førere 

for  Venstrepartiet  og  dette  Partis,  som  mig  synes, 
temmelig  uheldige  Manøvrer,  men  glæder  mig  ved, 
at  der  er  nogen,  der  vil  frem,  hvad  visselig  baade 
er  godt  og  nødvendigt;  men  paa  samme  Tid  tror 
jeg  ikke,  det  er  nogen  Skade  til,  at  der  er  nogen, 
der  holder  igjen  og  hjælper  til  at  moderere  Be- 
vægelsen. Hovedstadspressen  giver  i  mine  Tanker 
en  meget  ukyndig  og  ensidig  Fremstilling  af,  hvad 
der  foregaar  her  i  Landet,  men  under  al  den 
lidenskabelige  Ophidselse  trøster  jeg  mig  ved,  at 
der  er  gode  danske  Mænd  i  begge  de  stridende 
Partier,  saa  at  Brydningen  mellem  dem  forhaabent- 
lig  kun  vil  tjene  den  gode  Udvikling. 

Hvad  Bjørnson  angaar  og  hans  Møder  med 
Rydberg,  som  du  skriver  om,  saa  har  jeg  altid 
god  Tro  til  hans  Hjertelag.  Selv  om  det  vold- 
somme og  ubundne  i  hans  Natur  let  udsætter  ham 
for  at  komme  paa  Vildspor,  saa  tror  jeg  dog,  at 
hans  Kjærlighed  til  Sandhed  og  Menneskelighed 
og  den  dermed  sammenhængende  Følelse  for  Gud 
og  de  aandelige  Magter  i  Tilværelsen,  vil  bevare 
ham  for  det  flade  Fritænkeri  og  hvad  der  hører 
sammen  dermed.  Jeg  tror,  at  der  er  nordisk 
Alvor  i  ham,  men  jeg  venter  mig  mange  mærke- 
lige og  overraskende  Spring  af  ham,  men  intet 
Frafald  i  det  Væsentlige.  — 

Nu  lader  det  endelig  til  at  blive  Sommer;  vi 
har  haft  en  kjedelig  kold  Maj,  men  Varmen  kom- 
mer  vel   nu   til   vore   lysegrøne   Skove,   som   har 

seet  saa  indbydende  ud,  uden  at  man  dog  fik  Lyst 

til  at  lejre  sig  i  dem. 

Din 

C.  Hostrup. 


C,  Hostrup  til  L.  Mynster, 

Hillerod.   12.  Octbr.  1874. 

Kjære  Ven  I 

Jeg  flyver  slet  ikke  «i  Flint*  over  dit  Brev,  j 
j^  er  aldeles  ikke  ømskindet  og  tror  mig  ikke 
ufejlbar,  saa  jeg  taaler  meget  godt  din  Kritik;  jeg 
er  overhovedet  ikke  synderlig  hidsig  og  var  det 
i  alt  Fald  ikke  i  Sorø.  Det  var  Steen,  som  ved 
sin  overlegne  Maade  at  bedømme  det  Arbejde  i 
Folkehøjskolerne,  som  han  ikke  kjender  og  ikke 
forstaar,  —  som  ved  at  frakjende  det  Alvor  og 
Grundighed,  drev  mig  frem.  Jeg  har  til  « Fædre- 
landet»  meddelt  min  Tale,  og  du  vil  deraf  se, 
at  Rosing  ikke  har  gjengivet  den  korrekt.  Jeg 
har  egentlig  slet  ikke  villet  angribe,  men  kun  følt 
Trang  til  at  tone  Flag.  Sagen  er  vi  naturligvis 
ikke  uenige  om,  men  den  ligger  dybt  i  mig.  Jeg 
er  slet  ikke  mod  Latinlæsning  eller  anden  god 
eller  nyttig  Kundskab,  men  imod  en  fejl  Behand- 
ling af  Børnene,  som  baade  du  og  jeg  jo  ogsaa 
har  lidt  under,  og  som  hele  Slægter  af  Børn  lide 
under  den  Dag  i  Dag.  Jeg  har  selv  Børn  og  for- 
staar  dem  meget  bedre,   end  jeg  gjorde  i  yngre 

Dage;  de  har  i  det  Hele  taget  lært  lige  saa  meget 
som  andre  Børn,  og  jeg  tør  sige,  at  hvad  de  lærer, 
beholder  de  bedre  end  de  fleste  af  dem,  der  gaar 
i  Skole.  De  ere  mere  livlige  og  videbegjærlige, 
sanddru  og  barnlige,  end  de  rimeligvis  vilde  have 
været,  hvis  jeg  havde  sendt  dem  i  Latinskolen. 
Hvis  mine  to  Sønner  egner  sig  til  at  studere  og 
viser  Lyst  dertil,  skal  de  ogsaa  med  Tiden  faa 
Lov  til  baade  at  lære  Latin  og  Græsk;  men  de 
skal  ganske  vist,  efter  min  Overbevisning,  have 
det  anderledes  og  senere,  end  vi  fik  det. 

Hvad  « Beskedenhedens  angaar,  saa  er  der 
noget,  som  er  mig  højere  end  den,  og  det  er 
Sandheden.  Det  er  mig  selv  pinligt  at  vække 
Forargelse,  og  det  kan  være,  at  en  anden  kunde 
have  sagt  det  samme  paa  en  for  de  Lærde  mindre 
stødende  Maade,  end  jeg  gjorde,  men  jeg  har 
bedre  Samvittighed  ved  at  faa  det  sagt,  hvor 
meget  det  saa  skurrer,  end  ved  at  gaa  bort  med 
Følelsen  af,  at  jeg  burde  have  talt,  men  af  Be- 
skedenhed eller  Frygt  ikke  havde  gjort  det. 

Din 

C.  Hostrup. 

C,  Hostrup  til  Z.  Mynster, 

Hillerød.  4.  Decbr.  1875. 

Kjære  gamle  Venl 
Tak  for  de  tilsendte  Bøger,  som  jeg  har  været 
glad  ved  baade  for  deres   egen   Skyld   og  som  et 

Vidnesbyrd  om,   at   det  gamle  Baand   mellem   os 
i  bevares  trods  al  indbyrdes   Forskjel.     Den   sidste 

I  af  dem,  som  ganske  vist  har  interesseret  mig  mest, 

havde  jeg  kun  faaet  til  Gjennemsyn  fra  en  Bog- 
handler og  kigget  lidt  i;  nu  har  jeg  læst  det  meste 
af  den  i  Sammenhæng  med  megen  Fornøjelse. 
Det,  der  har  glædet  mig  allermest,  er  dog  det, 
at  Mynsters  Hjertelighed  i  de  snevrere  Forhold 
træder  saa  stærkt  frem  deri.  Det  hører  nødvendig 
med  til  at  kjende  et  Menneske  at  faa  et  Indtryk 
af  hans  Liv  i  Forhold  til  dem,  der  staar  ham 
nærmest  —  som  Hustru  og  Børn.  At  jeg  i  mange 
af  Mynsters  Domme  seer  et  Fejlsyn,  en  Begrænds- 
ning  —  veed  du  jo  nok;  men  der  er  ogsaa  ad- 
skilligt, hvori  jeg  af  ganske  Hjerte  er  enig  med 
ham,  som  naar  han  klager  over,  at  F.  Fenger  i 
sine  Formaninger  til  Tilhørerne  ikke  tager  sig 
selv  med.  Dette  overl^ne  «Du»,  som  Marten- 
sen heller  ikke  synes  mig  fri  for,  men  som  især 
den  indre  Missions  Prædikanter  er  stærke  i,  saa 
de  staar  som  højt  ophøjede  over  de  Smaafolk,  de 
taler  til,  er  mig  inderligt  imod,  saa  kun  den,  der 
prædiker  for  sig  selv,  duer  i  mine  Tanker  til  at 
prædike  for  andre.  O.  Laubs  store  Bidrag  til 
Bogen  er  meget  fornøjeligt;  han  gjør  vel  ikke  deri 
paa  mig  Indtrykket  af  et  meget  betydelige  Men- 
neske, men  han  er  saa  ung  og  begejstret,  saa  man 
kan  ikke  andet  end  holde  meget  af  ham.  Til  at 
belyse  et  Afsnit  af  « Mynsters  Tid>  er  netop  disse 
Breve  et  udmærket  Aktstykke. 

Din  Behandling  af  Grundtvig  er  i  alle  Maader 
hæderlig  og  ridderlig.  I  den  lange  Strid,  som 
b^yndte  med  de  tre  mærkelige  Breve,  tror  jeg 
at  kunne  forstaa  baade  Mynsters  og  Grundtvigs 
Stade  og  i  min  Partiskhed  at  være  retfærdig  nok 
til  at  indrømme  begges  subjektive  Ret.  Hvem  der 
har  den  højeste  Ret,  hvem  af  de  to  Kæmper,  der 
bærer  Fremtiden  i  sig,  det  har  vi  vel  endnu  en 
forskjellig  Mening  om;  men  jeg  kan  ogsaa  nok 
see,  at  « Hindringerne*  ere  nødvendige  Betingelser, 
og  at  der  kan  arbejdes  paa  den  ikke  blot  af  dem, 
der  higer  fremad,  men  ogsaa  af  dem,  der  holder 
igjen.  Saaledes  har  det  altid  været,  og  det  var 
godt,  om  « Højre »  og  c  Venstre*  kunde  forstaa 
det  og  deraf  lære  at  blive  lidt  billigere  mod  hin- 
anden. 

At  jeg  ikke  har  skrevet  om  c  Prædikenerne*, 
ligger  egentlig  deri,  at  den  Slags  Bøger  ikke  for 
mig  er  til  at  tage  i  een  Mundfuld.  Jeg  vilde 
skrive,  naar  jeg  havde  læst  noget  videre  i  Bogen, 
og  saa  gik  Tiden,  og  jeg  glemte  det.  Det  er  vel 
nærmest  for  dem,  for  hvem  Mynsters  Prædikener 
staa  som  de  bedste  og  kjæreste,  at  denne  Sam- 
ling er  udgiven,  og  til  egentlig  Opbyggelse  kan 
den  ligesaa  lidt  være  for  mig,  som  Grundtvigs 
Prædikener  er  det  for  dig.  Dermed  mener  jeg  jo 
ikke,  at  jeg  ikke  kan  finde  eller  har  fundet  noget 
Opbyggeligt  deri,  men  sin  christelige  Opbyggelse 
søger  Enhver  der,  hvor  han  bedst  kan  finde  den. 
Men  derfor  kan  jeg  godt  have  Glæde   af  at   læse 

en  Prædiken  af  Mynster  en  Gang  imellem,  og  j^ 
bører  til  dem,  der  synes  bedst  om  de  « senere*  og 
mindst  udarbejdede. 

Og   dermed  Tak  for  denne  Gang  og  for  alt 
det  Gamle! 

Din 

C.  Hostrup. 


C.  Hostrup  til  L.  Mynster, 

HiUerød.  17.  Decbr.  1875. 

Kjære  Ven! 

Spørgsmaalet  om,  hvem  der  bærer  Fremtiden 
i  sig,  falder  ganske  vist  ikke  sammen  med,  hvem 
der  sejrer  i  Øjeblikket.  Hellig  Olaf  faldt  ved 
Stiklestad,  men  sejrede  efter  sin  Død.  Mynster 
sejrede  i  sin  Levetid,  havde  hele  Tidens  Dannelse 
paa  sin  Side  lige  overfor  Grundtvig,  havde  Viden- 
skabsmændene, Skjønaandeme,  Stormændene  med 
sig,  saae  i  sin  Korrekthed  og  Smagfuldhed  ned 
paa  Grundtvig  som  et  uroligt  Hoved,  hvis  natur> 
lige  Begavelse  var  ødelagt  af  Løshed  og  Forfænge- 
lighed. Tror  du,  han  havde  Ret  deri,  eller  har 
han  ikke  allerede  faaet  Uret? 

Grundtvigs  Sejer,  skjøndt  det  vel  er  for  tid- 
ligt at  tale  om  den,  da  han  endnu  har  saa  godt 
som  alle  officielle  Autoriteter  imod  sig,  hans  Ind- 
flydelse, som  vi  vel  hellere  maa  kalde  den,  er 
først  bleven  betydelig  og  ret  kjendelig  efter  Myn- 

sters  Død.  Stemmer  det  saa  ikke  bedre  med 
Virkeligheden  at  sammenligne  Mynster  med  Inno- 
cens  den  3die  og  Grundtvig  med  Petrus  Valdus,  end 
omvendt?  I  alt  Fald  stemmer  det  deri,  at  Mynster 
var  Kirkefyrsten,  som  blev  baaren  af  det  Be- 
staaende  og  støttede  sig  dertil,  og  Grundtvig  en 
Frigænger,  som  drømte  om  —  og  arbejdede  for 
en  ny  Tid. 

Er  det  ikke  saadan,  at  Mynster  virkede  ved 
sin  ædle,  harmoniske  Personlighed,  og  derfor  paa 
sin  Samtid,  Grundtvig  derimod  som  Fremskridts- 
manden og  Fremtidens  Mand  ved  sin  Aand  — 
ved  de  Tanker  eller  Syner,  hvis  Tolk  han  blev. 
Kan  man  ikke,  selv  om  man  i  meget  er  uenig 
med  Grundtvig,  anerkjende  hans  store  Betydning 
og  indrømme,  at  Mynster  virkede  som  Karakter, 
Grundtvig  som  Aand,  og  altsaa  ikke  sammenstille 
hans  voxende  Indflydelse  med  de  Sejre,  det  Onde 
kan  synes  at  vinde  til  en  Tid.  Jeg  tror  ikke,  at 
den  historiske  Udvikling  gaar  r^elmæssig  frem, 
jeg  tror,  at  den  gaar  i  Svingninger,  ellers  be- 
høvede man  ikke  Reformations-  og  Revolutions- 
tider, ikke  saadanne  Mænd  som  Grundtvig,  men 
kun  saadanne  som  Mynster,  der  menneskelig  talt 
(for  vor  Herre)  kan  være  lige  saa  gode,  men 
historisk  talt  er  mindre,  fordi  de  har  et  mindre 
Kald. 

Jeg  tror  paa  Guds  Styrelse  gjennem  Historien, 
og  tror  da  ganske  særlig  paa  hans  Ledelse  af  sin 
Menighed,   saa   der  var   ogsaa   en   Tid,  da  baade 

Munkevæsen  og  Pavedømme  kom   til   at   tjene    til 
at  bevare  og  beskytte  Aandslivet  i  raa  Tider;  men 
jeg    tror    da,    at    naar   Livet   er   voxet   ud   af  de 
Former,  naar  de  snærer  og  hemmer  det,   saa  skal 
de  brydes,  som  Luther  brød  dem.     De  Lutherske 
Statskirker  har  vel  ogsaa  haft  deres  historiske  Be- 
rettigelse,   men  jeg    tror    nu,    at   Mynsters   stats- 
kirkelige Stade  er  fældet  ved  hans   Bortgang,    og 
ikke  lader  sig  gjenvinde  hverken  om  50  eller  100 
Aar.     Der   har   utvivlsomt  været   Paver,   som  har 
været  ærlig   troende    Christne,    og   der   er   endnu 
pavelig-sindede  Katholiker,  som  er  det.     I   at  tro 
paa   vor   Herre   har   de   Ret,   men  i  at  holde  paa 
Pavedømmet   har   de   Uret,    skjøndt  de  gjør  det  i 
i  god  Tro  og  ikke  selv  kan  skjelne  mellem  deres 
Christendom  og  deres  Pavelighed. 

Hvor  uordnet  det  er,  som  jeg  nu  har  frem- 
ført, kan  du  nok  skimte  min  Mening.  J^  siger 
ikke  om  Rationalister  og  Brandesianere,  at  de 
bærer  Fremtiden  i  sig,  fordi  deres  Betydning  for 
Fremtiden  kun  er  negativ,  til  at  bryde  et  Skin, 
som  skal  brydes,  men  de  mangle  det  befrugtende 
Element:  de  saa  kun  Storm  og  høste  Hvirvelvind; 
men  Stormen  kan  ogsaa  bruges  til  den  gode  Sæds 
Udvikling.  Imidlertid  er  det  ganske  vist  af  indre 
Grunde,  at  jeg  betragter  Grundtvigs  voxende  Ind- 
flydelse som  en  Fremgang  og  ikke  en  Tilbage- 
gang; deri  har  du  Ret.  Kun  maa  jeg  bemærke, 
at  dine  Billeder  for  saa  vidt  halte,  som  Ratio- 
nalisterne   langt   bedre    kunde   taale   Mynster   end 

Grundtvig,    og   Brandesianerne    meget    bedre   kan 
taale  din  Kreds,  end  de  kan  taale  min. 

Bjørnsons  Skitse  i  «Fra  Fjæld  og  DaU  har 
moret  mig  meget.  Der  er  ganske  vist  for  min 
Følelse  noget  altfor  malende  i  Fremstillingen, 
men  Skildringen  af  denne  «Allerhelvedes-KarU, 
dette  Villiesmenneske,  som  er  paa  Veje  til  at  blive 
en  Pjalt  af  lutter  Energi,  er  gjort  saa  kjønt  og 
med  saa  meget  Lune,  saa  jeg  blev  glad  ved,  at 
vi  dog  endnu  har  en  Digter,  der  staar  i  skarp 
Modsætning  til  de  tydsk-franske  Virtuoser  fra  vore 
Dage,  og  som  kan  maale  sig  med  dem  baade  i 
Tegning  og  Farvepragt. 

Lev  vell    Glædelig  Jul! 

Din 

C.  Hostrup. 


C,  Hostrup  Hl  Chr.  Spur*). 

Hillerød.  6.  Marts  1876. 

Kjære  Christian! 
Det  er  egentlig  ikke  muligst  for  mig  at  raade 
dig  i  den  Sag,  hvorom  du  skriver  til  mig;  du 
maa  selv  gjøre  dit  Valg.  Min  Mening  er  i  al  Al- 
mindelighed, at  Stillingen  som  personel  Kapellan 
kun  er  at  foretrække,  hvor  den  yngre  Præst  er 
grundenig  med  den  ældre   og  virkelig  kan   støttes 


*)  Hostrups  Søstersøn, 

af  ham,  ellers  er  det  meget  bedre  selv  at  gaa  ind 
under  det  hele  Ansvar  og  faa  frie  Hænder.  Ar- 
bejdet i  Hem  og  Sam  kan  jo  ikke  være  stort,  saa 
naar  du  overhovedet  tør  binde  an  med  at  blive 
Præst  i  Aar,  saa  vil  du  vel  ikke  mange  Steder 
kunne  faa  en  mindre  Virksomhed  at  begynde  med. 
Et,  som  jeg  synes,  vigtigere  Spørgsmaal  er,  hvor- 
dan de  aandelige  Forhold  er,  hvor  du  skal  be- 
gynde, da  en  Præst,  om  han  har  Hjertet  i  sin 
Virksomhed,  holdes  bedst  i  Aande  og  lærer  mest 
af  sine  troende  Tilhørere,  især  naar  han  ikke  er 
gift  og  saa  godt  gift,  at  hans  Hustru  bliver  hans 
Samvittighed. 

Jeg  finder  det  ikke  saa  godt,  om  du  tre 
Fjerdingaar  efter,  at  du  har  begyndt  med  frie 
Hænder,  skal  reduceres  til  at  gnave  de  Bén,  som 
Sognepræsten  ikke  gider  indlade  sig  med;  thi  det 
er  vel  Meningen,  at  du  saa  bliver  Kahr's  Med- 
hjælper, naar  han  ingen  Vicarius  behøver  længer. 
Dog  er  det  vel  muligt,  at  du  til  den  Tid  kan 
have  faaet  saa  megen  Indgang  i  Pastoratet,  at  du 
kan  beholde  en  selvstændig  Virksomhed,  saa 
jeg  tør  ikke  sige,  at  det  ikke  ogsaa  kan  blive  godt 
paa  den  Maade. 

Se,  derfor  tør  jeg  ikke  raade.  Vil  du  være 
Præst  saa  snart,  og  tør  du  binde  an  med  For- 
holdene paa  vedkommende  Sted,  saa  er  den  selv- 
stændigste Virksomhed  i  mine  Tanker  den  ønske- 
ligste —  ogsaa  for  en  ung  Mand  —  og  den  mest 
udviklende.    J^  var  jo  meget  ældre,   da  j^  blev 

Præst  og  synes  ikke,  at  jeg   burde   blive   det  før; 

men  de  fleste,   ogsaa  af  vore  gode   Folk,   har  jo 

begyndt  ligesaa  unge  som  —  eller  yngre,  end  du. 

Venligst  Hilsen  fra  Hillerød  Præstegaard. 

Din 

C.  Hostrup. 


C,  Hostrup  til  Chr,  Richardt. 

Hillerød,  d.  2.  April  1878. 

Kjære  Venl 
Tak  for  dit  smukke  Digt,  som  jeg  har  læst 
med  Glæde!  Jeg  tror,  jeg  har  følt  mig  mest  til- 
talt af  første  Akt  (ligesom  i  Hauchs  altfor  lidt 
paaskjønnede  Sørgespil),  især  Romancen  om  Jomfru 
Svanelil,  men  dermed  vil  jeg  ikke  forklejne  de 
andre  tre.  Naturligvis  er  det  dit  Værk;  der  er 
jo  neppe  en  eneste  Replik  uden  maaske  Ingeborgs 
Spøgelse-Stævning,  der  findes  i  Sørgespillet,  men 
Bénbygningen  er  unegtelig  Hauchs,  saa  det  er  en 
fri  Behandling  af  hans  Plan,  og  derfor  forekommer 
det  mig  mest  betegnende,  om  dit  Stykke  kaldes 
Sangdrama  eller  Opera  af  Chr.  Richardt  paa  Grund- 
lag af  Hauchs  c  Marsk  Stig*.  Dette  har  du  jo 
imidlertid  sagt  i  Forordet  til  din  trykte  Bog;  det 
læsende  Publikum  har  allerede  faaet  rén  Besked, 
saa  der  ligger  ikke  stor  Vægt  paa,  hvad  Regn- 
skab Theater  plakaten  giver  derom.    Jeg  finder  det 

37 

derfor  ganske  forsvarligt,  at  den  kommer  til  at 
lyde  som  Titelbladet  paa  din  Bog;  men  dette 
«paa  Grundlag  af»,  som  jeg  foretrækker  for  «til 
Déls»,  giver  unægtelig  tydeligere  og  klarere  Besked 
om,  at  det  er  « Digtning  af  Digtninge,  at  Under- 
bygningen, det  dramatiske  Anlæg,  væsentlig  er  en 
Andens. 

Tak  for  « Hædersgaven*  med  Guldsnit! 
Din  hengivne 

C.  Hostrup. 


C  Hostrup  til  L.  Mynster, 

Frederiksberg.   15.  Novbr.   1878. 

Kjære  Ven! 
Jeg  er  nu  efter  Lægeordre  atter  kommen  til 
at  bo  her  i  Kjøbenhavn  eller  rettere  paa  Frederiks- 
berg, er  nemlig  med  tre  Maaneders  Permission 
flyttet  herind  for  hver  Dag  at  bruge  Bade  og  sky 
alle  Fristelser  og  Opfordringer  til  Arbejde,  fordi 
jeg,  efter  en  svær  Sygdom  i  Sommer,  vedvarende 
er  i  en  nervøs  Tilstand,  saa  jeg  ikke  engang  taaler 
at  læse  og  ligeledes  har  ondt  ved  at  skrive.  Jeg 
har  med  min  Familie  lejet  mig  ind  i  en  ledig 
Villa  paa  Poul  Møllers  Vej,  og  traver  nu  min  dag- 
lige Badetur  til  VesteVbro  og  for  Resten  i  Frede- 
riksberg Have  og  Søndermarken  eller  ind  til  Kjøben- 
havn for  at  tale  med  Lægen,  men  lever  iøvrigt 
saa  roligt,  som  om   det  var    i   Omegnen   af  Paris 

eller  Wien.     Theatret  har  jeg   endnu   ikke   vovet 
at  gjæste,  skjønt  jeg  ofte  længes  efter  det. 

Jeg  har  ikke  før  hørt  noget  om  dit  Arbejde  i 
Anledning  af  Oehlenschlagers Jubilæum;  men  det  har 
glædet  mig  at  sé  af  dit  Brev,  at  du  har  et  saa- 
dant  paa  Stabelen.  Arentzen  fortalte  mig  i  Som- 
mer, at  han  har  skrevet  en  lille  Bog  i  samme  An- 
ledning, og  jeg  forstod  ham,  som  om  det  nærmest 
var  for  at  give  Oehlenschlager  den  Anerkjendelse, 
som  Læserne  af  hans  literaturhistoriske  Værk 
maaske  der  kunde  savne. 

Lægerne  love  mig  fuldstændig  Helbredelse, 
men  jeg  føler  mig  den  egentlig  ikke  nærmere,  end 
da  jeg  i  Slutningen  af  Juni  kom  op  af  Sygesengen. 
Min  nordiske  Flegma  bidrager  vel  sit  til,  at  jeg 
kan  bære  dette  Driveri  uden  at  blive  synderlig 
gnaven. 

Din 

C.  Hostrup. 


F.  Boisen  til  C,  Hostrup. 

Stege.  30.  Decbr.  1878. 
Kjære  Hostrup! 
Tak  for  Deres  Brev,  som  jeg  modtog,  netop 
som  jeg  læste  i  Deres  Juleprædiken,  den  Samling 
af  Prædikener,  som  har  været  mig  til  størst  Gavn 
af  de  mange,  hvoraf  der  vrimler.  Det  glædede 
mig,  at  jeg   kunde  være  med  til    en   Gave,    hvor- 

med  Deres  Venner  har  glædet  Dem;  det  var 
meget  mindre,  end  jeg  vilde  have  givet;  thi  jeg 
skylder  Dem  overmaade  meget  paa  mange  Maader, 
men  især  dog  ved  Deres  Prædikener,  som  aller- 
bedst har  stemt  overens  med  den  Maade,  hvorpaa 
jeg  betragter  Livet,  de  sanddrueste  og  menneske- 
ligste Prædikener,  jeg  kjender.  Gud  give  Dem 
Kræfter  til  at  vedblive;  mig  hjælper  han  dog,  saa 
jeg  nu  kan  udføre  min  Gjeming.  Vil  De  hilse 
Deres  Kone;  hende  og  Dem  ønskes  et  glædeligt 
Nytaar  af  Deres  oprigtige  og  taknemmelige  Ven 

F.  Boisen. 


C.  Hostrup  til  L,  Mynster. 

Hillerød.  lo.  Marts  1880. 
Kjære  Ven! 
Skjønt  jeg  endnu  har  en  lille  Beholdning  Breve 
fra  dig,  fandt  jeg  ikke  flere  af  Rejsebrevene  end 
indlagte  to.  Jeg  vilde  ønske,  at  du  heller  ikke 
gjemte  for  godt  paa  mine  Breve,  da  man  aldrig 
veed,  i  hvis  Hænder  man  kan  falde.  Dog  maa 
du  ikke  tro,  at  jeg  ikke  har  Fornøjelse  af  at  læse 
i  de  af  dig  udgivne  Brevsamlinger,  og  det  er  jo 
klart,  at  det  kun  kommer  an  paa,  hvordan  sligt 
gjøres;  men  jeg  synes,  at  det  af  mig  tilbagelagte 
Liv  tilhører  kun  Gud  og  mig  selv,  og  hvad  Men- 
nesker har  at  gjøre  med  deraf,  er  kun  den  Frugt, 
det   afsætter.     Jeg   har   vist  aldrig   skrevet   noget 

Brev,  som  mere  taaler  at  dvæles  ved  end  alle  de 
Ord,  som  hver  Dag  gaar  over  mine  Læber  i  mit 
daglige  Hjem,  og  dem  vilde  jeg  dog  meget  nødig 
have  stenograferede.  Jeg  siger,  som  det  hedder 
i  et  af  mine  egne  Vers: 

«Grønneft  knn,  se  det  er  Sagen, 
leve  med  og  være  vaageo, 
leve  kort  Tid  eller  lienge, 
blot  man  lyser  op  i  Taagen.* 

Saadan  er  det  med  Livet  hernede;  der  er  dog 
ingen,  der  samler  paa  de  visne  Bøgeblade  fra  itjor. 
Dette  siger  j^  imidlertid  kun  for  mit  eget  Ved- 
kommende; mig  er  det  imod,  at  mine  flygtige 
Udtalelser  skal  gjemmes  andre  Steder  end  i  et 
Menneskehjerte,  hvis  noget  af  dem  har  fundet  Vej 
dertil,  men  jeg  vilde  helst  selv  raade  for,  hvad  j^ 
anser  for  saa  vel  overvejet,  at  jeg  kan  betro  det 
til  Offentligheden.*) 

Dog  finder  jeg  det  i  sin  Orden,  at  du,  naar 
du  er  ifærd  med  at  samle  paa  dine  Minder,  bruger 
dine  egne  Breve  til  Hjælp  dertil,  saa  jeg  vil  egent- 
lig med  mine  Ord  kun  føre  et  Forsvar  for,  at  jeg 
ikke  har  passet  bedre  paa  dem. 

Din  gamle  Ven 

C.  Hostrup. 


•)  Se  Eftenkrift 

C.  Hostrup  Hl  L,  Mynster. 

Hillerød,   i.  April   1880. 

Kjære  Ven! 

Det  er  kun,  fordi  min  Arbejdstid,  som  jeg  nu 
maa  holde  indenfor  visse  Grænser,  slaar  saa  daar- 
lig  til,  at  jeg  ikke  endnu  har  svaret  dig  paa  dit 
Brev.  Jeg  drømte  imidlertid  om  dig  i  Nat  og 
vaagnede  med  den  Beslutning,  at  i  Dag  skulde 
Brevet  skrives,  skjønt  Tid  og  Lejlighed  ikke  er 
bedre  end  ellers. 

Du  har  lagt  alt  for  megen  Vægt  paa  mine 
Ord  om  de  Breve  fra  mig,  som  du  gjemmer.  Jeg 
har  slet  ikke  været  bange  for  at  lade  dig  beholde 
dem,  men  jeg  har  blot  i  al  Almindelighed  villet 
gjøre  Indsigelse  mod  den  Brug,  som  i  vore  Dage 
gjøres  af  alle  disse  Papirslapper,  som  kun  havde 
Ærinde  i  Øjeblikket.  Jeg  synes,  at  man  hænger 
alt  for  meget  ved  det  svundne,  man  samler  paa 
det  visne  Løv,  fordi  man  ikke  stoler  paa,  at  en 
ny  Vaar  skal  bringe  det  friske.  Jeg  synes,  jeg  al- 
tid har  haft  mit  Liv  i  Haabet  og  har  det  den 
Dag  i  Dag;  men  det  hører  med  til  mit  Haab,  som 
jeg  prædikede  om  i  Søndags,  at  alt,  hvad  der  har 
rørt  sig  i  mig  som  et  virkeligt  Liv,  der  var  af 
Sandhed,  selv  om  det  trænges  en  Tid  tilbage, 
fordi  vi  hemede  er  under  Forkrænkeligheden,  skal 
opstaa  igjen  i  sin  fulde  Friskhed.  Jeg  frygter  ikke 
for  Aabenbarelsen,  saasandt  jeg  tror  paa  en  naadig 
Gud;   jeg    trøster   mig    ved    Aabenbarelsen,    men 

rigtignok  ikke  den,  hvori  vi  stilles  for  en  rent 
verdslig  Domstol,  om  man  ogsaa  bruger  vore  Breve 
til  vor  Forherligelse. 

Imidlertid  veed  jeg  jo  mine  Breve  hos  dig  i 
de  kjærligste  Hænder,  og  du  skal  ikke  tro,  at  jeg 
frygter  for,  at  du  vil  misbruge  dem.  Du  veed  jo 
ogsaa  godt,  at  jeg  har  haft  stor  Glæde  af  dine 
Brevsamlinger;  alt,  hvad  jeg  har  sagt,  har  hen- 
tydet til  mine  egne  Breve;  men  for  Resten  er  jeg 
heller  slet  ikke  saa  paastaaelig  med  Hensyn  til 
dem,  kun  tror  jeg  ikke,  de  har  noget  Værd;  har 
de  blot  i  mindste  Maade  i  Øjeblikket  været  til  lidt 
Glæde  for  dem,  de  var  bestemt  for,  saa  er  det 
alt,  hvad  jeg  kan  ønske  af  dem.  Mig  har  Brev- 
skrivning vist  aldrig  rigtig  ligget  for;  i  det  mindste 
er  jeg  ved  nu  i  mange  Aar  stadig  at  udtale  mig, 
især  til  min  Hustru  —  men  ogsaa  i  mine  Prædike- 
ner, kommen  saa  lang^  bort  fra  denne  Meddelelses- 
maade,  saa  jeg  synes  ikke,  at  mine  Breve  paa 
nogen  Maade  kan  fortjene  at  gjemmes;  det  er 
egentlig  blot  det,  jeg  har  villet  sige.  Vil  du  imid- 
lertid beholde  nogle  af  dem  og  brænde  dem,  du 
ikke  bryder  dig  om,  saa  overlader  jeg  det  ganske 
til  dig;  fik  jeg  dem  selv,  saa  er  det  meget  muligt, 
at  jeg  brændte  dem  allesammen  for  at  bidrage 
mit  til  at  formindske  den  overflødige  Papirmasse, 
som  Verden  er  i  Færd  med  at  drukne  i.  Jeg  har 
sandelig  fuld  Tillid  til  dig,  det  var  egentlig  blot 
det,  jeg  skulde  sige  dig.  Lev  vel,  gamle  Ven! 
Jeg  bar  det  godt,  men  maa  sørge  for  at  spadsere 

hver  Dag  og  være  fri  for  Arbejde  de  sidste  Aften- 
timer for  at  holde  det  gaaende. 

Din 

C.  Hostrup. 


C,  Hostrup  til  L,  Mynster, 

Hillerød.  lo.  Juli  1880. 

Kjære  Venl 

Hermed  følge  dine  Breve,  som  egentlig  kun 
har  ventet  paa,  at  de  randt  mig  i  Hu  et  Øjeblik, 
da  jeg  intet  havde  at  haste  med. 

Jeg  har,  som  du  vel  har  hørt,  nylig  holdt  et 
dejlig^  Sølvbryllup,  og  min  Sang  dertil,  som  jeg 
haaber,  du  vil  have  Glæde  af,  sender  jeg  dig;  den 
er  i  alt  Fald  skrevet  lige  ud  af  mit  Hjerte,  skjønt 
den  ikke  kan  være  et  fuldt  Udtryk  for,  hvad  min 
Hustru  har  været  mig  et  langt  Liv  igjennem.  Ja, 
Gud  har  ført  mit  Liv  forunderlig  dejligt,  med  Sol 
og  Lys  over  det,  som  selv  de  mørke  Tider,  der 
ikke  udeblev,  aldrig  ganske  har  kunnet  skjule. 

« Sorgen  kom  med  stakket  Frist, 
men  et  Liv  det  blev  forvist. » 

Din 

C.  Hostrup. 

C.  Hostrup  til  E.  Poulsen, 

Hillerød.  9.  October.  1880. 
Hr.  Skuespiller  E.  Poulsen! 

I  længere  Tid  har  jeg  tænkt  paa  at  henvende 
mig  til  Dem,  og  en  Samtale,  jeg  igaar  havde  med 
Theaterchefen,  har  slaaet  Hovedet  paa  Sømmet. 
Jeg  vil  bede  Dem  vise  mig  den  Velvillie  at  gjøre 
Dem  bekjendt  med  mit  Skuespil  «Eva»,  der  er 
antaget  til  Opførelse,  og  saa  læse,  hvad  jeg  har 
ønsket  at  skrive  til  Dem  derom. 

Mit  Stykke  staar  ikke  i  noget  Forhold  til  «Et 
Dukkehjem*  (hvilket  jeg  i  øvrigt  betragter  som 
Ibsens  fuldkomneste  Arbejde);  Planen  har  ligget  i 
mig,  før  Ibsens  Stykke  kom  frem,  og  vi  faar 
sagtens  flere  Skuespil,  der  behandler  Forholdet 
mellem  Mand  og  Hustru,  da  dette  Emne  i  vore 
Dage  er  paa  Dagsordenen.  Jeg  vilde  drage  Rets- 
spørgsmaalet  i  Ægteskabet  frem;  men  da  jeg  tror 
paa  Ægteskabet,  vilde  jeg  ikke  gjennemføre  Con- 
flicten  saaledes,  at  det  blev  sprængt  derved;  det 
skulde  tvertimod  vise  sig  saa  stærkt  ved  sit  indre 
Sammenhold,  saa  det  blev  styrket  derigjennem. 
Hustruen,  Eva,  kan  ikke  bære  det,  da  hun  efter 
mange  Aars  lykkeligt  Ægteskab  paa  én  Gang 
faar  at  vide,  at  Manden  er  hendes  souveræne 
Hersker;  men  Manden,  Rønnov,  der  et  Øjeblik  har 
ladet  sig  lokke  til  at  gjøre  sin  Ret  gjældende  lige 
overfor  hende  og  derved  forstyrret  Forholdet,  er 
den,  som  redder  det  igjen.     Det  Indtryk,  Stykket 

efterlader,  naar  man  har  sét  det  til  Ende,  vil 
væsentlig  bero  paa,  at  Rønnov  er  stor  nok,  at 
han  gjør  Fyldest,  og  da  jeg  skrev  Stykket,  sagde 
jeg  til  mig  selv:  det  maa  være  E.  Poulsen. 

Kammerherre  Fallesen  vilde  imidlertid  fore- 
trække, at  De  overtog  Prokurator  Hattings  Rolle 
og  Hr.  Jerndorff  Rønnovs.  Han  gjorde  gjældende, 
at  da  jeg  til  Eva  havde  foreslaaet  Fru  Hennings, 
var  det  neppe  ønskeligt,  at  hendes  Mand  blev 
spillet  af  den  samme  som  i  «Et  Dukkehjem*;  men 
det  Hensyn  forekommer  mig  først  berettiget,  naar 
det  kan  varetages,  uden  at  det  bliver  til  Skade  for 
Stykkets  Hovedpersoner,  dem,  om  hvem  hele 
Publikums  Interesse  skulde  samle  sig.  Thi  det  er 
jo  her  i  den  Grad  Ægteparret,  at  hele  Stykket 
slaar  kun  paa  én  eneste  Streng;  det  er  saa  enkelt 
og  usammensat  i  sin  hele  Plan,  at  det  vel  rettest 
burde  kaldes  en  Idyl.  Jeg  tvivler  ikke  paa,  at 
De  kan  spille  Prokurator  Hatting  fortrinligt,  og  at 
det  paa  mange  Maader  vilde  støtte  Stykket  i  de 
3  første  Akter,  naar  De  fik  dette  Parti,  men  det 
staar  rigtignok  for  mig  som  afgjort,  at  mit  Skue- 
spil var  bedst  tjent  med,  om  De  vilde  spille 
Rønnov. 

Imidlertid  vil  jeg  jo  ikke  paanøde  Dem  denne 
Rolle,  naar  det  er  Dem  imod  at  overtage  den. 
Jeg  tillader  mig  at  sende  Dem  Stykket  i  Correk- 
turark,  som  trods  Rettelserne  dog  nok  lader  sig 
læse,  og  hvori  der,  navnlig  i  Rønnovs  Rolle,  er 
foretaget  nogle  Forandringer,   som  endnu   ikke   er 


587 

blevne  indførte  i  det  Theatret  tilsendte  Manuskript. 
De  vil  jo  nok  sende  dem  tilbage  til  mig  igjen  med 
Svaret,  De  giver  mig  paa  dette  Brev.  Jeg  vil  blot 
bede  Dem  at  tage  saa  meget  Hensyn,  som  De 
kan,  til  hvad  De  anser  for  gavnligt  for  Stykket, 
og  saa  meddele  mig,  hvilken  af  de  to  Roller,  De 
vil  modtage.  Hvor  vidt  Prokuratoren  ligger  for 
Hr.  Jerndorff,  veed  jeg  ganske  vist  ikke;  men  af 
det  Lidet,  jeg  har  sét  af  ham,  har  jeg  dog  an- 
taget det  for  rimeligt.  Prokuratoren  er  jo  nemlig 
ingen  Filur;  det  er  et  Principmenneske  med  Lyst 
og  Evne  til  at  virke  for,  hvad  han  anser  for  sundt 
og  gavnligt,  en  klog  Forretningsmand  uden  Idealitet, 
og  om  denne  Rolle  ligger  noget  fjernt  fra  Hr. 
Jerndorffs  sædvanlige,  har  jeg  dog  tænkt,  at  han 
kunde  spille  den  forstandigt  og  livligt. 

Det  er  maaske  noget  paatrængende,  at  jeg 
henvender  mig  saaledes  til  Dem,  men  igjennem 
Deres  Kunst  kjender  jeg  Dem  bedre  end  nogen 
af  de  Skuespillere,  som  er  yngre  end  min  ældre 
Forfattertid,  og  har  derfor  gjort  Regning  paa  en 
god  Modtagelse. 

Deres  ærb.  forbundne 

C.  Hostrup. 

E.  Poulsen  til  C.  Hostrup, 

Kbhvn.   15.  Oktbr.   1880. 

Hr.  pastor  C.  Hostrup! 
Idet  jeg  takker  Dem  for  den  ære.  De  viser 
mig  ved  at  spørge  om  min  mening  med  hen- 
syn til  besættelsen  af  Deres  stykke,  må  jeg  tillige 
tilstå,  at  det  sætter  mig  i  stor  forlegenhed.  Jeg 
har  nemlig  absolut  mest  lyst  til  at  spille  Hatting, 
og  derfor  er  jeg  bange  for,  at  jeg  ikke  sér  ganske 
uhildet  på  sagen.  Men  det  forekommer  mig  rigtig- 
nok, at  det  vil  være  til  skade  for  stykket,  at 
ægteparret  spilles  af  de  samme  som  i  «Et  Dukke- 
hjem*. Publikum  er  saa  tilbøjelig  til  at  søge  lig- 
heder og  griber  naturligvis  helst  de  ydre  tilfældige, 
overfladiske.  Hertil  kommer,  at  det  vil  være  mig 
næsten  umuligt  i  en  sådan  rolle,  hvor  der  ikke 
kan  lægges  videre  maske,  og  hvor  kostumet  er 
det  ensartede  moderne,  at  bringe  nogen  synderlig 
forskæl  tilstede  1  den  ydre  fremstilling.  Ganske 
vist  kræves  der  en  vis  væg^  hos  fremstilleren  af 
Rønnov;  men  De  har  dog  måske  lagt  mærke  til, 
at  Jerndorff  i  de  senere  år  har  udviklet  sig  betyde- 
ligt i  retning  af  mandig  personlighed  foruden  den 
støtte,  han  har  i  sin  intelligens.  —  Ønsker  De 
imidlertid  vedblivende,  at  jeg  skal  spille  Rønnov, 
så  følger  det  jo  af  sig  selv,  at  jeg  bøjer  mig  for 
Deres  ønske,  og  jeg  skal  naturligvis  gøre  mig  al 
den  flid,  jeg  kan;  men  det  er  ikke  den  glæde  for 

mig,  som  det  vilde  være  mig  at  spille  Hatting, 
en  art  rolle,  som  hører  til  mit  egentlige  fag,  men 
hvoraf  jeg,  på  grund  af  tidernes  ugunst,  der  ikke 
vil    sende    teatret    en    elsker,     snart    omtrent    er 

sat  ud.  

Deres 

ærbødigt  forbundne 

Emil  Poulsen. 


Fru  Betty  Hennings  til  C,  Hostrup, 

Den  7.  Novbr.  1880. 
Velbaarne  Hr.  Pastor  Hostrup! 

Da  De  har  bevist  mig  den  Ære  gjennem  Hr. 
Borchsenius  at  forespørge  om  min  Mening  med 
Hensyn  til  Udgivelsen  af  Deres  nye  Stykke  i 
Handelen,  forinden  dets  Opførelse  paa  Theatret, 
skal  jeg  udtale,  at  jeg,  efter  at  have  tænkt  alvor- 
ligt over  dette  Spørgsmaal,  og  efter  at  have  sam- 
talet med  Emil  Poulsen  og  andre  herom,  er  mest 
tilbøjelig  til  at  fraraade  Stykkets  tidligere  Ud- 
givelse. 

Det  er  min  Overbevisning,  at  «Eva»s  sceniske 
Virkning  vil  blive  betydelig  større,  naar  man  ikke 
forinden  har  haft  Lejlighed  til  at  læse  det,  og 
«man»  er  i  denne  Forbindelse  netop  det  samme 
Publikum,  som  regelmæssigt  fylder  Theatret  ved 
de  første  Forestillinger,  og  som  for  en  væsentlig 
Del  angiver  Tonen. 

Imidlertid  er  det  en  Selvfølge,  at  det  af  mig 
her  Udtalte  kun  bør  opfattes  som  et  rent  person- 
ligt Skjøn,  og  at  jeg  ikke  paa  nogen  Maade  vil 
gaa  til  min  Opgave  med  mindre  Lyst  og  Kjærlig- 
hed, selv  om  min  Henstilling  ikke  bliver  fulgt. 

Jeg  benytter  Lejligheden  til  at  bringe  Dem 
en  oprigtig  Tak  for  den  hæderfulde  Opgave,  De 
har  overdraget  mig  ved  at  betro  Udførelsen  af 
«Eva»s  Rolle  til  mig;  —  jeg  skal  efter  bedste 
Evne  bestræbe  mig  for  at  vise  mig  Deres  Tillid 
værdig. 

Med  sand  Højagtelse 

Deres 

Betty  Hennings. 


H.  Drachmann  til  C.  Hostrup, 

Kbhvn.  23.  Novbr.   1880. 

Kjære  Hr.  Pastor  Hostrup! 
Jeg  hører  i  Dag,  paa  et  Besøg  heri  Byen,  af 
Justitsraad  Hegel,  at  De,  siden  Schandorph  og  jeg 
havde  den  Fornøjelse  at  tale  med  Dem,  har  taget 
en  anden  og  nyere  Bestemmelse  med  «Eva»  end 
den,  som  De  overfor  Schandorph  og  mig  erklærede 
at  ville  vælge.  Tilgiv  mig,  at  jeg  blander  mig  i 
disse  Sa^er  —  De  kan  jo  kortelig  lade  være  at 
tage  Hensyn  til  mine  Ord  —  men  jeg  er  bleven 
lidt  varm  i  Deres  egen  Sag  overfor  den  Institution 
—  Theatret  —  som  skylder  Dem  saa  meget.   Jeg 

kan  ikke  se  anderledes,  end  at  «Eva»  absolut 
vinder  ved  at  læses  —  rolig,  stille  hjemme  i  Stuen 
—  og  dernæst  ses,  men  ikke  omvendt.  Saadan 
tror  jeg  ogsaa,  at  Deres  og  mine  fælles  Venner 
ser  Sagen,  og  da  de  rent  kunstneriske  Principer 
sandelig  ikke  ere  de  afgjørende  eller  overvejende 
for  Tiden  ved  vort  Nationaltheater,  saa  henstiller 
jeg  til  Dem,  som  en  højagtet,  ældre  Kollega,  ganske 
kort  i  et  Par  Linier  at  lade  Theaterchefen  vide,  at 
De  —  ifølge  Deres  Ord  sidste  Gang  vi  var  sam- 
men —  stod  paa  Ønsket  om,  at  «Eva»  læstes, 
forinden  den  blev  spillet.  De  vil  vinde,  og  Theatret 
ikke  tabe  derved. 

Endnu  engang,  tilgiv  min  Indblanding,  og 
modtag  med  en  ærbødig  Hilsen  til  Deres  Hustru 
min  venligste  Tak  for  sidst. 

Deres  hengivne 

Holger  Drachmann. 


E,  Poulsen  til  C  Hostrup. 

Kbhvn.  23.  Novbr.   1880. 

Hr.  Pastor  Hostrupi 
I  en  samtale,  jeg  havde  i  dag  med  kammer- 
herren, yttfede  han  sin  misfornøjelse  med,  at  De 
agtede  at  lade  «Eva»  komme  ud  ved  juletid  — 
altså  før  det  var  blevet  opført,  hvad  jeg  måtte 
give  ham  ret  i  var  uheldigt  for  stykket.  Jeg  fore- 
stillede ham  da,  at  vi  nok  kunde  blive  færdig 
med  stykket,   ialfald  til  mellem  jul   og  nytår,   når 

rollerne  strax  blev  uddelt,  og  vi  tog  fat  på  prøverne 
umiddelbart  efter  det  stykke,  vi  nu  indstuderer,  og 
som  vi  bliver  færdig  med  i  løbet  af  en  uges  tid. 
Han  havde  tænkt  sig  et  par  andre  stykker  imellem 
for  afvexlings  skyld,*  men  er  villig  til  at  gå  ind 
på  mit  forslag,  når  De  så  til  gengæld  vil  holde 
udgivelsen  af  bogen  tilbage  til  mellem  jul  og  nytår. 
Dette  bad  han  mig  om  at  skrive  Dem  til,  hvilket 
jeg  herved  gjør,  idet  jeg  tilføjer,  at  jeg  har  talt 
med  de  vigtigste  rollehavende,  der  alle  med  glæde 
vil  virke  til  at  få  stykket  færdigt  inden  nytår. 

Deres 

Emil  Poulsen. 


Bjenist,  Bjørnson  til  C.  Hostrup. 

Amerika.  Novbr.  1880. 

Nej,  kære  Hostrup,  det  går  ikke  an  at  kalde 
nogen  del  af  vort  liv  for  «en  Kongegave»  *),  og 
allerminst  en  konstitution,  således  må  der  ikke 
længer  tales;  det  er  imod  sanhed  og  imod  god, 
styrkende  opfatning  af  et  folks  liv.  — 

Hvor  mange  ganger,  jeg  har  tænkt  at  takke 
Deres  hustru  for  hænnes  optræden  i  prostitutions- 
sagen!  Gør  det  nu  ifra  mig!  —  Især  da  Ploug 
angreb  dem  alle,  tænkte  jeg  at  skrive   hænne   til. 


*)  Dette  Udtryk  havde  Hostrup  brugt  om  Grundloven  i  en 
Tale  ved  Afsløringen  af  Frederik  d.  ydes  Statue  i  Hillerød. 

Ploug  er  en  dranker;  ti  det  er  ikke  alene  i  brænne- 
vin,  at  man  kan  drikke  sig  full;  det  er  i  had, 
bitterhed,  fanatisme,  og  Ploug  går  full  den  halve 
dag.  — 

Den,  som  trænger  til  at  styrke  sin  tro  på 
mænneskeheden,  det  overvejende  gode  i  den,  dens 
fræmtid,  bør  komme  hid. 

Deres  væn 

Bj.  Bjørnson. 


C.  Hostrup  Hl  E,  Poulsen. 

Hillerød.  8.  Januar  1881. 

Hr.  Kgl.  Skuespiller  Emil  Poulsen. 
I  Deres  « Hatting*  burde  vist  Prokuratorens 
Iver  for  den  foreliggende  Sag,  hans  Interesse  og 
maaske  ogsaa  hans  Dygtighed  noget  stærkere 
pointeres.  Han  har  virkelig  Lyst  til  at  faa  den 
lille  emanciperede  Frue  under  Behandling,  baade 
fordi  han  har  nogen  Respekt  for  hendes  Karakter- 
styrke (« havde  blot  Rønnov  Halvdelen  af  hendes 
Kraft »  —  «hun  hører  til  Nummer-Etteme»),  og 
fordi  han  betragter  hendes  Idealisme  som  usund 
og  samfundsfarlig.  I  Deres  Fremstilling  dominerer 
det  Kjøbstadagtige  og  Prosaiske  hos  ham  endnu 
for  stærkt  (især  i  3die  Akt)  —  han  veed,  at  han 
skal  bestaa  en  Dyst  med  Eva,  hvori  han  ved 
sin  juridiske  Intelligens  er  den  Overlegne,  derfor 
sidder   han    paa    Vagt   udenfor    Havedøren   for   at 

være  ved  Haanden.  Cigaren  kan  bruges  som  et 
Paaskud  fra  hans  Side  for  at  lade  uinteresseret, 
men  Publikum  bør  ikke  tro,  at  det  er  ham  ubelej- 
ligt at  forstyrres  i  Tobaksrygningen.  Dette  gjælder 
dog  navnlig  hans  to  første  Samtaler  med  Eva  i 
3die  Akt;  i  Mødet  med  Knudsen  er  han  naturlig- 
vis, som  De  spillede  det,  mere  tvær;  men  hans 
Utilbøjelighed  til  at  modtage  Knudsens  Afbud  er 
netop  begrundet  i,  at  Evas  Opdragelse  er  bleven 
ham  en  Hovedsag.  Hans  3die  Samtale  med  Eva 
har  tabt  noget  derved,  at  Fru  Hennings  ikke  har 
Mod  til  at  antyde,  at  Eva  er  frugtsommelig;  thi 
det  er  egentlig  derfor,  hun  maa  tale  med  ham  en 
Gang  endnu  —  for  det  ufødte  Barns  Skyld;  men 
Hatting,  som  intet  aner  derom,  har  i  den  Scene 
Lov  til  at  være  noget  mere  nonchalant,  da  han 
nu  har  stillet  Sagen  frem,  som  den  er,  og  hans 
Logik  er  uimodsigelig. 

Den  sceniske  Fejl,  som  f.  Ex.  Kammerherre 
Fallesen  finder  i  disse  fire  Indkaldelser  af  Hatting, 
er  i  mine  Tanker  ingen  Fejl  paa  dette  Sted ;  det  er 
et  nødvendigt  Udtryk  for,  at  Striden  er  staaende, 
og  Publikum  skal  ved  de  to  Kæmpendes  levende 
Deltagelse  deri  selv  bringes  til  at  interessere  sig 
for  Debatten,  som  er  Aktens  og  Stykkets  Indhold. 
Hatting  maa  under  den  helst  blive  større  og 
vægtigere  end  i  Begyndelsen  af  Stykket;  han 
kæmper  for  en  Sag  og  veed,  at  han  har  Trumfer 
paa  Haanden,  som  ingen  kan  stikke.  Han  over- 
vælder ikke  Eva  med  Snak,  men  han  slaar  hendes 

ideale  Betragtning  ned  med  en  fuldkommen  sikker 
og  korrekt  Logik,  hvorimod  der  intet  andet  er  at 
indvende  end,  som  Eva  og  Rønnov  gjør  i  Styk- 
kets Slutning,  at  stille  Ægteskabet  over  Loven. 

Jeg  tvivler  ikke  paa,  at  Deres  Fremstilling  af 
Hatting  kan  blive  udmærket,  hvis  De  vil  tage 
noget  Hensyn  til  disse  Bemærkninger.  Det  kunde 
maaske  allerede  i  Hattings  Samtale  med  Rønnov 
i  anden  Akt  komme  lidt  stærkere  frem,  at  Proku- 
ratoren virkelig  har  Lyst  til  at  tage  sig  af  den 
Families  indre  Forhold,  som  han  er  kommen  i  Be- 
rørelse  med.  Imidlertid  er  maaske  alt,  hvad  jeg 
skriver  her,  overflødigt  efter  de  Par  Bemærkninger, 
som  jeg  igaar  tillod  mig  at  gjøre,  og  naar  jeg 
idag  har  bredet  mig  derom,  haaber  jeg,  at  De 
ikke  tager  mig  det  ilde  op,  da  De  har  vist  saa 
stor  Interesse  for  Deres  Rolle.  Et  virkeligt  Tab 
har  Stykket  lidt  ved  den  ovenomtalte  Udeladelse 
af  Fru  Hennings,  og  jeg  tvivler  ikke  paa,  at 
Kritiken,  naar  Stykket  foreligger  trykt,  vil  be- 
brejde baade  Theatret  det  og  mig,  som  har  givet 
mit  Samtykke  dertil;  men  da  Sagen  var  afgjort, 
før  jeg  igaar  erfarede  den,  og  baade  Fru  Hennings 
spiller  saa  smukt,  og  Stykket  i  det  hele  tegner  til 
at  gaa  godt,  har  jeg  naturligvis  ikke  andet  at 
gjøre.  De  to  første  Akter  og  Slutningen  af  3die 
og  af  4de  gik  igaar  ved  Prøven  overraskende  godt; 
kun  3die  Akt,  som  rigtignok  er  den  største  og 
den  betydeligste,  lod  endnu  i  mine  Tanker  noget 

tilbage  at  ønske.     Men  jeg  tvivler   ikke   paa,    at 
det  vil  komme. 

Deres  ærb.  forbundne 

C.  Hostrup. 

L.  Mynster  til  C,  Hostrup. 

13de  Januar  1881. 

Kjære  gamle  Ven! 
Du  har  naturligviis  faaet  Budskabet  om  det 
varme  Bifald,  hvormed  dit  Stykke  blev  modtaget. 
Tillad  ogsaa  mig  at  sige  dig,  at  hvorvel  j^  hører 
daarligt  i  vort  nye  Theater,  og  fandt  det  langt 
vigtigere,  om  man  forbedrede  de  akustiske  For- 
hold end  de  dekorative,  og  saaledes  ogsaa  i  Gaar 
gik  Glip  af  meget  Enkelt,  har  jeg  dog  faaet  et  be- 
stemt glædeligt  og  smukt  Totalindtryk.  Det  Hele 
synes  mig,  som  det  skal  være,  nsiar  en  Forfatter 
efter  mange  Aars  Forløb  træder  frem  paany:  paa 
en  Gang  noget  Nyt  og  Eiendommeligt,  og  dog  de 
gamle,  kjære  Egenskaber.  Blandt  det,  der  særlig 
tiltalte  mig,  vil  jeg  fremhæve  de  nydelige  Scener 
mellem  Eva  og  Prokuratoren  i  Begyndelsen  af  fjerde 
Akt,  hvorved  man  tillige  paa  en  skjelmsk  Maade 
mindes  om  Hermansens  Ord  om  Fruentimmerne: 
« Tænke  logisk  —  det  kan  de  sgu  ikke».  Det 
Hele  er  en  velgjørende,  ægte  dansk  Modsætning 
til  megep  moderne  Uhyggelighed. 

Din  gamle  Ven 

L.  Mynster. 

C,  Hostrup  til  L.  Mynster. 

Hillerød.  20.  Jan.   1881. 

Kjære  Ven! 
Da  du  har  sét  paa  <Eva»  med  milde  Øjne, 
skjønt  du  kun  hørte  en  Del,  saa  vil  du  nok  læse 
Stykket  med  god  Villie.  Grunden  til,  at  jeg  har 
kunnet  skrive  det,  er  egentlig  den,  at  da  jeg  nu 
har  faaet  en  Kapellan  p.  1.,  har  j^  faaet  lidt 
mere  Tid  tilovers  end  i  de  sidste  25  Aar.  Hvad 
enten  du  tager  det  som  et  Tendensstykke  eller  et 
Karakterstykke  (mit  første  Forsøg  paa  at  give  en 
kvindelig  Type),  er  det  i  mine  Tanker  berettiget; 
det  er  noget  af  begge;  Stuart  Mill  siger,  at  vi 
kjender  kun  det  Kvindelige  som  et  Kunstprodukt; 
jeg  har  en  anden  Mening  derom,  og  Navnet  «Eva> 
skulde  pege  i  Retning  af  det  oprindelig  Kvinde- 
lige, ikke  Mandens  Undersaat,  som  hun  først  blev 
ved  Syndefaldet,  men  hans  ligestillede  Medhjælp, 
som  hun  er  bestemt  til.  Jeg  vedkjender  mig,  at 
Stykket  er  realistisk;  men  baade  Eva  og  hendes 
Skildrer  er  ganske  vist  Idealister. 

Din 

C.  Hostrup. 

Fru  Betty  Hennings  til  C.  Hostrup. 

Den  21.  Jan.   1881. 

Kjære  Hr.  Pastor  Hostrup! 
Den  Følelse  af  Taknemmelighed  mod   Dem, 
som  jeg  allerede  har  næret  fra  den  første  Tid,  da 

jeg  begyndte  at  arbejde  paa  «Eva»,  tør  jeg  nu,  da 
jeg  har  modtaget  Deres  kjærlige  Brev,  give  Ud- 
tryk overfor  Dem.  Det  er  for  mig,  som  om  «Eva» 
havde  ført  Dem  og  mig  nærmere  sammen,  som  om 
«Eva»  havde  lagt  noget  til  min  Væxt,  hvorfor  jeg 
skylder  Dem  Tak. 

Jeg  er  glad  over,  at  Resultatet  er  blevet  til 
Deres  Tilfredshed.  Jeg  var  saa  angst,  saa  angst, 
som  jeg  aldrig  mindes  at  have  været,  og  jeg 
havde  den  første  Aften  efter  min  Overbevisning 
hverken  Overlegenhed  eller  Kræfter  nok  til  at  spille 
Rollen;  nu,  da  Spændingen  har  tabt  sig  noget, 
synes  jeg,  at  jeg  spiller  med  større  Ro  og  Sikker- 
hed. Tak  for  den  Opgave,  De  har  givet  mig  at 
løse;  man  modnes  og  udvikles  gjennem  store  Op- 
gaver, og  jeg  er  Dem  inderlig  taknemmelig,  fordi 
det  faldt  i  min  Lod  at  føre  Eva  frem  paa  Scenen. 
En  stor  Glæde  har  det  været  mig  af  Deres  Brev 
at  se  og  føle,  at  jeg  nogenlunde  har  naaet,  hvad 
jeg  saa  meget  ønskede  at  naa;  større  Tilfreds- 
stillelse og  større  Ros  kunde  jeg  ikke  faa. 

Med  min  hjerteligste  Tak  til  Dem  følger  en 
Hilsen  til  Deres  Hustru  med  Tak  for  hendes 
varme  Deltagelse  i  Sagen. 

Deres  taknemmelige  og  hengivne 

Betty  Hennings. 

Alexander  L.  Kielland  til  C,  Hostrup, 

Stavanger,  den  2.  Februar  i$8i. 
Høistærede  Hr.  Pastor  C.  Hostrup! 
Jeg  ved  meget  godt,  at  naar  man  er  meget  be- 
geistret  for  noget,  bør  man  forsigtigvis  vente  til 
Morgenrøden,  inden  man  slipper  sig  løs.  Men  saa 
ved  jeg  ogsaa,  hvor  ofte  vi  sove  os  kolde,  og 
Tivormeget  af  den  følte,  redelige  Beundring,  der 
gaar  tabt,  naar  vi  forsigtigvis  vente  med  at  udtale 
os,  indtil  vi  faar  betænkt  os  rigtig  grundigt. 

Lad  mig  derfor  være  saa  uforsigtig  i  denne 
selvsamme  Aftenstund,  da  jeg  har  læst  Deres  »Eva> 
—  at  yde  Dem  den  Tak,  for  hvis  Ringhed  man 
slet  ikke  behøver  at  gjøre  nogen  Undskyldning, 
naar  man  ærligt  fremtræder  for  Dem. 
Deres  ærbødige 

Alexander  L.  Kielland. 


L,  Mynster  til  C,  Hostrup, 

9de  Februar  1881. 
Kjære  Ven! 

Jeg  skulde  dog  sige  Dig  Tak  for  Foræringen 
af  Din  «Eva»,  som  ved  Læsningen  bevarede  for 
mig  det  smukke  og  venlige  Indtryk,  jeg  strax  havde 
faaet.  Jeg  holder,  forskjellig  fra  baade  Venner  og 
Ikke- Venner,  meest  af  de  to  sidste  Akter,  hvor  det 
Nye  og  fra  det  tidligere  Forskjellige  meest  kommer 
frem.     Hvad  Du  synes  at  betragte  som  Stykkets 

€Tendents»  er  Noget,  hvori  ingen  Fornuftig  vil  være 
uenig  med  dig  —  baade  at  Qvinden  bør  være  den 
« ligestillede  Medhjælp*,  og  at  de  vanskelige  Spørgs- 
maal,  der  fremkomme,  bør  løses  ved  gjensidig  Over- 
eenskomst  i  Kjærlighed.  Jeg  vilde  just  ikke  kalde 
Stykket  « realistisk »;  —  men  jeg  kan  heller  ikke 
gaae  ind  paa,  at  f.  Ex.  *Nutidsbilleder»  eller  c  Fra 
Studiebogen »  skal  kaldes  saaledes;  thi  hvor  Aanden 
er  « idealistisk*,  er  Værket  det  i  mine  Tanker  og- 
saa.  Men  dette  er,  som  Hauch  engang  skrev,  c  kun 
Uenighed  om  et  Navn* ;  og  deri,  at  du  selv  anseer 
Dit  Stykke  for  realistisk,  vil  jeg  nærmest  see  et 
Tegn  paa,  at  Du  i  Hovedkarakteren  vel  har  villet 
give  en  «qvindelig  Type>,  men  derfor  ikke  noget 
absolut  qvindeligt  Ideal.  Eva  er  vistnok  skildret 
aldeles  sandt  og  naturligt,  som  hun  kunde  være  i 
Virkeligheden;  men  Du  vil  neppe  have  noget  imod, 
at  man  finder,  hun  i  sin  Iver  ikke  overalt  bærer 
sig  sundt  og  rigtigt  ad.  Men  her  træder  det  Smukke 
frem  hos  hendes  Mand,  hvem  man  maaskee  ikke 
nok  paaskjønner,  i  at  han  bærer  over  med  dette 
paa  Grund  af  det,  som  han  ærer  hos  hende,  c^ 
at  han  intet  Øjeblik  kan  tabe  Troen  paa  hende. 
Det  er  mig  derfor  en  af  Stykkets  Fortjenester,  at 
det  giver  et  Billede  af  et,  uagtet  jordisk  Ufuld- 
kommenhed, dog  i  Sandhed  lykkeligt  Ægteskab. 
Hermed  vilde  jeg  af  flere  Grunde  helst  slutte; 
men  da  Du  for  Tiden  i  flere  Henseender  er  en 
ofientlig  Person,  vilde  det  dog  vist  forundre  Dig 
selv,  om  jeg  —  skjøndt  uanmodet  —  ikke  med  et 

Ord  lod  Dig  forstaae,   hvilket  Standpunkt  jeg  ind- 
tager i  den  Strid,  der  nu  føres. 

Jeg  ønsker  mig  da  Tilladelse  til,  med  Evas 
Aabenhed  at  turde  yttre,  at  jeg  fuldtvel  ærgrer 
mig  over  de  Urimeligheder  og  Fordreielser,  som 
navnlig  « Dagens  Nyheder »  har  fremført,  ligesom 
jeg  alt  ærgrede  mig  over  dette  og  flere  Blades 
uvillige  Kritik  af  Dit  Stykke.  Men  desuagtet  blev 
ogsaa  jeg,  strax  da  jeg  læste  om  Planen  til  det 
omtalte  Gilde  (hvor  jo  dog  blandt  andre  Schan- 
dorph  stod  i  Spidsen)  meget  ilde  tilmode  og  ønskede, 
Du  vilde  undskylde  Dig,  —  hvad  jeg  synes  man 
godt  maa  kunne,  og  hvad  f.  Ex.  Oehlenschlåger 
gjorde  1836,  da  Berggreen  og  Flere  vilde  hædre 
ham.  Jeg  har  imidlertid  slet  Intet  imod  det  Aller- 
meste af,  hvad  du  har  yttret,  saavel  om  Torsdagen 
som  om  Fredagen,  (jeg  har  ogsaa  læst  din  Artikel 
i  « Morgenbladet*  fra  i  Søndags),  og  Du  veed  vist 
noksom,  hvor  megen  Sympathi  jeg  altid  har  haft 
for  dem,  som  under  Lidelse  —  « søgte  Sandheden*. 
Men  hvad  jeg  ikke  kan  være  enig  med  Dig  i,  er: 
at  man  med  Glæde  skal  kunne  mødes  med  Men- 
nesker, med  hvilke  man  er  enig  om  underordnede 
Punkter  (politiske,  æsthetiske),  naar  man  er  grund- 
uenig med  dem  i  det  Vigtigste.  I  den  omtalte 
Kreds  er  der  nu  vistnok  store  Forskjelle:  Borch- 
senius f.  Ex.  har  jeg  selv  offentlig,  baade  uden  og 
med  Navn,  søgt  at  gavne,  fordi  jeg  har  troet,  at 
hvad  der  synes  Nogle  Tvetydighed  hos  ham,  er 
den  Søgendes  oprigtige  Deelthed  (gid  jeg  maa  have 

havt  Ret).  Men  Schandorph  gjør  dog  just  ikke  det 
Indtryk  —  idetmindste  ikke  længer  —  at  søge;  han 
synes  længe  at  have  taget  Parti  og  at  hvile  i  den 
Livsanskuelse:  «Mit  Rige  er  af  denne  Verden*. 
Jeg  erkjender  hans  meget  betydelige  Begavelse, 
ligesom  ogsaa,  at  der  i  Forskjelligt  af  ham,  især 
i  fEt  Levnetsløb  paa  Kirkegaarden»,  viser  sig 
virkeligt  Gemyt.  Men  naar  Tidens  Hovedslag 
dog  maa  siges  at  staae  imellem  dem,  der  troe  paa 
en  overnaturlig  Verden  og  dem,  der  kun  troe  det 
Naturlige,  da  kan  jeg  ikke  forstaae,  at  den,  der 
som  du  er  kraftig  Forkæmper  for  det  Første,  kan 
uden  Følelse  af  Uhyggelighed  mødes  med  Saa- 
danne,  der  som  Schandorph  og  E.  Brandes  afgjort 
hylde  det  Sidste.  —  Det  gamle  Ord  er  dog  sandt: 
at  « Lige  søger  Lige »,  og  ulige  Forbindelser  afsted- 
komme kun  Forvirring. 

Naar  Du  siger,  at  den  vedkommende  Kreds 
undgik  Alt,  hvad  der  kunde  lade  Dig  føle  det  Ulige, 
vil  jeg  dog  indvende  den  Skaal,  som  Borchsenius 
efter  »Morgenbladet »s  Beretning  skal  have  udbragt 
for  G.  Brandes.  Er  det  ikke  sandt,  burde  det 
direkte  modsiges.  Thi  selv  om  man  erkjender  — 
hvad  jeg  gjør  —  at  det  Spørgsmaal,  om  Brandes 
burde  ansættes  ved  Universitetet,  kan  have  Meget 
baade  for  og  imod  sig,  er  det  dog  umuligt,  at  de, 
der  som  vi  erkjende  Christendommen  som  vor 
Trøst  i  Liv  og  Død,  kunne  uden  Tvivlraadighed 
drikke  dens  Skaal,  som  saa  ivrigt  bekæmper  den. 

At  deane  Skaal   blev   udbragt  ved  en  Fest,    hvis 
Hovedperson  er  en  Præst,  finder  jeg  uheldigt. 

See  nu  venligt  paa  dette,  kjære  Ven !  Jeg  for- 
staaer  godt,  at  Din  Betragtningsmaade  til  Syvende 
og  Sidst  hviler  paa  den  Grundtvigske  Adskillelse 
mellem  det  Christelige  og  det  Menneskelige.  Men 
<la  jeg,  som  bekjendt,  ikke  er  Grundtvigianer,  kan 
det  ikke  undre  Dig,  at  jeg  i  de  fremkomne  Con- 
seqventser  seer  et  Vidnesbyrd  mod  det,  jeg  ikke 
hylder. 

Din  gamle  Ven 

L.  Mynster. 


C.  Hostrup  til  Z.  Mynster, 

Hillerød,  d.  ii.  Febr.  1881. 

Tak  for  dit  Brev,  gamle  Ven,  som  jeg  slet 
ikke  tager  dig  ilde  op,  men  tvertimod  er  ganske 
glad  ved. 

Jeg  kan  med  Glæde  mødes  med  mange  Men- 
nesker, som  jeg  ikke  kan  følges  med,  selv  om  de 
hverken  tror  paa  en  personlig  Gud  eller  et  evigt 
Liv,  —  og  det  kan  du  ogsaa.  Folkekirken  er  fuld 
af  den  Slags  Mennesker,  som  du  i  Grunden  godt 
veed  det  om,  og  der  er  vist  flere  af  dem,  som  du 
godt  kan  lide  og  gjerne  taler  med.  Og  det  var 
da  ogsaa  for  galt,  om  vi  ikke  skulde  kunne  glæde 
os  over  det  gode  i  Mennesker,  fordi  de  ikke  deler 
Tro  med  os.  Schandorph  har  jeg  truffet  flere 
Gange  før,    og  han  har  gjort  et  godt  og  hjerteligt 

Indtryk  paa  mig;  der  er  saa  meget  ægte  menne- 
skeligt ved  ham,  at  jeg  ikke  kan  blive  uberørt 
deraf.  Borchsenius  kjender  jeg  godt,  han  er  en 
rigtig  brav  Mand.  —  Havde  jeg  sagt  nej  til  Ind- 
bydelsen fra  den  Kreds,  saa  havde  Højrebladene 
jublet  over,  at  jeg  ogsaa  stemplede  den  som  uvær- 
dig til  at  have  Samkvem  med,  saa  jeg  ikke  kunde 
modtage  en  Venlighed  af  den,  saa  var  jeg  bleven 
slaaet  sammen  med  Farisæerne,  og  jeg  vil  hellere 
slaaes  sammen  med  Tolderne.  J^  tror  ikke  om 
en  hel  Kreds  af  Mennesker,  at  det  er  under  min 
Værdighed  at  have  med  dem  at  gjøre.  —  Jeg  er 
nu  engang  ikke  saa  belemret  med  Værdighed.  — 
Havde  den  socialistiske  Arbejderbefolkning  indbudt 
mig  —  ikke  som  Meningsfælle,  men  som  dansk 
Digter,  havde  jeg  ikke  sagt  nej,  for  ikke  at  støde 
dem  endnu  længer  bort  fra  os  og  umuliggjøre  al 
Forstaaelse.  Jeg  er  vis  paa,  at  jeg  tjener  baade 
vor  Herre  og  mit  Folk  bedst  paa  denne  Maade,  og 
jeg  kan  snarere  haabe,  at  man  i  det  literære  Venstre 
nu  vil  lægge  nogen  Vægt  paa,  hvad  jeg  har  sagt 
om  de  sandsepirrende  Skildringer  i  deres  Skrifter, 
end  om  j^  havde  skyet  dem  som  Pesten.  —  Du 
betragter  Schandorph  som  afsluttet  i  sin  Christen- 
doms-Modstand; det  gjør  jeg  ikke  med  noget 
Menneske;  men  selv  om  han  var  det  her  paa  Jor- 
den, skulde  j^  saa  ikke  have  Lov  til  at  glæde 
mig  ved  alt  det  menneskelig  gode  ved  ham,  som 
bedst  viser  Forbindelsen  med  den  Gode.  Nej, 
kjære  Ven,   jeg  hader  al  den  Selvretfærdighed   og 

Dømmesyge;  skal  det  være  Christendom,  da  er 
den  mig  en  Pestilens,  og  jeg  synes  ikke,  du  heri 
er  rigtig  dig  selv.  —  Og  jeg  havde  ingen  Grund 
til  at  fortryde,  at  jeg  gik  med  til  Festen ;  Ingen  gik 
mig- for  nær,  man  vidste,  hvor  jeg  stod,  og  respek- 
terede det  fra  alle  Sider.  Fra  christelig  Side  frem- 
kom Udtalelser  om  min  Præstevirksomhed,  uden  at 
det  lod  til,  at  nogen  forargede  sig  derover.  —  Det 
kan  ikke  skurre  i  mine  Øren,  om  nogen  ønsker 
Brandes  til  Universitetet;  jeg  vil  selv  have  Lære- 
frihed paa  det  Sted,  og  skjønt  jeg  vel  kunde  ønske 
en  dybere  og  mere  dansk  Æsthetiker  paa  Oehlen- 
schlågers  og  Hauchs  Plads,  saa  er  Brandes  dog 
som  saadan  utvivlsomt  for  Tiden  vor  mest  frem- 
ragende Begavelse,  saa  jeg  forarges  ikke,  fordi  man 
ønsker  ham  dertil.  Berg  protesterede  imidlertid 
strax  varmt  og  bestemt  imod  at  sætte  sligt  som 
Venstrepartiets  Opgave. 

Jeg  har  skrevet  i  « Morgenbladet*  —  ikke  for 
min  egen  Skyld,  men  for  at  vise  mine  Indbydere, 
at  jeg  er  dem  taknemmelig  for  den  Venlighed,  de 
har  vist  mig,  og  ikke  lader  mig  indbilde,  at  jeg 
bliver  vanæret  ved  at  være  deres  Gjæst.  Hvad 
der  er  godt  i  den  Kreds,  skal  ikke  stødes  tilbage, 
og  de  daarlige  Elementer  veed  fuldt  saa  vel  som 
før,  at  de  ikke  kan  gjøre  Regning  paa  mig.  Jeg 
finder  det  grumme  komisk  med  den  Storm,  som 
Farisæerne  rejser  imod  mig;  det  synes  mig  dog, 
at  det  er  min  egen  private  Sag,  hvad  jeg  af  den 
Art  vil  deltage  i  eller  ej,    og  de  har  ligesaa  lidt 

Ret  til  at  blande  sig  deri,  som  jeg  vilde  have,  hvis 
jeg  blandede  mig  i,  hvilke  selskabelige  Indbydelser, 
de  modtoge.  Jeg  tvivler  stærkt  paa,  at  de,  naar 
de  selv  bydes  til  Gilde,  er  saa  nøjeregnende  med, 
hvem  de  kommer  sammen  med,  og  jeg  tør  nok 
sige,  at  mange  af  dem,  der  nu  raabe  højest,  ikke 
vilde  lade  sig  synderlig  anfegte  af,  om  de  ogsaa 
sad  til  Bords  med  nogle  af  de  i  deres  Øjne  selv- 
skrevne Fortabte,  —  hvad  du  dog  maa  erindre,  at 
intet  Menneske  i  mine  Øjne  er. 

Jeg  fik  i  dette  Øjeblik  fra  den  mig  personlig 
ganske  ubekjendte  Alexander  Kielland  en  varm 
Tak  for  «Eva»,  som  ogsaa  glæder  mig  meget, 
skjønt  jeg  godt  veed,  at  han  med  Hensyn  til  Chri- 
stendommen ikke  er  enig  med  mig.  Jeg  fik  igjen- 
nem  hans  aabne,  varme  Udtalelse  et  saa  tiltalende 
og  elskværdigt  Indtryk  af  ham,  saa  jeg  kun  kan 
ønske  at  lære  ham  at  kjende.  Lad  os  dog  først 
og  fremmest  være  Mennesker  og  kunne  mødes  med 
hinanden  i  Synet  paa,  hvad  der  er  menneskelig  godt. 

Din 

C.  Hostrup. 


C,  Hostrup  til  Chr.  Spur. 

Hillerød,   15de  Februar  188 1. 

Kjære  Christian! 
Tak  for  dit  Brev  og  den  lollandske  Avis!   Jeg 
kan  imidlertid  ikke    svare  paa   den  Slags  Injurier, 

hvorfor  Redaktøren  med  samt  hans  Orakler  i  Kjøben- 
havn  kunde  straffes;  jeg  har  svaret  (i  et  Brev  til 
«Dsk.  Folketidende »)  i  « Morgenbladet  s  — og  lader 
dem  skjælde.  Det  er  let  nok  at  vide,  at  der  hører 
meget  mere  Mod  til  at  modtage  en  Indbydelse  af 
det  politiske  Venstre  (Grundlovsværneforeningen)  i 
Kjøbenhavn  end  til  at  afslaa  den;  havde  jeg  gjort 
det  sidste,  havde  hele  Højre  taget  mig  til  Indtægt 
for  sin  politiske  Fanatisme,  og  dertil  lader  jeg  mig 
ikke  bruge.  At  jeg  Dagen  efter  i  et  offentligt 
Møde  udtalte  mig  mod  de  usædelige  Bøger,  som 
det  literære  Venstre  har  en  Hovedskyld  i  at  bringe 
frem,  er  jo  kun  et  Bevis  paa,  at  jeg  ikke  skifter 
Meninger,  fordi  jeg  har  været  tilbords  med  nogle 
af  dem,  som  er  uenige  med  mig  i  væsentlige  Ting ; 
saa  skulde  jeg  jo  omtrent  tone  nyt  Flag,  hver  Gang 
jeg  havde  været  i  et  Middagsselskab.  Jeg  var  mig 
godt  bevidst,  hvor  stærkt  det  vilde  forarge  Højre- 
bladene, da  jeg  ikke  frabad  mig  den  Venlighed, 
der  vistes  mig  som  Forfatter ;  men  sligt  holder  mig 
ikke  tilbage,  da  jeg  er  vant  til  at  gaa  imod  Strømmen. 
Naar  Lollands  Stifts-Tidende  siger,  at  jeg  har  gjort 
et  Forsøg  paa  at  sætte  mig  imellem  to  Stole,  saa 
er  det  ganske  rigtigt;  for  jeg  har  min  egen  Stol 
staaende  mellem  de  to  andre,  og  hverken  Ind- 
bydelser eller  Grovheder  lokker  mig  fra  den.  Det 
er  ellers  pudsigt,  at  en  Mand,  som  ikke  vil  tillade 
mig  at  sidde  tilbords,  hvor  der  er  Fritænkere  til- 
stede, selv  forvrænger  vor  Herres  Ord  om  at  for- 
ene Slangens  List  med  Duens  Enfold ;  men  lad  ham 

det,  han  nynner  en  kjøbenhavnsk  Gadevise  efter 
paa  en  Maade,  der  slet  ikke  vidner  om  List,  men 
kun  om  Enfoldighed. 

Din  hengivne 

C.  Hostrup. 


C.  Hostrup  til  L,  Mynster. 

Frederiksberg,  Nytaarsaften  —   i88i. 

Kjære  gamle  Ven! 

Dit  Brev  glædede  mig.  Jeg  har  ogsaa,  siden 
j^  kom  herind,  som  var  i  Midten  af  denne  Maaned, 
tænkt  paa  at  skrive  til  dig  eller  opsøge  dig,  men 
nu  har  du  Fortjenesten  af  at  have  banet  mig  Vejen. 
Saa  mødes  vi  da  atter  i  Hovedstaden  efter  mange 
Aars  Forløb  og  kan  forhaabentlig  faa  lidt  mere 
med  hinanden  at  gjøre,  efter  at  vi  begge  er  blevne 
gamle. 

Jeg  har  det  skikkelig  godt.  Min  Embedsvirk- 
somhed, som  jeg  saare  nødig  gav  Slip  paa,  har 
imidlertid  i  flere  Aar  været  mig  for  svær,  og  faar 
jeg  Kræfter,  kan  jeg  vel  ogsaa  bruges  til  noget 
herinde.  Min  Svaghed  kaldes,  som  din.  Nervøsitet; 
men  naar  jeg  kan  undgaa  anstrengt  Arbejde,  hvad 
ikke  var  mig  muligt  i  Hillerød,  er  mine  Udsigter, 
efter  Lægens  Mening,  ikke  saa  daarlige,  og  jeg 
faar  nu  se,  hvad  jeg  kan  faa  ud  af  det. 

Ved  Flytningen  er  jeg  kommen  til  at  rydde 
op  i  mine  Breve,    og  har   ogsaa   fundet   nogle  — 

ikke  mange  —  fra  dig.  Dem  skal  jeg  sende  dig  og 
er  saa  sikker  paa,  at  der  intet  findes  mellem  mine 
Papirer,  som  du  kan  frygte  for  at  vide  i  fremmede 
Hænder.  Et  af  dine  Breve  forbeholder  jeg  mig 
dog,  det  er  din  morsomme  Gjengivelse  af  hin  Aften 
hos  Oehlenschlåger  ved  Gjenboernes  Fremkomst. 
Jeg  har  læst  det  for  min  Hustru  og  min  ældste 
Søn,  som  har  Kjærlighed  til  dansk  Digtning,  og 
de  har  begge  hjertelig  glædet  sig  over  det  mor- 
somme og  elskværdige  Billede,  du  deri  har  givet 
af  den  gamle  Skjald,  som  den  Gang  var  omtrent 
saa  gammel,  sorti  jeg  er  nu. 

Din  lille  Bog  skal  være  mig  velkommen,  naar 
den  kommer  til  mig.  Gid  du  maa  faa  Glæde  af 
den.     Glædeligt  Nytaarl 

Din 

C.  Hostrup. 


C.  Hostrtip  til  L.  Mynster. 

9de  Marts  1882. 

Kjære  Ven! 
Tak  for  din  Bog  «Fra  den  ældre  Tid»,  den 
har  glædet  mig  meget.  Mest  har  jeg  følt  mig  til- 
talt af,  hvad  du  har  skrevet  om  Oehlenschlåger, 
fordi  han  saa  ofte  bliver  uretfærdig  behandlet 
baade  som  Digter  og  som  Menneske,  og  jeg  finder 
din  Skildring  af  ham  baade  sanddru  og  sand.  Det 
er  jo  rimeligt  nok,  at  de  aandelig  Hovmodige,  de, 

der  ikke  kjender  nogen  anden  Gud  end  c  Viden- 
skabene, og  for  hvem  Virtuositet  gjælder  meget 
mere  end  Genialitet,  ja,  at  overhovedet  den  franske 
Skole  hos  os,  som  for  Tiden  er  den  dominerende^ 
ikke  kan  have  megen  Interesse  for  den  Oehlen- 
schlåger,  du  har  skildret,  fordi  han  er  den  altfor 
<  skikkelig »,  usammensat,  barne-kongelig;  men  det 
faar  være  det  samme,  og  det  er  godt,  at  de,  som 
har  kjendt  vor  største  Skjald,  bidrager,  hvad  de 
kan  til,  at  han  kan  staa,  som  han  var,  for  Efter- 
slægten, der  maaske  vil  skjønne  bedre  paa  ham. 
Dit  Stykke  om  Tieck,  som  jeg  ikke  har  læst  i 
«Theol.  Tidsskrift*,  har  forøget  min  Interesse  for 
den  tyske  Digter,  hvem  jeg  ikke  kjender  nær  saa 
meget  til,  som  jeg  burde,  og  om  hvis  Arbejder 
(med  Undtagelse  af  de  bekjendteste  Eventyr)  jeg 
kun  har  Ungdomserindringer,  som  jeg  nærmest 
skylder  Samlivet  med  dig.  « Oprøret  i  Cevennerae* 
og  de  af  Novellerne,  du  i  Oldtiden  fik  mig  til 
at  læse,  staar  nu  meget  dunkle  for  mig,  og  jeg 
kunde  efter  at  have  læst  din  Skildring  have  Lyst 
til  ved  Lejlighed  at  forny  Bekjendtskabet  med  dem. 

Din  Skildring  af  Biskop  Miinters  Ungdom  til- 
lægger jeg  mest  Betydning  som  et  Tidsbillede. 
Det  er,  synes  mig,  ingen  Stormands  Udvikling, 
vi  der  føres  ind  i,  det  er  en  begavet  Ynglings  fra 
Slutningen  af  forrige  Aarhundrede,  en  af  de  mange 
af  anden-tredie  Rang,  som  dreves  af  aandelige 
Interesser;  men  det  har  jo  ogsaa  sin  Betydning. 

Miinters  senere  Fortjeneste  af  Archæologi  o.  s.  v. 

har  jeg  naturligvis  ingen  Mening  om;  men  ved  sit 
Ungdomsforhold  til  Ewald  har  han  jo  med  Rette 
faaet  et  Navn  i  den  danske  Literaturhistorie,  som 
en  af  de  faa,  der  tidligt  følte  denne  Digters  Stor- 
hed. Han  er  imidlertid  ved  din  Fremstilling  kom- 
men til  at  staa  ganske  anderledes  levende,  menne- 
skelig og  elskværdig  for  mig  end  tidligere,  saa 
jeg  kan  ikke  andet  end  tro,  at  du  derved  har 
bidraget  til,  at  han  ikke  for  Fremtiden,  udenfor 
Videnskabsmændenes  Kreds,  blot  erindres  paa  Grund 
af  sin  Distraction.  Grundtvigs  Dom  om  ham  vil 
jeg  i  alt  Fald  ikke  underskrive;  den  er  vistnok  lige 
saa  uretfærdig  og  ensidig  som  Manges  Dom  om 
Grundtvig. 

Din 

C.  Hostrup. 


Z.  Mynster  til  C,  Hostrup. 

19de  April  1882. 

Dit  Foredrag,  kjære  gamle  Ven !  var  ypperligt, 
og  jeg  beklager  kun  den  altfor  store  Beskedenhed, 
der  havde  afholdt  Dig  fra  at  lade  Bekjendtgjørel- 
sen  give  et  Vink  om  Emnet,  hvorved  Du  vilde 
have  faaet  en  Tilhørerkreds,  der  langt  anderledes 
havde  trængt  til  og  paaskjønnet  din  ingenlunde 
« Dilettant  »-mæssige  Belæring.  Ogsaa  havde  )tg 
gjerne  villet  have  Bladreferenterne  tilladt  at  gjen- 
give  Foredraget,  om  end   nok   saa   ufuldkomment, 

hvilket  vilde  have  givet  en  velgjørende  Forfrisk- 
ning i  den  Aandløshed,  der  for  Tiden  hersker  i 
Bladene.  Men  jeg  haaber,  Du  selv  vil  lade  disse 
i  saa  god  Betydning  «mæglendei  Betragtninger 
komme  frem,  hvadenten  det  bliver  i  en  Nytaars- 
gave,  som  jeg  foreslog,  eller  i  et  heelt  Nr.  af 
«Ude  og  hjemme »  (saa  at  det  ikke  fordærves  ved 
at  splittes  ad),  eller  hvor  det  ellers  er  muligt.  Og 
saa  vilde  jeg  ønske,  Du  blev  opfordret  til  at  gjen- 
tage  det,  f.  Ex.  i  Studenterforeningen,  hvad  Du  da 
ikke  maatte  afslaa. 

Jeg  hørte  for  et  Par  Uger  siden  Brandes  over 
Schack-Staffeldt.  Det  var  ganske  sympathetisk; 
men  den  Tendents  mod  det  Christelige,  som  jeg 
dog  mener  maa  erkjendes  i  adskillige  af  hans 
Digte  og  i  Fortalen  fra  1808,  lod  han  naturligviis 
ikke  komme  til  sin  Ret,  og  selv  fra  Aandrighedens 
Side  kunde  dette  Foredrag  neppe  maale  sig  med 
Dit.  I  et  saa  meget  omfattende  er  der  naturlig- 
viis Et.  og  Andet,  jeg  seer  lidt  forskjelligt.  Jeg 
kan  saaledes  ikke  ret  erkjende,  at  Oehlenschlåger 
har  skildret  »blandede  Charakterer»  mindre  godt 
end  Bjørnson.  Dennes  « Nygifte »,  som  hverken 
Du  eller  Brandes  omtalte  i  det  Foredrag,  han  i 
Efteraaret  holdt  over  B.,  synes  mig  et  aandfuldere 
Stykke  end  hans  « Fallit »,  hvor  t Miseren*  dog  til- 
deels er  skildret  altfor  prosaisk,  f.  Ex.  den  lange, 
omstændeligt-trivielle  Scene  mellem  Tjælde  og  Ad- 
vokaten i  anden  Akt.  Jeg  glædede  mig  ved,  at 
Du  i  Anledning  af  «Gjengangere»  hævdede,  at  det 


613 

Opløftende  heller  ikke  maa  mangle  i  et  realistisk 
Digterværk.  J^  finder  det,  ligesom  Du,  i  den 
sidste  Scene  af  «Et  Dukkehjem »,  medens  jeg  dog 
paa  andre  Steder,  f.  Ex.  i  Scenen  med  Rank, 
finder  Forløbere  for,  hvad  der  i  Gjengangere  er 
udartet.  Alt  det  sidste  i  Dit  Foredrag  —  For- 
maningen til  vore  egne  Digtere  mod  det  Franske, 
var  ganske  fortræffeligt,  men  da  baade  mine  legem- 
lige og  aandelige  Sandser  ere  noget  affældige,  saa 
vilde  det  være  mig  kjært  at  kunne  gjenkalde  mig 
det  Hele  ved  Læsning  eller  ved  at  høre  det  en 
Gang  endnu. 

Anden  Paaskedag  var  jeg  i  Vartou  Kirke,  men 
fik  en  saa  daarlig  Plads,  at  jeg  ikke  kunde  høre. 
Lev  vel! 

Din  hengivne 

L.  Mynster. 


L,  Mynster  til  C,  Hostrup, 

Den   15.  Dechr.   1882. 

Kjære  Ven! 
At  jeg  lidt  seent  takker  for  din  Bog,  kommer 
tildeels  af  en  god  Egenskab  hos  den:  at  den  har 
sandt  Indhold  og  derfor  ikke  burde  være  Hast- 
værkslæsning;  og  da  den  er  kommen  i  de  nye 
Bøgers  Sammenstødstid,  og  flere  af  disse  (f.  Ex. 
Fru  Heibergs)  ogsaa  krævede  langsom  og  op- 
mærksom Læsning  af  mig,  blev  jeg  afbrudt,   men 

er  siden  kommen  tilbage  og  har  saa  med  Glæde 
fundet  meget  Nyt.  En  formel  Indvending  vil  jeg 
strax  udtale,  som  Du  vist  selv  har  gjort  Dig, 
skjøndt  jeg  ikke  har  seet  den  offentlig  fremsat: 
at  Titelen  i  Grunden  ikke  passer  paa  alle  Fore- 
dragene, ligesom  jeg  troer,  de  vilde  faaet  mere  al- 
mindelig Interesse,  naar  Du  oftere  havde  angivet, 
hvor  og  naar  de  Enkelte  ere  holdte.  De  fire 
sidste,  som  synes  mig  mindst  « folkelige*,  maatte 
naturligviis  ligge  mig  nærmest,  og  de  to  vare  mig 
nye;  jeg  læste  strax  det  om  Hauch  for  Flere,  der 
ligesom  jeg  paaskjønnede  det  meget.  Men  ogsaa 
af  de  Foredrag,  der  laa  mig  lidt  fjernere,  har  jeg 
kunnet  lære  endeel,  og  har  kunnet  gaae  ind  paa 
saare  Meget  og  fundet  Meget  slaaende  og  træffende 
i  dem.  Jeg  læste  saaledes  med  stor  Interesse  om 
« Agnete  og  Havmanden«  og  kan  i  Hovedsagen 
dele  Din  Mening,  skjøndt  jeg  ikke  troer,  at  Grundt- 
vigianerne er  de  eneste  —  i  christelig  Retning  — 
som  vil  forsone  det  Christelige  og  Menneskelige. 
Men  især  har  jeg  fundet  flere  af  de  senere  i  Sand- 
hed opbyggelige,  saa  de  bør  læses  som  smaa 
Prædikener,  paa  nyere  Maade  blandede  med  Spøg 
og  Vid.  Dette  gjælder  —  synes  mig  —  f.  Ex. 
om  «At  leve  er  ikke  at  dø»  og  om  «At  hvile 
paa  en  Steen »,  en  ypperlig  Betragtning,  som  i 
Grunden  er  mig  Nr.  Eet  af  dem,  jeg  nøjere  kjender, 
thi  jeg  er,  som  sagt,  ikke  færdig,  og  « Strøtanker 
om  Kjærlighed*  har  jeg  endnu  ikke  havt  for.  — 
Naturligviis  har  der  været  Forskjelligt,   hvori 

jeg,  ligesom  Din  Recensent  i  « Nationaltidende »  (et 
Blad,  der  har  en  vis  Fortjeneste  af  at  følge  med 
Literaturen)  kun  har  seet  « personlig  Sandhed ». 
Dog  erindrer  jeg  ikke  Noget,  der  har  fremkaldt 
bestemt  Drift  til  Modsigelse  hos  mig  —  uden 
Side  35 — 36  —  om  vort  gamle  Stridsemne  « La- 
tinen*; paa  det  Punkt  bliver  vi  ikke  enige;  men 
jeg  vil  ikke  nu  dvæle  herved,  da  du  har  givet  os 
saa  meget  Godt  og  Smukt,  som  du  fortjener  Tak 
for.  — 

Jeg  har  følt  mig  truffen  —  eller  dog  advaret, 
af  saa  træffende  Ting,  som  du  siger  f.  Ex.  Side 
151 — 52,  og  endnu  mere  paavirket  og  opbygget 
af  Side  170 — 71  om  det  «Aften-Ja»,  der  ogsaa 
skal  være  et  Morgen-Ja.  Og  naar  vi  er  enige  om 
saa  vigtige  Ting,  kan  vi  nok  tilgive  hinanden  lidt 
Uenighed  i  det,  som  er  mindre  vigtigt,  det  vil 
ikke  forstyrre  det  gode  Kammeratskab  imellem 
gamle  Venner. 

Saa  endnu  lidt  om  en  Bog,  der  maaskee  har 
beskjæftiget  os  begge  i  denne  sidste  Uge:  Marten- 
sens Ungdomshistorie.  Du  er  sagtens  utilfreds  med 
forskjellige  Yttringer;  ogsaa  jeg  havde  ønsket,  at 
han,  hvor  han  f.  Ex.  omtaler  Grundtvigianerne, 
havde  gjort  en  bestemtere  Forskjel  mellem  de  tid- 
ligere og  de  senere,  blandt  hvilke  jeg,  som  før 
sagt,  finder  mange  rimelige.  Men  Du  har  vel  og- 
saa været  fordomsfri  nok  til  med  mig  at  kunne 
fornøje  dig  over  den  friske  Ungdommelighed,  hvor- 
med den  gamle  og  (efter  hans  Læges  Mening)  al- 

vorligt  svage  Mand  skildrer  Meget,  ikke  mindst 
hiin  Visit  i  Paris,  der  varede  fra  12  Middag  til  12 
Aften,  og  saa  Besøget  hos  Strausz  med  de  smukke 
Bemærkninger  om  de  « visne  Blade».  Hos  Lenau 
synes  mig,  han  ikke  ret  faaer  det  frem,  som  kunde 
gjøre  ham  « elskelig«  for  ham.  Men  der  er  nok 
at  lære  og  paaskjønne  i  denne  Udviklingshistorie  i 
korte  Træk. 

Hermed  lev  vel. 

Din  hengivne 

L.  Mynster. 


L.  Mynster  til  C.  Hostrup, 

Maj  1883. 

Det   glædede  mig,    at   min  Artikel   behagede 
dig  —  endog  saaledes,  at  Du  fik  Lyst  til  at  tale 

med  mig. Jeg  negter  iøvrigt  heller  ikke,  at 

jeg  i  senere  Tider  lidt  stærkere  har  følt,  at  vi  ikke 
blot  ere  uenige  om  vigtige  Ting,  men  ogsaa  have 
udviklet  os  i  forskjellig  Retning,  saa  ]^%  har  lidt 
Frygt  for  ikke  at  kunne  tilfredsstille  Dig.  Dine 
« Folkelige  Foredrag »  vise,  hvor  meget  Du  er 
gaaet  frem  i  fædrelandsk,  oldhistorisk,  ordsproglig 

Dannelse,   hvad  jeg  slet  ikke  er. Lad  mig 

endnu  tale  et  Par  Ord  med  Dig  paa  gammel  Viis, 
som  vi  dog  have  været  vante  til  mere  skriftlig  end 
mundtlig  Samtalen.  Din  «Eva»  har  jeg  i  Vinter 
seet   igjen   med  Glæde,    ligesom  jeg  er  enig  med 


6i7 

Dig  i,  at  der  i  vor  alvorlige  Tid  gjerne  i  en 
Komedie  som  i  anden  Digtning  maa  findes  en 
Tendents.  Alligevel  kan  jeg  ikke  være  paa  Din 
Side  om  c  Et  Besøg »,  hvor  fortrinligt  end  Dit  For- 
svar derfor  var  skrevet.  «Tendentsen»  kan  unegte- 
ligt  —  ligesom  i  hans  første  Stykke:  »Lægemidler* 
—  ikke  kaldes  andet  end  moralsk;  men  den  moralske 
Sandhed,  som  gjør  Dig  og  Din  Hustru  det  kjært, 
synes  mig  paa  en  temmelig  tør  og  lidet  ind- 
trængende Maade  at  gaae  derigjennem,  og  jeg 
troer,  at  I  selv  lægge  Eders  egen  Alvor  ind  i 
Stykket.  Hvilken  anden  Varme  vilde  ikke  det 
Hele  have  faaet,  hvis  f.  Ex.  en  Hauch  havde  be- 
handlet Emnet?  Behandlingen  i  det  Enkelte  kan 
jeg  ikke  andet  end  finde  anstødelig,  ligesom  den 
er  lidet  poetisk.  Det  er  ganske  sandt,  at  mange 
franske  Stykker,  som  paa  en  mere  dulgt  Maade 
berøre  Sligt,  i  Grunden  ere  mere  frivole;  men  der 
er  dog  ogsaa  en  vis  Blufærdighed,  der  bør  have 
sin  Ret,  og  jeg  tvivler  om,  at  det  vilde  være  Dig 
selv  behageligt  at  sidde  ved  Siden  af  en  ung  Pige 
i  et  Theater,  medens  Forføreren  i  dette  Stykke 
fortæller  den  lange,  uhyggelige  Historie  fra  sin 
Rejse,  der  næsten  tvinger  Phantasien  ind  i  al  De- 
tail.  Paa  de  formelle  Fortrin  i  Stykket  synes  du 
mig  at  have  lagt  for  megen  Vægt;  vi  have  jo  dog 
altid  været  enige  om,  at  det  ikke  er  denne  «Tech- 
nik,»  hvorpaa  det  kommer  an.  —  Der  er  ganske 
vist  i  E.  Brandes'  Skuespil  (ogsaa  i  « Gyngende 
Grund f)    ret    nette,    hyggelige  Ting,    men   neppe 

noget  egentligt  Digteriskt  (det  har  « Strandby  Folk» 
dog  mere,  uagtet  alle  Mangler).  Hans  c  Skuespil- 
kunst* viser  ham  ogsaa  som  et  aandrigt  Menneske, 
der  ofte  gjør  træffende  Iagttagelser,  men  ogsaa  ofte 
vilkaarlige  og  usande;  hvorledes  har  han  ikke  faaet 
Folk  bildt  ind,  at  Høedt  har  indført  den  naturlige 
Spillemaade  hos  os,  og  saa  sluttede  Fru  Nielsen 
og  Wiehe  sig  til  ham;  istedetfor  at  Sandheden  er, 
at  Fru  Nielsen  og  allerede  Ryge  havde  indført 
den,  uden  at  opgive  noget  af  Idealiteten.*) 


C,  Hostrup  til  L.  Mynster. 

Den  26.  Octbr.  1883. 
Kjære  gamle  Ven! 
Du  maa  ikke  tvivle  om,  at  jeg  i  mange  Tider 
har  været  trykket  af  ikke  at  have  sendt  dig  min 
Tak  for  den  sidste  lille  Bog,  som  jeg  dog  strax 
efter  Modtagelsen  læste  med  megen  Fornøjelse. 
Der  er  overhovedet  ikke  mange  Bøger,  der  inter- 
esserer mig  saa  meget,  som  disse  Menneskeskil- 
dringer i  efterladte  Breve,  og  hvad  jeg  tidligere 
har  skrevet  til  dig  om  Misligheden  ved  saaledes 
at  bryde  Brevhemmeligheden,  har  egentlig  kun 
noget  at  betyde  for  mig,  naar  jeg  tænker  mig  sligt 
udført  af  Journalister  eller  lignende  hensynsløse 
Røvere;  men  i  Hænderne  paa  de  Nærmeste,    som 


*)  Slutningen  mangler. 

vil  behandle  Sagen  med  den  nødvendige  Finfølelse 
og  Forstaaelse,  stiller  den  sig  naturligvis  ogsaa 
i  mine  Øjne  ganske  anderledes. 

Gode,  naturlige  og  karakteristiske  Breve  af 
rare  Mennesker  (ikke  just  Genier)  holder  jeg  grue- 
lig meget  af  at  læse,  og  din  Morfader  har  jeg  nu 
faaet  en  Godhed  og  Interesse  for,  hvoraf  der  før 
ikke  var  Spor  hos  mig;  jeg  har  ogsaa  været  glad 
over  de  Lysglimt,  som  gjennem  Brevene  faldt  paa 
Tiden  for  loo  Aar  siden,  som  for  mig  har  ligget 
i  tæt  Mørke. 

Grunden  til  min  Tavshed  er  egentlig  den,  at 
jeg  længe  har  siddet  i  et  (i  Forhold  til  min  nu- 
værende Arbejdskraft)  temmelig  travlt  Arbejde, 
dog  ikke  noget  digterisk.  Da  mine  Prædikener  er 
udsolgte,  og  man  vilde  have  et  nyt  Oplag  til  Julen, 
foretrak  jeg  at  gjøre  en  ny  Samling,  hvis  første 
Halvdel  skulde  gjøres  færdig  i  en  urimelig  Fart. 
Det  er  imidlertid  ikke  blot  i  denne  travle  Tid,  at 
jeg  kommer  sjelden  til  det  egentlige  Kjøbenhavn; 
i  dé  sidste  Uger  har  jeg  ikke  været  derinde,  uden 
naar  jeg  højst  en  Gang  om  Ugen  gik  i  Theatret, 
og  saa  farer  jeg  ind  med  Sporvognen  eller  løber 
for  Motions  Skyld  Vejen  paa  en  halv  Time.  Saa- 
ledes  er  jeg  ikke  endnu  naaet  til  Bredgade,  men 
naar  det  en  Gang  kan  ske,  kommer  jeg  vel  nok. 
I  det  mindste  har  jeg  god  Villie  dertil,  men  maa 
ogsaa   indrømme,    at  jeg  kun  er  lidet  paalidelig  i 

den  Slags  Ting. 

Jeg  har  nogle  enkelte  Gange  truffet  G.  Brandes 

og  har  fundet  ham  personlig  meget  behagelig;  men 
hans  hele  Aandsretning  er  mig  i  den  Grad  frem- 
med, saa  jeg,  med  al  Anerkjendelse  af  hans  sjeldne 
Begavelse,  dog  vanskelig  kan  tænke  mig,  at  han 
vil  faa  saa  stor  og  blivende  Betydning  for  Dan- 
mark og  Norden,  som  Mange  mene.  Broderen 
Edvards  Stykke  i  « Morgenbladets  i  Anledning  af 
Grundtvigs  Hundredaarsfest  var  mig  saa  m^et 
imod,  saa  jeg  ikke  gider  spilde  et  Ord  derpaa. 
Derimod  var  jeg  imponeret  af  Drachmanns  Digt 
ved  samme  Lejlighed,  hvori  j^  fandt  noget  stor- 
ladent og  en  digterisk  Forstaaelse,  som  jeg  ikke 
havde  ventet  mig  fra  den  Kant. 

I  det  ny  Stykke,  som  nu  opføres  under  Navn 
af  «Unge  Koner »,  og  som  i  den  Grad  svarer  til 
Navnet:  et  « Stykke*  (eller  en  Stump),  at  det  kun 
er  et  Par  Begyndelsesscener  af  et  Skuespil,  er  der 
imidlertid  noget  ganske  godt  i  Dialogen  og  Op- 
findelsen; men  vi  faar  neppe  nogen  betj'^delig 
Skuespildigtning,  saa  længe  Theatret  ikke  vil  stille 
større  Fordringer  til  Forfatterne.  Overhovedet  har 
jeg  aldrig  troet  det  muligt,  at  et  Theater,  som 
vort,  i  saa  faa  Aar  kunde  nedsynke  fra  en  saa 
høj  Plads  til  en  saa  lav  og  ynkelig,  som  det  nu 
indtager.  En  mere  hensynsløs,  udansk,  ødelæg- 
gende Styrelse  har  det  vist  aldrig  haft,  saa  længe 
det  har  bestaaet;  men  Bladene  tier  naturligvis 
netop  her,  hvor  der  er  saa  god  Grund  til  at  klage. 

Din 

C.  Hostrup. 

c.  Hostrup  til  L.  Mynster. 

Den  4.  Novbr.   1883. 

Kjære  Ven! 

Tak  for  dit  Brev,  —  jeg  vil  blot  gjøre  et  Par 
Bemærkninger  dertil.  Du  behøver  ikke  at  anbefale 
mig  Anerkjendelse  og  Agtelse  overfor  Martensen, 
for  det  har  jeg  altid  haft,  i  hvor  meget  jeg  saa 
maa  være  uenig  med  ham.  Hans  sidste  Bog  har 
jeg  ikke  faaet  fat  paa  endnu,  men  jeg  tvivler  ikke 
paa,  at  jeg  vil  læse  den  med  stor  Interesse  og, 
som  tidligere,  særlig  paaskjønne  hans  Aabenhed. 

Hvad  den  Strid  i  Studenterforeningen  angaar, 
hvori  jeg  har  taget  nogen  Del,  saa  vil  jeg  blot 
bemærke,  at  jeg  ikke  har  kæmpet  for  at  faa  Poli- 
tik indført  i  Foreningen,  men  for  at  faa  det  politiske 
Partivæsen  brudt  i  et  Samfund  af  unge  Mennesker. 
Ploug  vil  have  en  exklusiv  Højreforening,  hvor  man 
kun  laver  Vittigheder  til  Punsch,  og  alt,  hvad  der 
smager  af  « Venstre »,  er  banlyst;  jeg  siger  næsten 
som  Dr.  Rosenberg:  tjeg  giver  Højre  Døden  og 
Venstre  Djævelen*,  hvor  Talen  er  om  en  Ungdoms- 
forening; de  Unge  maa  have  Lov  til  at  staa  uden- 
for Partierne  og  tage  det  Spørgsmaal  op  igjen: 
hvem  har  Ret?  eller  hvad  Ret  og  Uret  er  der  paa 
hver  af  Siderne?  Jeg  finder  det  slet  ikke  i  sin 
Orden,  at  unge  Studenter  er  politiske  Partigængere, 
lige  saa  lidt  som  det  er  i  sin  Orden,  at  de  er 
udprægede  Martensianere  eller  Grundtvigianere  eller 
Indre-Missionsfolk;    men    at   holde   dem    borte   fra 

de  brændende  Spørgsmaal,  enten  de  er  religiøse 
eller  politiske  eller  æsthetiske,  det  er  at  udelukke 
Livet  af  en  Ungdomsforening  og  bevirker  blot,  at 
de  sover  ind  over  deres  gamle  Visebøger,  som 
Studenterforeningen  nu  i  lang  Tid  har  sovet  paa 
Traditionerne  fra  Plougs  og  min  Ungdom.  Jeg 
havde  aldrig  blandet  mig  deri,  hvis  jeg  ikke  havde 
en  Søn,  der  er  ung  Student  og  hverken  kan  trives 
i  Samfundets  Materialisme  eller  i  Foreningens  be- 
klumrede Luft.  Ligesom  det  er  min  Faderstilling, 
der  tidligere  har  drevet  mig,  til  Forargelse  for  dig 
og  andre  gode  Mennesker,  til  at  optræde  mod 
Latinskolen,  saaledes  er  det  ogsaa  i  Grunden  den, 
der  drev  mig  op  i  Studenterforeningen  forleden, 
da  jeg  ved  min  Søn  og  hans  unge  Venner,  som 
slet  ikke  endnu  indtager  noget  fast  politisk  Stade, 
men  staar  i  Opposition  til  Afspærrings-Systemet, 
var  sat  ind  i  Forholdene. 

Det  glæder  mig  imidlertid,  at  det  dog  løb  af 
saaledes,  at  Ploug  og  jeg  skiltes  med  et  venligt 
Haandtryk. 

Din 

C.  Hostrup. 

Fr,  Wexelsen  til  C,  Hostrup, 

Trondhjem.  25.  April  1885. 

Kjære  Hr.  Pastor  Hostrupi 
Det  er  ikke  noget  Øjebliks  Indfald,   naar  j^ 
sender  Dem  disse  Linier;  det  er  Sandhed,   at  jeg 

nu  mindst  i  et  Par  Aar  har  tænkt  derpaa.  Det 
sker  ene  og  alene  for  at  sige  Dem  et  Tak,  Tak 
af  Hjertens-Grund  for  al  den  Glæde  og  det  Gavn, 
De  har  gjort  og  gjør  mig!  Deres  Prædiken-Sam- 
linger, den  ældre,  som  jeg  nu  har  glædet  mig  ved, 
siden  den  kom  ud  første  Gang,  Deres  senere  ud- 
givne « Opstandelsen  og  Livet*,  Deres  folkelige 
Foredrag  m.  m.  Der  er  neppe  nogen  Forfatter, 
jeg,  næst  Grundtvig,  skylder  saa  meget.  Derfor 
—  Tak,  og  Gud  velsigne  og  glæde  Dem  nu  og  i 
Evighed ! 

Jeg  har  kun  én  Gang,  et  Par  Timer,  seet 
Dem.  Det  var  i  1878.  De  mindes  det  maaske 
ikke,  men  jeg  har  ikke  glemt  det.  Den  Gang  var 
De  ikke  rask;  jeg  har  til  min  Glæde  hørt,  at  det 
nu  er  meget  bedre  med  Deres  Helbred,  hvorom  da 
ogsaa  Deres  Virksomhed  vidner.  Gid  det  frem- 
deles længe  maa  være  saa!  — 

Som  De,  har  ogsaa  jeg  for  to  Aar  siden 
snart,  faat  « Afsked »  —  paa  Grund  af  Sygdom, 
men  har  dog  senere  havt  den  Lykke  at  gjenvinde 
saa  pas  Kræfter,  at  jeg  kan  arbejde  efter  mine 
Evner  og  med  Lyst.  Det  er  vistnok  kun  smaat 
med,  hvad  jeg  kan  udrette,  men  —  selv  det  mindste 
kan  Vorherre  dog  bruge,  naar  det  sker  ham  til 
Ære,  og  det  vil  jeg  iallefald. 

Jeg  skal  ikke  optage  Deres  Tid  med  en 
længere  Skrivelse;  skulde  De  have  Lyst  til  at  vide 
lidt  om,  hvorledes  jeg  lever  og  «virker»  f.  T.,  vil 

min  Ven,  C.  J.  Brandt,  kunne  meddele  lidt  derom. 
—  Saa  lev  da  vel,  gode,   kjære  Pastor  Hostrupi 
Modtag    fra    mig    den    venligste,    ærbødigste 
Hilsen  I 

Fr.  Wexelsen. 

A.  Ch.  Edgren-Lcffler  til  C.  Hostrup. 

Stockh.   15.  Novbr.   1885. 

Hr.  Pastor  Hostrup! 
Låt  mig  fa  tacka  Er  for  er  dikt*),  som  jag 
just  nu  med  fortjusning  låst  i  »Morgenbladet*,  och 
som  synes  mig  vara  något  af  det  ådlaste  och 
skonaste  i  hela  vår  nordiska  lyrik.  Jag  har  till- 
bragt  hela  morgonen  med  att  deklamera  den  hogt 
for  mig  sjålf  —  jag  år  alideles  uppfyld  dåraf  och 
skall  i  afton,  så  godt  jag  kan,  foredraga  den  for 
en  litterår  krets,  Viktor  Rydberg  och  andra,  som 
samlas  hår  och  som  alla  maste  låra  kånna  den. 
Når  den  kan  gora  ett  sådant  intryck  på  mig,  hur 
skall  den  då  icke  slå  ned  som  en  tåndande  eld  i 
danska  hjertan  just  nu!  Jag  år  icke  mycket  patri- 
otisk, och  Holger  Drachmanns  nationela  dikter  ha 
aldrig  berord  mig  det  ringaste,  de  ha  klingat  for 
mig  som  en  tom,  skramlande  rustning  —  hjålte- 
armen  och  hjåltebrostet,  som  skulle  båra  den, 
fattades.  Men  en  patriotism,  som  fremtråder  så 
oforfalskad,  så  utan  hvarje  spår  af  uppskrufning 
eller   chauvinism,    som    så    har   karaktåren   af   en 


*)  «I  Farens  Stund*. 


625 

siares  varnings-  och  vackelserop  —  den  kan  helt 
visst  icke  lemna  något  hjarta  oberordt  på  någon- 
dera  sidan  om  Sundet.  Tag  imot  mitt  anspråks- 
losa  tack  som  en  rost  ur  hopen. 

A.  Ch.  Edgren-Leffler. 


C.  Hostnip  til  E.  Poulsen. 

15.  Marts   1886. 

Hr.  Kgl.  Skuespiller  Emil  Poulsen! 

Tilværelsen  af  dette  Lystspil,  som  jeg  har 
skrevet  i  Vinter,  beder  jeg  Dem  herved  ikke  at 
omtale  for  nogen,  men  vil  imidlertid  ikke  formene 
Dem  at  læse  det  for  Deres  Hustru,  hvis  De  skulde 
faa  Lyst  dertil.  Det  er  et  Genrebillede  fra  en 
lille  dansk  Kjøbstad,  men  vidt  forskjelligt  fra  Schan- 
dorphs  baade  i  Personlisten  og  Grundtonen;  det 
er  egentlig  i  større  Omrids  et  helt  Kjøbstadinteriør, 
men  af  en  lille  Kjøbstad  paa  en  af  Øerne.  Det 
Stemningsindtryk,  som  jeg  mener,  at  Stykket  vil 
fremkalde  paa  Scenen,  af  det  paa  én  Gang  friske 
og  forgjemte,  det  hjertelige  og  indsnevrede,  som 
karakteriserer  vore  smaa  Kjøbstæder,  er  egentlig 
Stykkets  sande  Indhold ;  dertil  samvirker  de  mange 
Dekorationer,  de  mange  forskjelligartede  Personer 
i  næsten  lutter  Friluftsscener,  den  barnlige  Rets- 
pleje o.  s.  V. ;  men  Sjælen  deri  er  dog  en  gammel- 
dags Historie  om  trofast  Kjærlighed,  hvorom  det 
hele  kommer  til  at  dreje  sig. 

40 

Men  for  at  opnaa  dette  Indtryk  ved  Opførelsen 
vilde  jeg  bede  Dem  spille  Mr.  Dunkle  (Garding), 
for  saa  vidt  Stykket,  som  er  indsendt  til  det  Kgl. 
Theater,  bliver  antaget  der,  hvad  jeg  ikke  tvivler 
paa.  De  er  den  eneste  af  vore  Skuespillere,  som 
evner  det  erotiske,  den  eneste  fra  mandlig  Side, 
som  kan  gjøre  Stykkets  Fabel  troværdig  for  Publi- 
kum og  samle  dets  Sympathi  om  den  afgjorende 
Slutningsscene  og  Afskedstableauet  paa  Banegaar- 
den.  Efter  at  jeg  ifjor  saa'  Dem  som  Leander  i 
€  Maskeradene,  nærer  jeg  ikke  mindste  Tvivl  om,  at 
De  ikke  kan  yde  mit  sidste  Arbejde  en  større  Tjeneste 
end  ved  at  spille  Garding,  uagtet  der  er  en  anden  Rolle 
i  Stykket,  hvortil  De  meget  daarlig  kan  undværes. 

Naar  De  har  læst  mit  Lystspil,  vilde  jeg^ 
gjerne  have  en  lille  Samtale  med  Dem  derom,  og^ 
skal  komme  op  til  Dem,  naar  det  er  Dem  belej- 
ligt. Kammerherre  Fallesen  har  talt  til  Justitsraad 
Hegel  om,  at  han  gjerne  vilde  have  Stykket  frem 
endnu  i  denne  Saison,  og  har  gjennem  ham  ud- 
trykkelig bedt  mig  om  ikke  at  tale  derom  til  Skue- 
spillerne, for  hvem  han  syntes  at  ville  holde  For- 
fatterens Navn  hemmeligt  lige  til  Opførelsesdagen ; 
men  jeg  har  ikke  villet  love  ham  at  holde  mig 
skjult  for  alle  de  spillende,  da  jeg  hele  Tiden  har 
tænkt  paa,  som  jeg  nu  gjør,  at  betro  mig  til  Dem. 
Undskyld,  at  jeg  gjør  Dem  Ulejlighed  dermed,  men 
jeg  tør  jo  nok  gjøre  Regning  paa,  at  De  vil  have 
nogen  Interesse  for  et  nyt  Skuespil  af 
Deres  ærbødigst  forbundne 

C.  Hostrup. 

C.  Hostrup  til  E,  Poulsen. 

9.  Maj  1886. 
Kjære  Hr.  E.  Poulsen. 

Det  var  efter  en  Bemærkning,  jeg  havde  hørt 
af  en  anden,  men  ikke  burde  ændset,  at  jeg  i  For- 
gaars  efter  Prøven  foreslog  Dem  at  opgive  Deres 
Nedknælen  for  Karen  i  Stykkets  Slutning;  men  jeg 
følte  ved  Prøven  igaar,  at  Scenen  derved  tabte 
meget  af  den  concentrerede  Inderlighed,  som  den 
maa  have.  Det  er  det  eneste  rette,  at  Garding, 
da  han  erfarer,  at  Karen  strax  vil  følge  ham,  over- 
vældet synker  ned  for  hendes  Fødder;  —  hvad 
bryder  han  sig  om  de  forsamlede?  ellers  kunde 
han  og  Karen  jo  heller  ikke  falde  i  hinandens 
Arme.  Sagen  er  den,  at  nu  er  Øjeblikket  kommet, 
som  han  i  Aarevis  har  sukket  efter,  til  at  knytte 
den  afbrudte  Traad  igjen,  og  mens  han  saa  famler 
efter,  hvordan  han  skal  komme  i  Gang  dermed, 
siger  hun:  du  har  mig  allerede  hel  og  holden,  — 
jeg  er  din. 

Jeg  er  saa  glad  baade  ved  Fru  Eckardt  og 
Dem,  saa  jeg  maa  gjøre  et  Forsøg  paa  at  oprette, 
hvad  jeg  har  gjort  galt  i  et  filistrøst  Øjeblik.  De 
maa  ikke  tage  mig  det  ilde  op,  at  jeg  overfalder 
Dem  dermed  lige  i  det  sidste  Øjeblik. 

Deres  forbundne 
C.  Hostrup. 

C,  Hostrup  til  C,  Ploug, 

5te  Fcbr.  1887. 

I  « Avisen*  for  25de  Januar  d.  A.  findes  føl- 
gende Udtalelser  om  «den  beskedne  Hostrup »,  at 
han  «paa  Forhaand»  erklærer,  at  det  Parti,  som 
hvis  Kandidat  han  stiller  sig,  har  hele  Retten  paa 
sin  Side,  at  alle  Nationens  Ypperste,  alle  « første 
Klasses  Mænd»,  stille  sig  paa  den  Side,  og  at  der 
kun  paa  den  anden  Side  findes  « anden  Klasses 
Mænd,  som  f.  Ex.  Dr.  Ploug». 

Jeg  haaber,  du  vil  tro,  at  der  ikke  er  en  Gnist 
af  Sandhed  deri.  Jeg  har  ikke  sagt  et  Ord  om 
« første  eller  anden  Klasses  Mænd»,  skjønt  det  frem- 
føres med  Citations-Tegn,  jeg  har  ikke  paa  fjerneste 
Maade  hentydet  til  noget  af  denne  Art.  Jeg  har 
ikke  nævnt  dig,  ikke  i  noget  som  helst  Ord  sigtet 
til  dig;  jeg  er  mig  overhovedet  bevidst,  at  jeg 
aldrig  i  nogen  offentlig  Udtalelse  har  glemt,  hverken 
vort  gamle  Venskab,  eller  hvad  vi  skylder  dig  som 
Digter  og  Journalist. 

Hvad  hint  Blad  skriver,  er  mig  ganske  lige- 
gyldigt; kun  vilde  j^  nødig,  det  skulde  komme 
uimodsagt  til  dig  eller  dine,  at  jeg  skulde  have 
sagt  noget  saa  dumt. 

C.  Hostrup. 

C  Ploug  til  C,  Hostrup. 

6.  Fcbr.   1887. 

Som  gammel  Journalist  veed  jeg  godt,  at  Re- 
ferater af  mundtlige  Yttringer  ikke  altid  ere  at 
stole  paa,  og  hvad  Ord  og  Udtryk  angaar,  kan 
det  end  ikke  forudsættes.  Referater  af  Valgmøder 
blive  let  endnu  upaalideligere  end  andre,  dels 
fordi  deres  Hyppighed  fører  med  sig,  at  der  be- 
nyttes Referenter,  som  baade  ere  uøvede  og  uklart 
opfattende,  dels  fordi  Gjæringen  i  Sindene  let  af- 
stedkommer saavel  ufrivillige  Misforstaaelser  som 
ikke  ufrivillige  Mistydninger  af  Modstanderes  Tale. 

Det  er  derfor  ikke  faldet  mig  ind  at  fæste 
videre  Opmærksomhed  ved  de  Ord,  der  ere  blevne 
Dig  tillagte  som  sagte  om  mig;  thi  dels  havde  jeg 
intet  Krav  paa  at  gaa  ganske  skudfri  i  Valgkampen, 
dels  har  jeg  heller  intet  Krav  paa  at  sættes  i  første 
Klasse,  naar  der  tales  om  at  rangere  Dygtigheder. 
Derimod  var  det  mig  ganske  vist  uforstaaeligt, 
hvorledes  Du  kunde  have  talt  alle  større  Dygtig- 
heder paa  Din  Side. 

Men  det  har  været  mig  kjært  at  erfare  af  Din 
egen  Mund,  at  Du  hverken  har  sagt  det  Ene  eller 
det  Andet,  og  jeg  takker  Dig  for  denne  Meddelelse. 

C.  Ploug. 

//.  Drachmann  Hl  C,  Hostrup. 

Frederiksberg,  den  22de  Maj   1887. 

Kjære  Hostrup! 

]^%  skulde  jo  egentlig  have  været  med  til  dit 
50-aars  Studenterjubilæum  igaar,  jeg  var  selvskreven 
(om  ikke  indskrevet)  dertil,  eftersom  jeg  vel  skatter 
dit  Værd  som  Digter,  som  Menneske  og  som  Stu- 
dent mindst  ligesaa  højt  som  den  overvejende  Del 
af  Festdeltagerne.  Men  for  en  Del  af  disse —  lad 
os  sige  for  Hælvten  —  er  jeg  en  af  Dage  taget,  en 
begravet  og  glemt  Mand,  hvorimod  du  staar  i  din 
unge,  fejre  Kraft  endnu  (se  Festreferaterne).  At 
hilse  paa  dig  ved  en  saadan  Lejlighed  som  Gen- 
ganger og  Spøgelse,  vilde  kun  have  været  en 
daarlig  Spøg  og  slet  ikke  overensstemmende  med 
Festens  fornøjelige  Karakter. 

Jeg  valgte  da  at  blive  hjemme,  saa  meget 
mere  som  jeg  ikke  er  rask  i  denne  Tid  og  des- 
uden har  Sygdom  i  mit  Hus,  hvad  der  i  hvert 
Fald  kunde  undskylde  mig. 

Ydermere  foretrak  jeg  at  blive  hjemme,  fordi 
jeg  i  det  hele  taget  ikke  gaar  med  til  officielle 
Festligheder  mere,  ligegyldig  hvem  der  er  deres 
Genstand.  De  Afvigelser,  jeg  har  gjort  fra  denne 
Regel,  har  kun  indbragt  mig  Ærgrelser,  dels  over, 
hvad  jeg  ved  en  saadan  Lejlighed  kom  til  at  sige, 
og  dels  over,  hvad  jeg  —  i  Lighed  med  Hr.  Flov- 
mand —  ikke  fik  sagt. 

At  jeg  nu  i  Dag,    uden  at   ærgre   mig   over 

det  ene  eller  det  andet,  med  fuld  Tilslutning  og 
af  mit  ganske  Hjærte  kan  sidde  for  mig  selv  og 
være  «i  Fest»  for  dig,  det  er  det,  som  jeg  her 
vilde  sige  dig. 

Jeg  tror,  at  vort  Land  stunder  mod  en  Op- 
løsning, i  hvert  Fald  som  selvstændig  Stat,  om 
end  ikke  som  levedygtig  og  ejendommelig  Nation. 
At  vore  mange  Politikere  (selvfølgelig  imod  deres 
Villie)  arbejder  henimod  den  førstnævnte  Even- 
tualitet, derom  er  der  ingen  Tvivl  hos  mig,  —  og 
naar  du  og  jeg  sandsynligvis  er  absolut  uenige  om 
dette  Punkt,  saa  vil  jeg  dog  sige  dig,  at  jeg  var 
glad  over,  at  det  ikke  lykkedes  nogle  velmenende, 
men  kortsynede  Venner  at  faa  gjort  dig  til  Politiker 
i  praktisk  Forstand.  Den  Dag,  da  du  ikke  blev 
det,  da  sagde  jeg  til  mig  selv,  at  det  dog  var 
godt,  at  vi  bevarede  en  stor  Digter  og  et  høj- 
sindet Menneske,  som  ikke  skulde  op  og  ride  sig 
den   daglige  Tur  paa   vor   indre  Miseres  Træhest. 

Hvad  vor  ydre  Trængsel  og  den  heraf  flydende 
Fremtid  for  vor  Nation  angaar,  da  formaar  enhver 
iblandt  os  i  det  mindste  at  gjøre  sit  bedste,  for  at 
vi  kan  « falde  med  Ære».  Vi  kan  bukke  under; 
men  den  Slægt,  i  hvis  Midte  en  saa  ejendommelig 
national  Digterskikkelse  og  et  saa  sundt  og  kjær- 
ligt Menneske  som  C.  Hostrup  endnu  rager  frem, 
den  Slægt  har  virkelig  noget  at  være  stolt  af  og 
vil  kunne  yde  Modstand  selv  langt  ud  over  Kata- 
strofen. 

Din  hengivne 
Holger  Drachmann. 

Fru  Camilla  Collett  til  C.  Hostrup. 

Kjøbenhavn,  den  22de  Maj   1887. 

Kjære  Pastor  Hostrup! 

De  må  dog  også  lade  mig,  der  ikke  mere 
deltager  i  Fester,  sige  Dem  et  venligt  Ord  til  Deres 
Fest  i  Går.  Har  jeg  ikke  personlig  kunnet  deltage 
i  den,  så  har  mine  Tanker  desto  trofastere  fulgt 
den,  og  navnlig  gjorde  Beretningen  i  Bladene  i 
Dag  et  Indtryk  så  levende,  som  om  jeg  havde 
været  med.  Ved  Cand.  Larsens  Tale  og  især  ved 
Schandorphs  smukke  Digt,  råbte  det  i  mig  ved 
hver  Strofe:  så  er  det,  så  har  jeg  altid  tænkt  og 
følt  det !  og  Tusinder  med  ham  og  mig  har  tænkt 
og  følt  det  så.  Det  er  til  Glæde  —  « skyldfri  Glæde*, 
som  vore  Forældre  kaldte  det,  vor  Tidsalder  har 
trængt,  og  mere  og  mere  trænger,  og  De  har 
bragt  os  den  i  Deres  uforlignelige  Komedier.  Når 
vi  sidder  i  « Komediehuset »  og  ser  en  af  dem,  blir 
vi  så  inderlig  fredelig  til  Sinds,  som  om  vi  tilhørte 
en  ganske  anden  Tid  —  frem  eller  tilbage  —  vi 
tænker  ikke  mere  paa  Højre  eller  Venstre  — 
ja  vi  kunde  gjerne  vide  en  Venstre-  eller  Højre- 
mand ved  Siden  af  os,  uden  at  rykke  uvilkårlig 
til  Siden,  som  for  et  giftigt  Insekt.  Vi  møder 
intet  koldt  afvisende  Blik,  men  et  fornøjet  Smil. 

Tak  derfor,  tusind  Tak!  fra  En,  som  særlig^ 
trængte  til  denne  Glæde,  der  ikke  forspildes,  men 
som  man  tager  med  og  gjemmer  som  en  Skat  i 
sit  Indre. 

Camilla  Collett. 

C.  Hostrup  til  E.  Poulsen, 

13.  Januar  1888. 
Hr.  Kgl.  Skuespiller  E.  Poulsen. 

De  maa  ikke  tage  mig  ilde  op,  at  jeg  bestemt 
maa  holde  paa  Dem  som  Dr.  Bygum  i  c  Under 
Snefog ».  De  véd  godt,  at  der  ikke  er  nogen 
anden,  der  kan  spille  den,  og  at  den  er  en  Hoved- 
rolle i  Stykket. 

Joakim  Nielsen  er  ikke  noget  Lys;  det  er  en 
Student  med  Snakketøj,  et  hurtigt  Hoved  og  et 
flot  Væsen,  samt  et  passende  Kvantum  Arrogance ; 
han  er  en  løs  Fyr  den  virkelige  Interesser,  men 
med  lidt  dansk  Godmodighed  og  ungdommelig 
Lystighed,  som  dækker  over  det  tomme  og  upaa- 
lidelige  ved  ham.  Derfor  vender  Sigrids  Hjerte 
sig  fra  ham,  hvad  der  vilde  blive  uforstaaeligt, 
hvis  De  spillede  ham ;  thi  saa  blev  han  let  vægtigere, 
end  han  egentlig  skulde  være.  Egentlig  synes  han 
mig  ikke  at  ligge  over  Zangenbergs  Horisont;  han 
kan  spilles  lige  ud  ad  Landevejen.  Jeg  tror,  at 
der  for  en  Karakterskuespiller  er  mere  af  en  Op- 
gave i  Dr.  Bygum:  en  moderne  Fritænker,  lidt  å 
la  Dr.  Pingel,  med  et  blødt  Gemyt,  et  grundgodt 
Menneske,  som  begynder  at  slippe  ud  af  Studere- 
kammeret og  ind  i  det  virkelige  Liv,  paa  en  Gang 
lidt  kejtet  og  dog,  naar  det  gjælder,  klog  og  hjælp- 
som. Ja  De  maa  gjerne  le  af  mig,  fordi  jeg  an- 
befaler mine  Varer,  men  De  maa  ikke  se  Dem 
vred   paa  min   skikkelige  Zoolog,    fordi  jeg  nøder 

ham  paa  Dem ;  tager  De  Dem  ikke  af  ham,  falder 
han  til  Jorden. 

Deres  forbundne 
C.  Hostrup. 


Henrik  Ibsen  til  C,  Hostrup. 

Milnchen,  den  2den  April  1888. 

Hr.  Pastor  Hostrup! 

Tilgiv  godhedsfuldt,  at  jeg  først  idag  frem- 
bærer min  hjertelige  tak  for  telegrammet,  hvormed 
De  og  Deres  ærede  frue  glædede  mig  paa  min 
fødselsdag. 

Ikke  mindre  taknemmelig  er  j^  Dem  for  det 
tilsendte  exemplar  af  « Under  Snefog«.  Det  har 
været  mig  en  sand  hjertens  glæde  og  nydelse  at 
læse  og  leve  med  i  denne  elskværdige  digtning. 
Jylland,  som  øver  en  dragende  magt  over  mig, 
siden  jeg  lærte  det  at  kende,  blev  under  læsningen 
saa  forunderlig  nærværende  i  min  forestilling,  skønt 
jeg  jo  aldrig  har  været  der  ved  vintertid.  I  teatret 
går  jeg  her  næsten  aldrig,  men  jeg  læser  gerne  et 
skuespil  en  gang  imellem  om  aftenen,  og  da  jeg 
har  en  stærk  indbildningskraft  for  det  dramatiske, 
så  kan  jeg  se  alt  det,  der  er  rigtig  sandt,  trovær- 
digt og  pålideligt,  lys  levende  for  mig;  læsningen 
virker  næsten  som  en  opførelse.  Derfor  har  læs- 
ningen af  Deres  nye  stykke  været  mig  en  så  stor 
nydelse. 

Med  min  hustrus  og  mine  egne  bedste  hilsener 
til  Dem  og  Deres  ærede  frue  tegner  jeg  mig 
Deres  hengivne  og  forbundne 

Henrik  Ibsen. 


Fru  E.  Sinding  til  C.  Hostrup, 

Den   I  ode  Jan.   1892. 

Hr.  Pastor  Hostrup! 

Maa  jeg  have  Lov  til  at  sige  Dem,  hvor  jeg 
blev  glad,  da  jeg,  ved  at  læse  Deres  sidst  udkomne 
Bog,  mødte  de  elskværdige  Ord,  De  har  skrevet 
deri,  om  min  Udførelse  af  Rikkes  lille  Rolle.  Af 
alle  mine  Roller  ligger  Rikke  mit  Hjerte  nærmest, 
jeg  veed  ikke  hvorfor,  men  det  er  en  af  de  faa 
Roller,  jeg  selv  har  nogen  indre  Tilfredsstillelse  af 
at  spille,  og  De  kan  derfor  forstaae,  hvor  glad  jeg 
blev  ved  at  læse,  at  De,  som  selv  har  tænkt  og 
følt  Rikke,  satte  Pris  paa  mig  deri.  —  Maa  jeg 
rigtig  inderligt  takke  Dem,  fordi  De  har  følt,  hvad 
jeg  forsøger  at  lægge  i  den,  fordi  De  synes  om 
det,  og  fordi  De  har  skrevet  det  i  Deres  Bog;  — 
De  har  skaffet  mig  en  stor  Glæde  og  Opmuntring 
derved. 

Med  Ønsket  om  mange  lykkelige  Aar  for  Dem 
er  jeg 

Deres  taknemmelige 

Elga  Sinding. 

C.  Hostrup  til  Helge  Hostrup. 

Jan.  1892. 
Kjære  Helge! 

Det  kan  maaske  more  dig,  at  vi  i  de  sidste 
Dage  har  fundet  i  mit  gamle  Chatol  Oplysninger 
om  min  Slægt,  der  gaar  adskilligt  længere  tilbage, 
end  hvad  der  fortælles  i  mine  Erindringer.  Min 
Bedstefader,  Jens  Christian  Hostrup,  har  nemlig 
efterladt  en  fuldstændig  Fortegnelse  over  sine  For- 
ældre og  Søskende,  ifølge  hvilken  hans  Fader,  Peder 
Hostrup,  gift  med  Karen  Jensdatter,  D^^  først 
i  Horsens  (en  Landsby  i  Vendsyssel)  og  siden  i 
Øster  Brønderslev  (ogsaa  i  Aalborg  Stift)  havde  ni 
Børn,  hvis  Fødselsaar  opgives,  samt  hvem  de  blev 
gifte  med.  To  af  Døtrene  blev  gifte  med  Præster, 
en  af  Sønnerne  blev  Stiftsprovst  i  Ribe;  men  da 
han  som  saadan  blot  nævnes  ved  sit  Fornavn, 
Peder  Worm,  har  han  formodentlig  bortkastet 
Navnet  Hostrup,  som  alle  de  andre  beholdt.  Peder 
Hostrups  Fader  er  ikke  nævnet,  men  han  skal  have 
været  Podemester  (Gartner)  og  hed  vel  sagtens  for 
en  Ordens  Skyld:  Jens  Christian.  Du  kan  end- 
videre faa  at  vide,  hvor  mange  Steder  din  Fars 
Farfader  og  Navne  har  tjent  tro  som  Skriverkarl, 
Ridefoged  og  F^uldmægtig,  før  han  i  sit  43de  Aar 
blev  Ægtemand  og  Brændevinsbrænder  i  Kjøbenhavn. 

Endvidere  har  vi  fundet  adskillige  Oplysninger 
om  min  Moders  Slægt  baade  paa  fædrene  og  mød- 
rene Side.     Slægterne  Irgens  og  Smidt  kan,  saa 

vidt  jeg  mindes,  forfølges  lige  saa  langt  tilbage 
som  Hostrupperne  og  for  nogle  Leds  Vedkommende 
lige  ned  til  vore  Dage. 

Vi  længes  naturligvis  meget  efter  at  høre  noget 
om  Højskoleplanerne,  om  der  er  nogen  Udsigt  i 
Ry,  eller  der  maaske  er  et  andet  Sted  i  Landet, 
hvorpaa  I  nu  har  fæstet  Blikket.  Jeg  ønsker  inder- 
lig, inden  jeg  dør,  at  se  dig  anbragt  i  en  noget 
højere  og  mere  aandelig  Virksomhed  end  den, 
hvori  du  nu  arbejder,  og  tvivler  ikke  paa,  at  du 
kan  gjøre  Fyldest  i  en  saadan.  Den  bedste  Med- 
hjælp vil  du  sikkert  faa  i  Astrid;  og  ogsaa  fordi 
der  neppe  vil  kunne  findes  en  Livsgjerning,  hvori 
I  to  bedre  vil  kunne  støtte  hinanden,  ønsker  jeg 
inderlig,    at  der   maa   komme  noget  ud  af  denne 

Plan. Skulde  Egnen  være  aandelig  død,    er 

det  jo  slemt,  men  det  vil  dog  være  meget  værre, 
hvis  den  er  gjennem-agiteret  af  den  indre  Mission, 
hvilket  godt  kan  forliges  med  Døden. 

Mine  « Erindringer »  har  skaffet  mig  flere  ven- 
lige Breve.  Blandt  Anmeldelserne  synes  jeg  bedst 
om  den  lige  saa  velvillige  som  velskrevne  af  Holger 
Begtrup  i  « Venstrebladet »,  som  hævder,  at  jeg 
er  det  samme  Menneske  som  Digter  og  Præst.  — 

Din  Fader. 

EFTERSKRIFT 


At  det  er  blevet  mig  muligt  at  udgive  denne 
Brevsamling,  skyldes  fornemmelig  den  Omstændig- 
hed, at  Hostrups  Breve  til  hans  mangeaarige  Ven, 
Ludvig  Mynster,  ved  dennes  Død  blev  ham  til- 
bagesendte. Desuden  skylder  jeg  Frøken  Bolette 
Nicolaysen  i  Norge  stor  Tak,  fordi  hun  efter  sin 
Faders  Død  sendte  mig  Hostrups  Breve  til  denne, 
og  det  er  nærmest  paa  Grundlag  af  disse  to  Sam- 
linger, at  Bogen  er  bleven  til.  Ligeledes  sender 
jeg  min  Tak  til  de  Mange,  som  med  stor  Imøde- 
kommenhed har  laant  mig  de  Breve  fra  Hostrup, 
som  vare  i  deres  Eje,  saavel  som  til  dem,  der  har 
tilladt  mig  at  benytte  deres  egne,  hvorved  Sam- 
lingen har  vundet  betydeligt.  Desværre  har  Hostrup 
selv  kun  undtagelsesvis  gemt  de  Breve,  han  mod- 
tog, og  derved  maa  sikkert  mangt  et  værdifuldt 
Blad  være  gaaet  tabt. 

Jeg  har  fulgt  Brevskriverens  egen  Ortognafi, 
skønt  den  ikke  al  Tid  er  ganske  konsekvent,  da 
det  synes  mig  rigtigst  at  bevare  den  for  Brevstilen 
ejendommelige  Skødesløshed. 

Med  Hensyn  til  Hostrups  Udtalelser  S.  581, 
som  viser,  at  paa  det  Tidspunkt  var  den  Tanke 
ham  imod,  at  hans  Breve  skulde  blive  udgivne 
efter  hans  Død,  kan  jeg  kun  sige,  at  han  i  sine 
senere  Aar,  forudsat,  at  Sagen  kom  i  mine  Hæn- 
der, hvad  jo  ogsaa  laa  nærmest,  frafaldt  sin  tid- 
ligere Modstand  og  gav  mig  heri,  som  i  alt,  hvad 
der  angik  hans  Efterladenskaber,  fuld  Frihed  til  at 
handle,  som  jeg  fandt  det  rigtigst. 

Uagtet  det  vel  al  Tid  er  en  betænkelig  Sag 
at  udgive  Breve  efter  en  Afdød,  da  de  Udtalelser, 
som  fremkomme  i  dem,  som  oftest  kun  er  fortro- 
lige Meddelelser  til  en  Ven  —  ikke  beregnede  til 
at  komme  offentlig  frem,  saa  besluttede  jeg  dog 
efter  megen,  alvorlig  Overvejelse  —  ikke  uden 
Ængstelse  og  i  Følelsen  af  mit  store  Ansvar,  at 
udgive  en  Dél  af  Hostrups  efterladte  Breve,  da 
jeg  ved  Gjennemlæsningen  af,  hvad  der  forelaa, 
fandt,  at  et  Udvalg  af  disse  vilde  kunne  give  et 
langt  fyldigere  Indtryk  af  hele  hans  Personlighed, 
lige  fra  hans  tidlige  Ungdom  til  hans  Alderdom, 
end  det  under  de  daværende  Forhold  var  muligt 
at  frembringe,  da  han,  svag  og  halv  blind,  skrev 
sine  Livserindringer.  Jeg  fandt,  at  en  stor  Dél  af 
Brevene  indeholdt  saa  værdifulde  Udtalelser  i  mange 
Hovedspørgsmaal  og  tegnede  Hostrups  Karakter, 
Retning  og  Udvikling  saa  klart,  saa  jeg  syntes,  at 
jeg  paa  en  Maade  skyldte  det  Folk,  han  elskede 
saa  inderligt,   og  som  paa  saa  mange  Maader  har 

vist  sin  Kærlighed  til  ham,  og  hvor  højt  det  skattede 
ham,  at  overlevere  det  dette  Minde. 

Jeg  har  ved  Udgivelsen  af  denne  Samling  ikke 
ladet  mig  lede  af  noget  literaturhistorisk  Hensyn, 
hvad  sikkert  ogsaa  langt  vilde  have  oversteget  min 
Evne,  men  kun  af  Ønsket  om  at  give  en  sand 
Skildring  af  Hostrup  gennem  hans  egne  Ord,  som 
de  uden  Overvejelse  frit  strømmer  fra  hans  Indre 
med  Øjeblikkets  Friskhed. 

Med  det  inderlige  Ønske,  at  det  maa  være 
lykkedes  mig  ved  dette  Udvalg  at  give  et  klarere 
og  fyldigere  Billede  af  Hostrup  end  hidtil  er  sket, 
overgiver  jeg  nu  denne  Bog  til  hans  mange  Ven- 
ner —  nærmere  og  fjernere,  i  Tillid  til  deres  Hjerte- 
lag og  Forstaaelse. 

1897- 

Elisabeth  Hostrup. 

